
Αθήνα, σήμερα στις 30 Ιουλίου 2026, ημέρα Πέμπτη και ώρα 10.05΄   συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-7-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟΓ΄ συνεδριάσεώς του, της Τετάρτης 29 Ιουλίου 2026 σε ό,τι αφορά στην επαναληπτική κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Συμβουλίου της Επικρατείας που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης, για την ανάδειξη ενός αναπληρωματικού μέλους του Δικαστικού Συμβουλίου, σύμφωνα με τα άρθρα 86 παρ. 4 του Συντάγματος, 158 παρ. 1 και 2 του Κανονισμού της Βουλής και 8 του ν. 3126/2003 «Ποινική ευθύνη των Υπουργών» όπως ισχύουν, μετά την από 11 Απριλίου 2025 απόφαση της Ολομέλειας της Βουλής, για την άσκηση ποινικής δίωξης κατά του πρώην Υφυπουργού παρά τω Πρωθυπουργώ, κ. Χρήστου Τριαντόπουλου, για την ενδεχόμενη τέλεση της αξιόποινης πράξης της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 03-03-2023 και 06-03-2023 από τον ως άνω πρώην Υφυπουργό κατά την άσκηση των καθηκόντων του.) 
Κυρίες και κύριοι συνάδελφοι, πριν εισέλθουμε στην ημερήσια διάταξη, θα ήθελα να εκφράσω τη βαθιά οδύνη της Βουλής των Ελλήνων για την τραγική απώλεια των δύο πυροσβεστών, οι οποίοι έχασαν τη ζωή τους εν ώρα καθήκοντος, επιχειρώντας στην καταστροφική πυρκαγιά στην Κρύα Βρύση Ρεθύμνου, αλλά και για τον θάνατο του συναδέλφου τους στο Γύθειο. 
Οι εκλιπόντες υπηρέτησαν με αυταπάρνηση και υψηλό αίσθημα ευθύνης την αποστολή τους, καταβάλλοντας την ύψιστη θυσία στην προσπάθειά τους να προστατεύσουν την ανθρώπινη ζωή, τις περιουσίες, αλλά και τον φυσικό πλούτο της πατρίδας μας. Η απώλειά τους συγκλονίζει όλους μας και υπενθυμίζει με τον πιο τραγικό τρόπο το μέγεθος της προσφοράς και των κινδύνων που αντιμετωπίζουν καθημερινά οι γυναίκες και οι άνδρες του Πυροσβεστικού Σώματος.
Εκ μέρους του Ελληνικού Κοινοβουλίου, εκφράζω τα ειλικρινή συλλυπητήρια μας στις οικογένειες τους, στους οικείους τους, καθώς και σε ολόκληρη την οικογένεια του Πυροσβεστικού Σώματος. Ευχόμαστε δύναμη και κουράγιο σε όλους όσοι θρηνούν την απώλειά τους. 
Στο σημείο αυτό θα τηρήσουμε ενός λεπτού σιγή για όσους χάθηκαν τόσο άδικα. 
(Στο σημείο αυτό τηρείται στην Αίθουσα ενός λεπτού σιγή)
Αιωνία τους η μνήμη!
Στο σημείο αυτό θα ήθελα να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Περιβάλλοντος και Ενέργειας «Επέκταση αρμοδιοτήτων της Εταιρείας Υδρεύσεως και Αποχετεύσεως Πρωτευούσης και της Εταιρείας Ύδρευσης και Αποχέτευσης Θεσσαλονίκης, ενίσχυση της Ρυθμιστικής Αρχής Αποβλήτων, Ενέργειας και Υδάτων, ρυθμίσεις για τον Οργανισμό Διαχείρισης Υδάτων Θεσσαλίας Ανώνυμη Εταιρεία και λοιπές διατάξεις».  
Κυρίες και κύριοι συνάδελφοι, εισερχόμεθα στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Επέκταση αρμοδιοτήτων της Εταιρείας Υδρεύσεως και Αποχετεύσεως Πρωτευούσης και της Εταιρείας Ύδρευσης και Αποχέτευσης Θεσσαλονίκης, ενίσχυση της Ρυθμιστικής Αρχής Αποβλήτων, Ενέργειας και Υδάτων, ρυθμίσεις για τον Οργανισμό Διαχείρισης Υδάτων Θεσσαλίας Ανώνυμη Εταιρεία και λοιπές διατάξεις».
Η Διάσκεψη των Προέδρων αποφάσισε στη συνεδρίασή της της 22ας   Ιουλίου  2026 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήθελα τον λόγο, σας παρακαλώ. 
ΠΡΟΕΔΡΕΥΩΝ (Ιωάννης Πλακιωτάκης): Ορίστε, κύριε συνάδελφε, έχετε τον λόγο επί της διαδικασίας.  
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, δεν ήθελα τον λόγο επί της διαδικασίας, αλλά για να εκφράσω και εκ μέρους της Πλεύσης Ελευθερίας τη θλίψη και οδύνη μας για το θάνατο των τριών πυροσβεστών χθες, του Μανώλη Στρατιδάκη 58 ετών, εποχικού πυροσβέστη, του Παντελή Διαμαντάκη, ενός νέου ανθρώπου πτυχιούχου 25 ετών, πυροσβέστη πενταετούς υποχρέωσης και του Κωνσταντίνου Λαιμοδέτη στο Γύθειο, του Υποδιοικητή της Πυροσβεστικής στο Γύθειο. 
Οι άνθρωποι αυτοί, κύριε Πρόεδρε, διακινδυνεύουν τη ζωή τους κάθε μέρα, αντιμετωπίζοντας τη φωτιά για εμάς. Είναι μεγάλη η θλίψη ο θάνατός τους. Ελπίζουμε να μην έχουμε άλλες απώλειες. Εκφράζουμε εκ μέρους της Πλεύσης Ελευθερίας τα ειλικρινή μας συλλυπητήρια στις οικογένειες τους, στους συγγενείς τους και στους οικείους τους. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο εισηγητής της Νέας Δημοκρατίας, ο κ. Διονύσιος Σταμενίτης.
Παρακαλώ να ανοίξει το ηλεκτρονικό σύστημα γραφής.
ΔΙΟΝΥΣΙΟΣ ΣΤΑΜΕΝΙΤΗΣ: Ευχαριστώ, κύριε Πρόεδρε. 
Πριν ξεκινήσω να μιλάω για το νομοσχέδιο, κύριε Πρόεδρε, θα ήθελα και εγώ να εκφράσω τα ειλικρινή μου συλλυπητήρια στους οικείους και τους συναδέλφους των δύο πυροσβεστών που έχασαν τη ζωή τους, δίνοντας τη μάχη με τις φλόγες στο Ρέθυμνο, καθώς και του πυροσβέστη που απεβίωσε στο Γύθειο. Η σκέψη μας είναι κοντά τους, όπως και σε όλους τους πυροσβέστες, τους εθελοντές και τα στελέχη των Σωμάτων Ασφαλείας που συνεχίζουν με αυταπάρνηση και αίσθημα καθήκοντος να δίνουν τη μάχη στα πύρινα μέτωπα. 
Κύριε Υπουργέ, κυρίες και κύριοι συνάδελφοι, μετά από μια ολοκληρωμένη και αναλυτική επεξεργασία στην Επιτροπή, ξεκινάμε στην Ολομέλεια τη συζήτηση του σχεδίου νόμου του Υπουργείου Περιβάλλοντος και Ενέργειας με τίτλο «επέκταση αρμοδιοτήτων της Εταιρείας Ύδρευσης και Αποχέτευσης Πρωτευούσης και της Εταιρείας Ύδρευσης και Αποχέτευσης Θεσσαλονίκης, ενίσχυση της Ρυθμιστικής Αρχής Αποβλήτων Ενέργειας και Υδάτων, ρυθμίσεις για τον Οργανισμό Διαχείρισης Υδάτων Θεσσαλίας Ανώνυμη Εταιρεία και λοιπές διατάξεις». 
Πρόκειται για μια ολοκληρωμένη, συνεκτική και φιλόδοξη, αλλά και απολύτως αναγκαία μεταρρύθμιση, μια παρέμβαση για τον ουσιαστικό εκσυγχρονισμό του τομέα των υδάτων, μια θεσμική πρωτοβουλία που συγχρονίζει τον βηματισμό της χώρας μας με τις νέες προκλήσεις, περιβαλλοντικές, κοινωνικές, αναπτυξιακές και οικονομικές. Στόχος είναι η διαμόρφωση ενός αποτελεσματικού ανθεκτικού και βιώσιμου πλαισίου παροχής υπηρεσιών ύδρευσης, αποχέτευσης και άρδευσης που προσφέρει στους πολίτες καλύτερες υπηρεσίες, που διασφαλίζει την πρόσβαση σε ποιοτικό, ασφαλές και οικονομικά προσιτό νερό.
Κυρίες και κύριοι συνάδελφοι, το νερό αποτελεί το πιο πολύτιμο αγαθό ζωτικής σημασίας, έχοντας άμεση σύνδεση με την ποιότητα της ζωής των ανθρώπων, με τη δημόσια υγεία, την αγροτική παραγωγή, την προστασία του περιβάλλοντος και την οικονομική ανάπτυξη. Γίνεται εύκολα κατανοητό ότι η διαχείρισή του δεν μπορεί να παραμένει περιορισμένη και εγκλωβισμένη σε διοικητικά όρια και πρακτικές που δημιουργήθηκαν στο πέρασμα του χρόνου σε άλλες εποχές, με άλλες ανάγκες και άλλα δεδομένα. Συνεπώς λειτουργίες και δομές κρατικής διοίκησης που όσο χρήσιμες και αν υπήρξαν στο παρελθόν, σήμερα δεν ανταποκρίνονται στις αυξημένες απαιτήσεις της εποχής μας, αλλά και του μέλλοντος. 
Παράλληλα, οι συνέπειες της κλιματικής κρίσης, όπως η συχνότερη εμφάνιση ακραίων καιρικών φαινομένων, η ανομβρία, η λειψυδρία, ξέρουμε καλά ότι δεν αποτελούν πλέον ένα πεδίο θεωρητικής συζήτησης ή επιστημονικών προβλέψεων. Είναι μια πραγματικότητα που τη βιώνουμε, τη διαπιστώνουμε και συνεχώς τη συναντούμε. Και τέλος, η γήρανση σημαντικού μέρους των υδατικών υποδομών και οι μεγάλες απώλειες του νερού στα δίκτυα αναδεικνύουν τις σύγχρονες αδυναμίες του υφιστάμενου συστήματος και την ανάγκη άμεσων παρεμβάσεων. 

Τα δεδομένα αυτά δεν επιτρέπουν εφησυχασμό. Αντιθέτως, επιτάσσουν ένα νέο μοντέλο διαχείρισης που θα υπερβεί τις αδυναμίες του κοστοβόρου και πλέον αναχρονιστικού μοντέλου του πολυκερματισμού, διασφαλίζοντας αποτελεσματικότερες και ποιοτικότερες υπηρεσίες προς τους πολίτες. Αυτές ακριβώς οι διαπιστώσεις αποτέλεσαν τη βάση και την αφετηρία της παρούσας νομοθετικής πρωτοβουλίας του Υπουργείου Περιβάλλοντος, Ενέργειας και του Υπουργού κ. Παπασταύρου.
Πρόκειται για μια νομοθετική πρωτοβουλία την οποία αν επιχειρήσουμε να την αποτυπώσουμε σχηματικά, θα μπορούσε να συνοψιστεί σε ένα σαφές τρίπτυχο: Θεσμική αναδιοργάνωση, ενίσχυση επιχειρηματικής ικανότητας, αποτελεσματικότερη κρατική εποπτεία.
Τι φιλοδοξούν, λοιπόν, να προσφέρουν οι προτεινόμενες διατάξεις; Τι σκοπό εξυπηρετούν και ποια προβλήματα αντιμετωπίζουν;
Βασική αλλαγή του σχεδίου νόμου αποτελεί η γεωγραφική επέκταση της αρμοδιότητας της ΕΥΔΑΠ και της ΕΥΑΘ στην ύδρευση, αποχέτευση και παράλληλα επέκταση των αρμοδιοτήτων τους στην άρδευση. Η μετάβαση στο νέο σχήμα θα ολοκληρωθεί μέσα σε δώδεκα μήνες με οργανωμένο τρόπο και σαφές χρονοδιάγραμμα.
Η ΕΥΔΑΠ διευρύνει γεωγραφικά την αρμοδιότητά της στο σύνολο των ΟΤΑ α΄ βαθμού της Περιφέρειας Αττικής, με εξαίρεση τους Δήμους Κυθήρων και Αντικυθήρων, Πόρου, Σπετσών, Τροιζηνίας και Ύδρας και στις Περιφερειακές Ενότητες Βοιωτίας, Φωκίδας, Εύβοιας, πλην του Δήμου Σκύρου, ενσωματώνοντας συνολικά σαράντα τρεις παρόχους, μεταξύ των οποίων δημοτικές υπηρεσίες ΔΕΥΑ και οργανισμούς εγγείων βελτιώσεων. Αντίστοιχα, στο σύνολο των ΟΤΑ α΄ βαθμού των Περιφερειακών Ενοτήτων Θεσσαλονίκης και Χαλκιδικής η ΕΥΑΘ ενσωματώνει συνολικά είκοσι πέντε παρόχους, δημιουργώντας ένα πιο συνεκτικό και αποτελεσματικό πλαίσιο διαχείρισης.
Η απορρόφηση των παρόχων ύδρευσης-αποχέτευσης πραγματοποιείται κατόπιν αποτίμησης της αξίας τους, η οποία εγκρίνεται από τη ΡΑΑΕΥ. Προβλέπεται, ωστόσο, δυνατότητα δικαστικής προσφυγής σε περίπτωση διαφωνίας για το συγκεκριμένο τίμημα.
Εδώ να σημειώσουμε ότι κάθε δήμος εφόσον το αποφασίσει, μπορεί να διατηρεί την κυριότητα των υποδομών, μεταβιβάζοντας μόνο τη δραστηριότητα. Στην περίπτωση αυτή η ΕΥΔΑΠ και η ΕΥΑΘ καταβάλλουν αντάλλαγμα για τη χρήση των υποδομών, ενώ αναλαμβάνουν την επισκευή, τη συντήρηση, επέκταση και τη λειτουργία τους. Κάθε νέα επισκευασμένη υποδομή από την ΕΥΔΑΠ ή ΕΥΑΘ περιέρχεται στην κυριότητά της. Η ΕΥΔΑΠ και η ΕΥΑΘ αναλαμβάνουν το σύνολο του ενεργητικού και του παθητικού των παρόχων που απορροφούν με εξαίρεση τυχόν νομικών και φορολογικών υποχρεώσεων που αφορούν περίοδο πριν την απορρόφηση, ενώ όσοι πάροχοι το επιθυμούν μπορούν να προχωρήσουν ταχύτερα σε απορρόφηση από την ΕΥΔΑΠ και την ΕΥΑΘ. Προβλέπεται, επίσης, δυνατότητα υπογραφής διμερούς συμφωνίας με ΕΥΔΑΠ και ΕΥΑΘ για εθελοντική παραχώρηση κατόπιν έγκρισης από τη ΡΑΑΕΥ.
Όσον αφορά τους ΣΟΕΒ, να σημειώσω ότι εντός έξι μηνών από την έναρξη ισχύος του νόμου με απόφαση των αρμοδίων οργάνων τους μπορούν να επιλέξουν να μη μεταφερθεί η αρμοδιότητα της άρδευσης στην ΕΥΔΑΠ ή στην ΕΥΑΘ.
Τέλος, θα ήθελα να υπογραμμίσω ότι η μεταρρύθμιση αυτή προστατεύει πλήρως τους εργαζομένους. Όλοι οι εργαζόμενοι των ΔΕΥΑ και των Οργανισμών Εγγείων Βελτιώσεων μεταφέρονται με τα ίδια εργασιακά και μισθολογικά δικαιώματα, ενώ για το προσωπικό των δημοτικών υπηρεσιών προβλέπεται διαδικασία που λαμβάνει υπ’ όψιν τις ανάγκες κάθε δήμου, χωρίς να θίγονται τα δικαιώματα όσων μεταφερθούν.
Συνεπώς, πρόκειται για μια μεταρρύθμιση που συνδυάζει τον εκσυγχρονισμό των υπηρεσιών, την προστασία της δημόσιας περιουσίας, τη διασφάλιση των εργαζομένων και πάνω από όλα, την παροχή ποιοτικότερων υπηρεσιών προς τον πολίτη.
Γιατί προχωράμε σε αυτήν την πρωτοβουλία; Η μεταρρύθμιση αντιμετωπίζει τον έντονο κατακερματισμό στη διαχείριση των υδάτων. Δεν πρέπει να παραγνωρίζουμε ότι σήμερα περισσότεροι από επτακόσιοι τριάντα πέντε φορείς ασκούν αρμοδιότητες ύδρευσης, αποχέτευσης και άρδευσης με άνισες δυνατότητες και διαφορετικό επίπεδο υπηρεσιών. Η κατάσταση αυτή, όπως είναι φυσικό, οδηγεί σε αυξημένο κόστος, δυσκολία υλοποίησης επενδύσεων, υψηλές διαρροές, ελλιπή σχεδιασμό, σε ανισότητες στην εξυπηρέτηση των πολιτών. Οι προτεινόμενες ρυθμίσεις αντιμετωπίζουν ακριβώς αυτήν την παθογένεια.
Έρχομαι τώρα στο ζήτημα που μας απασχόλησε περισσότερο κατά την επεξεργασία του σχεδίου νόμου περί δημόσιου χαρακτήρα του νερού. Ιδιωτικοποιείται το νερό; Σαφώς και όχι. Και μάλιστα, το ακριβώς αντίθετο, κυρίες και κύριοι συνάδελφοι, γίνεται και εξηγώ: Πρώτον, η μεταρρύθμιση ενισχύει τον δημόσιο χαρακτήρα του νερού, αναβαθμίζοντας την ΕΥΔΑΠ και την ΕΥΑΘ στους δύο βασικούς δημόσιους πυλώνες παροχής υπηρεσιών ύδατος, μάλιστα τους αρχαιότερους.
Δεύτερον, οι ρυθμίσεις αποτελούν έμπρακτη ψήφο εμπιστοσύνης στους δημόσιους παρόχους και στους εργαζομένους τους.
Τρίτον, περιοχές που σήμερα εξυπηρετούνται από ιδιωτικά δίκτυα αποκτούν δημόσιες υποδομές με ασφαλές, υψηλής ποιότητας, συστηματικά ελεγχόμενο πόσιμο νερό και πιο οικονομικό.
Και τέλος, το κράτος επενδύει σε σύγχρονες δημόσιες υποδομές, μειώνει την εξάρτηση από ιδιωτικά δίκτυα και θωρακίζει έμπρακτα τον δημόσιο χαρακτήρα του νερού.
Τι κερδίζουμε συνολικά στον τομέα της διαχείρισης των υδάτινων πόρων της χώρας μας; Κατ’ αρχάς, τεχνογνωσία. Η ΕΥΔΑΠ και η ΕΥΑΘ διαθέτουν υψηλή διοικητική, τεχνική και διαχειριστική επάρκεια, η οποία σε συνδυασμό με την εμπειρία των τοπικών φορέων μπορεί να αντιμετωπίσει αποτελεσματικότερα χρόνιες παθογένειες. Επίσης, οικονομίες κλίμακας. Η ενιαία διαχείριση μειώνει το λειτουργικό κόστος και επιτρέπει καλύτερο σχεδιασμό και ιεράρχηση των αναγκαίων έργων ύδρευσης και άρδευσης.
Κερδίζουμε ακόμα στον τομέα της χρηματοδότησης. Οι δύο μεγάλοι δημόσιοι πάροχοι έχουν ευκολότερη πρόσβαση σε ευρωπαϊκά και διεθνή χρηματοδοτικά εργαλεία, εξασφαλίζοντας περισσότερους πόρους για νέες υποδομές, ενώ όσον αφορά το ανθρώπινο δυναμικό, μπορούν να στελεχώνονται ταχύτερα, πιο ευέλικτα, καλύπτοντας αποτελεσματικά τις ανάγκες των υπηρεσιών.
Επιπρόσθετα, η μεταρρύθμιση ενισχύει τη συμμόρφωση με τις νέες ευρωπαϊκές απαιτήσεις για την ποιότητα πόσιμου νερού και τη διαχείριση των λυμάτων.
Τέλος, ενισχύεται η διαφάνεια στην τιμολόγηση. Θεσπίζεται ενιαίο διαφανές πλαίσιο με την εποπτεία της ΡΑΑΕΥ και με βάση την ανταποδοτικότητα των παρεχόμενων υπηρεσιών.
Ολοκληρώνοντας την παρουσίαση του Α΄ Μέρους του νομοσχεδίου, αξίζει να υπογραμμίσω ότι οι πρωτοβουλίες αυτές δεν αποτελούν αποσπασματικές παρεμβάσεις, αλλά εντάσσονται σε έναν ευρύτερο, συνεκτικό, στρατηγικό σχεδιασμό για την ορθολογικότερη και βιώσιμη διαχείριση των υδάτων. Η προσέγγιση της Κυβέρνησης είναι ολιστική με την εκπόνηση της πρώτης Εθνικής Στρατηγικής για τα Ύδατα και ένα εκτεταμένο πρόγραμμα επενδύσεων στις υδατικές υποδομές της χώρας.
Ήδη υλοποιούνται εκατόν τρία έργα σε εξήντα δύο δήμους συνολικού προϋπολογισμού 142.000.000 ευρώ, παρεμβάσεις που περιλαμβάνουν έργα αφαλάτωσης, επισκευής και αναβάθμισης παλιών δικτύων, κατασκευής νέων δικτύων ύδρευσης, γεωτρήσεων, μονάδων επεξεργασίας νερού και δεξαμενών ύδρευσης, καθώς και άλλες κρίσιμες παρεμβάσεις για την ενίσχυση της υδατικής επάρκειας. Και μάλιστα, συνολικά, μαζί με τα έργα του Ταμείου Ανάκαμψης ως τώρα έχουν γίνει πάνω από διακόσια έργα σε εκατόν δεκαεννέα δήμους, αξίας άνω των 650.000.000 ευρώ. Μια τέτοια στρατηγική, ένας τέτοιος σχεδιασμός μόνο την κατεύθυνση ιδιωτικοποίησης δεν μπορεί να κρύβει από πίσω.
Κυρίες και κύριοι συνάδελφοι, επιπρόσθετα, το σχέδιο νόμου ρυθμίζει και μια σειρά άλλα ζητήματα. Περιλαμβάνοντας ρυθμίσεις για την πολεοδόμηση εγκαταλειμμένων μικρών, φθινόντων οικισμών, εισάγεται ένα νέο πλαίσιο για την αναβίωσή τους. Επικαιροποιούνται οι διατάξεις του Κώδικα Χωροταξίας και Πολεοδομίας. Θεσπίζονται σαφείς ορισμοί για τους οικισμούς αυτούς και προβλέπονται ειδικές διαδικασίες πολεοδόμησης, χρήσης γης και μορφολογικοί κανόνες, με στόχο τη βιώσιμη ανάπτυξη και την αντιμετώπιση της δημογραφικής συρρίκνωσης της υπαίθρου, με όλες τις ασφαλιστικές δικλείδες για την προστασία του περιβάλλοντος και την ορθή δόμηση, όπως είπαμε.
Ακόμα, περιλαμβάνονται ρυθμίσεις για το φυσικό περιβάλλον, ειδικότερα για την αναδιαμόρφωση του Οργανισμού Φυσικού Περιβάλλοντος Κλιματικής Αλλαγής, του γνωστού ΟΦΥΠΕΚΑ, με στόχο την αποτελεσματικότερη διαχείριση των θαλάσσιων περιοχών και των νέων θαλάσσιων πάρκων.
Παράλληλα, ενισχύονται οι αρμοδιότητες μονάδων διαχείρισης προστατευόμενων περιοχών, ώστε να ανταποκρίνονται αποτελεσματικότερα στις ανάγκες διαχείρισης και προστασίας του φυσικού περιβάλλοντος.
Περιλαμβάνονται, επίσης, ρυθμίσεις για την αγορά ενέργειας, επιλύονται επιμέρους ζητήματα που αφορούν την αυτοκατανάλωση, καθώς και την αδειοδότηση, εγκατάσταση και σύνδεση αποζημίωσης σταθμών ΑΠΕ και αποθήκευσης. (DE)
Παρατείνονται οι προθεσμίες υλοποίησης έργων των προγραμμάτων «Φωτοβολταϊκά στη Στέγη» και «Φωτοβολταϊκά στο Χωράφι» και τέλος, έχουμε τη θέσπιση νέου ευέλικτου μοντέλου διακυβέρνησης για τη διαχείριση της δημόσιας περιουσίας. Επιχειρείται η ταχύτερη εξυπηρέτηση πολιτών και επιχειρήσεων, η απλούστευση διαδικασιών και η ενίσχυση της διαφάνειας στη διαχείριση της δημόσιας περιουσίας.
Κλείνω, κύριε Πρόεδρε, λέγοντας ότι το σχετικό σχέδιο νόμου που το ΥΠΕΝ φέρνει προς ψήφιση δεν περιορίζεται, όπως είπαμε, σε επιμέρους διορθωτικές παρεμβάσεις. Αποτελεί μια ουσιαστική μεταρρύθμιση, που επιχειρεί να απαντήσει σε σύγχρονες, διαρκώς αυξανόμενες προκλήσεις, στην κλιματική κρίση, στην ανάγκη εκσυγχρονισμού των υποδομών και στην απαίτηση, αλλά και το δικαίωμα των πολιτών για ποιοτικές, αξιόπιστες δημόσιες υπηρεσίες.
Με δεδομένο ότι η λειψυδρία είναι το νούμερο ένα πρόβλημα που φέρνει η κλιματική κρίση και το γεγονός ότι η χώρα μας βρίσκεται στη δέκατη ένατη θέση παγκοσμίως ως προς τον κίνδυνο ανεπάρκειας νερού, είναι σημαντικό το νομοσχέδιο να αντιμετωπιστεί από τις πολιτικές δυνάμεις πέρα από τα στενά όρια των κομματικών αντιπαραθέσεων και να επικεντρωθούμε στο πραγματικό διακύβευμα: Πώς θα διασφαλίσουμε επάρκεια, ποιότητα και βιώσιμη διαχείριση των υδάτινων πόρων προς όφελος των πολιτών και προς όφελος των επόμενων γενεών, κάτι που δεν πρέπει να ξεχνάμε ότι είναι υποχρέωσή μας, ως πολιτεία.
Με αυτές τις σκέψεις κλείνω την εισήγησή μου.
Σας ευχαριστώ πολύ για τον χρόνο, κύριε Πρόεδρε και σαφώς, ως Νέα Δημοκρατία, στηρίζουμε και υπερψηφίζουμε το σχέδιο νόμου.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Σταμενίτη.
Τον λόγο έχει ο εισηγητής από το ΠΑΣΟΚ, ο κ. Εμμανουήλ Χριστοδουλάκης.
ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ: Κυρίες και κύριοι συνάδελφοι, θέλω, πριν ξεκινήσω, να ενώσω και εγώ τη δική μας φωνή αναφορικά με την έκφραση της θλίψης και της οδύνης όλων μας σχετικά με τους τρεις πυροσβέστες συνανθρώπους μας, που έχασαν χθες τόσο άδικα τη ζωή τους στη μάχη με πραγματική αυτοθυσία και αυταπάρνηση, για να σώσουν ζωές, περιουσίες και προφανώς, τον φυσικό πλούτο της χώρας μας. Θερμά και ειλικρινή συλλυπητήρια από όλους μας στις οικογένειες και στους οικείους τους.
Συζητούμε, λοιπόν, σήμερα ένα νομοσχέδιο που αφορά δύο ζητήματα εξαιρετικής σημασίας για τη χώρα μας, τη διαχείριση των υδάτων και τον χωρικό σχεδιασμό. Πρόκειται για δύο πεδία που συνδέονται άμεσα με την ποιότητα της ζωής των πολιτών, με την προστασία του περιβάλλοντος, με την αγροτική παραγωγή, με την τοπική ανάπτυξη και φυσικά, κατ’ επέκταση και αυτονόητα, με το ίδιο το δημόσιο συμφέρον.
Η Κυβέρνηση επέλεξε να νομοθετήσει εσπευσμένα, γεγονός που αποδεικνύεται πρωτίστως από τη χρονική σύμπτωση των διαδικασιών. Την ώρα ακριβώς που βρισκόταν ακόμα σε εξέλιξη η δημόσια διαβούλευση για την εθνική στρατηγική για τα ύδατα, είχε ήδη κατατεθεί στη Βουλή το παρόν νομοσχέδιο. Η επιλογή αυτή δείχνει ότι η διαβούλευση για την εθνική στρατηγική ήταν απολύτως προσχηματική και υποκριτική. Και ακριβώς η ίδια σπουδή συνεχίστηκε και κατά τη διαδικασία της Επιτροπής, επί της ακρόασης των φορέων, όπου η κυβερνητική πλειοψηφία, δυστυχώς, επέλεξε να αποκλείσει από τη διαδικασία πολλούς και κρίσιμους φορείς οι οποίοι πλήττονται άμεσα από τις διατάξεις του νομοσχεδίου.
Η Κυβέρνηση απέφυγε να καλέσει την ΚΕΔΕ, απέφυγε να καλέσει την Ένωση των ΔΕΥΑ, απέφυγε να καλέσει εκπροσώπους εργαζομένων και δημάρχους περιοχών οι οποίες επηρεάζονται άμεσα, προτιμώντας μια fast track διαδικασία, με σκοπό τον έλεγχο της εικόνας και του δημοσίου διαλόγου.
Ξεκινάμε σήμερα από μια παραδοχή: Προφανώς και το σημερινό σύστημα έχει ελλείψεις, προφανώς και έχει προβλήματα, προφανώς και έχει ζητήματα τα οποία πρέπει να λυθούν. Υπάρχουν ΔΕΥΑ με σοβαρά οικονομικά προβλήματα, υπάρχουν απώλειες νερού στα δίκτυα, υπάρχουν καθυστερήσεις σε έργα, υπάρχουν σημαντικές ελλείψεις προσωπικού και οι αλλαγές προφανώς και είναι απαραίτητες.
Η διαφορά είναι ότι οι ρυθμίσεις που φέρνει η Κυβέρνηση, αντί να εκσυγχρονίζουν στην πράξη το υφιστάμενο καθεστώς, ουσιαστικά το αποδομούν, κάνοντας ένα ακόμα βήμα προς τον υπερσυγκεντρωτισμό αρμοδιοτήτων, την αφαίρεση πόρων και άρα, την αποδυνάμωση ουσιαστικά του ρόλου της τοπικής αυτοδιοίκησης, κορυφώνοντας μια πολιτική η οποία εφαρμόζεται σταδιακά τα τελευταία χρόνια και μεταβάλλει συνολικά το μοντέλο διαχείρισης του νερού στη χώρα.
Η βάση αυτής της απαξίωσης τέθηκε κατά την πρόσφατη ενεργειακή κρίση, όταν οι ΔΕΥΑ βρέθηκαν αντιμέτωπες με τεράστια αύξηση του λειτουργικού τους κόστους και παρά τις επανειλημμένες προειδοποιήσεις και της ΚΕΔΕ και της Ένωσης των ΔΕΥΑ, η Κυβέρνηση επέλεξε να μην εφαρμόσει ένα ολοκληρωμένο πρόγραμμα στήριξης, αφήνοντας αυτά τα χρέη να συσσωρευθούν.
Σήμερα, λοιπόν, χρησιμοποιεί ακριβώς αυτή την οικονομική ασφυξία ως επιχείρημα για να ισχυριστεί ότι το μοντέλο αυτό απέτυχε και στην πράξη, να δικαιολογήσει τη βίαιη αναδιάρθρωση την οποία σήμερα επιχειρεί. Στο πλαίσιο αυτού του σχεδιασμού, η Κυβέρνηση προχώρησε αρχικά στην υπαγωγή του νερού στη ΡΑΑΕΥ.
Εμείς το κάνουμε σαφές. Το ΠΑΣΟΚ στηρίζει την ανάγκη ύπαρξης μιας ανεξάρτητης αρχής ελέγχου, παρακολούθησης και διαφάνειας για τα ύδατα στη χώρα. Διαφωνήσαμε, όμως, από την πρώτη στιγμή στην υπαγωγή του νερού στη ΡΑΑΕΥ, η οποία σχεδιάστηκε και συνοδεύθηκε αποκλειστικά για την απελευθερωμένη και πλήρως εμπορευματοποιημένη αγορά της ηλεκτρικής ενέργειας στην Ελλάδα. Διότι πολύ απλά, δεν γίνεται η ίδια ρυθμιστική αρχή να διαχειρίζεται ταυτόχρονα ένα δημόσιο κοινωνικό αγαθό, όπως είναι το νερό και ένα πλήρως εμπορευματοποιημένο προϊόν, όπως είναι το ρεύμα.
Με τις νέες διατάξεις που εισάγετε σήμερα στο σημερινό νομοσχέδιο, η ΡΑΑΕΥ αποκτά πλέον όλο και πιο αποφασιστικό, παρεμβατικό και κυρίαρχο ρόλο στην τιμολόγηση του νερού σε όλη την επικράτεια. Έχει το δικαίωμα να εγκρίνει, να απορρίπτει, αλλά έχει και το δικαίωμα ακόμα και να τροποποιεί εκ των υστέρων τα τιμολόγια των ΔΕΥΑ, επιβάλλοντας στην πράξη τη δική της ατζέντα επί της οικονομικής διαχείρισης.
Αυτό, λοιπόν, σημαίνει πρακτικά ότι η τιμολογιακή πολιτική απομακρύνεται οριστικά από τους δήμους, απομακρύνεται οριστικά από τα εκλεγμένα τους όργανα, απογυμνώνεται η τοπική αυτοδιοίκηση από ένα βασικό παραδοσιακό εργαλείο άσκησης κοινωνικής πολιτικής και στήριξης των ευάλωτων νοικοκυριών και η τιμολόγηση του νερού πραγματοποιείται πλέον με αυστηρά ιδιωτικοοικονομικά κριτήρια αγοράς.
Αυτή η λογική ακριβώς επισφραγίστηκε με την κοινή υπουργική απόφαση του 2024, που αφορά στην κοστολόγηση και την τιμολόγηση. Η πολιτική της οργανώθηκε γύρω από τις αρχές της υποχρεωτικής ανάκτησης κόστους και της απόδοσης του επενδυμένου κεφαλαίου και με τον τρόπο αυτόν ακριβώς αλλάζει ριζικά η φιλοσοφία της διαχείρισης, καθώς το νερό πλέον αντιμετωπίζεται ως υπηρεσία η οποία αξιολογείται πρωτίστως με οικονομικούς όρους.
Για να το κάνω, λοιπόν, καθαρό, εμείς διαφωνούμε ριζικά με αυτή την επιλογή και αυτός ακριβώς είναι και ο λόγος που στο πλαίσιο της επικείμενης Συνταγματικής Αναθεώρησης, το ΠΑΣΟΚ προτείνει την αλλαγή του άρθρου 24 του Συντάγματος και την προσθήκη πολύ συγκεκριμένης διατύπωσης που αφορά στην απόλυτη διατύπωση που συνδέεται με τη διαχείριση του νερού ως δημόσιου αγαθού ζωτικής σημασίας. Γιατί; Για να μη μπορεί κανείς απολύτως στο μέλλον να αμφισβητήσει ότι η πρόσβαση σε καθαρό, ποιοτικό και ουσιαστικά, φθηνό νερό, προσβάσιμο σε όλους, είναι ανθρώπινο δικαίωμα, να μη μπορεί κανείς να αμφισβητήσει ότι η διαχείριση, η ιδιοκτησία των δικτύων, η διανομή των υδάτων ανήκει αποκλειστικά στο Δημόσιο και τις τοπικές κοινωνίες.
Αν, λοιπόν, η Κυβέρνηση συμφωνεί με αυτή την αρχή, έχει μια πολύ απλή επιλογή: Να κάνει αποδεκτή τη δική μας πρόταση επί της συνταγματικής αλλαγής και Συνταγματικής Αναθεώρησης. Η άρνησή της και η άρνησή σας, δυστυχώς, θα αποδείξει τις πραγματικές, ειλικρινείς, κρυφές σας προθέσεις για το θέμα αυτό.
Κυρίες και κύριοι συνάδελφοι, η Κυβέρνηση επικαλείται τη λειψυδρία και μας λέει ότι η αιτία των μεγάλων απωλειών νερού, η αιτία της σπατάλης είναι το κατακερματισμένο μοντέλο της διαχείρισης των υδάτων, ότι το νερό δηλαδή χάνεται, επειδή υπάρχουν πολλοί πάροχοι και άρα, η λύση τελικά είναι η συγκέντρωση των υπηρεσιών σε μεγαλύτερους φορείς.
Προφανώς, αυτός είναι ο καλύτερος τρόπος για να αποκρύψουν ότι επί χρόνια δεν έγιναν οι αναγκαίες επενδύσεις στα δίκτυα, δεν αντικαταστάθηκαν αγωγοί δεκαετιών, δεν ενισχύθηκαν οι φορείς με το απαιτούμενο προσωπικό, δεν αξιοποιήθηκαν έγκαιρα οι πραγματικά διαθέσιμοι πόροι που υπήρχαν. Το νερό δεν χάνεται, επειδή ένας πάροχος είναι δημοτικός. Το νερό χάνεται από τα έργα που δεν έγιναν, χάνεται από έργα που όχι απλώς θα μπορούσαν, αλλά θα έπρεπε σήμερα να βρίσκονταν σε εξέλιξη, άμα δεν τα είχατε απεντάξει από το Ταμείο Ανάκαμψης, μεγάλα έργα ύδρευσης, μεγάλα έργα άρδευσης, αφαλατώσεων και συστημάτων τηλεμετρίας.
Κι εσείς αντί να επενδύσετε στις υποδομές, επιλέγετε να αλλάξετε το διοικητικό μοντέλο χωρίς να αποδεικνύετε ότι αυτό θα εξοικονομήσει ούτε ένα κυβικό μέτρο νερού. 
Αντί, λοιπόν, για ώριμες επενδύσεις -έρχομαι τώρα στα άρθρα 36 και 39- χρησιμοποιείτε διαδικασίες fast track για την ανάθεση έργων εκατοντάδων εκατομμυρίων ευρώ. Θεσπίζετε ένα εξαιρετικό καθεστώς ανάθεσης έργων για την αντιμετώπιση της λειψυδρίας και παρότι προστέθηκαν ορισμένες ασφαλιστικές δικλείδες υπό το βάρος της δημόσιας κατακραυγής και των απόλυτα εύλογων αντιδράσεων, εξακολουθείτε να επιτρέπετε τη δημοπράτηση έργων με περιορισμένες προπαρασκευαστικές μελέτες και με διαδικασία διαπραγμάτευσης, όπου προσκαλούνται μόλις τρεις εργοληπτικές επιχειρήσεις. Έτσι, η εξαίρεση του άρθρου 32 του ν.4412/2016 τείνει να μετατραπεί σε κανόνα περιορίζοντας τον ανοιχτό ανταγωνισμό και τη διαφάνεια στις δημόσιες συμβάσεις. 
Και υπάρχει ακόμα μία χαρακτηριστική αντίφαση: ενώ επικαλείστε την ανάγκη για ενιαία διαχείριση του νερού, αφήνετε άλυτα υπαρκτά προβλήματα πολιτών που εξακολουθούν να βρίσκονται εκτός δημόσιου δικτύου. Χαρακτηριστικό παράδειγμα αποτελεί ο Δήμος Αχαρνών, όπου χιλιάδες νοικοκυριά εξακολουθούν να υδροδοτούνται μέσω παλαιών ιδιωτικών δικτύων και να πληρώνουν ακριβότερα το νερό. Αν, λοιπόν, πραγματικά ο στόχος σας είναι η καθολική και ισότιμη πρόσβαση στο νερό, τότε αξιοποιήστε τη δήθεν μεταρρύθμιση που φέρνετε για να δώσετε οριστική λύση στο ζήτημα αυτό. 
Η σταθερή λογική της βίαιης συγκέντρωσης, κυρίες και κύριοι συνάδελφοι, κυριαρχεί και στην οργανωτική δομή του νομοσχεδίου με τη δημιουργία δύο υπερσυγκεντρωτικών οργανισμών που απορροφούν τις τοπικές ΔΕΥΑ και τους Οργανισμούς Εγγείων Βελτιώσεων. Με το άρθρο 3 αφαιρείτε από τις τοπικές κοινωνίες τον έλεγχο των υδάτων. Με το άρθρο 4 επιβάλλετε ασφυκτικά εξωπραγματικά χρονοδιαγράμματα λίγων μηνών για την ολοκλήρωση αυτών των πολύπλοκων συγχωνεύσεων μετατρέποντας μια υποτιθέμενη θεσμική μεταρρύθμιση σε μια διαδικασία βίαιης εταιρικής απορρόφησης. Στο άρθρο 5 προβλέπεται ότι σε περίπτωση διαφωνίας μεταξύ ενός δήμου και της εταιρείας για το αντάλλαγμα της μεταβίβασης των δικτύων, μπορεί να ζητηθεί ακόμα και αναγκαστική απαλλοτρίωση των δημοτικών υποδομών υπέρ της εταιρείας. Το άρθρο 11 έρχεται να ολοκληρώσει αυτόν τον εκβιασμό ορίζοντας ότι για όποιον δήμο επιλέξει να κρατήσει την κυριότητα των δικτύων του, κάθε νέα επέκταση ή αντικατάσταση υποδομής περιέρχεται αυτομάτως στην ιδιοκτησία της ΕΥΔΑΠ ή της ΕΥΑΘ. Με αυτόν ακριβώς τον τρόπο, η δημοτική περιουσία θα συρρικνώνεται σταδιακά μέχρι να εξαφανιστεί και να απορροφηθεί πλήρως. 
Όσον αφορά τώρα το ανθρώπινο δυναμικό, το άρθρο 14 αυξάνει κατακόρυφα τις αρμοδιότητες χωρίς την πρόβλεψη νέων οργανικών θέσεων και χωρίς κανένα σοβαρό σχέδιο στελέχωσης, γεγονός που μαθηματικά θα οδηγήσει τις υπηρεσίες σε πλήρη εξάρτηση από εξωτερικούς ιδιώτες αναδόχους και εργολάβους και μάλιστα σε εξάρτηση απόλυτα κεντρικοποιημένη, όπως προφανώς σας βολεύει. 
Και εδώ βρίσκεται μία ακόμα μεγάλη αντίφαση του νομοσχεδίου. Μιλάτε για την επέκταση της ΕΥΔΑΠ, κάτι που άκουσα και προηγουμένως, μιλάτε για την ενίσχυση του δημόσιου χαρακτήρα της, αλλά πίσω από τις εξαγγελίες υπάρχει μία πραγματικότητα που επιλέγετε να αγνοείτε. Ότι περίπου εξακόσιοι πενήντα εργολαβικοί εργαζόμενοι καλύπτουν εδώ και χρόνια πάγιες και διαρκείς ανάγκες της επιχείρησης. Είναι οι άνθρωποι που κρατούν καθημερινά την ΕΥΔΑΠ σε λειτουργία και παρ’ όλα αυτά δεν υπάρχει καμία απολύτως σαφής πρόβλεψη για το δικό τους μέλλον. Κι εμείς ρωτάμε, λοιπόν: Γιατί δεν υπάρχει μέριμνα για ανθρώπους που έχουν ήδη αποδείξει την εμπειρία τους, έχουν ήδη αποδείξει την επάρκειά τους, έχουν ήδη αποδείξει την αναγκαιότητά τους για την επιχείρηση; 
Αν, λοιπόν, θέλετε πραγματικά να ενισχύσετε την ΕΥΔΑΠ, ξεκινήστε από αυτούς που ήδη τη στηρίζουν καθημερινά. Δώστε λύση στους ανθρώπους που καλύπτουν πάγιες και διαρκείς ανάγκες αντί να τους αντιμετωπίζετε ως εργαζόμενους μιας χρήσης. 
Προχωράω τώρα στο θέμα της άρδευσης. Ο υπερσυγκεντρωτισμός που διέπει το νομοσχέδιο αγγίζει αυτονόητα και την παραγωγική ύπαιθρο, καθώς αναθέτετε σε δύο αστικούς οργανισμούς την ευθύνη πλέον και του αρδευτικού νερού. Η ΕΥΔΑΠ και η ΕΥΑΘ είναι εταιρείες με εντελώς διαφορετική αποστολή και δεν έχετε παρουσιάσει ούτε μία μελέτη που να τεκμηριώνει την οργανωτική ή την τεχνική τους επάρκεια για μία τόσο μεγάλη θεματική επέκταση αρμοδιοτήτων.
Με το άρθρο 16, λοιπόν, η Κυβέρνηση καταργεί ή απορροφά τους ΓΟΕΒ και τους ΤΟΕΒ και μεταφέρει κρίσιμες αρμοδιότητες απομακρύνοντας τη λήψη αποφάσεων από τους ίδιους τους παραγωγούς και τις τοπικές κοινωνίες. Οι Οργανισμοί Εγγείων Βελτιώσεων, παρά τα προβλήματα τα οποία προφανώς όντως υπάρχουν στη λειτουργία τους σε ορισμένες περιπτώσεις, αποτελούν συλλογικούς φορείς αυτοδιαχείρισης των αγροτών. Μέσω των αιρετών τους οργάνων αποφασίζουν για τις ανάγκες των δικτύων, για τα έργα συντήρησης και φυσικά για τις εισφορές των μελών τους. Η επιλογή της Κυβέρνησης είναι η κατάργηση του συμμετοχικού χαρακτήρα της διαχείρισης του αρδευτικού νερού, ενώ ανησυχία μας προκαλεί αντίστοιχα και η πρόβλεψη για την τιμολόγηση του αρδευτικού νερού. Η ενσωμάτωση της λογικής της ανάκτησης κόστους και εδώ δημιουργεί τον κίνδυνο της αύξησης των αρδευτικών τελών, επιβαρύνοντας ακόμα παραπάνω το ήδη αυξημένο κόστος παραγωγής για τους Έλληνες αγρότες. 
Κυρίες και κύριοι συνάδελφοι, εμείς προσερχόμαστε στη σημερινή συζήτηση όχι απλώς ασκώντας κριτική, αλλά καταθέτοντας και τη δική μας οπτική για μία ολοκληρωμένη, ρεαλιστική και επιστημονικά τεκμηριωμένη πρόταση για τη διαχείριση των υδάτων στη χώρα σε πέντε βασικούς άξονες.
 Άξονας πρώτος. Εμείς θεωρούμε ότι η διαχείριση των υδάτων πρέπει να οργανώνεται στα γεωγραφικά όρια των υδατικών διαμερισμάτων, ακριβώς όπως προβλέπει και η οδηγία-πλαίσιο της Ευρωπαϊκής Ένωσης για τα ύδατα: μέσα από δημόσιους διαδημοτικούς φορείς, οι οποίοι θα αναλαμβάνουν ενιαία την ύδρευση, την αποχέτευση, την άρδευση, την επαναχρησιμοποίηση των επεξεργασμένων υδάτων, τα έργα αποθήκευσης και φυσικά τον σχεδιασμό προσαρμογής της κάθε περιοχής στις οξυμένες εκφάνσεις των φαινομένων και των κρίσεων λειψυδρίας στη χώρα.
Οι φορείς αυτοί πρέπει να συγκροτούνται κατά προτεραιότητα μέσα από εθελοντικές συνεργασίες των δήμων και των συνεργατικών σχημάτων αγροτών χρηστών με ουσιαστικά οικονομικά και θεσμικά κίνητρα από την πολιτεία και προφανώς με αντικειμενικά επιστημονικά και υδρολογικά κριτήρια. Ειδική εξαίρεση για εμάς πρέπει να αποτελούν τα μητροπολιτικά συγκροτήματα της Αθήνας και της Θεσσαλονίκης, όπου προτείνετε τη διακριτή διαχείριση της ύδρευσης και της άρδευσης. 
Άξονας δεύτερος. Εμείς θέλουμε αναγκαία τη μόνιμη αντιμετώπιση του ενεργειακού κόστους, δηλαδή ειδικό τιμολόγιο ηλεκτρικής ενέργειας για τους φορείς διαχείρισης υδάτων και θεσμοθέτηση εγγυημένου ηλεκτρικού χώρου για να μπορούν οι φορείς να αναπτύσσουν δικές τους ελεγειακές κοινότητες. 
Άξονας τρίτος. Πέρα από οποιαδήποτε αναδιάρθρωση απαιτείται η οικονομική εξυγίανση των ΔΕΥΑ και των ΟΕΒ, ακριβώς γιατί επιβαρύνθηκαν δυσανάλογα από την ενεργειακή κρίση. Πολύ απλά οριζόντια εφαρμογή του μέτρου του άρθρου 7 που ήδη εισάγετε στο δικό σας νομοσχέδιο για την κάλυψη κατά 75% των χρεών του ενεργειακού κόστους για όλες τις ΔΕΥΑ, τις δημοτικές υπηρεσίες ύδρευσης και τους ΟΕΒ με την αλλαγή της αφαίρεσης της εκβιαστικής προϋπόθεσης της υποχρεωτικής ενσωμάτωσης σε οποιονδήποτε τρίτο φορέα. Να ισχύει, δηλαδή, για όλους.
Άξονας τέταρτος. Προτείνουμε ένα πολυετές πρόγραμμα χρηματοδότησης για τον εκσυγχρονισμό των δικτύων ύδρευσης και άρδευσης με στόχο τη δραστική μείωση των διαρροών, με στόχο την εξοικονόμηση υδατικών πόρων και τη βελτίωση της αποδοτικότητας των υποδομών. 
Άξονας πέμπτος. Εμείς λέμε το απλό και προφανές, ότι η μεταρρύθμιση πρέπει να διασφαλίζει τον δημόσιο χαρακτήρα του νερού, να στηρίζεται στην επιστημονική γνώση, στη διαφάνεια, στη λογοδοσία και στην ουσιαστική συμμετοχή της τοπικής αυτοδιοίκησης. 
Κυρίες και κύριοι συνάδελφοι, αυτή η τάση αντιμετώπισης των δημόσιων αγαθών με χρηματοοικονομικά κριτήρια γίνεται ακόμα πιο εμφανής στο Μέρος Β΄ του νομοσχεδίου. Εδώ, λοιπόν, είναι ξεκάθαρο ότι αντιμετωπίζετε τον χωρικό και πολεοδομικό σχεδιασμό με τη λογική μιας κυβέρνησης real estate. Μόλις λίγες εβδομάδες μετά την κωδικοποίηση της πολεοδομικής νομοθεσίας, επανέρχεστε με εκτεταμένες αλλαγές, οι οποίες εφαρμόζουν δύο μέτρα και δύο σταθμά. Από τη μία πλευρά, δηλαδή, με το πρόσφατο Προεδρικό Διάταγμα 129/2025 για τους οικισμούς κάτω των δύο χιλιάδων κατοίκων περιορίζονται δραστικά τα δικαιώματα των μικρών ιδιοκτητών γης, απαξιώνοντας την περιουσία του απλού πολίτη και από την άλλη πλευρά, δημιουργείτε ειδικά εργαλεία οργανωμένης ιδιωτικής πολεοδόμησης για μεγάλες εκτάσεις και μεγάλους επενδυτές. 
Κλείνω λέγοντας το εξής. Για όλους αυτούς τους λόγους το ΠΑΣΟΚ καταψηφίζει το σημερινό νομοσχέδιο. Ευτυχώς για τον τόπο και για τις εκάστοτε τοπικές κοινωνίες δεν θα προλάβετε να κάνετε πράξη το νομοθέτημα αυτό, ακριβώς γιατί οι πολίτες αντιλαμβάνονται την πολιτική της εμπορευματοποίησης των πάντων και σύντομα θα σας στείλουν τον λογαριασμό.
Εμείς, λοιπόν, εδώ από το Βήμα της Βουλής δεσμευόμαστε ότι η επόμενη κυβέρνηση ΠΑΣΟΚ θα καταργήσει αυτόν τον νόμο της απορρύθμισης. Θα επαναφέρουμε τον έλεγχο του νερού εκεί ακριβώς που ανήκει, στην κοινωνία, στους δήμους και στους παραγωγούς κατοχυρώνοντας οριστικά το στοιχείο αυτό στο Σύνταγμα της χώρας. 

Και κλείνω με μία επέτειο. Σήμερα είναι 30 Ιουλίου του 2026. Στις 30 Ιουλίου του 2025 ήταν εκείνη η θλιβερή ημέρα για το Ελληνικό Κοινοβούλιο, όπου οι Βουλευτές της κυβερνητικής Πλειοψηφίας πήγαν πολύ νωρίς για ύπνο, ψηφίζοντας με επιστολικές ψήφους για να συγκαλύψουν τυχόν ποινικές ευθύνες δύο Υπουργών της Νέας Δημοκρατίας για το σκάνδαλο του ΟΠΕΚΕΠΕ. 
Επειδή, λοιπόν, εμείς πιστεύουμε στην ατομική ευθύνη των Βουλευτών σήμερα καταθέτουμε αίτημα ονομαστικής ψηφοφορίας για να είναι υποχρεωμένος ο καθένας από εμάς να πάρει την ευθύνη για την κρίσιμη απόφαση που συνδέεται με το μέλλον της διαχείρισης των υδάτων στην Ελλάδα. 
Μαζί με αυτό καταθέτουμε και ένσταση αντισυνταγματικότητας επί του άρθρου 102 του Συντάγματος. 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
(Η προαναφερθείσα αίτηση διεξαγωγής ονομαστικής ψηφοφορίας του ΠΑΣΟΚ-Κινήματος Αλλαγής καταχωρίζεται στα Πρακτικά και έχει ως εξής:







(Η προαναφερθείσα ένσταση αντισυνταγματικότητας του ΠΑΣΟΚ-Κινήματος Αλλαγής καταχωρίζεται στα Πρακτικά και έχει ως εξής:


ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Χριστοδουλάκη.
Τον λόγο έχει η ειδική αγορήτρια από το Κομμουνιστικό Κόμμα Ελλάδος, κ. Διαμάντω Μανωλάκου.
Επίσης, παρακαλώ να κλείσει το σύστημα της ηλεκτρονικής εγγραφής. 
ΔΙΑΜΑΝΤΩ ΜΑΝΩΛΑΚΟΥ: Εκ μέρους της Κοινοβουλευτικής Ομάδας του ΚΚΕ εκφράζουμε τα ειλικρινή συλλυπητήρια μας στις οικογένειες και τους συναδέλφους των τριών Πυροσβεστών, που οι δύο βρήκαν τραγικό θάνατο στη φωτιά στο Ρέθυμνο και ένας στο Γύθειο. Οι Πυροσβέστες δίνουν μάχες σε δύσκολες συνθήκες, λόγω των τεράστιων κενών σε μόνιμο προσωπικό, αλλά και σε υποδομές και εξοπλισμό, που το Κομμουνιστικό Κόμμα Ελλάδας επανειλημμένα έχει αναδείξει, όπως έχει προτείνει και μέτρα για την εξασφάλιση της προστασίας του λαού και του περιβάλλοντος από τις φωτιές. 
Θα αναφερθώ στο πολυνομοσχέδιο. Ό,τι έγινε με τον τομέα της ενέργειας που ιδιωτικοποιήθηκε και συγκεντρώθηκε στο καρτέλ ενέργειας, αυξάνοντας την τιμή της κιλοβατώρας στα ύψη για τα λαϊκά νοικοκυριά, απλώνοντας και βαθαίνοντας την ενεργειακή φτώχεια, παρόμοια θα γίνει και με το νερό. Το εγγυάται το παρόν νομοσχέδιο, αφού με την παράδοση της διαχείρισης του νερού μεγάλου μέρους της χώρας σε δύο ανώνυμες εταιρείες ΕΥΔΑΠ και ΕΥΑΘ, γίνεται ένα ακόμα βήμα για τη μετατροπή σε ακριβό εμπόρευμα, σύμφωνα με τις κατευθύνσεις της Ευρωπαϊκής Ένωσης. Το αποτέλεσμα θα είναι η αύξηση της τιμής του τόσο για την ύδρευση όσο και την άρδευση. 
Το προωθείτε όχι για να εξασφαλίσετε φθηνό, ποιοτικό και επαρκές νερό για τον λαό και για όλες τις απαραίτητες ενέργειες και χρήσεις, αλλά αντίθετα, διατηρείτε και προωθείτε τον πυρήνα της πλήρους εμπορευματοποίησης του νερού, σύμφωνα με την Ευρωπαϊκή Οδηγία και τις κατευθύνσεις της περί ανάκτησης κόστους, που χρυσοπληρώνει ο λαός. Μάλιστα, θέτει η Ευρωοδηγία σε προτεραιότητα την εξοικονόμηση της ζήτησης του νερού σε αντιπαράθεση με τη μεγιστοποίηση της δυνατότητας προσφοράς του νερού σε κάθε υδατικό διαμέρισμα. 
Η ελληνική νομοθεσία ήδη από το 2003 εναρμονίστηκε, επιβάλλοντας την αντιλαϊκή πολιτική τιμολόγησης του νερού και διαμορφώνοντας το πλαίσιο πλήρους εμπορευματοποίησής του.
Το νομοσχέδιο, λοιπόν, προωθεί με διαδοχικές συγχωνεύσεις δύο πόλους ΕΥΔΑΠ και ΕΥΑΘ, ώστε στη συνέχεια να εμφανιστούν στρατηγικοί επενδυτές, κολοσσοί του κλάδου, αν δεν υπάρχουν ήδη. 
Η Κυβέρνηση προωθεί το σχέδιο Ευρωπαϊκής Ένωσης και μεγάλου κεφαλαίου με άλλοθι τον εξορθολογισμό του διοικητικού και οικονομικού κόστους διαχείρισης του νερού, με ψευτοδίλημμα να παραμείνει ως έχει η κατάσταση ή να κάνουμε μια νέα εθνική πολιτική για το νερό, τη στιγμή που προχωρά στην παραπέρα εμπορευματοποίησή του.
Εξάλλου στο όνομα του εξορθολογισμού του κόστους συγκρότησε τη Ρυθμιστική Αρχή Ενέργειας και Νερού, που δίνει ώθηση στη συγχώνευση δημοτικών επιχειρήσεων και προβλέπει κυρώσεις για τη μη συμμόρφωσή τους στην πανάκριβη τιμολόγηση του νερού σύμφωνα με τους κοινοτικούς κανόνες.
Τώρα επιβάλλετε την υποχρεωτική και κατ’ όνομα εθελοντική συγχώνευση 120 Δημοτικών Εταιρειών Ύδρευσης και Αποχέτευσης με μοχλό τους ευνοϊκούς όρους δανειοδότησης όσων δήμων θα αποδεχτούν τη συγχώνευση των ΔΕΥΑ. Οι δημοτικές επιχειρήσεις έχουν ήδη γονατίσει οικονομικά από την πολιτική της ενεργειακής ακρίβειας της Κυβέρνησης, αφού το 40% του κύκλου εργασιών τους είναι πλέον το ενεργειακό κόστος. Αυτό το κόστος ήταν μόλις το 20% πριν αρχίσει ο ενεργειακός πόλεμος Ευρωπαϊκής Ένωσης - Ρωσίας. 
Τώρα η Κυβέρνηση θέτει το εκβιαστικό δίλημμα: Αποδοχή της συγχώνευσης των ΔΕΥΑ ή χρεοκοπία τους; Και αυξάνει την πίεση, αφού οι εννέα στις δέκα δεν έχουν πιστοποίηση διαχειριστικής επάρκειας και όλες πληρώνουν το ρεύμα με βάση το οικιακό και όχι το βιομηχανικό τιμολόγιο. Ταυτόχρονα, οι ΔΕΥΑ παραμένουν σκόπιμα τραγικά υποστελεχωμένες, με την Κυβέρνηση να εμποδίζει στην ουσία την πρόσληψη μόνιμου αναγκαίου προσωπικού. 
Πού οδηγεί αυτή η πολιτική; Στην αύξηση τιμολογίων έργου, στην απώλεια θέσεων εργασίας μέσω συγχωνεύσεων, στο άνοιγμα της αγοράς σε ιδιώτες μέσω ΣΔΙΤ. Εξάλλου, δεν είναι τυχαίο που η ΚΕΔΕ και η ΔΕΥΑ δεν καλέστηκαν στους φορείς, αν και προτάθηκαν. Γιατί; Γιατί ομόφωνα ζητούν την απόσυρση του νομοσχεδίου και χαρακτηριστικά την απορρόφηση των ΔΕΥΑ την ονομάζουν «μεζέδες» στο πιάτο ΕΥΔΑΠ, ΕΥΑΘ. 
Τι κάνετε, λοιπόν, στο παρόν νομοσχέδιο; Πρώτον, αυξάνεται σαρωτικά το πεδίο δράσης ΕΥΔΑΠ και ΕΥΑΘ ΑΕ ως προς τη γεωγραφική τους επέκταση και την παραχώρηση της άρδευσης και της διαχείρισης των ομβρίων στις περιοχές αρμοδιότητάς τους. Αυγατίζεται έτσι η προίκα της ΕΥΔΑΠ και η ΕΥΑΘ, αναμένοντας παγκόσμιους κολοσσούς του κλάδου που θα τις εξαγοράσουν. Προηγούμενη απόπειρα είχε σκοντάψει σε κάποιες συνταγματικού τύπου αντιρρήσεις του Συμβουλίου Επικρατείας. Η ένταξη διαχείρισης των νερών στην αναθεώρηση του άρθρου 24 του Συντάγματος, είναι ολοφάνερο ότι εκεί αποσκοπούσε.
Δεύτερον, επεκτείνεται η χωρική αρμοδιότητα της ΕΥΔΑΠ, απορροφά σε πρώτη φάση σαράντα δύο τοπικούς παρόχους, είκοσι έξι δημοτικές υπηρεσίες ύδρευσης, επτά ΔΕΥΑ, οκτώ ΤΟΕΒ και αναλαμβάνει την άρδευση της Κωπαΐδας.
Τρίτον, αποκτούν ΕΥΑΠ και ΕΥΑΘ το φιλέτο, τη διαχείριση του δικτύου ομβρίων υδάτων. Υπάρχει, όμως και το κόκαλο. Εξαιρείται ο καθαρισμός των φρεατίων ομβρίων υδάτων, που παραμένει στην αρμοδιότητα των ΟΤΑ Α' βαθμού. 
Τέταρτον, προβλέπεται λύση ή κατάργηση ΕΥΔΑΠ ή ΕΥΑΘ με το πρόσχημα της από τώρα προστασίας ορισμένων εργαζομένων. Από τη μια την γιγαντώνετε και από την άλλη προβλέπετε και διάλυση της. 
Πέμπτον, ξεδοντιάζετε την εταιρεία παγίων ΕΥΔΑΠ, της παίρνει η ΕΥΔΑΠ ΑΕ, τη συνολική διαχείριση του εξωτερικού υδροδοτικού συστήματος του Λεκανοπεδίου. Ταυτόχρονα και μέτρα προβληματικά ενάντια στους υπαλλήλους των παγίων ΕΥΔΑΠ, αφού διορίζετε στη θέση τους μέλη του διοικητικού συμβουλίου και μια σειρά άλλα. 
Έκτον, καθαρίζετε τις ΔΕΥΑΠ, την άρδευση που την παραδίνετε στην ανώνυμη εταιρεία Θεσσαλίας για να επιταχύνει τη διαχείριση του αγροτικού νερού με τα κριτήρια της αγοράς στη βάση των οδηγιών της Ευρωπαϊκής Ένωσης. Αυτό συνδέεται και με το νέο παραγωγικό μοντέλο στην αγροτική οικονομία που περνά μέσα από το χτύπημα στις λεγόμενες υδροβόρες καλλιέργειες και όχι για τις διατροφικές ανάγκες του λαού. 
Θα προκύψουν προβλήματα και για τους υπαλλήλους που θα περάσουν από τους δήμους στον ΟΔΥΘ Α.Ε.
Έβδομον, είναι σκανδαλώδες να επιτρέπεται η εκτροπή πόσιμου νερού από τους παραποτάμους Κρυκελοπόταμο και Καρπενησιώτη προς το υδροδοτικό σύστημα της Αττικής, χωρίς συνολική μελέτη των εναλλακτικών λύσεων για το σύνολο της χώρας. Μπορεί να κάνατε μία μικροτροποποίηση, αλλά παραμένει ο κίνδυνος να καταδικάσετε ολόκληρη περιοχή σε ξηρασία. Να την αποσύρετε, όπως ζητάνε όλοι. 
Όγδοον, κάνετε απευθείας ανάθεση έργων με άλλοθι περιοχές που έχουν κηρυχθεί σε καθεστώς έκτακτης λειψυδρίας. Μάλιστα, τις μελέτες θα τις κάνει ο ανάδοχος. Τελικά, το μόνο που λείπει είναι τα ονόματα των μεγαλοεργολάβων που θα μοιραστούν την πλουσιοπάροχη πίτα. Όμως, η μετατροπή του νερού σε όλο και πιο ακριβό εμπόρευμα δεν εμφανίστηκε τώρα, αλλά δεκαετίες πριν. Η συνενοχή όλων των κομμάτων του συστήματος δεν μπορεί να κρυφτεί, ό,τι και να λένε σήμερα για αυτό το νομοσχέδιο. Τα γεγονότα είναι πεισματάρικα και αποκαλύπτουν τους πολιτικούς ενόχους για το πώς φτάσαμε ως εδώ. Έχει περάσει πάνω από μια εικοσαετία που η ΕΥΔΑΠ και η ΕΥΔΑΘ μετατράπηκαν σε μετοχικές Α.Ε. Μπήκαν στο χρηματιστήριο. Έτσι κατοχυρώθηκε και νομοθετικά η πλήρης λειτουργία τους με ιδιωτικοοικονομικά κριτήρια. 
Όμως, το κύριο είναι ότι δεν υπάρχει ενιαίο πανεθνικό σχέδιο διαχείρισης και προσφοράς του υδάτινου δυναμικού, με γνώμονα το σύνολο των λαϊκών αναγκών. Υπάρχουν μόνο τα σχέδια διαχείρισης υδάτων ανά περιφέρεια και Υδρολογική Λεκάνη που συνοδεύονται από διαμάχες και δικαστικές προσφυγές μεταξύ δημοτικών Αρχών, τοπικών επιμελητηρίων και ΜΚΟ για την αξιοποίηση των υδάτινων αποθεμάτων. Έτσι διαμορφώνονται συνεχώς αποσπασματικές και ακριβές για τον λαό λύσεις. Ένα παράδειγμα είναι το νέο υψηλού κόστους σχέδιο μεταφοράς νερού του Αχελώου διά θαλάσσης από τον Αστακό για την Αττική, αλλά και άλλες. 
Τα τεχνικά έργα που χρειάζονται είναι γνωστά: έργα για τη συλλογή και αποθήκευση βρόχινου νερού, καθώς και των ποταμών και χειμάρρων με την κατασκευή φραγμάτων και λιμνοδεξαμενών, έργα για την εξοικονόμηση και την αύξηση της αποδοτικότητας της χρήσης του νερού, για τη μείωση των απωλειών στα δίκτυα μεταφοράς, την αλλαγή μεθόδων άρδευσης, έργα για την ανακύκλωση του χρησιμοποιημένου νερού με διαχωρισμό των χρήσεών του, με επαναχρησιμοποίηση των επεξεργασμένων λυμάτων στην άρδευση και στις βιομηχανικές χρήσεις, αφαλάτωση υφάλμυρων νερών, κυρίως των υποθαλάσσιων πηγών. 
Γιατί δεν υλοποιήθηκαν και δεν ιεραρχούνται αυτά τα έργα; Είναι όλες οι κυβερνήσεις ανίκανες, τεχνοκρατικά ανεπαρκείς, αδιάφορες; Στην πραγματικότητα ήταν και είναι πολύ ικανές να προωθούν τα συμφέροντα του μεγάλου κεφαλαίου, των ισχυρών ομίλων και να εμφανίζουν τις επιλογές τους ως λύση στα προβλήματα του λαού. Υποκρισία! Γι’ αυτό, για παράδειγμα, απεντάχθηκαν από το Ταμείο Ανάκαμψης κρίσιμα έργα για την ύδρευση, την άρδευση και την αντιπλημμυρική προστασία ύψους 300 εκατομμυρίων ευρώ, αφού οι αντιπλημμυρικές υποδομές δεν θεωρούνται επιλέξιμες από την Ευρωπαϊκή Ένωση, γιατί ο στόχος στην Ελλάδα και την Ευρωπαϊκή Ένωση είναι να μετατραπεί το νερό και η διαχείρισή του σε ακριβό εμπόρευμα.
Όλα τα κόμματα του συστήματος που κυβέρνησαν -Νέα Δημοκρατία, ΣΎΡΙΖΑ και ΠΑΣΟΚ- είναι συνένοχα για την πολιτική εμπορευματοποίηση του νερού, για την επιχειρηματική λειτουργία που πλήττει τα λαϊκά νοικοκυριά, τους εργαζόμενους του κλάδου, το περιβάλλον, τη δημόσια υγεία, τους βιοπαλαιστές αγρότες. Όλα τα αστικά κόμματα δεσμεύονται να εφαρμόσουν τις κατευθύνσεις της κοινοτικής Οδηγίας για το νερό την επόμενη μέρα και τα προαπαιτούμενα του Ταμείου Ανάκαμψης. Όλα δεσμεύονται να διασφαλίσουν τα ματωμένα πλεονάσματα σε βάρος του λαού που απαιτεί η Κομισιόν.
Ωστόσο, εκτός από το νερό, στο Δεύτερο Μέρος παρεμβαίνετε και στον Κώδικα Χωροταξίας Πολεοδομίας με σημαντικότατες τροποποιήσεις, μόλις έναν μήνα μετά την ψήφισή του. Αυτό, όμως, διαστρεβλώνει τη λογική της κωδικοποίησης, αφού διαφορετική θα ήταν η συζήτηση στη Βουλή. Δηλαδή, θα υπήρχαν καλεσμένοι οι επιστημονικοί φορείς που θα έλεγαν τη γνώμη τους και, φυσικά, θα ήταν περισσότερες οι συνεδριάσεις, προκειμένου να μάθει ο λαός, να ακούσει. 
Οι τροποποιήσεις, λοιπόν, αφορούν τους εγκαταλειμμένους και φθίνοντες οικισμούς προ του 1923. Αυτές διευκολύνουν και διευρύνουν το δικαίωμα των ιδιωτών επενδυτών να αναλάβουν την αναβίωση ενός οικισμού που προϋπήρχε του 1923. Όμως, το διευρύνετε και σε όλους τους εγκαταλειμμένους οικισμούς σε όλα τα κατοικημένα νησιά. Διευκολύνετε τη συγκέντρωση αυτής της μικρής, μη άρτιας και οικοδομήσιμης, σε μεγαλύτερες ιδιοκτησίες για την επιχειρηματική δραστηριότητα του κτηματομεσιτικού, κατασκευαστικού και τουριστικού κεφαλαίου και με επενδυτικό επίσης ενδιαφέρον του εξωτερικού κεφαλαίου. 
Η αύξηση των προς πολεοδόμηση εκτάσεων σε διακόσια από εκατό στρέμματα και η κατάργηση ταυτόχρονα του ορίου πολεοδομούμενης έκτασης να είναι μικρότερη του συνεκτικού τμήματος, αποτελεί μια σοβαρή τροποποίηση. Αλλάζει τον χαρακτήρα και το μέγεθος αυτών των ιδιωτικών πολεοδομήσεων πέριξ των οικισμών. Θα έχει σοβαρές επιπτώσεις στον χαρακτήρα τους, ιδιαίτερα αυτών που έχουν και ένα αρχιτεκτονικό μορφολογικό ενδιαφέρον. Επομένως, η αντιμετώπιση αυτών των οικισμών δεν εντάσσεται σε πολιτική αντιμετώπιση των στεγαστικών πιέσεων και των πραγματικών λαϊκών αναγκών, αλλά στο κέρδος των επιχειρηματιών.
 Για το Κομμουνιστικό Κόμμα Ελλάδας, το νερό είναι κοινωνικό αγαθό. Γι’ αυτό πρωταγωνιστεί στους αγώνες ενάντια στην πολιτική της Ευρωπαϊκής Ένωσης για την πλήρη εμπορευματοποίησή του και την ιδιωτικοποίηση για τη διασφάλιση φθηνού, ελεγμένου, ποιοτικού νερού για τον λαό, με την άμεση υλοποίηση των αναγκαίων έργων υποδομής, την αύξηση διαθέσιμων αποθεμάτων, με κατάλληλα έργα για την εξασφάλιση επάρκειας, χωρίς χαράτσια στην αγροτική παραγωγή. Η διαχείριση του νερού σε όφελος του λαού προϋποθέτει απαλλαγή από τους νόμους της αγοράς και του καπιταλιστικού κέρδους. Νερό, μονάδες επεξεργασίας, δίκτυα, άρδευση, αποχέτευση, όλα γίνονται κοινωνική ιδιοκτησία και όχι εμπόρευμα. Αυτό σημαίνει «επιστημονικός κεντρικός σχεδιασμός», όπου θα έχει εξαφανιστεί ο ανταγωνισμός διαφορετικών εταιρειών και συμφερόντων, το κράτος θα λειτουργεί για τα λαϊκά συμφέροντα, δηλαδή κράτος σοσιαλιστικό, που θα μπορεί να υλοποιεί ενιαίο ολοκληρωμένο σχέδιο σε κάθε περιοχή, σε κάθε υδατικό διαμέρισμα σε κάθε λεκάνη απορροής και θα φροντίζει τον εμπλουτισμό των υδροφορέων, την υλοποίηση και λειτουργία των αναγκαίων υδροηλεκτρικών και αρδευτικών έργων. 
Αυτά δεν είναι ουτοπία. Όλα αυτά έγιναν στις σοσιαλιστικές κοινωνίες, όπου το νερό και η ενέργεια ήταν τελείως δωρεάν. Να, γιατί τελικά πίσω από τις διακηρύξεις για αντιμετώπιση της λειψυδρίας κρύβονται τα σχέδια μετατροπής του νερού σε πανάκριβο εμπόρευμα. Πίσω από τη διαμάχη των κομμάτων του συστήματος σχετικά με το πόσο ευθύνεται το καθένα για τις τεράστιες ελλείψεις κρατικών υποδομών, κρύβεται η συμφωνία τους στην πολιτική που θυσιάζει τις ανάγκες μας και τις ζωές μας στον βωμό των κερδών του κεφαλαίου. 
Να, λοιπόν, γιατί ζητάμε την απόσυρση αυτού του νομοσχεδίου, έστω και την ύστατη στιγμή. Και, φυσικά, το καταψηφίζουμε.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Μανωλάκου. 
Τον λόγο έχει τώρα ο ειδικός αγορητής από τον ΣΥΡΙΖΑ, ο κ. Χρήστος Γιαννούλης.
Ορίστε, έχετε τον λόγο.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Κυρία Υφυπουργέ, κυρίες και κύριοι συνάδελφοι, θα πρέπει να βοηθήσουμε να εξελιχθεί αυτή η κουβέντα, ώστε να γίνεται απόλυτα κατανοητή στους πολίτες που παρακολουθούν -ελπίζω με μεγάλο ενδιαφέρον- γιατί ακουμπά μια καθημερινή, σύγχρονη και ουσιαστική ανάγκη, την κάλυψη των αναγκών σε πόσιμο νερό και στην αγροτική ανάπτυξη, στην άρδευση. 
Οι παλιοί διπλωμάτες είχαν μια τεχνική. Όταν κατέληγαν οι διμερείς διαπραγματεύσεις σε αδιέξοδο, εφάρμοζαν την πρακτική που έκλειναν τα πάντα και έλεγαν «Δεν συμφωνούμε. Ας κάνουμε μια προσπάθεια από την αρχή, θεωρώντας υποθετικά ότι συμφωνούμε σε κάτι». Σε αυτό το στάδιο έβγαιναν στην επιφάνεια τα ουσιαστικά σημεία που θα μπορούσαν να αποτελούν το αντικείμενο της συζήτησης. 
Θα μου επιτρέψετε να πω ότι το κυρίαρχο από το συγκεκριμένο νομοθέτημα που οδηγεί όλους μας -την πλειοψηφία αυτής της Αίθουσας- στο συμπέρασμα, εντοπίζεται στη διαφορά των δύο εταιρειών, ΕΥΔΑΠ και ΕΥΑΘ και των Δημοτικών Επιχείρησης Ύδρευσης και Αποχέτευσης. Η θρυαλλίδα, η λυδία λίθος είναι ότι η ΕΥΔΑΠ και ΕΥΑΘ, εισηγμένες στο χρηματιστήριο, επιδιώκουν την κερδοφορία. Οι Δημοτικές Επιχειρήσεις Ύδρευσης και Άρδευσης εξ ορισμού, αλλά και από τον τρόπο λειτουργίας τους, πέρα από τα προβλήματα που είναι υπαρκτά, είναι μη κερδοσκοπικές δημοτικές επιχειρήσεις που δεν φιλοδοξούν να αποκομίζουν κέρδη, αλλά να εξυπηρετούν, να υπηρετούν τους πολίτες, τους δημότες και τις ανάγκες τους. Και εκεί κρύβεται το μεγάλο μυστικό. 
Αντιδράτε με έμφαση και με ένταση στην καχυποψία μας, στις διατυπωμένες πολιτικές διαφωνίες ότι είναι η πίσω πόρτα, η παρελκυστική διαδρομή, έτσι ώστε να ιδιωτικοποιηθεί σε μεγάλο βαθμό το αγαθό του νερού. Τι σημαίνει αυτό, για να το καταλάβουν και όσοι μας παρακολουθούν. Με μία νεφελώδη συνεργασία χωρίς να υπάρχει σχεδιασμός, χωρίς να έχει προηγηθεί ο σχεδιασμός, χωρίς να είναι καθαρά τα δεδομένα αυτής της συγχώνευσης ή της απορρόφησης, μπορεί κάλλιστα η νέα ΕΥΔΑΠ και η νέα ΕΥΑΘ, τηρώντας την πρόβλεψη και του συνταγματικού νομοθέτη ότι πρέπει να διατηρηθεί το 51% στην ιδιοκτησία του Δημοσίου και με το υπόλοιπο 49% στην πλάτη και των περιουσιακών στοιχείων και του τρόπου λειτουργίας των ΔΕΥΑ, να αυξηθεί η κερδοφορία κυρίως αυτών που καραδοκούν -και να λέμε τα πράγματα με το όνομά τους για το ποιοι είναι αυτοί που καραδοκούν- και να μεγεθύνεται η ένταση και η κερδοφορία των δύο αυτών εταιρειών. 
Δεν μπορώ να μην θεωρήσω και να μην θεωρήσουμε ύποπτη, τουλάχιστον τη σπουδή με την οποία δύο συγκεκριμένες εταιρείες πριν από λίγους μήνες έσπευσαν και στη Θεσσαλονίκη και στην Αθήνα -η ΤΕΡΝΑ και η Veolia- να αυξήσουν τα ποσοστά συμμετοχής τους σε αυτές τις εταιρείες σαν να ήξεραν κάτι. Πώς γίνεται σε αυτή τη χώρα πάντα να υπάρχει η ένδειξη που, δυστυχώς, μετατρέπεται σε βεβαιότητα ότι πάντα λίγοι ξέρουν κάτι νωρίτερα από όλους τους άλλους; 
Αυτό συμβαίνει στη συγκεκριμένη περίπτωση όχι μόνο σε σχέση με την κερδοφορία των δύο εταιρειών, αλλά σε σχέση και με τις κατασκευαστικές ανάγκες, τα έργα υποδομής, τα έργα παρέμβασης, βελτίωσης, αποκατάστασης. Και, ας μη μου πει κάποιος, ότι δεν είναι αντικείμενο ενδιαφέροντος για τους ιδιώτες μετόχους της ΕΥΔΑΠ και της ΕΥΑΘ. Είναι μόνο δική μου εντύπωση; Μόνο εγώ πιστεύω και ο Γιάννης ο Αμανατίδης σε αυτή την Αίθουσα ή ο Γιώργος ο Ψυχογιός, ότι θα βλέπει η συγκεκριμένη κατασκευαστική εταιρεία -ο εθνικός εργολάβος, όπως λέγαμε παλαιότερα- τις προκηρύξεις των έργων παρέμβασης υποδομών και θα γυρνάει από την άλλη πλευρά, λέγοντας «δεν με ενδιαφέρει, εγώ είμαι μέτοχος, δεν θα ανακατευτώ στο κατασκευαστικό έργο, αφήστε να το κάνει κάποιος άλλος». Ωραία είναι τα παραμύθια, αλλά για μικρά παιδιά. Αυτό σε σχέση και με το πολιτικό, αλλά και με το οικονομικό σκέλος της ψυχής του γενετικού υλικού αυτού του νομοσχεδίου. 
Πάμε τώρα σε έναν όρο που έχει χρησιμοποιηθεί κατά κόρον. Δεν υπάρχει η διαχειριστική επάρκεια στις δημοτικές επιχειρήσεις άρδευσης και αποχέτευσης. Μάλιστα. Υπαρκτό πρόβλημα ο κατακερματισμός, οι επτακόσιοι φορείς που εμπλέκονται στην διαχείριση πόσιμου και αγροτικού νερού. Ναι, αυτά τα προβλήματα υπάρχουν. Υπάρχουν οι εισαγγελικές παρεμβάσεις, κύριε Σιμόπουλε για τη Βόλβη και τη Σιθωνία. Θα έπρεπε να υπάρχει για τον Δήμο Ωραιοκάστρου, όπου στους ανθρώπους στον πρώην Δήμο Μυγδονίας, στη Λητή, στο Μελισσοχώρι, τρέχει στις βρύσες τους επικίνδυνο νερό με βαριά μέταλλα εδώ και χρόνια. 
Ανοίγω μια παρένθεση, την οποία έχω θέσει υπόψη του Υπουργού, ότι για την περίπτωση του συγκεκριμένου δήμου -που θεωρούμε ότι είναι πρότυπο αυτών που συζητούμε σήμερα- το 2022 η ΕΥΑΘ δεν προθυμοποιήθηκε να κάνει κάτι, βλέποντας τον κίνδυνο της κατάστασης. Διότι το να ανοίγεις τη βρύση και να τρέχει νερό με βαριά μέταλλα, το να σου λένε οι ειδικοί ότι απαγορεύεται ακόμα και να ποτίσεις το μπαχτσέ σου με αυτά ή τα οικόσιτα ζώα σου με αυτό το νερό, πόσο μάλλον να πιείς ή να το χρησιμοποιήσεις για την προσωπική σου υγιεινή, είναι επικίνδυνο. 
Τότε, λοιπόν, μπαίνει σε εφαρμογή -πώς θα φέρνει καμιά φορά η μοίρα- το αντικείμενο συνεργασίας ΕΥΑΘ-Δήμου Ωραιοκάστρου. Είναι μικρογραφία-πρότυπο αυτού που περιγράφουμε. Δεν έγινε συγχώνευση, αλλά υπογράφηκε ένα μνημόνιο συνεργασίας, ώστε να αναλάβει η ΕΥΑΘ την αποκατάσταση, την αξιολόγηση του προβλήματος, τη σύνδεση με τη συγκεκριμένη περιοχή για να αποφεύγονται αυτά τα απάνθρωπα δείγματα γραφής καθημερινότητας δέκα χιλιάδων ανθρώπων και ξέρετε τι έγινε; Έχουμε 2026. 
Αυτό το μνημόνιο που υπεγράφη, κύριε Σιμόπουλε, το 2022 -γιατί ξέρω ότι έχετε ειλικρινές ενδιαφέρον για την ευρύτερη γεωγραφική περιοχή της Θεσσαλονίκης- έχει μείνει στα χαρτιά. Ακόμα και τώρα, ο πιο κερδισμένος σε αυτή την περιοχή είναι οι έμποροι μεταλλικού εμφιαλωμένου νερού. Για τα στοιχειώδη! 
Με εντελώς διαφορετική προσέγγιση ο Υπουργός -και πιστεύω με καλή πρόθεση- μας έθεσε σε κατάσταση συναγερμού το ζήτημα της εισαγγελικής παρέμβασης στη Βόλβη και τη Σιθωνία. Ξέρετε από πότε ο Δήμος Βόλβης έχει καταθέσει αίτημα, με ολοκληρωμένη μελέτη για την αποκατάσταση, τη θεραπεία του συγκεκριμένου προβλήματος που παρακίνησε τις εισαγγελικές αρχές να παρέμβουν; Εδώ και δύο χρόνια. Υπάρχει κατατεθειμένη μελέτη και πρόταση στο Υπουργείο Περιβάλλοντος. Ποιο ήταν το αποτέλεσμα; Γιατί εδώ περιγράφουμε το τι πρόκειται να συμβεί από αυτή την αναγκαστική συγχώνευση των ΔΕΥΑ με ΕΥΔΑΠ και ΕΥΑΘ. Δεν είναι άσκηση επί χάρτου, αυτό είναι βιωματική αποτυπωμένη πραγματικότητα. Αυτά συμβαίνουν. 
Έγινε, λοιπόν, κατάχρηση του όρου «δεν υπάρχει η διαχειριστική επάρκεια από τις ΔΕΥΑ ή όσες έχουν θετικά αποτελέσματα», που είναι πολλές. Το παράδειγμα το ακούσατε στην όχι και τόσο πλήρη διαβούλευση και συζήτηση με τους φορείς, το ακούσατε από τον Δήμαρχο Θέρμης, ο οποίος εκπροσωπούσε την Περιφερειακή Ένωση Δήμων της Κεντρικής Μακεδονίας, να λέει ότι εμείς εδώ, σε αυτή τη γωνιά της χώρας, μπορούμε να προσφέρουμε στους δημότες μας υψηλής ποιότητας υπηρεσίες με χαμηλό τιμολόγιο. Αυτό δεν είναι και το ζητούμενο;
Η δε αξία, τα περιουσιακά στοιχεία που έχουν αποκτηθεί είτε με πόρους του Δήμου είτε με χρηματοδοτικά προγράμματα και εργαλεία της Ευρωπαϊκής Ένωσης ή ακόμα και της Ελληνικής Κεντρικής Διοίκησης είναι ανταποδοτικά. Είναι βασική προϋπόθεση και αρχή της έννοιας και της λειτουργίας της αυτοδιοίκησης και της αποκέντρωσης. 
Παρόλα αυτά και ενώ έχει προηγηθεί πριν από λίγους μήνες νομοσχέδιο του Υπουργείου Εσωτερικών με την υπογραφή του ιδίου Πρωθυπουργού -Μητσοτάκης υπέγραφε και εκείνο το νομοσχέδιο, Μητσοτάκης υπογράφει και αυτό- που προέβλεπε την εθελοντική συνεργασία των ΔΕΥΑ ή των δημοτικών επιχειρήσεων για τη διαχείριση των προβλημάτων, τι έγινε μέσα σε λίγους μήνες και το εθελοντικό γίνεται υποχρεωτικό; Προφανώς, η πίεση να επιταχυνθούν πρόχειρα οι διαδικασίες για την τελική κατάληξη αυτού που προβλέπουμε σήμερα και μας έχει θέσει απέναντι από αυτή τη νομοθετική πρωτοβουλία, να διασφαλιστεί η αύξηση της κερδοφορίας και ο ελεύθερος δρόμος προς την ιδιωτικοποίηση του σημαντικότερου δημόσιου αγαθού -όχι μόνο για τη χώρα μας, για το οικοσύστημα του πλανήτη μας- η διαχείριση του νερού. 
Τρίτη και τελευταία προσπάθεια, για να επανέλθω στη διαχειριστική επάρκεια ή μη. Πώς να επιτευχθεί; Δεν γνωρίζετε, όλοι όσοι πολιτεύεστε ή βρίσκεστε ή κινείστε και εκτός Αθήνας και Θεσσαλονίκης ότι οι περιφερειακοί δήμοι σε όλη τη χώρα ζούνε στον αστερισμό των αναπτυξιακών εταιρειών και της παράκαμψης των δημοτικών υπηρεσιών που είναι υποστελεχωμένες ή κλείνουν ή δεν μπορούν να ανταπεξέλθουν σε στοιχειώδεις ανάγκες; 
Η Σιθωνία αναφέρθηκε ως παράδειγμα για το θέμα της διαχείρισης του νερού σε έναν άλλο κρίσιμο τομέα -που αγγίζει και αυτόν, αυτό το νομοσχέδιο- που είναι τα πολεοδομικά δεδομένα και η συνταγματική και δεοντολογική νομιμότητα γύρω από την αξιοποίηση των οικισμών. Στην Πολεοδομία Χαλκιδικής, έναν τόπο με πάρα πολλές ανάγκες σε αυτόν τον τομέα, υπηρετεί ένας πολιτικός μηχανικός -ένας- ο οποίος, καλείται να παραγάγει τις καθημερινές υποχρεώσεις της υπηρεσίας του και ταυτόχρονα, να ελέγχει αυτοπροσώπως, μια περιοχή που δύο από τις δυόμισι περιπτώσεις, έχουν ζητήματα ή αυθαιρεσίας ή επαναφοράς στην κανονικότητα. Για να μην υποκρινόμαστε ότι μιλάμε για άλλες περιοχές, άγνωστες, που δεν έχει πατήσει το πόδι του άνθρωπος. 
Πώς θα επιτευχθεί η διαχειριστική επάρκεια, όταν οι πόροι που πάει να συναγωνιστεί η τοπική αυτοδιοίκηση την ΕΥΔΑΠ ή την ΕΥΑΘ, είναι ετεροβαρώς άνισοι; Άνισοι! Αναγκάζονται -δεν θέλω να χρησιμοποιήσω λαϊκή φράση που θα θυμίσει έναν παλιό συνάδελφο της Πλειοψηφίας- να βρίσκουν από παντού πόρους οι δήμαρχοι και επικεφαλής των ΔΕΥΑ σε όλη τη χώρα, για να δημιουργήσουν και τις υποδομές και τις ποιοτικές συνθήκες και τις ιδιαίτερες συνθήκες της άρδευσης που είναι ένα πολύ μεγάλο κομμάτι για την ελληνική οικονομία, έτσι ώστε να τα βγάζουν πέρα. Και τι κάναμε με αυτούς; Τους αποκλείσαμε από τη συζήτηση. 
Ένα βασικό δομικό στοιχείο αυτού του νομοθετήματος είναι το γεγονός ότι έρχεται και περιγράφει ποιος είναι ο στόχος. Θεμιτό είναι να υπάρξει εξορθολογισμός, να υπάρξει πρόβλεψη, να υπάρξουν παρεμβάσεις, αλλά δεν μας λέει το πώς. Και αυτό μας τρομάζει. Γιατί πάντα ο τρόπος υλοποίησης των νομοθετημάτων σας, απέχει πάρα πολύ από αυτό που εμφανίσατε στη Βουλή με αυτό που κάνετε στην πράξη. 
Και πάμε και στο ζήτημα το πώς νομοθετούμε σε αυτή την Αίθουσα, όταν για παράδειγμα οι ασάφειες λειτουργούν πάντα υπέρ της αδιαφάνειας σε σχέση με το τι θα θεωρηθεί έκτακτη ανάγκη και πώς θα παρακαμφθούν όσα προβλέπονται στο νομικό πλαίσιο για τις απευθείας αναθέσεις, για τις εργολαβικές αναθέσεις έκτακτης ανάγκης κ.λπ.. Υπάρχει μια σειρά από ζητήματα που θα οριστικοποιηθούν με υπουργικές αποφάσεις. Είναι το μαγικό χαρτί, το μαγικό μυστικό του να μπορείτε να υπερψηφίζετε μονομερώς διατάξεις και νομοσχέδια με έμπλεα ασαφειών και προχειρότητας. Και έρχονται μετά οι Υπουργοί και να στήνουν κάτι διαφορετικό από αυτό που και εσείς οι ίδιοι ψηφίσατε. 
Δεν πιστεύω ότι υπάρχει άλλος δρόμος από την απόσυρση του νομοσχεδίου και σας διαβεβαιώ ότι αυτό δεν είναι κομματικός δογματισμός. Δεν είναι συμπλεγματική αντίληψη για την νομοθέτηση και την κοινοβουλευτική διαδικασία. Είναι ειλικρινής αγωνία και τρόμος για το γεγονός ότι σε ζητήματα, όπως αυτό που συζητάμε -δυστυχώς για εσάς, ευτυχώς για όλους μας- υπάρχει εδραιωμένη η πεποίθηση ότι ξεπερνούν τα όρια των κομματικών μας συνόρων. Ξεπερνούν τα όρια του χρόνου επιβίωσης, ακόμα και μιας Κυβέρνησης με πολύ περίεργες αντιλήψεις, για το πόσο παραβατικό είναι να παραμένουν δημόσια τα δημόσια αγαθά. 
Και όλοι έχουμε καταλήξει στην πλευρά της πολιτικής σκέψης και πρότασης -και αυτό φαίνεται και από τη δράση και τις προτάσεις του ΣΥΡΙΖΑ-Προοδευτική Συμμαχία, εδώ και πάρα πολλά χρόνια, φαίνεται από τη διεθνή εμπειρία- στο συμπέρασμα ότι το πιο σημαντικό όταν νομοθετούμε σε αυτή την Αίθουσα για αυτά τα ζητήματα είναι ότι θα πρέπει να έχουμε τη δυνατότητα να προβάλλουμε την ιστορία και την δράση μας για τις επόμενες γενιές και όχι για τις επόμενες εκλογές. Το ανέφερα και χθες στη συνεδρίαση της Επιτροπής, εκεί που πραγματικά δεν μπόρεσε να υπάρξει μία πειστική απάντηση. Γιατί δεν προηγείται το σχέδιο του νομοθετήματος; Γιατί δεν προσπαθείτε να βρείτε κώδικες επικοινωνίας και συνεννόησης με τους ανθρώπους της τοπικής αυτοδιοίκησης, έτσι ώστε να δούμε αν λειτουργεί και πιλοτικά αυτό το πράγμα, ώστε να είναι ένα νέο μοντέλο; Και αν μπορεί να φέρει αποτελέσματα, να έχει την ανταλλαγή τεχνογνωσίας, αλλά έντιμα και με ίσους όρους; 
Εσείς στην ουσία δημεύετε, κατάσχετε το ενεργητικό, τις πάγιες εγκαταστάσεις, τα περιουσιακά στοιχεία των ΟΤΑ και υπόσχεστε μια τεχνογνωσία και μια προοπτική που όμως, δεν την περιγράφετε. 
Όταν, λοιπόν, περιγραφεί και όταν αυτό το νομοσχέδιο δεν είναι απλά διαπιστώσεις, θεωρητικές προσεγγίσεις και είναι σχέδιο δράσης, ελάτε να τα ξαναπούμε. Δεν ξέρω εάν έχετε τον πολιτικό χρόνο και εάν δεν τον έχετε, θα πρέπει να τον βρούμε, γιατί ξαναλέω, δεν αφορά τις επόμενες εκλογές, αφορά τις επόμενες γενιές. 
Ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Γιαννούλη.
Κυρίες και κύριοι συνάδελφοι, η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών. 
Επίσης, κατατέθηκε η ένσταση αντισυνταγματικότητας από την Κοινοβουλευτική Ομάδα του ΠΑΣΟΚ κατά το άρθρο 3, 4, 6 και 16 του σχεδίου νόμου. Η συζήτηση, για την ενημέρωσή σας, θα διεξαχθεί στις 14.00 το μεσημέρι. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, μια ερώτηση θα ήθελα να κάνω επί της διαδικασίας. 
ΠΡΟΕΔΡΕΥΩΝ (Ιωάννης Πλακιωτάκης):  Παρακαλώ, κύριε Γιαννούλη.
ΧΡΗΣΤΟΣ ΓΙΑΝΝΟΥΛΗΣ: Έχετε κάποια εκτίμηση; Υπάρχει περίπτωση να πάει και αύριο; 
ΠΡΟΕΔΡΕΥΩΝ (Ιωάννης Πλακιωτάκης):  Θα το δούμε αυτό, κύριε συνάδελφε.
Τον λόγο έχει ο ειδικός αγορητής από την Ελληνική Λύση, ο κ. Κωνσταντίνος Μπούμπας.
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ, κύριε Πρόεδρε. 
Κυρία Υπουργέ, κυρίες και κύριοι συνάδελφοι, καλημέρα σας. 
Πάμε σε ένα νομοσχέδιο, το οποίο πραγματικά κάνει αφαίμαξη της περιουσίας από την τοπική αυτοδιοίκηση και πάντα ελλοχεύει ο κίνδυνος -και είναι ορατός γι’ αυτό και το καταψηφίζουμε- ότι το νερό θα μετατραπεί σε ένα ισχυρό λόμπι από δύο συγκεκριμένους παίκτες. Ό,τι έγινε δηλαδή, στο ενεργειακό που όλοι κόπτονταν και μας έλεγαν ότι ο καταναλωτής θα μπορεί να απολαμβάνει φθηνό ηλεκτρικό ρεύμα και έγινε ακριβώς το αντίθετο. Πέντε έως έξι πάροχοι εκεί κινούν τα νήματα σε ό,τι αφορά την τιμοληψία και τη διαχείριση ενεργειακού μείγματος περί της αποτύπωσης του διοξειδίου του άνθρακα με την κλιματική αλλαγή κ.ο.κ.. Πρεμούρα να καταργήσουμε τους λιγνίτες! Αφανίζεται μια ολάκερη περιοχή στη Δυτική Μακεδονία. Τα έχουμε πει αρκετές φορές ως Ελληνική Λύση τεκμηριωμένα επ’ αυτού. 
Άρα λοιπόν, ο πολίτης στους τρεις πυλώνες, οι οποίοι βελτιώνουν την ποιότητα ζωής του, θα έχει να αντιμετωπίσει μια συγκεκριμένη κάστα ανθρώπων, οι οποίοι θα διακυβεύουν και θα καθορίζουν τη ζωή του, με βάση τα σημαντικά αυτά αγαθά, ξεκινώντας από το ύψιστο αγαθό που είναι το νερό για την επιβίωση στην καθημερινότητα. Ακολουθεί το ηλεκτρικό ρεύμα. Ο τρίτος πυλώνας είναι η επικοινωνία που την έχει ανάγκη, ειδικά τώρα με το know how στην τεχνολογία της εποχής. 
Άρα μιλάμε λοιπόν, για μια τριπλέτα αυτή την ώρα από ένα αδηφάγο σύστημα καιροσκοπικό και κερδοσκοπικό, υπό την έννοια ότι οποιοδήποτε προϊόν πάει στο χρηματιστήριο ο απώτερος σκοπός είναι το κέρδος. Δεν υπάρχει εδώ κοινωνική πολιτική. Τα νομοσχέδια που φέρνετε δεν έχουν ανθρωποκεντρικό χαρακτήρα. Διότι αν χάσουμε τον άνθρωπο, αν χάσουμε την ποιότητα ζωής στην καθημερινότητα, οι αριθμοί από μόνοι τους είναι ξεροί, στυγνοί και όπου ευημερούν οι αριθμοί υποφέρουν απλά οι άνθρωποι. 
Εδώ λοιπόν γράφει «Νέα Δημοκρατία». Είναι η «γαλάζια» μας γενιά. Τι λέει εδώ το άρθρο 24; Το άρθρο 24 λοιπόν, λέει να προστατεύσουμε στην Αναθεώρηση του Συντάγματος το ύψιστο αγαθό που είναι το νερό. Και τι κάνετε εσείς τώρα; Εσείς τώρα φέρνετε ένα νομοσχέδιο, το οποίο δίνει τροφή σε εταιρείες ΑΕ  χρηματιστηριακής φύσεως: Λήψη μέτρων για την εντόπιση του φαινομένου της κλιματικής αλλαγής, την αποτελεσματική διαχείριση των υδάτινων πόρων, την ενίσχυση των Ανανεώσιμων Πηγών Ενέργειας, την κατοχύρωση του περιβαλλοντικού ισοζυγίου σε κάθε κρατική παρέμβαση και την προστασία των ζώων. Έτσι λέει το άρθρο 24. 
Εδώ λοιπόν, η Αναθεώρηση του Συντάγματος -εξ ου και η λέξη Σύνταγμα, δηλαδή συντάσσω, βάζω τα πράγματα σε μια σειρά ως υπέρτατος νόμος, οι νομικοί το ξέρετε- αναφέρεται και στην προστασία του περιβάλλοντος, αλλά και στο ύψιστο αυτό αγαθό που είναι το νερό. 
Πάμε τώρα παρακάτω για να δείτε πόσο ανακόλουθοι μπορεί να είστε και πόσο αναξιόπιστοι στα μάτια των ανθρώπων που είναι στην αυτοδιοίκηση αλλά και στους Έλληνες πολίτες. Και εδώ δεν θα κάνουμε μια αντιπολίτευση για την αντιπολίτευση. Εδώ υπάρχουν τεκμήρια. 
Λέει η Πανελλήνια Ομοσπονδία Εργαζομένων στις Δημοτικές Επιχειρήσεις Ύδρευσης και Αποχέτευσης. Πολύ ωραία τα λέει! Το τοποθετεί σωστά: «Εντύπωση προκαλεί επίσης, ότι το συγκεκριμένο νομοσχέδιο αναρτήθηκε μόλις λίγες ημέρες μετά την ψήφιση του ν.5314/2025 ως Κώδικα Τοπικής Αυτοδιοίκησης, ο οποίος στα άρθρα 250 έως 280 και σε πολλές άλλες διάσπαρτες διατάξεις  ρυθμίζει την ίδρυση, λειτουργία και λύση των ΔΕΥΑ με στόχο τον εκσυγχρονισμό και την εξυγίανσή τους…». Διαβάζουμε όμως, παρακάτω και προσέξτε τι γράφει: «…μέσω αποκλειστικά οικειοθελών συγχωνεύσεων των ΔΕΥΑ» που είναι το άρθρο 253. 
Καταλάβατε τώρα τι έχετε κάνει; Πριν από δεκαπέντε ημέρες ψηφίσατε ένα νομοσχέδιο με τίτλο βαρύγδουπο «Κώδικας Τοπικής Αυτοδιοίκησης». Λέτε μέσα για τις δημοτικές επιχειρήσεις ύδρευσης και αποχέτευσης για οικειοθελή συγχώνευση. Και έρχεστε κύριοι μετά από δεκαπέντε μέρες και κάνετε, κυρία Υπουργέ μου, υποχρεωτική αυτή τη συγχώνευση στους δύο πυλώνες ΕΥΔΑΠ και ΕΥΑΘ. Αυτό αν δεν είναι οξύμωρο, τραγελαφικό, φάσκω και αντιφάσκω και ανακόλουθο του νόμου που φέρνετε προς ψήφιση, τι μπορεί να είναι; Πριν από δεκαπέντε ημέρες ήταν αυτό. Και φέρνετε μια Αναθεώρηση του Συντάγματος που θέλει να προστατεύσει αυτό το δημόσιο αγαθό! 
Εδώ προσέξτε, δεν έχετε δεχθεί βασικούς μάρτυρες -και είναι προσφιλή σας τακτική- μέσα στη διαβούλευση στις επιτροπές, που επιβαλλόταν να μιλήσουν. Και έχετε μια επιστολή από τον Πρόεδρο της ΚΕΔΕ, τον κ. Κυρίζογλου που είναι ομοϊδεάτης σας,  ο οποίος λέει «Αυτό που πράξατε κύριοι, είναι θεσμικό ατόπημα». Δεν μπορείς να μιλάς για την αυτοδιοίκηση γιατί την αφορά -και έχετε περάσει πολλοί από την αυτοδιοίκηση, αυτό το μεγάλο σχολείο της αυτοδιοίκησης- και να μην καλείς βασικούς μάρτυρες όπως είναι η Κεντρική Ένωση Δήμων και Κοινοτήτων, η ΚΕΔΕ, όπως είναι η Ένωση Δημοτικών Επιχειρήσεων Ύδρευσης και Αποχέτευσης Ελλάδος που ιδρύθηκε τότε στη Λάρισα το 1989. 
Ο κ. Μαρινάκης, ο Δήμαρχος Ρεθύμνης -δεν ξέρω πού πρόσκειται, μπορεί και δικός σας να είναι, αλλά δεν τον αποδεχτήκατε, μην τον αδικήσω, δεν ξέρω πού πρόσκειται- κρούει τον κώδωνα του κινδύνου αναλυτικά, διότι ηγείται βεβαίως της Ένωσης Δημοτικών Επιχειρήσεων Ύδρευσης και Αποχέτευσης της Ελλάδος. Αυτούς τους μάρτυρες τους απορρίψατε. Εμείς ως Ελληνική Λύση σας τους προτείναμε. Διότι οι άνθρωποι αυτοί τεκμαίρονται. Οι άνθρωποι αυτοί το ζουν διαχειριστικά το ζήτημα και φέρνουν αντιρρήσεις και εξηγούν τους λόγους, αλλά δεν θέλατε να ακουστεί η φωνή τους. 
Στα λατινικά λέει «la joia si trova all’ altra riva». Η πραγματική ευφορία βρίσκεται στην αντίπερα όχθη και η αλήθεια. Αλλά εσείς δεν τη φέρνετε, δεν τη θέλετε, όπως δεν ήρθε και αυτή η αρμόδια εποπτεύουσα αρχή, η ΡΑΑΕΥ, η οποία θα έχει όλη τη διαχειριστική πολιτική, θα έχει όλη την τιμολογιακή πολιτική του νερού και δεν ήταν στην Επιτροπή ούτε αυτή. 
Εδώ όμως υπάρχει ένας λόγος και γι’ αυτήν γιατί δεν ήρθε. Δεν θέλατε την Ένωση Δημοτικών Επιχειρήσεων Ύδρευσης και Αποχέτευσης της Ελλάδος και τον Πρόεδρο και είναι ο Δήμαρχος Ρεθύμνης. Δεν σας βολεύει. Δεν θέλατε να ακουστεί η άποψη του κ. Κυρίζογλου από την ΚΕΔΕ. Και φέρνετε όλους τους υπόλοιπους δήμους σποραδικά, οι οποίοι εξέφρασαν την αγωνία τους. Φοβήθηκαν να μιλήσουν και λίγο παραπάνω. Σου λέει «δορυφόροι της εκάστοτε κυβέρνησης, αφού δεν έχουμε αυτοδιοίκηση». Αν είχαμε αυτοδιοίκηση, θα είχαμε και περιφερειακή αποκέντρωση στη χώρα. Ετεροδιοίκηση έχουμε. Θα το δούμε λίγο.  
Η ΡΑΑΕΥ που θα έχει τις αρμοδιότητες, ακόμη δεν έχει εκσυγχρονιστεί. Ακόμη αυτές τις αρμοδιότητες δεν τις έχει. Θα τις έχει του χρόνου και θα δούμε με ποιο πλάνο. Οπότε για ό,τι έγινε στο έγκλημα των Τεμπών: Ο κ. Χρήστος Παληός μιλούσε για το σύστημα αυτόματης πέδησης στα τρένα -που η κυβέρνηση έλεγε ότι το λειτουργεί- και αναγκάστηκε ο κ. Παληός στο τέλος να πει ότι δεν λειτουργεί αυτό το σύστημα. Αυτό φοβηθήκατε; Μην γίνει και από πλευράς της ΡΑΑΕΥ σε άλλο μοτίβο και πει η ΡΑΑΕΥ ότι εγώ ως ρυθμιστική αρχή υδάτων δεν είμαι έτοιμη να σηκώσω το βάρος; Και εκεί θα φανεί ένα κενό, ότι πάμε σε ένα νομοσχέδιο, το οποίο θα αλλάξει άρδην την καθημερινότητα και τη ζωή των πολιτών σε πολύ σύντομο χρονικό διάστημα και μια πρεμούρα να πάμε το νερό στην ΕΥΔΑΠ και στην ΕΥΑΘ όπου είναι μαγαζί γωνία, όπου είναι φιλέτο. Η Βοιωτία είναι φιλέτο, η Εύβοια είναι φιλέτο, η Φωκίδα είναι φιλέτο, η Πάρος είναι φιλέτο. Στην ΕΥΑΘ η Θέρμη είναι φιλέτο, ο Δήμος Λαγκάδα, ο Δήμος Δέλτα, η Χαλκιδική με τουριστική ανάπτυξη. Το μαγαζί είναι καλό. 
Και τι λέει τώρα ο κ. Παπαδόπουλος, ο Δήμαρχος της Θέρμης; Και τα λέω γιατί εγώ και όλοι στην Ελληνική Λύση τι κάναμε; Διαβάσαμε τους επαΐοντες, τους ανθρώπους που το βιώνουν το ζήτημα, που είναι αυτοδιοικητικοί, που κρούουν τον κώδωνα του κινδύνου και βάζουν ερωτήματα. Η ΔΕΥΑ της Θέρμης ελέγχει πενήντα τρεις γεωτρήσεις, 1.200 χιλιόμετρα, εξυπηρετεί πάνω από πενήντα πέντε χιλιάδες πολίτες. Έχει άρδευση χωραφιών υπό την αρμοδιότητά της σε μήκος 119 χιλιομέτρων και έχει τριακόσες πενήντα αγροτικές εκμεταλλεύσεις. 
Προσέξτε τώρα: Η εισπραξιμότητα της ΔΕΥΑ Θέρμης είναι της τάξεως του 96,4%. Το πρόβλημα με τις περισσότερες ΔΕΥΑ είναι το ενεργειακό κόστος, το οποίο εκτοξεύτηκε λόγω της κατάστασης. Και λέει τώρα ο άνθρωπος «Θα πάω εγώ να ξεπουλήσω και να δώσω μια ΔΕΥΑ, η οποία έχει ευρωστία και εύρυθμη κατάσταση στην εισπραξιμότητα και υπάρχει μια ευταξία. Τρομάξαμε να οργανώσουμε κάποιες ΔΕΥΑ. Και τώρα τι κάνετε; Χρηματοδοτείτε τις συγκεκριμένες ΔΕΥΑ. Οι άλλες όμως ΔΕΥΑ τι θα γίνουν; Τι θα γίνουν οι άλλες ΔΕΥΑ των υπολοίπων επαρχιακών πόλεων; 
Εκεί, λοιπόν, σταδιακά θα πάνε σε ένα τιμολόγιο ενιαίο, το οποίο θα ακολουθεί τους δύο αστικούς πυλώνες Αθήνα-Θεσσαλονίκη. Προσέξτε τώρα. Έχουμε δύο ισχυρούς -στην αρχή- δημόσιους παρόχους ύδρευσης, αποχέτευσης και άρδευσης. Μη μας διαλάθει η άρδευση. Έχει να κάνει με τον πρωτογενή τομέα και αυτά που ετοιμάζετε να φέρετε σε αγρότες και κτηνοτρόφους. Θα έχουμε αύξηση τιμολογιακής διαχειριστικής πολιτικής στο νερό στο θέμα της άρδευσης. 
Τώρα οι Τοπικοί Οργανισμοί Εγγείων Βελτιώσεων, που υπόκεινται στον Γενικό Οργανισμό Εγγείων Βελτιώσεων (ΓΟΕΒ), έχουν τους πομόνες. Υπάρχει μια ανοχή στους αγρότες μέσω των ΤΟΕΒ λόγω καλλιεργητικής περιόδου, όπου οι άνθρωποι πρέπει να ποτίσουν και χρειάζονται μεγαλύτερες ποσότητες νερού άρδευσης. Και υπάρχει μια ανοχή, διότι πάνω απ’ όλα είναι ο άνθρωπος, είναι η κοινωνική πολιτική. Όταν, λοιπόν, η ΕΥΔΑΠ και η ΕΥΑΘ θα πάρουν και την άρδευση, θα δείτε τι τιμολογιακές πολιτικές, καιροσκοπικές και κερδοσκοπικές, θα έχουν ως εισαγόμενες εταιρείες στο Χρηματιστήριο. Θα παίρνουν τηλέφωνο στους αγρότες και θα λένε: «Αν δεν μου πληρώσεις τα 100 ευρώ, σου κόβω το νερό και δεν ποτίζεις το καλαμπόκι σου, δεν ποτίζεις το μπαμπάκι σου, δεν ποτίζεις την καλλιέργειά σου». Γιατί μη νομίζετε ότι αυτό δεν θα γίνει.  Ήδη το κάνουν εταιρείες λιπασμάτων και γεωργικών εφοδίων. Παίρνουν οι εισπρακτικές εταιρείες τους αγρότες, στέλνουν μηνύματα για 100 ευρώ, για 150 ευρώ, για 200 ευρώ και ο αγρότης έχει να περιμένει χρήματα από τις επιδοτήσεις -που τις καθυστερείτε εσκεμμένα για μία ακόμη φορά και το έχουμε αναλύσει-, έχει το υψηλό κόστος παραγωγής και  έχει κι αυτό στο κεφάλι του. 
Πάμε, όμως, τώρα στην ύδρευση και στην αποχέτευση. Να ξεκινήσουμε από το γεγονός ότι η ΕΥΔΑΠ έχει πάρει σαράντα τρεις παρόχους, επτά ΔΕΥΑ και οκτώ ΤΟΕΒ. Η ΕΥΑΘ έχει να απορροφήσει είκοσι πέντε παρόχους, οκτώ ΔΕΥΑ και έντεκα ΤΟΕΒ.  Με μια περιφερειακή αποκέντρωση, κύριοι, με συγκεντρωτισμό και το άλλοθι να λέμε ότι πρέπει να έχουμε ισχυρούς πυλώνες και όχι διάσπαρτες ΔΕΥΑ, με μια περιφερειακή αποκέντρωση με κρεοντικό σύστημα συγκεντρωτισμού αθηνοκεντρικού κοινοβουλευτικού μοντέλου, μην ευελπιστείτε ότι η Περιφέρεια θα ανασάνει. Βλέπετε τι γίνεται με τη μη ορθή κατανομή πληθυσμού και επενδυτικού σχεδίου στην Ελλάδα, ανάμεσα στον μισό και πλέον πληθυσμό που είναι στην πρωτεύουσα -αυτό πρέπει να είναι παγκόσμιο φαινόμενο- και μια περιφέρεια που στενάζει. 
Όμως, νομοτελειακά να το δείτε, εάν ο δορυφόρος χάσει την τροχιά του, χάσει τη ρότα του, τον βηματισμό του και δεν επενδύσετε στην περιφέρεια, δηλαδή στον δορυφόρο της Αθήνας, ο πυρήνας δεν θα μπορεί να λειτουργήσει χωρίς τον δορυφόρο. Η Γη χωρίς την τροχιά της Σελήνης δεν λειτουργεί. Νομοτελειακά εσείς αυτό δεν το κάνετε, για να ενισχύσετε την περιφέρεια, άσχετα αν από το 2019, που οραματιζόσασταν και ευαγγελιζόσασταν το λεγόμενο «επιτελικό κράτος», μιλούσατε για περιφερειακή αποκέντρωση. 
Αποδυναμώσατε τους δήμους. Κάνατε μεγάλους απρόσωπους δήμους με τον «Καλλικράτη» και τον «Καποδίστρια». Περιορίσατε τους λεγόμενους κοινοτάρχες, οι οποίοι ήταν κοντά στον πολίτη. Γίνανε απρόσωποι οι δήμοι. Υπάρχουν διαμαρτυρίες των δημοτών. Το μόνο που σας ενδιέφερε, κύριοι, στον Κώδικα Τοπικής Αυτοδιοίκησης ήταν ο τρόπος εκλογής δημάρχων από την πρώτη Κυριακή και αφήνετε ακέφαλη μία αυτοδιοίκηση ως εταίρο δικό σας, ως ερέτη, απλό κωπηλάτη, όχι κυβερνήτη, επαίτη στην όλη ιστορία. Δεν έχετε αποδώσει παρακρατηθέντα, τέλη κυκλοφορίας, φόρο ζύθου που υποσχεθήκατε κάποτε. Τα έχουμε πει. 
Η αυτοδιοίκηση από την πλευρά της έχει αμαρτίες. Κανείς δεν το αμφισβητεί. Έχει ατασθαλίες. Αυτό, όμως, δεν σας δίνει άλλοθι να πάτε να ξεπουλήσετε το νερό τώρα και να το δώσετε σε δύο ισχυρούς παίκτες, με αποτέλεσμα τα τιμολόγια, κύριοι -για να ξέρει ο Έλληνας και ως Ελληνική Λύση θα του το πούμε- να τριπλασιαστούν. Μιλάμε για βιομηχανικό τιμολόγιο -και αν θέλετε, διαψεύστε το, κύριοι του Υπουργείου- από 5,5 ευρώ μέχρι 45 ευρώ, τριπλάσια αναπροσαρμογή στον πάροχο, είτε είναι η ΕΥΔΑΠ είτε η ΕΥΑΘ. Και βγαίνει ο κ. Παπασταύρου και λέει ως Υπουργός ότι το θέμα της άρδευσης στην τιμολογιακή πολιτική θα παγώσει για μια τριετία. Ε και; Μετά την τριετία τι γίνεται; Θα ιδιωτικοποιηθεί το νερό της άρδευσης προς αγρότες και κτηνοτρόφους; Να το ξέρουν όλοι οι αγρότες και οι κτηνοτρόφοι που μας ακούν τώρα εν Ελλάδι ότι, όπως και στον ΟΓΑ θα αυξηθούν τα ασφάλιστρα, όπως και στον ΕΛΓΑ, έρχονται και οι ΤΟΕΒ. Και τώρα αναλογικά να το δείτε, το 85% της διαχείρισης των υδάτων είναι άρδευση. Μόνο το 15% είναι ύδρευση και αποχέτευση. Άρα μιλάμε για πολύ μεγάλη ποσότητα αρδευτικής διαχειριστικής πολιτικής. Εδώ, λοιπόν, έχουμε να κάνουμε με αφαίμαξη της περιουσίας των δήμων. Δεν μπορούμε να μιλούμε για αυτοδιοίκηση, όταν την έχουμε μετατρέψει σε ετεροδιοίκηση. 
Πάμε τώρα. Όταν το 2016 -διότι δεν υπάρχει πρότερος έντιμος βίος νομικά- λέγανε οι μέτοχοι της ΕΥΔΑΠ και της ΕΥΑΘ ότι πρέπει να πάνε στο Υπερταμείο, οι άνθρωποι προσφύγανε στο Συμβούλιο της Επικρατείας. Και το Σ.τ.Ε. έκρινε ότι το Υπερταμείο είναι κάτω από ιδιωτικοοικονομικά κριτήρια και δεν προστατεύεται το δημόσιο αγαθό, όπως είναι το νερό, και αυτή όλη η κίνηση ήταν έκνομη. Άρα, λοιπόν, υπάρχει προδικασμένο επ' αυτής της ιστορίας. Και μου λέει ο οικονομολόγος μας, ο κ. Βιλιάρδος, ότι όχι μόνο βγήκε αυτό έκνομο, αλλά πληρώσαμε μετά και λεφτά -έτσι δεν είναι, κύριε Βιλιάρδο;- για να πάρουμε πίσω και τις συμμετοχές που παραδώσαμε στο Υπερταμείο. Αντιλαμβάνεστε; 
Αυτοί, λοιπόν, εδώ όλοι οι άνθρωποι και οι εργαζόμενοι -και καλά θα κάνουν- θα προσφύγουν στη Θέμιδα, θα προσφύγουν στη δικαιοσύνη, για να προσβάλλουν την αντισυνταγματικότητα του συγκεκριμένου νόμου. Διότι εδώ δεν μπορεί οι ΔΕΥΑ να έχουν οργανωθεί, να έχουν συσταθεί τα όργανα και να γίνεται ό,τι γίνεται. Και αν είχαν προβλήματα, θα έπρεπε να τα έχετε επιλύσει και να μην τα αφήνετε να λιμνάζουν.
 Σταδιακή μετάλλαξη του κοινωνικού αγαθού σε πεδίο εταιρικής κερδοφορίας στα άρθρα 25 και 32. Αδιαφάνεια, λογιστική αναστήλωση και εκτελεστική αυθαιρεσία στα άρθρα 26 και 27. Τιμητική καταστολή, εκβιασμοί και απαξίωση αυτοδιοίκησης, άρθρα 33 και 34. Περιβαλλοντικές εκπτώσεις, μονομερείς εκτροπές και fast track αναθέσεις, άρθρα 35 και 36. Άρα, λοιπόν, όταν βλέπεις αυτά τα άρθρα να μεταφέρουν και να μεταβάλλουν, να μεταλλάσσουν όλο το σύστημα διαχείρισης του νερού σ’ αυτό το επίπεδο, κάτω από ιδιωτικοοικονομικά κριτήρια, να ξέρετε ότι ανεξαρτήτως τι πρεσβεύετε όλη η βεντάλια του κοινοβουλευτικού τόξου, αν τα ιδιωτικοποιήσουμε όλα, ουαί και αλίμονο μας! Χάνουμε την αυτοτέλεια, χάνουμε την εξουσία, εκχωρούμε εξουσία σε ιδιωτικά trust, τα οποία θα μας ελέγχουν και εμάς ως πολιτικούς, είτε με τη χρηματοδότηση που θα έχουν είτε με τη δύναμη που θα αποκτήσουν. Είναι μεγάλο λάθος αυτό, διότι διακυβεύεται το μέλλον των επόμενων γενεών. Αν είχε προβλήματα η αυτοδιοίκηση, έπρεπε να τα έχετε επιλύσει τόσα χρόνια και όχι να ξεπουλάμε το ύψιστο αγαθό, το νερό, που πρέπει ο άνθρωπος να το απολαμβάνει. 
Ήδη η ΕΥΔΑΠ κόβει το νερό για χρέος 100 ευρώ, για τέσσερις, λέει, ανεξόφλητους λογαριασμούς. Δεν θα λάβουμε υπ’ όψιν τις ευάλωτες ομάδες; Αν το ζευγάρι είναι άνεργο, αν το ζευγάρι είναι πολύτεκνο, αν έχουμε μία μονογονεϊκή μάνα χήρα, δεν θα τα δούμε όλα αυτά; Ουαί και αλίμονο, αν χαθεί ο παράγων άνθρωπος!
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Μπούμπα.
Τον λόγο έχει ο ειδικός αγορητής από τη Νίκη, ο κ. Κομνηνός Δελβερούδης.
 ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε.
Κυρία Υφυπουργέ, κυρίες και κύριοι συνάδελφοι, θα ξεκινήσουμε εκφράζοντας τη βαθιά μας θλίψη για το χαμό δύο πυροσβεστών από το Ρέθυμνο, οι οποίοι έχασαν τη ζωή τους στο πεδίο της μάχης εν ώρα καθήκοντος αφήνοντας πίσω τους μια βαριά παρακαταθήκη αυτοθυσίας, όπως και για τον χαμό του αξιωματικού της Πυροσβεστικής στο Γύθειο. 

Εκ μέρους της ΝΙΚΗΣ εκφράζουμε τα ειλικρινά μας συλλυπητήρια στις οικογένειες και τους οικείους των μαχητών αυτών. Ο Θεός να αναπαύσει τις ψυχές τους.
Επίσης, δεν μπορούμε να σιωπήσουμε μπροστά σε ένα φαινόμενο, μπροστά σε πρωτοφανείς εικόνες ντροπής, θα λέγαμε, που εκτυλίσσονται έξω από τα αστυνομικά τμήματα της χώρας. Και δεν μιλάει κανένας και ούτε από τα κόμματα άκουσα κανέναν να μιλάει ούτε τα κανάλια. Είναι πολύ αξιοσημείωτο αυτό. Αφορά χιλιάδες συμπολίτες μας. Δεν είναι αυτοί ψηφοφόροι; Δεν μας απασχολούν ούτε καν πολιτικά; 
Χιλιάδες συμπολίτες μας, επαναλαμβάνω, σχηματίζουν ατέλειωτες ουρές, περιμένοντας επί ώρες κάτω από τον καυτό ήλιο προκειμένου να εκδώσουν διαβατήρια -δεν σας κάνει εντύπωση, γιατί;- αντιδρώντας στον ψηφιακό ολοκληρωτισμό που επιχειρεί να επιβάλλει η Κυβέρνηση του Μητσοτάκη. Γελάτε; Γελάστε. Θα δούμε ποιος θα γελάσει τελευταίος. 
Η προκλητική αδιαφορία του κ. Χρυσοχοΐδη απέναντι στην ταλαιπωρία αυτών των ανθρώπων, αυτών των πολιτών είναι εξοργιστική. Για πηγαίντε να τους μιλήσετε. Οι τριτοκοσμικές εικόνες που εκθέτουν τη χώρα μας και τραυματίζουν την ίδια τη δημοκρατία αποτελούν αποκλειστικά δική τους ευθύνη. 
Και όμως, παρά την απαξίωση και την ταλαιπωρία, αυτοί οι πολίτες δεν υποχωρούν. Αντίθετα, επιμένουν να ασκήσουν το δικαίωμά τους να πουν ένα ηχηρό όχι σε κάθε μορφή ηλεκτρονικού φακελώματος και κρατικού ελέγχου.
Κύριοι της Κυβέρνησης, σταματήστε να επικαλείστε τη δημοκρατία μόνο όταν σας βολεύει. Αν πιστεύετε πραγματικά στις δημοκρατικές αξίες, δώστε άμεσα τέλος σε αυτό το αίσχος της ταλαιπωρίας που εσείς δημιουργήσατε. Σεβαστείτε την αξιοπρέπεια των πολιτών και κατοχυρώστε έμπρακτα το αυτονόητο. Ποιο είναι το αυτονόητο; Το δικαίωμα κάθε Έλληνα πολίτη να επιλέγει ελεύθερα, χωρίς εκβιασμούς, χωρίς αποκλεισμούς και χωρίς τιμωρητικές πρακτικές. 
Και περνάω στο σημερινό θέμα. Καλούμαστε να τοποθετηθούμε σε ένα ακόμη νομοσχέδιο-Δούρειο Ίππο, θα λέγαμε. Η επιλογή να τεθεί το παρόν αυτό νομοσχέδιο στη δημόσια διαβούλευση και ακολούθησε συζήτηση και ψήφιση στην Ολομέλεια της Βουλής εν μέσω, θα λέγαμε, την τελευταία μέρα σχεδόν λειτουργίας της Βουλής έγινε σκοπίμως από την Κυβέρνηση και συνιστά μεθόδευση αποτροπής ουσιαστικού διαλόγου και αντίδρασης των πολιτών και των αρμόδιων φορέων στην ιδιωτικοποίηση ουσιαστικά της διαχείρισης του νερού, η οποία δρομολογείται τεχνηέντως από την Κυβέρνηση, παρακάμπτοντας τις αποφάσεις του Συμβουλίου της Επικρατείας, με το πρόσχημα της λειψυδρίας. 
Στην πραγματικότητα, αυτό που επιδιώκει είναι το ξεπούλημα της ΕΥΔΑΠ και της ΕΥΑΘ σε ιδιώτες μετόχους. Κι επειδή, εκτός των άλλων, η Κυβέρνηση αποκρύπτει την πραγματικότητα, παρουσιάζοντας τα γεγονότα όπως τη συμφέρουν, να πούμε εδώ ότι ο κύριος Υπουργός, κατά τη συζήτηση στην πρώτη επιτροπή, όταν αναφέρθηκα στη μεταβίβαση στο Υπερταμείο του ποσοστού του δημοσίου που κατείχε στη ΕΥΔΑΠ και ΔΕΥΑΘ, μου απάντησε ότι ο ΣΥΡΙΖΑ το πήγε στο Υπερταμείο και επί Μητσοτάκη έφυγε. 
Φυσικά η πραγματικότητα είναι ότι η Νέα Δημοκρατία αναγκάστηκε να επαναφέρει τον έλεγχο του νερού στο Δημόσιο, καθώς η ολομέλεια του Συμβουλίου της Επικρατείας έκρινε αντισυνταγματικές τις διατάξεις του νόμου που ψηφίστηκε το 2016 και μεταβίβασε έτσι την πλειοψηφία των μετοχών των δύο εταιρειών ύδρευσης στην Ελληνική Εταιρεία Συμμετοχών και Περιουσίας, στο Υπερταμείο δηλαδή. 
Μάλιστα το δικαστήριο έκρινε, κύριε Υπουργέ, ότι το Δημόσιο, καίτοι είναι ο μοναδικός μέτοχος της εταιρείας αυτής, παρόλα αυτά δεν ασκεί έλεγχο επί του διοικητικού συμβουλίου της εταιρείας, η οποία είναι νομικό πρόσωπο ιδιωτικού δικαίου, παρεμβαλλόμενο μεταξύ του Δημοσίου και της ΕΥΔΑΠ. 
Να προχωρήσουμε τώρα σε κάτι ενδιαφέρον. Ποια είναι η μετοχική σύνθεση των δύο αυτών ανώνυμων εταιρειών, της ΕΥΔΑΠ και της ΕΥΑΘ, οι οποίες είναι εισηγμένες στο χρηματιστήριο; Στην ΕΥΔΑΠ το Ελληνικό Δημόσιο κατέχει 50% συν μία μετοχή και το Υπερταμείο, δηλαδή η Ελληνική Εταιρεία Συμμετοχών και Περιουσίας ΑΕ κατέχει το 11,33%, στην οποία το Ελληνικό Δημόσιο είναι ο μοναδικός μέτοχος. 
Σημειώνεται, όπως προείπα, ότι η εταιρεία αυτή, το Υπερταμείο δηλαδή, λειτουργεί με κανόνες ιδιωτικού δικαίου, είναι νομικό πρόσωπο ιδιωτικού δικαίου, όπως έκρινε και το Συμβούλιο της Επικρατείας. 
Στην υπόλοιπη μετοχική σύνθεση της ΕΥΔΑΠ υπάρχουν νομικά πρόσωπα που κατέχουν το 30,59%, μεταξύ αυτών η ΓΕΚ ΤΕΡΝΑ -αλίμονο-, η οποία κατέχει το στρατηγικό ποσοστό 12,7%, αλλά και φυσικά άλλα πρόσωπα που κατέχουν το 8,8%. 
Αντίστοιχα στην ΕΥΑΘ το Ελληνικό Δημόσιο κατέχει το 50% συν μία μετοχή, το Υπερταμείο κατέχει το 19,02%, η εταιρεία Vigie Group το 5,46% και λοιποί μέτοχοι το 25,52%. Μάλιστα η εν λόγω εταιρεία, η Vigie, εξαγοράστηκε από τον γαλλικό όμιλο Veolia, που αποτελεί σήμερα τον μεγαλύτερο όμιλο περιβαλλοντικών υπηρεσιών διεθνώς. Κι έτσι ο παγκόσμιος αυτός κολοσσός απέκτησε και τον έλεγχο του 5,46% των μετοχών της ΕΥΑΘ. 
Απόδειξη των όσων συμβαίνουν και όσων προμηνύονται κυρίως να συμβούν για την εκμετάλλευση του νερού, το οποίο έχει ήδη μπει στο παιχνίδι της αγοράς και τώρα αλλάζει πίστα -level, που λένε και οι νεαροί- είναι η ανάληψη από τον γαλλικό όμιλο Veolia και της λειτουργίας και συντήρησης της Μονάδας Επεξεργασίας Λυμάτων Κορωπίου-Παιανίας για λογαριασμό της ΕΥΔΑΠ. 
Οι εξελίξεις αυτές προφανώς και δεν είναι τυχαίες, αλλά το παζλ έρχεται και δένει με το παρόν νομοσχέδιο, με το οποίο η επέκταση του ρόλου της ΕΥΔΑΠ σε δεκαεπτά δήμους της Αττικής και στις Περιφερειακές Ενότητες Φωκίδας, Βοιωτίας και Εύβοιας, καθώς και η αντίστοιχη διεύρυνση του ρόλου της ΕΥΑΘ στη Θεσσαλονίκη και τη Χαλκιδική δημιουργούν μια αγορά για επενδύσεις και κερδοφορία, μετατρέποντας το δημόσιο και κοινωνικό αγαθό που λέγεται νερό σε εμπόρευμα. 
Ήδη η μετοχή της ΕΥΔΑΠ στο χρηματιστήριο έχει ενισχυθεί. Πόσο λέτε; 55% από τις αρχές του έτους. Προφανώς η εμπορευματοποίηση των βασικών αγαθών είναι κάτι που μας βρίσκει εμάς πλήρως και κάθετα αντίθετους. Για τους οπαδούς βέβαια του ακραίου νεοφιλελευθερισμού, ο ανταγωνισμός δήθεν ρίχνει τις τιμές και ευνοεί τους πολίτες. 
Στην πραγματικότητα όμως οι μόνοι που ευνοούνται είναι τα μεγάλα κεφάλαια και οι ολιγάρχες και φυσικά έχουμε τεράστια εμπειρία από αυτό. Τα ζήσαμε και τα ζούμε αυτά με την εμπορευματοποίηση του ρεύματος, της ενέργειας και επομένως, έχουμε την τραγική εμπειρία, ώστε να μην πει κανείς ότι δεν ήξερε. Το ζούμε με τα πολύχρωμα τιμολόγια και με τις διάφορες εταιρείες παροχής ρεύματος που καθόλου δεν ελάφρυναν τα νοικοκυριά, αλλά έκαναν ένα βασικό αγαθό, απαραίτητο αγαθό, όπως είναι και το ρεύμα, οικονομικά αβάσταχτο στον βωμό του κέρδους. Και δυστυχώς, το ίδιο φοβόμαστε ότι θα γίνει και με το νερό. 
Δύο εταιρείες εισηγημένες στο χρηματιστήριο οικειοποιούνται με το νομοσχέδιο αυτό δημοτική και δημόσια υπηρεσία. Δίκτυα, δεξαμενές, φράγματα, γεωτρήσεις και άλλα που αποκτήθηκαν και χτίστηκαν με τον κόπο και τα χρήματα των Ελλήνων πολιτών μεταφέρονται στις ανώνυμες εταιρείες ΕΥΔΑΠ και ΕΥΑΘ και αναλαμβάνουν ακόμα αυτές και την άρδευση των καλλιεργειών φυσικά, τους ΤΟΕΒ δηλαδή και ΓΟΕΒ, χωρίς την κατάλληλη γνώση του αντικειμένου. 
Ως συνήθως, για τις αντιλαϊκές μεταρρυθμίσεις πρέπει να βρούμε πάντα κάτι σημαντικό, δηλαδή να επικαλεστούμε μια έκτακτη ανάγκη, κάτι το οποίο θα ξεπερνάει δηλαδή τη φυσιολογική ροή των πραγμάτων. Οπότε, επικαλούμαστε την έκτακτη ανάγκη. Εν προκειμένω η έκτακτη ανάγκη είναι η λειψυδρία. Αν το υπό ψήφιση νομοσχέδιο γίνεται για την καταπολέμηση της λειψυδρίας, φυσικά πολύ φοβάμαι ότι αποτυγχάνετε για άλλη μια φορά. 
Διότι χωρίς έργα υποδομής, χωρίς μέριμνα για τη μείωση διαρροών, χωρίς υποδομή για την αφαλάτωση υφάλμυρων νερών, χωρίς προστασία των υπόγειων υδροφορέων, χωρίς δημιουργία σύγχρονων αρδευτικών δικτύων, χωρίς ενδυνάμωση της τεχνικής υπηρεσίας της ΕΥΔΑΠ και των άλλων φορέων φυσικά ύδρευσης, δεν πρόκειται να λυθεί κανένα πρόβλημα λειψυδρίας.
Αντιθέτως, με το νομοσχέδιο που ψηφίζεται σήμερα αποδυναμώνονται σημαντικά ο μηχανισμός επισκευής των βλαβών, καθώς οι ήδη υποστελεχωμένοι οργανισμοί της ΕΥΔΑΠ και της ΕΥΑΘ καλούνται να αντιμετωπίσουν τις βλάβες σε πολυπληθείς, τεράστιες γεωγραφικές περιοχές, ιδιαίτερα κατά τους θερινούς μήνες, όπου πολλαπλασιάζεται ο πληθυσμός σημαντικά.
Επιπροσθέτως, το νομοσχέδιο έρχεται σε μετωπική σύγκρουση με το άρθρο 102 του Συντάγματος και την αρχή της εγγύτητας, διότι με τη συγχώνευση των ΔΕΥΑ, στερεί από τους πολίτες τη διαχείριση των τοπικών τους υποθέσεων από την τοπική τους αυτοδιοίκηση, φυσικά. Και τι πιο τοπικό από την ύδρευση και την αποχέτευση μιας περιοχής. Οι υπεύθυνοι της ΕΥΔΑΠ και της ΕΥΑΘ, άραγε, θα λογοδοτούν στις τοπικές κοινωνίες ή στους μετόχους τους; Όσον αφορά τους πολίτες και τα οφέλη τους, αρκεί το απλό αλλά συγκλονιστικό που κατέθεσε στην επιτροπή ο εκπρόσωπος του ΟΤΑ, ότι οι δήμοι για κοινωνικούς λόγους δεν προχωράνε σε διακοπές του νερού. Δεν κόβουν το νερό, δηλαδή, όταν κάποιος άνθρωπος για τον άλφα ή βήτα λόγο -είναι, ξέρω εγώ, πολύτεκνος, τον απολύσανε-  δεν έχει την οικονομική δυνατότητα να πληρώσει τον λογαριασμό. Δεν του κόβουν το νερό. Η ΕΥΔΑΠ εάν κάποιος χρωστάει 100 ευρώ, του κόβει το νερό. Πολύ απλό, ε;
Πιστοί στην τακτική σας να παραβιάζετε τις συνταγματικές διατάξεις, όπως πράξατε με τα ιδιωτικά πανεπιστήμια και όλα τα συμπαρομαρτούντα, εξακολουθείτε να αντιμετωπίζετε με αντιδημοκρατική ασέβεια το Σύνταγμα, παρά τις βαρύγδουπες δηλώσεις σας στη συζήτηση για τη Συνταγματική Αναθεώρηση.
Όπως είπαμε και στην αρχή, αυτή η συνταγματική εκτροπή γίνεται με απώτερο σκοπό την ιδιωτικοποίηση του νερού και με υποκριτική επίκληση του προβλήματος της λειψυδρίας.
Ένα άλλο σοβαρό πρόβλημα του νομοσχεδίου εντοπίζεται στο άρθρο 35, όπου προβλέπεται η ευγενική κλοπή των υδάτων της επαρχίας για την κάλυψη των γιγαντιαίων αναγκών που δημιούργησε στην Αττική η φυσικά συγκεντρωτική πολιτική σας, η εχθρική προς την αποκέντρωση.
Η Ευρυτανία ειδικότερα, που αιμορραγεί δημογραφικά, δέχεται ένα ακόμη χτύπημα με το άρθρο 35 και την εκτροπή των υδάτων της, κάτι που βρίσκει και τους τοπικούς φορείς τελείως αντίθετους, το δίκαιο αίτημα των οποίων συμμεριζόμαστε.
Χωρίς καμία σοβαρή οικονομοτεχνική μελέτη, που να τεκμηριώνει ότι οι ρυθμίσεις αυτές θα έχουν κάποια αποτελεσματικότητα στη σωστή διαχείριση του νερού προς όφελος των πολιτών, εσείς κάνετε πειράματα με αυτό το πρώτιστο και σημαντικότατο φυσικό αγαθό, διακινδυνεύοντας την επάρκεια του νερού.
Παράλληλα, καταργείτε τα ειδικά κοινωνικά τιμολόγια, χωρίς να παρέχεται καμία εγγύηση ότι η εισαγόμενη τιμολογιακή πολιτική δεν θα οδηγήσει σε αυξήσεις στους λογαριασμούς του νερού.
Επιπροσθέτως, στο νομοσχέδιο προβλέπονται μετακινήσεις προσωπικού, χωρίς να διασφαλίζονται οι σχέσεις εργασίας, ο υπολογισμός της προϋπηρεσίας, οι αποδοχές, η ασφαλιστική συνέχεια και ούτε διασαφηνίζετε τι θα γίνει με την ειδικότητα και τον τόπο απασχόλησης του μεταφερόμενου προσωπικού. Παρά τις επισημάνσεις μας και παρά τις επισημάνσεις και των φορέων, δεν υπήρξαν ρητές διασαφηνίσεις για το εργασιακό μέλλον του προσωπικού των ΔΕΥΑ που συγχωνεύονται.
Πέρα από αυτά τα προβληματικά στοιχεία, με το νομοσχέδιο στο άρθρο 36β ανοίγει παραθυράκι για απευθείας ανάθεση έργων στους ημέτερους με αδιαφανή κριτήρια. Οι εργοληπτικές οργανώσεις και μελετητικές εταιρείες, καθώς και η Πανελλήνια Ομοσπονδία Ενώσεων Μηχανικών Δημοσίων Υπαλλήλων Διπλωματούχων Ανώτατων Σχολών ζήτησαν την απόσυρση του άρθρου 36, το οποίο ορίζει ότι τα έργα που αφορούν την αποφυγή της σπατάλης ύδατος, μπορούν να προχωρούν χωρίς ανοικτούς διαγωνισμούς, όπως ορίζει ο νόμος για τις δημόσιες συμβάσεις αλλά με κλειστή διαδικασία προσκλήσεων σε τρεις εταιρείες, παράλληλα με την εξαίρεση από μια σειρά δικλείδων προστασίας, όπως οι εγκρίσεις του Τεχνικού Συμβουλίου, η ανάρτηση των συμβάσεων συμβούλων στο ΕΣΗΔΗΣ αλλά και οι αδειοδοτήσεις με τη συνήθη διαδικασία.
Συντασσόμαστε με τους ανωτέρω φορείς και ζητάμε όχι μόνο την απόσυρση του άρθρου 36 αλλά και όλου του νομοσχεδίου. Ειδικά σε μια εποχή όπου τα σκάνδαλα ξεφυτρώνουν το ένα μετά το άλλο, αφαιρώντας από εσάς κάθε πιθανή καλή έξωθεν μαρτυρία, θα έπρεπε να ήσασταν πιο προσεκτικοί σε αυτά τα θέματα, αλλά δυστυχώς δεν έχετε πλέον ούτε τη στοιχειώδη συστολή για να τηρήσετε έστω και τα προσχήματα.
Εδώ έρχεται το μεγάλο ερώτημα. Τελικά, τι απέγινε με τον πολλά υποσχόμενο ΟΔΥΘ, Οργανισμό Διαχείρισης Υδάτων Θεσσαλίας ΑΕ, δύο χρόνια μετά τη σύστασή του; Ήμουν αγορητής στο συγκεκριμένο νομοσχέδιο. Τι γίνεται με την ενοποίηση της διαχείρισης των υδάτινων πόρων στη Θεσσαλία; Τι απέγινε με εκείνο το πολυδιαφημιζόμενο ολλανδικό master plan; Η απάντηση είναι ότι δεν έχει γίνει τίποτα. Ο ΟΔΥΘ βρίσκεται ακόμα σε νηπιακό στάδιο. Είναι υποστελεχωμένος και ουσιαστικά διαθέτει μόνο διοίκηση, για την οποία καταβάλλουμε τεράστιες αμοιβές ,περίπου 5.000 ευρώ για κάθε μέλος της διοικητικής ομάδας, δηλαδή τον πρόεδρο, αντιπρόεδρο, διευθύνοντα και αναπληρωτή διευθύνοντα σύμβουλο. Από τα στοιχεία του προϋπολογισμού της εταιρείας προκύπτει ότι οι αμοιβές και ασφαλιστικές εισφορές των μελών του διοικητικού συμβουλίου ανέρχονται σε 511.000 ευρώ, δηλαδή πάνω από το 20% του συνολικού προϋπολογισμού του οργανισμού. Είναι σημαντικό, διότι η ουσία είναι ότι μέχρι σήμερα δεν έχουν υλοποιηθεί από τον ΟΔΥΘ ούτε τα κρίσιμα έργα υποδομής, υπάρχει παντελής απουσία στρατηγικού σχεδιασμού για τη διαχείριση του νερού στη Θεσσαλία, για την αντιμετώπιση της λειψυδρίας και για τα αντιπλημμυρικά έργα.
Μάλιστα, η ολλανδική εταιρεία που είχε εκπονήσει το master plan για την ανασυγκρότηση της διαχείρισης υδάτων της Θεσσαλίας, θα κάνει, λέει, τώρα επικαιροποίηση -ακούστε- και αναβάθμιση των μελετών για τέσσερα έργα με κόστος 7.000.000 ευρώ, Θα κάνει, λέει, τη τελετή αυτή με δωρεά από την Ένωση Ελληνικών Τραπεζών, ενώ για το αρχικό master plan, αν θυμάστε, η ολλανδική εταιρεία είχε πάρει 1.500.000 ευρώ. Πληρώνονται, δηλαδή, ξανά για τις ίδιες μελέτες. Αυτό το παράδειγμα, κύριοι, καταδεικνύει πώς θα πάει και το εγχείρημά σας.
Τέλος, θα ήθελα να αναφερθώ και στις διατάξεις του νομοσχεδίου για τον ν.4348/2015 για την ιδιωτική πολεοδόμηση και την αναβίωση εγκαταλειμμένων μικρών και φθινόντων οικισμών και να πω ότι, προφανώς, αντιλαμβανόμαστε ως εθνική ανάγκη την επιστροφή μόνιμων κατοίκων στην ελληνική ύπαιθρο και το ευχόμαστε, φυσικά. Ωστόσο, οι προωθούμενες ρυθμίσεις προβληματίζουν ως προς το πού τελικά αποσκοπούν. Ως φαίνεται, δυστυχώς, οι διατάξεις αυτές όχι μόνο δεν προωθούν την αναβίωση των και εγκαταλειμμένων οικισμών, αλλά αποτελούν πρόσχημα για real estates και για νέες τουριστικές και παραθεριστικές αναπτύξεις.
Μόνο απογοήτευση προκαλούν όλα αυτά τα οποία προοιωνίζουν ένα δυσοίωνο μέλλον για τη χώρα μας. Όλα ξεπουλιόνται και όλα θυσιάζονται για το χρήμα και τον πλούτο των ολίγων και εκλεκτών και υπάρχουν σαφή παραδείγματα που το καταδεικνύουν.
Η Νίκη ζητάει την απόσυρση του νομοσχεδίου και το καταψηφίζει. 
Σας ευχαριστώ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Δελβερούδη.
Ολοκληρώνουμε τον κύκλο...
ΙΩΑΝΝΗΣ ΑΜΑΝΑΤΙΔΗΣ: Κύριε Πρόεδρε, θα ήθελα να κάνω μια σύντομη παρέμβαση.
ΠΡΟΕΔΡΕΥΩΝ (Ιωάννης Πλακιωτάκης): Θα ολοκληρώσουμε τον κύκλο των Εισηγητών και μετά.
ΙΩΑΝΝΗΣ ΑΜΑΝΑΤΙΔΗΣ: Δεν είναι για το νομοσχέδιο.
ΠΡΟΕΔΡΕΥΩΝ (Ιωάννης Πλακιωτάκης): Θα δώσω τον λόγο τώρα στην κ. Γεωργία Κεφαλά, ειδική αγορήτρια από την Πλεύση Ελευθερίας.
ΙΩΑΝΝΗΣ ΑΜΑΝΑΤΙΔΗΣ: Κύριε Πρόεδρε, δεν υπάρχει αναμετάδοση της Ολομέλειας από το κανάλι της Βουλής.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Μήπως θα έπρεπε να διακόψουμε, κύριε Πρόεδρε;
ΠΡΟΕΔΡΕΥΩΝ (Ιωάννης Πλακιωτάκης): Θα το δούμε τώρα.
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κυρία Κεφαλά, μπορείτε να συνεχίσετε. Η τηλεόραση εκπέμπει κανονικά την Ολομέλεια. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
Νομίζω ότι σε μια τόσο σημαντική συνεδρίαση…
ΠΡΟΕΔΡΕΥΩΝ (Γεώργιος Γεωργαντάς): Δεν υπάρχει κανένα θέμα με την τηλεόραση. Δεν ξέρω γιατί από το διαδίκτυο ο κ. Ξανθόπουλος δεν μπόρεσε να το δει. Εγώ τώρα που άνοιξα το κανάλι, δείχνει κανονικά. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δεν υπήρχε πρόβλημα δηλαδή και μεταδιδόταν από την αρχή;
ΠΡΟΕΔΡΕΥΩΝ (Γεώργιος Γεωργαντάς): Ναι, κανονικά, η τηλεόραση δεν διέκοψε ποτέ. 
Ξεκινήστε την ομιλία σας, παρακαλώ, κυρία συνάδελφε. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ελπίζω το νερό να μην έχει μνήμη, όπως λένε, γιατί εάν έχει μνήμη, σίγουρα η συμπεριφορά της ανθρωπότητας δεν είναι ό,τι καλύτερο. 
Θα ήθελα, πρωταρχικά, να ευχαριστήσω τους Βουλευτές και τις Βουλεύτριες που πήραν θέση ξεκάθαρη απέναντι στη στάση του κ. Κυριαζίδη, γιατί υπήρχαν και απογοητευτικές εξαιρετικά δηλώσεις που έλεγαν, ναι μεν αλλά. Και αυτό είναι μια στοχοποίηση γνωστή απέναντι σε θύματα είτε λεκτικής βίας, είτε σωματικής βίας, είτε οποιασδήποτε βίας, που φυσικά η Πλεύση Ελευθερίας καταδικάζει διαρκώς. Νομίζω το να ελαφρύνεις στη θέση του θύτη στοχοποιώντας το θύμα είναι κάτι αποτρόπαιο που δεν θέλουμε να το βλέπουμε πουθενά και φυσικά, όχι μέσα στο Κοινοβούλιο. 
Ευχαριστούμε, λοιπόν, την κ. Μιχαηλίδου, την κ. Μενδώνη, τον κ. Αμυρά και όλους αυτούς που καταδίκασαν απερίφραστα, χωρίς να πουν ότι τα ήθελε ο άνθρωπος που άκουσε την προσωπική του ζωή να εκτίθεται δημόσια και τις προσωπικές του επιλογές να λογοκρίνονται μέσα στη Βουλή. Δεν υπάρχει καμία αμφιβολία ότι το σχόλιο αυτό ήταν σεξιστικό. Ένα πολύ εύκολο τεστ που μπορούμε να κάνουμε, για να δούμε αν μία φράση είναι σεξιστική, είναι το αν μπορούμε να την πούμε σε έναν άνδρα. Και φυσικά, αυτή η φράση ποτέ δεν θα λεγόταν σε έναν άνδρα και δεν θα χαρακτηριζόταν ευχή σε καμία περίπτωση. 
Θα συνεχίσω με τη μεγάλη στεναχώρια -θα την πω- μια λέξη ανθρώπινη, όπως τη ζούμε, όπως την αισθανόμαστε, για την απώλεια των τριών πυροσβεστών. Θα πω τα ονόματά τους: Παντελής Διαμαντάκης, Μανώλης Στρατιδάκης και Κώστας Λαιμοδέτης. Δεν μπορώ να τους χαρακτηρίσω απλά ήρωες και να κατέβω από το Βήμα της Βουλής, γιατί έχουμε δώσει ασύλληπτες μάχες για την προστασία των πυροσβεστών και για τα δικαιώματά τους. Αυτοί οι τρεις πυροσβέστες -ήταν ένας μόνιμος, ένας εποχικός και ένας πενταετής- χάθηκαν μέσα σε συνθήκες που είναι φυσικά αδιευκρίνιστες ακόμα. Θα περιμένουμε να ακούσουμε τις ακριβείς συνθήκες για τον χαμό τους. 
Όμως, αυτό που ξέρουμε σίγουρα είναι ότι οι πυροσβέστες δεν είναι εξοπλισμένοι με όλα αυτά που θα έπρεπε να έχουν, όπως μάσκες αντιασφυξιογόνες και όχι του φαρμακείου, που βλέπουμε πολλές φορές να φορούν και να προσπαθούν να σβήσουν τις φωτιές. Επίσης, πολλές φορές τους βλέπουμε με όχι κατάλληλες μπότες και όχι κατάλληλες στολές. Αυτά είναι πράγματα τα οποία μας ντροπιάζουν όλους. Και τους ανθρώπους αυτούς τους θυμόμαστε μόνο την εποχή που οι πυρκαγιές μαίνονται και τους ονομάζουμε ήρωες, ενώ τον υπόλοιπο χρόνο τους βαφτίζουμε αόρατους, χωρίς δικαιώματα και χωρίς σαφές εργασιακό πλαίσιο.
Θα μείνω λίγο ακόμη στο θέμα με τις φωτιές. Λυπάμαι που χαλάω τον χρόνο, αλλά δεν χαλιέται ο χρόνος για τόσο σημαντικά πράγματα. Θέλω να αναφέρω τη φωτιά της Πάρου. Τα είπα και στην Επιτροπή. Πραγματικά, είναι κάτι ανεπίτρεπτο αυτό που βλέπουμε. Έχει συλληφθεί ο Δήμαρχος της Πάρου μαζί με άλλους τρεις φορείς του Δήμου. Ξέρουμε, όμως, ότι οι ευθύνες, κυρίες και κύριοι, είναι σαφώς στο κράτος και στην πολιτεία. Το έγκλημα αυτό που έγινε κατά της φύσης στην Πάρο και σε όλα μας τα νησιά που αυτή τη στιγμή καίγονται, φλέγονται είναι σίγουρο -το ξέρουμε όλοι- ότι γίνεται γιατί έχει ξεπεραστεί προ πολλού η φέρουσα ικανότητα επισκεπτών στο νησί. Το ξέρουμε ότι τα σκουπίδια πνίγουν το νησί. Το ξέρουμε ότι η Πάρος είναι ένας Δήμος με 30 εκατομμύρια προϋπολογισμό, όπου το ένα τρίτο περνάει στην καθαριότητα. Και πάλι, όμως, δεν μπορούν να βγάλουν άκρη αυτοί οι άνθρωποι. Έχουμε κλαδιά που μεταφέρονται στον ΧΥΤΑ, παρανόμως φυσικά. Όμως, τι να τα κάνουν; Δώστε μας μια εξήγηση γι’ αυτό. Και το μπαλάκι ευθυνών έχει μεταφερθεί, βέβαια, στους ΦΟΔΣΑ που έχει τη διαχείριση με κάποιες αρμοδιότητες στον Δήμο. Το ίδιο πάτε να κάνετε και στο νερό. Αφαιρείτε αρμοδιότητες, μεταφέρετε τις ευθύνες περιφερειακά, συγκεντρωτικά στη συγκεκριμένη περίπτωση, και όταν συμβεί κάτι δεν θα ξέρουμε ποιος φταίει, όπως συνήθως.
Όσον αφορά το νερό και τη λειψυδρία, βλέπουμε ότι δεν έχετε καμία σοβαρή διάθεση να πάρετε μέτρα για την αντιμετώπιση της λειψυδρίας, από τη στιγμή που αφήνετε να γίνονται πεντάστερα ξενοδοχεία στην Πάρο, που έχουν σαράντα πέντε πισίνες μέσα. Και όλα αυτά, σε μία τέτοια περίοδο και σε μια τέτοια γεωγραφική θέση, όπως αυτή που έχουν τα νησιά, που είναι χαρακτηρισμένα κόκκινα, όσον αφορά τη λειψυδρία. Υπάρχουν σαράντα πέντε πισίνες. Ε, βέβαια αφού πρόκειται για την ΕΚΤΕΡ, η οποία παίρνει λεφτά και από το Ταμείο Ανάκαμψης, για να κάνει αυτό το έγκλημα που θα γίνει στις Κολυμπήθρες. Τι να πούμε από εκεί και πέρα για την ανάπτυξη που έχετε σχεδιάσει, η οποία είναι από εισαγωγή από το παράθυρο της τουριστικής δόμησης σε περιοχές τώρα NATURA; 
Τέλος πάντων, ας προχωρήσω. Θα πω φυσικά ότι το Σύνταγμα παραβιάζεται με αυτό το νομοσχέδιο που έχετε φέρει σήμερα, και στο άρθρο 101 και στο άρθρο 102 που έχει να κάνει με την οικονομική ενίσχυση των ΟΤΑ, που θα έπρεπε να συμβαίνει, αλλά και την αποκέντρωση αρμοδιοτήτων, που φυσικά δεν συμβαίνει στη συγκεκριμένη περίπτωση, αλλά και στο άρθρο 24, που μιλάει για την προστασία του φυσικού περιβάλλοντος και του νερού. 
Η Πλεύσης Ελευθερίας, φυσικά, έχει καταθέσει πάνω από δέκα επίκαιρες ερωτήσεις και δεκάδες ερωτήσεις για το νερό και στη διακομματική Επιτροπή, αλλά και στο Βήμα της Βουλής, η πρώτη ομιλία της Προέδρου της Πλεύσης Ελευθερίας ήταν για το νερό, όταν ανέλαβε καθήκοντα Προέδρου Βουλής. Συνεχώς μιλάμε για το νερό. Δεν υπάρχει, όμως, καμία ευαισθησία. Τώρα, υπάρχει και η ξεκάθαρη καταπάτηση του Συντάγματος, όπου φυσικά, έχει να κάνει και με την τραγική σας προσπάθεια για αναθεώρηση του άρθρου 24, που θα το αναλύσουμε κάποια άλλη στιγμή, για να περάσω τώρα στο νομοσχέδιο. 
Μιλάμε, λοιπόν, για μία ΕΥΔΑΠ και μία ΕΥΑΘ που θα αναλάβουν αρμοδιότητες τόσο σοβαρές σε ένα καθεστώς αδιαφάνειας, σε ένα καθεστώς μη τήρησης των κανόνων υπό αδιευκρίνιστες συνθήκες. Διότι βλέπουμε ξαφνικά ότι η ΕΥΔΑΠ από το 2023 και μετά έχει μια ιλιγγιώδη ανάπτυξη στα έξοδα διαφήμισης, χωρίς αυτά τα ποσά, που φτάνουν στα 3,5 εκατομμύρια το 2025, να αναρτώνται στη «ΔΙΑΥΓΕΙΑ». Και φυσικά, ενώ έχει δικηγόρους στο προσωπικό της, κάνει απευθείας αναθέσεις σε εξωτερικούς συνεργάτες, χωρίς να δίνει λογαριασμό σε κανέναν. Και μάς λέτε ότι όλα αυτά θα περάσουν στην ΕΥΔΑΠ και την ΕΥΑΘ για τη χρηστή διαχείριση. Καμία χρηστή διαχείριση δεν μπορεί να κάνει αυτή η υπηρεσία, πρώτων και κύριο, γιατί είναι υποστελεχωμένη και δεύτερον, γιατί δεν δίνει λογαριασμό πουθενά. 

Έτσι, λοιπόν, με το γελοίο πρόσχημα ότι η ΕΥΔΑΠ λειτουργεί ως ανώνυμη εταιρεία και πρέπει να προστατευθούν οι εμπορικές της πράξεις από τους ανύπαρκτους ανταγωνιστές της, δεν ανεβάζει στη «Διαύγεια» τα έξοδά της.
Η ΕΥΔΑΠ, λοιπόν, μοιράζει χρήμα σε τοπικά πανηγύρια, σε εκδηλώσεις συλλόγων στην επαρχία, σε κουμπάρους της Νέας Δημοκρατίας, αλλά ένα ντοκιμαντέρ με αφιέρωμα στη Ζωρζ Σαρή το θεωρεί περιττή πολυτέλεια. Δεν έδωσε έγκριση για ένα ντοκιμαντέρ που έφτιαξαν οι φοιτητές και μάλιστα θα προβαλλόταν από το κανάλι της Βουλής.
Αυτό, λοιπόν, είναι το μοντέλο της αδιαφάνειας και των «ημετέρων» που μας ζητάτε να επιβάλουμε σήμερα σε όλη την επικράτεια: Κακή οργάνωση, ανύπαρκτος σχεδιασμός, στρατηγικές αντιφάσεις.
Το νομοσχέδιο αυτό βγάζει μάτι. Ζητάτε από τη Βουλή των Ελλήνων να εγκρίνει σήμερα μία ριζική δομική αναδιάρθρωση των πάντων, αλλά μας λέτε ότι το πραγματικό τεχνικό, περιβαλλοντικό και οικονομικό κόστος θα το μάθουμε εκ των υστέρων, έως και τριάντα έξι μήνες μετά.
Μεταβιβάζετε όλο το δίκτυο της ύδρευσης, αποχέτευσης και άρδευσης στη ΡΑΑΕΥ και στις μεγάλες εταιρείες, χωρίς καμία σοβαρή καταγραφή διαρροών, οι οποίες υπάρχουν σε όλους τους δήμους, σε πολλές περιοχές αγγίζουν το 30% με 60%, χωρίς καμία καταγραφή των οφειλών ή των δικαστικών εκκρεμοτήτων των ΔΕΥΑ.
Και το κερασάκι σε αυτήν την τούρτα είναι ότι οι σύμβουλοι που θα διενεργήσουν τις αποτιμήσεις των φορέων επιλέγονται και πληρώνονται από τις ίδιες αποκτώσες εταιρείες. Δηλαδή, ο ελεγχόμενος πληρώνει τον ελεγκτή. Μπλέκετε τη διαχείριση των ομβρίων υδάτων, αναθέτετε το δίκτυο στην ΕΥΔΑΠ και ΕΥΑΘ, αλλά αφήνετε τον καθαρισμό των φρεατίων στους δήμους. Αυτά που λέγαμε και πριν για τις φωτιές. Δημιουργείτε, λοιπόν, ένα χαοτικό υβριδικό σύστημα διάχυσης της ευθύνης, όπου στο τέλος, όταν θα πλημμυρίζουν οι πόλεις, κανείς δεν θα φταίει.
Και τι κάνετε για τη λειψυδρία; Θεσπίζετε fast track κατεπείγουσες διαδικασίες στα άρθρα 26, 27, διαδικασίες εξαιρετισμού. Δίνετε προθεσμία μόλις δέκα ημερών για προσκλήσεις σε τρεις μόνο εργολάβους, με μοναδικό κριτήριο τη χαμηλότερη τιμή. Αυτό δεν είναι ευελιξία και καλή διαχείριση, κύριοι. Αυτό είναι συνταγή για έργα πρόχειρα, μη ώριμα, ακριβά στην εκτέλεση και περιβαλλοντικά ευάλωτα, να μην πω μη εγκεκριμένα καν, όπως με την εκτροπή του Αχελώου που σκέφτεστε να κάνετε και των άλλων ποταμών προς την Αττική. Όπως μας είπε η Υπουργός, δεν υπήρχε άλλη εναλλακτική στην κρίση ύδρευσης της Αττικής που έχει συμβεί τα προηγούμενα χρόνια και τώρα ευτυχώς σκεφτήκατε κάτι. Πώς το σκεφτήκατε; Χωρίς να σχεδιάσετε τίποτα, χωρίς να προτείνετε εναλλακτικές, χωρίς κανένα σχέδιο. Αυτό θα γίνει, λοιπόν, με μια απλή υπουργική απόφαση. Έτσι θα το κάνετε και χωρίς καμία σοβαρή επιστημονική συζήτηση.
Ας έρθουμε τώρα στον πυρήνα της πολιτικής διαφωνίας που είναι ο μεγάλος φόβος που δικαιολογημένα έχει η ελληνική κοινωνία και είναι η έμμεση -πλην σαφής- ιδιωτικοποίηση και εμπορευματοποίηση του νερού. Μας λέτε ότι το νερό παραμένει υπό δημόσιο έλεγχο. Αυτό είναι ένα ψέμα, φυσικά. Το νομοσχέδιο μεταφέρει την εξουσία από την τοπική αυτοδιοίκηση σε ανώνυμες εταιρείες, εκ των οποίων το 38,67% είναι στο Χρηματιστήριο, όπως ακριβώς και το ρεύμα. Οι εταιρείες αυτές θα λειτουργούν πλέον με καθαρά ιδιωτικοοικονομικά κριτήρια, με γνώμονα το κέρδος των μετόχων και όχι, φυσικά, την κοινωνική προσφορά.
Μετατρέπετε τις βασικές υπηρεσίες κοινής ωφέλειας σε πεδίο στυγνής εισπρακτικής πίεσης. Ο πολίτης θα χρεώνεται τη δαπάνη κατασκευής και επέκτασης των αγωγών αποχέτευσης με βάση την πρόσοψη του ακινήτου του. Πληρώνει, δηλαδή, ο ιδιοκτήτης για να αυξηθεί η περιουσιακή βάση μιας ανώνυμης εταιρείας. Η σύνδεση γίνεται υποχρεωτική με τη μέθοδο του διοικητικού εξαναγκασμού και την απειλή εξοντωτικών χρηματικών ποινών που θα φτάνουν σε πολλαπλάσια του λογαριασμού. Επιτρέπονται αναδρομικές χρεώσεις και διεκδίκηση διαφυγόντων εσόδων. Ακόμα και το ακατέργαστο νερό μετατρέπεται σε αντικείμενο εμπορικής συναλλαγής με τίμημα και αμοιβές, υπονομεύοντας τον στρατηγικό χαρακτήρα του εξωτερικού υδροδοτικού συστήματος της χώρας.
Και φυσικά, οι εργαζόμενοι είναι οι επόμενοι που πληρώνουν το συγκεκριμένο νομοσχέδιο, γιατί δημιουργείται πραγματικά ένα χαοτικό καθεστώς με μόνιμους, με μεταφερόμενους σε άλλες αποδοχές, με συμβασιούχους, με εργαζόμενους με μπλοκάκι και φυσικά, με στρατιές εργολάβων, εργολαβικών υπαλλήλων υπό καθεστώς απόλυτης εργασιακής ανασφάλειας.
Οι αγρότες, φυσικά, θα δουν τα τιμολόγιά τους να αυξάνονται. Δεν το παίζω Πυθία, αλλά έτσι λένε σίγουρα όσοι ασχολούνται με την πρόβλεψη των τιμολογιακών αυξήσεων, φυσικά, που θα έρθουν. Και η άρδευση των ΟΕΒ μεταφέρεται, φυσικά, σε εταιρείες αστικής ύδρευσης. Η άρδευση συνδέεται με την παραγωγή και το τοπικό εισόδημα. Η ένταξή της στη ρυθμιζόμενη περιουσιακή βάση των εταιρειών ανοίγει διάπλατα τον δρόμο για τις υπέρογκες χρεώσεις ανά περιοχή, αποτελώντας ευθεία απειλή για την επιβίωση του καημένου του αγροτικού τομέα και φυσικά του πρωτογενούς τομέα, που από ό,τι είδαμε εμείς στη διακομματική επιτροπή, έχει τελειώσει. Δεν πάμε να σώσουμε κάτι, δηλαδή. Πάμε να δούμε αν μπορούμε να χτίσουμε κάτι από την αρχή, που πολύ αμφιβάλλω.
Μετατρέπετε, λοιπόν, μια ανεξάρτητη αρχή ενέργειας σε απόλυτο ρυθμιστή της τιμολόγησης του νερού.
Το νερό, όμως, είναι φυσικά ανθρώπινο δικαίωμα -το λέμε, το ξαναλέμε- δεν είναι αγορά ενέργειας ή τηλεπικοινωνιών για να ψάχνει ο πολίτης έναν φθηνό πάροχο. Και φτάνετε στο θεσμικό αίσχος να προβλέπετε σιωπηρή έγκριση αυξήσεων στα τιμολόγια, αν η αρχή δεν απαντήσει εγκαίρως.
Και βέβαια, η κριτική μας δεν θα μπορούσε να είναι στείρα, σας αποδεικνύουμε ότι ο συγκεντρωτισμός και η εμπορευματοποίηση δεν είναι ο μονόδρομος. Υπάρχουν ρεαλιστικές θεσμικές εναλλακτικές λύσεις που σέβονται το Σύνταγμα σαφώς και τη νομολογία του Συμβουλίου της Επικρατείας, που επιτάσσουν τον ουσιαστικό κρατικό και κοινωνικό έλεγχο του νερού. Υπάρχει μοντέλο ενίσχυσης και εξυγίανσης στις ΔΕΥΑ αντί για απορρόφηση.
Τα προβλήματα των ΔΕΥΑ είναι κυρίως το τεράστιο ενεργειακό κόστος και η υποστελέχωση, φυσικά, που υπάρχει. Ρυθμίστε τα χρέη τους προς τους παρόχους ενέργειας! Δώστε τους κρατική τεχνική υποστήριξη και ενιαία ψηφιακά πρότυπα λειτουργίας, διατηρώντας την τοπική λογοδοσία που είναι πρόβλεψη του Συντάγματος!
Περιφερειακές συμπράξεις ΔΕΥΑ: Αντί για δύο υδροκέφαλους Οργανισμούς σε Αθήνα-Θεσσαλονίκη, δημιουργήστε περιφερειακά σχήματα ύδατος. Δεν καταλαβαίνουμε γιατί δεν γίνεται αυτό με τη συμμετοχή των δήμων, για να πετύχετε και οικονομία κλίμακας και να φιμώσετε τελικά τις τοπικές κοινωνίες.
Γιατί δεν δημιουργείτε έναν δημόσιο εθνικό φορέα υδάτων; Ιδρύστε έναν κρατικό φορέα που θα διαχειρίζεται τα μεγάλα στρατηγικά έργα, τα φράγματα, ένα ειδικό εθνικό ταμείο υδάτων.
Τόσες λύσεις υπάρχουν, δεν θέλετε, κυρίες και κύριοι, να τις δείτε. Αντ’ αυτού, έχετε μάλιστα και το θράσος να θέλετε να τροποποιήσετε το Σύνταγμα, για να εξυπηρετήσετε τα συμφέροντα που πάτε να εξυπηρετήσετε με τους νόμους που φέρνετε τελευταία στιγμή, λίγο πριν κλείσει η Βουλή. Εχθές ήταν έξω οι άνθρωποι και διαμαρτύρονταν. Δυστυχώς, ο κόσμος είναι καταπονημένος και κουρασμένος. Δεν μπορεί να διαμαρτύρεται άλλο. Και γιατί να πρωτοδιαμαρτυρηθεί;
Ευχαριστούμε πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κυρία συνάδελφε.
Ολοκληρώθηκε ο κύκλος των εισηγητών και ειδικών αγορητών.
Και τώρα τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος.
Ορίστε, κύριε Πρόεδρε, έχετε τον λόγο.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ πολύ, κύριε Πρόεδρε. 
Θα ήθελα να ήταν εδώ ο Υπουργός. Βέβαια, δεν είναι, δεν πειράζει.
Πρέπει να πω στην εισαγωγή μου για τους τρεις πυροσβέστες και τους άλλους δύο που παλεύουν για τη ζωή τους. Να πω για αυτούς που έφυγαν, αιωνία τους η μνήμη, αλλά θα αναφερθώ και στα τραγικά λάθη και τις ελλείψεις αυτής της Κυβέρνησης στον τομέα της πυρόσβεσης. (DE)
Εμείς θεωρούμε ότι η «πυρόσβεση» είναι λάθος όρος. Η «πρόληψη» είναι ο όρος για να μην υπάρχει η πυρόσβεση και η απώλεια χρημάτων και ανθρωπίνων ζωών, το χειρότερο. Υπάρχει έλλειψη υπαλλήλων. Καταργήσατε τα δασαρχεία και δεν υπάρχουν υπάλληλοι των δασαρχείων, οι οποίοι γνώριζαν και γνωρίζουν καλύτερα από όλους μας τα δάση και τις αντιπυρικές ζώνες. Πηγαίνουμε στα τυφλά. Ελικόπτερα τα οποία έχει η χώρα μας, δεν πετούν το βράδυ. Με 90 εκατομμύρια ευρώ, μια μικρή αναβάθμιση, θα μπορούσαν να πετάξουν τα ελικόπτερα, όπως πετούν τα ελικόπτερα άλλων χωρών.
Δεν πήρατε πτητικά μέσα τα τελευταία χρόνια. Έχετε μια αντιρωσική στάση και θέση, όπως και οι υπόλοιποι Ευρωπαίοι. Το είδαμε στην Ισπανία και στη Γαλλία. Στην Ισπανία, παραδείγματος χάρη, τα ρωσικά ελικόπτερα Kamov δεν πετούσαν, γιατί δεν είχαν ανταλλακτικά και είχαν δώδεκα ελικόπτερα και κάηκε η Ισπανία.
Εδώ, λοιπόν, στην Ελλάδα έχει πέντε ελικόπτερα η Αστυνομία, δεν πετάει κανένα. Δεν πετούν τα ελικόπτερα. Μιλάμε για πέντε ελικόπτερα και άλλα πέντε που έχει η Πυροσβεστική, εκ των οποίων το ένα μόνο είναι για κάτοψη, να βλέπει, εποπτικό. Αυτό λέγεται «πυρόσβεση και πρόληψη»; Αυτό λέγεται «καίω την Ελλάδα, καίω τους Έλληνες και αφήνω αποκαΐδια»!
(Χειροκροτήματα από την πτέρυγα της Ελληνικής Λύσης)
Αφήστε, λοιπόν, τα ψέματα και ασχοληθείτε σοβαρά με την πυρόσβεση. Πρόγραμμα «ΑΙΓΙΣ», το ένα, το άλλο. Πραγματικά, με τι να ασχοληθεί κανείς με αυτή την Κυβέρνηση; Όλα είναι τσαπατσούλικα.
Ως προς το νομοσχέδιο, τίτλος: «Πωλείται όπως είναι επιπλωμένο, με χιλιάδες αναμνήσεις φορτωμένο»! Το πουλάτε όλα! Όλα πωλούνται, δρόμοι, αεροδρόμια, λιμάνια, νερά, αέρας που αναπνέουμε, όλα τζάμπα! Ό,τι πάρεις 5 ευρώ! Σαν τον Γκιωνάκη στην ταινία. Τότε ήταν 5 δραχμές, αν θυμάστε την ταινία.
Τώρα πουλάτε και το αγαθό, διότι χωρίς νερό δεν υπάρχει ο άνθρωπος.
Θα σας πω, όμως, πώς γίνονται οι μπίζνες της Νέας Δημοκρατίας με τους διαπλεκόμενούς της στο νερό. Συμπτωματικά, πριν μήνες, ξαφνικά ανακαλύπτει ο Πρωθυπουργός ότι υπάρχει πρόβλημα με το νερό, ότι έχουμε πρόβλημα με το νερό. Τότε ανακαλύπτει τη ΓΕΚ ΤΕΡΝΑ και της δίνει μια δουλειά, μια δουλίτσα! Με τα λεφτά από τη δουλίτσα που πήρε -που δεν έγινε ακόμα- η ΓΕΚ ΤΕΡΝΑ παίρνει το 9,7% της ΕΥΔΑΠ. Δηλαδή, το κράτος ανακαλύπτει μια δουλειά, μια μπίζνα, τη δίνει στον επιχειρηματία και ο επιχειρηματίας με τα λεφτά αυτά δεν κάνει ακόμα το έργο -θα το κάνει στην πορεία- παίρνει το ποσοστό του νερού. Περίεργες συμπτώσεις!
Καθόλου για μια Κυβέρνηση που είναι βουτηγμένη στα σκάνδαλα και στη διαφθορά. Δεν είναι σύμπτωση. Είναι σύμπτωμα παθογένειας και σκανδάλων!
(Χειροκροτήματα από την πτέρυγα της Ελληνικής Λύσης)
Πάμε στο επόμενο. Η ίδια κοινοπραξία, η ΓΕΚ ΤΕΡΝΑ με τη Hard Rock International εξασφαλίζει δάνειο 399 εκατομμυρίων για πού λέτε; Ανάπτυξη της Νέας Δημοκρατίας! Για το καζίνο στο Ελληνικό!
Είστε με τα καλά σας; Ανάπτυξη στο καζίνο; Και τους δίνετε και δάνεια; Πώς συνδέεται η χρηματοδότηση ενός καζίνο με το Ταμείο Ανάκαμψης; Πείτε μου εσείς. Όλα στον τζόγο; Όλα στους κολλητούς σας; Καζίνο και ανάπτυξη; Να πάει να κλαίει και να αυτοκτονεί ένας, κάνοντας λεπτά;
Κύριε Υπουργέ, είστε τεχνοκράτης. Το να δίνουμε λεφτά στο καζίνο από το Ταμείο Ανάκαμψης είναι ανάπτυξη;
Δεν είναι, κύριε Υπουργέ! Επειδή ξέρετε την οικονομία, είστε τεχνοκράτης από τους λίγους που έχει αυτή η Κυβέρνηση εδώ μέσα, για να τα λέμε ωμά. Είστε από τους ελαχίστους. Όλοι οι άλλοι είναι -καλοκαίρι έχουμε- για τα πανηγύρια! Για τα πανηγύρια είναι!
Και σας πω τα λάθη που κάνατε ένα προς ένα. Μιλάτε για διαχείριση των νερών. Λάθος η διαχείριση στον τουρισμό. Θα σας το εξηγήσω. Λάθος η διαχείριση με τα data centers. Θα σας το εξηγήσω. Λάθος η διαχείριση με την αφαλάτωση. Θα σας το εξηγήσω. Λάθος με τα εγγειοβελτιωτικά έργα των αγροτών. Θα σας το εξηγήσω.
Πάμε στον τουρισμό. Το μόνο που ενδιαφέρει την Κυβέρνηση είναι τα εκατομμύρια των αφίξεων, πόσοι έρχονται στην Ελλάδα. Μιλάτε για εκατομμύρια αφίξεων που καταπονούν υποδομές και νερό και δεν μιλάτε για ποιοτικό τουρισμό, να έρχονται λιγότεροι και να αφήνουν περισσότερα λεφτά. Αυτή είναι η δική μας φιλοσοφία. Δεν μας ενδιαφέρουν τα εκατό εκατομμύρια των τουριστών.
(Χειροκροτήματα από την πτέρυγα της Ελληνικής Λύσης)
Γιατί το λέω αυτό; Όταν έρχονται σαράντα εκατομμύρια τουρίστες και κάθονται επτά μέρες, καταναλώνουν εκατόν δώδεκα εκατομμύρια κυβικά μέτρα νερού. Πάει το νεράκι! Πάει το νεράκι! Ξέρετε τι σημαίνει εκατόν δώδεκα εκατομμύρια κυβικά μέτρα; Διότι θα κάνουν και μπάνιο, θα μπουν και στην πισίνα, θα καταναλώσουν και νερό. Αυτά είναι το νερό που πίνουμε και χρειαζόμαστε.
Πάμε στα data centers. Θυμάμαι τον Πρωθυπουργό -είχε έρθει και ο Bill Gates, αν δεν κάνω λάθος- που χαιρόταν ότι θα κάνουμε τα data centers.
Κανείς δεν είπε του ανθρώπου, όπως εσείς που ξέρετε, κύριοι. Εσείς ξέρετε. Γιατί δεν τον ενημερώνετε; Η ψηφιακή μετάβαση που θέλετε να κάνετε δεν απαντά σε ένα βασικό ερώτημα. Ποιο είναι αυτό; Αντέχει το ηλεκτρικό φορτίο και δίκτυο της Ελλάδας τέτοια φορτία;
Να δώσω ένα παράδειγμα. Είναι ενεργοβόρες και υδροβόρες οι εγκαταστάσεις των data centers, για να μην πω και ρυπογόνες. Το σταματώ εδώ. Ρώτησε στα Σπάτα και στην Παιανία. Χρειάζονται τεράστια ποσά ηλεκτρικής ισχύος.
Συμφωνεί ο συνάδελφος. Μάλλον γνωρίζει το θέμα. Χρειάζονται τεράστιες ποσότητες νερού για ψύξη. Χρειάζονται μόνιμες υποδομές ψύξης. Ένα data center χρειάζεται 360 μεγαβάτ λειτουργίας. Μεγαβάτ το data center. Φθάνει όσο η ετήσια κατανάλωση ηλεκτρικού ρεύματος της Ηπείρου, παρακαλώ! Καταναλώνει ρεύμα όσο η Ήπειρος.
Και το πρόβλημα δεν είναι μόνο το ρεύμα, αλλά είναι και το νερό, κύριε Υπουργέ. Πώς χαίρεστε με τα data centers; Πώς χαίρεστε; Ένα data center καταναλώνει ένα ως πέντε εκατομμύρια κυβικά μέτρα νερού τον χρόνο! Μιλάμε για τεράστιες ποσότητες νερού, τεράστιες! Και λειτουργούν είκοσι τέσσερις ώρες το εικοσιτετράωρο!
Η Ιρλανδία έβαλε περιορισμούς. Η Νέα Υόρκη απαγορεύει τα data centers. Η Ολλανδία σταμάτησε τις άδειες. Ο ΟΗΕ λέγεται -ακούστε- ότι ενδέχεται το 2030 να καταναλώνουν νερό αντίστοιχο με τις βασικές ετήσιες ανάγκες 1,3 δισεκατομμυρίων ανθρώπων. Και αυτά είναι επένδυση;
Κατ’ αρχάς, δεν δίνουν θέσεις εργασίας. Κάτι σεκιουριτάδες κάνουν βόλτες απ’ έξω. Τι είναι η χώρα μας; Χωματερή; Τι είναι η χώρα μας; Για τα απορρίμματα του πλανήτη; Στην έρημο να πάνε να τα βάλουν. Να βρουν τεχνολογία.
Πάτε να καταστρέψετε και τη Θεσσαλία τώρα. Άλλο data center εκεί. Κορωπί, Μαρκόπουλο, Σπάτα, Παιανία, Θεσσαλονίκη, Δυτική Μακεδονία, Λάρισα! Πάει η Θεσσαλία! Θα πούμε το νερό νεράκι! Και μου λέτε εμένα ότι θα οργανώσουμε το νερό! Δεν οργανώνεις το νερό έτσι.
Πάμε και στην άλλη λύση που προωθείτε, τις αφαλατώσεις. Ακούστε τι κάνουν με την κομπίνα. Πόσο κοστίζει η τιμή μονάδος αφαλάτωσης στο Ισραήλ; Κοστίζει 100. Πόσο κοστίζει η αφαλάτωση στα ελληνικά νησιά; Κοστίζει 400.
Κοστίζουν 400% επάνω οι κομπιναδόροι της αφαλάτωσης, που είναι ένας τρόπος να λειτουργήσει ένα νησί και να έχει νερό, κύριε Υπουργέ. Βρείτε τα λαμόγια, γιατί θα τα βρούμε εμείς, ως κυβέρνηση και θα τα ξεκληρίσουμε. Είναι λεφτά των Ελλήνων. Είναι λεφτά του ελληνικού λαού. Δεν είναι δικά μας τα λεφτά.
(Χειροκροτήματα από την πτέρυγα της Ελληνικής Λύσης)
Και επειδή ο Υπουργός έχει απόλυτο δίκιο, ζητάει πολλές φορές προτάσεις, το είπα. Πάμε στην ενέργεια τώρα.
Εμείς σας είπαμε την άποψή μας και τις προτάσεις τις καταθέτουμε πάντα. Ως προς την ενέργεια, άμεση, οριζόντια μείωση του Ειδικού Φόρου Κατανάλωσης στα καύσιμα, τώρα! Είναι πανάκριβη η βενζίνη και τα καύσιμα.
(Χειροκροτήματα από την πτέρυγα της Ελληνικής Λύσης)
Μείωση του συντελεστή ΦΠΑ στα καύσιμα τώρα! Και πώς μπορεί να γίνει αυτό; Με δύο μετρητές στο διυλιστήριο του Λάτση, όπου πηγαίνεις και τελειώνεις τη δουλειά και με το λαθρεμπόριο και στου Βαρδινογιάννη.
Δύο διυλιστήρια έχει η Ελλάδα, βρε παιδιά! Από εκεί βγαίνει το ρημάδι. Ο λαθρέμπορος το παίρνει από εκεί μέσω μιας άλλης εταιρείας και το πάει για λαθρεμπόριο. Πηγαίνετε να ελέγξετε αυτούς. Μπορείτε να πάτε να ελέγξετε τον Λάτση και τον Βαρδινογιάννη; Δεν μπορείτε. Ε, θα πάει η Ελληνική Λύση. Θα πάμε αν τους ελέγξουμε εμείς! Να βγάλουν λεφτά, αλλά όχι έτσι!
(Χειροκροτήματα από την πτέρυγα της Ελληνικής Λύσης)
Πάμε και στα υπόλοιπα. Πάμε στην Ευρώπη.
Θέλατε πρόταση, κύριε Υπουργέ; Θα σας την πω τώρα.
Πείτε μου τώρα εσείς, κύριε Υπουργέ, που είστε τεχνοκράτης, πόσο ευφυής είναι ένας Πρωθυπουργός ο οποίος πηγαίνει και παίρνει από τέταρτο χέρι ενέργεια, όχι από το πρώτο, αυτό που το παράγει, αλλά από το τέταρτο. Πρέπει να είναι βλάξ, γιατί είναι πιο ακριβό. Όταν εσείς πουλάτε σε εμένα, εγώ πουλώ στον κ. Σταμενίτη, ο Σταμενίτης πουλάει στον Βιλιάρδο, ο Βιλιάρδος πουλάει -ας πούμε- στον κ. Καζαμία, αυτό ανεβάζει το κέρδος.
Πώς πάτε και παίρνετε ρωσικό φυσικό αέριο από την Τουρκία -Turk Stream Azerbaijan- το οποίο 600% πιο ακριβό και δεν πάτε απευθείας στη Ρωσία να το πάρετε φτηνά;
(Χειροκροτήματα από την πτέρυγα της Ελληνικής Λύσης)
Διότι παίρνουμε από τη Ρωσία. Bypass το παίρνετε. Το παίρνετε από την Τουρκία, από τον Turk Stream. Το παίρνει ο Τουρκαλάς, ο Ερντογάν και το πουλάει σε εμάς με κέρδος. Όμως, πολεμάτε τους Ρώσους. Έχετε εμμονή με τη Ρωσία.
Τι κακό σας έκανε, ρε παιδιά, ο Πούτιν; Πείτε μας: Σκότωσε τη μάνα σας, τον πατέρα σας; Πείτε μας να μάθουμε και εμείς, επιτέλους! Και φτάνουμε στο σημείο να μη στέλνουμε αγροτικά προϊόντα, να μη στέλνουμε οπωροκηπευτικά προϊόντα, να τελειώνει η Καστοριά με τη γούνα -οι Βορειοελλαδίτες το ξέρουν αυτό- να τελειώνουν τα ροδάκινα από την Πέλλα, να μη μπορούν κάνουν εξαγωγή.
Όμως, ο Προκοπίου, ο μάγκας;
Ο φίλος σας ο Προκοπίου, κύριε Παπασταύρου μου -όχι ο δικός σας, αλλά του Πρωθυπουργού, της Νέας Δημοκρατίας- πήγε και έβαλε βέτο εκεί πέρα για να φέρνει το πετρέλαιο. Το έκανε, κύριε Παπασταύρου, το έκανε που να πάρει και να σηκώσει! Ο κυρ Μήτσος, ο αγροτάκος με τα ροδάκινα -θα μου πείτε, βέβαια, ότι δεν είναι Προκοπίου!- δεν παλεύει, δεν αγωνίζεται, δεν μοχθεί για να επιβιώσει; Μοχθεί! Γιατί, λοιπόν, τέτοια αγάπη για τον Προκοπίου, αλλά και για τους υπόλοιπους εφοπλιστές; Γιατί δεν είναι μόνο αυτός, απλά οι «Financial Times» έγραψαν για τον Προκοπίου. 
Και ξέρετε ποιο είναι το χειρότερο; Εμείς βάζουμε κυρώσεις και έρχεται η Γερμανία, η Κάτω Σαξονία και εγκρίνει την επέκταση εργοστασίου πυρηνικού καυσίμου με την εταιρεία Rosatom που είναι ρωσικών συμφερόντων. Οι Γερμανοί κάνουν μπίζνες με τους Ρώσους, όπως και οι Ολλανδοί. Οι Έλληνες; Κλείνουν το σουπερμάρκετ Mere στη Βόρεια Ελλάδα που είναι ρωσικών, λέει, συμφερόντων και το οποίο σουπερμάρκετ έπαιρνε προϊόντα μόνο από Έλληνες παραγωγούς και όχι από ξένες πολυεθνικές. 
Δείτε, λοιπόν, κύριε Υπουργέ, πόσο μίσος έχει ο Πρωθυπουργός και το Μαξίμου όχι μόνο για τη Ρωσία, αλλά για το εθνικό συμφέρον, για το συμφέρον του πολίτου. Διαφορετικά, είναι ανοησία και δεν θεωρώ ότι ο Πρωθυπουργός μας είναι ανόητος. Απλά έχει μια απέχθεια για τον ελληνικό λαό. 
Πάμε, λοιπόν, και στα υπόλοιπα. Δεν σας νοιάζουν οι διακόσιοι σαράντα εννέα Έλληνες μικρομεσαίοι και οι προμηθευτές, ούτε οι εργαζόμενοι της εταιρείας Mere που έκλεισε χθες. Μπαμ λουκέτο, γιατί είναι ρωσικών συμφερόντων. Αν ήταν τουρκικών, όπως η Ziraat Bank, θα της δίνατε και άδεια. Και της δώσατε και άδεια! Και για να τα λέμε όλα εδώ μέσα, επί Αντώνη Σαμαρά πήρε τη νόμιμη άδεια η τούρκικη τράπεζα. 
Πιέζει ο χρόνος, αλλά θα το πω, κύριε Υπουργέ. Η Νέα Δημοκρατία αποδεικνύεται, δυστυχώς, ως η Κυβέρνηση της ρεμούλας και της διαφθοράς: ΟΠΕΚΕΠΕ, Τέμπη, σπιτάκια ανακύκλωσης, ΕΛΤΑ. Πήρατε 250 εκατομμύρια για να μην κλείσουν τα ΕΛΤΑ και έκλεισαν χίλια υποκαταστήματα. Τώρα έρχονται και τα υδρόμετρα. Το 2024 ο ομιλών, κύριε Υπουργέ, αναφέρθηκε εδώ και στα υδρόμετρα. Μάλιστα, είχα δώσει και τα τιμολόγια της Κύπρου και της Ελλάδος σε συγκριτικά μεγέθη. Τώρα θα βγουν και θα ξιφουλκήσουν όλοι και θα λένε γι’ αυτό, όπως και για τα Τέμπη και για την ανακύκλωση, για πράγματα δηλαδή που είπαμε εμείς. Όλα τα αποκαλύπτει η μοναδική Αντιπολίτευση αυτού του Κοινοβουλίου, η Ελληνική Λύση και επιβεβαιώνεται!
(Χειροκροτήματα από την πτέρυγα της Ελληνικής Λύσης)
 Και να πω στους καλούς συναδέλφους να πείτε στον Αρχηγό σας, ότι δεν μπορείς να ακολουθείς τον άλλον. Πήγαμε και κάναμε μηνυτήρια αναφορά και πάει ένα άλλο κόμμα την επομένη, μετά από περίπου μία βδομάδα, δύο μήνες και κάνει κι αυτό μηνυτήρια αναφορά για το ίδιο θέμα, για τον Άδωνι. Καλή η αντιγραφή, αλλά η αντιγραφή έχει και όρια. Φτάνει πια πάνω στη δουλειά των άλλων, copy paste, να κάνουν δουλειά άλλοι. Θα σας το πω και διαφορετικά. Μάθετε κοινοβουλευτική εργασία, κάντε κοινοβουλευτικά τη δουλειά σας και μην αντιγράφετε την Ελληνική Λύση!
(Χειροκροτήματα από την πτέρυγα της Ελληνικής Λύσης)
ΘΕΟΦΙΛΟΣ ΞΑΝΘΟΠΟΥΛΟΣ: Η μίμηση είναι η ειλικρινέστερη μορφή κολακείας! Πρέπει να είστε υπερήφανος!
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Εντάξει, εμένα δεν μου αρέσουν ούτε οι μιμήσεις ούτε οι απομιμήσεις. Προτιμώ, λοιπόν, το πρωτότυπο. Και στο πρωτότυπο διαβάζω αρχαία ελληνική τραγωδία ή κωμωδία και στο πρωτότυπο διαβάζω το βιβλίο. 
ΘΕΟΦΙΛΟΣ ΞΑΝΘΟΠΟΥΛΟΣ: Είστε υπερβολικός!
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Λέω αυτό που νιώθω! Επιτρέψτε μου να πω αυτό που νιώθω! Το να αντιγράφεις τον άλλον, αλλά να μην λες από πού είναι η πηγή λέγεται κλοπή ιδιοκτησίας. Το λέω έτσι πολύ απλά. 
(Χειροκροτήματα από την πτέρυγα της Ελληνικής Λύσης)
 Η πολιτική ευγένεια λέει να λέμε ότι είχε δίκιο, για παράδειγμα, ο ΣΥΡΙΖΑ που είπε αυτό, κάτι που εμείς κάνουμε συνέχεια εδώ ή ότι είχε δίκιο το ΠΑΣΟΚ, είχε δίκιο η Νέα Δημοκρατία. Αυτό λέω. 
Δεν θα πω για τις υποθέσεις που έρχονται. Τα αφήνω, Υπουργέ. Έρχομαι, όμως, στο φαινόμενο της υπερφορολόγησης των Ελλήνων. Ξέρετε πόσους φόρους έχει μία εταιρεία ή ένα φυσικό πρόσωπο, κύριε Υπουργέ; Εξήντα οκτώ! Εξήντα οκτώ φόρους έχουμε!. Κάναμε ολόκληρο το ταμείο και είδαμε πόσους φόρους έχει η Ελλάδα. Εξήντα οκτώ φόρους! Η Γερμανία έχει τριάντα δύο, η Ολλανδία είκοσι επτά, η Γαλλία τριάντα έξι. Εμείς εξήντα οκτώ! Και ξέρετε, Υπουργέ μου, ποιος είναι ένας φόρος που δεν φαίνεται; Ακούστε κι εσείς που σας ενδιαφέρει. Είναι τα πνευματικά δικαιώματα. Είναι η GEA, ο Απόλλων, η Ερατώ, ο GRAMMO, η Αυτοδιαχείριση, η ΕΔΕΜ. Είναι όλα αυτοί οι νταβατζήδες που πηγαίνουν στο καφενείο του χωριού σας, δεν ξέρω από πού είστε κύριε Υπουργέ. Από πού είστε;
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Από τις Σέρρες. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Σερραίος είστε; Γι’ αυτό είστε ωραίος! Οι Σερραίοι είναι ωραίοι! 
Πηγαίνουν στο καφενείο του χωριού μας και ζητάνε από τον άνθρωπο 1.000 ευρώ, δύο χιλιάρικα τον χρόνο, επειδή παίζουν μουσική! Ζητάνε λεφτά από καφενεία, από εστίαση, από κομμωτήρια, από μαγαζιά! Πληρώνουν τους νταβατζήδες. Ποιος τους έφτιαξε αυτούς; Η Ντόρα Μπακογιάννη! 
Τι λέει η Ελληνική λύση; Ενώνουμε έναν φορέα για να παίρνουν τα πνευματικά δικαιώματα από έναν φορέα με ένα συγκεκριμένο ποσό. Ζητάνε 5% επί του τζίρου από το κομμωτήριο της κυρά Χαρούλας, από το κουρείο του κυρ Γιώργη, ξέρω γω. Ζητάνε 5% επί του τζίρου, 3%, ό,τι θέλουν. Και δεν είναι ένας, είναι πέντε, έξι. Πού είναι το επιτελικό κράτος να βάλει μία τάξη; Εμείς αυτά θα τα τακτοποιήσουμε. Έχουμε πρόταση, έχουμε σχέδιο. Τέρμα οι νταβατζήδες, τέρμα! Ένας ενιαίος οργανισμός διαχείρισης, ένας! 
(Χειροκροτήματα από την πτέρυγα της Ελληνικής Λύσης)
 Πάμε, λοιπόν, και στο απίστευτο. Έχετε στοχοποιήσει τους ελεύθερους επαγγελματίες, τους έχετε ρημάξει. Τι λέμε εμείς; Στήριξη των ελεύθερων επαγγελματιών, κατάργηση τεκμηρίων τώρα -είναι γκοτζαμπασισμός, είναι τούρκικο νομοσχέδιο, είναι νομοσχέδιο της τουρκοκρατίας!-, κατάργηση προκαταβολής φόρου, ρύθμιση εκατόν είκοσι δόσεων, κούρεμα προσαυξήσεων, ακατάσχετος επαγγελματικός λογαριασμός. 
Ακούστε, κύριε Υπουργέ. Εγώ είμαι ελεύθερος επαγγελματίας και χρωστάω δέκα χιλιάρικα στο κράτος. Τι κάνει το κράτος, δηλαδή εσείς; Μου κλείνετε την επιχείρηση. Πώς θα πληρώσω τότε; Μου κλείνεις τον εμπορικό μου λογαριασμό! Πώς θα δουλέψω για να σε πληρώσω; Αυτό δεν είναι απλά λάθος, είναι αυτοκτονία. Έτσι, δεν θα πάρετε ποτέ λεφτά. Εμείς θα δώσουμε πρόσβαση στις τράπεζες για να πάνε να πάρουν δάνεια, να βοηθήσουμε τους ελεύθερους επαγγελματίες. 
Και επειδή πιέζει ο χρόνος, το επιχείρημα που λέτε στη Νέα Δημοκρατία είναι ότι αν φύγει ο Μητσοτάκης θα έχουμε χάος και να μη φύγει ο Μητσοτάκης. Εμείς, λοιπόν, σας λέμε το άλλο. Θα διώξουμε τον Μητσοτάκη και τη Νέα Δημοκρατία και υπάρχει «Λύση» και είναι «Ελληνική»!
(Χειροκροτήματα από την πτέρυγα της Ελληνικής Λύσης)
 Εμείς οραματιζόμαστε ένα κράτος, όπως αυτό που έγινε στην Ισπανία, που μπούκαραν στην οικία του Πρωθυπουργού και του τα έκαναν γης μαδιάμ. Μπήκαν μέσα και του τα βρήκαν όλα. Ενάμισι εκατομμύριο, όλα, όλα. Να μπαίνει ο εισαγγελέας, η Αστυνομία, να πιάνει τον Υπουργό, τον Βουλευτή, τον Πρόεδρο του κόμματος αν είναι κλέφτης και να τον πηγαίνει στη φυλακή. Αυτό σημαίνει κράτος!
(Χειροκροτήματα από την πτέρυγα της Ελληνικής Λύσης)
 Και επειδή είστε η Κυβέρνηση του κατευνασμού και των παραχωρήσεων, θα πω κάτι απλό για την Τουρκία. Οι Τούρκοι, φίλες και φίλοι, πέρα από το Αιγαίο παλεύουν για να πάρουν συγκεκριμένα πράγματα. Εδώ οι Έλληνες ζαχαροπλάστες παλεύουν να διατηρήσουν, λέει, τον μπακλαβά, παλεύουν να διατηρήσουν το γαλακτομπούρεκο και οι Τούρκοι διαμαρτύρονται στον ΟΗΕ. Ακούστε, για τον μπακλαβά και το γιαούρτι! Η Νέα Δημοκρατία δεν βοηθάει καθόλου τους συλλόγους αυτούς να κερδίσουν. Και ο Πρωθυπουργός πήγε στο Αγαθονήσι για να προστατεύσει τους Έλληνες; Να τον πιστέψουμε; Πήγε να τους εξαγοράσει. Τους υποσχέθηκε ηλεκτρικά αυτοκίνητα για τις εκλογές. Τώρα ΑΟΖ με Κύπρο, κόψιμο χρημάτων από την Ευρωπαϊκή Ένωση, κυρώσεις και κλωτσιά στην Τουρκία από την Ευρωπαϊκή Ένωση! Αυτή είναι η λύση!
Και κλείνω διαβάζοντάς σας κάτι που είδα, κύριε Υπουργέ μου, σε ένα ντουβάρι στο κέντρο της Αθήνας για το τι λέει ο Έλληνας για τα ελληνοτουρκικά. Το διάβασα, ήταν σύνθημα: «Εδώ δεν μπορεί η Νέα Δημοκρατία να προστατεύσει τον μπακλαβά, θα προστατέψει το Αιγαίο από τον κάθε μογγόλο μπακλαμά; Αυτό, δυστυχώς, είναι σύνθημα στα ντουβάρια, για ντουβάρια, για τα ντουβάρια! 
Σας ευχαριστώ πάρα πολύ.
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Πρόεδρε. 
Τώρα περνάμε στον κατάλογο των ομιλητών και τον λόγο έχει η κ. Χριστίνα Αλεξοπούλου από τη Νέα Δημοκρατία. 
Παρακαλώ, κυρία συνάδελφε, έχετε τον λόγο. 
ΧΡΙΣΤΙΝΑ ΑΛΕΞΟΠΟΥΛΟΥ: Ευχαριστώ πολύ, κύριε Πρόεδρε. 
Κυρία και κύριε Υπουργέ, κυρίες και κύριοι συνάδελφοι, θα ξεκινήσω εκφράζοντας κι εγώ από τη μεριά μου από αυτό το Βήμα τα ειλικρινή μου συλλυπητήρια στις οικογένειες των ανθρώπων που χάθηκαν με αυτοθυσία στις φωτιές και σε ολόκληρο το Πυροσβεστικό Σώμα. Αιωνία τους η μνήμη!
Ξεκινάμε, λοιπόν, σήμερα να συζητήσουμε κάτι πολύ σημαντικό, το ζήτημα της επάρκειας του νερού, το οποίο είναι ένα ζήτημα εθνικής ασφάλειας. Αποτελεί ένα από τα μεγαλύτερα εθνικά ζητήματα του παρόντος, αλλά και των επόμενων δεκαετιών, καθώς η κλιματική κρίση είναι μια πραγματικότητα που επηρεάζει ήδη τον πλανήτη, την καθημερινότητα των πολιτών, τον πρωτογενή τομέα της Ελλάδας και της οικονομίας. 
Απέναντι σε αυτή τη νέα πραγματικότητα, η χώρα έχει δύο επιλογές. Η πρώτη είναι να συνεχίσει, όπως πορεύεται εδώ και χρόνια, με διάσπαρτες αρμοδιότητες, χωρίς ενιαίο σχεδιασμό και γερασμένες υποδομές και η δεύτερη είναι να προχωρήσει σε μια ολοκληρωμένη εθνική πολιτική για το νερό με σχέδιο, συντονισμό, επενδύσεις και αξιοποίηση της τεχνογνωσίας που διαθέτουν οι μεγάλοι δημόσιοι φορείς. 

Η Κυβέρνηση, λοιπόν, αυτή επιλέγει να κάνει το δεύτερο, γιατί το σημερινό μοντέλο διαχείρισης έχει εξαντλήσει τα όριά του και το στοίχημα τώρα είναι να προχωρήσουμε γρήγορα σε πολλές αλλαγές. 
Εδώ βρίσκεται η ουσία αυτής της συζήτησης. Δεν συγκρούονται δύο απόψεις για το αν το νερό είναι δημόσιο αγαθό. Αυτό δεν το αμφισβητεί κανείς. Συγκρούονται, όμως, δύο διαφορετικές αντιλήψεις για το πώς μπορεί να προστατευθεί ένα δημόσιο αγαθό στις συνθήκες που δημιουργεί αυτή η κλιματική κρίση. 
Γι’ αυτό η Κυβέρνηση του Κυριάκου Μητσοτάκη, η πολιτική ηγεσία του Υπουργείου Περιβάλλοντος, ο Υπουργός, ο κ. Παπασταύρου προχωρούν σε αυτή τη μεγάλη μεταρρύθμιση. Δεν μεταθέτουν ακόμη μία φορά τις δύσκολες αποφάσεις στο μέλλον. Αναλαμβάνουν την ευθύνη να αντιμετωπίσουν ένα ζήτημα, που για χρόνια όλοι γνωρίζουμε, αλλά κανείς δεν τόλμησε να αγγίξει. 
Έρχομαι τώρα σε ένα δεύτερο σημείο που θεωρώ ιδιαίτερα κρίσιμο. Άκουσα με ιδιαίτερη προσοχή τις τοποθετήσεις των κομμάτων της Αντιπολίτευσης. Ειλικρινά περίμενα μια πρόταση για το πώς θα αντιμετωπιστεί η λειψυδρία, αφού δεν συμφωνούν με τον συνεκτικό σχεδιασμό της Κυβέρνησης. Δεν παρουσίασαν, όμως, καμία ολοκληρωμένη προσέγγιση, όπως οφείλουν, στο πλαίσιο της θεσμικής τους ευθύνης. Αντί γι’ αυτό προσπάθησαν να εγκλωβίσουν τη συζήτηση, για μια ακόμα φορά θα έλεγα, στον φόβο με αβάσιμους ισχυρισμούς περί ιδιωτικοποίησης του νερού, κάτι που ξεκάθαρα καμία διάταξη του νομοσχεδίου δεν αναφέρει. Ακούγοντας ορισμένες τοποθετήσεις, μάλιστα, αναρωτιέται κανείς πού σταματά τελικά αυτή η κινδυνολογία. 
Σήμερα ακούσαμε ξανά για ξεπούλημα, λέει, του νερού. Προχθές ακούσαμε για την υποτιθέμενη παράδοση των μνημείων σε ανώνυμη εταιρεία. Δεν μπορεί, λοιπόν, κάθε μεταρρύθμιση να παρουσιάζεται ως απειλή και κάθε αλλαγή να βαφτίζεται ξεπούλημα.
Επιτέλους, τέλος με τα παραμύθια όσων στερούνται εναλλακτικής πρότασης. Δεν είναι ανέξοδα. Βλάπτουν τη χώρα. Ας το καταλάβουν αυτό οι θιασώτες του μηδενισμού κάθε σοβαρής προσπάθειας που καλλιεργούν κλίμα διχασμού και τοξικότητας. Ας το καταλάβουν και όσοι επιστρέφουν ή θέλουν να επιστρέψουν στην πολιτική με έναν άλλο μανδύα, δηλώνοντας δήθεν ότι είναι διαφορετικοί και ότι έμαθαν από τα λάθη που έκαναν εις βάρος, όμως, της πατρίδας μας. 
Το νερό, λέει, ιδιωτικοποιείται. Αντίθετα, ο δημόσιος χαρακτήρας του διατηρείται και ενισχύεται. Ας μιλήσουμε, λοιπόν, με βάση τα πραγματικά δεδομένα. Μπαίνει τέλος στον κατακερματισμό της διαχείρισης των υδάτων. Αναβαθμίζεται ο ρόλος της ΕΥΔΑΠ και της ΕΥΑΘ ως βασικών δημόσιων παρόχων. Αξιοποιείται η τεχνογνωσία των δύο μεγάλων δημοσίων εταιρειών, ώστε να βελτιωθούν οι υπηρεσίες ύδρευσης, αποχέτευσης και άρδευσης. Δημιουργούνται οι προϋποθέσεις για περισσότερες επενδύσεις στα δίκτυα και στις υποδομές, με ευκολότερη πρόσβαση σε χρηματοδοτικά εργαλεία. Επιταχύνονται τα έργα αντιμετώπισης της λειψυδρίας. Ενισχύονται η διαφάνεια και η εποπτεία τόσο στην τιμολογιακή πολιτική όσο και στη λειτουργία των παρόχων. Διασφαλίζονται πλήρως τα δικαιώματα των εργαζομένων, χωρίς καμία απώλεια στα εργασιακά και μισθολογικά τους δικαιώματα. 
Κυρίες και κύριοι συνάδελφοι, θα σταθώ και σε μια ακόμα διάσταση της σημερινής συζήτησης. Κατά τη διαδικασία λίγες ημέρες πριν της Συνταγματικής Αναθεώρησης κατέθεσα μία από τις προτάσεις μου και εγώ, να κατοχυρωθεί συνταγματικά το νερό ως δημόσιο αγαθό. Το έκανα, γιατί πιστεύω ότι υπάρχουν αγαθά που πρέπει να προστατεύονται διαχρονικά, πέρα από τις κυβερνήσεις και από τις κοινοβουλευτικές πλειοψηφίες. 
Η σημερινή μεταρρύθμιση έρχεται να δώσει, λοιπόν, πραγματικό περιεχόμενο σ’ αυτή τη θέση. Διότι, δημόσιο αγαθό δεν σημαίνει να μένουν τα ζητήματα άλυτα, να παρακολουθούμε αμέτοχοι τις απώλειες των δικτύων ή τις συνέπειες της κλιματικής κρίσης. Σημαίνει ευθύνη, ορθολογική διαχείριση, υποδομές που αντέχουν στον χρόνο. Σημαίνει ότι το κράτος μπορεί να εγγυηθεί σε κάθε πολίτη επαρκές και ποιοτικό νερό σήμερα, αλλά και στις επόμενες δεκαετίες. 
Θέλω να πω δυο λόγια για την Αχαΐα. Η βιώσιμη διαχείριση των υδάτων αποτελεί προϋπόθεση για την ανάπτυξη, την ενίσχυση του πρωτογενούς τομέα και την ποιότητα ζωής των πολιτών. Στο πλαίσιο, λοιπόν, αυτό η επέκταση του αρδευτικού δικτύου από το φράγμα του Πηνειού, κύριε Υπουργέ, αποτελεί έργο στρατηγικής σημασίας για τον κάμπο της Δυτικής Αχαΐας. 
Το ίδιο ισχύει και για το φράγμα Πείρου Παραπείρου, καθώς η βέλτιστη αξιοποίησή του με πρόσθετη χρηματοδότηση, ύψους 13 εκατομμυρίων ευρώ, θα αυξήσει την ποσότητα πόσιμου νερού για τους δήμους. 
Θέλω και από αυτό το Βήμα για ακόμα μια φορά να τονίσω ένα παράδειγμα προς μίμηση, αυτό της ΔΕΥΑ Αιγιαλείας. Την ώρα που η χώρα αναμετράται με τη λειψυδρία, η Αιγιάλεια -θέλω να το ξέρετε αυτό, κυρίες και κύριοι συνάδελφοι- αποτελεί παράδειγμα βιώσιμης αξιοποίησης του νερού. Η πλήρης ανακύκλωση του νερού, η σταθερή επανάχρηση του νερού, η σταθερή ύδρευση και η διασφάλιση ποιοτικών υδάτινων πόρων με έργα, όπως αυτό του διυλιστηρίου στον Σελινούντα, αποδεικνύουν ότι υπάρχουν λύσεις στα ζητήματα διαχείρισης των υδάτινων αναγκών και ότι μπορεί μια δημοτική επιχείρηση της περιφέρειας, εφόσον έχει τους καλά επιστημονικά καταρτισμένους ανθρώπους, να δείξει τον δρόμο των καλών πρακτικών σε ολόκληρη τη χώρα.
Ολοκληρώνοντας την τοποθέτησή μου, συνδέω άρρηκτα τη σημερινή συζήτηση με τον τρόπο που προετοιμάζουμε τη χώρα για τις μεγάλες προκλήσεις, οι οποίες θα ενταθούν στις επόμενες δεκαετίες. Η κλιματική κρίση είναι αδύνατον να αντιμετωπιστεί με ευχολόγια, με αναβολές, με καλλιέργεια κινδύνου, με μικροπολιτικά οφέλη. Απαιτεί σχέδιο, συνέχεια, συνέπεια, πολιτικές αποφάσεις που θα διασφαλίσουν την προστασία των φυσικών μας πόρων, θα ενισχύσουν την περιφέρεια και θα στηρίξουν έμπρακτα την αγροτική παραγωγή. 
Αυτή είναι η κατεύθυνση που υπηρετεί η Κυβέρνηση της Νέας Δημοκρατίας, με τον συνεκτικό σχεδιασμό που υλοποιείται σταθερά από το 2019, μεταρρυθμίσεις παντού που δεν σχεδιάζονται με ορίζοντα τις επόμενες δημοσκοπήσεις, αλλά τις ανάγκες των επόμενων γενεών. Πιστεύω βαθιά ότι η πραγματική ευθύνη κάθε κυβέρνησης είναι να παραδίδει μία χώρα πιο ισχυρή, πιο ανθεκτική και καλύτερα προετοιμασμένη από αυτήν που παρέλαβε. Η πολιτική κρίνεται όταν καλείται να απαντήσει στις μεγάλες προκλήσεις της εποχής της. Η λειψυδρία, δυστυχώς, είναι μία αυτές. Ας δώσουμε σήμερα τη σωστή απάντηση. 
Σας καλώ, λοιπόν, να υπερψηφίσουμε το παρόν νομοσχέδιο και να αποδείξουμε ότι όταν πρόκειται για το μέλλον της χώρας, μπορούμε επιτέλους να συμφωνήσουμε σε κάποια βασικά πράγματα. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε.
Τον λόγο τώρα έχει ο Πρόεδρος της Κοινοβουλευτικής Ομάδας της Νίκης, ο κ. Νατσιός.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ πολύ, κύριε Πρόεδρε.
Κυρίες και κύριοι συνάδελφοι, υπάρχουν στιγμές, όπως σήμερα, που τα λόγια είναι φτωχά. Τρεις πυροσβέστες δεν θα επιστρέψουν στις οικογένειές τους, έπεσαν την ώρα του καθήκοντος, δίνοντας μάχη για να προστατεύσουν ανθρώπους, περιουσίες, την πατρίδα μας. Σκύβω με πολύ σεβασμό το κεφάλι στη θυσία τους και εκφράζω τα πιο ειλικρινή μου συλλυπητήρια στους δικούς τους ανθρώπους και τις οικογένειές τους. Αιωνία τους η μνήμη. Εύχομαι ο Κύριός μας, να αναπαύσει τις ψυχές τους και να χαρίζει δύναμη και παρηγοριά στους οικείους τους. 
Δεν μπορώ, όμως και να μην αναγνώσω την απάντηση των Εποχικών Πυροσβεστών -ένα από αυτά τα παιδιά, ένα λαμπρό παλικάρι ήταν από την Κρήτη εποχικός- στην ανακοίνωση της Κυβέρνησης. Γράφουν: «Πριν από λίγες ημέρες ο Υπουργός, κ. Ευάγγελος Τουρνάς αποκαλούσε τον νόμο των Πενταετών Πυροσβεστών την καταστροφή του Πυροσβεστικού Σώματος. Πριν από δύο χρόνια αποκαλούσε τους Εποχικούς Πυροσβέστες εισβολείς, επειδή διαμαρτυρήθηκαν για την απόλυσή τους». Σήμερα, γράφουν οι Εποχικοί Πυροσβέστες: «Ένας Εποχικός συνάδελφος τους, Πυροσβέστης είναι νεκρός για την πατρίδα. Οι ανακοινώσεις σας» -μιλάνε για την Κυβέρνηση- «λοιπόν περισσεύουν. Είναι τουλάχιστον υποκριτικές». Αυτά λένε. Τα λόγια πιστεύω περισσεύουν. 
Αυτές τις μέρες πολλοί πολίτες σπεύδουν από τα χαράματα, μια εικόνα που συμβαίνει κυρίως στις επαρχιακές πόλεις, για να βγάλουν διαβατήριο. Είναι πολίτες που αρνούνται τον προσωπικό αριθμό, είναι εκατομμύρια, είναι άνθρωποι που δεν δέχονται το ηλεκτρονικό φακέλωμα. 
Παρατηρούνται ατελείωτες ουρές. Θεσπίστε τώρα, όπως σας είπε και χθες ο Βουλευτής μας, ο κ. Τσιρώνης, ως τις 2 Αυγούστου ενιαία εγγραφή ή ηλεκτρονική διαδικασία καταγραφής των πολιτών στην Ελλάδα ή στο εξωτερικό, οι οποίοι μέχρι την ημερομηνία αυτή, 2 Αυγούστου, προσέρχονται σε γραφεία διαβατηρίων και ζητούν ραντεβού για την έκδοσή τους. Αφήστε τους εκβιασμούς με ημερομηνίες λήξεως και βγάλτε, ως χώρα κανονική, διαβατήρια σε όσους εμπρόθεσμα έρχονται στις Υπηρεσίες και κόβουν παράβολο. Δώστε παράταση για όλους, και για τους Έλληνες που ζουν εντός και για τους Έλληνες του εξωτερικού. Μιλάμε για μια παράταση ως το τέλος του χρόνου, για να μπορέσουν οι άνθρωποι να βγάλουν διαβατήρια και όχι μέσα στο κατακαλόκαιρο να στήνονται σε ουρές. Δεν θα σας περάσει για τον προσωπικό αριθμό. Είναι εκατομμύρια όσοι αρνούνται. Να το ξέρετε αυτό. 
Στις 3 Αυγούστου, επίσης, λήγει και η προθεσμία για τα στελέχη των Σωμάτων Ασφαλείας και των Ενόπλων Δυνάμεων για να εκδώσουν τις νέες ταυτότητες. Τι θα κάνετε με όσους αρνούνται; Θα τους τιμωρήσετε; Θα τους κόψει ο κ. Στουρνάρας τη μισθοδοσία, όπως μας έλεγε εδώ μέσα στη Βουλή κοκορευόμενος; Θα τους διώξετε από την Υπηρεσία τους; Σοβαρευτείτε επιτέλους! Σεβαστείτε τα πολύτιμα αυτά στελέχη της Πυροσβεστικής, της Αστυνομίας, των Ενόπλων Δυνάμεων!
Κυρίες και κύριοι συνάδελφοι, σε λίγες μέρες το Κοινοβούλιο θα αναστείλει προσωρινά τις εργασίες του για διακοπές, αλλά όπου κι αν πάμε, όπου κι αν βρεθούμε, το γνωρίζουμε, τα προβλήματα είναι μόνιμα, διαρκή, εφιαλτικά. Όμως, το δυστύχημα για όλους όσοι ζούμε την πολιτική αντιπαράθεση εδώ μέσα είναι ότι η εξουσία μόνο υποκριτικά και μόνο ως υποψήφιο ψηφοφόρο σκέφτεται τον πολίτη. Ο νους της, το μυαλό της, καθημερινά βρίσκεται στα κόλπα που θα κάνει, στα τεχνάσματα που θα εφεύρει για να μπορέσει να επιβιώσει στις καρέκλες της, στη βολή της, στη χλιδή της, στα σκάνδαλά της, στις ανειλημμένες υποχρεώσεις που έχει αναλάβει έναντι των συμφερόντων. 
Δεν υπάρχει ο πολίτης στο οπτικό της πεδίο. Και αν δεν υπήρχαν θεσμοί, όπως η Ευρωπαϊκή Εισαγγελία που εξελίχθηκαν στην απρόβλεπτο μεταβλητή και δεν είχε υπολογίσει το πελατειακό κράτος του κ. Μητσοτάκη, ελάχιστα θα γνωρίζαμε για όλα όσα έχουν συμβεί τα τελευταία χρόνια στην πατρίδα μας. Πλακώνουν την Κυβέρνηση κάθε μέρα τα σκάνδαλα και ο λαός παραμένει άφωνος, μέχρι στο σημείο να μυθριδατίζει. Συνηθίζει τις πομπές σας. 
Έκρουσε τον κώδωνα του κινδύνου και ο Εισαγγελέας Φλωρίδης, ο αδελφός του Υπουργού Δικαιοσύνης, που είναι η μέρα με τη νύχτα με τον κυβερνητικό διορισμένο αξιωματούχο. Είπε ότι θα είναι εφιάλτης να γίνει κανονικότητα η διαφθορά στην πατρίδα μας, να φτάσουν οι πολίτες να ζηλεύουν τη διαφθορά. 
Προφανώς και δεν είναι αυτό το μέλλον μας. Προφανώς και το μέλλον μας, επίσης, δεν είναι ο αφελληνισμός, ο διάχυτος αφελληνισμός που βλέπουμε σε κάθε πτυχή της κυβερνητικής δράσης. Για ακούστε τι είπε η κ. Μιχαηλίδου, Υπουργός -φευ!- Οικογένειας. Είπε «Δεν υπάρχει ελληνική οικογένεια του μέλλοντος και γι’ αυτό ακριβώς είμαστε και εδώ σήμερα για να μιλήσουμε για «inclusion». Έτσι το είπε. Κατά τα άλλα, βάζετε μέσα στο Σύνταγμα την ελληνική γλώσσα και την προστασία της. Ήθελε να πει «ενσωμάτωση», «συμπερίληψη». 
Μιλάμε, λοιπόν, για συμπερίληψη και διαφορετικότητα. Δηλαδή, μας λέει η κ. Μιχαηλίδου «Δεν μπορείς να πεις ότι η τυπική οικογένεια του μέλλοντος είναι μια οικογένεια με δύο γονείς και τρία παιδιά». Ωραία πράγματα! Πολύ ωραία πράγματα! Αυτά ακούγονται σε μία χώρα με τεράστιο δημογραφικό πρόβλημα -και οικονομικό- στα όρια της δημογραφικής κατάρρευσης! Τι όνειρο φαντάζεται η κ. Μιχαηλίδου; Τι οικογένεια; «Γονέα Α», «Γονέα Β» από πίσω -δυο άνδρες- και στη μέση ένα δύσμοιρο παιδί, όπως τα περνάτε και στα σχολικά βιβλία; Τα έχουν δείξει! Αυτά μόνο εδώ στη χώρα της αχρηστοκρατίας -που είπε και ο καθηγητής Ιωαννίδης- γίνονται. Η Υπουργός Οικογένειας αρνείται την οικογένεια, σε μια Ελλάδα -επαναλαμβάνω- που καταρρέει! Ζευγάρια νέα δεν μπορούν να φτιάξουν οικογένεια και η Υπουργός απορρίπτει την οικογένεια! Ας ακούσουν οι Ελληνίδες μάνες τις αστρολογικές προβλέψεις της κυρίας Υπουργού! Αν υπήρχε ευθιξία -αν καταλαβαίνει τη λέξη- θα είχε παραιτηθεί, που λέει ότι δεν υπάρχει μέλλον για την ελληνική οικογένεια όπως την ξέραμε. 
Δεν αλλάζει η οικογένεια, η προαιώνια αυτή μορφή κοινωνίας, ιδίως στην Ελλάδα μας που στηρίζεται πάνω στο ριζιμιό λιθάρι που λένε οι Κρητικοί, που λέγεται «οικογένεια». Είναι το ευλογημένο καταφύγιο του ελληνικού λαού. Και να τα βγάλει αυτά από το μυαλό της! Αν υπήρχε Πρωθυπουργός με ρωμαίικο ήθος θα την είχε στείλει στο σπίτι της! Μέλλον η οικογένεια θα έχει σίγουρα στην Ελλάδα. Η κ. Μιχαηλίδου και η Κυβέρνησή σας με αυτά που λέτε δεν θα έχουν μέλλον! Σιχάθηκε ο λαός τον αφελληνισμό σας. Τα έχουμε δει. Αυτά είναι όλα απόρροια, όταν ψηφίζατε τον ψευτογάμο των ομοφυλοφίλων. Δεν ξέρατε τι κάνατε. Θα σας γρατζουνάει η συνείδηση, όταν φύγετε από εδώ μέσα για το κακό που κάνατε σε τούτη την πατρίδα, όσοι το κάνατε. Δεν ξεχνάει ο λαός. 
Είστε αφελληνισμένοι, είτε για νερό πρόκειται, είτε για την πολιτιστική μας κληρονομιά πρόκειται, είτε για την ανερμάτιστη Οδύσσεια πρόκειται, είτε για την ερήμωση περιοχών που υπήρχαν λιγνιτικές μονάδες. Το συμπέρασμα είναι ένα. Δεν έχετε καμία σχέση με την ελληνικότητα. Την βδελύσσεστε, την πολεμάτε, για να δικαιώσετε τον ορισμό του κοσμοπολίτη, ο οποίος αγαπάει όλα τα έθνη εκτός από το δικό του. «Φραγκολεβαντινισμός» είναι αυτό. «Φραγκολεβαντίνος» είναι αυτός που έχει το αίμα δέκα εθνών και την ψυχή κανενός. Είναι κοσμοπολίτης της μιας πεντάρας, που θα έλεγε και ο Τσαρούχης. 
Είδαμε και τον Πρωθυπουργό με τον σκηνοθέτη της Οδύσσειας, αλλά κατόπιν εορτής. Αν του μιλούσε πριν από την ολοκλήρωση της ταινίας και τον ρωτούσε πώς θα τιμήσει την Ελλάδα σε αντάλλαγμα για τα εκατομμύρια ευρώ που η πατρίδα μας του έδωσε για την Οδύσσεια, αυτό θα ήταν κάτι που θα μπορούσαμε να το καταλάβουμε. Όμως, γιατί μετά την προβολή της ταινίας; Τη στιγμή μάλιστα που και η μεταφράστρια της Οδύσσειας κατήγγειλε την ταινία ότι διέστρεψε το νόημα του έπους. Είχε κανέναν λόγο, λοιπόν, να υποβάλει ο Πρωθυπουργός τα σέβη του σε έναν σκηνοθέτη που δεν είχε ούτε έναν Έλληνα στην ταινία του και μας εμφάνισε σαν απογόνους άλλων φυλών και άλλου χρώματος; Είμαστε με τα καλά μας;
Το ίδιο ισχύει και για την αναίσθητη κ. Μενδώνη που ήρθε εδώ να μας διαβεβαιώσει ότι για τα αρχαία μνημεία μας, στα οποία γίνονται εκδηλώσεις ιδιωτών, δεν υπάρχει κανένα πρόβλημα. Ξεπουλάτε τα πάντα. Είστε ανίκανοι να προστατεύσετε την εθνική μας κληρονομιά. Κυριολεκτικά, μιας και είμαστε σε καλοκαίρι, είστε μόνο για τα πανηγύρια!
Το ίδιο ισχύει και για το νερό και για την ένταξη των δημοτικών επιχειρήσεων στην ΕΥΔΑΠ και στην Εταιρεία Ύδρευσης Θεσσαλονίκης. Βοά ο τόπος σε πολλούς νομούς, Φθιώτιδα, Φωκίδα, Ευρυτανία και αλλού, ότι δίνετε και χαρίζετε το νερό στα ιδιωτικά συμφέροντα που μπήκαν ως μέτοχοι στην ΕΥΔΑΠ. Μα, δεν ντρέπεστε; Ούτε καν τη φράση «δημόσιο αγαθό» δεν τολμάτε να πείτε ότι είναι το νερό πλέον. Αυτό έχει διαγραφεί από το λεξιλόγιό σας. Το πουλάτε στους κολλητούς σας κι αυτό. 
Να κάνω κι έναν σχολιασμό για τα άρθρα. Στα άρθρα 35-36, κύριε Υπουργέ, γράφετε ότι στις περιοχές που κηρύσσονται σε καθεστώς έκτακτης ανάγκης λειψυδρίας, το Υπουργείο Περιβάλλοντος και Ενέργειας δύναται να λαμβάνει διά των Υπηρεσιών και των εποπτευόμενων φορέων του τον σχεδιασμό, την ανάθεση και την εκτέλεση των κατεπειγόντων έργων αντιμετώπισης της λειψυδρίας. Πώς θα γίνει όμως αυτό; Παρακάμπτοντας τα άρθρα 49 και 50 του ν. 4412/2006 που διέπει τις δημόσιες συμβάσεις έργων και προμηθειών; Γιατί; Η εξήγηση είναι απλή. Θέλετε να εφαρμόσετε άλλη μια φορά «fast track» διαδικασίες για να μοιράζετε τα εκατομμύρια σε ημετέρους. Εκεί είναι η ουσία αυτών των άρθρων. 
Αρκετή συζήτηση έγινε με το Προεδρικό Διάταγμα ΦΕΚ 194/15.4.2025, άρθρο 14, με το οποίο επιτρεπόταν σε μικρούς οικισμούς κάτω από δύο χιλιάδες κατοίκους, εγκαταστάσεις προσωρινής υποδοχής παράνομων μεταναστών μέχρι εκατό άτομα. 
Έρχεται τώρα -αυτό το θέμα θα μας το εξηγήσετε- το παρόν νομοσχέδιο και στα άρθρα 41-50 καθορίζει στις διατάξεις για την πολεοδόμηση εγκαταλελειμμένων μικρών και φθινόντων οικισμών. Ποιος ο σκοπός αυτών των προβλέψεων; Ποιος θα μείνει σε αυτούς τους νέους οικισμούς; Για ακούστε, απαντούμε. Εάν πάμε στο άρθρο 286 που έχει τίτλο «Γενική Κατοικία» θα δούμε ότι «στις περιοχές γενικής κατοικίας επιτρέπονται και εγκαταστάσεις προσωρινής υποδοχής και φιλοξενίας μεταναστών, προσφύγων και ευάλωτων ομάδων μέχρι τριακοσίων ατόμων». Το Προεδρικό Διάταγμα μιλούσε για εκατό, τώρα τα κάνετε τριακόσια άτομα στους οικισμούς, δηλαδή, λαθρομετανάστες. Γιατί βάλετε τέτοια πρόβλεψη; Απλώς, έχετε σκοπό να εγκαταστήσετε στα φθίνοντα χωριά, λαθρομετανάστες. Το περνάτε με ψιλά γράμματα. 
Φωνάζουν οι πολίτες στα καφενεία ότι η Ελλάδα έχει μετατραπεί σε ένα απέραντο ταμείο και ότι δικαιώνεται η αείμνηστη Φώφη Γεννηματά, που σας κατηγορούσε ότι έχετε γίνει στο Μαξίμου ανώνυμη εταιρεία. Μια μεγάλη ανώνυμη εταιρεία, με μια τεράστια επώνυμη υπογραφή «Κυριάκος Μητσοτάκης». Βεβαίως, για να γλιτώσετε, είστε έτοιμοι να καταφύγετε σε τεχνάσματα, σε κόλπα και να ισχυριστείτε ότι είστε οι καλύτεροι από τους χειρότερους. 
Σχεδιάζετε να τρομάξετε τον κόσμο ότι θα γυρίσει ο Τσίπρας, για να σας ψηφίσει ξανά με το ζόρι. Θα στήσετε -αυτό θα κάνετε- όταν έρθει η ώρα των εκλογών ένα ψευτο-ντέρμπι, για να παραπλανήσετε και να φανατίζετε τους πολίτες, για να γλιτώσετε από τα σκάνδαλα σας και να απαλλαγείτε από τις ποινικές σας ευθύνες. Μόνο που τα σκάνδαλα δεν έχουν τελειωμό, σαν τα «Σπιτάκια Ανακύκλωσης». Τα «Σπιτάκια» θα σας ξεσπιτώσουν, κυρίες και κύριοι της κυβερνητικής πλειοψηφίας. Έχουν αρχίσει και κελαηδάνε οι δικοί σας άνθρωποι και «σας δίνουν». Αυτοί σας καρφώνουν, όπως γράφουν και οι εφημερίδες και όχι η αντιπολίτευση, για να επαληθευτεί ότι τα κάστρα πέφτουν από μέσα. 
Έρχεται η ώρα σας. Εάν δεν το καταλαβαίνετε και δεν το συνειδητοποιείτε, έρχεται πραγματικά η ώρα σας, η ώρα των πολιτών. Διότι, εσείς μπορείτε να τρώτε, όπως έλεγε και η ελληνική ταινία, αλλά η μεγάλη πλειονότητα των Ελλήνων ζει μέσα στη φτώχεια. Και μην κοιτάτε που δεν βγαίνει στους δρόμους και είναι αξιοπρεπής, γιατί θέλει να κρύψει τη φτώχεια της, γιατί είναι ευγενής στη φτώχεια της. Στις κάλπες θα καταλάβετε τι έχετε κάνει όλα αυτά τα χρόνια. Το «μαύρισμα» στις κάλπες θα είναι τροπικό και «θα πάει σύννεφο», για να μιλήσουμε με όρους της εποχής.
Και για το «μαύρισμα» περιλαμβάνονται και οι χειρισμοί σας για το Κυπριακό. Ανακοινώσατε ότι θα στηρίξετε την κυπριακή κυβέρνηση σε μέτρα οικοδόμησης εμπιστοσύνης. Πώς την αντιλαμβάνεστε αυτή την οικοδόμηση και αυτή την εμπιστοσύνη, κύριοι της Κυβέρνησης; Με το να ανοίξουν τα αεροδρόμια στα Κατεχόμενα και να επιτραπεί το απευθείας εμπόριο; Έτσι θα οικοδομηθεί η εμπιστοσύνη; Έχετε τον νου σας, γιατί το Κυπριακό στην πατρίδα μας δεν πουλάει, αλλά αυτοί που πουλάνε το Κυπριακό δεν έχουν καμιά τύχη. Και μην το διανοηθείτε. 
Και για να μην κρυβόμαστε πίσω από το δάχτυλό μας, απώτερος στόχος των γειτόνων μας είναι η πλήρης ενσωμάτωση του συνόλου της Κύπρου στην Τουρκία. Εάν αυτό δεν γίνει εγκαίρως κατανοητό, καταλήγουμε να παίζουμε το τουρκικό παιχνίδι εις βάρος των Κυπρίων αδελφών μας και του ελληνισμού γενικότερα. 
Η Νίκη παραμένει σταθερή στις εθνικές της θέσεις, τις οποίες υπενθυμίζουμε: 
Πρώτο και καλύτερο, η πλήρης και οριστική αποχώρηση των τουρκικών κατοχικών στρατευμάτων. Καμία διπλωματική επαφή, καμία διαπραγμάτευση, υπό την απειλή της λόγχης του Αττίλα. 
Δεύτερον, την αναγνώριση των Τουρκοκυπρίων ως εθνική μειονότητα επί τη βάση της πληθυσμιακής κατάστασης του 1974, ήτοι 18%. Περαιτέρω αποχώρηση των εποίκων και επαναπόδοση των παρανόμως κατασχεθεισών περιουσιών στους άμεσα δικαιούχους ή στους κληρονόμους τους. Κατάργηση του Συντάγματος του 1960 και των προβλέψεων περί εγγυητριών δυνάμεων και άλλων πολιτειακών ρυθμίσεων. Κάθε άλλη λύση είναι επιζήμια για τον ελληνισμό και αποτελεί πρόκριμα για μια ακόμη χαμένη πατρίδα. 
Και να πούμε ότι ο Γενικός Γραμματέας του Οργανισμού Ηνωμένων Εθνών πριν από μερικούς μήνες -τον Μάρτιο εάν θυμάμαι καλά- είχε κληθεί στην Τουρκία και τον βράβευσαν οι Τούρκοι με το Βραβείο -εδώ γελάμε- Ειρήνης που ονομάζεται «Κεμάλ Ατατούρκ». Ο Κεμάλ Ατατούρκ, με βραβείο ειρήνης. Ο γενοκτόνος όχι μόνο του Ελληνισμού της Μικράς Ασίας, αλλά και άλλων γειτονικών λαών, ακόμη και σήμερα. Και δυστυχώς, για αυτόν τον άνθρωπο που πήγε στην Κύπρο, υποτίθεται, για να φέρει ειρήνη, αποδέχτηκε αυτό το επαίσχυντο βραβείο από τους Τούρκους. Επαναλαμβάνω, το βραβείο που ονομάστηκε «Ατατούρκ». Ο σφαγέας και γενοκτόνος του Ελληνισμού!
Για τη Νίκη, κυρίες και κύριοι συνάδελφοι, η Κύπρος είναι αναπόσπαστο κομμάτι της Ρωμιοσύνης. Η έσχατη αγωνιζόμενη γωνιά του Ελληνισμού. Εμείς θα υπερασπιζόμαστε τα αδέλφια μας στην Κύπρο, στη Μεγαλόνησο, με όλη τη δύναμη της ψυχής μας και πιστεύουμε ότι κάποια στιγμή η Κύπρος, το βασανισμένο νησί -που τέτοιο μήνα πριν από αρκετά χρόνια βασανιζόταν και καταστρεφόταν, γιατί κάποιοι που δεν δικαιούνται και τον τίτλο του εθνάρχη μας έλεγαν «Κείται Μακράν»- κάποια στιγμή και την ελευθερία της θα αποκτήσει και γιατί όχι, όπως έλεγαν οι μεγάλοι αγωνιστές της ΕΟΚΑ, θα ενωθεί και με τη μητέρα πατρίδα. 
Ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς):   Ευχαριστούμε, κύριε Πρόεδρε. 
Τον λόγο τώρα έχει από το ΠΑΣΟΚ-Κίνημα Αλλαγής ο κ. Παρασύρης. Υπενθυμίζω ότι στις 14.00΄ η ώρα θα ξεκινήσει η συζήτηση της Ένστασης Αντισυνταγματικότητας που κατέθεσε το ΠΑΣΟΚ. 
Ορίστε, κύριε Παρασύρη, έχετε τον λόγο.
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ: Ευχαριστώ, κύριε Πρόεδρε. 
Θα ξεκινήσω κι εγώ με τα θερμά μου συλλυπητήρια στις οικογένειες των τριών πυροσβεστών. Η σκέψη μας βρίσκεται στις οικογένειες αυτές, εκφράζουμε τα θερμά μας συλλυπητήρια και θα δοθεί ο χρόνος, έτσι ώστε να γίνει μια πιο βαθιά και πιο αναλυτική συζήτηση τόσο για την πολιτική προστασία, όσο και για την προστασία του Πυροσβεστικού Σώματος. 
Αιωνία η μνήμη τους! 
Το νομοσχέδιο το οποίο συζητάμε σήμερα αφορά ουσιαστικά σε τρία σκέλη. Το νερό, τη, οικοδομήσιμη γη και τις ενεργειακές διατάξεις. Διαπιστώνουμε ότι το ίδιο πνεύμα διατρέχει και τους τρεις τομείς, αντανακλώντας πλήρως την πολιτική φιλοσοφία σας: Συγκεντρωτισμός, εξυπηρέτηση «ημετέρων», διευκόλυνση μεγάλων παικτών με το πρόσχημα της τακτοποίησης και της εξάλειψης παθογενειών. 
Η Κυβέρνηση επιλέγει ξανά τη γνώριμη νεοφιλελεύθερη συνταγή, το γνωστό αφήγημα. Συγκεντρώνει αρμοδιότητες, αποδυναμώνει δημόσιους και αυτοδιοικητικούς φορείς, μεταφέρει αποφάσεις σε ανώνυμες εταιρείες, σε υποτιθέμενη εταιρική διακυβέρνηση και ανεξάρτητες αρχές, βαφτίζοντας αυτή τη μετάβαση σε εκσυγχρονισμό. Έχουμε ξαναζήσει αυτό το σενάριο και γνωρίζουμε το μοτίβο. 
Υπενθυμίζω στο Σώμα ότι την προηγούμενη δεκαετία κυριαρχούσε παντού αυτό το αφήγημα. Διεθνείς οργανισμοί και ινστιτούτα ζητούσαν παντού την αποδιάρθρωση των κρατικών μονοπωλίων και το άνοιγμα των αγορών για την είσοδο νέων παικτών που υπόσχονταν ανάπτυξη και μείωση τιμών. Το ζήσαμε και στη ΔΕΗ. Ισχυριζόταν το σπάσιμο της ΔΕΗ, το άνοιγμα της αγοράς που θα έφερε ανταγωνισμό, φθηνότερο ρεύμα. Τελικά η δημόσια περιουσία έχει κατακερματιστεί. Οι ισχυροί ήρθαν, στήσανε νέο ολιγοπώλιο και τελικά οι πολίτες πληρώνουν ακριβότερα τους λογαριασμούς του ηλεκτρικού ρεύματος. 
Το ίδιο μοτίβο εφαρμόστηκε παντού. Στα δίκτυα, στις αερομεταφορές, στα αεροδρόμια -προχθές- και στον πολιτισμό. Τώρα επιχειρείται η ίδια μεθοδευμένη παρέμβαση και στο νερό. 
Οι ΔΕΥΑ δεν κατέρρευσαν ως διά μαγείας. Γονάτισαν εξαιτίας του ενεργειακού κόστους και της απουσίας κρατικής στήριξης. Η Κυβέρνηση τις άφησε απροστάτευτες και μην επικαλούμαστε τις έκτακτες χρηματοδοτήσεις, γιατί αυτές διοχετεύονταν, απλώς για να εξοφλήσουν το ρεύμα στην ιδιωτικοποιημένη ΔΕΗ και να μην φουντώνει το υπόλοιπο. 
Σας έχω καταθέσει πλήθος ερωτήσεων για τη θέσπιση ειδικού τιμολογίου στις ΔΕΥΑ, ώστε να μην επιβαρύνονται με το οικιακό τιμολόγιο -ένα απολύτως εύλογο αίτημα μείωσης του λειτουργικού τους κόστους- αλλά αρνείστε να προχωρήσετε σε αυτή τη ρύθμιση.  



Κανένα δομικό μέτρο ανάσχεσης της κρίσης δεν λήφθηκε. Το αντίθετο. Απεντάξατε κρίσιμα έργα από το Ταμείο Ανάκαμψης και στερήσατε ενεργειακό χώρο από τους ΟΤΑ, τους ΤΟΕΒ και τις ΔΕΥΑ, εμποδίζοντάς τους να γίνουν παραγωγοί ενέργειας. 
Ενδεικτικά, το 2025 οι ΤΟΕΒ στην Κρήτη αν και είχαν ενταχθεί σε χρηματοδοτικό πρόγραμμα, αποκλείστηκαν από ενεργειακό χώρο με κυβερνητική απόφαση, κάτι το οποίο βλέπουμε ως μοτίβο να επαναλαμβάνεται σε όλη την επικράτεια. 
Σήμερα, λοιπόν, εργαλειοποιείτε την κρίση που ήδη δημιουργήσατε, προκειμένου να αφαιρέσετε από τους δήμους τη διαχείριση. Η Κυβέρνηση -και δεν έχει ακουστεί- εξήγγειλε και ένα πρόγραμμα το «Απόλλων» ως τη σωτήρια λύση και προβάλλοντάς το ως εμβληματική μεταρρύθμιση για φθηνότερο ρεύμα. Στις 4 Ιουνίου, όμως, ακολούθησε η απένταξη του προγράμματος 100 εκατομμυρίων ευρώ από το Ταμείο, στερώντας τους έτσι τα μέσα αυτοδυναμίας. Και τώρα τους κατηγορείτε ως ακατάλληλους. Οι ΕΥΔΑΠ και οι ΕΥΑΘ, μετατρέπονται σε συγκεντρωτικούς παρόχους και η διαχείριση του νερού υπάγεται σε εταιρικό σχήμα, όπου συμπωματικά, κατέχει ποσοστό 13% μεγάλος κατασκευαστικός όμιλος με golden boys, πλέον, και εταιρική διακυβέρνηση. Όπως είπε προχθές ο κ. Παφίλης από το ΚΚΕ «Μας πάτε πίσω όχι με γκασμάδες, αλλά με business plans». 
Οι δήμοι διατηρούν στα χαρτιά την κυριότητα των υποδομών, χάνουν όμως τη λειτουργία, τη διαχείριση και τον ουσιαστικό έλεγχο. Κρατούν τα δίκτυα, αλλά απέχουν από τις αποφάσεις για το περιεχόμενό τους. Και έχω εδώ μπροστά μου -σήμερα μας ήρθε- την Έκθεση από την Επιστημονική Υπηρεσία για την συνταγματικότητα. Καλό είναι να διαβάσετε τις σελίδες 12, 13 και τη σελίδα 17, για τα ζητήματα συνταγματικότητας που βάζει, η ίδια, η Επιστημονική Επιτροπή της Βουλής: Η τιμολόγηση αποσυνδέεται από την τοπική κοινωνία και περνάει υπό τον καθοριστικό έλεγχο της ΡΑΑΕΥ. Δεν πρόκειται για άμεση τυπική ιδιωτικοποίηση, αλλά για τη συγκρότηση των όρων λειτουργικής εμπορευματοποίησης του νερού. Λίγοι ισχυροί φορείς, συγκεντρωτικά έργα για μεγάλους εργολάβους, περιορισμός του κοινωνικού ελέγχου και αποξένωση, απομάκρυνση από τον δημότη-πολίτη. 
Επιπλέον, ενώ στην ύδρευση επιβάλλεται η συγκέντρωση, στην άρδευση που καταναλώνεται το 85% του όγκου του νερού και δοκιμάζεται η αντοχή απέναντι στην λειψυδρία, το πλαίσιο παραμένει ασαφές, καθώς ο συγκεκριμένος τομέας δεν παρουσιάζει επιχειρηματικό ενδιαφέρον για την ΕΥΔΑΠ. Παίρνει, δηλαδή, αναγκαστικά το φιλέτο της ύδρευσης που είναι τακτοποιημένο και αφήνει προαιρετικά το κόκκαλο της άρδευσης. Συνολικά, λοιπόν, πρόκειται για ένα μοντέλο απαράδεκτο. Εμείς, καταθέσαμε δέσμη πέντε συγκεκριμένων προτάσεων που διασφαλίζουν την βιωσιμότητα των φορέων και τον δημόσιο χαρακτήρα του νερού. 
Στο δεύτερο σκέλος που αφορά την ιδιωτική πολεοδόμηση σε μικρούς οικισμούς αποτυπώνονται οι ίδιες αντιφάσεις. Με το Π.Δ.194/2025, συρρικνώνονται τα όρια οικισμών κάτω των δύο χιλιάδων κατοίκων, καταργήθηκε, ταυτόχρονα, η κατά παρέκκλιση αρτιότητα και απαγορεύεται, σχεδόν ολοκληρωτικά η εκτός σχεδίου δόμηση, επικαλούμενη πάντα περιβαλλοντικούς λόγους. 
Επιβάλλετε δηλαδή, εξοντωτικούς περιορισμούς στη μικρή ιδιοκτησία, ενώ παράλληλα εισάγετε διάταξη που επιτρέπει την ιδιωτική πολεοδόμηση έως και 200 στρέμματα, με πρόσχημα την αναβίωση οικισμών. Στις μεγάλες επενδύσεις σε νησιωτικές ή παράκτιες περιοχές, δεν υπάρχουν περιβαλλοντικές ευαισθησίες εκεί; Πρόκειται για πολιτική δύο μέτρων και δύο σταθμών. Απαγορεύσεις για τους πολλούς και προκλητικά προνόμια για τους μεγάλους επενδυτές. 
Τέλος, όσον αφορά τις ενεργειακές διατάξεις, πέρα από ορισμένες βελτιώσεις που παρατηρούμε, βλέπουμε τις συνήθεις τροποποιήσεις προτεραιοτήτων, ευνοϊκές διατάξεις, παρατάσεις και εξουσιοδοτήσεις προς τον Υπουργό. 
Επισημαίνω τρία σημεία. Είπα προηγουμένως ότι στους παρόχους υπηρεσιών ύδατος, δεν έδιναν μέχρι σήμερα ενεργειακό χώρο. Σήμερα στο νομοσχέδιο αυτό που μεταβιβάζονται στην ΕΥΔΑΠ οι πάροχοι υπηρεσιών ύδατος, δίνεται ενεργειακός χώρος, τον οποίο στερούσαν τόσα χρόνια με το συγκεκριμένο άρθρο, το άρθρο 55.  Και εμείς σας προτείνουμε, αφού διευρύνετε -και καλώς επιτέλους- τον κύκλο, εντάξτε και τις ενεργειακές κοινότητες με μη κερδοσκοπικό χαρακτήρα που έχουν συμμετοχή ΟΤΑ και τεκμηριωμένη δράση υπέρ ευάλωτων νοικοκυριών, τουλάχιστον για καταναλώσεις που αφορούν δήμους, δημοτικούς φορείς και ευάλωτα νοικοκυριά. 
Στο άρθρο 57, το οποίο αφορά την αποθήκευση -και σας έχουμε επικρίνει σχετικά με τις καθυστερήσεις- σας επισημαίνουμε ότι το να προηγηθούν τα 2 γιγαβάτ της αντλησιοταμίευσης με την περιπλοκότητα που έχουν πριν την εξέταση των αιτημάτων για τις εμπορικές μπαταρίες και αυτές που είναι στο κοινό σημείο, από εμάς εκλαμβάνεται ως μια ακόμη προσπάθεια καθυστέρησης. Και η καθυστέρηση αυτή δεν είναι αθώα. Είναι μεροληπτική και επιζήμια για τον τελικό καταναλωτή και ευνοεί ευθέως συγκεκριμένα συμφέροντα στον χώρο της ενέργειας.
Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Γεώργιος Γεωργαντάς):  Ευχαριστούμε, κύριε συνάδελφε. 
Έχει ζητήσει τον λόγο ο Κοινοβουλευτικός Εκπρόσωπος του ΠΑΣΟΚ. Θα μιλήσετε μετά, κύριε συνάδελφε. 
Τον λόγο έχει ο κ. Δελής από το Κομμουνιστικό Κόμμα Ελλάδος.
Παρακαλώ, κύριε Δελή, έχετε τον λόγο. 
ΙΩΑΝΝΗΣ ΔΕΛΗΣ: Όσο και να προβάλλει η Κυβέρνηση τον εξορθολογισμό που δήθεν φέρνει με το νομοσχέδιό της στη διαχείριση του νερού, στην ουσία με αυτό προχωράει κι άλλο ο ευρωενωσιακός σχεδιασμός της απελευθέρωσης της αγοράς του νερού, όπως ήδη έγινε με την ενέργεια, με τα απορρίμματα κ.λπ..  Διότι αυτό ακριβώς επιχειρείται να γίνει με την αναγκαστική υπαγωγή των δημοτικών εταιρειών ύδρευσης αποχέτευσης και άλλων παρόχων υπηρεσιών ύδατος στην ΕΥΔΑΠ και στην ΕΥΑΘ, με την παράδοση δηλαδή της διαχείρισης  ύδρευσης ενός μεγάλου μέρους της χώρας σε δύο ανώνυμες εταιρείες, την ΕΥΔΑΠ και την ΕΥΑΘ, εισηγμένες στο χρηματιστήριο εδώ και είκοσι πέντε χρόνια από την κυβέρνηση του ΠΑΣΟΚ. 
Και έρχεται εδώ με θράσος, σύσσωμη η αμαρτωλή σοσιαλδημοκρατία και βγάζει και πύρινους λόγους για το νερό. «Δημόσιο αγαθό», λέει, την ώρα που αυτή το καθιέρωσε ως εμπόρευμα. Είδατε εσείς σε κανένα χρηματιστήριο να συχνάζουν δημόσια αγαθά; Στα χρηματιστήρια μόνο εμπορεύματα συναντά κάποιος και τις τιμές τους βέβαια που αυξομειώνονται συνεχώς. 
Άλλωστε και για την Ευρωπαϊκή Ένωση -την οποία συνεχώς επικαλείστε και συνεχώς αθωώνετε, κατηγορώντας την Κυβέρνηση ότι δήθεν δεν εφαρμόζει την Οδηγία 60/2000 της Ευρωπαϊκής Ένωσης για το νερό, η οποία Οδηγία, τάχα προστατεύει το νερό ως κοινωνικό αγαθό- σύμφωνα με αυτή την Οδηγία της, το νερό δεν είναι εμπορικό προϊόν, όπως όλα τα άλλα, αλλά αποτελεί, λέει, κληρονομιά. Ούτε δημόσιο ούτε κοινωνικό αγαθό, αλλά κληρονομιά που πρέπει να προστατεύεται και να τυγχάνει της κατάλληλης μεταχείρισης.  
Συμπέρασμα: Για την Ευρωπαϊκή Ένωση το νερό είναι εμπορικό προϊόν, το οποίο απλά χρειάζεται ειδική μεταχείριση. Άλλωστε, στην ίδια αυτή Οδηγία της Ευρωπαϊκής Ένωσης του 2000 είναι που προβλέπεται και κάτι εντελώς εμπορικό: Η ανάκτηση του κόστους ύδατος, το χαράτσωμα δηλαδή, στα τιμολόγια και η υποχρέωση νομοθέτησης της τιμολόγησης του νερού. Αυτό είναι κάτι που το υλοποίησε πάρα πολύ πρόθυμα ο ΣΥΡΙΖΑ του Τσίπρα, όταν ήταν κυβέρνηση. 
Βεβαίως και το νερό μπορεί να υπάρξει ως κοινωνικό αγαθό -αλίμονο- σε όφελος του λαού και όχι ως εμπόρευμα, αλλά μονάχα σε ένα ριζικά διαφορετικό δρόμο ανάπτυξης, με κοινωνικοποιημένα τα συγκεντρωμένα μέσα παραγωγής, με επιστημονικό κεντρικό σχεδιασμό της οικονομίας και εργατικό έλεγχο. Με δυο λόγια, στον σοσιαλισμό. Διότι μόνο στο έδαφος της σοσιαλιστικής οικονομίας η γη, οι υδάτινοι πόροι, τα δάση, τα εργοστάσια επεξεργασίας νερού, τα δίκτυα ύδρευσης και άρδευσης, η υποδομή αποχέτευσης και επεξεργασίας λυμάτων, οι υδροηλεκτρικοί σταθμοί αποτελούν κοινωνική ιδιοκτησία και λειτουργούν για τις διευρυνόμενες ανάγκες του λαού και όχι για το κέρδος. 
Αυτή είναι η προϋπόθεση, για να γίνει το νερό δημόσιο αγαθό. 
Θρηνολογείτε συνεχώς για τις ΔΕΥΑ, αλλά όλες οι κυβερνήσεις φροντίσατε αυτές οι ΔΕΥΑ να λειτουργούν με την επιχειρηματική ανταποδοτικότητα. Τις αφήσατε χωρίς προσωπικό, χωρίς επιστημονική στελέχωση, χωρίς υποδομές και για «καπάκι» ήρθε και όλη αυτή η τεράστια αύξηση του ενεργειακού κόστους. Και στην πλειοψηφία τους οι ΔΕΥΑ πληρώνουν το ρεύμα με βάση το οικιακό και όχι το βιομηχανικό τιμολόγιο και έτσι οι περισσότερες από αυτές έγιναν ελλειμματικές, γεγονός που είναι βούτυρο στο ψωμί της πολιτικής σας, προκειμένου να κάνετε το σημερινό βήμα, ώστε να συγκεντρώσετε την κερδοφόρα πίτα του νερού σε δύο ανώνυμες εταιρείες. Βλέπετε, το μεγάλο κεφάλαιο με τη μορφή μεγάλων εταιρειών κατασκευής και διαχείρισης υδραυλικών έργων -αυτήν παίρνει- έχει βάλει στο μάτι την άρδευση, την ύδρευση και την αποχέτευση ως ένα πολύ κερδοφόρο πεδίο επενδύσεων. Και για να γίνουν οι απαιτούμενες επενδύσεις σε πάγια που παρακμάζουν από τη δεκαετία του 1950, όπως παραδείγματος χάριν τα μεγάλα αρδευτικά έργα, τα δίκτυα ύδρευσης, θα πρέπει να υπάρχει και ο μηχανισμός της ανάθεσης, τα ΣΔΙΤ δηλαδή, αλλά και η ανάκτηση του κόστους, που θα διασφαλίζει το αυγάτισμα της επένδυσης. Δηλαδή, μετά την κατασκευή θα μένει και θα βγάζει κέρδη και η λειτουργία και η συντήρηση. Αυτός είναι ο σκοπός και αυτός εξυπηρετείται από ένα πιο ευέλικτο μοντέλο, αλλά και πιο συγκεντρωτικό -σαν αυτό που φέρνετε τώρα- από τις κατακερματισμένες ΔΕΥΑ. 
Με το σημερινό, λοιπόν, νομοσχέδιο προβλέπεται η υποχρεωτική μεταφορά των υπηρεσιών ύδρευσης, αποχέτευσης και άρδευσης και η συνένωση εβδομήντα συνολικά ΔΕΥΑ και άλλων παρόχων υπηρεσιών ύδατος σε δύο μονάχα Προβλέπεται η επέκταση της χωρικής αρμοδιότητας της ΕΥΔΑΠ σε όλη την ηπειρωτική Αττική, Αίγινα, Αγκίστρι, Βοιωτία, Φωκίδα, Εύβοια, εκτός Σκύρου και αντίστοιχα επεκτείνεται η χωρική αρμοδιότητα της ΕΥΑΘ σε ολόκληρη την Περιφερειακή Ενότητα Θεσσαλονίκης και τη Χαλκιδική. Παράλληλα, ανατίθεται σε ΕΥΔΑΠ και ΕΥΑΘ και η ευθύνη της άρδευσης. Έτσι, λοιπόν, η ΕΥΑΘ της Θεσσαλονίκης προβλέπεται να απορροφήσει πέντε τμήματα δήμων που παρέχουν υπηρεσίες ύδρευσης και αποχέτευσης, οκτώ ΔΕΥΑ, έντεκα ΤΟΕΒ και έναν ΓΟΕΒ. Μιλάμε για την ΕΥΑΘ, η οποία είδε τα καθαρά της κέρδη να φτάνουν στα 7,7 εκατομμύρια ευρώ, αυξημένα κατά 31% έναντι του 2024. Και αυτά, βέβαια, ο λαός είναι που τα πλήρωσε με τα αυξημένα τιμολόγια και οι εργαζόμενοι, βέβαια, της ΕΥΑΘ με την ένταση της εκμετάλλευσης και την εκτεταμένη εργολαβοποίηση. Και προβλέπονται και άλλες αυξήσεις στα οικιακά τιμολόγια μέσω του τέλους αποχέτευσης, όπως και αυξήσεις επαγγελματικών τιμολογίων που θα επιβαρύνουν κι άλλο τους μικρούς και αυτοαπασχολούμενους επιχειρηματίες. 
Αυτή είναι η δημόσια ΕΥΑΘ ΑΕ, η οποία λειτουργεί με κριτήριο το κέρδος στη βάση ευρωπαϊκών Οδηγιών, περαιτέρω εμπορευματοποίησης του νερού και της περιβόητης ανάκτησης του κόστους. Αυτή η ΕΥΑΘ είναι που προετοιμάζεται με το σημερινό νομοσχέδιο να ενσωματώσει τις υπηρεσίες ύδρευσης και αποχέτευσης της Χαλκιδικής και του υπολοίπου νομού της Θεσσαλονίκης, για να επεκτείνει τον κύκλο των εργασιών της και να μεγεθύνει, βεβαίως, τα κέρδη των μετόχων της. Μάλιστα, το μείγμα των έργων που ήδη ωθεί στη Χαλκιδική, όπως εκείνη η μονάδα αφαλάτωσης, αυτόν τον στόχο εξυπηρετεί και όχι βέβαια την αντιμετώπιση χρόνιων και τεράστιων ελλείψεων σε έργα ύδρευσης, αποχέτευσης κι επεξεργασίας λυμάτων που παίρνουν εκρηκτικό χαρακτήρα στη Χαλκιδική, ιδιαίτερα τους θερινούς μήνες και για τις οποίες ευθύνονται διαδοχικές κυβερνήσεις, αλλά και οι δήμοι και η Περιφέρεια.
Έτσι, όχι τώρα, αλλά εδώ και είκοσι χρόνια είναι χιλιάδες οι κάτοικοι στη Λητή, στον Δρυμό και στο Μελισσοχώρι, στον Δήμο Ωραιοκάστρου, που έχουν ακατάλληλο για πόση και οικιακή χρήση νερό, με την ΕΥΑΘ που καλύπτει ένα τμήμα αυτού του δήμου όλο να σχεδιάζει κι όλο να μην κάνει τίποτα βέβαια. Εν τω μεταξύ, ο προϊστάμενος της Εισαγγελίας Εφετών Θεσσαλονίκης παρήγγειλε επείγουσες προκαταρκτικές έρευνες για την ποιότητα του πόσιμου νερού στον Δήμο Σιθωνίας της Χαλκιδικής και στον Δήμο Βόλβης της Θεσσαλονίκης, μετά από τις αντιδράσεις των κατοίκων των δύο περιοχών. Το σχέδιο σας, λοιπόν, είναι να σχηματιστούν με τις συγχωνεύσεις δύο πόλοι γύρω από ΕΥΔΑΠ και ΕΥΑΘ και στη συνέχεια, αφού γίνει η συγκέντρωση του επενδυτικού πεδίου, που λέγεται νερό, να εμφανιστούν ως γνώστες και ως ειδήμονες οι λεγόμενοι στρατηγικοί επενδυτές που θέλετε να τους εξασφαλίσετε και συνταγματική φορολογική ασυλία. Ο λαός θα τα πληρώσει, βέβαια, πανάκριβα όλα αυτά στους λογαριασμούς άρδευσης, ύδρευσης, αποχέτευσης, αφού θα χαθεί κάθε κοινωνική διάσταση που ίσως έχει απομείνει και θα απογειωθεί η ανταποδοτικότητα και το χαράτσωμα. Και η αύξηση στην τιμή του αρδευτικού νερού -και κλείνω μ’ αυτό- δεν θα αυξήσει μονάχα το ήδη υπέρογκο κόστος παραγωγής για τον βιοπαλαιστή αγρότη, αλλά είναι βέβαιο ότι θα μετακυλιστεί και στις τιμές των αγροτικών προϊόντων. 
Καταψηφίζουμε.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Δελή. 
Τον λόγο τώρα έχει από την Ελληνική Λύση ο κ. Κοτίδης και θα ακολουθήσει ο κ. Γερουλάνος και ο κ. Χαλκιάς. 
ΒΑΣΙΛΕΙΟΣ ΚΟΤΙΔΗΣ: Ευχαριστώ, κύριε Πρόεδρε.
Κυρία Υφυπουργέ, κυρίες και κύριοι συνάδελφοι, δύο χρόνια πριν και κάτι μέρες είχα βρεθεί στην ορκωμοσία των πυροσβεστών στην Πτολεμαΐδα. Εκεί πέρα συγκινήθηκα, όταν ο Αρχηγός της Πυροσβεστικής είπε στους πυροσβέστες «να πηγαίνουμε και να γυρνάμε όλοι μαζί, συνάδελφοι». Αυτό δυστυχώς χθες δεν έγινε. Αιωνία μνήμη στους ήρωες και ταχεία ανάρρωση στους τραυματίες.
Όσον αφορά το νομοσχέδιο τώρα, η Κυβέρνηση είναι πιστή για μια ακόμα φορά στην πάγια πολιτική των εξαναγκασμών και των υποχρεωτικοτήτων. Αποφασίζει και διατάσσει την απορρόφηση των δημοτικών επιχειρήσεων ύδρευσης και αποχέτευσης συγκεκριμένων περιφερειακών ενοτήτων από την ΕΥΔΑΠ και ΕΥΑΘ, αδιαφορώντας πλήρως για τις επιπτώσεις που θα έχει η σχεδιαζόμενη ρύθμιση στη μελλοντική διαμόρφωση της τιμής του νερού και στην εργασιακή τύχη του προσωπικού με ιδιαίτερη μνεία στους εργολαβικούς εργαζόμενους, οι οποίοι εδώ και χρόνια καλύπτουν πάγιες και διαρκείς ανάγκες, διαθέτοντας πολύτιμη εμπειρία και εξειδίκευση. 
Το νομοσχέδιο καθορίζει αποκλειστικές αρμοδιότητες για τις δύο ανώνυμες εταιρείες, αντί να επιλέξει τη λύση της κρατικής ενίσχυσης των δημοτικών επιχειρήσεων που ήδη υπάρχουν. Το νέο πλαίσιο των αναγκαστικών συγχωνεύσεων έρχεται σε ευθεία σύγκρουση με το νομοθετικό πνεύμα και με τη λογική του πρόσφατου Κώδικα Τοπικής Αυτοδιοίκησης και αντί να εφαρμοστεί το συναινετικό πλαίσιο των οικειοθελών συγχωνεύσεων με συναπόφαση των δήμων, προκρίνει την αναγκαστική τους ένταξη στο μεγάλο σχήμα των ανώνυμων εταιρειών. Πληροφοριακά σας λέω ότι στην Ημαθία και οι τρεις δήμοι -Αλεξάνδρειας, Βέροιας και Νάουσας- είναι αντίθετοι στο νομοσχέδιο. Οι δήμοι κάνουν εν μιά νυκτί τα λειτουργικά περιουσιακά τους στοιχεία και τη διαχείριση των δικτύων τους, ενώ την ίδια στιγμή οι εταιρείες αποκτούν όλα τα ουσιώδη δικαιώματα πάνω στις αντίστοιχες υποδομές. 
Δεν θα είχαμε καμία αντίρρηση, εφόσον κάποια δημοτική επιχείρηση επιθυμεί να ενταχθεί σε ΕΥΔΑΠ και ΕΥΑΘ με βάση εμπεριστατωμένη μελέτη που έχει εκπονήσει και κατόπιν σχετικής απόφασης του οικείου δήμου, να μπορεί να το πράξει οικειοθελώς. Δεν βλέπουμε, όμως, και κανέναν λόγο για την υποχρεωτική απορρόφηση επιχειρήσεων που λειτουργούν με τρόπο υποδειγματικό και εξυπηρετούν τους πολίτες ακόμα και στο πιο απομακρυσμένο σημείο άμεσα. Οι δήμοι αυτοί τους οποίους αφορά το παρόν νομοσχέδιο παραμένουν κύριοι μόνο στα χαρτιά, χωρίς στην πραγματικότητα να έχουν τον πραγματικό έλεγχο και τη διαχείριση των υποδομών συνεχίζοντας παρ’ όλα αυτά να επιβαρύνονται με τα δάνεια και τις υποχρεώσεις τους. 
Η Κυβέρνηση υποστηρίζει ότι στόχος του νομοσχεδίου είναι ο εκσυγχρονισμός του πλαισίου των παροχών και βελτίωση της ποιότητας, της αξιοπιστίας και της αποδοτικότητας των περιουσιών ύδρευσης και αποχέτευσης. Ερώτημα: Υπάρχουν χρέη των δημοτικών προς τους παρόχους ενέργειας; Βεβαίως και υπάρχουν. Πώς, όμως, δημιουργήθηκαν αυτά τα χρέη; Δημιουργήθηκαν από την υπέρμετρη αύξηση του ενεργειακού κόστους, την οποία όμως επιβαρύνθηκαν οι ίδιες οι δημοτικές επιχειρήσεις, χωρίς ποτέ να ενισχυθούν με επιδοτήσεις από την Πολιτεία, η οποία επιδότησε μόνο τις δύο εισηγμένες στο Χρηματιστήριο ανώνυμες εταιρείες υδάτων. Με βάση το υπό συζήτηση νομοσχέδιο δεν μεταφέρονται στις ανώνυμες εταιρείες μόνο τα δίκτυα, τα πάγια και η επιχειρησιακή δραστηριότητα, αλλά και τα ταμειακά διαθέσιμα, καθώς επίσης και χρηματικές απαιτήσεις των δημοτικών επιχειρήσεων που συγχωνεύονται αναγκαστικά. 
Η ΕΥΔΑΠ και η ΕΥΑΘ αποκτούν με το «έτσι θέλω» τα προσδοκώμενα έσοδα και το χρηματικό απόθεμα που σώρευσαν οι δημοτικές επιχειρήσεις κατά τα προηγούμενα έτη. Χωρίς να απαιτείται πλέον η σύμφωνη γνώμη του Δημοτικού Συμβουλίου, εκχωρείται το σύνολο των περιουσιακών στοιχείων των ΔΕΥΑ στις δύο γιγαντιαίες ανώνυμες εταιρείες. 
Η Κυβέρνηση οφείλει να μας απαντήσει αν θεωρεί το νερό δημόσιο αγαθό, ένα αγαθό που αφορά εκατομμύρια πολίτες. Η Κυβέρνηση θα πρέπει να μην θεωρεί το νερό απλώς σαν ένα εμπορεύσιμο προϊόν, αλλά να το βλέπει σαν κοινωνικό αγαθό, το οποίο ο πολίτης δικαιούται να το απολαμβάνει με χαμηλό κόστος. 
Σε αυτήν τη λογική οι αναγκαστικές απορροφήσεις χωρίς συναίνεση των δήμων κρύβουν ένα συγκεντρωτικό μοντέλο με υπαρκτούς κινδύνους για την εύρυθμη λειτουργία της δημόσιας ύδρευσης και για τη διατήρηση μιας τιμολογιακής πολιτικής προς όφελος των πολιτών, με γνώμονα το εθνικό συμφέρον, αλλά και την απόλυτη διαφάνεια. 
Η απομάκρυνση των υπηρεσιών ύδρευσης από το επίπεδο της τοπικής αυτοδιοίκησης όχι μόνο δημιουργεί σοβαρά ζητήματα οικονομικής αυτοτέλειας των οργανισμών τοπικής αυτοδιοίκησης, αλλά εγείρει και ζητήματα αντισυνταγματικότητας, για τα οποία θα περιμένουμε τις αποφάσεις του Συμβουλίου της Επικρατείας κατόπιν των σχετικών προσφυγών. 
Σύμφωνα με ανακοίνωση-καταγγελία της Πανελλήνιας Ομοσπονδίας Εργαζομένων Δημοτικών Επιχειρήσεων Ύδρευσης και Αποχέτευσης, αποκλείστηκαν από τη συνεδρίαση της Επιτροπής Παραγωγής και Εμπορίου. Επίσης, αποκλείστηκε και η Ομοσπονδία Εργαζομένων Δημοτικών Επιχειρήσεων, όπως και η Κεντρική Ένωση Δήμων Ελλάδος και όλοι όποιοι διαφωνούσαν με το σχέδιο νόμου, δήμαρχοι και άλλοι. Αλλά κλήθηκαν μόνο όσοι συμφωνούν με το νομοσχέδιο. 
Δεν είχαν δηλαδή αρμοδιότητα να παρίστανται όλοι αυτοί οι φορείς που προανέφερα στη συνεδρίαση της επιτροπής και αποκλείστηκαν; Με εντολή ποιου; Μετά όμως από την ψήφιση του νομοσχεδίου, ποιες θα είναι οι έμπρακτες αντιδράσεις των φορέων που διαφωνούν με το περιεχόμενο των ρυθμίσεων; Οι δήμαρχοι, οι σύλλογοι των εργαζομένων και όλοι οι εμπλεκόμενοι με το ζήτημα φορείς θα σταθούν στο ύψος των περιστάσεων ώστε να αντιπαρατεθούν σε όλα όσα σχεδιάζονται ερήμην τους;
Κύριε Κυρίζογλου, Πρόεδρε της ΚΕΔΕ, διαπιστώνετε τώρα ποιο είναι το αποτέλεσμα της απόλυτης σύμπλευσής σας με την Κυβέρνηση κατά τη συζήτηση του νομοσχεδίου για τον Κώδικα Τοπικής Αυτοδιοίκησης; Το ίδιο ισχύει και για τον κ. Μαρινάκη, Πρόεδρο της ΕΔΕΥΑ. Αυτές είναι οι συνέπειες όταν ακολουθείτε πιστά τις κυβερνητικές αποφάσεις χωρίς κριτική και αντίλογο. Οι πολίτες θα πληρώσουν για πολλοστή φορά τις υποδομές που όφειλε να εξασφαλίσει το κράτος. Η κάθε νέα υποδομή θα φέρει καινούργιους λογαριασμούς και μάλιστα χωρίς τη συναίνεση των δήμων και των δημοτών. 
Η ΕΥΔΑΠ και η ΕΥΑΘ είναι ανώνυμες εταιρείες εισηγμένες στο χρηματιστήριο. Συνεπώς, οι μέτοχοί τους απαιτούν κέρδη και οικονομικές αποδόσεις. Είμαστε άραγε διατεθειμένοι να επιτρέψουμε το νερό να γίνει αντικείμενο κερδοσκοπίας με την αύξηση των τιμολογίων, όπως  έχουμε δει και με την ηλεκτρική ενέργεια σε ιδιώτες που και πάλι είναι πιο ακριβό από ό,τι ήταν πριν; 
Θέλουμε να υπάρχουν πολίτες κυρίως σε απομακρυσμένες περιοχές της περιφέρειας, οι οποίοι θα στερηθούν το δικαίωμα να έχουν πρόσβαση στη χρήση του νερού; Ίσως μάλιστα να μας προετοιμάζει για μια εποχή που ο Έλληνας πολίτης θα πληρώνει διπλά και τριπλά για ένα από τα σημαντικότερα κοινωνικά αγαθά. 
Κλείνοντας, ο καθένας έχει το μερίδιο της ευθύνης που του αναλογεί. Και οι δήμαρχοι, αλλά και οι πολίτες που θα δουν τους λογαριασμούς του νερού αυξημένους, όπως του ρεύματος, πρέπει να πράξουν ανάλογα. Με την ίδια συνταγή δεν υπάρχει διαφορετικό αποτέλεσμα. 
Ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής, ο κ. Γερουλάνος. 
ΠΑΥΛΟΣ ΓΕΡΟΥΛΑΝΟΣ: Ευχαριστώ, Πρόεδρε. 
Κυρίες και κύριοι συνάδελφοι, μήπως γνωρίζετε τον όρο αποφυγή εργασίας, αγγλιστί work avoidance; Είναι ένα ψυχολογικό μοτίβο αποδέσμευσης από σημαντικά καθήκοντα, επειδή πυροδοτούν δυσάρεστα συναισθήματα. Η αποστροφή δηλαδή από το έργο που έχει κανείς μπροστά του, βρίσκοντας κάθε δυνατό, ευρηματικό τρόπο για να το αποφύγεις, κυρίως κάνοντας άλλα πράγματα για να δικαιολογήσεις την ύπαρξή σου. Σε απλά ελληνικά, όποιος δεν θέλει να ζυμώσει δέκα μέρες κοσκινίζει. 
Εδώ λοιπόν η Κυβέρνηση μας φέρνει τρία κρίσιμα ζητήματα σε ένα νομοσχέδιο, τρία ζητήματα που έχουν πάρει πλέον εθνικές διαστάσεις: Διαχείριση νερού, ερήμωση περιφέρειας, εκδημοκρατισμός της ενέργειας. Τα δύο από αυτά υπερεθνικές διαστάσεις. Τρία ζητήματα που θα έπρεπε να ενώνονται κάτω από ένα εθνικό συνεκτικό σχέδιο για το μέλλον της πατρίδας μας και τα αντιμετωπίζει ως τρεις ασύνδετες επιμέρους εκκρεμότητες και κοσκινίζει.
Για μια ακόμα φορά, μπροστά στο μέγεθος των προβλημάτων, αντί να αρθεί στο ύψος των περιστάσεων, η Κυβέρνηση αποφεύγει τη δύσκολη δουλειά και κάνει επιμέρους διευθετήσεις χωρίς στρατηγική στόχευση. Επιμέρους διευθετήσεις: Το τελευταίο καταφύγιο κάθε κουρασμένης κυβέρνησης. 
Τα τρία αυτά εθνικά προβλήματα που υποτίθεται ότι πάει να λύσει ή τουλάχιστον να καλυτερεύει η Κυβέρνηση πρώτα απ’ όλα θέλουν όραμα, έναν στόχο σε βάθος χρόνου που θα συμφωνήσουμε και θα υπηρετήσουμε όλοι μαζί. Και κάθε όραμα θέλει αυτό που ονομάζω τα τρία σίγμα: Συνεργασία, συνέχεια και συστήματα βελτίωσης, για να διορθώνουμε τα όποια λάθη γίνουν στον αρχικό σχεδιασμό. 
Χωρίς συνεργασία στην αρχή, δεν θα έχει συνέχεια. Χωρίς συνεργασία και συνέχεια, δεν θα μπορείς να βάλεις συστήματα που διορθώνουν τα λάθη που θα γίνουν στην εφαρμογή του σχεδίου. Όπου η Ελλάδα τις τελευταίες δεκαετίες έχει ακολουθήσει τα τρία σίγμα, όπως για παράδειγμα στον τουρισμό, την άμυνα, τη διπλωματία, πηγαίνουμε μπροστά και ας έχει κάνει νερά η Κυβέρνηση αυτή στα θέματα διπλωματίας. Και όπου όχι, στην παιδεία, την υγεία, το παραγωγικό μοντέλο, το φορολογικό, το πληρώνουμε πολύ ακριβά και σαν κράτος και σαν πολίτες. 
Ας πάρουμε όμως ένα ένα τα θέματα που διαπραγματεύεται αυτό το νομοσχέδιο. 
Ενέργεια. Ποιες είναι οι δύο μεγάλες εθνικές προκλήσεις πλέον που έχουμε μπροστά μας στην ενέργεια; Ένα, το κόστος της και δύο, η δική μας αυτονομία. Και τα δύο περνάνε μέσα από την αποθήκευση και τα δίκτυα μεταφοράς και διανομής. Όλοι ξέρουμε ότι πλέον η αναβάθμισή τους είναι επιτακτική και έγινε επιτακτική από δικές σας λάθος επιλογές, τις οποίες δεν θα είχατε κάνει, αν είχατε απλά συμβουλευτεί και τις τοπικές κοινωνίες. 
Για να γίνει όμως τώρα σωστή επένδυση σε δίκτυο και μπαταρίες, χρειάζεται σχεδιασμός. Αντί όμως να παρουσιάσει η Κυβέρνηση ένα ολοκληρωμένο σχέδιο ενίσχυσης των δικτύων διασύνδεσης και αποθήκευσης, κάτι που θέλει δουλειά, νοιάζετε για το πώς ειδικές κατηγορίες φωτοβολταϊκών θα αποκτήσουν προτεραιότητα την ώρα που εκατοντάδες επενδυτές περιμένουν επί χρόνια στις λίστες των διαχειριστών. Δηλαδή αποφυγή εργασίας και λίγο μπίζνες. 
Αλλά τα ίδια κάνει και σε ό,τι αφορά την ερήμωση της περιφέρειας. Στην περιφέρεια ο κόσμος ζει την εποχή του λουκέτου. Λουκέτα σε νηπιαγωγεία, λουκέτα σε σχολεία. Τμήματα τριτοβάθμιας εκπαίδευσης που κλείνουν. Καφενεία στην πλατεία που κλείνουν. Νοσοκομεία που από έλλειψη προσωπικού στέλνουν τον κόσμο σε ιδιώτες. Καταστήματα ΕΛΤΑ που κλείνουν. Υποκαταστήματα τραπεζών που κλείνουν. Μέχρι και τα ΑΤΜ έχουνε πάρει και έχουνε φύγει. 
Και ποια είναι η απάντηση της Κυβέρνησης στο πρόβλημα; Αντί για ένα ολοκληρωμένο σχέδιο περιφερειακής ανάπτυξης, με έμφαση ειδικά στις περιοχές που έχουν πληγεί, κάτι το οποίο βεβαίως θέλει δουλειά, ασχολείται με το πώς θα γίνει πιο εύκολη η ιδιωτική πολεοδόμηση σε οικισμούς, εκεί δηλαδή που ήδη υπάρχει ζήτηση για να έρθει ο κόσμος για τουρισμό. Δηλαδή αποφυγή εργασίας και λίγο μπίζνες. 
Και φτάνουμε στο νερό. Ομολογώ ότι πολλές φορές στο παρελθόν χρησιμοποίησα τον όρο δημόσιο αγαθό, χωρίς να είμαι απολύτως σίγουρος για το πώς επακριβώς προσδιορίζεται. Ετοιμάζοντας λοιπόν την ομιλία μου για σήμερα, συμβουλεύτηκα τα τεφτέρια μου, όπως λένε, και συνειδητοποίησα πόσο απλός και ξεκάθαρος είναι ο όρος.
Δημόσιο είναι κάθε αγαθό, από τη χρήση του οποίου κανένας δεν μπορεί να αποκλειστεί και αν χρησιμοποιηθεί από ένα άτομο, δεν μειώνεται η διαθεσιμότητά του για κάθε άλλο χρήστη. Αυτές οι δύο ιδιότητες ενός δημόσιου αγαθού είναι αυτό που λέμε μη αποκλειστικότητα και μη ανταγωνιστικότητα -τις λέω για να τις εμπεδώσω εγώ. 
Μη αποκλειστικότητα: Μπορούμε να αποκλείσουμε κάποιον ή κάτι από το να πιει νερό που το χρειάζεται για να ζήσει; Σίγουρα, όχι. Μη ανταγωνιστικότητα όμως; Αν πιώ εγώ νερό, θα σταματήσω κάποιον άλλον από το να έχει δικαίωμα στο νερό; Θεωρητικά, όχι. Έλα, όμως, που στην Ελλάδα έχουμε λειψυδρία και όταν ένας ποτίζει εδώ, κάποιος διψάει άλλου και πάνω σε αυτό το χαρακτηριστικό χτίζει η Κυβέρνηση όλη της τη θεωρία για τα πράγματα που πρέπει να γίνουν.
Μας φέρνει το ερώτημα, δηλαδή: Αν κάποιο αγαθό είναι σε έλλειψη, τότε παύει να είναι δημόσιο; Αυτή η ερώτηση παίρνει επικίνδυνες φιλοσοφικές διαστάσεις, αλλά δεν θα χρειαζόταν να το θέσουμε, εάν βλέπαμε τι μπορούμε να κάνουμε για να μην έχουμε έλλειψη νερού και ποιος είναι υπεύθυνος για να γίνει αυτή η δουλειά. Η απάντηση είναι απλή. Διαχειριστής του νερού και κάθε δημόσιου αγαθού είναι το κράτος και η δουλειά που έχει κάνει μέχρι σήμερα είναι τραγική και δεν υπερβάλλω καθόλου σε αυτό. 
Η διαχείριση του νερού έχει να κάνει με δύο πράγματα. Πώς το μαζεύεις και πώς το μοιράζεις. Μέχρι σήμερα το κράτος πήγαινε σε μια λίμνη και έπαιρνε το νερό μέχρι να αδειάσει. Δεν το λες και πολιτική συλλογής και διαχείρισης νερού. Αν πάει κανείς στον Έβρο, για παράδειγμα, θα δει νεροσυλλέκτες. Προνοητικοί άνθρωποι, λοιπόν, που ζουν στην περιοχή μαζεύουν το νερό τον χειμώνα, για να ποτίζουν το καλοκαίρι. Το πρόβλημα με τους νεροσυλλέκτες του Έβρου, όμως, είναι ότι όλοι βρίσκονται στη μεριά της Τουρκίας ή λίγο πιο πάνω, στη Βουλγαρία, που έχουν και την πηγή. Στην Ελλάδα, γιατί δεν υπάρχουν; Διότι ο διαχειριστής μας, που είναι το κράτος, ποτέ δεν προνόησε. 
Η δεύτερη δουλειά του διαχειριστή, είναι πώς μεταφέρει το νερό στο σπίτι, στο εργοστάσιο, στο χωράφι. Αλλά το ελληνικό κράτος χάνει περίπου 30% του νερού που μεταφέρει. Έχουμε, λοιπόν, έναν διαχειριστή που δεν μπορεί να συλλέξει νερό και δεν μπορεί να το μεταφέρει χωρίς μεγάλες απώλειες. Θα μου πείτε, μπορεί να είναι θέμα χρημάτων. Δεν νομίζω. Είχαμε 36 δισεκατομμύρια ευρώ του Ταμείου Ανάκαμψης και - καθίστε να δείτε, πώς το έλεγαν;- Ανθεκτικότητας. Τρομάρα τους, μας το έβαλαν και στον τίτλο, για να μην το ξεχάσουμε! 
Και πάλι η Κυβέρνηση Μητσοτάκη δεν κατάλαβε τίποτα. Έβαλε ελάχιστα έργα για το νερό στο Ταμείο Ανάκαμψης -γιατί είναι λίγα τα δεκαοχτώ έργα άρδευσης και τρία έργα ύδρευσης- και τι έκανε; Τα απένταξε όλα. Όλα! Ο λόγος; Αυτό που σας λέω από την αρχή. Η έλλειψη σχεδιασμού. Τώρα μας λένε ότι όλα θα τα λύσει το «φάρμακο δια πάσαν νόσον», το λεγόμενο Εθνικό Πρόγραμμα Ανάπτυξης. Έτσι ονόμασαν τον κουβά των αποτυχιών τους στο Ταμείο Ανάκαμψης. Καλύτερα να το ονόμαζαν «Ταμείο Εθνικής και Κυβερνητικής Αναποτελεσματικότητας». 
Χάσαμε επτά ολόκληρα χρόνια για τη λειψυδρία. Δεκάδες έργα σε όλη τη χώρα θα μπορούσαν ήδη να είχαν ολοκληρωθεί με ευρωπαϊκούς πόρους και τώρα μας λένε ότι θα τα κάνουμε με δικούς μας. Πάλι χωρίς σχέδιο! Πάλι με τους ίδιους κινδύνους αναποτελεσματικότητας! Και ποια είναι η απάντηση του κυβερνητικού κλαμπ αναποτελεσματικότητας σε όλα αυτά; Ποιο είναι; Τι θα λύσει όλα αυτά τα προβλήματα; Μεγαλύτερες εταιρείες ύδρευσης, δηλαδή, αποφυγή εργασίας και λίγο μπίζνες. 
Μια σοβαρή εθνική στρατηγική θα έπρεπε να αφορά τα δίκτυα, τις διαρροές, την άρδευση, τις γεωτρήσεις, τις πραγματικές ανάγκες της κάθε περιοχής, όπως κάνει η πρόταση του ΠΑΣΟΚ που πολύ καλά ανάλυσε ο Εισηγητής μας, ο Μανώλης Χριστοδουλάκης. Για να καταγράψει τις ανάγκες, όμως, θέλει τη συμβολή των τοπικών αρχών. Θέλει αξιόπιστα δεδομένα και καθαρούς εθνικούς και τοπικούς στόχους, που μετά μεταφράζονται σε επιμέρους καθαρούς, μετρήσιμους ποσοτικούς και ποιοτικούς στόχους για τον καθένα μας. Επίσης, χρειάζεται χρηματοδοτικά πακέτα που υπηρετούν αυτούς τους στόχους, βάσει κάποιας προτεραιοποίησης. Όλα αυτά, δηλαδή, που δεν κάνει η στρατηγική της Κυβέρνησης. 
Αντιθέτως και εδώ το μόνο που ζητάει είναι περισσότερη συγκέντρωση, μεγαλύτερα εταιρικά σχήματα, λιγότερο ουσιαστικό ρόλο για τις τοπικές κοινωνίες και ένα σχέδιο για τους δήμους και τις δημοτικές επιχειρήσεις ύδρευσης χωρίς τους δήμους και τις δημοτικές επιχειρήσεις ύδρευσης.
Θυμάμαι πριν λίγες μέρες, κύριε Κοινοβουλευτικέ Εκπρόσωπε της Νέας Δημοκρατίας, που μας κάνατε κριτική. Λέγατε ότι δεν είχαμε ακούσει τη θετική στάση της τοπικής κοινωνίας και της τοπικής αυτοδιοίκησης για το χιονοδρομικό Κέντρο της Βασιλίτσας. Εμείς τους ακούσαμε και σε κάποια συμφωνήσαμε. Είχαμε τις ενστάσεις μας, αλλά τους ακούσαμε. Και έρχεστε εσείς στο μείζον ζήτημα του νερού και κλείνετε την πόρτα της Βουλής σε όλους τους δήμους της χώρας, ακόμα και στον άνθρωπο που δεν θέλει ποτέ να στεναχωρήσει το αφεντικό, τον κ. Κυρίζογλου.
Ακούω την Κυβέρνηση να σχίζει τα ιμάτιά της για το νερό ως δημόσιο αγαθό. Ακούστε, κυρίες και κύριοι της Κυβέρνησης, αν είναι δημόσιο αγαθό το νερό -και εμείς πιστεύουμε ότι είναι-, τότε είναι και δημόσια υπόθεση, όλων μας δηλαδή, με πρώτους τους εκλεγμένους τοπικούς αντιπροσώπους. Εσείς το μεταχειρίζεστε για άλλη μία φορά ως ιδιωτικό τσιφλίκι. Αν το εννοείτε ότι είναι δημόσιο αγαθό, τότε πρέπει να δώσετε όραμα και να διασφαλίσετε τα τρία σίγμα: συνεργασία, συνέχεια και συστήματα αξιολόγησης για να διορθώνουμε ό,τι σχεδιάζουμε λάθος. Τα λέω για να τα εμπεδώσετε εσείς αυτή τη φορά.
Όμως, αυτά είναι ψιλά γράμματα για μια κυβέρνηση κουρασμένη. Το αποτέλεσμα; Αποφυγή εργασίας. Διευθέτηση με συζητήσιμη στόχευση και λίγο μπίζνες, πασαλείμματά, δηλαδή, σε προβλήματα που έχουν πάρει εθνικές και υπερεθνικές διαστάσεις.
Μια κυβέρνηση, όμως, που έχει μπροστά της προβλήματα εθνικών διαστάσεων και τα αντιμετωπίζει με αποφυγή εργασίας και λίγο μπίζνες, τι πρέπει να κάνει; Αυτό που σας λέμε εδώ και πάρα πολύ καιρό. Να πάει σπίτι της και να έρθει στη θέση της μια κυβέρνηση που έχει πρόγραμμα και όρεξη για δουλειά, που είναι έτοιμη να ζυμώσει και όχι να σπαταλά τον χρόνο της, τον χρόνο μας και τον χρόνο της χώρας, όπως κάνει η σημερινή. Μια τέτοια κυβέρνηση μπορεί να διασφαλίσει μόνο το ΠΑΣΟΚ.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ πολύ, κύριε συνάδελφε. Θα δώσουμε τον λόγο τώρα στον τελευταίο ομιλητή για την ώρα, τον κ. Χαλκιά, τον ανεξάρτητο Βουλευτή. Αμέσως μετά θα προχωρήσουμε στη συζήτηση της ένστασης αντισυνταγματικότητας του ΠΑΣΟΚ.
Κύριε Χαλκιά, έχετε τον λόγο.
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ, κύριε Πρόεδρε.
Κυρία Υπουργέ, κυρίες και κύριοι συνάδελφοι, μαύρη η χθεσινή μέρα για την πατρίδα μας, μαύρη για τις οικογένειες των πυροσβεστών μας. Ας είναι ελαφρύ το χώμα που θα τους σκεπάσει. Καλή δύναμη στις οικογένειές τους και στο Πυροσβεστικό Σώμα που πενθεί.
Τα πρώτα δεκαέξι άρθρα του παρόντος νομοσχεδίου περιγράφουν τη βίαιη ενσωμάτωση των Δημοτικών Επιχειρήσεων Ύδρευσης και Αποχέτευσης καθώς και των Τοπικών Οργανισμών Εγγείων Βελτιώσεων στην ΕΥΔΑΠ και την ΕΥΑΘ. Η προτεινόμενη ρύθμιση συνιστά ένα άνευ προηγουμένου πλήγμα στην τοπική αυτοδιάθεση και μια άμεση προσβολή προς τον κόπο των πολιτών.
Παραβιάζει βάναυσα τη συνταγματικά κατοχυρωμένη ανεξαρτησία της τοπικής αυτοδιοίκησης, καθώς αφαιρείται από τους δήμους η πλέον θεμελιώδης, η πιο ζωτική τοπική υπόθεση, που είναι η διαχείριση και η παροχή του πόσιμου νερού στους δημότες τους. Οι υποδομές ύδρευσης, τα δίκτυα, τα αντλιοστάσια και οι δεξαμενές, δεν χαρίστηκαν. Χτίστηκαν με ιδρώτα, πόνο και με λιθαράκι από το υστέρημα και τη φορολογία των τοπικών κοινωνιών επί δεκαετίες ολόκληρες. Η βίαιη εκχώρησή τους σε ανώνυμες εταιρείες συνιστά ωμή δήμευση και υφαρπαγή της δημοτικής περιουσίας.
Το επιχείρημα του νομοσχεδίου ότι οι δήμοι δύναται να διατηρήσουν την κυριότητα των παγίων τους, εφόσον το ζητήσουν, αποτελεί ένα νομικό τέχνασμα άνευ ουσίας. Εάν ένας δήμος κατέχει στα χαρτιά ένα δίκτυο, αλλά του απαγορεύεται να το διοικεί, να εισπράττει τα ανταποδοτικά τέλη και να αποφασίζει για την έκτασή του, τότε η κυριότητα συνιστά γράμμα και νόμο.
Οι σημερινές δημοτικές επιχειρήσεις, γνωρίζοντας προσωπικά τον κάθε δημότη, ασκούν κοινωνική πολιτική, προστατεύοντας τον ανήμπορο, τον ηλικιωμένο, τον άνεργο οικογενειάρχη, την πολύτεκνη μητέρα από διακοπές υδροδότησης. Η απρόσωπη ανώνυμη εταιρεία θα λειτουργεί με αδυσώπητα χρηματοοικονομικά κριτήρια, αγνοώντας την ανθρώπινη δυστυχία και τον πόνο.
Η Κυβέρνηση επικαλείται τα χρέη των τοπικών φορέων, αποσιωπώντας τους πραγματικούς ενόχους. Τα χρέη προέκυψαν από την εκτόξευση του ενεργειακού κόστους από τις κυβερνητικές επιλογές στην αγορά ενέργειας και από τα υπερκέρδη των καρτέλ. Η κεντρική εξουσία στραγγάλισε οικονομικά τις επιχειρήσεις των δήμων, για να χρησιμοποιήσει σήμερα την ασφυξία τους ως μοχλό πίεσης και εκβιασμού για τη βίαιη εξαγορά τους. 
Μία από τις πλέον κρίσιμες παρεμβάσεις του νομοσχεδίου εστιάζεται στα άρθρα που διευρύνουν τις αρμοδιότητες του Οργανισμού Διαχείρισης Υδάτων Θεσσαλίας. Η Κυβέρνηση, προβάλλοντας ως δικαιολογία τις καταστροφικές συνέπειες των ακραίων καιρικών φαινομένων, προχωρά στην υπαγωγή όλων των αυτόνομων αρδευτικών δικτύων της περιοχής σε ένα νέο κεντρικό οργανισμό με τη μορφή ανώνυμης εταιρείας. Όμως, ο Θεσσαλικός Κάμπος δεν είναι ένα απλό γεωγραφικό διαμέρισμα, αποτελεί την καρδιά της εθνικής αγροτικής παραγωγής, τον τροφοδότη του έθνους και τον απόλυτο εγγυητή της επισιτιστικής ασφάλειας της χώρας. Δεν μπορεί, επομένως, να τεθεί υπό καθεστώς ομηρίας. 
Ο νέος Οργανισμός δεν ιδρύεται για να προστατέψει, αλλά για να λειτουργήσει ως ψυχρός εταιρικός μηχανισμός που θα καθορίσει την τιμή του αρδευτικού νερού με αμιγώς κερδοσκοπικά κριτήρια. Αυτή η μεθοδευμένη, αναπόφευκτη αύξηση των αρδευτικών τελών θα στραγγαλίσει τη μικρή και μεσαία γεωργία. Έτσι, θα οδηγηθούν οι μικρομεσαίοι παραγωγοί στην εγκατάλειψη της πατρογονικής τους γης και το κόστος παραγωγής θα γίνει δυσβάστακτο. Οι αγρότες θα αναγκαστούν να παραδώσουν τα χωράφια τους, τα οποία συγκεντρωμένα εις χείρας ολίγων θα μετατραπούν σε βιομηχανικά τοπία με παραγωγή ηλεκτρικής ενέργειας και κέντρα δεδομένων. Στην κρίσιμη στιγμή, θα κληθούμε να τραφούμε όλοι με δεδομένα, μνήμες, σκληρούς δίσκους, επεξεργαστές και φωτοβολταϊκά, γιατί τα αγροτικά προϊόντα θα έχουν εκλείψει.
 Ενώ το παρόν νομοσχέδιο ασχολείται με τη διοικητική αναδιάρθρωση των υδάτων και τις εταιρικές συγχωνεύσεις, η πραγματική λύση για τον λαό που διψά δεν βρίσκεται στις νομοθετικές ακροβασίες, αλλά στην κατασκευή και ολοκλήρωση ζωτικών εθνικών υποδομών. 
Το χαρακτηριστικότερο παράδειγμα κρατικής αναλγησίας, γραφειοκρατικής εγκατάλειψης, αλλά και τεράστιας αναπτυξιακής δυναμικής εντοπίζεται στην καρδιά της Ελλάδος, στο εγκαταλειμμένο φράγμα της Σέτας της Εύβοιας, μια υποδομή που οφείλει να αναδειχθεί ως σύμβολο του αγώνα για την ανάπτυξη της υπαίθρου. Σήμερα, μετά από δεκαετίες αδιαφορίας, βρισκόμαστε σε ένα κρίσιμο σημείο. Ο αναθεωρημένος προϋπολογισμός των 55 εκατομμυρίων ευρώ είναι ένα ποσό απολύτως εφικτό και ελάχιστο μπροστά στο ανυπολόγιστο εθνικό και κοινωνικό όφελος που θα προσφέρει. Η χρηματοδότηση αυτή μπορεί -και πρέπει- να εξασφαλιστεί άμεσα από τα ευρωπαϊκά εργαλεία της απολιγνιτοποίησης, αποδίδοντας ελάχιστη δικαιοσύνη σε μία περιοχή, το Αλιβέρι, που έδωσε τα πάντα για την ενεργειακή στήριξη της χώρας και τώρα μαραζώνει. 
Απευθύνω αγωνιώδη έκκληση προς την Κυβέρνηση και κάθε μέλος του Κοινοβουλίου. Είναι ζήτημα εθνικής αξιοπρέπειας και ιστορικής δικαιοσύνης να τερματιστεί η εγκληματική τριακονταετή εγκατάλειψη της Εύβοιας. Η πολιτεία οφείλει, σήμερα κιόλας, να διασφαλίσει τα 55 εκατομμύρια ευρώ για την άμεση δημοπράτηση, για την ολοκλήρωση των εργασιών του φράγματος της Σέτας, αποδεικνύοντας ότι το κράτος έχει συνέχεια και δεν πετάει τον ιδρώτα του φορολογούμενου στα λασπόνερα της λήθης. 
Απαιτούμε την άμεση και χωρίς περιστροφές διοχέτευση των ευρωπαϊκών κονδυλίων του Ταμείου Δίκαιης Μετάβασης στο συγκεκριμένο έργο. Ο λαός του Αλιβερίου, που επί δεκαετίες θυσίασε τον τόπο του και την υγεία του για να στηρίξει την ενεργειακή αυτάρκεια της Ελλάδας μέσα από το λιγνίτη και που τώρα βιώνει τη φτώχεια τις απολιγνιτοποίησης, δικαιούται έργα πνοής και όχι παρηγορητικά ευχολόγια. Το φράγμα της Σέτας είναι η μόνη έμπρακτη απάντηση απέναντι στον οικονομικό μαρασμό της περιοχής. 
Ας αναλογιστούμε όλοι το δράμα ογδόντα χιλιάδων περίπου πολιτών της Κύμης Αλιβερίου και της Ερέτριας και πενήντα ένα ιστορικών οικισμών, όπου άνθρωποι κάθε καλοκαίρι ανοίγουν τη βρύση τα σπίτια τους και δεν τρέχει ούτε μία σταγόνα νερό και βιώνουν την απόλυτη απελπισία. Η ολοκλήρωση του φράγματος θα εξαλείψει οριστικά τον εφιάλτη της λειψυδρίας, εξασφαλίζοντας την υγεία, την υγιεινή και την αξιοπρεπή διαβίωση που αξίζει σε κάθε ελληνική οικογένεια. 
Ο κόσμος της Εύβοιας ζητάει απαντήσεις, κυρία και κύριε Υπουργέ. Αν θέλετε, σας παρακαλώ, να μας δώσετε απαντήσεις για το τι θα γίνε με το φράγμα στη Σέτα και επίσης, να μας πείτε τι έχει δρομολογηθεί για το φράγμα στα Ψαχνά.
Επανερχόμενος, λοιπόν, στις διατάξεις του νομοσχεδίου, η κυβερνητική ρητορική παρουσιάζει την αναβάθμιση της Ρυθμιστικής Αρχής Αποβλήτων Ενέργειας και Υδάτων ως -δήθεν- τη μοναδική λύση για τη διασφάλιση της ανάκτησης κόστους και την αποτροπή κατασπατάλησης των πόρων, σύμφωνα με τις υποδείξεις της Ευρωπαϊκής Ένωσης. Δυστυχώς, η Αρχή αποκτά το δικαίωμα να επιβάλλει εξοντωτικά πρόστιμα και να αξιολογεί τη βιωσιμότητα των παροχών με απόλυτα αυστηρούς δείκτες. Δυστυχώς, οι ανεξάρτητες αρχές συχνά λειτουργούν ως αδιαφανή μηχανισμοί που παρακάμπτουν εντέχνως τη δημοκρατική λογοδοσία. Η συγκεκριμένη ρυθμιστική Αρχή δεν έρχεται για να προστατεύσει τον καταναλωτή, αλλά για να λειτουργήσει ως ένας τιμωρητικός μηχανισμός. Η θέσπιση ασφυκτικών, απάνθρωπων κριτηρίων βιωσιμότητας είναι προσεκτικά σχεδιασμένη, ώστε η συντριπτική πλειονότητα των μικρών δημοτικών επιχειρήσεων να αποτύχει οικτρά στις αξιολογήσεις. Η επαπειλούμενη επιβολή κολοσσιαίων και εξοντωτικών προστίμων για μικρές αποκλίσεις στην κοστολόγηση θα οδηγήσει στις υπηρεσίες των δήμων σε μία τεχνητή και μεθοδευμένη χρεοκοπία. Με αυτόν τον τρόπο, οι τοπικοί άρχοντες θα εξαναγκαστούν να παραδώσουν τα δίκτυά τους σε μεγάλους εταιρικούς παρόχους, προκειμένου να γλιτώσουν τις ποινικές και διοικητικές κυρώσεις. Οδηγούμαστε, δηλαδή, με μαθηματική ακρίβεια στο τελικό στάδιο πριν την ανεξέλεγκτη εκτόξευση του τιμολογίου του νερού στο άπειρο του διαστήματος.
Δυστυχώς, αυτό το έργο το έχουμε ξαναδεί. Όπως ακριβώς βιώσαμε την τραγωδία με τους λογαριασμούς ηλεκτρικής ενέργειας, οι οποίοι γονάτισαν τα ελληνικά νοικοκυριά, έτσι ακριβώς, το νερό θα μετατραπεί από ένα προσιτό φυσικό αγαθό σε ένα πανάκριβο πολυτελές εμπόρευμα που θα δοκιμάζει τις αντοχές της ελληνικής οικογένειας. 
Κύριε Υπουργέ, κλείνοντας -δεν είναι προσωπικό προς εσάς, αλλά προς την Κυβέρνηση της Νέας Δημοκρατίας- να σας πω ότι δεν έχουμε καμία εμπιστοσύνη στην Κυβέρνησή σας. Δεν ξεχνάμε τον κ. Χατζηδάκη και το τι έλεγε για την ενέργεια και πού οδηγήθηκαν οι τιμές της ενέργειας. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε. 
Κυρίες και κύριοι συνάδελφοι, θα ήθελα να ανακοινώσω ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069- Νέο πλαίσιο για τη συμμόρφωση της Διοίκησης στις δικαστικές αποφάσεις και λοιπές διατάξεις».
Προχωράμε στη συζήτηση της ένστασης αντισυνταγματικότητας. 
Κύριοι συνάδελφοι του ΠΑΣΟΚ, προβάλετε αντιρρήσεις συνταγματικότητας και ζητάτε να αποφανθεί η Βουλή. Θα εφαρμόσουμε την παράγραφο 2 του άρθρου 100 του Κανονισμού της Βουλής. Δικαίωμα να μιλήσουν έχουν ο λέγων, ο Παναγιώτης Δουδωνής από το ΠΑΣΟΚ, ο αντιλέγων, ο Ευστράτιος Σιμόπουλος από τη Νέα Δημοκρατία και οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι και οι αρμόδιοι Υπουργοί, καθένας για πέντε λεπτά της ώρας.
Από το ΚΚΕ θα μιλήσει ο κ. Καραθανασόπουλος, από τον ΣΥΡΙΖΑ ο κ. Ξανθόπουλος, από την Ελληνική Λύση ο κ. Φωτόπουλος, από τη Νίκη ο κ. Τσιρώνης, από την Πλεύση Ελευθερίας θα μας πουν σε λίγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η Πρόεδρος θα μιλήσει. 
Μας ρωτήσατε και δεν σας είπαμε; 
ΠΡΟΕΔΡΕΥΩΝ (Γεώργιος Γεωργαντάς): Όλοι έχουν δηλώσει. 
Εν πάση περιπτώσει, δικαιούται να μιλήσει η Πρόεδρος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αν μας ρωτούσατε, θα δηλώναμε. 
ΠΡΟΕΔΡΕΥΩΝ (Γεώργιος Γεωργαντάς): Το δηλώνετε μόνη σας. Έτσι γίνεται πάντα. 
Τον λόγο έχει ο κ. Παναγιώτης Δουδωνής ως λέγων για πέντε λεπτά. 
ΠΑΝΑΓΙΩΤΗΣ ΔΟΥΔΩΝΗΣ: Ευχαριστώ, κύριε Πρόεδρε. 
Κατ’ αρχάς, να πούμε ότι καταθέτουμε ένσταση αντισυνταγματικότητας κατά των άρθρων 3, 4, 6 και 16 του σχεδίου νόμου ως αντικειμένων του άρθρου 102 του Συντάγματος μεταξύ άλλων. 
Πριν όμως μιλήσω γι’ αυτά, να εκφράσουμε την οδύνη μας για την απώλεια των συνανθρώπων μας που έπεσαν στη μάχη με τις φλόγες, τη συμπαράστασή μας στις οικογένειές τους και να πούμε ότι αυτή είναι μια διαρκής μάχη με θύματα, με ανθρώπους, οι οποίοι χάνουν τη ζωή τους για την προστασία περιουσιών, φυσικού περιβάλλοντος και ανθρώπινων ζωών. Αυτοί είναι ήρωες για εμάς. 
Να πω, βέβαια, ότι είμαστε ιδιαίτερα προβληματισμένοι από τις συνεχιζόμενες πυρκαγιές ανά την Ελλάδα. Είναι και η καρδιά της αντιπυρικής περιόδου αυτή η περίοδος. Μεταξύ άλλων, και στην πατρίδα μου είχαμε μια φωτιά, στο Πλωμάρι. Επ’ αυτού να σας πω ότι πολλές φορές έχουμε μιλήσει για την ανάγκη της πρόληψης. Είχαμε φέτος πολλές βροχές και είχαμε και έλλειψη βόσκησης λόγω του αφθώδους πυρετού και είχαμε κρούσει τον κώδωνα, αλλά κανένας δεν άκουσε. Και είναι του δικού σας Υπουργείου αρμοδιότητα, κύριε Υπουργέ αυτό. Δεν έγινε τίποτα. Έτσι καταλήγουμε σε αποτελέσματα, όπου κινδύνεψε ακόμα και μια κατοικημένη περιοχή. Έφτασε πολύ κοντά η φωτιά στο Κέντρο Υγείας. 
(Στο σημείο αυτό την Προεδρική Έδρα καταλαμβάνει ο  Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)

Νομίζω, λοιπόν, ότι πρέπει να ακούτε τις εκκλήσεις στο επίπεδο της πρόληψης, για να προλαβαίνουμε τέτοια φαινόμενα, που, όπως είδατε, σε τρεις περιπτώσεις στέρησαν και ανθρώπινες ζωές.

Έρχομαι στο θέμα του νομοσχεδίου και της ενστάσεως αντισυνταγματικότητας. Εγώ θα σας διαβάσω μόνο τι λέει η Επιστημονική Υπηρεσία της Βουλής στη σελίδα 17, για να ακριβολογούμε και να μην ψάχνεστε: «Η προβλεπόμενη ειδική εκ του νόμου διαδοχή, κατά το μέρος που επιφέρει υποχρεωτική μεταβίβαση στοιχείων του ενεργητικού και παθητικού των οργανισμών τοπικής αυτοδιοίκησης, χωρίς τη συναίνεσή τους και χωρίς επαρκείς εγγυήσεις διατήρησης της οικονομικής τους αυτοτέλειας, μπορεί να θέσει ζήτημα συμβατότητας με το άρθρο 102 του Συντάγματος, το οποίο κατοχυρώνει τη διοικητική και οικονομική αυτοτέλεια των ΟΤΑ, δεδομένου ότι η επίμαχη μεταβίβαση ενδέχεται να κριθεί ότι στερεί από τους ΟΤΑ την περιουσιακή βάση με την οποία ασκούν την αρμοδιότητα ύδρευσης σε τοπικό επίπεδο».
Άρα, βλέπετε ότι και η Επιστημονική Υπηρεσία της Βουλής θέτει ένα πάρα πολύ σοβαρό θέμα. Το άρθρο 102 δεν προβλέπει απλώς δύο βαθμούς τοπικής αυτοδιοίκησης, τελεία. Δεν προβλέπει ότι θα έχουμε -ας πούμε- δημάρχους και περιφερειάρχες. Τους δίνει και τη δυνατότητα να έχουν την οικονομική τους αυτοτέλεια και να διαχειρίζονται διά της οικονομικής αυτής αυτοτέλειας και να επιλαμβάνονται των τοπικών υποθέσεων.
Εδώ πέρα η παραβίαση του άρθρου 102 γίνεται και στα δύο επίπεδα: και στο επίπεδο της μη διατήρησης της οικονομικής αυτοτέλειας, καθώς μεταβιβάζονται στοιχεία του ενεργητικού και του παθητικού υποχρεωτικά, αλλά και στο ζήτημα της διαχείρισης των τοπικών υποθέσεων, όπως είναι αυτές οι οποίες μεταβιβάζονται. Πρώτο θέμα.
Θα πω επιπλέον ότι η νομολογία του Συμβουλίου της Επικρατείας, η οποία κρίνει ως εφαρμοστέο στην περίπτωση της ΕΥΔΑΠ το άρθρο 21 παράγραφος 3 του Συντάγματος για την προστασία της υγείας, τυγχάνει εφαρμογής και εδώ πέρα, σε σχέση με την ανάγκη ελέγχου και τη διατήρηση της διαχείρισης. Άρα, η διάταξή σας έχει προβληματική σχέση και με το άρθρο 21 παράγραφος 3 του Συντάγματος.
Και το τελευταίο, γιατί επικαλείστε κάποιους λόγους, μια ολιστική διαχείριση των υδάτων -αυτό λέτε- δεν έχετε επαρκώς στοιχειοθετήσει και κατά τούτο πάσχει στο επίπεδο της αναλογικότητας, του άρθρου 25, δηλαδή, του Συντάγματος. Αυτό σημαίνει ότι δεν έχετε περάσει κανένα από τα τεστ που θέτει η αρχή της αναλογικότητας, δηλαδή την αναγκαιότητα, την επάρκεια και την αναλογικότητα stricto sensu. Τίποτα από όλα αυτά δεν δικαιολογείται με μια αόριστη επίκληση της ολιστικής διαχείρισης των υδάτων.
Άρα, εδώ πέρα έχουμε μία διάταξη η οποία πάσχει πολλαπλώς. Κεντρικό της ζήτημα είναι το ότι αντίκειται στο άρθρο 102, σε σχέση και με το στοιχείο της οικονομικής αυτοτέλειας και με το στοιχείο της διαχείρισης των τοπικών υποθέσεων, πάσχει, όμως και σε σχέση με το άρθρο 21 παράγραφος 3 και της νομολογίας του Συμβουλίου της Επικρατείας, πολύ πρόσφατης για το ζήτημα της ΕΥΔΑΠ και τρίτον, πάσχει στο επίπεδο της αρχής της αναλογικότητας και το άρθρο 25 του Συντάγματος.
Όμως, εδώ πέρα αυτά είναι ψιλά γράμματα για την Κυβέρνηση -και οφείλω να το πω- διότι εμφανίζεται ο Υπουργός Υγείας στη Λήμνο με γυαλιά που κάνουν καταγραφή ήχου και εικόνες και τραβούν φωτογραφίες. Εδώ τον έχω!
Κοιτάξτε εδώ την κατάσταση, κύριε Πρόεδρε. Δηλαδή, αν είναι δυνατόν! Είναι δυνατόν; Δηλαδή, τι είναι αυτό; Κατάσκοπος Υπουργός;
ΓΕΩΡΓΙΟΣ ΑΜΥΡΑΣ: Δεν είναι τέτοια γυαλιά!
ΠΑΝΑΓΙΩΤΗΣ ΔΟΥΔΩΝΗΣ: Δεν είναι, είναι αλλιώτικα.
ΓΕΩΡΓΙΟΣ ΑΜΥΡΑΣ: Όχι, δεν είναι.
ΠΑΝΑΓΙΩΤΗΣ ΔΟΥΔΩΝΗΣ: Είναι άλλη μάρκα.
ΓΕΩΡΓΙΟΣ ΑΜΥΡΑΣ: Δεν είναι αυτά που λέτε εσείς. Τα έχετε δει αυτά που λέτε;
ΠΑΝΑΓΙΩΤΗΣ ΔΟΥΔΩΝΗΣ: Ναι, για πείτε, δεν είναι αυτά;
ΓΕΩΡΓΙΟΣ ΑΜΥΡΑΣ: Δεν είναι αυτά!
ΠΑΝΑΓΙΩΤΗΣ ΔΟΥΔΩΝΗΣ: Είναι άλλα, εντάξει.
Αν είναι δυνατόν, δεν μας απασχολεί η μάρκα, κύριε Αμυρά, ξέρετε.
ΓΕΩΡΓΙΟΣ ΑΜΥΡΑΣ: Δεν είναι η μάρκα, δεν καταγράφουν αυτά.
ΠΡΟΕΔΡΕΥΩΝ (Πάρις Κουκουλόπουλος): Κύριε Αμυρά, σας παρακαλώ, μη διακόπτετε τη συνεδρίαση.
ΓΕΩΡΓΙΟΣ ΑΜΥΡΑΣ: Δεν είναι αυτά, σας λέω.
ΠΡΟΕΔΡΕΥΩΝ (Πάρις Κουκουλόπουλος): Κύριε Αμυρά, παρακαλώ, αφήστε τον κ. Δουδωνή να ολοκληρώσει.
ΠΑΝΑΓΙΩΤΗΣ ΔΟΥΔΩΝΗΣ: Αυτό δεν είναι δυνατό να είναι συμβατό με το GDPR. Και κατά τούτο, έτσι και γίνει προσφυγή…
ΓΕΩΡΓΙΟΣ ΑΜΥΡΑΣ: Μα, δεν καταγράφουν, σας λέμε!
ΠΡΟΕΔΡΕΥΩΝ (Πάρις Κουκουλόπουλος): Κύριε Αμυρά, σας παρακαλώ, επιτέλους, σταματήστε!
ΠΑΝΑΓΙΩΤΗΣ ΔΟΥΔΩΝΗΣ: Προχωράμε, όμως και συνεχίζουμε επί της ενστάσεως αντισυνταγματικότητας.
ΓΕΩΡΓΙΟΣ ΑΜΥΡΑΣ: Από fake σε fake, δηλαδή;
ΠΡΟΕΔΡΕΥΩΝ (Πάρις Κουκουλόπουλος): Κύριε Αμυρά, σας παρακαλώ, σταματήστε να διακόπτετε! Σταμάτησα τον χρόνο.
Κύριε Δουδωνή, μπορείτε να συνεχίσετε.
ΠΑΝΑΓΙΩΤΗΣ ΔΟΥΔΩΝΗΣ: Προχωράμε.
Άρα, λοιπόν, κύριε Πρόεδρε, η βάση της ενστάσεως είναι τριπλή. Είναι τριπλή με κεντρική την έννοια του άρθρου 102 του Συντάγματος, ταυτοχρόνως, τίθενται και τα θέματα σε σχέση με το 21 παράγραφος 3 και με το 25. Προφανώς και αυτά θα κριθούν από τα δικαστήρια, αλλά απορώ πώς θεωρήσατε ότι θα έρθει ένα τέτοιο νομοσχέδιο εδώ με αυτές τις διατάξεις και δεν θα υποστεί τη βάσανο της ενστάσεως αντισυνταγματικότητας.
Άρα, λοιπόν, υποβάλλουμε και υποστηρίζουμε την ένστασή μας λόγω αντίθεσης των συγκεκριμένων διατάξεων στα άρθρα 102, 25 και 21 παράγραφος 3 και γι’ αυτό ζητούμε να γίνει δεκτή η ένστασή μας.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Δουδωνή.
Τον λόγο τώρα έχει ως αντιλέγων ο Κοινοβουλευτικός Εκπρόσωπος της Νέας Δημοκρατίας, ο κ. Ευστράτιος Σιμόπουλος.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
ΠΑΝΑΓΙΩΤΗΣ ΔΟΥΔΩΝΗΣ: Κύριε Σιμόπουλε, πρώτον, σηκώστε το μικρόφωνό σας.
Δεύτερον, να μας πείτε για τα γυαλιά τα δικά σας.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Όταν ξεκίνησα να φοράω γυαλιά, ήμουν οκτώ χρονών και είναι περίπου τα ίδια, οπότε δεν τίθεται τέτοιο θέμα, αλλά από ό,τι ακούω τον κ. Αμυρά, στον οποίο έχω απόλυτη εμπιστοσύνη, δεν συμβαίνει αυτό που είπατε.
Ας έρθουμε τώρα στο θέμα μας. Ναι, το άρθρο 102 του Συντάγματος μιλάει για το κριτήριο, αναφέρεται στην τοπική αυτοδιοίκηση, για τις αρμοδιότητές της. Έχει, όμως και την έννοια της τοπικής υποθέσεως, όπου παρέχεται στον νομοθέτη η δυνατότητα σχετικά με τις διάφορες αρμοδιότητες για την ευρεία διακριτική ευχέρεια ως προς την κατανομή αυτών των αρμοδιοτήτων. Μάλιστα, η νομολογία του Συμβουλίου της Επικρατείας έχει δεχθεί ότι για τη διαπίστωση της συνταγματικότητας αρκεί να προκύπτει εκ μέρους του νομοθέτη απλώς ότι δεν παραγνώρισε παντελώς τις συνταγματικές διατάξεις επί του ρυθμιζόμενου ζητήματος. Αυτό λέγεται δικαστικός έλεγχος άκρων ορίων.
Άλλωστε, αποκλειστικά με τυπικό νόμο εξειδικεύεται το ποιες τοπικές αρμοδιότητες συγκαταλέγονται στις αρμοδιότητες των ΟΤΑ και όχι ευθέως από το Σύνταγμα.
Σχηματικά ο νομοθέτης αναθέτει αρμοδιότητες στους ΟΤΑ α΄ βαθμού με δύο τρόπους, είτε ερμηνεύοντας με διακριτική ευχέρεια την έννοια της τοπικής υπόθεσης είτε κατανέμοντας με τυπικό νόμο κρατικές αρμοδιότητες. Το ΣτΕ πράγματι έχει αναπτύξει πλούσια νομολογία. Μία νομολογία του ΣτΕ -σας παραπέμπω ενδεικτικώς στην Απόφαση της Ολομέλειας 3440/1998- έχει αναγνωρίσει ότι ο νομοθέτης μπορεί να καθορίσει ότι ορισμένη δραστηριότητα εντάσσεται σε ενιαίο σύστημα διαχείρισης για την εξυπηρέτηση δημοσίου σκοπού, πέραν ή υπέρτερου των τοπικών αναγκών, κάτι που είναι προφανές ότι συμβαίνει σήμερα και αναγάγει τη δραστηριότητα αυτή σε κράτη…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ανάγει!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Αναγάγει, είπα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ανάγει.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: …αναγάγει -εγώ λέω- τη δραστηριότητα αυτή σε κρατικό μέλημα και μπορεί να αναθέσει την άσκηση των συναφών αρμοδιοτήτων είτε σε κεντρικές υπηρεσίες είτε σε ενιαίο και κοινό για όλη την επικράτεια κρατικό νομικό πρόσωπο δημοσίου δικαίου, είτε να παραχωρήσει τις αρμοδιότητες αυτές σε περισσότερους φορείς.
Υπάρχει επίσης και μία πρόσφατη συνταγματική νομολογία ότι όχι απλώς η ύδρευση δεν συνιστά τοπική υπόθεση αναπόσπαστη από το πλαίσιο αρμοδιοτήτων των ΟΤΑ, αλλά περαιτέρω διακηρύσσεται ότι η παροχή υπηρεσιών ύδρευσης και αποχέτευσης δύναται να ανατίθεται σε δημόσια επιχείρηση υπό μορφή ανώνυμης εταιρείας, όπως είναι η ΕΥΔΑΠ ή η ΕΥΑΘ.
Συμπερασματικά, το νερό είναι εξ ορισμού -και πολύ περισσότερο στις κλιματικές σημερινές συνθήκες που διανύουμε- κρατικό μέλημα και το κράτος οφείλει να μεριμνήσει για την ορθή διαχείριση των υδατικών πόρων που είναι ένας στρατηγικός εθνικός πόρος, ο οποίος είναι και ζήτημα εθνικής ασφάλειας.
Ως προς τους αβάσιμους ισχυρισμούς περί αντίθεσης στο άρθρο 102 του Συντάγματος, επισημαίνουμε την ήδη νόμιμη και συνταγματικώς αποδεκτή λειτουργία της ΕΥΔΑΠ και της ΕΥΑΘ στην Αττική και στη Θεσσαλονίκη. Και αυτό χωρίς να τίθεται ζήτημα περί μη παροχής της υπηρεσίας ύδατος από τους οικείους φορείς τοπικής αυτοδιοίκησης.
Τέλος, ως προς το επιχείρημα ότι η αρχή της εγγύτητας των δημοσίων υπηρεσιών προς τους πολίτες αυτών παραβιάζεται από την υπαγωγή της παροχής υπηρεσιών στην ΕΥΔΑΠ ή στην ΕΥΑΘ, επισημαίνεται ότι ο πάροχος παραμένει ακριβώς στον ίδιο τόπο, απλώς υπάγεται σε εταιρεία του Δημοσίου αντί στους ΟΤΑ α΄ βαθμού.
Και τέλος, ως προς την τήρηση της αρχής της αναλογικότητας και η ίδια η Επιστημονική Υπηρεσία της Βουλής αναφέρει ρητώς ότι προκύπτει η πρόθεση του νομοθέτη να επιλεγεί το ηπιότερο μέτρο με την πρόβλεψη καταβολής αποζημίωσης και με τη δυνατότητα επιλογής της μεταβίβασης ή μη της κυριότητας των περιουσιακών στοιχείων των ΟΤΑ στη ΕΥΔΑΠ και ΕΥΑΘ.
Σύμφωνα με τα παραπάνω, προτείνουμε, βέβαια, να απορριφθεί η ένσταση αντισυνταγματικότητας.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Σιμόπουλο.
Συνεχίζουμε με τους Προέδρους Κοινοβουλευτικών Ομάδων ή τους Κοινοβουλευτικούς Εκπροσώπους και τους αρμόδιους Υπουργούς, όλοι για πέντε λεπτά.
Κυρία Πρόεδρε, θέλετε να προηγηθείτε; Ορίστε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ξεκινώ, λέγοντας ότι κανονικά, στη χώρα σήμερα θα έπρεπε να έχει κηρυχθεί εθνικό πένθος για τους τρεις πυροσβέστες, δύο στο Ρέθυμνο, έναν στο Γύθειο. Ένας εποχικός, ένας πυροσβέστης πενταετούς θητείας και ένας μόνιμος μάχιμος πυροσβέστης έχασαν χθες τη ζωή τους σε ένα γενικότερο πλαίσιο μέσα στο οποίο η Κυβέρνηση συστηματικά υποτιμά την προσφορά και την αυτοθυσία των πυροσβεστών μας, των ηρώων αυτών που πέφτουν στη φωτιά για εμάς, για τα δάση, για τα ζώα, για τις ζωές και για τις περιουσίες, των ηρώων αυτών που είναι μονίμως παραπεταμένοι, παραμελημένοι, με ψίχουλα καλούνται να βιοποριστούν.
Ως προς τους εποχικούς, βρίσκονται στον μόνιμο εκβιασμό να λήγει η εποχικότητα τους, τώρα πια στους οκτώ μήνες, μετά από μεγάλες μάχες που δώσαμε το 2024-2025. Στους οκτώ μήνες, όμως, γίνονται άνεργοι. Παλιά ήταν στους έξι μήνες, ενώ θα έπρεπε -όπως έχει προτείνει η Πλεύση Ελευθερίας- η αντιπυρική και αντιπλημμυρική περίοδος να έχει κηρυχθεί καθ’ όλη τη διάρκεια του έτους -έτσι είναι, άλλωστε- και οι άνθρωποι αυτοί να έχουν μόνιμη και σταθερή εργασία.
Δεν αρκούν τα κροκοδείλια δάκρυα. Τα ίδια έριξαν κάποιοι μετά τα Τέμπη, μετά τον «Daniel». Μετά από κάθε εγκληματική αφαίρεση ζωής, δεν αρκούν οι πομφόλυγες του Πρωθυπουργού και κυρίως, δεν μπορείς να μιλάς για θυσίες, όταν εσύ θυσιάζεις τους πολίτες.
Έρχομαι στην ένσταση αντισυνταγματικότητας. Η Πλεύση Ελευθερίας απερίφραστα και με όλες τις δυνάμεις της στηρίζει την ένσταση αντισυνταγματικότητας, αντιτίθεται στο νομοσχέδιο αυτό, το καταψηφίζει και υπερψηφίζει φυσικά την κρινόμενη ένσταση.
Το νερό είναι δημόσιο αγαθό. Επιπλέον, το νερό είναι θεμελιώδες ανθρώπινο δικαίωμα. Και είναι κάτι που δεν το λέω τώρα, από τη θέση της Αντιπολίτευσης. Το έχω πει, ως Πρόεδρος της Βουλής, το 2015 από την έδρα της Προέδρου -και για αυτούς που πρέπει να αρχίσουν να συνηθίζουν και στα δύο φύλα και στις περισσότερες ταυτότητες- της Βουλής. Το έχω πει δημόσια, το έχω πει απερίφραστα.
Το 2014, στήριξα με όλες μου τις δυνάμεις το δημοψήφισμα που οργάνωσαν οι κάτοικοι της Θεσσαλονίκης για την προστασία του δικαιώματος στο νερό, ένα αυτοσχέδιο δημοψήφισμα, αμεσοδημοκρατικό, την ώρα της ψηφοφορίας για τις ευρωεκλογές και τις περιφερειακές εκλογές, που έδωσε ηχηρή απάντηση σε αυτούς όπως εσείς, που θέλετε να ιδιωτικοποιήσετε το νερό.
Κύριε Παπασταύρου, μην έχετε αυτό το ύφος, το λίγο θλιμμένο! Δεν είστε μόνος σας! Το ξέρετε. Έχετε μαζί σας και τον κ. Τσίπρα, ο οποίος το 2014 δήλωνε ότι πάνω από το πτώμα του θα περάσει όποιος θέλει να ιδιωτικοποιήσει το νερό και στη συνέχεια, κυβέρνησε, δρομολογώντας την ιδιωτικοποίηση της ΕΥΔΑΠ και της ΕΥΑΘ και ευτυχώς, το Συμβούλιο της Επικρατείας ανέστειλε αυτούς τους σχεδιασμούς.
Εγώ ήμουν πάντοτε και τότε εκτός Βουλής, με τα κινήματα, με τις επιστημονικές οργανώσεις, με τους περιβαλλοντικούς συλλόγους, με την εξαιρετική κ. Καραμανώφ, που έχει εξηγήσει πώς και η δική σας Κυβέρνηση, η Κυβέρνηση Μητσοτάκη, προσπάθησε πριν από λίγα χρόνια να παρακάμψει την απόφαση του Συμβουλίου της Επικρατείας, που είναι απερίφραστη.
Και μιας και μιλώ για απερίφραστη, θα σας πω, κύριε Σιμόπουλε και ποιο είναι το σωστό.
Απερίφραστη, λοιπόν, η απόφαση του Συμβουλίου της Επικρατείας, ότι το νερό είναι δημόσιο αγαθό και δεν επιτρέπεται η ιδιωτικοποίησή του. Εγώ έχω τη χαρά να υπερασπίζομαι και κοινότητες που αγωνίζονται για το δικαίωμα στο νερό, την Κοινότητα των Σταγιατών, τους κατοίκους των Σταγιατών, τους κατοίκους του Αγίου Βλασίου, που μάχονται εναντίον ενός Δημάρχου σεξιστή, κακοποιητή, ομοφοβικού, ρατσιστή, βίαιου, του Μπέου, που είναι της παράταξής σας, δικός σας και κολλητός του κ. Μητσοτάκη και του κ. Τριαντόπουλου, ο οποίος έχει βαλθεί να πάρει το νερό.
Το νομοσχέδιο εκεί κατατείνει και βεβαίως, είναι βάσιμες οι αιτιάσεις για την παραβίαση της αυτοτέλειας των οργανισμών τοπικής αυτοδιοίκησης, όπως θα έπρεπε να περιέχεται -και το προσθέτουμε εμείς στην ένσταση- και ένσταση λόγω παραβίασης του δημόσιου χαρακτήρα του νερού, διότι αυτό το οποίο σκοπείτε, αυτό το οποίο επιδιώκετε είναι η ιδιωτικοποίηση του νερού. Αυτός είναι ο στόχος σας και σε αυτόν τον στόχο θα μας βρείτε απέναντι.
Κύριε Σιμόπουλε, το ρήμα είναι «ανάγω» και «αναγάγω» είναι Αόριστος Β΄ και χρησιμοποιείται ως Υποτακτική.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Και για το μέλλον. Το έχω ψάξει.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και επειδή θέλετε να προστατεύσετε τη γλώσσα, αντί να τη βάζετε στο Σύνταγμα, καλό είναι να μάθετε τη γλώσσα.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ξέρω πολύ καλά τη γλώσσα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αυτός είναι ένας αποτελεσματικός τρόπος προστασίας της ελληνικής γλώσσας από την κακοποίηση που υφίσταται…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ψάξτε το καλά. Έχετε άδικο.
ΠΡΟΕΔΡΕΥΩΝ (Πάρις Κουκουλόπουλος): Κύριε Σιμόπουλε, παρακαλώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα μου επιτρέψετε να γνωρίζω καλά ελληνικά.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Και εγώ πολύ καλά ελληνικά, αν και μηχανικός.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μη συνεχίζετε.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Είχα «20» στα αρχαία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μη συνεχίζετε, γιατί θέλω να κλείσω. Θέλετε να μην κλείσω την τοποθέτησή μου;
Προστατεύστε, λοιπόν…
ΧΡΙΣΤΙΝΑ ΑΛΕΞΟΠΟΥΛΟΥ: (Δεν ακούγεται).
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να και η κυρία του «ο τζάμπα πέθανε», που επίσης παρεμβαίνει.
Σας αφήνω στην κρίση των πολιτών.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την Πρόεδρο της Πλεύσης Ελευθερίας.
Συνεχίζουμε με τον Κοινοβουλευτικό Εκπρόσωπο της Κοινοβουλευτικής Ομάδας Νίκη, τον κ. Σπυρίδωνα Τσιρώνη.
ΘΕΟΦΙΛΟΣ ΞΑΝΘΟΠΟΥΛΟΣ: Κύριε Πρόεδρε, ο κ. Αμανατίδης θέλει τον λόγο, ως Κοινοβουλευτικός.
ΠΡΟΕΔΡΕΥΩΝ (Πάρις Κουκουλόπουλος): Συγγνώμη, κύριε Αμανατίδη.
Κύριε Τσιρώνη, ζήτησε τον λόγο ο κ. Αμανατίδης, ως Κοινοβουλευτικός.
ΣΠΥΡΙΔΩΝ ΤΣΙΡΩΝΗΣ: Παρακαλώ.
ΠΡΟΕΔΡΕΥΩΝ (Πάρις Κουκουλόπουλος): Για ποιο πράγμα; Για την ένσταση;
ΙΩΑΝΝΗΣ ΑΜΑΝΑΤΙΔΗΣ: Για αυτά που ακούστηκαν.
ΠΡΟΕΔΡΕΥΩΝ (Πάρις Κουκουλόπουλος): Δεν διακόπτεται η ένσταση αντισυνταγματικότητας. Εγώ νόμιζα ότι θέλετε να πείτε κάτι για την ένσταση.
ΙΩΑΝΝΗΣ ΑΜΑΝΑΤΙΔΗΣ: Για την ένσταση θα μιλήσει ο κ. Ξανθόπουλος.
ΠΡΟΕΔΡΕΥΩΝ (Πάρις Κουκουλόπουλος): Ο κ. Τσιρώνης, λοιπόν, έχει τον λόγο.
ΣΠΥΡΙΔΩΝ ΤΣΙΡΩΝΗΣ: Ευχαριστώ, κύριε Πρόεδρε.
Είναι η πολλοστή φορά που επιχειρείται η ιδιωτικοποίηση του νερού και ως τέτοιο αντιμετωπίζουμε και το νομοσχέδιο. Και προφανώς, η επιλογή του Υπουργείου υπονομεύει τη δημοτική διαχείριση του νερού, αγνοώντας και τη νομολογία του Συμβουλίου της Επικρατείας.
Θα είμαι σύντομος ως προς την ένσταση αντισυνταγματικότητας που κατέθεσε η Κοινοβουλευτική Ομάδα του ΠΑΣΟΚ. Συμφωνούμε ότι η προτεινόμενη ρύθμιση των άρθρων 3, 4, 6 και 16 του σχεδίου νόμου αντίκειται στο άρθρο 102 του Συντάγματος, το οποίο κατοχυρώνει τη διοικητική και οικονομική αυτοτέλεια των ΟΤΑ και αναγνωρίζει ως τοπικές υποθέσεις εκείνες που συνδέονται με την εξυπηρέτηση των αναγκών της τοπικής κοινωνίας.
Και δεν είναι μόνο η ύδρευση, η αποχέτευση, η διαχείριση των ομβρίων και κατά περίπτωση και η άρδευση, οι οποίες συνδέονται προφανώς με τη δημόσια υγεία και την προστασία του τοπικού περιβάλλοντος.
Για μας κυρίως είναι ότι η διαχείριση του νερού είναι διαχείριση και έλεγχος και της παραγωγής, άρα και της τροφής. Ο έλεγχος του νερού είναι έλεγχος του ίδιου του ανθρώπου και έλεγχος ακριβώς της ζωής, του πυρήνα της ζωής. 
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Τσιρώνη. 
Συνεχίζουμε με τον Κοινοβουλευτικό Εκπρόσωπο της Ελληνικής Λύσης κ. Στυλιανό Φωτόπουλο.
ΣΤΥΛΙΑΝΟΣ ΦΩΤΟΠΟΥΛΟΣ: Θα ήθελα κι εγώ με τη σειρά μου να εκφράσω εκ μέρους της Κοινοβουλευτικής Ομάδας της Ελληνικής Λύσης τα ειλικρινή μου συλλυπητήρια στις βιολογικές οικογένειες των τριών αντρών του Πυροσβεστικού Σώματος που έχασαν τη ζωή τους χθες εν ώρα καθήκοντος, όπως φυσικά και στην οικογένεια του Πυροσβεστικού Σώματος, οι οποίοι με αυτές τις τρεις τραγικές απώλειες καταγράφουν άλλους τρεις ήρωες στον μακρύ κατάλογο του Σώματος. 
Σε ό,τι αφορά τώρα την αίτηση αντισυνταγματικότητας που κατατέθηκε από την Αξιωματική Αντιπολίτευση, νομίζω ότι το άρθρο 102 του Συντάγματος είναι σαφές. Κατοχυρώνει τη διοικητική και οικονομική αυτοτέλεια των οργανισμών τοπικής αυτοδιοίκησης. Η αυτοτέλεια αυτή προϋποθέτει ότι οι ΟΤΑ διατηρούν ουσιαστικές αρμοδιότητες και τα αναγκαία μέτρα για την άσκηση των καθηκόντων τους. 
Με τα άρθρα 3, 4, 6 και 16 του συγκεκριμένου και υπό κρίση νομοσχεδίου προβλέπεται η υποχρεωτική μεταφορά αρμοδιοτήτων, δικτύων και περιουσιακών στοιχείων των ΟΤΑ προς την ΕΥΔΑΠ και τη ΔΕΥΑΘ, χωρίς, επαναλαμβάνω χωρίς, τη συναίνεση των οικείων δήμων. Πρόκειται ασφαλώς για μία νομοθετική παρέμβαση που εγείρει σοβαρά ζητήματα ως προς τη συμβατότητά της με το άρθρο 102 του Συντάγματος, καθώς αποστερεί τους ΟΤΑ από αρμοδιότητες που συνδέονται άμεσα με τη διαχείριση τοπικών υποθέσεων. 
Παράλληλα, η μεταφορά της περιουσίας δεν αφορά μόνο οικονομικά στοιχεία, αλλά τα ίδια τα λειτουργικά μέσα που επιτρέπουν στους δήμους να ασκούν τις αρμοδιότητές τους. Η οικονομική αποτίμηση ή η καταβολή ανταλλάγματος, για την οποία θα συζητήσουμε και στη συνέχεια, όπως συζητήθηκε εκτενώς και στις επιτροπές, δεν αρκούν για να θεραπεύσουν μια συνταγματική πλημμέλεια. 
Επιπλέον, ανακύπτει ζήτημα τήρησης της αρχής της αναλογικότητας κατά το άρθρο 25 του Συντάγματος, καθώς η Κυβέρνηση οφείλει να αποδείξει ότι η καθολική μεταφορά αρμοδιοτήτων αποτελεί το αναγκαίο και ηπιότερο μέσο για την επιδίωξη του επιδιωκόμενου σκοπού. Από την αιτιολογική έκθεση δεν προκύπτει, γιατί δεν θα μπορούσαν να επιλεγούν λιγότερο επαχθείς λύσεις, όπως είναι η ενίσχυση της κρατικής εποπτείας προς τις δημοτικές επιχειρήσεις ή η ανάπτυξη συνεργασιών με τους ΟΤΑ. 
Κυρίες και κύριοι Βουλευτές, ο σεβασμός της αυτοτέλειας της τοπικής αυτοδιοίκησης αποτελεί συνταγματική επιταγή και βασική έκφανση του κράτους δικαίου. Κάθε μεταρρύθμιση, όσο σημαντικός κι αν είναι ο σκοπός της, οφείλει να κινείται εντός των ορίων που θέτει το Σύνταγμα. Καμία κυβερνητική Πλειοψηφία δεν νομιμοποιείται να αποδυναμώνει με κοινό νόμο θεσμούς που το ίδιο το Σύνταγμα προστατεύει. 
Οι διατάξεις των άρθρων 3, 4, 6 και 16 του υπό κρίση νομοσχεδίου παραβιάζουν τη συνταγματικά κατοχυρωμένη αυτοτέλεια της τοπικής αυτοδιοίκησης και την αρχή της αναλογικότητας. Γι’ αυτόν τον λόγο η Ελληνική Λύση στηρίζει την ένσταση αντισυνταγματικότητας. 
Σας ευχαριστώ.
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Φωτόπουλο. 
Τον λόγο έχει τώρα ο κ. Θεόφιλος Ξανθόπουλος εκ μέρους της Κοινοβουλευτικής Ομάδας ΣΥΡΙΖΑ-Προοδευτική Συμμαχία.
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε. 
Νομίζω ότι οι προσβαλλόμενες διατάξεις είναι σε απόλυτη συνέπεια με όσα τελευταία πραγματοποιεί η Νέα Δημοκρατία. Την περασμένη εβδομάδα είχαμε νομοθετική ρύθμιση για να διορίσει ο κ. Γεωργιάδης διοίκηση στον Πανελλήνιο Ιατρικό Σύλλογο καταπατώντας την αυτοτέλεια του Συλλόγου. Αυτές τις μέρες συζητείται στις επιτροπές νομοσχέδιο του Υπουργείου Δικαιοσύνης, με το οποίο παρατείνεται για μία ακόμη χρονιά η διοίκηση των μεγαλύτερων πρωτοδικείων της χώρας. Ταυτοχρόνως, ο Υπουργός παρεμβαίνει και αλλάζει τις προϋποθέσεις σύγκλησης γενικής συνέλευσης για τους συμβολαιογράφους. 
Έρχεται, λοιπόν, σήμερα ένα νομοσχέδιο το οποίο καταστρατηγεί συνταγματικής περιωπής διατάξεις, οι οποίες είναι και προφανείς και αυταπόδεικτες.
Το άρθρο 102, λοιπόν, λέει ότι η διοίκηση των τοπικών υποθέσεων ανήκει στους οργανισμούς τοπικής αυτοδιοίκησης, υπέρ των οποίων συντρέχει τεκμήριο αρμοδιότητας. Και έρχεται η Κυβέρνηση και ρυθμίζει αφ’ εαυτής εξασφαλίζοντας προνομιακή αντιμετώπιση για τον εαυτό της και παρεμβαίνει, ως μη όφειλε, σε κάτι που αποτελεί τον πυρήνα της λειτουργίας της τοπικής αυτοδιοίκησης. Διότι η διαχείριση του νερού με τη λειτουργία των Δημοτικών Επιχειρήσεων Ύδρευσης Αποχέτευσης ανήκει ακριβώς στον στενό πυρήνα λειτουργίας των οργανισμών τοπικής αυτοδιοίκησης και η φύση αυτής της λειτουργίας έχει επιβεβαιωθεί πολύ πρόσφατα με δύο αποφάσεις του Συμβουλίου της Επικρατείας, οι οποίες μιλούν για τον δημόσιο χαρακτήρα του νερού ως κοινωνικού αγαθού.
Δεν είναι τυχαίο το γεγονός ότι η συνήθως φειδωλή σε χαρακτηρισμούς Επιστημονική Επιτροπή λέει λεπτομερώς στη σελίδα 17 τα εξής: «Η προβλεπόμενη ειδική εκ του νόμου διαδοχή κατά το μέρος που επιφέρει υποχρεωτική μεταβίβαση στοιχείων του ενεργητικού και του παθητικού των οργανισμών τοπικής αυτοδιοίκησης χωρίς τη συναίνεσή τους και χωρίς επαρκείς εγγυήσεις διατήρησης της οικονομικής τους αυτοτέλειας…» -χτυπάνε καμπάνες, κύριοι Υπουργοί και Βουλευτές της Πλειοψηφίας- «…μπορεί να θέσει ζήτημα συμβατότητας με το άρθρο 102 του Συντάγματος, το οποίο κατοχυρώνει τη διοικητική και οικονομική αυτοτέλεια των ΟΤΑ, δεδομένου ότι η επίμαχη μεταβίβαση ενδέχεται να κριθεί ότι στερεί από τους ΟΤΑ την περιουσιακή βάση με την οποία ασκούν την αρμοδιότητα ύδρευσης σε τοπικό επίπεδο». Κονιορτοποιεί με έναν εύσχημο τρόπο και με χειρουργική ακρίβεια την επιχειρηματολογία της Κυβέρνησης, διότι πραγματικά με τις επίμαχες διατάξεις αφαιρούνται πόροι και αρμοδιότητες από την τοπική αυτοδιοίκηση, χωρίς αυτό το πράγμα να επιτρέπεται από το Σύνταγμα. Και αυτό δεν το λέμε εμείς, οι μεμψίμοιροι, οι δύστροποι ή οι κακοί. Το λέει η Επιστημονική Υπηρεσία της Βουλής με έναν εύσχημο, αλλά πολύ εύγλωττο τρόπο. 
Με αυτή την έννοια, λοιπόν, ανέφερα και τα όσα προηγήθηκαν. Είναι σύμφυτο με τη Νέα Δημοκρατία η εκτελεστική εξουσία να καταλαμβάνει όλο και περισσότερο χώρο στις δημοσιές πολιτικές, γιατί έτσι ακριβώς αντιλαμβάνεται τη λειτουργία των εξουσιών και ουσιαστικά να αγνοεί το ίδιο το Σύνταγμα, για να κάνει τι; Να κάνει τη δουλειά της. 
Προχθές ψηφίσαμε νομοσχέδιο του Υπουργείου Πολιτισμού που δημιουργεί μια ανώνυμη εταιρεία που παίρνει και διαχειρίζεται όλο το πολιτιστικό απόθεμα της χώρας και σήμερα συζητείται μία διάταξη με την οποία μία ανώνυμη εταιρεία παίρνει τον κύριο όγκο των δραστηριοτήτων των μεγαλύτερων εταιρειών ύδρευσης. Άρα, είναι μία λογική σύμφυτη με τη δραστηριότητα και την πολιτική αντίληψη της Νέας Δημοκρατίας. 
Με αυτή την έννοια, στηρίζουμε την ένσταση αντισυνταγματικότητας και θεωρούμε ότι ως νομοθετικό σώμα έχουμε μία τελευταία ευκαιρία να πούμε «φτάνει». 
Σας ευχαριστώ πολύ, κύριε Πρόεδρε.
(Χειροκροτήματα)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ξανθόπουλο.
Και πριν περάσουμε στην Κυβέρνηση, ολοκληρώνουμε την τοποθέτηση των Κοινοβουλευτικών Ομάδων με τον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Νικόλαο Καραθανασόπουλο. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ κύριε Πρόεδρε. 
Να ξεκαθαρίσουμε κάτι: Στον καπιταλισμό το νερό είναι εμπόρευμα, δεν είναι αγαθό. Μέχρι και πόλεμοι γίνονται για τη διαχείριση των υδάτινων πόρων και οι πολυεθνικές ελέγχουν τεράστια υδάτινα αποθέματα με σκοπό το κέρδος και όχι μόνο, αλλά και άλλα γεωπολιτικά συμφέροντα. Άρα, λοιπόν, αυτό είναι ένα κρατούμενο από χέρι.
Δεύτερο ζήτημα. Θεωρούμε την αίτηση αντισυνταγματικότητας του ΠΑΣΟΚ ως προσχηματική. Και θεωρούμε ότι είναι προσχηματική, γιατί είναι στο πλαίσιο μιας αγωνιώδους προσπάθειας να κάνει αντιπολίτευση με πολιτικές με τις οποίες συμφωνεί. Διότι επί της ουσίας η Κυβέρνηση εναρμονίζει την πολιτική διαχείριση των υδάτων με τις ευρωπαϊκές οδηγίες και κατευθύνσεις, με τις οποίες συμφωνεί τόσο το ΠΑΣΟΚ όσο και άλλα κόμματα. 
Και από αυτή την άποψη η αποσπασματική ανάγνωση της Έκθεσης της Επιστημονικής Επιτροπής της Βουλής είναι αντιφατική, γιατί στην ουσία τι λέει στη σελίδα 18; Ότι όλα αυτά εναρμονίζονται με τις ευρωενωσιακές κατευθύνσεις. Θυμίζω, βεβαίως, εδώ ότι το Ευρωενωσιακό Δίκαιο και οι κατευθύνεις της Ευρωπαϊκής Ένωσης υπερτερούν του Συντάγματος. Εσείς έχετε αποφασίσει ότι το Ευρωενωσιακό Δίκαιο υπερτερεί του Συντάγματος. Από αυτήν την άποψη, λοιπόν, αυτό είναι το δεδομένο, το οποίο υπάρχει και στο οποίο προσπαθείτε τώρα να τετραγωνίσετε τον κύκλο. 
Από αυτή την άποψη εμείς είμαστε καθαροί, κύριε Πρόεδρε. Θα ψηφίσουμε την αίτηση της αντισυνταγματικότητας από την σκοπιά ότι οι κινήσεις της Κυβέρνησης επιταχύνουν ακόμη περαιτέρω την εμπορευματοποίηση των υδάτινων πόρων και τη διαχείρισή τους με ιδιωτικοοικονομικά κριτήρια. Και αυτό είναι ένα ακόμη παραπέρα βήμα στην επιδείνωση των συνθηκών με τα οποία τα λαϊκά στρώματα μπορούν να έχουν πρόσβαση στους υδάτινους πόρους. 
Γι’ αυτόν ακριβώς τον αντιλαϊκό λόγο θα ψηφίσουμε υπέρ της πρότασης αντισυνταγματικότητας και όχι γιατί συμφωνούμε με αυτά τα οποία λέει το ΠΑΣΟΚ στη συγκεκριμένη πρόταση. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καραθανασόπουλο. 
Ολοκληρώνουμε τη συζήτηση με την τοποθέτηση της Κυβέρνησης και συγκεκριμένα του αρμόδιου Υπουργού Περιβάλλοντος και Ενέργειας, του κ. Παπασταύρου. 
Ορίστε, κύριε Υπουργέ, έχετε τον λόγο.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Ευχαριστώ, κύριε Πρόεδρε. 
Κυρίες και κύριοι Βουλευτές, θα ήθελα και εγώ να ξεκινήσω εκφράζοντας τα ειλικρινή μου συλλυπητήρια στις οικογένειες, τους οικείους και τους συναδέλφους των Πυροσβεστών που έχασαν χθες τη ζωή τους. Ανείπωτη θλίψη για εκείνους που έπεσαν υπηρετώντας το καθήκον, προστατεύοντας ανθρώπινες ζωές συνανθρώπων τους και το φυσικό μας περιβάλλον. 
Ως προς την ένσταση αντισυνταγματικότητας να πω ότι το ΠΑΣΟΚ κάποτε αυτοπροσδιοριζόταν ως κίνημα αλλαγής και προοδευτισμού. Έχει εξελιχθεί σε ένα κόμμα οπισθοδρόμησης, στασιμότητας, αδράνειας, άρνησης σε όλα. Λίγες ημέρες πριν δηλώσατε «παρών» στη Συνταγματική Αναθεώρηση, αλλά ουσιαστικά επιλέξατε να είστε απών από τις εξελίξεις και τις προκλήσεις του αύριο. Η χώρα χρειάζεται έναν καταστατικό χάρτη, ο οποίος να εκφράζει τις προκλήσεις του αύριο και εσείς μένετε εγκλωβισμένοι στο χθες. 
Όσον αφορά τώρα την αντισυνταγματικότητα, επιλέγετε -το είπε και ο κ. Καραθανασόπουλος- να παρερμηνεύετε την Επιστημονική Υπηρεσία της Βουλής. Το Σύνταγμα με το άρθρο 102 που επικαλείστε παρέχει στον νομοθέτη ευρεία διακριτική ευχέρεια ως προς την κατανομή των αρμοδιοτήτων μεταξύ κρατικών, περιφερειακών και τοπικών οργάνων. Και η απόφαση της ολομέλειας του ΣτΕ λέει ότι όχι απλώς η ύδρευση δεν συνιστά τοπική υπόθεση, αναπόσπαστη από το πλαίσιο αρμοδιοτήτων των ΟΤΑ, αλλά περαιτέρω η παροχή υπηρεσιών ύδρευσης και αποχέτευσης δίνεται να ανατίθεται σε δημόσια επιχείρηση με τη μορφή ανώνυμης εταιρείας, όπως η ΕΥΔΑΠ ΑΕ. Το λέει η ολομέλεια του ΣτΕ. 
Πάμε τώρα στην επανάσταση του αυτονόητου. Δηλαδή, όσοι υπερασπίζεστε την αντισυνταγματικότητα, τι λέτε; Ότι ήδη νόμιμα και συνταγματικώς αποδεκτά λειτουργούσαν η ΕΥΔΑΠ και η ΕΥΑΘ στις περιοχές Αττικής και Θεσσαλονίκης. Δηλαδή, ο Δήμος Αθηναίων και ο Δήμος Θεσσαλονίκης, που εξυπηρετούνται από την ΕΥΔΑΠ και την ΕΥΑΘ λειτουργούν αντισυνταγματικά;
Τα παραπάνω, όμως, δεν τα λέμε εμείς. Τα λέει η Επιστημονική Υπηρεσία της Βουλής, όπου αναφέρατε τη σελίδα 17, αλλά ότι προηγείτο και ότι έρχεται μετά τα αγνοήσατε. Τι λέει η Έκθεση; Η Έκθεση λέει: Το άρθρο 102 δεν καθιερώνει αυτονομία υπέρ των ΟΤΑ, δηλαδή εξουσία αυτοτελούς θέσπισης κανόνων δικαίου, αλλά στο πλαίσιο της συνταγματικώς κατοχυρωμένης αυτοδιοικήσεως οι ΟΤΑ έχουν εξουσία να λαμβάνουν αποφάσεις για θέματα της αρμοδιότητάς τους.
Τι λέει η Επιστημονική Υπηρεσία της Βουλής; Το αντικείμενο του δικαιώματος, που χορηγείται στην ΕΥΔΑΠ, έχει χαρακτήρα δημόσιας υπηρεσίας. Η Επιστημονική Υπηρεσία το λέει, δεν το λέμε εμείς. Με την ουσιαστική έννοια του όρου, δοθέντος ότι έχει σκοπό την ικανοποίηση βασικών αναγκών του κοινωνικού συνόλου της περιοχής δραστηριότητας και συνδέεται άρρηκτα με το δημόσιο συμφέρον. Κανένα συνταγματικό πρόβλημα, σύμφωνα με την Επιστημονική Υπηρεσία της Βουλής.
Και ως προς το ενωσιακό δίκαιο το είπε ο κ. Καραθανασόπουλος. Η Επιστημονική Υπηρεσία της Βουλής τα λέει αυτά. Σύμφωνα με την Οδηγία 2026/805, που αφορά την πολιτική υδάτων, οι πάροχοι υπηρεσιών ύδρευσης και αποχέτευσης μπορούν να οργανωθούν σε επίπεδο κεντρικής εξουσίας υπερτοπικό για λόγους ορθής διαχείρισης και προστασίας των υδατικών πόρων και την αποτροπή περαιτέρω υποβάθμισης τους. Αυτά λέει και η Ευρωπαϊκή Επιτροπή. Αυτά λέει και ο Οργανισμός Ηνωμένων Εθνών. Χρειαζόμαστε να κάνουμε χρηστή διαχείριση των υδάτων.
Όσοι υπερασπίζεστε το κατακερματισμένο μοντέλο των 735 Οργανισμών πρέπει να απαντήσετε στους δημότες της Σιθωνίας και της Βόλβης που έχει μπει εισαγγελέας για την ποιότητα του νερού, γιατί στις περιοχές αυτές οι βόθροι συνδέθηκαν με τα δίκτυα ύδρευσης. Και όταν ο εισαγγελέας αναζητά αξιόπιστο συνομιλητή για να κρίνει την ποιότητα του νερού, ξέρετε σε ποιον πάει ο εισαγγελέας; 
ΙΩΑΝΝΗΣ ΑΜΑΝΑΤΙΔΗΣ: Στο Γενικό Χημείο του Κράτους πάει.
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Στην ΕΥΑΘ. 
Αυτή τη στιγμή υπάρχουν πολίτες στη Σιθωνία, οι οποίοι πίνουν νερό που έχει κολοβακτηρίδια. Θα κάνουμε κάτι γι’ αυτό ή θα μείνουμε στην ακινησία και στην αδράνεια; Ή όπως προτείνει το ΠΑΣΟΚ, θα κάνουμε διαδημοτικές συνενώσεις; Ποιων; Των πέντε δήμων της Χαλκιδικής που κανείς δεν έχει επάρκεια; Οι πέντε ανεπαρκείς θα κάνουν έναν επαρκή; Θα κάνουμε κάτι για τους πολίτες; Θα παραμείνουμε στην κατάσταση που είμαστε τώρα; Θα μείνουμε εγκλωβισμένοι στο χθες; 
Η Νέα Δημοκρατία λέει «όχι». Προχωράμε μπροστά. Αλλάζουμε ριζικά το μοντέλο διαχείρισης του νερού, όπως επιβάλλει και η Ευρωπαϊκή Ένωση και ο ΟΗΕ και όπως επιβάλλει η κοινή λογική. 
Όσον αφορά τώρα το θέμα της αντισυνταγματικότητας αναφέρω ακριβώς τις λέξεις της Επιστημονικής Υπηρεσίας, προκύπτει πρόθεση του νομοθέτη να επιλεγεί το ηπιότερο μέτρο. Συμπερασματικά και με βάση την αναλυτική έκθεση της Επιστημονικής Υπηρεσίας της Βουλής, δεν τίθεται κανένα ζήτημα αντισυνταγματικότητας και γι’ αυτό σας καλώ να την καταψηφίσετε. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, ολοκληρώθηκε η συζήτηση βάσει του άρθρου 100 του Κανονισμού της Βουλής για το θέμα της αντισυνταγματικότητας που ετέθη.
Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας, παρακαλώ να εγερθούν.
(Εγείρονται οι αποδεχόμενοι την πρόταση)
Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.
Συνεπώς, η ένσταση αντισυνταγματικότητας απορρίπτεται.
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Αμανατίδης για την αγόρευσή του. Και στη συνέχεια θα ήθελα τη συναίνεση σας για να προηγηθεί η κ. Τζάκρη αμέσως μετά στον κατάλογο των Βουλευτών για να την διευκολύνουμε λόγω ταξιδιού. 
Ορίστε, κύριε Αμανατίδη, έχετε τον λόγο.
ΙΩΑΝΝΗΣ ΑΜΑΝΑΤΙΔΗΣ: Ευχαριστώ πάρα πολύ, κύριε Πρόεδρε. 
Κύριε Πρόεδρε, κύριοι και κυρία Υπουργέ, στο υπό συζήτηση νομοσχέδιο υπάρχουν κρίσιμες διατάξεις, που ουσιαστικά μεταβάλλουν τις υπηρεσίες ύδρευσης, αποχέτευσης και άρδευσης των δύο μεγαλύτερων αστικών κέντρων της χώρας, δηλαδή της Αθήνας, της Θεσσαλονίκης και των όμορων περιοχών τους. 
Η διαβούλευση που προηγήθηκε ήταν προσχηματική. Διήρκεσε δέκα ημέρες, ενώ αποκλείστηκαν από την ακρόαση φορέων η ΚΕΔΕ, η Ένωση ΔΕΥΑ…
(Θόρυβος στην Αίθουσα)
ΠΡΟΕΔΡΕΥΩΝ (Πάρις Κουκουλόπουλος): Παρακαλώ, κύριοι συνάδελφοι, όσοι δεν θέλετε να μείνετε στην Αίθουσα, μπορείτε να κάνετε τους διαλόγους εκτός Αιθούσης. Μιλάει Κοινοβουλευτικός Εκπρόσωπος ενός κόμματος και πρέπει να τον σεβαστούμε. 
Ορίστε, κύριε Αμανατίδη, έχετε τον λόγο.
ΙΩΑΝΝΗΣ ΑΜΑΝΑΤΙΔΗΣ: Δεν υπήρχε ούτε ένας εκπρόσωπος των ΤΟΕΒ. Κακή νομοθέτηση ή σκοπιμότητα; Κατά την άποψή μου, και τα δύο.
Κυρίες και κύριοι συνάδελφοι, είναι αδιαμφισβήτητη η αναγκαιότητα εκσυγχρονισμού των παρόχων ύδρευσης και το γεγονός ότι η πολιτεία οφείλει να προβεί σε όλες τις απαραίτητες ενέργειες για να καταστούν οι περιοχές της χώρας μας πιο ανθεκτικές απέναντι στην κλιματική κρίση και τη λειψυδρία. Αυτό, όμως, τι σημαίνει; Σημαίνει στελέχωση των Υπηρεσιών ύδρευσης με το κατάλληλο και απαραίτητο προσωπικό, απαραίτητα έργα συντήρησης και αναβάθμισης των υποδομών ενίσχυσής τους για να ανταποκριθούν στο αυξημένο ενεργειακό κόστος, δυνατότητα να καταστούν ενεργειακά αυτάρκεις με τη δημιουργία του πολυπόθητου χώρου που ζητάνε εδώ και χρόνια οι δήμοι στο δίκτυο μεταφοράς ηλεκτρικής ενέργειας.
Αντί αυτών, εισάγετε ένα νομοσχέδιο που κάνει δύο -επιτρέψτε μου να το πω- υδροκέφαλους Οργανισμούς Ύδρευσης μέσω της επέκτασης των ευθυνών και των αρμοδιοτήτων τους. Στη Θεσσαλονίκη επεκτείνετε την αρμοδιότητα της ΕΥΑΘ σε ολόκληρους τους Νομούς Θεσσαλονίκης και Χαλκιδικής. Ξέρετε ότι είναι μια τεράστια γεωγραφική περιοχή με πολλές τοπικές ιδιαιτερότητες και με ξεχωριστές ανάγκες. 
Το επιχείρημα που ακούστηκε εδώ και από τους Υπουργούς ήταν ότι δεν γίνεται καμία ιδιωτικοποίηση. Για να το δούμε. Δημόσιες Κοινωφελείς μη κερδοσκοπικές επιχειρήσεις μεταφέρονται σε ανώνυμες εταιρείες εισηγημένες στο χρηματιστήριο. Οι ΔΕΥΑ -κι εδώ είναι η μεγάλη διαφορά- λογοδοτούν στα δημοτικά συμβούλια και στους δημότες. Φροντίζουν για την κάλυψη των κοινωνικών αναγκών, ιδιαίτερα σε ευάλωτα νοικοκυριά και ευπαθείς κοινωνικές ομάδες. Οι εισηγμένες ανώνυμες εταιρείες λογοδοτούν στους μέτοχους τους και επιδιώκουν το κέρδος. Μιλάμε για 49%; Ναι, 49%. Η επιδίωξη είναι το κέρδος. Παράλληλα, όμως, είναι εισηγμένες ανώνυμες εταιρείες, λειτουργούν σύμφωνα με το εταιρικό δίκαιο και έχουν υποχρεώσεις όχι μόνο απέναντι στο Δημόσιο και στους καταναλωτές, αλλά και απέναντι στους ιδιώτες μετόχους τους.
Οι ΔΕΥΑ και οι δημοτικές Υπηρεσίες λειτουργούν σαν τοπικοί κοινωφελείς φορείς χωρίς σκοπό διανομής κέρδους. Η μεταφορά τους, λοιπόν, στις δύο εισηγημένες εταιρείες αλλάζει το θεσμικό πλαίσιο μέσα στο οποίο θα λαμβάνονται οι αποφάσεις για τις επενδύσεις, τα τιμολόγια, την κατανομή των πόρων, τη στελέχωση, τις εργολαβικές αναθέσεις, την προτεραιοποίηση των έργων. Και, βέβαια, η μεταβολή αυτή δεν αποτελεί μια ουδέτερη διευθέτηση. Το δημόσιο νερό δεν εξασφαλίζεται μόνο αν έχεις το 50% συν μία μετοχή. Εξασφαλίζεται με καθολική πρόσβαση, κοινωνικά δίκαιη τιμολόγηση, προστασία από διακοπές υδροδότησης, δημόσια λογοδοσία, ουσιαστική συμμετοχή της Αυτοδιοίκησης και πολιτών -κι εδώ σας είπαν ότι ούτε στο Διοικητικό Συμβούλιο υπάρχει κάποιος από την Τοπική Αυτοδιοίκηση, κύριε Υπουργέ- και σαφή υπεροχή του κοινωνικού συμφέροντος απέναντι στην εταιρική απόδοση. Με τη διεύρυνση στο αντικείμενο των δύο εισηγημένων εταιρειών, η λειτουργία των Υπηρεσιών ύδατος υποτάσσεται, λοιπόν, σε χρηματοοικονομικά κριτήρια, στη διεύρυνση της ρυθμιζόμενης περιουσιακής βάσης και στην απόδοση επί των επενδεδυμένων κεφαλαίων. 
Δεύτερον, το νομοσχέδιο προβαίνει στην αναγκαστική υπαγωγή των ΔΕΥΑ των περιοχών αυτών στην ΕΥΔΑΠ και στην ΕΥΑΘ. Ψηφίσατε έναν νέο Κώδικα Τοπικής Αυτοδιοίκησης πριν λίγες μέρες, όπου προβλέπεται ότι οι συνενώσεις είναι οικειοθελείς. Μετά από δεκαπέντε μέρες, έρχεστε τώρα και νομοθετείτε ότι είναι υποχρεωτικές. Ποιο από τα δύο ισχύει, του Υπουργείου Εσωτερικών ή του δικού σας; Αυτό είναι μια αντιφατικότητα και μάλιστα αντιφατικότητα του δήθεν επιτελικού κράτους.
Δίνετε στην ΕΥΔΑΠ και στην ΕΥΑΘ την αρμοδιότητα άρδευσης. Είναι ένας τομέας, κύριε Υπουργέ, που μέχρι στιγμής δεν είχαν καμία εμπλοκή, άρα και δεν έχουν συσσωρευμένη γνώση ούτε την απαιτούμενη εμπειρία που απαιτείται για τη διαχείριση του νερού άρδευσης, το οποίο μάλιστα αποτελεί τουλάχιστον το 85%, αν δεν κάνω λάθος, της συνολικής διαχείρισης νερού. Όμως η ΤΟΕΒ και η ΓΟΕΒ και οι υποδομές τους αποτελούν και αναπόσπαστο κομμάτι του πρωτογενούς τομέα της αγροτικής παραγωγής της υπαίθρου. Αυτές χρειάζονται ενίσχυση, εκσυγχρονισμό και επέκταση και όχι αιφνίδιες αλλαγές. 
Τέλος, κύριε Υπουργέ, καλείτε το Κοινοβούλιο να ψηφίζει διατάξεις χωρίς τις απαραίτητες μελέτες. Λέτε «οικονομία κλίμακος, τα συγκεντρώνουμε όλα». Πώς τεκμαίρεται αυτό; Επειδή το εκτιμάτε εσείς; Πώς το εκτιμάτε; Ποιες μελέτες έχουν γίνει για τη χώρα μας; Στις χώρες που θα αναφερθώ μετά και για την Ευρώπη και για το διεθνές δίκαιο, η τάση είναι η αντίστροφη, δηλαδή να έρχονται να γίνονται ξανά δημοτικές οι επιχειρήσεις και να μην είναι με ιδιωτικούς κανόνες και επιχειρηματικούς κανόνες. Θα σας πω και συγκεκριμένα παραδείγματα. Όμως, εδώ δεν ήρθε μία μελέτη με την οποία να μας αιτιολογήσετε. 
Φέρνετε και ένα παράδειγμα με τον Δήμο Σιθωνίας. Να σας ρωτήσω κάτι. Στον Δήμο Σιθωνίας γιατί δεν έχουν γίνει τα έργα επί τόσον καιρό; Φταίει, δηλαδή, το ότι είναι η ΔΕΥΑ ή φταίει το ότι δεν έγιναν τα έργα και δεν ενισχύθηκαν αυτοί οι συγκεκριμένοι δήμοι; Διότι έρχεστε και το λέτε σαν παράδειγμα και τυχαίνει να μένω και εκεί το καλοκαίρι, για να σας πω την αλήθεια και το γνωρίζω πάρα πολύ καλά. Γιατί δεν έγιναν τα έργα, λοιπόν, επί τόσο διάστημα; Ο Δήμος δεν φρόντισε τόσα χρόνια να κάνει έργα ή δεν εγκρίθηκαν και δεν προχώρησαν τα πράγματα, για να κάνουν και αντικατάσταση και επέκταση του δικτύου; Θα μιλήσω με τον δήμαρχο γι’ αυτό και θα σας πω συγκεκριμένα. 
Άρα, λοιπόν, εδώ δεν φέρνετε μια οικονομοτεχνική μελέτη ούτε υδρογεωλογικές μελέτες. Δεν υπάρχει εκτίμηση των περιουσιακών στοιχείων της ΔΕΥΑ, δεν έχετε μελέτη που να αποδεικνύει την οικονομική βιωσιμότητα αυτής της πρωτοβουλίας και δεν έχετε, τέλος, την απαραίτητη εισήγηση της Ρυθμιστικής Αρχής Αποβλήτων Ενέργειας και Υδάτων. Υπάρχει τέτοια εισήγηση; Προβλέπεται από τον ν. 5037/2023. 
Φέρνετε διατάξεις που επιφέρουν αλλαγές στη διαχείριση του νερού με κριτήριο τα διοικητικά όρια των δήμων και όχι τα υδατικά διαμερίσματα και τις λεκάνες απορροής των ποταμών, όπως ορίζει η Ευρωπαϊκή Οδηγία 60/2000 και όπως προφανώς προβλέπει και η περιβαλλοντική επιστήμη. 
Εμείς αναγνωρίζουμε την αποδεδειγμένη, αν θέλετε, τεχνογνωσία της ΕΥΔΑΠ και της ΕΥΑΘ και την εμπειρία που τις κάνει ικανές να συντρέχουν τους δήμους και τις ΔΕΥΑ ανά την Ελλάδα. Αυτός είναι και ο λόγος που στηρίξαμε και πασχίζουμε για το δημόσιο χαρακτήρα τους και που τη στηρίξαμε με προσλήψεις και αναγκαία έργα υποδομών. Όμως, δεν μπορούμε να συμφωνήσουμε στην αναγκαστική υπαγωγή των ΔΕΥΑ στις δύο εταιρείες, καθώς πρόκειται για ευθύ αφαίρεση αρμοδιοτήτων της Τοπικής Αυτοδιοίκησης από την Κεντρική Διοίκηση, πράξη που θα ελεγχθεί για την αντισυνταγματικότητά της, μιας και οι δήμοι και οι δήμαρχοι έχουν δηλώσει ότι θα προσφύγουν στο Συμβούλιο της Επικρατείας.
 Επικαλεστήκατε και τις χρεωμένες ΔΕΥΑ. Σας είπαν και οι δήμαρχοι ότι είναι ο μόνος κλάδος που δεν έχει ενισχυθεί για την ακρίβεια η οποία υπάρχει στο ρεύμα και στην ενέργεια. Και, προφανώς, όταν κάτι στοίχιζε ένα και τώρα στοιχίζει δέκα και δεν έχει ενισχυθεί από το κράτος, προφανώς θα υπερχρεωθεί. Αυτό σας το είπαν, άλλωστε, οι ίδιοι οι δήμαρχοι που ήρθαν. 
Είναι αλήθεια ότι δεν σας έχουμε εμπιστοσύνη γι’ αυτό που σχεδιάζετε, γιατί πρώτα απ’ όλα σας είπα ότι δεν έχετε και τις μελέτες ούτε μας έχετε πείσει ότι αυτό θα είναι προς το καλό. 
Εμείς πιστεύουμε ότι ουσιαστικά πηγαίνετε προς την περαιτέρω εμπορευματοποίηση, γιατί κάνετε ένα τεράστιο πεδίο εργολαβιών -τα συγκεντρώνετε αυτά- ανάθεσης και διαχείρισης έργων και συμπράξεων με ιδιώτες, τα οποία θα αναθέτει μέσα από ένα κλειστό σχήμα επιλογής από τρεις υποψηφίους εργολήπτες που θα επιλέγονται με κριτήρια που δεν ορίζονται στο παρόν νομοσχέδιο. 
Κανείς δεν αμφισβητεί, κύριε Υπουργέ, ότι χρειάζονται εκσυγχρονισμοί των παρόχων ύδρευσης, για να γίνουν οι περιοχές μας στη χώρα πιο ανθεκτικές στην κλιματική κρίση και τη λειψυδρία. Αυτό, όμως, μην το χρησιμοποιείτε ως επιχείρημα έτσι ώστε να εφαρμόσετε τέτοιες πολιτικές που κατά την άποψή μας θεωρούμε ότι εμπορευματοποιούν το νερό. Για μας, το νερό είναι κοινωνικό αγαθό, ανεκτίμητος φυσικός και ζωτικός πόρος, απαραίτητος φυσικά σε κάθε δραστηριότητα. 
Ποια πρόταση μπορεί να είναι η καλύτερη; Μας λέτε για προτάσεις. Το ότι είμαστε κατηγορηματικά αντίθετοι σε αυτό το νομοσχέδιο δεν σημαίνει ότι δεν βλέπουμε ποια είναι η κατάσταση. Φυσικά δεν λειτουργούν όλες οι ΔΕΥΑ αποτελεσματικά, αλλά υπάρχουν οι αιτίες σε αυτά. Η αιτία είναι η υποστελέχωση, η οικονομική διαχείριση, οι τεχνικές ελλείψεις και η άνιση ποιότητας υπηρεσιών. Αυτά πρέπει να τα αντιμετωπίσουμε. Η λύση τώρα ποια είναι; Καταργούμε όλα τα τοπικά σχήματα, ανεξάρτητα από την κατάσταση, την αποτελεσματικότητα και τις ιδιαιτερότητες κάθε περιοχής; Κατ’ εμάς, όχι. Δεν είναι αυτή η λύση για το πρόβλημα. Ποια νομίζουμε ότι πρέπει να είναι η αναγκαία μεταρρύθμιση; 

Είναι η οικοδόμηση ενός ισχυρού δημόσιου συστήματος νερού, αλλά με εθνικό σχεδιασμό και αποκεντρωμένη εφαρμογή. Δημόσιες εταιρείες με κοινωνική αποστολή, βιώσιμες και λογοδοτούσες ΔΕΥΑ, διαδημοτικά σχήματα όπου απαιτούνται, συμμετοχή εργαζομένων και χρηστών, σταθερή δημόσια χρηματοδότηση και δεσμευτικοί στόχοι για ποιότητα, διαρροές, επενδύσεις και κοινωνική προστασία. 
Για να δούμε τα διεθνή παραδείγματα. Τα διεθνή παραδείγματα μας δείχνουν τέσσερις σταθερές προϋποθέσεις επιτυχίας: Πρώτον, σαφή δημόσια ευθύνη για τους σχεδιασμούς και τις επενδύσεις. Δεύτερον, δημοκρατική λογοδοσία και συμμετοχή των τοπικών κοινωνιών. Τρίτον, δίκαιη τιμολόγηση με προστασία της βασικής κατανάλωσης. Και τέταρτον, επανεπένδυση των πλεονασμάτων στα δίκτυα και στον υδατικό πόρο. 
Όσον αφορά την ελληνική και ευρωπαϊκή διεθνή εμπειρία, θέλω, καταρχάς, να απαντήσω και σε αυτά που είπε η Πρόεδρος της Πλεύσης Ελευθερίας σε σχέση με την κυβέρνηση του ΣΥΡΙΖΑ και το τι έχουμε κάνει εμείς. Το 2013 με κυβέρνηση της Νέας Δημοκρατίας, η Ελλάδα είχε αναλάβει την υποχρέωση ιδιωτικοποίησης. Ανέλαβε την υποχρέωση ιδιωτικοποίησης του 51%-61% της ΕΥΑΘ, μέσω του ΤΑΙΠΕΔ. Αυτό δεν προχώρησε, καθώς αυτές οι δεσμεύσεις αναθεωρήθηκαν από τη δική μας κυβέρνηση και το ποσοστό συμμετοχής του ΤΑΙΠΕΔ στην ΕΥΔΑΠ περιορίστηκε στο 11%, απομακρύνοντας τον άμεσο κίνδυνο ιδιωτικοποίησης. Είναι ατυχής ο συνδυασμός της πολιτικής της Νέας Δημοκρατίας με την πολιτική που εφάρμοσε ο ΣΥΡΙΖΑ. 
Ο ΣΥΡΙΖΑ-Προοδευτική Συμμαχία έπαιξε βασικό ρόλο στην κίνηση πολιτών «SOSτε το Νερό» στη Θεσσαλονίκη. Το 2014 κάναμε δημοψήφισμα με πάνω από διακόσιες χιλιάδες συμμετοχές -το θυμούνται οι συνάδελφοι- και έπαιξαν καίριο ρόλο στις μετέπειτα αποφάσεις του Συμβουλίου της Επικρατείας. Τις μάχες αυτές τις δώσαμε και από τη θέση της αντιπολίτευσης, όταν ήμασταν, αλλά και από τη θέση της κυβέρνησης. 
Όπου το νερό αντιμετωπίστηκε σαν εμπόρευμα, δημιουργήθηκαν σοβαροί κίνδυνοι. Και έχουμε περίπου εκατόν τριάντα περιπτώσεις στην Ευρώπη από ιδιωτικοποίηση των εταιρειών ύδρευσης. Στο Παρίσι η διαχείριση του νερού επέστρεψε στον δήμο το 2010. Στο Βερολίνο η ιδιωτικοποίηση έχει φέρει αυξήσεις 35% και η πόλη ξαναπήρε τα ιδιωτικά μερίδια. Στη Νάπολη, στο Ροστόκ, στη Λυόν, στην Ατλάντα, στο Μπουένος Άιρες δεν σας αναφέρω το τι έχει το καθένα. Έχουν καταγραφεί συνολικά εκατόν τριάντα ένα περιπτώσεις από ιδιωτικοποιήσεις ή επανακωδικοποιήσεις υπηρεσιών ύδρευσης στην Ευρώπη, κατά την περίοδο 2010-2021, οι οποίες επηρέασαν περίπου δεκαεννέα εκατομμύρια πολίτες. 
Ποιες ήταν οι αιτίες και το κάνουν αυτό οι Ευρωπαίοι, αλλά και σε διεθνές επίπεδο; Αύξηση τιμών, ανεπαρκείς επενδύσεις, αδιαφανείς συμβάσεις, εγγυημένη -ιδιωτική, φυσικά- κερδοφορία και απώλεια του δημοκρατικού ελέγχου. Αυτές ήταν οι αιτίες που έκαναν αυτές τις πόλεις -σε αυτές τις κοινωνίες και σε αυτά τα κράτη- να ξαναπάρουν στον έλεγχό τους το νερό. 
Το πρώτο που θα έπρεπε να κάνετε, κύριε Υπουργέ, είναι να το αποσύρετε. Η διαβούλευση που κάνατε ήταν δέκα ημέρες όλο και όλο και δεν έχετε τη συμφωνία των δημάρχων, των δήμων, των κοινωνιών. Ένας νόμος για να εφαρμοστεί θα πρέπει να έχει τουλάχιστον την ανοχή -να μην σας πω τη συγκατάβαση- των κοινωνιών στις οποίους απευθύνεται. 
ΔΙΟΝΥΣΙΟΣ ΣΤΑΜΕΝΙΤΗΣ: Στην Αττική τον έχει.
ΙΩΑΝΝΗΣ ΑΜΑΝΑΤΙΔΗΣ: Στην Αττική τον έχει συνολικά; Στη Θεσσαλονίκη δεν τον έχετε, ούτε στη Χαλκιδική τον έχετε. Θεωρείτε λιγότερο, δηλαδή, κρίσιμη τη Θεσσαλονίκη; 
ΔΙΟΝΥΣΙΟΣ ΣΤΑΜΕΝΙΤΗΣ: Όχι, ακριβώς έτσι.
ΙΩΑΝΝΗΣ ΑΜΑΝΑΤΙΔΗΣ: Τα παραδείγματα που αναφέρατε να μην είναι στοχοποίηση. Εγώ καταλαβαίνω και τα λάθη που μπορεί να έχουν κάνει οι δήμοι, οι δήμαρχοι κλπ. Ας λέγατε ο «χι» δήμος ή ο «ψι» δήμος, αλλά εν πάση περιπτώσει! 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Θεωρούμε ότι αυτή τη στιγμή κλείνετε εκκρεμότητες, που θα εξυπηρετήσουν μεγάλα οικονομικά συμφέροντα και όχι τα συμφέροντα της κοινωνικής πλειοψηφίας. Για παράδειγμα, όταν σε έκτακτη ανάγκη κηρύσσεται κάποιος νομός σε κίνδυνο λειψυδρίας, ο τρόπος -και ελπίζω να έχετε φέρει διατάξεις που να διασφαλίζεται το αδιάβλητο, η διαφάνεια κλπ.- που δίνονται τα έργα -γιατί εκεί υπάρχει μεγάλος κίνδυνος, το καταλαβαίνετε- είναι μια άλλη πλευρά της απευθείας ανάθεσης. Εκεί θα πρέπει να φέρετε τέτοιες διατάξεις. 
Πολιτικά, κυρίες και κύριοι, νομίζουμε ότι η Κυβέρνηση αυτή που δημιούργησε κατά την άποψή μας μια σειρά από σκάνδαλα, επιχείρησε να τα συγκαλύψει… 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Αμανατίδη. 
Καλείται στο Βήμα η Ανεξάρτητη Βουλευτής Πέλλης κ. Θεοδώρα Τζάκρη. 
ΘΕΟΔΩΡΑ ΤΖΑΚΡΗ: Θέλω να εκφράσω την ειλικρινή μου συλλυπητήρια στις οικογένειες και στους οικείους των τριών πυροσβεστών, που έπεσαν χθες κατά την ώρα του καθήκοντος. Οι πυροσβέστες είναι οι ήρωες της καθημερινότητάς μας, οι οποίοι προστατεύουν ανθρώπινες ζωές και περιουσίες, δίνοντας πολλές φορές και τη ζωή τους. Και η πολιτεία οφείλει να τους παρέχει όλα τα αναγκαία μέσα και να μην τους θυμάται μόνο σε τέτοιες τραγικές στιγμές. 
Κυρίες και κύριοι συνάδελφοι, η Κυβέρνηση φέρνει εσπευσμένα ένα νομοσχέδιο- συμβόλαιο, προφανώς όχι με τον λαό, αλλά με τις τεχνικές εταιρείες που την στηρίζουν. Δεδομένου ότι στον Τύπο έχει δημοσιευθεί ήδη ότι ο εθνικός εργολάβος έχει αποκτήσει το 10% της ΕΥΔΑΠ και δεδομένου, επίσης, ότι μια μικρή παρέα συμφερόντων εξυπηρετείται και δεν αφήνετε κανέναν παραπονεμένο, έρχεστε λίγο πριν τις εκλογές να δώσετε σε όλους τους εθνικούς εργολάβους και παρόχους μια πίτα δεκάδων δισεκατομμυρίων ευρώ, καθώς ως είναι γνωστόν, μπορεί το ΣτΕ να έκρινε παράνομη την ιδιωτικοποίηση της ΕΥΔΑΠ, αλλά εσείς και πάλι βρήκατε παράθυρο να τη δώσετε στους ιδιώτες μαζί με την ΕΥΑΘ, δια της νομοθετήσεως. 
Σαφώς και έχετε την πλειοψηφία να το πράξετε. Σαφώς και έχουμε το δικαίωμα να υπερασπιστούμε το δημόσιο συμφέρον και να αντιδράσουμε και σαφώς, σε λίγους μήνες που θα έχετε χάσει τη διακυβέρνηση της χώρας, αυτό το νομοσχέδιο θα αποτελεί παρελθόν. 
Παρά ταύτα, θα τοποθετηθώ για ποιους λόγους αυτό το νομοσχέδιο μιμείται την αρχιτεκτονική των funds, που με κρατικές εγγυήσεις παίρνουν τα σπίτια του κοσμάκη. Γιατί και εδώ παρέχετε κρατικές εγγυήσεις, υπό την έννοια ότι οι παρωθούμενοι οργανισμοί ΔΕΥΑ, ΓΟΕΒ και ΤΟΕΒ έχουν χρηματοδοτηθεί από τους Έλληνες φορολογούμενους και από την Ευρωπαϊκή Ένωση με περισσότερα από 26 δισεκατομμύρια ευρώ και όλο αυτό καταλαβαίνει κάθε πολίτης σε ποιον φέρνει κέρδος και πώς η νεοφιλελεύθερη αρχιτεκτονική σας μετατρέπει καθημερινά το ελληνικό επιχειρείν στην πιο κρατικοδίαιτη εκδοχή του πανευρωπαϊκά. 
Κυρίες και κύριοι συνάδελφοι, πρέπει να δούμε και τι έχει προηγηθεί αυτού του νομοσχεδίου. Ήταν ένα άλλο νομοσχέδιο, λίγες μέρες πριν, που αφορούσε το Υπουργείο Εσωτερικών και την κωδικοποίηση της νομοθεσίας για τους ΟΤΑ, μέσα στο οποίο ποινικοποιήσατε ουσιαστικά την ιδιότητα του μέλους του Διοικητικού Συμβουλίου μιας ΔΕΥΑ για τα χρέη αυτών των κοινωφελών επιχειρήσεων, έναντι κυρίως των παρόχων ενέργειας, οι οποίοι πάροχοι ενέργειας τέμνονται επιχειρηματικά με τις τεχνικές εταιρείες που θα αναλάβουν και τη διαχείριση των νέων γιγαντωμένων ΕΥΔΑΠ και ΕΥΑΘ. Και λέω γιγαντωμένων, γιατί εξαπλώνονται με το νόμο αυτό γεωγραφικά σε πλήθος όμορων νομών και μάλιστα, αναλαμβάνοντας και αρμοδιότητες στον ΓΟΕΒ και τον ΤΟΕΒ. 
Πιο συγκεκριμένα, η ΕΥΔΑΠ απορροφά είκοσι πέντε τμήματα που παρέχουν υπηρεσίες ύδρευσης και αποχέτευσης, εφτά ΔΕΥΑ και οχτώ ΤΟΕΒ, αλλά και την αρμοδιότητα άρδευσης που ασκεί η Περιφέρεια ως συνέχεια του πρώην Οργανισμού Κωπαΐδας. Ξεκινάμε, δηλαδή, από τη Βοιωτία, φτάνουμε στη Φωκίδα και στην Εύβοια και καταλήγουμε στη Θεσσαλονίκη, όπου και η ΕΥΑΘ αντίστοιχα απορροφά πέντε τμήματα, με αντίστοιχες αρμοδιότητες, οκτώ ΔΕΥΑ, έντεκα ΤΟΕΒ και έναν ΓΟΕΒ και οι άλλοι είκοσι πέντε, βεβαίως, πάροχοι περνούν προς εκμετάλλευση σε ιδιώτες. 
Το νομοσχέδιο αυτό πάσχει και συνταγματικά και επιστημονικά. Το Σύνταγμά μας ορίζει ρητά ότι το σύνολο των υδάτινων πόρων βρίσκονται στην πλήρη ιδιοκτησία του Δημοσίου και η χρήση από ιδιώτες επιτρέπεται προς εξυπηρέτηση εγκεκριμένων εθνικά ωφέλιμων δράσεων για ορισμένο χρονικό διάστημα. Γι’ αυτό έχουμε υδροηλεκτρικά έργα, γι’ αυτό έχουμε ορυχεία, αλλά σε οποιαδήποτε περίπτωση οι φυσικοί πόροι ανήκουν στο κράτος και παραχωρούνται μόνο από αυτό. 
Δημιουργείτε, λοιπόν, για πρώτη φορά ένα προδήλως αντισυνταγματικό τετελεσμένο στον μόνο τομέα που δεν ιδιωτικοποιήσατε μέχρι τώρα, δηλαδή αυτό των υδάτινων πόρων, οι οποίοι πλέον αντί να υπηρετούν το δημόσιο συμφέρον, υπηρετούν το ολιγοπωλιακό συμφέρον των καρτέλ, καθώς εδώ δεν έχουμε να κάνουμε με μεταποίηση πόρων που δημιουργούν θέσεις εργασίας και πλούτου στη χώρα, όπως για παράδειγμα το ορυχείο βωξίτη και άλλων μεταλλευμάτων, αλλά μιλάμε για μία ευθεία εκχώρηση υφιστάμενων δικτύων και φυσικών πόρων στον πίνακα κερδών των ιδιωτών. Παίρνουν πάνω από 26 δισεκατομμύρια περιουσία του λαού, για να την τοκίσουν και να την εισπράξουν ως δική τους υπεραξία στο ταμείο τους και στις χρηματαγορές. 

Το επιστημονικό πρόβλημα έχει να κάνει με το γεγονός ότι, σε αντίθεση με την Ευρωπαϊκή Οδηγία-Πλαίσιο 2000/60, με αυτό το νομοσχέδιο δεν προβλέπεται ότι η διαχείριση των υδάτων γίνεται με βάση τα υδατικά διαμερίσματα και τις λεκάνες απορροής ποταμών, γιατί αυτές αποτελούν τη φυσική ενότητα του υδατικού κύκλου. Από πότε, λοιπόν η Εύβοια, η Αττική και η Φωκίδα αποτελούν κοινά υδατικά διαμερίσματα και λεκάνες απορροής ποταμών; Και το ίδιο βεβαίως ισχύει και στη Θεσσαλονίκη, ειδικά τώρα που ενσωματώνουν διαδικασίες άρδευσης και ο ιδιώτης θα αρδεύει ανεξέλεγκτα, γιατί θα αντλεί ανεξέλεγκτα. 
Υπάρχει, όμως, και κάτι άλλο που θα καταστεί ανεξέλεγκτο. Δεν φτάνει που διέλυσε η Κυβέρνηση τους αγρότες και συνακόλουθα η παγκόσμια κρίση την εφοδιαστική αλυσίδα λόγω του πολέμου στο Ιράν και στην Ουκρανία. Τώρα θα τους κόβουν και το νερό, γιατί ο ιδιώτης θα κλείνει τη βάνα, δηλαδή την αντλία, και θα βγάζει και διαταγές πληρωμής. Έτσι, σιγά σιγά, επειδή αυτό θα επεκταθεί ως κακοήθεια σε όλα τα μεγάλα αστικά κέντρα και σε όλες τις αγροτικές περιοχές που έχουν τα πολλά λεφτά, θα μιλάμε για μια κατά παράβαση του Συντάγματος αλλά και της απόφασης του Συμβουλίου της Επικρατείας ιδιωτικοποίηση του νερού. 
Ειδικά για την άρδευση, θέλω να πω ότι παραβιάζεται μ’ αυτό το νομοσχέδιο κάθε επιστημονική αρχή υδατικού ισοζυγίου στην ελληνική ύπαιθρο, γιατί το νομοσχέδιο αυτό δεν προβλέπει η επιστημονική αξιολόγηση σε τέσσερεις κρίσιμες παραμέτρους: στην κατάσταση των υπόγειων υδροφορέων, των υδροληψιών, των κινδύνων υφαλμύρωσης και της φέρουσας ικανότητας των υδατικών συστημάτων. Καμία αξιολόγηση δεν προβλέπεται γι’ αυτά -ελεύθερα όλα- σε μια χώρα που, για να κάνει ένας ιδιώτης μια γεώτρηση, πρέπει να ξοδεύει 10.000-20.000 ευρώ, για να πάρει μια άδεια, αν την πάρει και αυτήν. 
Το μέλλον, λοιπόν, μπορείτε να το διαβάσετε από τώρα. Και αν δείτε το χαρακτηριστικό παράδειγμα της Θεσσαλίας, μετά από δεκαετίες υπεράντλησης και τις συνέπειες της κλιματικής αλλαγής με τον «Daniel» και τον «Elias», απαιτείται συνεχής επιστημονική παρακολούθηση και όχι μόνο διοικητική αναδιοργάνωση. Η λειτουργία του νέου ΟΔΥΘ δύο χρόνια μετά την ψήφιση του ν.5106/2024 δεν έχει ενσωματώσει ακόμη τον ΓΟΕΒ και τους πενήντα τρεις ΤΟΕΒ αυτής της περιοχής. Ο διαχειριστικός τους έλεγχος και η σχετική ΚΥΑ είναι ακόμη σε επεξεργασία. 
Κυρίες και κύριοι συνάδελφοι, φέρνετε μέσα στον Ιούλιο ένα σχέδιο νόμου που ήρθε με διαφορετικό τίτλο, με πλήθος αλλαγών και μια συμπληρωματική διαβούλευση μόλις δέκα ημερών, για να το ψηφίσουμε άρον άρον, λες και έχουμε εκλογές τον Σεπτέμβριο. Λες και δεν ακούτε τον Πρωθυπουργό σας να επαναλαμβάνει πέντε φορές την εβδομάδα ότι οι εκλογές θα γίνουν στο τέλος της τετραετίας. Τέτοια δώρα προς τους χορηγούς δίνονται μόνο στην τελική ευθεία των εκλογών. Μήπως, κύριε Υπουργέ, να συνεννοηθείτε καλύτερα μεταξύ σας; Το άλλο νομοσχέδιο με το οποίο έγιναν οι αλλαγές, τον Φεβρουάριο του 2025 μπήκε στη διαβούλευση, το βάλατε τότε στο συρτάρι, γιατί προφανώς δεν είχατε διευθετήσει μεταξύ σας τις μοιρασιές. Αυτήν τη φορά όμως ήλθατε πανέτοιμοι. 
Κυρίες και κύριοι συνάδελφοι, το βασικό πρόβλημα του νομοσχεδίου είναι ότι συγχέει τη διαχείριση των πόρων με τη διαχείριση του ίδιου του φυσικού πόρου, του υδατικού πόρου, που είναι το νερό. Σήμερα τα νησιά μας και άλλες περιοχές, όπως η Θεσσαλία, αντιμετωπίζουν σοβαρότατα προβλήματα λειψυδρίας. Το πραγματικό δίλημμα δεν είναι αν έχουμε ΕΥΔΑΠ, ΕΥΑΘ ή ΔΕΥΑ. Το πραγματικό δίλημμα είναι αν το νερό θα συνεχίζει να αντιμετωπίζεται ως δημόσιο αγαθό που διαχειρίζεται με διαφάνεια, συμμετοχή των τοπικών κοινωνιών και περιβαλλοντική ευθύνη ή αν η ρύθμιση θα περιοριστεί σε μια συγκεντρωτική αναδιάρθρωση των φορέων, χωρίς να απαντά στις μεγάλες προκλήσεις της λειψυδρίας, της κλιματικής κρίσης και της βιώσιμης διαχείρισης των υδάτων. Δεν σας φτάνει, λοιπόν, που χαρίζετε τόσα δισεκατομμύρια στους εργολάβους, αλλά εκ του παραλλήλου φροντίζετε να βάλετε από παράθυρα, πόρτες και χαραμάδες όλα τα «γαλάζια» παιδιά μήπως και σωθείτε, που δεν θα σωθείτε. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού) 
Η Κυβέρνηση και η διοίκηση της ΕΥΔΑΠ γνώριζαν εδώ και μήνες ότι η επέκταση της ΕΥΔΑΠ θα απαιτούσε περισσότερο προσωπικό. Γι’ αυτό και είχαν ήδη σχεδιάσει χίλιες διακόσιες δεκαπέντε νέες προσλήψεις. Αυτό που δεν σχεδίασαν ποτέ είναι τι θα γίνει με τους εξακόσιους πενήντα εργολαβικούς εργαζόμενους που εδώ και χρόνια καλύπτουν πάγιες και διαρκείς ανάγκες. Γι’ αυτούς δεν υπήρξε ούτε μία πρόβλεψη, ούτε μια δέσμευση, ούτε μία ξεκάθαρη απάντηση. Και εδώ γεννιέται ένα εύλογο πολιτικό ερώτημα: Γιατί υπήρχε σχεδιασμός για νέες προσλήψεις, αλλά καμία μέριμνα και στους ανθρώπους που ήδη κρατούν την ΕΥΔΑΠ όρθια; Μήπως τελικά αυτό που προτεραιοποιείται δεν είναι η αξιοποίηση του έμπειρου προσωπικού, αλλά ένας σχεδιασμός νέων προσλήψεων που εξυπηρετεί και προεκλογικές σκοπιμότητες; Αν δεν ισχύει αυτό, τότε η Κυβέρνηση και η διοίκηση της ΕΥΔΑΠ έχουν κάθε λόγο να απαντήσουν ποιο είναι το σχέδιό τους για αυτούς τους περίπου εξακόσιους πενήντα εργαζόμενους. Είστε τόσο αλαζονικοί και τόσο πιστοί στο δόγμα των αναθέσεων και των διαγωνισμών του ενός συμμετέχοντος, που ενώ βοούν και η Ελλάδα και η Ευρώπη ότι έχετε δώσει δισεκατομμύρια στις αναθέσεις συμβούλων, όπως λένε και οι εργαζόμενοι μέσα από την ΕΥΔΑΠ, έχετε έτοιμο και τον διαγωνισμό, πριν ψηφιστεί το νομοσχέδιο αυτό, για την πρόσληψη σύμβουλου με πάνω από 1.200.000 ευρώ που θα κάνει τι; Θα διαλέξει, λέει, τους εργαζόμενους που θα καλύψουν τις θέσεις εργασίας που δημιουργείτε, δηλαδή τους εργαζόμενους που ήδη οι Βουλευτές σας έχουν πάρει τηλέφωνο ότι τους βρήκαν, ενώ αίρετε τις αποσπάσεις των υπαλλήλων που υπηρετούν στις ΔΕΥΑ, ακόμη και αυτών που είναι αιρετοί δημοτικοί σύμβουλοι. Γυρίζουν πίσω από εκεί που ήρθαν! 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Τζάκρη και καλείται στο Βήμα ο Βουλευτής Κεφαλληνίας με τη Νέα Δημοκρατία κ. Παναγής Καππάτος. Ακολουθούν η κ. Καζάνη και ο κ. Καράογλου. 
ΠΑΝΑΓΗΣ ΚΑΠΠΑΤΟΣ: Ευχαριστώ, κύριε Πρόεδρε. 
Κυρία Υφυπουργέ, κυρίες και κύριοι συνάδελφοι, κατ’ αρχάς να εκφράσω και εγώ τα θερμά μου συλλυπητήρια για τους τρεις πυροσβέστες που έχασαν τη ζωή τους κατά την υπηρεσία τους σε ώρα μάχης. Συζητούμε σήμερα ένα σχέδιο νόμου που αφορά ένα από τα πιο πολύτιμα αγαθά για κάθε άνθρωπο, κάθε οικογένεια και κάθε παραγωγική δραστηριότητα: το νερό. Η κλιματική αλλαγή, οι παρατεταμένες περίοδοι ξηρασίας, η γήρανση πολλών δικτύων και ο κατακερματισμός αρμοδιοτήτων δημιουργούν νέες και σύνθετες πιέσεις. Η Πολιτεία οφείλει να απαντήσει με σχέδιο, ευθύνη και διοικητική αποτελεσματικότητα. Το Υπουργείο Περιβάλλοντος και Ενέργειας φέρνει μια ολοκληρωμένη μεταρρύθμιση που οργανώνει καλύτερα τις υπηρεσίες ύδρευσης, αποχέτευσης και άρδευσης, ενισχύει τον δημόσιο έλεγχο, αναβαθμίζει τη ρυθμιστική εποπτεία και δημιουργεί τις προϋποθέσεις για ασφαλές, ποιοτικό και οικονομικά προσιτό νερό. Πρόκειται για μια παρέμβαση που κοιτάζει μπροστά και υπηρετεί με συνέπεια το δημόσιο συμφέρον. 
Η ανάγκη αυτής της μεταρρύθμισης γίνεται ακόμη πιο καθαρή, αν δούμε την πραγματική εικόνα της διαχείρισης των υδάτων της χώρας μας. Σήμερα λειτουργούν εκατοντάδες διαφορετικοί φορείς με άνισες δυνατότητες, διαφορετικό επίπεδο στελέχωσης και συχνά περιορισμένη πρόσβαση σε χρηματοδότηση και σύγχρονη τεχνογνωσία. Αυτός ο κατακερματισμός δυσκολεύει τον ενιαίο σχεδιασμό, καθυστερεί έργα και επιβαρύνει τελικά τον πολίτη και την τοπική οικονομία. 
Με το νέο πλαίσιο εξήντα οκτώ τοπικοί φορείς και υπηρεσιακές δομές εντάσσονται στην ΕΥΔΑΠ και την ΕΥΑΘ, δύο μεγάλους παρόχους κοινής ωφέλειας με εμπειρία, τεχνική επάρκεια και αυξημένη δυνατότητα υλοποίησης επενδύσεων. Με αυτόν τον τρόπο δημιουργούμε ισχυρότερες δομές, καλύτερο συντονισμό και πιο σταθερές προϋποθέσεις για την αναβάθμιση των δικτύων σε κάθε περιοχή. Παράλληλα, το νομοσχέδιο δίνει ιδιαίτερη έμφαση στη διαφάνεια και στην προστασία του δημόσιου συμφέροντος. Η μεταφορά των υπηρεσιών γίνεται ύστερα από οικονομικό, τεχνικό, νομικό και περιβαλλοντικό έλεγχο, ενώ η αξία των υποδομών και των υποχρεώσεων εγκρίνεται από τη Ρυθμιστική Αρχή Αποβλήτων Ενέργειας και Υδάτων. Οι δήμοι διατηρούν δικαίωμα δικαστικής προστασίας και μπορούν με απόφασή τους να κρατήσουν την κυριότητα των υφιστάμενων υποδομών τους. Ταυτόχρονα, οι εργαζόμενοι μεταφέρονται με διασφαλισμένη σχέση εργασίας, αναγνώριση της προϋπηρεσίας τους και αποδοχές αντίστοιχες με εκείνες του τακτικού προσωπικού των δύο εταιρειών. Έτσι, η μεταρρύθμιση προχωρά με κανόνες, θεσμικές εγγυήσεις και σεβασμό στην τοπική αυτοδιοίκηση και στο ανθρώπινο δυναμικό που κράτησε όρθιες αυτές τις υπηρεσίες επί πολλά χρόνια. 
Ιδιαίτερα σημαντική είναι και η ενίσχυση του ρόλου της Ρυθμιστικής Αρχής, η οποία αποκτά ουσιαστικό έλεγχο πάνω στα τιμολόγια και στη διαχειριστική επάρκεια των παρόχων. Η Αρχή θα κρίνει ή θα απορρίπτει τις προτεινόμενες χρεώσεις, θα ελέγχει την εφαρμογή των κανόνων κοστολόγησης και θα μπορεί να ζητά διορθώσεις, όταν διαπιστώνει αδικίες ή αποκλίσεις. Με αυτόν τον τρόπο το κράτος διαμορφώνει ένα ενιαίο και διαφανές πλαίσιο εποπτείας, χωρίς να επιβάλλει την ίδια τιμή σε κάθε περιοχή, αφού οι πραγματικές ανάγκες και το κόστος διαφέρουν. Η επιλογή αυτή προστατεύει τους καταναλωτές, ενισχύει τη λογοδοσία και επιβεβαιώνει ότι το νερό παραμένει δημόσιο αγαθό υπό ισχυρό δημόσιο έλεγχο. 
Ακόμη, το σχέδιο νόμου συνδέει τη διοικητική αναδιοργάνωση με συγκεκριμένο επενδυτικό σχεδιασμό. Η ΕΥΔΑΠ και η ΕΥΑΘ υποχρεώνονται να καταρτίσουν πενταετή σχέδια για κάθε περιοχή στα οποία θα αποτυπώνονται η πραγματική κατάσταση των δικτύων, οι ανάγκες συντήρησης και αναβάθμισης, το απαιτούμενο κόστος και οι πηγές χρηματοδότησης. Αυτή η πρόβλεψη έχει ξεχωριστή σημασία, γιατί η χώρα μας δεν έχει πλέον την πολυτέλεια να παρεμβαίνει μόνο όταν εμφανίζεται μια βλάβη ή μια κρίση. 
Χρειαζόμαστε πρόληψη, ιεράρχηση έργων και σταθερό προγραμματισμό. Έτσι αξιοποιούμε καλύτερα τους εθνικούς και τους ευρωπαϊκούς πόρους, περιορίζουμε τις απώλειες νερού και δημιουργούμε υποδομές που θα αντέξουν στις ανάγκες των επόμενων δεκαετιών. Η διάσταση της λειψυδρίας έχει ιδιαίτερη σημασία για τις νησιωτικές και τουριστικές περιοχές, όπου η κατανάλωση αυξάνεται απότομα τους θερινούς μήνες και οι διαθέσιμοι υδατικοί πόροι παραμένουν περιορισμένοι. 
Ως Βουλευτής Κεφαλλονιάς και Ιθάκης, γνωρίζω καλά ότι η επάρκεια νερού συνδέεται άμεσα με την καθημερινότητα των κατοίκων, την ποιότητα των τουριστικών υπηρεσιών, την πρωτογενή παραγωγή και τη συνολική ανθεκτικότητα του τόπου μας. Το νομοσχέδιο επιταχύνει την αδειοδότηση έργων αφαλάτωσης και δημιουργεί ειδικές διαδικασίες για την άμεση υλοποίηση αναγκαίων υποδομών σε περιοχές που αντιμετωπίζουν έκτακτη ανάγκη. Η πρόληψη της κρίσης αποτελεί πλέον βασική υποχρέωση ενός σύγχρονου και υπεύθυνου κράτους.
Παράλληλα, το νομοσχέδιο προχωρά σε παρεμβάσεις που στηρίζουν την ελληνική περιφέρεια και ενισχύουν τη βιώσιμη ανάπτυξη. Δημιουργεί ένα πιο λειτουργικό πλαίσιο για την αναβίωση εγκαταλελειμμένων, μικρών και φθινόντων οικισμών με ειδικούς περιβαλλοντολογικούς και πολεοδομικούς κανόνες που προστατεύουν την αρχιτεκτονική φυσιογνωμία και το φυσικό τοπίο. Ενισχύει ακόμη τον Οργανισμό Φυσικού Περιβάλλοντος και Κλιματικής Αλλαγής, ώστε να μπορεί να ανταποκριθεί αποτελεσματικότερα στη διαχείριση των προστατευόμενων και θαλάσσιων περιοχών. Την ίδια στιγμή ρυθμίζει εκκρεμότητες στην αγορά ενέργειας, διευκολύνει τη συλλογική αυτοκατανάλωση, την αποθήκευση ηλεκτρικής ενέργειας και την υλοποίηση έργων ανανεώσιμων πηγών ενέργειας. Με αυτές τις προβλέψεις συνδέουμε την περιβαλλοντική προστασία με την παραγωγική ανασυγκρότηση και δίνουμε στις τοπικές κοινωνίες περισσότερα εργαλεία για να παραμείνουν ζωντανές και δημιουργικές. 
Κυρίες και κύριοι συνάδελφοι, το νερό αποτελεί πλέον ζήτημα εθνικής ανθεκτικότητας, κοινωνικής συνοχής και παραγωγικής ασφάλειας. Η επιστήμη μας προειδοποιεί ότι οι περίοδοι ξηρασίας θα γίνονται συχνότερες και εντονότερες, ενώ η πολιτική ευθύνη απαιτεί έγκαιρες αποφάσεις, ισχυρούς θεσμούς και υποδομές που να αντέχουν στον χρόνο. 
Με το παρόν σχέδιο νόμου η Κυβέρνηση επιλέγει τον δρόμο της πρόληψης, της τάξης και της αποτελεσματικότητας. Ενισχύει τον δημόσιο έλεγχο, οργανώνει καλύτερα τις υπηρεσίες, προστατεύει τον πολίτη και δίνει στην περιφέρεια τα μέσα να αναπτυχθεί με σταθερότητα και σεβασμό στο περιβάλλον. 
Αυτή είναι η πολιτική που χρειάζεται η Ελλάδα. Πολιτική με σχέδιο, μέτρο, λογοδοσία και καθαρό ορίζοντα για τις επόμενες γενεές. Για τους κατοίκους της Κεφαλλονιάς και της Ιθάκης, για κάθε ελληνική οικογένεια, για τους αγρότες, για τις επιχειρήσεις, για τα παιδιά μας υπερψηφίζω το νομοσχέδιο με πίστη στις δυνατότητες της χώρας και με συναίσθηση της ευθύνης απέναντι στο μέλλον. 
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καππάτο.
Καλείται στο Βήμα η κ. Αικατερίνη Καζάνη, Βουλευτής της Εύβοιας με το ΠΑΣΟΚ-Κίνημα Αλλαγής.
ΑΙΚΑΤΕΡΙΝΗ ΚΑΖΑΝΗ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι, πριν ξεκινήσω, θα ήθελα να εκφράσω τα ειλικρινή μου συλλυπητήρια στις οικογένειες και τους συναδέλφους των τριών πυροσβεστών που έχασαν τη ζωή τους εν ώρα καθήκοντος. 
Το νερό είναι το σημαντικότερο δημόσιο αγαθό. Γι’ αυτό κάθε αλλαγή σχετικά με τον τρόπο διαχείρισής του πρέπει να απαντά σε ένα απλό ερώτημα. Θα έχει ο πολίτης καλύτερες υπηρεσίες;
Με το σημερινό νομοσχέδιο η Κυβέρνηση προχωρά σε συγχωνεύσεις των δημοτικών επιχειρήσεων ύδρευσης και αποχέτευσης της Εύβοιας με την ΕΥΔΑΠ. Το παρουσιάζει ως μια μεγάλη μεταρρύθμιση. Είναι όμως; Γιατί ο πολίτης δεν θα την κρίνει από τις διοικητικές αλλαγές. Θα την κρίνει από το αποτέλεσμα. Θα έχει ποιοτικό νερό; Θα βελτιωθούν οι υπηρεσίες; Θα παραμείνει το νερό οικονομικά προσιτό ή θα πληρώνει κάθε χρόνο όλο και περισσότερα; Αυτά είναι τα ερωτήματα που περιμένουν οι πολίτες να απαντηθούν. 
Η θέση του ΠΑΣΟΚ είναι ξεκάθαρη. Το σημερινό μοντέλο χρειάζεται αλλαγές. Το ερώτημα όμως είναι τι είδους μεταρρύθμιση θέλουμε. Εμείς πιστεύουμε σε μια μεταρρύθμιση που θα ενισχύει τον δημόσιο χαρακτήρα του νερού, που θα αξιολογεί κάθε ΔΕΥΑ με βάση τα δικά της δεδομένα, όχι με μια οριζόντια λογική, που θα στηρίζει τις ΔΕΥΑ που αντιμετωπίζουν προβλήματα, που θα ενθαρρύνει τις διαδημοτικές συνεργασίες όπου πραγματικά χρειάζονται, που θα εξασφαλίζει επαρκή κρατική χρηματοδότηση, που θα προστατεύει τη δημοτική περιουσία και θα δίνει ουσιαστικό ρόλο στην τοπική αυτοδιοίκηση. 
Πιστεύουμε σε μια μεταρρύθμιση που θα διασφαλίζει ότι το νερό θα παραμείνει δημόσιο αγαθό με μια κοινωνικά δίκαιη τιμολογιακή πολιτική για τα νοικοκυριά και τους παραγωγούς. Μπορείτε να διασφαλίσετε ότι μετά τις συγχωνεύσεις οι πολίτες της Εύβοιας δεν θα βρεθούν να πληρώνουν το νερό τρεις και τέσσερις φορές πάνω; 
Με τη λογική της μίας λύσης για όλους διαφωνούμε. Κάθε περιοχή πρέπει να αξιολογείται με βάση τις δικές της ανάγκες. Οι συγχωνεύσεις δεν πρέπει να επιβάλλονται. Στην Εύβοια, για παράδειγμα, η ΔΕΥΑ Μαντουδίου-Λίμνης-Αγίας Άννας είναι μια υγιής επιχείρηση. Για ποιο λόγο να συγχωνευθεί; Ποιο πρόβλημα λύνει αυτή η συγχώνευση για τους πολίτες; Όταν μια επιχείρηση λειτουργεί σωστά, προτεραιότητα θα έπρεπε να είναι η ενίσχυσή της ώστε να συνεχίσει να προσφέρει ποιοτικές υπηρεσίες και όχι να αλλάξει η διοικητική της μορφή. 
Για τους εργαζόμενους των ΔΕΥΑ το νομοσχέδιο προβλέπει ότι δεν θα μετακινούνται εκτός περιφερειακής ενότητας. Δεν διασφαλίζει όμως ότι θα παραμείνουν στον δήμο που σήμερα εργάζονται. Και αυτό ειδικά στην Εύβοια, έναν από τους μεγαλύτερους νομούς της χώρας, με μεγάλες αποστάσεις μεταξύ των δήμων, είναι σημαντικό. 
Αυτά όμως είναι μόνο η μία πλευρά της πολιτικής για το νερό. Οι πολίτες έχουν ανάγκη και από έργα. Ένα έργο που παραμένει σε εκκρεμότητα είναι το Φράγμα Σέτας-Μανικίων του Δήμου Κύμης-Αλιβερίου. Ένα έργο που μπορεί να καλύψει τις ανάγκες ύδρευσης ογδόντα χιλιάδων κατοίκων, να στηρίξει την αγροτική παραγωγή, να μειώσει το ενεργειακό κόστος, να δημιουργήσει νέες αναπτυξιακές προοπτικές για την περιοχή. Έχει προταθεί η ένταξή του στο Ταμείο Απανθρακοποίησης. 
Μαζί με τον ευρωβουλευτή του ΠΑΣΟΚ Γιάννη Μανιάτη απευθυνθήκαμε στην Ευρωπαϊκή Επιτροπή, ζητώντας να διευκρινιστεί η πορεία της χρηματοδότησης του έργου από το Ταμείο. Η απάντηση ήταν σαφής. Η Επιτροπή δεν μπορεί να δώσει πληροφορίες, καθώς το έργο είναι υπό αξιολόγηση και ακόμα δεν έχει επιβεβαιωθεί. Γίνεται ακόμα λόγος για εναλλακτική δυνατότητα χρηματοδότησης. Ποια είναι αυτή; 
Και δυστυχώς, δεν είναι το μόνο παράδειγμα. Τι θα γίνει με το υδραγωγείο του Δήμου Κύμης-Αλιβερίου; Θα ενταχθεί στο ΠΕΚΑ 2021-2027; Είναι κρίσιμης σημασίας για την υδροδότηση της περιοχής. 
Θέλω να σταθώ σε ένα θέμα που αφορά ιδιαίτερα την Εύβοια, τις ανανεώσιμες πηγές ενέργειας. Η Εύβοια σηκώνει ένα δυσανάλογα μεγάλο βάρος. Είναι ένα νησί που αντιστοιχεί στο 3% της έκτασης της χώρας, αλλά φιλοξενεί περισσότερο από το 20% των ανεμογεννητριών και παράγει σχεδόν το 23% της αιολικής ενέργειας της χώρας. Σύμφωνα με τη ΡΑΕΥ, στην Εύβοια έχουν ήδη χορηγηθεί 153 βεβαιώσεις παραγωγού για αιολικά και εξετάζονται ακόμη 19 αιτήσεις. Σαν να μην έφτανε η πίεση από τα χερσαία, η Κυβέρνηση δέσμευσε χώρο για δύο υπεράκτια αιολικά πάρκα, πριν ακόμη ολοκληρωθεί το νέο χωροταξικό. 
Με περισσότερες από 600 ανεμογεννήτριες, η Εύβοια έχει φτάσει στα όριά της. Νέες εγκαταστάσεις σχεδιάζονται και αδειοδοτούνται χωρίς να υπάρχει συναίνεση της τοπικής αυτοδιοίκησης και κυρίως, της τοπικής κοινωνίας. Αυτό δεν μπορεί να συνεχιστεί. Οι Ευβοιώτες ζητούμε κανόνες, ζητούμε όρια, ζητούμε ισορροπία. 
Το ισχύον ειδικό χωροταξικό πλαίσιο για τις ΑΠΕ ισχύει από το 2008. Πριν από λίγες εβδομάδες ολοκληρώθηκε η δημόσια διαβούλευση για την αναθεώρησή του. Σύμφωνα όμως με τον νέο σχεδιασμό, οι άδειες που έχουν ήδη δοθεί δεν επηρεάζονται. Και αυτές στην Εύβοια δεν είναι λίγες, είναι δεκάδες. Οι κρίσιμες αποφάσεις έχουν ήδη ληφθεί και θα συνεχίσουν να επηρεάζουν το νησί για πολλά χρόνια. 
Την ίδια στιγμή παραμένει σε εκκρεμότητα η έκδοση του προεδρικού διατάγματος για τις περιοχές NATURA της Εύβοιας και της Σκύρου, παρότι η σχετική διαβούλευση ολοκληρώθηκε το 2022. Όταν μιλάμε για προστασία και θεσμικά πλαίσια, καθυστερείτε. Όταν πρόκειται όμως για νέα αιολικά, τρέχετε τις διαδικασίες γρήγορα. 
Με το σημερινό νομοσχέδιο προβλέπεται ακόμη μια παράταση στο καθεστώς λειτουργίας των λατομείων σχιστολιθικών πλακών, έναν από τους σημαντικότερους παραγωγικούς κλάδους της Νότιας Καρυστίας. Η παράταση είναι αναγκαία για να μην οδηγηθούν επιχειρήσεις και εργαζόμενοι σε αδιέξοδο. Αυτό όμως συμβαίνει γιατί η Κυβέρνηση δεν έχει ολοκληρώσει έγκαιρα τις αδειοδοτήσεις. Πόσες λοιπόν ακόμη παρατάσεις θα χρειαστούν;
Η τοπική οικονομία χρειάζεται σταθερούς κανόνες. Οφείλετε, επιτέλους, να δώσετε μια οριστική λύση. Το ίδιο έλλειμα σχεδιασμού το βλέπουμε και στις υποδομές της Εύβοιας. Το οδικό δίκτυο του νησιού εξακολουθεί να παρουσιάζει σοβαρές ελλείψεις. Ο βόρειος κεντρικός οδικός άξονας παραμένει στις μελέτες, παρά τις δεσμεύσεις για την ανασυγκρότηση της περιοχής. Την ίδια ώρα, στην κεντρική και νότια Εύβοια, στον οδικό άξονα Χαλκίδας -Κύμης δεν έχει προχωρήσει τίποτα. 
Οι οδικές υποδομές της Εύβοιας αφορούν άμεσα την οδική ασφάλεια. Χωρίς, όμως, σύγχρονο οδικό δίκτυο δεν μπορεί να υπάρξει και ουσιαστική ανάπτυξη, γιατί αυτό συνδέει την παραγωγή, τον τουρισμό και τις τοπικές επιχειρήσεις με την υπόλοιπη χώρα. 
Το ίδιο ισχύει και για τα λιμάνια. Το master plan του λιμένα Κύμης παραμένει σε εκκρεμότητα. Χωρίς την έκδοση του προεδρικού διατάγματος δεν μπορούν να προχωρήσουν τα απαραίτητα έργα αναβάθμισης. Στα Νέα Στείρα η μεταφορά του λιμένα παραμένει χωρίς χρηματοδότηση, ένα έργο που θα αποσυμφορήσει τον οικισμό και θα αναβαθμίσει συνολικά την περιοχή. Την ίδια στιγμή ο Δήμος Καρύστου έχει μείνει εκτός της ενδοκυκλαδικής σύνδεσης, μιας σύνδεσης με ιδιαίτερη σημασία για τον τουρισμό και το εμπόριο.
Κυρίες και κύριοι, σήμερα μας επιβεβαιώνετε κάτι που γνωρίζαμε εδώ και καιρό. Δεν έχετε καμία συνεκτική περιβαλλοντική πολιτική για την Εύβοια, για έναν τόπο που τα τελευταία χρόνια έχει δοκιμαστεί όσο λίγοι, που κάηκε, που πλημμύρισε, που τον έχετε γεμίσει ανεμογεννήτριες, για έναν τόπο που θα έπρεπε να βρίσκεται στο επίκεντρο του περιβαλλοντικού σχεδιασμού. 
Κάθε θέμα το αντιμετωπίζετε ξεχωριστά. Το νερό από τη μία, οι ΑΠΕ από την άλλη. Κανείς, όμως, δεν βλέπει τη μεγάλη εικόνα. Αυτό που χρειάζεται είναι ένα συνεκτικό σχέδιο που θα προστατεύει το περιβάλλον, θα στηρίζει την τοπική οικονομία και θα βελτιώνει την ποιότητα ζωής των κατοίκων. Αυτό περιμένουν οι πολίτες της Εύβοιας και ήρθε η ώρα να το κάνουμε πράξη.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Καζάνη.
Καλείται στον Βήμα ο κ. Θεόδωρος Καράογλου, Βουλευτής Β΄ Θεσσαλονίκης με τη Νέα Δημοκρατία.
ΘΕΟΔΩΡΟΣ ΚΑΡΑΟΓΛΟΥ: Κύριε Πρόεδρε, κύριε Υπουργέ, θα ήθελα ξεκινώντας να εκφράσω τα θερμά μου συλλυπητήρια για τον αδόκητο χαμό τριών πυροσβεστών, που καθημερινά δίνουν τον καλύτερο εαυτό τους, πολλές φορές και την ίδια τους τη ζωή, υπηρετώντας το καθήκον. Ας είναι αιωνία η μνήμη τους.
Έρχομαι τώρα στο νομοσχέδιο, μια συζήτηση για ένα νομοσχέδιο που αφορά την καλύτερη διαχείριση του νερού και περιλαμβάνει την αρχιτεκτονική των Δημοτικών Επιχειρήσεων Ύδρευσης και Αποχέτευσης, τον γνωστό μας ΔΕΥΑ, μια συζήτηση που δεν μπορεί να είναι μονοδιάστατη. 
Πρόκειται για μια μεταρρύθμιση που επιχειρεί να αντιμετωπίσει αποτελεσματικά πραγματικές και διαχρονικές αδυναμίες σε ό,τι αφορά τη διαχείριση ενός από τους πολυτιμότερους φυσικούς πόρους της χώρας μας. Μιλάω για αδυναμίες που σχετίζονται με την παλαιότητα των δικτύων, τις μεγάλες απώλειες νερού, τις διαφορετικές δυνατότητες των κατά τόπους ΔΕΥΑ, την περιορισμένη διαχειριστική επάρκεια αρκετών φορέων, αλλά και τη δυσκολία υλοποίησης μεγάλων έργων που απαιτούν εξειδίκευση, τεχνογνωσία και φυσικά σημαντικούς οικονομικούς πόρους. 
Την ίδια στιγμή, όμως, η μεταρρύθμιση αυτή εγείρει -κατά την προσωπική μου άποψη- εύλογους προβληματισμούς ως προς τον τρόπο με τον οποίο επιχειρείται να εφαρμοστεί. Και αυτό γιατί όσο σημαντικό είναι το περιεχόμενό της, άλλο τόσο σημαντική είναι η διαδικασία μέσα από την οποία διαμορφώνεται.
Υπό αυτή την έννοια, στη δική μου οπτική των πραγμάτων, στον δικό μου τρόπο πολιτικής αξιολόγησης, η συνολική αποτίμηση του νομοσχεδίου δεν μπορεί να είναι ούτε ένα άκριτο «ναι» ούτε ένα εύκολο «όχι». Προσωπικά, το προσεγγίζω με ένα μεγάλο «ναι, μεν» που αναγνωρίζει την ανάγκη αλλαγών και τομών, το οποίο συνοδεύεται και από ένα εξίσου ουσιαστικό «αλλά», το οποίο αφορά τον βαθμό συμμετοχής της τοπικής αυτοδιοίκησης α΄ βαθμού, δηλαδή των δήμων στον σχεδιασμό αυτής της μεταρρύθμισης. Για να μην παρεξηγηθώ, δεν διαφωνώ με τον πυρήνα του νομοσχεδίου, απεναντίας το υπερψηφίζω.
Έχω, ωστόσο, συγκεκριμένες επιφυλάξεις στο σκέλος που αφορά τις ΔΕΥΑ, καθώς πιστεύω ότι η τελική ανάλυση ενδέχεται να δημιουργήσει περισσότερα προβλήματα από εκείνα που καλείται να επιλύσει. Βλέπετε, το να μιλάμε ανοικτά και να καταθέτουμε ελεύθερα τις απόψεις μας είναι κάτι αυτονόητο στη Νέα Δημοκρατία, διότι αυτό ακριβώς σημαίνει και έτσι υπηρετούμε την κοινοβουλευτική δημοκρατία: διάλογος, σύνθεση απόψεων και αναζήτηση των καλύτερων λύσεων.
Εξηγούμαι. Η ανάγκη εκσυγχρονισμού του τρόπου διαχείρισης των υδάτινων πόρων είναι ευρέως αναγνωρισμένη. Όλες και όλοι πιστεύω ότι συμφωνούμε σε αυτό. Η κλιματική κρίση, οι διαρκώς αυξανόμενες ανάγκες ύδρευσης, οι παρατεταμένες περίοδοι ανομβρίας σε αρκετές περιοχές της χώρας, οι απώλειες λόγω διαρροών από τα πεπαλαιωμένα δίκτυα και οι σημαντικές διαφοροποιήσεις που καταγράφονται στις δυνατότητες των επιμέρους φορέων που διαχειρίζονται το νερό απαιτούν τη διαμόρφωση ενός περιβάλλοντος που απαιτεί νέα εργαλεία και μεγαλύτερη επιχειρησιακή επάρκεια. Για παράδειγμα, είναι γνωστό ότι σε πολλές περιοχές της Ελλάδος καταγράφονται μεγάλες απώλειες νερού πριν αυτό φτάσει στον καταναλωτή, όπως, επίσης, είναι αλήθεια ότι πολλές ΔΕΥΑ είναι καταχρεωμένες.
Η αντικατάσταση των δικτύων, η εγκατάσταση σύγχρονων συστημάτων τηλεμετρίας, η παρακολούθηση των διαρροών σε πραγματικό χρόνο και η αξιοποίηση ψηφιακών τεχνολογιών αποτελούν πλέον αναγκαίες επενδύσεις και όχι επιλογές που μπορούν να αναβληθούν. Το ίδιο και ο εξορθολογισμός των δημοτικών επιχειρήσεων υδρεύσεως και αποχέτευσης.
Παράλληλα, η ανάγκη για αξιοποίηση της τεχνογνωσίας, η αποτελεσματική διοίκηση και ενίσχυση της διαχειριστικής επάρκειας αποτελούν βασικές προϋποθέσεις, προκειμένου να μειωθούν οι απώλειες νερού, να περιοριστεί το λειτουργικό κόστος και να εξασφαλιστεί η καλύτερη ποιότητα υπηρεσιών προς τους πολίτες. Υπό αυτό το πρίσμα, η αποτελεσματική διαχείριση του νερού απαιτεί οργανισμούς που διαθέτουν επιστημονικό προσωπικό, επαρκή οικονομική βάση, δυνατότητα ωρίμανσης μελετών και πρόσβαση σε χρηματοδοτικά εργαλεία. Σε αυτό το πλαίσιο, λοιπόν, εντάσσεται η λογική της συνεργασίας και της συνένωσης δυνάμεων μεταξύ των φορέων.
Είναι επίσης γνωστό, όπως περιέγραψα παραπάνω, ότι σε αρκετές περιπτώσεις υπάρχουν ΔΕΥΑ οι οποίες αδυνατούν να ανταποκριθούν στις αυξανόμενες απαιτήσεις της εποχής. Ως εκ τούτου η δημιουργία μεγαλύτερων σχημάτων μπορεί να επιτρέψει οικονομίες κλίμακας, καλύτερο προγραμματισμό επενδύσεων και αποτελεσματικότητα αξιοποίησης των διαθέσιμων πόρων, ιδιαίτερα όταν πρόκειται για έργα υψηλού κόστους και αυξημένης τεχνικής πολυπλοκότητας.
Το νερό, άλλωστε, δεν αποτελεί ένα ακόμη δημόσιο αγαθό. Είναι φυσικός πόρος ζωτικής σημασίας, άρρηκτα συνδεδεμένος με τη δημόσια υγεία, με την αγροτική παραγωγή, με την οικονομική ανάπτυξη, αλλά και την προστασία του περιβάλλοντος. Μοιραία η υπεύθυνη διαχείρισή του αποκτά ακόμη μεγαλύτερη σημασία σε μια περίοδο κατά την οποία η κλιματική κρίση μεταβάλλει τις ισορροπίες και αυξάνει την πίεση στα διαθέσιμα αποθέματα. Ως εκ τούτου, ο περιορισμός της σπατάλης, η προστασία των υδατικών πόρων και η ορθότερη αξιοποίησή τους αποτελούν ζητήματα εθνικού ενδιαφέροντος και συμφέροντος.
Στην περίπτωση της Θεσσαλονίκης, η ΕΥΑΘ αποτελεί ένα χαρακτηριστικό παράδειγμα εταιρείας με αδιαμφισβήτητη εμπειρία, συσσωρευμένη γνώση και επιχειρησιακή ικανότητα. Διαθέτει τεχνική επάρκεια, εξειδικευμένο προσωπικό, οργανωμένες υπηρεσίες και δυνατότητα εκπόνησης σύνθετων μελετών και υλοποίησης απαιτητικών έργων. Με απλά λόγια, θεωρείται και είναι leader στη διαχείριση του νερού, όπως έχει αποδείξει επί δεκαετίες.
Προσέξτε, όμως, η αναγνώριση της ανάγκης να υπάρξει ένας συνολικός σχεδιασμός δεν σημαίνει ότι υπάρχουν πτυχές που δεν μπορούν να βελτιωθούν. Αντιθέτως, όσο σημαντικό είναι το αντικείμενο μιας μεταρρύθμισης, όπως αυτή που συζητάμε, τόσο μεγαλύτερη προσοχή απαιτείται στον τρόπο με τον οποίο σχεδιάζεται η μεταρρύθμιση αυτή και εφαρμόζεται.
Ένας από τους σημαντικότερους προβληματισμούς που διατυπώθηκαν αφορά τη διαδικασία που προηγήθηκε της κατάθεσης του νομοσχεδίου. Υπενθυμίζω ότι η Κεντρική Ένωση Δήμων της Ελλάδος υποστήριξε ότι δεν υπήρχε επαρκής δημόσια διαβούλευση και ότι ο διαθέσιμος χρόνος για την επεξεργασία των διατάξεων ήταν πολύ περιορισμένος. Είναι χαρακτηριστικό ότι πολλοί δήμαρχοι υποστήριξαν πως αιφνιδιάστηκαν από την ταχύτητα των εξελίξεων. Ο προβληματισμός τους δεν αφορά αποκλειστικά το περιεχόμενο του νομοσχεδίου, αλλά τη διαδικασία παραγωγής δημόσιας πολιτικής.
Τι εννοώ με αυτό; Εννοώ ότι οι μεταρρυθμίσεις που επηρεάζουν την τοπική αυτοδιοίκηση, την καθημερινότητα των πολιτών και τη λειτουργία κρίσιμων υπηρεσιών, θωρακίζονται καλύτερα όταν προηγείται ουσιαστικός διάλογος με όλους τους εμπλεκόμενους φορείς. Σε καμία των περιπτώσεων η ανταλλαγή απόψεων δεν λειτουργεί ανασταλτικά. Κάθε άλλο, μπορεί να συμβάλλει στην έγκαιρη αντιμετώπιση πιθανών δυσλειτουργιών και στη βελτίωση των τελικών διατάξεων
Πέρα, όμως, από το διαδικαστικό σκέλος, θέτω και έναν ευρύτερο προβληματισμό ως προς το χρονοδιάγραμμα εφαρμογής της απορρόφησης των ΔΕΥΑ από την ΕΥΑΘ. Τουλάχιστον τρεις δήμαρχοι μού μετέφεραν ότι μια μεγαλύτερη μεταβατική περίοδος, για παράδειγμα μια περίοδος τριών χρόνων, θα διευκόλυνε την ομαλή προσαρμογή στη νέα πραγματικότητα. Όπως μου εξήγησαν, αυτό το χρονικό διάστημα θα επέτρεπε οι αλλαγές να γίνουν σε ένα περισσότερο ώριμο, θεσμικό και επιχειρησιακό περιβάλλον. 
Συνοψίζοντας, θα επανέλθω και θα επιστρέψω στο αρχικό σημείο της τοποθέτησής μου. Επαναλαμβάνω ότι το βασικό ερώτημα δεν είναι αν απαιτείται να μεταρρυθμίσουμε τον τρόπο διαχείρισης του νερού. Είναι επιτακτική ανάγκη να το κάνουμε. Στο σημείο αυτό, πιστεύω ότι υπάρχει ευρεία σύγκλιση. 
Η ανάγκη για καλύτερες επενδύσεις, σύγχρονες υποδομές, καλύτερη οργάνωση και αποτελεσματικότερη αξιοποίηση των διαθέσιμων πόρων δεν αμφισβητείται. Το ουσιαστικό ερώτημα, όμως, είναι, με ποιο τρόπο θα εφαρμοστεί αυτή η πολιτική, ώστε να πετύχει το στόχο της. Το επισημαίνω, γιατί πιστεύω ότι η ισορροπία ανάμεσα στην ταχύτητα των αλλαγών και στην ανάγκη της καλύτερης δυνατής προετοιμασίας αποτελεί κρίσιμο στοιχείο για την επιτυχία μιας πολιτικής. Η πρόκληση, επομένως, δεν έγκειται μόνο στο να σχεδιάσουμε ένα καλύτερο σύστημα διαχείρισης του νερού, αλλά να διαμορφωθούν οι προϋποθέσεις, ώστε αυτό να λειτουργήσει πιο αποτελεσματικά και με διάρκεια προς όφελος των πολιτών και των επόμενων γενεών. 
Εννοείται ότι υπερψηφίζω το νομοσχέδιο, γιατί κινείται στη σωστή κατεύθυνση ως προς το βασικό του στόχο, που δεν είναι άλλος από το να δημιουργήσει ένα πιο σύγχρονο και λειτουργικό και πιο ανθεκτικό μοντέλο διαχείρισης του νερού στη χώρα μας. Όμως, θα επαναλάβω ότι η ψήφος «υπέρ» ενός νομοσχεδίου δεν σημαίνει ότι δεν πρέπει να επισημαίνουμε τα σημεία εκείνα που μπορούν να το κάνουν καλύτερο και πιο αποδεκτό από την κοινωνία. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καράογλου. 
Τον λόγο έχει ο Υφυπουργός Αγροτικής Ανάπτυξης, ο κ. Ιωάννης Ανδριανός, προκειμένου να παρουσιάσει την τροπολογία του, που έχει κατατεθεί στο νομοσχέδιο, χθες το βράδυ. 
Κύριε Υπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ πολύ, κύριε Πρόεδρε. 
 Κυρίες και κύριοι συνάδελφοι, επιτρέψτε μου, πριν απ’ όλα, να εκφράσω τη βαθιά μου θλίψη και εγώ για τον θάνατο των τριών πυροσβεστών την ώρα του καθήκοντος και τα ειλικρινή μου συλλυπητήρια στους οικείους και βεβαίως και στη μεγάλη οικογένεια του Πυροσβεστικού Σώματος. Η συχνότητα και η ένταση των φυσικών καταστροφών από φαινόμενα σχετιζόμενα και με την κλιματική αλλαγή έχει πολλαπλασιαστεί. Γι’ αυτό, διαρκώς ενισχύουμε τα μέσα αντιμετώπισης και προστασίας της ανθρώπινης ζωής, της περιουσίας και του φυσικού περιβάλλοντος. Είναι μια μάχη στην οποία όλοι βρισκόμαστε στην ίδια πλευρά. 
Κυρίες και κύριοι συνάδελφοι, κατ’ αρχάς, θέλω να ευχαριστήσω τον Υπουργό Περιβάλλοντος και Ενέργειας, τον κ. Σταύρο Παπασταύρου, γιατί δέχτηκε την κατάθεση της υπ’ αριθ. 530 τροπολογίας του Υπουργείου Αγροτικής Ανάπτυξης και Τροφίμων στο νομοσχέδιό του.
Με τις δύο ρυθμίσεις που αφορούν ζητήματα αρμοδιότητας, λοιπόν, του Υπουργείου Αγροτικής Ανάπτυξης και Τροφίμων δίνουμε άμεσες και πρακτικές απαντήσεις σε δύο επείγουσες ανάγκες. Η πρώτη αφορά την στήριξη των γεωργικών εκμεταλλεύσεων που επλήγησαν από τα ακραία καιρικά φαινόμενα, αυτόν τον μήνα, τον Ιούλιο. Η δεύτερη ενισχύει τις κτηνιατρικές υπηρεσίες των περιφερειακών ενοτήτων που αντιμετωπίζουν επιζωοτίες ή συνέπειες φυσικών καταστροφών. 
Ειδικότερα, με το άρθρο 1 τροποποιείται το άρθρο 21 του ν.5062/2023, ώστε η δυνατότητα χορήγησης ενίσχυσης σε γεωργικές εκμεταλλεύσεις να επεκταθεί και στις ζημιές που προκλήθηκαν από τα ακραία καιρικά φαινόμενα του Ιουλίου του 2026, αυτού του μήνα που διανύουμε. Η ρύθμιση, λοιπόν, αφορά ζημιές στις καλλιέργειες της φυτικής παραγωγής και στο φυτικό κεφάλαιο στις περιοχές που καταγράφονται ως πληγείσες από τις αρμόδιες υπηρεσίες του ΕΛΓΑ και προβλέπεται η δυνατότητα χορήγησης ενίσχυσης, σύμφωνα με τους κανόνες περί κρατικών ενισχύσεων. Η δράση υλοποιείται από τον ΕΛΓΑ και η σχετική δαπάνη βαρύνει τον κρατικό προϋπολογισμό. 
Ταυτόχρονα, διασφαλίζεται ότι η ενίσχυση θα φθάσει ακέραιη στους δικαιούχους, είναι δηλαδή αφορολόγητη, ακατάσχετη και ανεκχώρητη, δεν υπόκειται σε τέλος, εισφορά ή άλλη κράτηση και δεν συμψηφίζεται με βεβαιωμένες οφειλές προς τη φορολογική διοίκηση, το δημόσιο, τους οργανισμούς της τοπικής αυτοδιοίκησης, τα ασφαλιστικά ταμεία ή τα πιστωτικά ιδρύματα. Επίσης, δεν συνυπολογίζεται στα εισοδηματικά όρια για τη χορήγηση κοινωνικών ή προνοιακών παροχών. 
Η μορφή και το ύψος της ενίσχυσης, οι δικαιούχοι, η μεθοδολογία προσδιορισμού της, οι ειδικότεροι όροι και οι προϋποθέσεις, τα απαιτούμενα δικαιολογητικά, καθώς και η διαδικασία και ο τρόπος καταβολής της θα καθοριστούν με κοινή απόφαση των Υπουργών Αγροτικής Ανάπτυξης και Τροφίμων και Εθνικής Οικονομίας και Οικονομικών. Με τη ρύθμιση αυτή δημιουργείται εγκαίρως το αναγκαίο θεσμικό πλαίσιο, ώστε με βάση τις επίσημες καταγραφές του ΕΛΓΑ να κινηθούν οι διαδικασίες οικονομικής στήριξης των πληγέντων. 
Με το άρθρο 2 αντιμετωπίζονται οι έκτακτες και επιτακτικές ανάγκες των κτηνιατρικών υπηρεσιών στις περιοχές που πλήττονται από επιζωοτίες ή από φυσικές καταστροφές. Συγκεκριμένα, προβλέπεται η δυνατότητα διάθεσης έως έξι στρατιωτικών κτηνιάτρων στις αρμόδιες κτηνιατρικές οργανικές μονάδες των περιφερειακών ενοτήτων, εφόσον βεβαίως το επιτρέπουν οι υπηρεσιακές ανάγκες των Ενόπλων Δυνάμεων. Και γι’ αυτό, ευχαριστούμε πολύ και τον παριστάμενο Υφυπουργό, κύριο Δαβάκη και βεβαίως, και τον Υπουργό κ. Δένδια. 
 Ως πληττόμενες θεωρούνται οι περιφερειακές ενότητες στις οποίες έχουν καταγραφεί θετικές εστίες επιζωοτιών τις τελευταίες εκατόν είκοσι μέρες, όπως αυτές ανακοινώνονται από το Υπουργείο Αγροτικής Ανάπτυξης και Τροφίμων. Η διάθεση των στρατιωτικών κτηνιάτρων πραγματοποιείται κατόπιν αιτήματος της οικείας περιφέρειας, το οποίο διαβιβάζεται μέσω του Υπουργείου Εσωτερικών προς το Υπουργείο Εθνικής Άμυνας. Η σχετική απόφαση λαμβάνεται από τον Αρχηγό του οικείου Γενικού Επιτελείου, κατόπιν της προβλεπόμενης εισήγησης. 
Η συνδρομή, λοιπόν, αυτή έχει συγκεκριμένα χρονικά και λειτουργικά όρια, δεν μπορεί να υπερβαίνει τις δεκαπέντε ημέρες τον μήνα και μπορεί να διαρκεί έως έξι μήνες. Οι στρατιωτικοί κτηνίατροι θα ασκούν αποκλειστικά καθήκοντα που αφορούν την επιτήρηση, τον έλεγχο και την αντιμετώπιση των εξωτικών νοσημάτων, καθώς και της κτηνιατρικής φύσης και διαχείρισης των συνεπειών φυσικών καταστροφών. Στα καθήκοντά τους περιλαμβάνεται και η αρμοδιότητα τελικής υπογραφής, ώστε η συνδρομή τους να είναι ουσιαστική και πλήρως λειτουργική. 
Παράλληλα, προβλέπεται η συμμετοχή εκπροσώπου του Υπουργείου Εθνικής Άμυνας στο Εθνικό Κέντρο Ελέγχου Νοσημάτων όταν εφαρμόζεται η συγκεκριμένη ρύθμιση, ενισχύοντας τον συντονισμό μεταξύ όλων των συναρμόδιων φορέων. 
Με κοινή υπουργική απόφαση θα καθοριστούν η προβλεπόμενη αποζημίωση των στρατιωτικών κτηνιάτρων, το ύψος και ο τρόπος καταβολής της, καθώς και κάθε αναγκαία λεπτομέρεια με την προσωρινή διάθεση εξειδικευμένου κτηνιατρικού προσωπικού. Ενισχύουμε τις υπηρεσίες των περιφερειακών ενοτήτων που δέχονται τη μεγαλύτερη πίεση. Δημιουργούμε ένα συγκεκριμένο και άμεσα ενεργοποιήσιμο μηχανισμό συνδρομής με σαφείς προϋποθέσεις, καθορισμένη διάρκεια και διακριτές αρμοδιότητες. Προστατεύουμε με αυτόν τον τρόπο το ζωικό κεφάλαιο, τη βιωσιμότητα των κτηνοτροφικών εκμεταλλεύσεων, την αγροτική οικονομία και ευρύτερα τη δημόσια υγεία. 
Κυρίες και κύριοι συνάδελφοι, οι δύο αυτές ρυθμίσεις υπηρετούν έναν κοινό στόχο, την άμεση και αποτελεσματική ανταπόκριση της πολιτείας, εκεί όπου οι συνθήκες απαιτούν ταχύτητα και συντονισμό. Στηρίζουμε, λοιπόν, τους παραγωγούς που υπέστησαν ζημιές από ακραία καιρικά φαινόμενα και δημιουργούμε τις προϋποθέσεις για την ταχύτερη δυνατή επανεκκίνηση της δραστηριότητάς τους. Ταυτόχρονα, ενισχύουμε τις κτηνιατρικές υπηρεσίες στις περιοχές που βρίσκονται αντιμέτωπες με σοβαρούς κινδύνους για το ζωικό κεφάλαιο. 
Για τους λόγους αυτούς, σας καλώ λοιπόν να υπερψηφίσετε τα δύο αυτά άρθρα.
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ανδριανό. 
ΙΩΑΝΝΗΣ ΑΜΑΝΑΤΙΔΗΣ: Για το τρίτο άρθρο; 
ΠΡΟΕΔΡΕΥΩΝ (Πάρις Κουκουλόπουλος): Δεν είναι αρμοδιότητα του Υπουργείου Αγροτικής Ανάπτυξης και Τροφίμων. 
Κύριε Δαβάκη, μήπως θέλετε να προσθέσετε κάτι για το σκέλος της διάθεσης στρατιωτικών κτηνιάτρων, όπως ήδη ειπώθηκε; 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κύριε Πρόεδρε, για την ιστορία και για τα Πρακτικά, θα ήθελα να πω ότι οι Ένοπλες Δυνάμεις  μέχρι στιγμής και για τις δύο ζωονόσους, όπως πολύ σωστά ανέφερε ο κύριος Υπουργός, έχουν διαθέσει περίπου εκατό στελέχη τους ειδικότητας κτηνιάτρου, προκειμένου να επιληφθούν των σοβαρών ζητημάτων τα οποία έχουν ανακύψει όλο αυτό το τελευταίο χρονικό διάστημα στην ελληνική ζωική παραγωγή. 
Θέλω να τους ευχαριστήσω και από αυτή τη θέση και για την άριστη συνεργασία που έχουμε με τις υπηρεσίες του Υπουργείου Αγροτικής Ανάπτυξης. Θέλω να ευχαριστήσω και όλους αυτούς, οι οποίοι έχουν πάρει πολύ σοβαρά όλη αυτή τη διαδικασία, να εξάρω την προσπάθειά τους και να τους πούμε ότι όλοι μαζί συνεργαζόμαστε, οι Ένοπλες Δυνάμεις, αλλά και το Υπουργείο Αγροτικής Ανάπτυξης, στη βάση της κοινωνικής προσφοράς. Και αυτό είναι αποδεδειγμένο. 
Ευχαριστώ. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Κύριε Δαβάκη, το τρίτο άρθρο της τροπολογίας δεν θα το υποστηρίξετε;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Σε λίγο. 
ΠΡΟΕΔΡΕΥΩΝ (Πάρις Κουκουλόπουλος): Ωραία. 
Άρα, ολοκληρώσαμε αυτό το σκέλος που αφορά τα δύο πρώτα άρθρα της τροπολογίας. 
Συνεχίζουμε με τον κατάλογο των ομιλητών. 
Τον λόγο έχει ο κ. Ιωάννης Γιώργος, Βουλευτής Χαλκιδικής της Νέας Δημοκρατίας. 

ΙΩΑΝΝΗΣ ΓΙΩΡΓΟΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, με τη σειρά μου να πω συλλυπητήρια στους οικείους των αδικοχαμένων τριών πυροσβεστών, αν και στα δικά τους τα παπούτσια δεν θα μπορέσουμε να μπούμε εμείς, όσο μεγάλη και αν είναι η θλίψη μας.
Σήμερα δεν συζητάμε ένα ακόμα νομοσχέδιο από τα πολλά που έφερε και ψήφισε η Κυβέρνησή μας. Σήμερα συζητάμε για τον τρόπο με τον οποίο η χώρα θα διαχειριστεί έναν φυσικό πόρο που συνδέεται με την ίδια τη ζωή. Το νερό, όμως, δεν είναι απλώς ένας φυσικός πόρος, είναι προϋπόθεση δημόσιας υγείας, περιβαλλοντικής προστασίας, αγροτικής παραγωγής, τουριστικής ανάπτυξης και κοινωνικής συνοχής και τελικά, εθνικής ασφάλειας. Η κλιματική κρίση δεν αποτελεί πλέον μια μελλοντική απειλή. Είναι ήδη εδώ και εκδηλώνεται μεταξύ άλλων ως κρίση νερού.
Η Μεσόγειος βρίσκεται στην πρώτη γραμμή των επιπτώσεων της λειψυδρίας και η Ελλάδα συγκαταλέγεται στις χώρες που αντιμετωπίζουν ολοένα και μεγαλύτερη υδατική πίεση. Γι’ αυτό η χώρα μας οφείλει να αποκτήσει μια σύγχρονη, ενιαία και μακροπρόθεσμη εθνική στρατηγική για τη διαχείριση των υδάτων. Η σημερινή πολυδιάσπαση με εκατοντάδες διαφορετικούς φορείς και άνισες δυνατότητες δεν μπορεί να ανταποκριθεί στις ανάγκες της επόμενης δεκαετίας.
Κυρίες και κύριοι συνάδελφοι, για εμάς τους Bουλευτές της Χαλκιδικής η σημερινή συζήτηση αποκτά ακόμη μεγαλύτερη σημασία. Η Χαλκιδική αποτελεί έναν από τους σημαντικότερους τουριστικούς προορισμούς της χώρας και κάθε καλοκαίρι καλείται να εξυπηρετήσει πληθυσμό πολλαπλάσιο του μόνιμου. Παράλληλα, διαθέτει ισχυρή αγροτική παραγωγή με κορυφαίο προϊόν την πράσινη ελιά. Γνωρίζουμε όλοι τα προβλήματα που αντιμετωπίζει ο τόπος μας: Έλλειψη νερού, παλαιωμένα δίκτυα, μεγάλες απώλειες στις υποδομές, ανεπαρκείς βιολογικοί που έχουν φτάσει στα όριά τους. Αυτές οι προκλήσεις δεν αντιμετωπίζονται με αποσπασματικές λύσεις. Απαιτούν ολοκληρωμένο σχεδιασμό και ουσιαστικές επενδύσεις.
Το υπό συζήτηση νομοσχέδιο επιχειρεί -θα έλεγα εγώ- να δώσει αυτήν τη δυνατότητα, επεκτείνοντας την αρμοδιότητα της ΕΥΑΘ και στη Χαλκιδική. Θα πούμε παρακάτω εάν είναι ή δεν είναι αυτό που πρέπει. Γιατί επιλέγεται, όμως, η ΕΥΑΘ; Όχι τυχαία, φαντάζομαι. Επιλέγεται γιατί διαθέτει την τεχνογνωσία, τη διαχειριστική επάρκεια, την οικονομική δυνατότητα και το εξειδικευμένο προσωπικό που απαιτούνται για να σχεδιάσει και να υλοποιήσει έργα μεγάλης κλίμακας. Διαθέτει την εμπειρία να μειώσει τις απώλειες νερού, να εκσυγχρονίσει τα δίκτυα, να αξιοποιήσει χρηματοδοτικά εργαλεία και να προχωρήσει έργα που για χρόνια παρέμεναν στα χαρτιά. Αυτός είναι ο λόγος της επιλογής της, όχι μια θεωρητική συζήτηση, αλλά η ανάγκη να αποκτήσει η Χαλκιδική έναν φορέα με αποδεδειγμένη επιχειρησιακή ικανότητα που θα δώσει λύσεις.
Τις τελευταίες ημέρες ακούσαμε πολλά. Ακούσαμε να παρουσιάζεται αυτή η μεταρρύθμιση περίπου ως απειλή για τον τόπο μας. Επιτρέψτε μου να πω ότι η ευθύνη ενός Βουλευτή δεν είναι να επενδύει στον φόβο, είναι να αναλαμβάνει την ευθύνη των λύσεων. Το πραγματικό δίλημμα, όμως, είναι «πρόοδος ή στασιμότητα;». Θέλουμε η Χαλκιδική να συνεχίσει να χάνει πολύτιμο νερό από απαρχαιωμένα δίκτυα; Θέλουμε να αντιμετωπίζει κάθε καλοκαίρι τις ίδιες ελλείψεις και να στερείται κρίσιμων υποδομών και επενδύσεων; Ή θέλουμε έναν φορέα με τεχνογνωσία, οικονομική δυνατότητα και επιχειρησιακή επάρκεια, ικανό να υλοποιήσει έργα που όλοι αναγνωρίζουμε ότι καθυστέρησαν για πολλά χρόνια; Η εύκολη άρνηση δεν αποτελεί σχέδιο. Η καταγγελία από την πλευρά της Αντιπολίτευσης χωρίς εναλλακτική πρόταση δεν λύνει κανένα πρόβλημα.
Η ΕΥΑΘ διαθέτει ήδη ένα εγκεκριμένο πενταετές επενδυτικό πρόγραμμα ύψους 359 εκατομμύρια ευρώ, ενώ για τη Χαλκιδική, όπως ειπώθηκε, προβλέπεται πρόγραμμα παρεμβάσεων περίπου 160 εκατομμυρίων ευρώ. Ο σχεδιασμός περιλαμβάνει νέες πηγές υδροδότησης, εκτεταμένη αντικατάσταση δικτύων, αναβάθμιση εγκαταστάσεων επεξεργασίας λυμάτων και βιολογικών καθαρισμών, αλλά και σημαντικά έργα αφαλάτωσης στη Γερακινή, στη Νικήτη και στο Πευκοχώρι.
Παράλληλα, προβλέπονται παρεμβάσεις για τον εμπλουτισμό του υδροφόρου ορίζοντα μέσω μικρών φραγμάτων για την αντιμετώπιση της υφαλμύρωσης. Πρόκειται για έργα που δεν αφορούν μόνο τις υποδομές. Αφορούν την ποιότητα ζωής των πολιτών, τη στήριξη της παραγωγής, την ανταγωνιστικότητα του τουρισμού και την προστασία του φυσικού μας περιβάλλοντος.
Καλά όλα όσα προανέφερα. Είναι, λοιπόν, όλα καλώς καμωμένα; Υπήρξε, όντως, ένας μακρύς διάλογος. Μόνον εγώ θα σας πω ότι πήρα μέρος τουλάχιστον τρεις φορές σε συναντήσεις και με τον πρώην Υπουργό Περιβάλλοντος και με τον νυν. Θα ήθελα, όμως, να ξέρω και να γνωρίζω από την πλευρά της ΕΥΑΘ, να έχω καλύτερη, να έχω πληρέστερη ενημέρωση για τον σχεδιασμό που αυτή έχει κάνει. Δεν θα πρέπει να γνωρίζουμε; Δεν θα πρέπει να γνώριζαν μάλλον οι δήμοι πιο μπροστά; Θα ήθελα να ακούσω το γιατί.
Κύριε Υπουργέ, κατά τη διάρκεια της διαβούλευσης ακούσατε τις εύλογες ανησυχίες που εξέφρασαν οι δήμαρχοι και οι δημοτικές επιχειρήσεις ύδρευσης. Οι επιφυλάξεις τους δεν αποτελούν ντε και καλά άρνηση της μεταρρύθμισης. Εκφράζουν μια αγωνία, την αγωνία τους μήπως απομακρυνθεί η λήψη των αποφάσεων από τις τοπικές κοινωνίες, μήπως χαθεί η αμεσότητα στην εξυπηρέτηση του πολίτη και μήπως οι ιδιαίτερες ανάγκες της Χαλκιδικής δεν ληφθούν υπ’ όψιν, καθότι, όπως γνωρίζουμε, τούτο δεν είναι εύκολο. Οι ανησυχίες αυτές πρέπει να απαντηθούν έμπρακτα. Άλλο η θεσμική αγωνία της αυτοδιοίκησης, που είναι απολύτως σεβαστή, όμως και άλλο η πολιτική εκμετάλλευση αυτής της αγωνίας από την πλευρά της Αντιπολίτευσης.
Οι δήμαρχοι ζητούν εγγυήσεις συμμετοχής στον σχεδιασμό και διασφάλιση των τοπικών συμφερόντων. Δεν ζητούν να παραμείνει η Χαλκιδική εγκλωβισμένη στις ίδιες παθογένειες. Γι’ αυτό και δεν δίνουν λευκή επιταγή. Η επιτυχία της μεταρρύθμισης θα εξαρτηθεί από τη στενή συνεργασία με την αυτοδιοίκηση πρωτίστως και με την κοινωνία δευτερευόντως και κυρίως από την υλοποίηση των επενδύσεων που έχουν εξαγγελθεί. Οι πολίτες στο τέλος δεν ενδιαφέρονται ποιος διαχειρίζεται το νερό. Τους ενδιαφέρει να έχουν επαρκές, ασφαλές και ποιοτικό νερό με σύγχρονες υποδομές και αξιόπιστες υπηρεσίες. Αυτό θα είναι το πραγματικό κριτήριο της επιτυχίας.
Κυρίες και κύριοι συνάδελφοι, η Κυβέρνηση του Κυριάκου Μητσοτάκη επιλέγει να αντιμετωπίσει εγκαίρως μια πρόκληση που τα επόμενα χρόνια θα γίνεται ολοένα και πιο έντονη. Επιλέγει να σχεδιάσει πριν οι συνέπειες της λειψυδρίας γίνουν μη αναστρέψιμες και να επενδύσει στην ανθεκτικότητα της χώρας απέναντι στην κλιματική κρίση. Είναι εύκολο να λες σε όλα «όχι». Είναι πολύ δυσκολότερο να αναλαμβάνεις την ευθύνη να δώσεις λύσεις. Η Κυβέρνηση επέλεξε τον δύσκολο δρόμο της ευθύνης.
Ως Βουλευτής Χαλκιδικής, βεβαίως, θα συνεχίσω να παρακολουθώ στενά την εφαρμογή των όσων θα αποφασιστούν. Θα συνεργαστώ με τους δήμους και όλους τους εμπλεκόμενους φορείς και θα διεκδικώ κάθε έργο που έχει ανάγκη ο τόπος μας. Η Χαλκιδική χρειάζεται όντως νέα δίκτυα, σύγχρονες εγκαταστάσεις, έργα αποθήκευσης νερού, νέες υδροδοτικές υποδομές και ολοκληρωμένες παρεμβάσεις που θα διασφαλίσουν την υδατική επάρκεια για τις επόμενες δεκαετίες. Διότι η Χαλκιδική δεν μπορεί να αντιμετωπίζει κάθε καλοκαίρι τα ίδια προβλήματα.
Κυρίες και κύριοι συνάδελφοι, οι πολίτες δεν θα μας κρίνουν από τις ομιλίες μας. Θα μας κρίνουν από τα αποτελέσματα. Αυτό είναι το πραγματικό μέτρο της πολιτικής ευθύνης. Γιατί το νερό δεν μπορεί να περιμένει και η Ελλάδα δεν έχει την πολυτέλεια να καθυστερεί άλλο. Για όλους αυτούς τους λόγους στην παρούσα φάση ψηφίζω το νομοσχέδιο, αναμένοντας τα καλύτερα αποτελέσματα.
Ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γιώργο και στη συνέχεια καλείται στο Βήμα ο κ. Θεοφάνης (Φάνης) Παπάς, Βουλευτής Β΄ Θεσσαλονίκης με τη Νέα Δημοκρατία.
ΘΕΟΦΑΝΗΣ (ΦΑΝΗΣ) ΠΑΠΑΣ: Ευχαριστώ, κύριε Πρόεδρε.
Αξιότιμε κύριε Υπουργέ, κυρίες και κύριοι συνάδελφοι, θέλω να εκφράσω τη βαθιά μου θλίψη για τους τρεις πυροσβέστες που έχασαν τη ζωή τους στο καθήκον ως ήρωες, την ώρα της ύψιστης αποστολής τους να προστατεύσουν τις ζωές και τις περιουσίες συμπολιτών μας, καθώς και τον φυσικό πλούτο της πατρίδας μας. Εκφράζω ειλικρινά τη λύπη μου προς τους οικείους τους, καθώς και στην οικογένεια του Πυροσβεστικού Σώματος.
Κυρίες και κύριοι συνάδελφοι, βρισκόμαστε σήμερα στην Αίθουσα της Ολομέλειας για να συζητήσουμε και να αποφασίσουμε για το μέλλον της διαχείρισης του υδάτινου πλούτου της χώρας μας.
Το νερό αποτελεί ίσως τον πολυτιμότερο φυσικό πόρο που διαθέτει ο πλανήτης προς τους ανθρώπους. Είναι δημόσιο αγαθό, αποτελεί προϋπόθεση ζωής, δημόσιας υγείας, κοινωνικής συνοχής, αλλά και βασικό πυλώνα της αγροτικής παραγωγής και της οικονομικής ανάπτυξης.
Σήμερα περισσότερο από ποτέ, η κλιματική κρίση, η λειψυδρία, οι ολοένα αυξανόμενες ανάγκες σε υποδομές και οι νέες ευρωπαϊκές απαιτήσεις, μας υποχρεώνουν πλέον ως χώρα να αλλάξουμε τρόπο σκέψης. Καλούμαστε να απαντήσουμε σε αυτές τις προκλήσεις, ώστε σταδιακά από ένα κατακερματισμένο σύστημα διαχείρισης, που συνεπάγεται μεγάλα ποσοστά απώλειας ανεκμετάλλευτων υδάτων, να προχωρήσουμε σε έναν ενιαίο σχεδιασμό, με επιστημονική τεχνοκρατική τεκμηρίωση, επαρκή αξιοποίηση και αποτελεσματικότερη διοίκηση.
Προς αυτή την κατεύθυνση, το παρόν σχέδιο νόμου αποτελεί μια σημαντική μεταρρυθμιστική πρωτοβουλία, η οποία απαιτεί πρωτίστως συνένωση δυνάμεων. Στόχος του νομοσχεδίου είναι να δημιουργήσει ένα πιο σύγχρονο, πιο λειτουργικό και πιο ανθεκτικό πλαίσιο διαχείρισης των υδάτων, αξιοποιώντας την τεχνογνωσία της ΕΥΔΑΠ και της ΕΥΑΘ, ενισχύοντας τον δημόσιο χαρακτήρα των υπηρεσιών ύδατος και δημιουργώντας τις προϋποθέσεις για μεγαλύτερες επενδύσεις σε απαραίτητες υποδομές.
Κυρίες και κύριοι συνάδελφοι, ως Βουλευτής Β΄ Θεσσαλονίκης όμως, οφείλω να μεταφέρω και τις εύλογες ανησυχίες που διατυπώθηκαν από την τοπική κοινωνία. Είχα την ευκαιρία και εγώ να συμμετάσχω σε σειρά συσκέψεων με την πολιτική ηγεσία του Υπουργείου Περιβάλλοντος και Ενέργειας, τη διοίκηση της ΕΥΑΘ, δημάρχους της περιοχής μας και εκπροσώπους των εμπλεκόμενων φορέων. Σε αυτές τις συναντήσεις εξέφρασα συγκεκριμένες επιφυλάξεις όχι ως άρνηση της μεταρρύθμισης, αλλά ως δημιουργική συμβολή στην επιτυχή εφαρμογή της.
Η βασική μου ανησυχία αφορά στην καθημερινότητα του πολίτη. Θέλουμε να είμαστε βέβαιοι ότι δεν θα απορρυθμιστεί και κυρίως, δεν θα υποβαθμιστεί η εξυπηρέτηση των κατοίκων των απομακρυσμένων περιοχών της υπαίθρου της Θεσσαλονίκης, των παραγωγών μας και των τοπικών επιχειρήσεων. Θέλουμε να είμαστε βέβαιοι ότι θα υπάρχει άμεση επικοινωνία και συνεργασία με τους δήμους, ότι δεν θα δημιουργηθεί καμία αίσθηση εγκατάλειψης των μικρότερων ή απομακρυσμένων περιοχών, ότι θα υπάρχουν τοπικά συνεργεία, ότι οι συνδέσεις ή οι πιθανές βλάβες θα αντιμετωπίζονται με αποτελεσματικότητα και ταχύτητα.
Είμαι βέβαιος ότι το Υπουργείο αντιλαμβάνεται αυτές τις ανησυχίες και πιστεύω ότι κατά την εφαρμογή του νόμου θα δοθεί ιδιαίτερη έμφαση στην επιχειρησιακή επάρκεια της ΕΥΑΘ, ώστε οι πολίτες να δουν στην πράξη καλύτερες υπηρεσίες και όχι απλώς μια θεσμική αλλαγή. Σε κάθε περίπτωση, μια ολοκληρωμένη πολιτική διαχείρισης των υδάτων απαιτεί συνέχεια, συνέπεια και στενή συνεργασία μεταξύ του Υπουργείου, της Περιφέρειας, των δήμων και της ΕΥΑΘ.
Δεν μπορούμε να αγνοήσουμε ή να μην αναγνωρίσουμε, για παράδειγμα, τη σπουδαία προσπάθεια και το ιδιαίτερα σημαντικό έργο που έχουν πραγματοποιηθεί τα τελευταία χρόνια από τους περιφερειακούς δήμους της Θεσσαλονίκης στον τομέα της διαχείρισης των υδάτων. Με συστηματικό σχεδιασμό, αξιοποίηση εθνικών και ευρωπαϊκών χρηματοδοτικών εργαλείων και στενή συνεργασία όλων των εμπλεκόμενων φορέων, υλοποιήθηκαν σημαντικές παρεμβάσεις σε φράγματα, δεξαμενές, γεωτρήσεις και αρδευτικά δίκτυα, όπως έγινε, για παράδειγμα, στην ευρύτερη υδρογεωλογική λεκάνη της Θέρμης από τον αρμόδιο δήμο.
Πρόκειται για έργα που ενισχύουν την ασφάλεια των υδατικών πόρων, μειώνουν τις απώλειες, εξασφαλίζουν καλύτερη αξιοποίηση του διαθέσιμου νερού και δημιουργούν σημαντικές προοπτικές για τον πρωτογενή τομέα και τη βιώσιμη ανάπτυξη της περιοχής.
Η εμπειρία αυτή αποδεικνύει ότι, όταν υπάρχει σχέδιο, συνεργασία μεταξύ πολιτείας και τοπικής αυτοδιοίκησης και σταθερή χρηματοδότηση, μπορούμε να δημιουργήσουμε υποδομές που ανταποκρίνονται στις ανάγκες της εποχής και τις προκλήσεις της κλιματικής αλλαγής. Την ίδια στιγμή δεν πρέπει να ξεχνάμε τις ιδιαιτερότητες μιας εντελώς διαφορετικής και σύνθετης υδρογεωλογικής λεκάνης, όπως αυτή στην οποία βρίσκονται οι Δήμοι Λαγκαδά και Βόλβης.
Πρόκειται για περιοχές με έντονο αγροτικό χαρακτήρα και ιδιαίτερη περιβαλλοντική σημασία. Όμως, καθώς συνδέονται άμεσα με το ευαίσθητο οικοσύστημα των λιμνών Κορώνειας και Βόλβης, η διαχείριση των υδάτων στις περιοχές αυτές δεν αποτελεί μόνο ζήτημα ύδρευσης ή άρδευσης. Αποτελεί ζήτημα προστασίας του φυσικού περιβάλλοντος, διατήρησης των υπόγειων υδροφόρων, ενίσχυση της αγροτικής παραγωγής και βιώσιμη ανάπτυξη.
Η εμπειρία της Κορώνειας στο παρελθόν μάς υπενθυμίζει ότι όταν καθυστερούμε να λάβουμε σωστές αποφάσεις, το περιβαλλοντικό και το οικονομικό κόστος μπορεί να είναι τεράστιο. Γι’ αυτό απαιτείται συνεχής επιστημονική παρακολούθηση, στενή συνεργασία με την τοπική αυτοδιοίκηση και στοχευμένες επενδύσεις που θα προστατεύουν τους φυσικούς πόρους και θα διασφαλίζουν την επάρκεια νερού για τις επόμενες γενιές. 
Κυρίες και κύριοι συνάδελφοι, θα ήθελα να αναφερθώ και σε ένα ακόμα ζήτημα που απασχόλησε ιδιαίτερα τους ανθρώπους του πρωτογενούς τομέα στη Θεσσαλονίκη. Το τελευταίο διάστημα διακινήθηκαν αρκετές ανακριβείς πληροφορίες σχετικά με τους Οργανισμούς Εγγείων Βελτιώσεων. Ακούστηκε ότι όλοι οι ΤΟΕΒ και οι ΓΟΕΒ υποχρεωτικά περνούν στην ΕΥΑΘ. Αυτό δεν ισχύει. Το ίδιο το νομοσχέδιο προβλέπει ρητά ότι οι Οργανισμοί Εγγείων Βελτιώσεων έχουν τη δυνατότητα μέσα σε έξι μήνες, με απόφαση των αρμόδιων οργάνων τους, να εξαιρεθούν από τη μεταφορά των αρμοδιοτήτων τους στην ΕΥΑΘ. Επομένως, για τους ΤΟΕΒ και τον ΓΟΕΒ της Θεσσαλονίκης η μεταφορά δεν είναι υποχρεωτική. 
Ο νομοθέτης αναγνωρίζει τις ιδιαιτερότητες κάθε περιοχής και παρέχει στους ίδιους τους οργανισμούς τη δυνατότητα να αξιολογήσουν τα δεδομένα και να επιλέξουν το μοντέλο που θεωρούν καταλληλότερο για τους παραγωγούς τους. Αυτή είναι μια σημαντική ασφαλιστική δικλείδα και αποδεικνύει ότι η μεταρρύθμιση δεν αντιμετωπίζει όλες τις περιοχές με τον ίδιο τρόπο, αλλά σέβεται τις ιδιαιτερότητες της ελληνικής περιφέρειας. 
Αγαπητές και αγαπητοί συνάδελφοι, η επιτυχία αυτού του νόμου δεν θα κριθεί από την ψήφισή του. Θα κριθεί από την εφαρμογή του. Θα κριθεί από το αν οι πολίτες θα δουν καλύτερες υπηρεσίες, από το αν θα περιοριστούν οι απώλειες νερού, από το αν θα προχωρήσουμε σε απαραίτητες επενδύσεις, από το αν θα αξιοποιηθούν οι νέες τεχνολογίες, από το αν θα αξιοποιηθούν οι υδροφόροι και θα ενισχυθεί η ανθεκτικότητα της χώρας απέναντι στην κλιματική κρίση. 
Η Κυβέρνηση του Κυριάκου Μητσοτάκη επιλέγει να αντιμετωπίσει ένα πρόβλημα που για χρόνια όλοι αναγνώριζαν, αλλά ελάχιστοι τολμούσαν να αγγίξουν. Επιλέγει τον δρόμο των μεταρρυθμίσεων, της διαφάνειας, της αποτελεσματικότητας και της ευθύνης. Και εμείς έχουμε χρέος να στηρίξουμε αυτήν την προσπάθεια. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παπά και καλείται στο Βήμα ο κ. Δημήτριος Κούβελας, Βουλευτής Α΄ Θεσσαλονίκης με τη Νέα Δημοκρατία.
Στη συνέχεια -παρακαλώ, τη συναίνεσή σας- για σοβαρό λόγο, ζήτησε μια μικρή παρέκκλιση στον κατάλογο ο κ. Χαρίτσης. Θα ακολουθήσει ο κ. Πουλάς, ο κ. Φάμελλος, όπως είναι ο κατάλογος, και για να έχετε μία εικόνα οι Βουλευτές -επειδή βλέπω αρκετούς από τον κατάλογο-, αμέσως μετά από τον κ. Φάμελλο ζήτησε η Υφυπουργός, η κ. Σούκουλη, να κάνει την παρέμβασή της και συνεχίζουμε μετά με τον κατάλογο. Η σειρά είναι -σας την λέω, γιατί έχουν γίνει αλλαγές, κάποιοι από μπροστά πήγαν πίσω-, η κ. Μάλαμα, ο κ. Παπαδάκης, ο κ. Κόντης, ο κ. Ψυχογιός, η κ. Καραγεωργοπούλου. Αυτή είναι η σειρά, για να έχετε μία αίσθηση όπως την έχουμε εδώ μπροστά μας. 
ΑΝΔΡΕΑΣ ΠΟΥΛΑΣ: Μην αλλάζετε τη σειρά, κύριε Πρόεδρε…
ΠΡΟΕΔΡΕΥΩΝ (Πάρις Κουκουλόπουλος): Έχετε δίκιο, κύριε συνάδελφε, όμως, από την άλλη δύο συνάδελφοί μας που ήταν μπροστά, μεταφέρθηκαν πίσω.
Παρακαλώ, κύριε συνάδελφε, έχετε τον λόγο. 
ΔΗΜΗΤΡΙΟΣ ΚΟΥΒΕΛΑΣ: Σας ευχαριστώ, κύριε Πρόεδρε.
Κυρία και κύριε Υπουργέ, εκφράζω την οδύνη μου για τους ήρωες πυροσβέστες που έπεσαν στο καθήκον, στη μάχη για να σώσουν ανθρώπινες ζωές, περιουσίες και, βέβαια, τον φυσικό μας πλούτο. Ειλικρινή συλλυπητήρια στις οικογένειές τους και στη μεγάλη οικογένεια του Πυροσβεστικού Σώματος. Ας μην έχουμε άλλο τέτοιο κακό ποτέ στο μέλλον.
Κυρίες και κύριοι Βουλευτές, η παρατεταμένη ανομβρία, η λειψυδρία και η εξάντληση των υδροφόρων οριζόντων δεν είναι πλέον υποθετικά σενάρια του μέλλοντος. Είναι η σκληρή πραγματικότητα. Το παρόν νομοσχέδιο είναι μέρος μιας συνολικής, συνεκτικής μεταρρύθμισης για τα ύδατα που προωθεί με συνέπεια η Κυβέρνηση της Νέας Δημοκρατίας υπό τον σχεδιασμό του αρμόδιου Υπουργού Σταύρου Παπασταύρου, ο οποίος φέρει το βάρος της ευθύνης να πετύχει αυτή η δύσκολη εθνική προσπάθεια. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Για πρώτη φορά η χώρα μας επενδύει σε μια συγκροτημένη εθνική στρατηγική για τα ύδατα, συνοδευόμενη από ένα ευρύτατο πλέγμα κρίσιμων έργων υποδομής για ολόκληρη τη χώρα, για αφαλάτωση, επισκευή, αναβάθμιση παλαιών δικτύων αλλά και την κατασκευή νέων. Αυτή η στρατηγική συμπληρώνεται από την οριστική διευθέτηση των χρεών των απορροφηθέντων ΔΕΥΑ, των προς απορρόφηση ΔΕΥΑ προς τους παρόχους υπηρεσιών ενέργειας ύψους 200 εκατομμυρίων ευρώ που νομοθετήσαμε πρόσφατα. 
Το παρόν νομοσχέδιο αποτελεί κρίσιμο πυλώνα αυτής της στρατηγικής. Έρχεται να βάλει φρένο στον κατακερματισμό, στην πολυδιάσπαση αρμοδιοτήτων, στις ανεπαρκείς υποδομές και στη σπατάλη του πολυτιμότερου φυσικού πόρου μας. Και ποια είναι η απάντηση της Αντιπολίτευσης απέναντι σ’ αυτήν τη μεγάλη μεταρρύθμιση; Για άλλη μια φορά γινόμαστε μάρτυρες της γνωστής ξεπερασμένης και στείρας άρνησης. Ακούσαμε πάλι για ιδιωτικοποιήσεις, για υπονομεύσεις, τη στιγμή που γνωρίζουν πολύ καλά, αλλά το κρύβουν πονηρά, ότι η Κυβέρνηση της Νέας Δημοκρατίας είναι αυτή που επέστρεψε οριστικά και αμετάκλητα τις μετοχές της ΕΥΑΘ και της ΕΥΔΑΠ από το Υπερταμείο στο Ελληνικό Δημόσιο, θωρακίζοντας συνταγματικά και θεσμικά τον χαρακτήρα του νερού ως δημοσίου αγαθού. Τι προτείνετε, τελικά; Τη διατήρηση του status quo; Να αφήσουμε τη Χαλκιδική να στερεύει κάθε καλοκαίρι; 
Θα περάσω λίγο τα όρια της δικής μου εκλογικής περιφέρειας, αλλά αυτό που ζούμε τα καλοκαίρια εμείς οι Θεσσαλονικείς στη Χαλκιδική είναι κάτι το οποίο δεν θα θέλαμε να ζουν οι κάτοικοι άλλων περιοχών στην Ελλάδα, δηλαδή να παρακολουθούμε ως θεατές τις διαρροές των δικτύων που φτάνουνε το 40% και το 50% σε πολλές περιπτώσεις, ενώ τίποτα ούτε σταγόνα δεν περισσεύει; Αυτή είναι, λοιπόν, η δική σας κοινωνική ευαισθησία; Η αδράνεια και η εγκατάλειψη; Αυτό προτείνετε; 
Οι καιροί είναι δύσκολοι, για να γυρίσουμε το παιχνίδι εμείς προχωράμε στην επέκταση της χωρικής αρμοδιότητας από τη μια της Εταιρείας Ύδρευσης και Αποχέτευσης της Θεσσαλονίκης σε ολόκληρη την περιφέρεια Θεσσαλονίκης, αλλά και την Περιφερειακή Ενότητα της Χαλκιδικής και από την άλλη, αντίστοιχα, της ΕΥΔΑΠ.
Ειδικά για τη Χαλκιδική, επιμένω, έναν τόπο με τεράστια τουριστική και αγροτική δραστηριότητα που δέχεται δυσανάλογη πίεση τους θερινούς μήνες, η μεταρρύθμιση αυτή θέλουμε να αποτελέσει σανίδα σωτηρίας και βάση για καλύτερο μέλλον. Δεν είναι, για εμάς τους της Θεσσαλονικείς, η Χαλκιδική ένας γειτονικός νομός απλά. Είναι προέκταση της αυλής μας, κύριε Υπουργέ, τα καλοκαίρια. Είναι μέρος της καθημερινότητάς μας. Γνωρίζουμε την ταλαιπωρία, ζούμε ως Θεσσαλονικείς την ταλαιπωρία, σαν οικογένειες, ζούμε την απόγνωση των επαγγελματιών της εστίασης και των ξενοδόχων που παλεύουν να εξυπηρετήσουν εκατοντάδες χιλιάδες επισκέπτες και πελάτες τους με υδροφόρες, αλλά και το δράμα του αγροτικού κόσμου που βλέπει τις καλλιέργειές του να διψούν. Δεν νοείται, λοιπόν, η παραθεριστική αναπνοή μας να μένει έτσι. 
Εδώ, αγαπητοί συνάδελφοι της Χαλκιδικής, έρχομαι να προσθέσω και τη δική μας ανάγκη, θα έλεγα, να δούμε τις υποδομές της Χαλκιδικής να αναβαθμίζονται. Η μεταφορά της διαχείρισης των υδάτων στην ΕΥΑΘ, κατά τη γνώμη μας, θα είναι εγγύηση πως αυτά αλλάζουν. 
Η ΕΥΑΘ είναι ένας ισχυρός οργανισμός, διαθέτει την τεχνογνωσία και τα απαραίτητα κεφάλαια, φυσικά και το εξειδικευμένο προσωπικό, για να αναλάβει και να υλοποιήσει αυτά τα μεγάλα έργα που είναι απαραίτητα. Χρειάζεται εκσυγχρονισμός και ενοποίηση των δικτύων ύδρευσης και άρδευσης, ώστε να σταματήσει αυτή η τεράστια απώλεια νερού από τις διαρροές αυτές που πολλές φορές είναι κρυφές. Ήδη οι γνωστές τρομάζουν. Επίσης, έργα για την αναβάθμιση των υποδομών και των βιολογικών καθαρισμών ώστε να αντέχουν την πολυδιάστατη πίεση ιδίως των καλοκαιρινών μηνών. Τέλος, και πάνω απ’ όλα την εξασφάλιση επαρκούς και καθαρού νερού τόσο για τον μόνιμο κάτοικο και τον αγρότη όσο και για τους παραθεριστές, αλλά και για τους ξένους επισκέπτες. 
Και τι μας λέει η Αντιπολίτευση σταθερά απέναντι σε αυτή τη στρατηγική προσπάθεια να βρεθεί λύση; Μας καλεί να αφήσουμε τα πράγματα όπως είναι, να συνεχίσουμε το αποτυχημένο μοντέλο των κατακερματισμένων δομών, που δυστυχώς σε πολλές περιπτώσεις δυσκολεύονται να αλλάξουν έναν σωλήνα. 
Σε απάντηση, επίσης, αβάσιμων φόβων και fake news, το νομοσχέδιο που συζητάμε, διασφαλίζει πλήρως τα εργασιακά, μισθολογικά και ασφαλιστικά δικαιώματα του προσωπικού που μεταφέρεται σε ΕΥΑΘ και ΕΥΔΑΠ. Κανένας εργαζόμενος δεν χάνει τη δουλειά του. Επίσης, παρέχεται στους δήμους η δυνατότητα διατήρησης της κυριότητας των παγίων υποδομών τους, έτσι ώστε η αυτοδιοίκηση να συνεχίσει να αποτελεί μέρος της λύσης, να είναι απαραίτητη η συνεργασία της. Και πλέον αποκτά με αυτό το νομοσχέδιο, με αυτή την εξέλιξη, την επιλογή, έναν πανίσχυρο σύμμαχο που αναλαμβάνει το βάρος της συντήρησης και των επενδύσεων, τις οποίες οι δήμοι δεν μπορούσαν να σηκώσουν μόνοι τους. 
Αν κάποιοι επιμένουν ότι είναι απαραίτητο λίγο μεγαλύτερο βάθος χρόνου, μια περίοδος προσαρμογής ή προσαρμοστικότητας, κάτι τέτοιο θα μπορούσαμε να το συζητήσουμε. Είμαι βέβαιος ότι το Υπουργείο δεν θα σταματήσει να είναι στη διάθεση όλων των φορέων που εμπλέκονται, όμως οι κρίσιμες αποσπάσεις δεν μπορούν να περιμένουν. 
Κυρίες και κύριοι Βουλευτές της Αντιπολίτευσης, η λαϊκίστικη συνθηματολογία δεν φέρνει νερό στις βρύσες των πολιτών. Η άρνηση σε όλα δεν προστατεύει το περιβάλλον μας, ούτε ποτίζει τα χωράφια των αγροτών. Το αληθινό κοινωνικό πρόσωπο αποδεικνύεται στην πράξη, με έργα που βελτιώνουν την καθημερινότητα του πολίτη, που προστατεύουν τον πρωτογενή τομέα, που θωρακίζουν τη χώρα απέναντι στην κλιματική απειλή. 
Σας καλώ να υπερψηφίσετε το παρόν σχέδιο νόμου, αναλαμβάνοντας την ευθύνη που μας αναλογεί απέναντι στις επόμενες γενιές. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κούβελα.
Τον λόγο έχει ο κ. Δαβάκης, ο Υφυπουργός, για την τροπολογία του.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρίες και κύριοι συνάδελφοι, θέλω κι εγώ να ενώσω την οδύνη μου και τη λύπη μου για την απώλεια των τριών στελεχών του Πυροσβεστικού Σώματος, ενός εκ των οποίων ο Κώστας Λαιμοδέτης. Ένα παιδί είκοσι επτά ετών, ο υποδιοικητής της Πυροσβεστικής Γυθείου, έχασε τη ζωή του στο βωμό του καθήκοντος, όπως λέμε. 
Είναι μία τεράστια μάχη που ξεκινάει μετά την άνοιξη συνήθως στη χώρα μας, μία άνιση μάχη με τις καιρικές συνθήκες, με την αδιαφορία πολλές φορές των συμπολιτών μας για τα μη φροντισμένα αγροκτήματα, με δυσκολίες, με αγκυλώσεις. Είναι μία μάχη που βασικό αποδέκτη έχει τα στελέχη του Πυροσβεστικού Σώματος αλλά και των Ενόπλων Δυνάμεων, τα οποία συνδράμουν μέσω των υπηρεσιών τους.
 Θέλω, λοιπόν, κι εγώ να εκφράσω την οδύνη μου και ελπίζω και να ευχηθώ να μην υπάρξει άλλο θύμα σ’ αυτή τη φρίκη της πύρινης λαίλαπας, της οποίας δυστυχώς έχω πικρή εμπειρία, λόγω του ότι ο νομός Λακωνίας, ο τόπος μου, είναι εξαιρετικά επικίνδυνος κατά τους θερινούς μήνες σε αυτά τα φαινόμενα, για διαφόρους λόγους όσον αφορά το ανάγλυφο και άλλα πολλά. 
Βρίσκομαι τώρα εδώ για να ενημερώσω το Σώμα σχετικά με το άρθρο τρία της τροπολογίας με τον γενικό αριθμό 530 και τον ειδικό αριθμό 29. Με την προτεινόμενη ρύθμιση διευκρινίζεται το ιδιοκτησιακό καθεστώς τμήματος του πρώην στρατοπέδου Κόδρα στη Θεσσαλονίκη, του γνωστού ως Κυβερνείο ή Παλατάκι. Σύμφωνα με το άρθρο 196 του ν.4389/2016 η κυριότητα και η νομή του ανωτέρου ακινήτου ανήκει στην Εταιρεία Ακινήτων του Δημοσίου, τη γνωστή ΕΤΑΔ, ενώ είχε συμπεριληφθεί και στο παράρτημα του ν.5223/2025 του γνωστού νόμου που πριν από μερικούς μήνες είχαμε φέρει στη Βουλή σχετικά με τη ρύθμιση και την ενοποίηση των ταμείων των ακινήτων των Ενόπλων Δυνάμεων. 
Με αυτή, λοιπόν, την τροπολογία εξαιρούμε το ανωτέρω ακίνητο ρητά από το πεδίο εφαρμογής του ν.5223/2025 ώστε να μην υφίσταται αμφισβήτηση σχετικά με αυτό το ιδιοκτησιακό καθεστώς. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ. 
Τον λόγο έχει ο κ. Καζαμίας για μία παρέμβαση. Κύριε Υφυπουργέ, περιμένετε. Έχει μία παρέμβαση.
Ορίστε, κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Είναι επί της τροπολογίας, κύριε Πρόεδρε.
Κύριε Υπουργέ, το άρθρο 3 είναι όλο και όλο τρεισήμισι αράδες. Είναι πάρα πολύ σύντομο. Δεν αναφέρεται στη συγκεκριμένη έκταση μέσα στο κείμενο -εσείς μας είπατε βέβαια ποιο είναι- ότι είναι το Κυβερνείο. Δεν αιτιολογήσατε καθόλου, ούτε εσείς, ούτε στην τροπολογία υπάρχει οποιαδήποτε αιτιολόγηση για την εξαίρεση αυτού του ακινήτου από τα ακίνητα που ήρθαν με τον νόμο του Υπουργείου Εθνικής Άμυνας πριν από μερικούς μήνες, πέρυσι στην ουσία, για τη λεγόμενη επονομαζόμενη αξιοποίηση. 
Κατ’ αρχάς οφείλετε νομίζω, στη Βουλή μία εξήγηση του γιατί εξαιρείται αυτό από τα υπόλοιπα και μία δεύτερη εξήγηση του γιατί δεν το είχατε εξαιρέσει εξ αρχής και το ανακαλύψατε τώρα. Δηλαδή, κάτι πρέπει να μεσολάβησε από τον αρχικό νόμο μέχρι τώρα, το οποίο δεν υπήρχε στην αρχή. 
Τρίτον, η διάταξη αυτή θα πρέπει να μας πείτε γιατί δεν πρέπει να θεωρηθεί φωτογραφική. Γιατί δεν πρέπει να θεωρηθεί φωτογραφική; Διότι έχουμε εδώ μία διάταξη για ένα συγκεκριμένο ακίνητο και οι φωτογραφικές διατάξεις, όπως γνωρίζετε πολύ καλά, έχουν ένα μεγάλο πρόβλημα νομιμότητας. Δεν μπορούμε να κάνουμε φωτογραφικές διατάξεις για το συγκεκριμένο ακίνητο, για το συγκεκριμένο άτομο, για τη συγκεκριμένη εταιρεία. Οι διατάξεις και η νομοθέτηση γενικότερα, η καλή νομοθέτηση πρέπει να έχει γενικό και καθολικό χαρακτήρα. Εδώ δεν έχουμε αυτό το πράγμα. Γίνεται νομοθέτηση για ένα συγκεκριμένο ακίνητο. Αυτά είναι τα τρία ερωτήματα. 
Τέλος, επιτρέψτε μου να πω, προτού κλείσω αυτή την παρέμβαση, ότι έχουμε πάλι μια τροπολογία η οποία είναι άσχετη με το αντικείμενο του νομοσχεδίου. Αυτό απαγορεύεται από το Σύνταγμα. Επίσης, η τροπολογία ήρθε στις 22.06΄ το βράδυ, νύχτα. Περιέχει και άρθρα από άλλα Υπουργεία. Δεν είναι μόνο το δικό σας. Οπότε αυτό, το τελευταίο σχόλιο, απευθύνεται προς την Κυβέρνηση συνολικά.
Και το πρόβλημα εδώ στην τροπολογία είναι ότι έχουμε ένα μείγμα διατάξεων, το οποίο δεν επιτρέπει στην Αντιπολίτευση και στους Βουλευτές να ψηφίσουν ξεχωριστά για κάθε άρθρο. Είναι τρία άρθρα πολύ διαφορετικά μεταξύ τους και πρέπει η Βουλή να τα ψηφίσει όλα μαζί. Όλα αυτά αντίκεινται στους κανόνες της καλής νομοθέτησης. 
Για τα τρία ερωτήματα που σας απηύθυνα θα ήθελα, παρακαλώ, -και θα θέλαμε όλοι πιστεύω- μία διευκρίνιση.
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
Τον λόγο έχει ο κ. Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ: Ευχαριστώ, κύριε Πρόεδρε.
Θέλω να αναφερθώ κι εγώ στην τροπολογία. Στις τροπολογίες κατά παράβαση του κοινοβουλευτισμού και της καλής νομοθετικής πρακτικής, συνεχίζουμε να ψηφίζουμε ή είμαστε υποχρεωμένοι να ψηφίσουμε το σύνολο των άρθρων. Και τις περισσότερες φορές, ενώ υπάρχουν άρθρα τα οποία όλοι θα θέλαμε να ψηφίσουμε, δεν έχουμε αυτή τη δυνατότητα.
Στην προκειμένη περίπτωση έχουμε μια τροπολογία με τρία άρθρα, εκ των οποίων για τα δύο δεν τίθεται κανένα θέμα, κανένα θέμα. Στο τρίτο άρθρο υπάρχει αυτή η εξαίρεση από τον ν.5223/2025 και τα ακίνητα που αφορούσαν το Υπουργείο Εθνικής Άμυνας. 
Εδώ να πω, επειδή εσείς σήμερα, τώρα, μας δώσατε εξηγήσεις ότι αφορά το λεγόμενο Παλατάκι και εγώ ως Βουλευτής είχα την τιμή να συμμετέχω στη συνεδρίαση του Ιδρύματος της Βουλής για τον Κοινοβουλευτισμό, εξ όσων θυμάμαι έχει αναλάβει η Βουλή. Και ο προηγούμενος και ο νυν Πρόεδρος της Βουλής, μας είχε πει ότι θα αναλάβει η Βουλή να ανακατασκευάσει, να ανακαινίσει το συγκεκριμένο οίκημα και να το χρησιμοποιεί για ανάγκες της Βουλής. Και δεν ξέρω κατά πόσο αυτό έχει να κάνει και με τη συγκεκριμένη εξαίρεση στη συγκεκριμένη τροπολογία. Εδώ θα θέλαμε κάποιες διευκρινήσεις από τη στιγμή που είσαστε εσείς, κύριε Δαβάκη, τώρα και όχι ο Πρόεδρος της Βουλής.
Αλλά σε ό,τι αφορά το άρθρο δύο για τη διάθεση των στρατιωτικών κτηνιάτρων, να σας πω ότι ήμασταν και οι δύο εδώ, κύριε Δαβάκη, και εσείς και εγώ και να σας θυμίσω τι είχε πει ο Υπουργός Εθνικής Άμυνας, ο κ. Δένδιας. Μας μίλαγε τότε, ουσιαστικά με τρόπο ο οποίος δεν αρμόζει για έναν άνθρωπο ο οποίος προΐσταται στις Ένοπλες Δυνάμεις και κυρίως στο προσωπικό των Ενόπλων Δυνάμεων της χώρας, για κτηνίατρους στο στρατό σε ποσοστό 183% πάνω από τις οργανικές θέσεις. 

Και να που δυστυχώς η ζωή ήρθε να επιβεβαιώσει εμάς που λέγαμε ότι οι κτηνίατροι είναι απαραίτητοι για τις Ένοπλες Δυνάμεις και όταν χρειαστεί θα δώσουν τη βοήθειά τους στο σύνολο του ελληνικού λαού. Άρα αυτός ο οποίος είναι ανακόλουθος είναι ο κ. Δένδιας. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Φωτόπουλε. 
Τον λόγο έχει ο κ. Αμανατίδης. 
ΙΩΑΝΝΗΣ ΑΜΑΝΑΤΙΔΗΣ: Σας ευχαριστώ πάρα πολύ, κύριε Πρόεδρε.
Κύριε Υπουργέ, παίρνω τον λόγο για να πω τα εξής. Το άρθρο 3 ουσιαστικά παραδέχεται ότι ο ν.5223/2025, ο οποίος διαφημίστηκε ως μια ολοκληρωμένη μεταρρύθμιση για τη στρατιωτική περιουσία, δεν είναι και τόσο ολοκληρωμένη μεταρρύθμιση, αφού καταλαβαίνω ότι είναι η τρίτη παρέμβαση που κάνετε σε σχέση με τον νόμο αυτό και σε σχέση με ακίνητα είτε διατάξεις τις οποίες είχε. 
Καταλαβαίνω ότι θέλετε να παρέμβετε ουσιαστικά στο έγγραφο το οποίο έκανε το ταμείο, το ΤΑΕΘΑ, προς την ΕΤΑΔ και με το οποίο της γνωστοποιούσε ότι κάνει αίτηση για εγγραφή στο Κτηματολόγιο. Έκανε την αίτηση στις 23-6-2026, έτσι ώστε να εγγραφεί το ακίνητο αυτό στο ταμείο. Καταλαβαίνω ότι κάνετε την παρέμβαση γι’ αυτό. 
Εδώ όμως εμείς θέλουμε να πούμε ότι θέλουμε τον συγκεκριμένο χώρο. Καταλαβαίνω ότι γίνεται γι’ αυτό. Προσέξτε. Ωστόσο, όμως, εμείς θέλουμε αυτόν τον χώρο και έχει υπάρξει μνημόνιο ανάμεσα στη Βουλή και στην ΕΤΑΔ. Ωστόσο, εκκρεμεί ακόμα και η προσφυγή πολιτιστικών συλλόγων και συλλόγων κατοίκων της περιοχής -νομίζω και του Δήμου της Καλαμαριάς αν δεν κάνω λάθος- αλλά σίγουρα συλλόγων στο Συμβούλιο της Επικρατείας σε σχέση με το ιδιοκτησιακό καθεστώς. 
Δηλαδή θέλουμε να έχει δημόσιο χαρακτήρα. Για τον συγκεκριμένο χώρο θέλουμε να διατηρηθεί η ιστορικότητά του και η πολιτιστική του χρήση και βέβαια να έχει δημόσιο χαρακτήρα. Δεν θέλουμε να σπάσει ο ενιαίος χαρακτήρας του πάρκου του Κόδρα, όπως γνωρίζετε, και δεν θέλουμε να χάσει και στο όλο παραθαλάσσιο μέτωπο το οποίο υπάρχει, να υπάρχει μια συνολική εκτίμηση. Τα λέω αυτά με αφορμή τη συγκεκριμένη τροπολογία. 
Ευχαριστώ πάρα πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Αμανατίδη. 
Κύριε Υπουργέ, έχετε τον λόγο για να απαντήσετε. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θα ξεκινήσω απαντώντας στον κ. Καζαμία. Το άρθρο 3 ξεκινάει με το εξής: Το ακίνητο με κωδικό αριθμό Εθνικού Κτηματολογίου τάδε -δεν θα διαβάσω τον αριθμό- έκτασης 16.600 αφορά το Κυβερνείο ή Παλατάκι. 
Με αυτή τη ρύθμιση που προτείνουμε εμείς τώρα ως άρθρο 3 αποσαφηνίζεται το ιδιοκτησιακό καθεστώς, ξαναλέω, του τμήματος του πρώην στρατοπέδου Κόδρα. Αφορά ένα μέρος του στρατοπέδου Κόδρα αυτό. 
ΣΩΚΡΑΤΗΣ ΦΑΜΕΛΛΟΣ: Λάθος κάνατε και το διορθώνετε, πέστε το! 
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, σας παρακαλώ. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Αφήστε να ολοκληρώσω, κύριε συνάδελφε. Προτρέχει, είναι Προμηθεύς, παρότι καμιά φορά χρειάζεται να είσαι και Επιμηθεύς, όταν υπάρχει και κρίση κομματική, αλλά εν πάση περιπτώσει. 
Συνεχίζω. Αυτό υπήρξε εκ παραδρομής σε αυτόν τον νόμο τον οποίο συζητήσαμε πριν από μερικούς μήνες σχετικά με τα ακίνητα του ΤΑΕΘΑ, την ενοποίηση δηλαδή των τριών ταμείων ακινήτου περιουσίας των Ενόπλων Δυνάμεων ΤΕΘΑ, ΠΟΤΕΘΑ, ως ΤΑΕΘΑ, τα τρία ακίνητα. Αυτό είναι όλο. Δεν υπάρχει τίποτα. 
Μας βοήθησε με την παρέμβασή του ο κ. Φωτόπουλος σχετικά με τη σύμπραξη της Βουλής των Ελλήνων και της ΕΤΑΔ για κάποια συγκεκριμένη χρήση του συγκεκριμένου ακινήτου, το οποίο πιστεύω ότι θα έχει μια πολιτιστική σημασία και μια γενικότερη αξιοποίηση. 
Όσον αφορά την προσφυγή στο Συμβούλιο Επικρατείας που αναφερθήκατε, αγαπητέ κύριε Αμανατίδη -και σας καλωσορίζω και πάλι στην Αίθουσα, εύχομαι να μακροημερεύσετε- πιστεύω ότι αυτό είναι θέμα του Συμβουλίου Επικρατείας και δεν μπορούμε να συζητήσουμε σχετικά με την προσφυγή πολιτών ή συλλόγων σε αυτό. 
Ευχαριστώ και ευχαριστώ και πάλι τον κ. Φάμελλο για τη συνδρομή στην όλη διαδικασία. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ. 
Καλείται στο Βήμα ο κ. Αλέξανδρος Χαρίτσης, Ανεξάρτητος Βουλευτής. Θα ακολουθήσουν ο κ. Πουλάς, ο κ. Φάμελλος και μετά η Υφυπουργός. 
Κύριε Χαρίτση, έχετε τον λόγο. 
ΑΛΕΞΗΣ ΧΑΡΙΤΣΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, πριν πω οτιδήποτε άλλο, θα ήθελα να εκφράσω και εγώ τα θερμά μου συλλυπητήρια στις οικογένειες των τριών πυροσβεστών που έπεσαν την ώρα του καθήκοντος δίνοντας τη μάχη με τις φλόγες, και στο Ρέθυμνο και στο Γύθειο. Συλλυπητήρια βεβαίως και στην οικογένεια του Πυροσβεστικού Σώματος. 
Απέναντι όμως σε αυτό το τραγικό γεγονός οφείλουμε, κυρίες και κύριοι συνάδελφοι, να είμαστε όλες και όλοι ειλικρινείς. Οι πυροσβέστες δεν μπορεί να είναι ήρωες μόνο τον Ιούλιο, τον Αύγουστο, όταν δίνουν τη μάχη με τις φλόγες, όταν η Κυβέρνηση τούς συγχαίρει και εκφράζει και τη θλίψη της μετά από τέτοια τραγικά γεγονότα, και όλο τον υπόλοιπο χρόνο όμως να ξεχνάμε ότι είναι εργαζόμενοι, οι οποίοι ζητούν και αυτοί ενίσχυση του Σώματός τους, του Πυροσβεστικού, ζητούν μόνιμες προσλήψεις, ζητούν τον απαραίτητο εξοπλισμό για να μπορέσουν να κάνουν τη δουλειά τους. 
Αυτή ακριβώς είναι η ευθύνη της Κυβέρνησης, όχι βεβαίως να τους στέλνει τα ΜΑΤ και τα δακρυγόνα όταν διαμαρτύρονται και όταν ζητάνε να ικανοποιηθούν τα δίκαια αιτήματά τους. Όχι άλλα κροκοδείλια δάκρυα λοιπόν, κυρίες και κύριοι συνάδελφοι. 
Περνάω και στα του νομοσχεδίου. Σήμερα είναι 30 Ιουλίου, βρισκόμαστε εν μέσω θέρους, μια μέρα πριν κλείσει η Βουλή και έρχεται εδώ η Κυβέρνηση και νομοθετεί για μια νέα σχέση του κράτους με τα δημόσια αγαθά, με το νερό, με τη γη, με τον χώρο, όχι όμως -προσέξτε- ως κοινά αγαθά, αλλά ως εμπορεύσιμους πόρους. 
Το μοτίβο βεβαίως είναι γνωστό. Ποιο είναι το μοτίβο; Πρώτα επικαλείται η Κυβέρνηση μια κρίση, είτε αυτή είναι η λειψυδρία, είτε είναι το δημογραφικό, είτε είναι τα χρέη, είτε είναι η ερήμωση. Και μετά τι κάνει; Αλλάζει τους κανόνες του παιχνιδιού. Στο νερό συγκεντρώνει η Κυβέρνηση ολόκληρο το σύστημα σε δύο ανώνυμες εταιρείες. Μεταφέρετε δίκτυα, μεταφέρετε υποδομές, περιουσία, τιμολόγηση μακριά από τον τοπικό και δημοτικό έλεγχο, μετατρέποντας έτσι ένα δημόσιο αγαθό, το πιο βασικό δημόσιο αγαθό, όπως είναι το νερό, σε αντικείμενο εταιρικής διαχείρισης. 
Και όλα αυτά μάλιστα χωρίς τον παραμικρό διάλογο με την αυτοδιοίκηση. Είναι δυνατόν, κύριε Υπουργέ; Είναι δυνατόν να αποκλείετε από την ακρόαση των φορέων την ΚΕΔΕ, την ένωση των ΔΕΥΑ; Είναι δυνατόν η ίδια η Κυβέρνηση πριν από λίγες μόλις μέρες να ψηφίζει τον Κώδικα της Αυτοδιοίκησης, ο οποίος μιλάει για οικειοθελείς συγχωνεύσεις των ΔΕΥΑ, και σήμερα να έρχεστε εσείς εδώ και ουσιαστικά να επιβάλλετε αυτές τις συγχωνεύσεις; Όχι οικειοθελώς, αλλά διά της επιβολής. Κι όμως δυστυχώς με αυτή την Κυβέρνηση όλα είναι δυνατά, κυρίες και κύριοι συνάδελφοι. 
Όσο για την συνταγματικότητα που συζητήθηκε νωρίτερα, αλλά και την αυτοτέλεια των ΟΤΑ, τι να πει κανείς για μια Κυβέρνηση που παραβιάζει το Σύνταγμα κατ’ εξακολούθηση και κατά συρροή, κυρίες και κύριοι συνάδελφοι; 
Βεβαίως και στο δεύτερο μέρος του νομοσχεδίου, εδώ τι κάνει η Κυβέρνηση; Δημιουργεί ένα ακόμη ειδικό πολεοδομικό εργαλείο, μία ακόμη εξαίρεση. Το μοτίβο και εδώ είναι σταθερό: μεγαλύτερη συγκέντρωση εξουσίας, περισσότερες εξαιρέσεις, λιγότερος δημοκρατικός έλεγχος και όλα αυτά βεβαίως, ενώ το Συμβούλιο της Επικρατείας, το οποίο επιλέγετε να το επικαλείστε κατά το δοκούν, έχει επανειλημμένα θέσει πολύ σαφή όρια στο νερό, ότι ο δημόσιος έλεγχος πρέπει να είναι ουσιαστικός και στην εκτός σχεδίου δόμηση, κύριε Υπουργέ, ότι οι εξαιρέσεις δεν μπορούν να υποκαθιστούν τον χωροταξικό σχεδιασμό. 
Και μας λέτε ότι δεν ιδιωτικοποιείτε σήμερα το νερό, αλλά η συγκέντρωση της διαχείρισης του νερού σε δύο εισηγμένες ανώνυμες εταιρείες δεν είναι μια ουδέτερη πράξη, ούτε πολιτικά, ούτε οργανωτικά και διαχειριστικά. Η ιδιωτικοποίηση, κύριε Υπουργέ, μπορεί να μην σημαίνει πάντα πώληση από την πρώτη μέρα, αλλά ξεκινάει με την αλλαγή των κανόνων με τους οποίους οργανώνεται και ελέγχεται ένα δημόσιο αγαθό. Αυτό ακριβώς κάνετε εσείς δηλαδή σήμερα.
Μας λέτε, επίσης, για το Β΄ Μέρος, ότι θέλετε να αναβιώσετε τους εγκαταλελειμμένους οικισμούς. Αν αυτός πράγματι ήταν ο στόχος της Κυβέρνησης και του Υπουργείου, θα μιλούσατε πρωτίστως για μόνιμη κατοικία. Θα μιλούσατε για παραγωγή. Θα μιλούσατε για σχολείο. Θα μιλούσατε για Κέντρα Υγείας. Θα μιλούσατε για κοινωνικές και δημόσιες υπηρεσίες. Είναι πραγματικά εργαλείο αναβίωσης της υπαίθρου τα Ειδικά Σχέδια Περιβαλλοντικής Αναβάθμισης και Ανάπτυξης; Ή μήπως πρόκειται -ρωτάω εγώ- για ένα νέο απόθεμα γης για την ανάπτυξη περίκλειστων συγκροτημάτων δεύτερης κατοικίας σε περιοχές που μέχρι σήμερα δεν ήταν προσβάσιμες από το μεγάλο real estate, εγχώριο και διεθνές; Μήπως είναι το δεύτερο;
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Υπάρχει, όμως, εδώ και κάτι πιο βαθύ, επιτρέψτε μου να πω, κύριε Υπουργέ, κυρίες και κύριοι της Κυβέρνησης. Μέχρι σήμερα, έστω και θεωρητικά, ο χωρικός σχεδιασμός είχε ως σημείο αναφοράς ποιον; Τον κάτοικο κάθε περιοχής. Εσείς το αλλάζετε αυτό το υποκείμενο. Δεν σχεδιάζετε για τον κάτοικο πλέον. Σχεδιάζετε για τον επενδυτή. Σχεδιάζετε για το fund. Πριν ολοκληρωθούν καν τα τοπικά πολεοδομικά σχέδια, φέρνετε ένα ακόμη καθεστώς εξαίρεσης. Και ξέρουμε πώς λειτουργεί αυτό στην πράξη. Εδώ και χρόνια υπάρχουν funds, υπάρχουν developers, υπάρχουν εταιρείες ειδικού σκοπού, SPV, που ακολουθούν μια στρατηγική συγκέντρωσης της γης. Αποκτούν σταδιακά διάφορα διάσπαρτα οικόπεδα, αγροτεμάχια, ερείπια, δημιουργούν ενιαία αποθέματα γης και μετά περιμένουν από την Κυβέρνηση να έρθει και να προχωρήσει, διά της εξαιρέσεως, στη νομιμοποίηση όλων αυτών των πράξεων. Αυτή ακριβώς είναι η ουσία της κερδοσκοπίας στη γη: υπεραξία όχι από την παραγωγή, αλλά από μια πολεοδομική απόφαση. Αυτό νομοθετείτε και σήμερα και δεν διευκολύνετε έτσι τις επενδύσεις, όπως ισχυρίζεστε, αλλά παράγετε υπεραξία για τους λίγους. Αυτό κάνετε.
Στους εγκαταλελειμμένους οικισμούς, όμως, εκεί είναι που το πάτε ακόμα παραπέρα, γιατί εδώ δεν έχει να κάνει μόνο με τη γη καθαυτή, έχει να κάνει και με αυτό το οποίο ονομάζουμε, κύριε Υπουργέ, συλλογικό άυλο κεφάλαιο, την ιστορία του οικισμού, το τοπίο, την αρχιτεκτονική του, την ταυτότητα του τόπου που έχει δημιουργηθεί από τους κατοίκους εδώ και πάρα πολλά χρόνια και αυτή εκχωρείται ουσιαστικά με αυτήν τη μέθοδο στους διάφορους ποικιλώνυμους επενδυτές. Εδώ το ερώτημα είναι: Πώς αυτή η υπεραξία επιστρέφει στην τοπική κοινωνία; Ε, δεν επιστρέφει, ιδιωτικοποιείται. 
Εδώ βρίσκεται και η ουσιαστική ιδεολογική μας διαφορά με τη Νέα Δημοκρατία. Ορισμένα αγαθά, κύριε Υπουργέ, δεν είναι ιδιοκτησία, είναι κοινά και το κράτος έχει ευθύνη απέναντι στο κοινωνικό σύνολο να τα προστατεύει. Η Ελλάδα έχει χιλιάδες μικρούς οικισμούς. Εσείς, όμως, δυστυχώς βλέπετε τους οικισμούς αυτούς και την ερήμωσή τους ως επενδυτική ευκαιρία, όχι μια ανάγκη για να αποκτήσουν αυτοί οι οικισμοί ζωή.
Δεν έχω δυστυχώς πολύ χρόνο, αλλά θα ήθελα να σας αναφέρω το παράδειγμα της Γαλικίας στην Ισπανία, μια περιφέρεια με πάρα πολλούς οικισμούς εγκαταλελειμμένους, η οποία τι έκανε; Συγκέντρωσε εγκαταλελειμμένα αγροτεμάχια, τα παραχώρησε σε αγρότες και κτηνοτρόφους με ευρωπαϊκή χρηματοδότηση από την ΚΑΠ με σκοπό να ξαναδουλέψει τη γη. Έτσι ξαναστήνεις μια τοπική κοινωνία στα πόδια της, όχι με μοναδική μέριμνα το πώς θα επεκταθεί η Golden Visa και η αγορά της δεύτερης κατοικίας. 
Κυρίες και κύριοι συνάδελφοι, το παρόν πλαίσιο πρέπει -να πούμε τα πράγματα με το όνομά τους- να καταργηθεί από την επόμενη Κυβέρνηση. Είναι ένα πλαίσιο το οποίο δημιουργεί κίνδυνο… 
(Χειροκροτήματα)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Χαρίση. 
Επόμενος ομιλητής ο κ. Ανδρέας Πουλάς, Βουλευτής του ΠΑΣΟΚ. 
ΑΝΔΡΕΑΣ ΠΟΥΛΑΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, θέλω και εγώ να εκφράσω τη βαθιά μου θλίψη και τα ειλικρινή μου συλλυπητήρια στις οικογένειες και στους συναδέλφους των τριών πυροσβεστών που έχασαν τη ζωή τους εν ώρα καθήκοντος. Η πολιτεία οφείλει να σταθεί έμπρακτα δίπλα στις οικογένειές τους και να διασφαλίζει ότι οι άνθρωποι της πρώτης γραμμής επιχειρούν με όλα τα αναγκαία μέσα, την κατάλληλη εκπαίδευση και τη μέγιστη δυνατή προστασία.
Συζητάμε σήμερα ένα νομοσχέδιο για το πολυτιμότερο δημόσιο αγαθό, το νερό. Ένα αγαθό που συνδέεται άμεσα με τη ζωή, τη δημόσια υγεία, την κοινωνική συνοχή και την παραγωγική προοπτική της χώρας. Σε συνθήκες κλιματικής κρίσης και παρατεταμένης λειψυδρίας, η Ελλάδα χρειάζεται μια μεταρρύθμιση στη διαχείριση των υδάτων, με επιστημονικό σχεδιασμό, διαφάνεια, αποκέντρωση, συμμετοχή της αυτοδιοίκησης, αδιαπραγμάτευτη προστασία του δημόσιου χαρακτήρα του νερού. Εσείς κάνετε ακριβώς το αντίθετο. Με πρόσχημα τη λειψυδρία, επιβάλλετε έναν ακραίο συγκεντρωτισμό. Στις περιοχές που εντάσσονται υποχρεωτικά στην ΕΥΔΑΠ και στην ΕΥΔΑΘ μεταφέρετε υπηρεσίες, ενεργητικό, παθητικό, δίκτυα, πάγια και αρμοδιότητες δήμων και ΔΕΥΑ, χωρίς συγκριτική μελέτη, χωρίς ολοκληρωμένη ανάλυση κόστους-οφέλους και χωρίς ουσιαστική εξέταση εναλλακτικών λύσεων. 
Πρώτα εγκαταλείψατε τις ΔΕΥΑ απέναντι στην ενεργειακή κρίση. Τις αφήσατε να απορροφήσουν τεράστιες αυξήσεις λειτουργικού κόστους, να συσσωρεύσουν χρέη και να αναστείλουν τις αναγκαίες επενδύσεις. Και τώρα χρησιμοποιείτε την οικονομική ασφυξία που εσείς επιδεινώσατε για να τις εμφανίσετε ως αποτυχημένες. Αυτό δεν είναι μεταρρύθμιση. Είναι οργανωμένη απαξίωση για να δικαιολογηθεί μια προειλημμένη πολιτική απόφαση. 
Χάσετε, παράλληλα, τη μεγάλη ευκαιρία του Ταμείου Ανάκαμψης. Περιορίσατε σημαντικά τον αρχικό σχεδιασμό για τις υδατικές-αρδευτικές υποδομές με αναθεωρήσεις και απεντάξεις κρίσιμων έργων. Και τώρα παρουσιάζετε ως απάντηση στη λειψυδρία μια αλλαγή διοικητικών σχημάτων. Η λειψυδρία, όμως, δεν αντιμετωπίζεται αλλάζοντας ταμπέλες. Αντιμετωπίζεται με φράγματα, δεξαμενές, σύγχρονα δίκτυα, τηλεμετρία, επαναχρησιμοποίηση του νερού και προστασία των υδροφορέων.
Η Αργολίδα γνωρίζει πολύ καλά τι σημαίνει λειψυδρία. Οι παραγωγοί μας βιώνουν την υφαλμύρωση των υπόγειων υδάτων, τα πεπαλαιωμένα δίκτυα, τις τεράστιες απώλειες και το δυσβάστακτο ενεργειακό κόστος. Περιμένουν ακόμη την ολοκλήρωση, την επέκταση, τον εκσυγχρονισμό των δικτύων του Αναβάλου. Ποιο συγκεκριμένο έργο περιλαμβάνεται στο νομοσχέδιο για την Αργολίδα; Με ποια χρηματοδότηση; Με ποιο χρονοδιάγραμμα; Το νομοσχέδιο δεν δίνει καμία, μα καμία απάντηση.
Αντί να παρουσιάσετε συγκεκριμένα έργα, δεσμευτικά χρονοδιαγράμματα, ενισχύετε τη λογική της ανάκτησης του κόστους και στην άρδευση. Για την Αργολίδα, όμως, το αρδευτικό νερό δεν είναι εμπορική υπηρεσία, είναι όρος επιβίωσης για τα εσπεριδοειδή, για την ελαιοκαλλιέργεια και ολόκληρη την τοπική οικονομία. Επικαλείστε ότι στις περιοχές όπου η άρδευση μεταφέρεται στην ΕΥΔΑΠ ή στην ΕΥΔΑΘ τα σημερινά τιμολόγια θα παραμείνουν αμετάβλητα για τουλάχιστον τρία χρόνια. Καμία σαφή εγγύηση, όμως, δεν δίνετε για τα όσα θα ακολουθήσουν μετά τα τρία χρόνια. Ποιος εγγυάται ότι τα δάνεια, οι επενδύσεις, οι εργολαβίες δεν θα μετακυληθούν τελικά στους αγρότες με αυξημένα τέλη; 
Οι ΔΕΥΑ της Αργολίδας μπορεί να μην εντάσσονται σήμερα στην υποχρεωτική επέκταση της ΕΥΔΑΠ, αλλά δεν εξαιρούνται οριστικά από τον σχεδιασμό σας. Το άρθρο 33 αφήνει ανοιχτό τον δρόμο για νέα αναδιοργάνωση μετά την επαναξιολόγηση της γεωγραφικής κατανομής των παρόχων από την ΡΑΑΕΥ έως το τέλος του 2027. Επίσης, στο άρθρο 34 προβλέπετε πρόστιμα που μπορούν να φτάσουν έως τα 10 εκατομμύρια ευρώ με ανώτατο όριο παράλληλα το 6% των ετήσιων εσόδων του παρόχου από υπηρεσίες ύδατος. Ποια περιφερειακή ΔΕΥΑ μπορεί να αντιμετωπίσει χωρίς σοβαρές συνέπειες μια τέτοια κύρωση; 
Δημιουργείτε τον κίνδυνο νέας οικονομικής ασφυξίας και τελικά το κόστος μπορεί να φτάσει ξανά στον πολίτη. Μπορεί να μην πουλάτε τυπικά το νερό. Στις περιοχές επέκτασης, όμως, μεταφέρετε τη διαχείρισή του σε εισηγμένες ανώνυμες εταιρείες, ενισχύετε την ανάκτηση του κόστους και την απόδοση του κεφαλαίου και ανοίγετε ένα μεγάλο πεδίο εργολαβιών. Διατηρείτε, δηλαδή, τον δημόσιο τίτλο και επιβάλλετε εμπορικούς όρους λειτουργίας. Η νομολογία του Συμβουλίου της Επικρατείας είναι σαφής: Η ύδρευση και η αποχέτευση είναι δημόσιες υπηρεσίες ζωτικής σημασίας, γι’ αυτό το ΠΑΣΟΚ προτείνει ρητή συνταγματική κατοχύρωση του νερού ως δημόσιου αγαθού. (ES)
Αν πράγματι δεν επιδιώκετε την εμπορευματοποίηση, στηρίξτε την πρότασή μας.
Εξίσου αποκαλυπτικές είναι οι διαδικασίες κατεπείγουσας εκτέλεσης έργων λειψυδρίας. Με συνοπτική τεχνική προετοιμασία, πρόσκληση σε τουλάχιστον τρεις εργοληπτικές επιχειρήσεις και προθεσμία μόλις δέκα ημερών για την υποβολή προσφορών περιορίζετε δραστικά τον ανταγωνισμό και τις εγγυήσεις διαφάνειας. Μάλιστα, προβλέπετε ακόμη και τη δυνατότητα ιδιωτικής επίβλεψης. 
Ως υπεύθυνος του Κοινοβουλευτικού Τομέα Κλιματικής Κρίσης και Πολιτικής Προστασίας στο ΠΑΣΟΚ, το λέω καθαρά. Η κλιματική κρίση απαιτεί ταχύτητα και όχι λευκές επιταγές. Δεν μπορείτε να βαφτίζετε «κατεπείγον» τη δική σας αποτυχία έγκαιρου σχεδιασμού και να χρησιμοποιείτε την κρίση ως άλλοθι για διαδικασίες περιορισμένου ανταγωνισμού και ανεπαρκούς δημοσίου ελέγχου. 
Το ίδιο μοντέλο ακολουθείτε και στις ενεργειακές διατάξεις. Αναβιώνετε ληγμένες προσφορές σύνδεσης, διατηρείτε δεσμευμένο ηλεκτρικό χώρο για έργα που δεν υλοποιήθηκαν εγκαίρως και δίνετε προτεραιότητα σε νέες κατηγορίες επενδύσεων, ακόμη και στα κορεσμένα δίκτυα της Πελοποννήσου. 
Παράλληλα, μεταφέρετε στον Υπουργό κρίσιμες αποφάσεις για το ποιος προηγείται, πόση ισχύς διατίθεται και ποια έργα επιλέγονται. Ποιοι είναι τελικά οι πραγματικοί ωφελούμενοι; Η ενεργειακή μετάβαση χρειάζεται ίσους, σταθερούς κανόνες, όχι εξαιρέσεις που γεννούν εύλογα ερωτήματα και για το ποιοι ευνοούνται.
Χωροταξία. Το ίδιο συμβαίνει και εδώ με τις πολεοδομικές ρυθμίσεις. Μιλάτε για αναβίωση εγκαταλειμμένων οικισμών, αλλά διευρύνετε την ιδιωτική πολεοδόμηση και επιτρέπετε να εντάσσονται όμορες λειτουργικά συνδεόμενες εκτάσεις, με τη συνολική επιφάνεια του οικισμού και των εκτάσεων αυτών να μπορεί να φτάνει έως τα 200 στρέμματα. 
Την ίδια στιγμή, το νέο πλαίσιο οριοθέτησης δημιουργεί κίνδυνο σημαντικής συρρίκνωσης των ορίων πολλών μικρών ζωντανών οικισμών και απαξίωσης περιουσιών που μέχρι σήμερα θεωρούνταν εντός ορίων. Περιορισμοί και αβεβαιότητα για τους κατοίκους. Πολεοδομικές διευκολύνσεις για τους μεγάλους φορείς της ανάπτυξης. Αυτή είναι η πολιτική σας. 
Οι ρυθμίσεις αφορούν άμεσα και την Αργολίδα και ιδιαίτερα την Ερμιονίδα, την Επίδαυρο και την περιοχή την ευρύτερη του Ναυπλίου. Οι ιστορικοί και παραδοσιακοί οικισμοί μας δεν είναι μόνο επενδυτικά φιλέτα! Δεν θα το επιτρέψουμε να μετατραπούν σε μεγάλα τουριστικά και οικιστικά συγκροτήματα. 
Κυρίες και κύριοι συνάδελφοι, η χώρα χρειάζεται πραγματική μεταρρύθμιση και δεν χρειάζεται δύο υδροκέφαλους οργανισμούς, αποδυναμωμένους δήμους, ακριβότερο νερό, διαδικασίες περιορισμένου ανταγωνισμού και πολεοδομικά προνόμια για λίγους. 
Για όλους αυτούς τους λόγους καταψηφίζουμε το παρόν νομοσχέδιο. 
Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Πουλά.
Καλείται στο Βήμα ο κ. Σωκράτης Φάμελλος, ανεξάρτητος Βουλευτής.
[bookmark: _Hlk235607745]ΣΩΚΡΑΤΗΣ ΦΑΜΕΛΛΟΣ: Ευχαριστώ, κύριε Πρόεδρε. 
Κυρία και κύριοι Υπουργοί, κυρίες και κύριοι Βουλευτές, ξεκινώ από την τραγική απώλεια δύο πυροσβεστών στο Ρέθυμνο, την ώρα της μάχης και ενός στο Γύθειο. Μαζί με την οδύνη και τα ειλικρινή μου συλλυπητήρια, θέλω να μεταφέρω και τη συμπαράσταση σε όλους όσοι επιχειρούν ακόμα στα μέτωπα με μια ευχή για την ταχεία πυρόσβεση. 
Επισημαίνω, όμως, ότι μία ισχυρή πολιτεία οφείλει να στηρίζει με πράξεις τους ήρωες της πρώτης γραμμής με μόνιμες και καλά αμειβόμενες θέσεις εργασίας -γιατί η Κυβέρνηση είναι εκτεθειμένη απέναντι στους συμβασιούχους πυροσβέστες και στους πενταετούς υποχρέωσης- αλλά και να προφυλάσσει το περιβάλλον της χώρας με πολιτικές πρόληψης και δασοπροστασίας που έχουν καταρρεύσει τα τελευταία χρόνια με την Κυβέρνηση Νέας Δημοκρατίας. 
Ως προς το σημερινό νομοσχέδιο, κυρίες και κύριοι Βουλευτές, η Κυβέρνηση Μητσοτάκη, μια κυβέρνηση βουτηγμένη στα σκάνδαλα, γνωστή σε όλη την Ευρώπη, αλλά και προσηλωμένη στην ιδιωτικοποίηση της δημόσιας περιουσίας με πρώτο απ’ όλα το νερό, μας παρουσιάζει ως μεταρρύθμιση του κ. Παπασταύρου την αναγκαστική συνένωση ΔΕΥΑ με την ΕΥΔΑΠ και την ΕΥΑΘ. Ας δούμε λιγάκι τις μεταρρυθμίσεις σας στον τομέα του νερού.
Είναι μεταρρύθμιση, κύριε Υπουργέ, το 2019 να καταργείτε την Ειδική Γραμματεία Υδάτων που ήταν υπεύθυνη να ελέγχει για βιωσιμότητα και ποιοτική λειτουργία τις ΔΕΥΑ; Και τώρα παραπονιέστε. 
Είναι μεταρρύθμιση να σε παραπέμπει η Ευρωπαϊκή Ένωση στο Ευρωπαϊκό Δικαστήριο γιατί δεν έχετε κάνει τον σχεδιασμό διαχείρισης υδατικών λεκανών και το σχέδιο διαχείρισης κινδύνου πλημμύρας; Γιατί καταπεμφθήκατε. 
Είναι μεταρρύθμιση να μην έχεις εθνική στρατηγική νερού για επτά χρόνια και να έρχεται τώρα, στο τέλος της δεύτερης θητείας;
Είναι μεταρρύθμιση να έχετε σταματήσει το Εθνικό Σχέδιο Λυμάτων για όλες τις ΔΕΥΑ της Ελλάδας, που το βρήκατε με χρηματοδότηση έτοιμο από την Κυβέρνηση του ΣΥΡΙΖΑ;
Ή είναι μεταρρύθμιση να αποκλείεις από τη συζήτηση για τις ΔΕΥΑ την Κεντρική Ένωση Δήμων και την Ένωση των ΔΕΥΑ;
Μήπως είναι αριστεία το ότι για επτά χρόνια δεν υπήρχε κανένα σχέδιο για τη λειψυδρία στην Αττική και όταν έφτασε ο κόμπος το χτένι ανακοινώσατε την εκτροπή δύο ποταμών στο Καρπενήσι, σε αντίθεση με τον σχεδιασμό -κάτι που επισημαίνει και η Επιστημονική Υπηρεσία της Βουλής στην Έκθεσή της ότι είναι παράτυπο;
Ή είναι μεταρρύθμιση να έχετε ένα έργο διύλισης νερού πάνω από 15 εκατομμύρια ευρώ στη Θεσσαλονίκη σταματημένο τέσσερα χρόνια; Είναι ένα έργο που η χρηματοδότησή του είχε δημιουργηθεί επί Κυβέρνησης ΣΥΡΙΖΑ και που τώρα δεν προχωράει, ενώ θα έδινε πόσιμο νερό σε εξακόσιες χιλιάδες πολίτες.
Προφανώς, δεν είναι όλα αυτά μεταρρύθμιση. Θέλετε να σας πω τι ήταν μεταρρύθμιση; Μεταρρύθμιση είναι, το 2017, να υλοποιείται στην Ελλάδα, εν μέσω χρεοκοπίας, σχεδιασμός διαχείρισης νερού στην Αττική που περιείχε σχέδιο για τη λειψυδρία, το οποίο δεν υλοποιήσατε. Ήταν μέτρο θεσμοθετημένο το 2018 και δεν το βάλατε στον δικό σας σχεδιασμό το 2024. 
Καινοτομία και μεταρρύθμιση είναι, το 2018, να γίνει για πρώτη φορά στην Ελλάδα σχέδιο διαχείρισης κινδύνου πλημμύρας παντού και δεν το λάβατε υπ’ όψιν στις πλημμύρες του «Ντάνιελ» και είχαμε τραγικά αποτελέσματα. 
Καινοτομία είναι να υπάρχει Ειδική Γραμματεία Υδάτων, που να ελέγχει όλες τις ΔΕΥΑ και την οποίαν καταργήσατε.
Επίσης, μεταρρύθμιση ήταν το Εθνικό Σχέδιο Λυμάτων, το 2018, με πρωτοβουλία DG Regio, καλή πρακτική σε όλη την Ευρώπη -το οποίο κατορθώσατε να παγώσετε- με έργα σε όλους τους οικισμούς της χώρας, 900 εκατομμύρια ευρώ, σχεδόν ένα δισεκατομμύριο!
 Εσείς, επτά χρόνια, τι σχέδιο έχετε; Να ιδιωτικοποιήσετε τις ΔΕΥΑ. Ένα σχέδιο αυτό. Για τον λόγο αυτό τις οδηγήσατε σε οικονομική ασφυξία, εφαρμόζοντας τη ρήτρα αναπροσαρμογής και ένα πολύ υψηλό τιμολόγιο ρεύματος εμπνεύσεως Χατζηδάκη, με νόμο που αποκλείει τους δήμους από τις ενεργειακές κοινότητες -από τους πρώτους νόμους του κ. Μητσοτάκη- δίχως προσλήψεις, δίχως επενδύσεις σε έργα, ακόμα και με απένταξη έργων υδατικών πόρων από το Ταμείο Ανάκαμψης. 
Και έρχεται μετά ο θρασύς κ. Παπασταύρου να κατηγορεί τις ΔΕΥΑ ότι δεν έχουν διαχειριστική επάρκεια, όταν ο ίδιος ευθύνεται γιατί δεν μπορεί να προσλάβουν οι επιστήμονες για να έχουν διαχειριστική επάρκεια.
Το νομοσχέδιο της Κυβέρνησης έχει μείζον ζήτημα αντισυνταγματικότητας -το επισημαίνει και η Επιστημονική Υπηρεσία της Βουλής- για βασικό θέμα, την παραβίαση της αυτοτέλειας των δήμων, άρθρο 102, αλλά και την απώλεια περιουσίας των ΟΤΑ και των πολιτών τους. 
Λειτουργικά, το νομοσχέδιο είναι καταστροφικό γιατί σε όλους τους απομακρυσμένους οικισμούς θα χαθεί και η λογοδοσία και η τεχνογνωσία και ο άμεσος έλεγχος και η υποστήριξη από τους δήμους, η αποκέντρωση! 
Όμως, δεν είναι μόνον αυτό. Είναι ένα δόλιο σχέδιο γιατί, κυρίες και κύριοι Βουλευτές, έχει ήδη νομοθετήσει η Κυβέρνηση να γίνονται προσλήψεις στην ΕΥΔΑΠ και την ΕΥΑΘ εκτός ΑΣΕΠ –άρα, με κομματικά ρουσφέτια, «παλιά μου τέχνη κόσκινο»- και φέρνει σε αυτό το νομοσχέδιο το άρθρο 36 για να παρακάμπτεται η νομοθεσία των διαγωνισμών και να γίνονται αναθέσεις με κλειστούς διαγωνισμούς, κάτι το οποίο επίσης επισημαίνει ως παράτυπο η Επιστημονική Υπηρεσία της Βουλής. Άρα, το σχέδιό τους είναι πάλι να ταΐζουν γαλάζια τρωκτικά. 
Αυτό ξέρουν πολύ καλά, όπως και το σκάνδαλο με τα σπιτάκια ανακύκλωσης, το οποίο δυστυχώς στηρίχθηκε και από το Υπουργείο Περιβάλλοντος και από το Υπουργείο Εσωτερικών και το ξέρετε γιατί γι’ αυτό το συγκεκριμένο ζήτημα έχω κάνει εγώ προσωπικά δώδεκα ερωτήσεις κοινοβουλευτικού ελέγχου. 
Τώρα προχωρούν την υποχρεωτική συγχώνευση των ΔΕΥΑ -προσέξτε!- με παραβίαση του νόμου για τη διαβούλευση εν μέσω θέρους για να μην υπάρχουν αντιδράσεις, χωρίς εισήγηση της Ρυθμιστικής Αρχής Ενέργειας -εσείς νομοθετήσατε ότι πρέπει να είναι υποχρεωτική για τους φορείς ύδατος-, σε αντίθεση με τον πρόσφατο Κώδικα Τοπικής Αυτοδιοίκησης που ορίζει εθελοντικές συγχωνεύσεις και με αποκλεισμό από τη Βουλή - αν είναι δυνατόν!- της Κεντρικής Ένωσης Δήμων, της Ένωσης των ΔΕΥΑ, της Ομοσπονδίας Εργαζομένων στις ΔΕΥΑ, της ΕΜΔΥΔΑΣ και πάρα πολλών δήμων, πολύ απλά γιατί διαφωνούσαν.
Όμως, οι δήμοι που κατάφεραν τελικά να έρθουν, σας είπαν ότι διαφωνούν με την υποχρεωτική συγχώνευση και σας είπαν ότι αν είχαν χρηματοδότηση για επενδύσεις, προσωπικό και φθηνή ενέργεια, δεν θα χρειαζόντουσαν οι συγχωνεύσεις. Όμως, εσείς τους τα κόβετε όλα αυτά γιατί πολύ απλά θέλετε να δώσετε αλλού τη δουλειά.
Ποια θα είναι η επόμενη μέρα; Μπορείτε να το σκεφτείτε λίγο; Εισηγμένες στο Χρηματιστήριο δημόσιες επιχειρήσεις θα αναλάβουν άγνωστο πεδίο έργου σε άγνωστη περιοχή, μεγαλύτερη των ορίων τους, χωρίς την παραμικρή μελέτη κόστους-οφέλους και χωρίς οικονομοτεχνική μελέτη. Εισηγμένες εταιρείες χωρίς οικονομοτεχνική μελέτη θα παραλάβουν άγνωστο αντικείμενο και χωρίς προσωπικό.
Είναι κάτω από το μισό το μόνιμο προσωπικό και στην ΕΥΔΑΠ και στην ΕΥΑΘ από το οργανόγραμμα. 
Τελικά ποιοι θα αναλάβουν το έργο; Εργολάβοι εργασίας και εργολάβοι υπηρεσιών με παράκαμψη του ΑΣΕΠ και με παράκαμψη του νόμου για τις αναθέσεις και τους διαγωνισμούς. Το αποτέλεσμα ποιο θα είναι; Θα προσθέσουν κόστος στη λειτουργία ΕΥΔΑΠ-ΕΥΑΘ, θα την πληρώσουν οι πολίτες αυτήν την υπέρβαση κόστους, δεν θα έχουν καλύτερες υπηρεσίες ούτε μέσα στα μητροπολιτικά συγκροτήματα ούτε εκτός, γιατί θα τρέχουν και δεν θα προλαβαίνουν. Σε ναρκοπέδιο θα εισαχθούν οι δύο αυτές εταιρείες και το αποτέλεσμα θα είναι χειρότερες υπηρεσίες στο μητροπολιτικό κέντρο Αττικής και Θεσσαλονίκης, χειρότερες υπηρεσίες στους αποκεντρωμένους δήμους, χειρότερες υπηρεσίες για τους αγρότες, αλλά θα έχουμε πολλές αναθέσεις σε εργολάβους. 
Η ΕΥΔΑΠ και η ΕΥΑΘ θα έπρεπε να σχεδιάζουν και να διαχειρίζονται μεγάλα έργα, αυτά που λέμε έργα κεφαλής. Τώρα βέβαια εσείς από τέτοια πού να ξέρετε; Από ξεπούλημα, δέκα Παπασταύρου να έχουμε! Το θυμόμαστε. Δηλαδή, να έχουμε μεγάλους βιολογικούς καθαρισμούς με επαναχρησιμοποιήσεις λυμάτων, έργα που θα δίνουν καλής ποιότητας πόσιμο νερό, όπως το Διυλιστήριο Θεσσαλονίκης που είναι σταματημένο. Αντί να μεταφέρουν τεχνογνωσία, όπως θα μπορούσε να κάνει το Εθνικό Σχέδιο Λυμάτων, δηλαδή τεχνογνωσία και καινοτομία στις ΔΕΥΑ με προγραμματικές συμβάσεις διαχειριστικής επάρκειας, τελικά δεν θα το κάνουν αυτό, δεν θα είναι δηλαδή οι πιλότοι σ’ ένα σχέδιο καινοτομίας για το νερό και τους υδατικούς πόρους. 
Δεν τους νοιάζει, κυρίες και κύριοι Βουλευτές. Τρία πράγματα νοιάζουν αυτήν την Κυβέρνηση και δυστυχώς και τη Συμπολίτευση, η ιδιωτικοποίηση της διαχείρισης του νερού, η περιουσία και τα δίκτυα των ΟΤΑ που πολλές φορές πλήρωσαν και με τοπικούς φόρους οι πολίτες και κάτι τρίτο, οι πελάτες, οι σίγουροι πελάτες ενός φυσικού μονοπωλίου που είναι τα δίκτυα νερού. 
Θέλετε, λοιπόν, να δημιουργήσετε μια διεύρυνση ενός επιχειρηματικού αντικειμένου με σίγουρους πελάτες, γιατί μόνο αυτό έχετε στον νου σας και για «κερασάκι στην τούρτα» φέρνετε και μια ρύθμιση φωτογραφική για εγκαταλειμμένους οικισμούς, διότι αυτό ξέρετε να κάνετε, παράκαμψη των όρων δόμησης.
Αυτός είναι ο κ. Παπασταύρου, αυτή είναι η Κυβέρνηση.
Σας ευχαριστώ.
(Χειροκροτήματα)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Φάμελλε.
Καλείται στο Βήμα η Υφυπουργός κ. Σούκουλη-Βιλιάλη. Θα ακολουθήσουν η κ. Μάλαμα, ο κ. Παπαδάκης, ο κ. Κόντης, ο κ. Τσιρώνης, ο κ. Ψυχογιός, η κ. Καραγεωργοπούλου και ο κ. Σιμόπουλος.
Ορίστε, κυρία Υφυπουργέ, έχετε τον λόγο.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε.
Θα ήθελα κι εγώ από το Βήμα της Βουλής να εκφράσω τα ειλικρινή μου συλλυπητήρια για τους τρεις ανθρώπους του καθήκοντος, τους πυροσβέστες μας που έχασαν τη ζωή τους χθες στο Ρέθυμνο και στο Γύθειο. Οι σκέψεις μας είναι στις οικογένειές τους και στους αγαπημένους τους ανθρώπους που βιώνουν αυτόν τον πόνο της απώλειας, αλλά και στους συναδέλφους τους οι οποίοι συνεχίζουν και δίνουν τη μάχη στα πύρινα μέτωπα. 
Αξιότιμοι συνάδελφοι, καλούμαστε σήμερα να ψηφίσουμε στο Ελληνικό Κοινοβούλιο όχι ακόμα ένα νομοσχέδιο, αλλά μια σημαντική νομοθετική πρωτοβουλία που αφορά ένα δημόσιο αγαθό ζωής, ένα δημόσιο αγαθό από τη διαχείριση του οποίου θα κριθεί σε μεγάλο βαθμό το αποτύπωμα που θα αφήσει η κλιματική κρίση στο παρόν και στο μέλλον της χώρας, το νερό. 
Αν υπήρχε μία μόνο λέξη που θα μπορούσε να χαρακτηρίσει το συγκεκριμένο σχέδιο νόμου, αυτή θα ήταν η λέξη «τόλμη», η τόλμη να ταράξουμε τα λιμνάζοντα ύδατα, μια λέξη που αναγνωρίζει ότι οι προκλήσεις που έχουμε μπροστά μας απαιτούν προσαρμογή σε πιο δύσκολες, πιο δυστοπικές συνθήκες, μια λέξη όμως που έρχεται σε ευθεία αντίθεση με μια άλλη λέξη, εκείνη που δυστυχώς χαρακτηρίζει την πολιτική στάση σύσσωμης της Αντιπολίτευσης, τη λέξη «ακινησία», μια ακινησία φυσικά που κρύβει πίσω της μικροπολιτικούς υπολογισμούς, υπέρ των οποίων εγκαταλείπεται ένα ζήτημα εθνικής σημασίας, η ορθολογική διαχείριση των υδάτινων πόρων. 
Κυρίες και κύριοι συνάδελφοι, η προσαρμογή στις σημερινές κλιματολογικές προκλήσεις απαιτεί εκσυγχρονισμό του θεσμικού πλαισίου της διαχείρισης των υδάτων, αλλά και επιτάχυνση των έργων αντιμετώπισης της λειψυδρίας, προκειμένου να ενισχυθεί η ανθεκτικότητα των υδάτινων υποδομών. Μόνον έτσι θα διασφαλίσουμε τη βιωσιμότητα ενός κρίσιμου εθνικού πόρου προς όφελος όλων των πολιτών, οι οποίοι έχουν το αυτονόητο δικαίωμα πρόσβασης -και μάλιστα σε προσιτό κόστος- σε κάθε δημόσιο αγαθό. Αυτό θα είναι και το κριτήριο επιτυχίας του σημερινού νομοσχεδίου και αυτό είμαι πεπεισμένη ότι θα επιτύχουμε. 
Θα μου επιτρέψετε ως Υφυπουργός Περιβάλλοντος και Ενέργειας με αρμοδιότητα τη χωροταξία και το αστικό περιβάλλον να επικεντρωθώ στις διατάξεις του νομοσχεδίου που αφορούν τα ειδικά σχέδια περιβαλλοντικής αναβάθμισης και ανάπτυξης εγκαταλελειμμένων ή φθινόντων οικισμών, τα ΕΣΠΕΡΑΑ. 
Πραγματικά, μου γεννάται ένα ερώτημα. Ακούγοντάς σας, κύριοι συνάδελφοι της Αντιπολίτευσης, θα πίστευε κανείς ότι έχετε αναλάβει να υπερασπιστείτε την εγκατάλειψη ως πολιτική επιλογή, ότι είναι προτιμότερο οι εγκαταλελειμμένοι οικισμοί να παραμείνουν ερειπωμένοι παρά να υπάρξει οποιαδήποτε οργανωμένη παρέμβαση, επειδή δήθεν κάθε παρέμβαση οδηγεί στην καταστροφή τους.
Αναρωτιέμαι εύλογα, όπως θεωρώ ότι κάνει κάθε καλόπιστος πολίτης: Τι μας προτείνετε; Να αφήσουμε τους εγκαταλελειμμένους οικισμούς έτσι όπως είναι σήμερα, να τους αφήσουμε να σβήσουν από τον χάρτη, να αποδεχτούμε την ερημοποίηση της ελληνικής υπαίθρου ως μια δήθεν ασφαλέστερη επιλογή; Από πότε η εγκατάλειψη αποτελεί μορφή προστασίας; 
Κυρίες και κύριοι συνάδελφοι, η εγκατάλειψη και η ακινησία δεν είναι πολιτικές προστασίας. Είναι πολιτικές παραίτησης, είναι παραίτηση από την αξιοποίηση των αναπτυξιακών δυνατοτήτων που έχει η χώρα μας, είναι παραίτηση από την ευθύνη να δώσουμε ζωή σε τόπους που σήμερα μαραζώνουν.
Φυσικά, όπως συμβαίνει συχνά στη ρητορική της Αντιπολίτευσης, δεν θα μπορούσε να λείπει και ο γνωστός κακός επενδυτής, ο οποίος υποτίθεται ότι θα λεηλατήσει τον φυσικό πλούτο, τον αρχιτεκτονικό χαρακτήρα και την πολιτιστική ταυτότητα κάθε τόπου, ο επενδυτής που σύμφωνα με τη δική σας λογική έρχεται να καταστρέψει ακριβώς εκείνα τα αρχιτεκτονικά ή σημαντικά στοιχεία που αποτελούν και τη βασική προϋπόθεση για τη βιωσιμότητα της όποιας επένδυσής του. Πρόκειται για μια προσέγγιση που στερείται κοινής λογικής. Εκφράζει μια πολιτική αντίληψη που επί δεκαετίες επιλέγει την αδράνεια αντί της ευθύνης, που λέει όχι σε κάθε πρόταση, χωρίς να καταθέτει εφαρμόσιμες λύσεις και που επιλέγει το πρόσκαιρο μικροπολιτικό όφελος αντί της επίλυσης ενός προβλήματος εθνικής σημασίας.
Για εμάς το πραγματικό δίλημμα είναι ξεκάθαρο. Από τη μία βρίσκεται η εγκατάλειψη, η ακινησία και η ερήμωση που προτείνετε εσείς και από την άλλη βρίσκεται η αναζωογόνηση των οικισμών με κανόνες, με σχέδιο και με απόλυτο σεβασμό στο περιβάλλον, στον αρχιτεκτονικό χαρακτήρα κάθε περιοχής, στην πολιτιστική της ταυτότητα και στο ανθρώπινο μέτρο. Αυτή είναι η δική μας επιλογή και η απάντησή μας δεν εξαντλείται στα λόγια, αλλά αποδεικνύεται καθημερινά με πράξεις. 
Πριν από λίγες μέρες η χώρα μας πέτυχε μια πολύ σημαντική διεθνή διάκριση με την ένταξη του Ολύμπου στον κατάλογο παγκόσμιας κληρονομιάς της UNESCO, μια εξέλιξη που αναγνωρίζει και θωρακίζει τη μοναδική φυσική και πολιτιστική του αξία, προστατεύει τη βιοποικιλότητά του και αναδεικνύει τον εθνικό μας πλούτο. Αυτή είναι η απάντηση του Υπουργείου, αυτή είναι η απάντηση του Υπουργού Σταύρου Παπασταύρου και φυσικά όλων των εμπλεκόμενων φορέων που με συστηματική δουλειά κατάφεραν να φέρουν αυτήν την εθνική επιτυχία. 
Κυρίες και κύριοι συνάδελφοι της Αντιπολίτευσης, εκεί που εσείς βλέπετε φαντάσματα, εμείς υπηρετούμε με συνέπεια τη στρατηγική της βιώσιμης ανάπτυξης. Δεν βλέπετε ή δεν θέλετε να δείτε ότι κάθε περίπτωση απαιτεί την εκπόνηση ειδικού σχεδίου περιβαλλοντικής αναβάθμισης και ανάπτυξης, το οποίο εγκρίνεται αποκλειστικά με προεδρικό διάταγμα μετά από γνωμοδότηση του ΚΕΣΥΠΟΘΑ και πλήρη πολεοδομική, περιβαλλοντική και τεχνική αξιολόγηση, όπως διαχρονικά απαιτεί η νομολογία του Συμβουλίου της Επικρατείας για σοβαρές χωρικές μεταβολές. Δεν βλέπετε ή δεν θέλετε να δείτε ότι το επίκεντρο των ΕΣΠΕΡΑΑ παραμένει ο ίδιος ο εγκαταλελειμμένος ή ο φθίνων οικισμός. Προβλέπει αναγνώριση και οριοθέτηση του συνεκτικού τμήματός του, καταγραφή των δημοσίων χώρων, των ιστορικών και παραδοσιακών κτισμάτων, προστασία της αρχιτεκτονικής φυσιογνωμίας και επιβολή ειδικών μορφολογικών κανόνων. 
Η δυνατότητα που δίνεται για την ανάπτυξη λειτουργικά συνδεόμενων εκτάσεων δεν αποτελεί αυτοτελή επενδυτική δραστηριότητα. Αυτή η δυνατότητα αποτελεί το αναγκαίο μέσο για τη βιώσιμη επαναλειτουργία ενός οικισμού, τη δημιουργία υποδομών του και την ενίσχυση της μόνιμης κατοίκησής του. Δεν βλέπετε ή δεν θέλετε να δείτε, κυρίες και κύριοι συνάδελφοι της Αντιπολίτευσης, ότι τουλάχιστον το 50% της έκτασης που θα πολεοδομηθεί αποδίδεται σε κοινόχρηστους και κοινωφελείς χώρους ή σε έργα δημόσιου χαρακτήρα. Δεν θέλετε να δείτε και δεν βλέπετε ότι οι προς ανάπτυξη εκτάσεις δεν μπορούν να χωροθετηθούν οπουδήποτε. Ρητά απαγορεύονται δάση, δασικές και αναδασωτέες εκτάσεις, αρχαιολογικοί χώροι και κάθε προστατευόμενη περιοχή όπου απαγορεύεται η δόμηση. Επιπλέον, απαιτούνται πράξεις χαρακτηρισμού γεωλογικές και γεωτεχνικές καταλληλότητες, έλεγχοι υδατορεμάτων και πλήθος εξειδικευμένων μελετών. Αλλά και για να μην έχετε αμφιβολία για τη σκοπιμότητα της νομοθέτησης ήδη ο Υπουργός και στην β΄ ανάγνωση της επιτροπής μίλησε για τις νομοτεχνικές βελτιώσεις, έτσι όπως καταλήξαμε και με τους φορείς. 
Όσον αφορά στην κριτική που διατυπώνεται για τον κώδικα, ότι ενώ δεν προλάβαμε να τον ψηφίσουμε ήρθαμε να τον αλλάξουμε, το έχω πει πολλές φορές, κυρίες και κύριοι συνάδελφοι, ότι ο κώδικας αποτελεί μια δυναμική διαδικασία. Ακολουθεί την εξέλιξη της χωροταξικής και πολεοδομικής νομοθεσίας ενσωματώνοντας κάθε νέα μεταρρύθμιση ώστε η χώρα να διαθέτει πάντοτε έναν ενιαίο σύγχρονο κώδικα. 
Κυρίες και κύριοι συνάδελφοι, επιλέγετε να αγνοείτε όλες αυτές τις ασφαλιστικές δικλείδες επειδή αυτό εξυπηρετεί την πολιτική της εύκολης άρνησης. Επιλέγετε την πολιτική εθελοτυφλία μόνο και μόνο για να συντηρήσετε ένα αφήγημα φόβου. Εκτός βέβαια και αν φτάσατε πραγματικά στο σημείο να μας ζητάτε να συμβιβαστούμε με την εγκατάλειψη και την οριστική ερήμωση των οικισμών μας. Αν μας ζητάτε να αποδεχτούμε ότι η ελληνική ύπαιθρος δεν έχει πια μέλλον εμείς δεν πρόκειται να το κάνουμε. 
Για την Κυβέρνησή μας η εγκατάλειψη δεν αποτελεί επιλογή, όπως βεβαίως δεν αποτελεί επιλογή ούτε η ασύδοτη ανάπτυξη. Η δική μας πολιτική υπηρετεί έναν και μόνο στόχο. Την οργάνωση του χώρου με κανόνες, με σχέδιο και απόλυτο σεβασμό στις αρχές της βιώσιμης ανάπτυξης. Και θέλω κλείνοντας να στείλω ένα απόλυτα σαφές μήνυμα. Η συγκεκριμένη πολιτική κατεύθυνση θα εφαρμοστεί απαρέγκλιτα χωρίς εκπτώσεις. Όποιος υπηρετεί τις αρχές της βιώσιμης ανάπτυξης θα είναι σύμμαχός μας και όποιος επιδιώκει το εύκολο κέρδος εις βάρος της φυσικής και πολιτιστικής μας κληρονομιάς θα μας βρει απέναντι. Γιατί αυτό επιτάσσει το δημόσιο συμφέρον. Αυτό απαιτεί το αναπτυξιακό συμφέρον της πατρίδας μας. Αυτή είναι η επιλογή του Πρωθυπουργού Κυριάκου Μητσοτάκη. Αυτή είναι η Ελλάδα που οραματιζόμαστε. Αυτή είναι η Ελλάδα που θέλουμε να παραδώσουμε στα παιδιά μας. Και αυτό πράττουμε με το σημερινό νομοσχέδιο. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Υφυπουργέ. 
Η Βουλευτής κ. Μυρτώ Κοροβέση ζητεί άδεια ολιγοήμερης απουσίας στο εξωτερικό από 1 έως 11 Αυγούστου.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Βασίλειος Βιλιάρδος): Η Βουλή ενέκρινε τη ζητηθείσα άδεια. 
 Καλείται στο Βήμα η κ. Κυριακή Μάλαμα, ανεξάρτητη Βουλευτής. 
ΚΥΡΙΑΚΗ ΜΑΛΑΜΑ: Ευχαριστώ, κύριε Πρόεδρε.
Κυρίες και κύριοι Βουλευτές, επιτρέψτε μου να σας διαβάσω ένα απόσπασμα της δήλωσης των εποχικών πυροσβεστών που έβγαλαν πριν από λίγο. Μια μικρή πρόταση. «Οι ανακοινώσεις σας περισσεύουν». Μια τόσο μικρή πρόταση που τα λέει όλα. Μιλάει για τη μονιμότητα, λοιπόν, αυτή η πρόταση αυτών των πυροσβεστών που παλεύουν με τις φλόγες αυτή τη στιγμή και που μένουν άνεργοι σχεδόν τον μισό χρόνο, για την έλλειψη εξοπλισμού, για την έλλειψη προσωπικού και για πολλά άλλα. Οι ανακοινώσεις σας περισσεύουν, κύριοι. Ας δούμε τις πράξεις. Και βέβαια δεν θα μπορούσα να μην εκφράσω τα βαθιά μου συλλυπητήρια στις οικογένειες των νεκρών ηρώων μας, αυτών που πάλεψαν με τη φωτιά για τη δική μας ασφάλεια και που συνεχίζουν και οι υπόλοιποι και παλεύουν για αυτόν τον λόγο. Πιστεύω ότι η πολιτεία οφείλει τα μέγιστα να πράξει για τις οικογένειες. 
Τώρα ας περάσουμε στο νομοσχέδιο για τη μεταφορά της αρμοδιότητας του έργου από τους δήμους της Χαλκιδικής προς την ΔΕΥΑΘ. Θα μπω κατευθείαν στο θέμα σε σχέση με τη Χαλκιδική. Θα πρέπει πραγματικά να αξιολογηθεί κάτω από ένα έως και πολλά ερωτήματα. Διασφαλίζει ότι το νερό θα αποτελεί κοινωνικό δημόσιο αγαθό προσβάσιμο σε όλους; Θα πρέπει να αναγνωριστεί, επίσης και να αναγνωστεί κάτω από το πρίσμα αυτής της συγκεκριμένης κατάστασης που βρίσκεται η Χαλκιδική. Γιατί η Χαλκιδική σήμερα δεν έχει νερό. Και το ερώτημα είναι αν στη Χαλκιδική το νερό αποτελεί δημόσιο κοινωνικό αγαθό προσβάσιμο σε όλους. Γιατί αυτά πρέπει να απαντηθούν. Αντιμετωπίζει, λοιπόν, ένα πολύ σοβαρό ζήτημα. Σοβαρά ζητήματα, επίσης, των υποδομών ύδατος, των υποδομών διαχείρισης λυμάτων, των υποδομών διαχείρισης όμβριων υδάτων, των υποδομών άρδευσης. 
Και ποια είναι η μεγάλη εικόνα; Σε πολλά μέρη, λοιπόν, της Χαλκιδικής η ποιότητα του νερού δεν είναι αυτή που πρέπει. Οι χρεώσεις βεβαίως αυξάνονται ξανά και ξανά. Οι βιολογικοί σταθμοί πώς λειτουργούν; Λειτουργούν πάνω από τη φέρουσα ικανότητα. Υπάρχουν σημεία στη Χαλκιδική όπου δεν υπάρχει δημόσιο δίκτυο νερού. Υπάρχουν σημεία στη Χαλκιδική όπου νερό παρέχουν ιδιώτες. Ναι. Ιδιωτικές εταιρείες. Πάροχοι και όχι δημοτικές υπηρεσίες. Υπάρχουν περιοχές στη Χαλκιδική όπου νερό παρέχουν υδροφόρες από ιδιώτες πάλι χωρίς να υπάρχει δίκτυο. Υπάρχουν περιοχές στη Χαλκιδική που υδροδοτούνται μόνο από ιδιωτικές γεωτρήσεις. Μεγάλες περιοχές που δεν έχουν βιολογικούς σταθμούς. Και βέβαια υπάρχει ολόκληρη η περιοχή καλλιέργειας της πράσινης ελιάς, του εμβληματικού αυτού προϊόντος για τη Χαλκιδική, που δεν καλύπτεται από κάποιο διαχειριστή εγγείων βελτιώσεων αλλά είναι αμιγώς καθαρά ιδιωτική υπόθεση. 
Υπάρχουν, επίσης στη Χαλκιδική στρατηγικοί κακοπληρωτές ύδατος. Υπάρχουν μεγάλες εξορυκτικές βιομηχανίες στη Χαλκιδική -βλέπε Ελληνικός Χρυσός- που παρεμβαίνουν χωρίς έλεγχο στον υδροφόρο ορίζοντα. Ρωτάω, λοιπόν, γιατί υπάρχει αυτή η προβληματική εικόνα με το νερό στη Χαλκιδική; Διότι δεν υπάρχει κρατικός κεντρικός σχεδιασμός. Γιατί απέτυχε η χάραξη του έργου του φράγματος του Χαβρία; Κρίμα που δεν είναι εδώ ο συνάδελφος από τη Νέα Δημοκρατία, Βουλευτής Χαλκιδικής, ο Γιάννης Γιώργος. Θα ήθελα να τον ρωτήσω πραγματικά μια και επί τριάντα χρόνια σχεδόν υπήρξε νομάρχης, νομαρχιακός σύμβουλος, αντιπεριφερειάρχης και τώρα είναι και Βουλευτής πώς πανηγύριζε το 2019 λέγοντας ότι τώρα πλέον υλοποιείται το επόμενο διάστημα, τους επόμενους μήνες, το φράγμα του Χαβρία, ένα έργο που ήταν έτοιμο για να δημοπρατηθεί. Θα ήθελα να τον ρωτήσω γιατί δεν συνέβη αυτό. 
Είπατε, κυρία Υπουργέ, για την εγκατάλειψη. Ποιος είπε ότι θέλουμε την εγκατάλειψη της ελληνικής υπαίθρου; 
ΔΙΟΝΥΣΙΟΣ ΣΤΑΜΕΝΙΤΗΣ: …(δεν ακούστηκε)
ΚΥΡΙΑΚΗ ΜΑΛΑΜΑ: Θα απαντήσω εγώ, κύριε συνάδελφε. Θα απαντήσω εγώ. Γιατί πολύ απλά αυτό το εμβληματικό έργο μπορεί να υλοποιηθεί μόνο ως δημόσιο έργο, όχι ως έργο ΣΔΙΤ που θέλατε να το κάνετε ούτε ως έργο διαδημοτικής διαχείρισης. 

[bookmark: _Hlk234436186]ΔΙΟΝΥΣΙΟΣ ΣΤΑΜΕΝΙΤΗΣ: Το ΣΔΙΤ δεν είναι δημόσιο; 
ΚΥΡΙΑΚΗ ΜΑΛΑΜΑ: Μπορεί η ΕΥΑΘ να διασφαλίσει αυτόν τον κρατικό κεντρικό σχεδιασμό και έλεγχο στο νερό και στις υποδομές στη Χαλκιδική; Μπορεί; Μπορεί να το κάνει;
ΔΙΟΝΥΣΙΟΣ ΣΤΑΜΕΝΙΤΗΣ: Πώς δεν μπορεί. 
ΚΥΡΙΑΚΗ ΜΑΛΑΜΑ: Η άποψή μας είναι ότι δεν μπορεί. Γιατί στην ΕΥΑΘ ο δημόσιος έλεγχος δεν είναι ισχυρός. Γι’ αυτό δεν μπορεί. 
ΔΙΟΝΥΣΙΟΣ ΣΤΑΜΕΝΙΤΗΣ: Το 67% δημόσιο είναι.
ΠΡΟΕΔΡΕΥΩΝ (Βασίλειος Βιλιάρδος): Κύριε Σταμενίτη, σας παρακαλώ.
ΚΥΡΙΑΚΗ ΜΑΛΑΜΑ: Η ΕΥΑΘ είναι μία μετοχοποιημένη εταιρεία στην οποία ως στρατηγικοί επενδυτές έχουν εισέλθει κοράκια και funds, παγκόσμιοι κερδοσκόποι του νερού, golden boys του Υπερταμείου, εργολάβοι και πάει λέγοντας. Ο δημόσιος έλεγχος στην ΕΥΑΘ, λοιπόν, κρίνεται στη διαφορά μιας μετοχής. Μόνο μιας μετοχής.
 Άρα, λοιπόν, τι πιστεύουμε ότι θα αλλάξει για το νερό στη Χαλκιδική με την ΕΥΑΘ; Δεν το πιστεύουμε. Δεν πιστεύουμε ότι θα αλλάξει κάτι προς το καλύτερο και σας εξήγησα γιατί. Θα συνεχίσει το νερό στη Χαλκιδική να ακριβαίνει, θα συνεχίσουν να καθυστερούν οι επενδύσεις στα δίκτυα και θα συνεχίσουν οι μεγάλοι στρατηγικοί κακοπληρωτές του νερού να μην ελέγχονται, αφού θα συνεχίσουν να πιέζουν προς αυτή την κατεύθυνση, όπως ακριβώς γίνεται σήμερα. 
Επίσης, να σας θυμίσω ότι πριν από πέντε χρόνια η ΕΥΑΘ είχε εξαγγείλει έργα τα οποία θα υλοποιούσε στη Χαλκιδική. Ούτε μια φτυαριά δεν έχει πέσει ακόμη. Θα δημιουργήσει η ΕΥΑΘ δημόσιο δίκτυο πόσιμου νερού στη Νέα Προποντίδα; Θα φέρει νερό η ΕΥΑΘ στην παραλία της Συκιάς; Θα αναβαθμίσει η ΕΥΑΘ τον βιολογικό σταθμό της Νικήτης; Θα αλλάξει τα φίλτρα αρσενικού στην Αρναία ή στη Νέα Τρίγλια; Θα κατασκευάσει εγγειοβελτιωτικά έργα στην Ορμύλια για να μπορέσει να ποτίζει την ελιά; Θα κατασκευάσει το Φράγμα του Χαβρία, του κρίσιμου αυτού περιβαλλοντικού έργου; 
Κι αν τα πράξει όλα αυτά, τι θα της πουν οι μέτοχοί της; Θα πουν ότι εμείς ξοδεύουμε τα δικά σας μερίσματα για να φτιάξουμε τις επιδομές τις υποδομές στη Χαλκιδική και γι’ αυτό εσείς, οι κερδοσκόποι, θα πρέπει να δεχτείτε πολύ λιγότερα κέρδη για το κοινωνικό καλό. Κι αυτοί θα είναι οκέι. Δεν θα έχουν κανένα πρόβλημα. Ναι, θα πουν. Μάλιστα. Πραγματικά, πιστεύει κανείς σε αυτή την Αίθουσα ότι θα αφήσουν την ΕΥΑΘ να τα πράξει αυτά; Όχι, βέβαια. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Μάλαμα. 
Καλείται στο Βήμα ο κ. Παράσχος Παπαδάκης, Βουλευτής της Ελληνικής Λύσης. 
ΠΑΡΑΣΧΟΣ ΠΑΠΑΔΑΚΗΣ: Ευχαριστώ πολύ, κύριε Πρόεδρε. 
Τους πυροσβέστες τους ζήσαμε, τους έζησα προσωπικά, στο πεδίο στις φωτιές στον Έβρο το 2023. Ξέρετε, εμείς της Ελληνικής Λύσης, δεν ήμασταν σε κάποιο συντονιστικό γραφείο με κλιματιστικό, αλλά ήμασταν στο πεδίο ως εθελοντές και βοηθούσαμε την Πυροσβεστική. Ήταν δύο παιδιά πυροσβέστες από την Κατερίνη όπου σβήναμε φωτιές στη Μάκρη. Η Μάκρη είναι ένας οικισμός δίπλα στην Αλεξανδρούπολη. Όταν αναζωπυρώθηκε η φωτιά, οι φλόγες μεγάλωσαν, η ατμόσφαιρα έγινε αποπνικτική και τότε γύρισε ο ένας πυροσβέστης και με κοίταξε και με ρωτάει: «Κύριε, ο δρόμος από πού είναι;». Του λέω κι εγώ: «Γιατί ρωτάς;» «Γιατί πρέπει να τρέξουμε…» -λέει- «…θα καούμε». Αυτό είναι ένα πραγματικό γεγονός για να καταλάβετε ποιοι είναι οι πυροσβέστες στο πετσί σας, όσοι δεν τους έχετε ζήσει στο πεδίο. 
Οι τρεις νέοι ήρωες πυροσβέστες τελικά δεν βρήκαν τον δρόμο όπου τον έψαχναν για να φύγουν -γιατί κάπως έτσι θα έγινε- και τους πρόλαβαν οι φλόγες. Έπεσαν με αυταπάρνηση, μαχόμενοι υπέρ πατρίδος για να σώσουν ζωές και περιουσίες. Η οικογένειά τους θρηνεί και μαζί τους όλη η Ελλάδα, όλοι οι Έλληνες. Θερμά συλλυπητήρια στους οικείους. Αιωνία τους τη μνήμη. 
Τώρα, ο κύριος Υπουργός -διάβασα και το βιογραφικό του, έχει βγάλει το Χάρβαρντ λέει, μπράβο του, συγχαρητήρια- αναρωτήθηκε γιατί να είναι αντισυνταγματικές οι διατάξεις του νομοσχέδιου. Η ΕΥΔΑΠ και η ΕΥΑΘ είναι αντισυνταγματικές; Αυτό μας λέτε; Πείτε στον Υπουργό που έβγαλε το Χάρβαρντ, δεν ξέρω αν δεν τους το έμαθαν εκεί, πάντως εδώ στο δημόσιο πανεπιστήμιο που δεν χρειάστηκε να δώσουμε και τόσα λεφτά, στο Πανεπιστήμιο της Θράκης, στην Νομική της Κομοτηνής, μάθαμε ότι δεν συγκρίνουμε ποτέ ανόμοιες διατάξεις και ανόμοια πράγματα και δεν βάζουμε στο τσουβάλι ανόμοια πράγματα. 
Ενημερώστε τον, λοιπόν, ότι η ΕΥΔΑΠ και η ΕΥΑΘ διέπεται από τελείως διαφορετικό νομικό καθεστώς από ό,τι οι Δημοτικές Επιχειρήσεις Ύδρευσης -Αποχέτευσης. Οι ΔΕΥΑ είναι οι δημοτικές επιχειρήσεις υπό την εποπτεία του Υπουργείου Εσωτερικών και γι’ αυτό στον Κώδικα Τοπικής Αυτοδιοίκησης φέρατε διατάξεις για τις ΔΕΥΑ, ενώ η ΕΥΔΑΠ και η ΕΥΑΘ είναι υπό την εποπτεία του Υπουργείου Περιβάλλοντος. Ιδρυτικός νόμος των ΔΕΥΑ είναι ο ν.1069/1980, ενώ για ΕΥΔΑΠ και ΕΥΑΘ εφαρμόζονται οι διατάξεις του ν.2090/1920 «Περί Ανωνύμων Εταιρειών». Και η ερώτηση είναι: Τον Υπουργό Εσωτερικών τον ρωτήσατε γι’ αυτό το νομοσχέδιο, όπου έχει στην εποπτεία του τις ΔΕΥΑ;
Τώρα εσείς τι κάνετε; Παντρεύετε με αυτό το νομοθέτημα δημοτικές επιχειρήσεις κοινωφελούς χαρακτήρα ανταποδοτικού χαρακτήρα, με ανώνυμες εταιρείες. Στο ίδιο τσουβάλι όλα μαζί. Αυτό είναι το αντισυνταγματικό που παραβιάζει το 102 του Συντάγματος. Γιατί μιλάμε για τοπικές υποθέσεις, δημοτικές επιχειρήσεις που διορίζονται τα μέλη από τα δημοτικά συμβούλια. Και τα βάζετε εσείς όλα μαζί σε έναν κορβανά, σε έναν κουβά που λέμε εμείς στη Θράκη, και τα βάζετε μέσα εκεί και τα αναμοχλεύετε. 
Επίσης, πραγματικά είστε για λύπηση -ως Κυβέρνηση, όχι εσείς προσωπικά- διότι δεν μπορείτε να λέτε ότι είστε δημοκρατική παράταξη και εφαρμόζετε και τηρείτε τους νόμους και το Σύνταγμα. Δεν καλέσατε στην Επιτροπή το συνδικαλιστικό καθ’ ύλην όργανο, την ΕΔΕΥΑ, αλλά ούτε και την ΚΕΔΕ. Δηλαδή, φέρνετε νομοσχέδιο για τις ΔΕΥΑ και δεν καλείτε το αρμόδιο συνδικαλιστικό όργανο, όπως και την Ένωση των Δήμων, όπου είναι δημοτικές επιχειρήσεις οι ΔΕΥΑ; Αν αυτό δεν είναι φασισμός και δεν θέλετε να ακουστεί η αντίθετη άποψη, τότε πέστε μου τι είναι. 
ΔΙΟΝΥΣΙΟΣ ΣΤΑΜΕΝΙΤΗΣ: Τι φασισμός; Είναι δυνατόν να λέει αυτή την κουβέντα;
ΠΡΟΕΔΡΕΥΩΝ (Βασίλειος Βιλιάρδος): Σας παρακαλώ. Θα μιλάτε κάθε φορά που μιλάει κάποιος ομιλητής; Επιτρέπετε να το κάνετε αυτό; 
ΠΑΡΑΣΧΟΣ ΠΑΠΑΔΑΚΗΣ: Να καλούσατε την ΕΔΕΥΑ. Έτσι είναι. Όταν δεν θες τη δημοκρατία, δεν θες τον διάλογο με το συνδικαλιστικό όργανο. Έτσι λέγεται. Δεν λέγεται αλλιώς. 
Μετά τη μεταφορά της πολιτιστικής μας κληρονομιάς σε ανώνυμες εταιρείες, τώρα ιδιωτικοποιείτε και το νερό. Αυτό που φαινόταν εδώ και καιρό, πλέον γίνεται πράξη με νόμο. Ιδιωτικοποιείτε το αγαθό του νερού και πλέον καταργείτε δημοτικές επιχειρήσεις και τις περνάτε σε ανώνυμες εταιρείες, εταιρείες που είναι εισηγμένες στο χρηματιστήριο, με περίπου 40% των μετοχών σε ιδιώτες, με σκοπό -γιατί η ανώνυμη εταιρεία αυτό έχει σκοπό- το κέρδος. Κι έτσι πλέον το νερό παύει να είναι αγαθό, αλλά οικονομικό προϊόν που θα παίζει η τιμή στο χρηματιστήριο, όπως η ενέργεια. 
Οι ΔΕΥΑ, όπως προανέφερα, σύμφωνα με το ν.1069/1980, είναι μη κερδοσκοπικές κοινωφελούς χαρακτήρα εταιρείες, ανταποδοτικού χαρακτήρα. Οι καταναλωτές στην ουσία στις ΔΕΥΑ πληρώνουν μόνο το κόστος των υπηρεσιών. Η ΕΥΔΑΠ και η ΕΥΑΘ είναι ΑΕ με στόχο την κερδοφορία και στα τιμολόγια τους ενσωματώνονται αποδόσεις κεφαλαίου και κέρδη που μοιράζονται μετά κάθε έτος, μοιράζουν μερίσματα προς ιδιώτες που κατέχουν περίπου το 40% των μετοχών. Άρα, μιλάμε για ξεκάθαρη, πλήρη ιδιωτικοποίηση, παρά των αντιθέτων των οποίων λέτε. 
Πείτε, λοιπόν, στον ελληνικό λαό τι καλό είδε από τις ιδιωτικοποιήσεις. Ιδιωτικοποιήσατε τα διόδια. Αυξήθηκαν οι τιμές, κόπηκαν οι ατέλειες σε επαγγελματίες και σε μόνιμους κατοίκους, δρόμους καλύτερους δεν έχουμε. Ιδιωτικοποιήσατε την ενέργεια. Φτιάξατε καρτέλ, οι λογαριασμοί πήγαν ταβάνι. Ιδιωτικοποιήσατε τις επικοινωνίες. Δημιουργήσατε ακόμα ένα καρτέλ και οι τιμές εκτοξεύτηκαν. Το ίδιο θα γίνει και με το νερό. Καμία παραπάνω υπηρεσία. Η τιμολογιακή πολιτική θα είναι πολύ παραπάνω. Θα πληρώνουμε το νερό σαν coca-cola. 
Στο άρθρο 38 παρ. 6 του νομοσχεδίου παγώνετε τα τιμολόγια για την άρδευση μόνο και αυτό για τρία χρόνια. Δεν υπάρχει πρόβλεψη ούτε για την ύδρευση ούτε για την αποχέτευση. Αυτό σημαίνει προφανή άμεση αύξηση των τιμολογίων. 
Επίσης -γιατί δεν ξέρετε και τι ψηφίζετε, ξεχνάτε-, πρόσφατα ψηφίσατε τον Κώδικα Τοπικής Αυτοδιοίκησης, ν.5314/2026. Στο άρθρο 253 προβλέπεται η οικειοθελή συνένωση των ΔΕΥΑ και εσείς τώρα φέρνετε την υποχρεωτική συνένωση. Τι ισχύει τελικά; Γι’ αυτό είπα πριν, τον ρωτήσατε τον κ. Λιβάνιο; Τι ισχύει τελικά; Η ταυτόχρονη ύπαρξη δύο αντικρουόμενων διατάξεων για το ίδιο αντικείμενο τουλάχιστον δημιουργεί ανασφάλεια δικαίου, προχειρότητα και έλλειψη συντονισμού. 
Επίσης, καταργείτε τις δημοτικές επιχειρήσεις χωρίς καμία διαβούλευση με τους ΟΤΑ. Είναι που είστε δημοκρατικοί και παρεξηγήθηκε ο συνάδελφος. Η ΔΕΥΑ προβλέπονται στον Κώδικα Δήμων και Κοινοτήτων, στον ν.3463/2006, Κώδικας Δήμων και Κοινοτήτων, στον Καλλικράτη, ν.3852/2010. Τα διοικητικά συμβούλιά τους διορίζονται από τα Δημοτικά Συμβούλια, έχουν ταμειακή αυτοτέλεια. Είναι καθαρά τοπική υπόθεση, όπου σύμφωνα με το άρθρο 102 του Συντάγματος η διοίκηση των τοπικών υποθέσεων ανήκει στους ΟΤΑ. Άρα, δεν έχετε κανένα δικαίωμα να «βάζετε χέρι» στις ΔΕΥΑ. Κι όμως σήμερα, τελείως αντιδημοκρατικά, αδικαιολόγητα και αντισυνταγματικά, το νερό το μετατρέπετε σε προϊόν. Και επίσης δεν ακούσαμε καμία πειστική αιτιολογία, δεν υπάρχει καμία μελέτη ως προς την οικονομική βιωσιμότητα του εγχειρήματος. 
Έχω και άλλα να πω, αλλά δεν θα προλάβω. Θα σας πω το εξής, γιατί πρέπει να κλείσω. Βγήκε και μία απόφαση 880/2026 του Διοικητικού Εφετείου Αθηνών, κυρία Υφυπουργέ, όπου επί της ουσίας ακυρώνει την άδεια για την εγκατάσταση θαλάσσιου αιολικού πάρκου για ανεμογεννήτριες ανάμεσα στη Σαμοθράκη και Αλεξανδρούπολη. Και ξέρετε γιατί ακυρώθηκε; Διότι δεν αξιολογήθηκαν οι επιπτώσεις στο περιβάλλον και σε περιοχές NATURA στο Δέλτα του Έβρου. Πάνω στη βιασύνη σας τέτοιες άδειες δίνετε στους Κοπελούζους και όχι μόνο. 
Ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παπαδάκη. 
Καλείται στο Βήμα ο κ. Ιωάννης Κόντης, ανεξάρτητος Βουλευτής. 
Θα ακολουθήσουν ο κ. Τσιρώνης, ο κ. Ψυχογιός, η κυρία Καραγεωργοπούλου και ο κ. Σιμόπουλος.
Κύριε Κόντη, έχετε τον λόγο. 
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε.
Κυρία Υφυπουργέ, κύριε Υπουργέ, κυρίες και κύριοι συνάδελφοι, να πω και εγώ με τη σειρά μου ότι αισθανόμαστε ότι υπάρχει εθνικό πένθος με τον θάνατο των τριών αυτών συνανθρώπων μας, πυροσβεστών, οι οποίοι έπεσαν στο καθήκον της πυρόσβεσης. Μάλιστα ο ένας εξ αυτών ήταν ο υποδιοικητής του σταθμού, από ό,τι διαβάζω, αξιωματικός και αντί να κάθεται σε έναν θάλαμο επιχειρήσεων και να δίνει εντολές, ήταν μέσα στον πυρήνα της φωτιάς και δεν πρόλαβε να διαφύγει. Τον πρόλαβε η φωτιά. 
Δυστυχώς, όμως κάθε τρεις και λίγο έχουμε τέτοια θέματα. Ακόμα είναι νωπή η ανάμνησή μας από τους νεκρούς πιλότους μας των Canadair που κάηκαν, που σκοτώθηκαν με τη συντριβή του αεροπλάνου στην Εύβοια. Κάθε τρεις και λίγο έχουμε ένα μνημόσυνο εδώ. Τους μνημονεύουμε, τηρούμε ενός λεπτού σιγή, αλλά δυστυχώς δεν φροντίζουμε, δεν έχουμε κάνει τα πραγματικά απαιτούμενα για να αποφεύγουμε αυτές τις καταστάσεις.
Έχουμε καταργήσει από το 1981, αν θυμάμαι καλά, τις δασικές αρχές, τους δασοφύλακες που είχαμε, που ήταν πέντε, έξι χιλιάδες και τους έχουμε κάνει χίλιους. Δεν έχουμε τους σταθμούς δασοφυλακής και δασοπροστασίας και πέρασε η δασοπυρόσβεση στην Πυροσβεστική Υπηρεσία, ενώ αυτοί και προέβλεπαν και έτρεχαν πρώτοι στις φωτιές και έσβηναν και γνώριζαν κάθε τόπο καλύτερα και από την περιοχή στην οποία διέμενε ο καθένας, ήξεραν και πιο έξω. Δυστυχώς, δεν το κάναμε αυτό. 
ΓΕΩΡΓΙΟΣ ΑΜΥΡΑΣ: Τους ξαναβάλαμε.
ΙΩΑΝΝΗΣ ΚΟΝΤΗΣ: Τριακόσιους. Δεν έχουμε βάλει.
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, τι κάνετε; Τρία άτομα είστε εκεί και κάνετε συνεχώς διακοπές;
Σας παρακαλώ.
ΙΩΑΝΝΗΣ ΚΟΝΤΗΣ: Είχαμε έξι χιλιάδες και έχουμε χίλιους οκτακόσιους. 
ΠΡΟΕΔΡΕΥΩΝ (Βασίλειος Βιλιάρδος): Συνεχίστε και συγγνώμη για την διακοπή.
ΙΩΑΝΝΗΣ ΚΟΝΤΗΣ: Εγώ μιλώ και για τον αριθμό, να ανέλθει, να φτάσει στα επίπεδα που ήταν νωρίτερα, τα οποία κατήργησαν τότε οι επαΐοντες. Να φτιάξουμε τις ζώνες, τις πραγματικές ζώνες, οι οποίες πραγματικά αποτρέπουν τη μετάδοση της φωτιάς. Όμως, θα πρέπει να καταλάβουν και κάποιοι πολίτες ότι είναι υπεύθυνοι -χωρίς το κράτος από πάνω σαν χωροφύλακα-, να καθαρίζουν τα οικόπεδά τους. Στη Χαλκιδική, σε μια περιοχή οικιστική που δίπλα υπάρχουν οικόπεδα δεν πάνε να καθαρίσουν ποτέ τα ξερόκλαδα και έχουν γίνει δάσος. Σίγουρα αν πάρει φωτιά θα καεί και η περιοχή εκείνη. Από θαύμα δεν παίρνει στην περιοχή αυτή φωτιά. 
Φταίμε και εμείς κάπου. Μην τα ζητάμε όλα από το κράτος. Πρέπει να φροντίζουμε και να προσπαθούμε να είμαστε παρόντες είτε σαν κράτος και σαν πολίτες. Θεωρώ ότι πρέπει να υπάρχει αυτή η αρμονική συνεργασία. Δεν είμαστε παιδάκια που πρέπει το κράτος να τα πηγαίνει από το χέρι και να τα κατευθύνει. 
Να πω για το νομοσχέδιο ότι δεν έχει νόημα να συζητήσουμε όσα συζητήσαμε. Είναι γνωστό ότι δυστυχώς μετά την είσοδο του Υπερταμείου και την κατεύθυνση της Ευρωπαϊκής Ένωσης -η οποία είναι ο πραγματικός δυνάστης στην οικονομία της Ελλάδος- στην οικονομία μας, είναι αυτή που μας έκανε να πουλήσουμε αεροδρόμια, λιμάνια, να ξεπουλήσουμε θα έλεγα σε όλη την επικράτεια, έχουμε τώρα και την πώληση των πρόσφατων. Είχαμε το αεροδρόμιο της Καλαμάτας, τώρα έχουμε σιγά, σιγά το νερό. Μπαίνουν υποψήφιοι επίδοξοι ιδιοκτήτες μεγάλων εταιρειών, η ΕΥΔΑΠ έχει τη φιλοδοξία να γίνει μια μεγάλη ανώνυμη εταιρεία και είμαι σίγουρος ότι θα γίνει. 
Για τα αποθεματικά της ΕΥΔΑΠ ψηφίσαμε νόμο τον Μάρτιο, 350 εκατομμύρια ευρώ να κεφαλαιοποιηθούν ανά πάσα στιγμή και χωρίς μάλιστα να υπάρξει καμία άλλη υπέρ του δημοσίου απαίτηση, παρά μόνο ένα 5% φόρος. Και αυτά σίγουρα θα κεφαλαιοποιηθούν και θα δοθούν στους ιδιώτες μετόχους και θα το δούμε. Δεν χρειάζεται να κάνουμε τους προφήτες. Και ω, του θαύματος και ω, της συμπτώσεως, πάντα μέσα στους ιδιώτες επενδυτές είναι η ΤΕΡΝΑ. Δεν είναι η ΤΕΡΝΑ; Θα είναι εταιρείες που ακούμε τώρα με άλλα ονόματα, να μην αναφέρω. Πέντε όμιλοι. Και θα μου πει κάποιος έτσι γίνεται στις οικονομίες. Όχι, δεν γίνεται έτσι. Μοιράζονται τα δεδομένα, μοιράζονται οι δουλειές. 
Και παλιά υπήρχαν μεγάλες κατασκευαστικές, υπήρχε ΕΔΟΚ-ΕΤΕΡ, υπήρχαν εταιρείες όπως η «ΑΡΧΙΡΟΔΟΝ», αλλά δεν ήταν σε όλες τις δουλειές μέσα. Σήμερα βλέπουμε η ΤΕΡΝΑ να έχει αυτοκινητόδρομους, να έχει την Αττική Οδό, που όπως είπε προηγούμενος συνάδελφος, την πήρε 2,5 δισεκατομμύρια εγγυήσεις για να πάρει σε εικοσιπέντε χρόνια 25 δισεκατομμύρια. Η πρόβλεψη του business plan που έκανε η ίδια, δεν το λέω εγώ. Το ίδιο στον ΒΟΑΚ, που προεισπράττονται τα διόδια για να μάθουν, λέει, οι κάτοικοι στη διάρκεια της κατασκευής του ΒΟΑΚ πώς είναι τα διόδια. Και προεισπράττουν σε έναν υπό κατασκευή δρόμο. Είναι τρομερό αυτό. Δεν έχει νόημα να τα λέμε. 
Να πω ότι δυστυχώς ειδικά στη Βόρεια Ελλάδα υπάρχει θέμα με το νερό και το διαχειρίζονται καλά οι τοπικές αρχές. Και εμείς ερχόμαστε τώρα να φέρουμε στην ΕΥΔΑΠ τον υποτίθεται πολυπράγμονα διευθύνοντα σύμβουλο, ο οποίος την είχε χρεωμένη την προηγούμενη χρονιά και περιμένει να ξεχρεώσει με την πρότασή του να αυξηθεί το νερό κατά 1 ευρώ, όπως είχε πει και είπε ότι θα ξεπεράσουμε το χρέος των 10 εκατομμυρίων που είχε μπει μέσα στο εξάμηνο. Παραδέχτηκε μάλιστα στην επιτροπή ότι είναι σωστό να κόβει για 100 ευρώ το νερό στους πολίτες. Είναι, λέει, πολύ σωστό το να κόβει για 100 ευρώ το νερό στους πολίτες. 
Αυτή είναι η διαχείριση των υδάτων από τον κ. Σαχίνη. Ο κ. Σαχίνης, ο οποίος έχει βρεθεί σε όλες τις εταιρείες, από την Aegean σε οτιδήποτε άλλο υπάρχει. Είναι ο ειδικός ο οποίος φτιάχνει τις εταιρείες. Μόνο την ΕΥΔΑΠ δεν μπόρεσε να φτιάξει και ο μόνος τρόπος να την φτιάξει είναι να πουληθεί και να δοθεί ένα μεγαλύτερο ποσοστό στο μέλλον κάπου αλλού. Ειδικός χειρουργός γι’ αυτά τα θέματα!
Να ρωτήσω, όμως, και κάτι άλλο. Γιατί τόσα χρόνια στην Ελλάδα, το περίφημο Φράγμα της Μεσοχώρας -αφού θέλουμε τόσο να βρούμε ύδατα για αρδευτικά, για τη Θεσσαλία, γιατί θυμίζω το Φράγμα της Μεσοχώρας έγινε για υδροηλεκτρική εργασία και προσφορά ενέργειας, αλλά και για την εκτροπή του Αχελώου στη Θεσσαλία-, από το 2001 δεν λειτουργεί;


Έχει χτιστεί το έργο και η προοπτική είναι να παράγει τριακόσιες εξήντα γιγαβατώρες -αν θυμάμαι καλά- ενέργειας και να μεταφέρει τεράστια αποθέματα νερού. Για ποιον λόγο δεν λειτουργεί; Και μπαίνει μέσα το ελληνικό κράτος 20 εκατομμύρια ευρώ τον χρόνο με το Φράγμα της Μεσοχώρας.
Τόσα είναι τα έξοδα λόγω ΣτΕ. Το ΣτΕ, όταν το θέλουμε αλλού, είναι γρήγορο. Στην Ελλάδα σ’ αυτό το θέμα το ΣτΕ είχε κάνει είκοσι πέντε χρόνια για να δώσει τότε η κ. Σακελλαροπούλου αυτήν την παραπλανητική ωραία απόφαση η οποία έλεγε: «Εντάξει, μην φωνάζετε για τις ηλεκτρογεννήτριες, δεν χρειάζεται να αποψιλωθεί το δάσος γιατί μπορούμε να βάλουμε και μέσα στο δάσος ανεμογεννήτριες». 
Βγήκε αυτή η ωραία απόφαση που κουκούλωσε όλο το θέμα και λέει ο κόσμος «αφού υπάρχει αυτή η απόφαση, δεν χρειάζεται να καούν τα δάση από κάποιους γιατί μπορούν να μπουν εκεί», χωρίς να μας πει πώς θα μπει μια νταλίκα με εκατόν είκοσι μέτρα φτερό ανεμογεννήτριας μέσα σ’ ένα δάσος, μέσα από ποιον δρόμο, πώς θα κινηθεί, πώς θα στρίψει και πώς θα ανοίξει η λακκούβα που χρειάζεται, που είναι τριάντα με πενήντα μέτρα διάμετρος.
Λοιπόν, το ΣτΕ σε τέτοιες περιπτώσεις είναι γρήγορο. Στην περίπτωση αυτή δεν παίρνει απόφαση. Περιβαλλοντικοί λόγοι. Δεν κατάλαβα ποτέ ποιοι είναι αυτοί οι λόγοι. 
Η Θεσσαλία απαιτεί, ζητάει νερό γιατί είναι ο χώρος, το μέρος της Ελλάδας που έχει τη μεγαλύτερη κατανάλωση ύδατος για παραγωγή και είκοσι πέντε χρόνια έχουμε κάνει ένα έργο και δεν πηγαίνουν εκεί τα νερά.
Αυτό, λοιπόν, είναι από τα θέματα που πρέπει να δούμε. Πιστεύω ότι δεν πρέπει να αγγίξουμε -βέβαια, θα γίνει νόμος σήμερα ή αύριο- και τις τοπικές ΔΕΥΑ και τις ΤΟΕΒ κ.λπ. Πρέπει να παραμείνουν ως έχει και να βοηθήσει το κράτος στην οικονομική τους ευρωστία, να βοηθήσει να μπορούν να λειτουργούν και όχι να τις αφήσει να πτωχεύσουν για να μπορέσει να τις πάρει μετά η ΕΥΔΑΠ.
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κόντη.
Καλείται στο Βήμα ο κ. Σπυρίδων Τσιρώνης, Κοινοβουλευτικός Εκπρόσωπος της Νίκης. 
Μετά τον λόγο θα πάρουν ο κ. Ψυχογιός, η κ. Καραγεωργοπούλου -σας το είπα και πριν- και μετά εσείς. 
ΣΠΥΡΙΔΩΝ ΤΣΙΡΩΝΗΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, θέλω κι εγώ με τη σειρά μου να εκφράσω τη βαθιά μου θλίψη και τα ειλικρινή μου συλλυπητήρια για την απώλεια των τριών πυροσβεστών οι οποίοι έχασαν τη ζωή τους εν ώρα καθήκοντος, υπηρετώντας με αυταπάρνηση και προστατεύοντας και τις ζωές των συμπολιτών τους, αλλά και τις περιουσίες τους. 
Το μυαλό μας και η σκέψη μας βρίσκονται στους άνδρες και τις γυναίκες του Πυροσβεστικού Σώματος οι οποίοι και οι οποίες βρίσκονται καθημερινά στην πρώτη γραμμή, αντιμετωπίζοντας ακραίες συνθήκες και θέτοντας τη δική τους ζωή σε κίνδυνο προκειμένου να προστατεύσουν τους συμπολίτες τους.
Η προσφορά τους αξίζει τον απόλυτο σεβασμό και την ευγνωμοσύνη όλων μας. Ο Θεός είθε να αναπαύσει τις ψυχές των τριών πυροσβεστών, αλλά και η θεία παρηγοριά να σκεπάσει τις οικογένειές τους, και τις βιολογικές, αλλά και τους συναδέλφους και όλους όσους θρηνούν την απώλειά τους.
Αποτελεί, όμως, υποχρέωση της πολιτείας να διερευνήσει σε βάθος και με απόλυτη διαφάνεια τις συνθήκες κάτω από τις οποίες επήλθε ο θάνατός τους. Η αποσαφήνιση και η διερεύνηση των γεγονότων δεν γίνονται για να αποδοθούν ευθύνες, που πρέπει αν υπάρχουν, αλλά είναι εγγύηση και για τους συναδέλφους τους και εχέγγυο ότι δεν θα ξαναθρηνήσουμε άλλα θύματα.
Θα ξεκινήσω σχολιάζοντας όσα είπε ο Πρόεδρος της Ελληνικής Λύσης κ. Βελόπουλος, γιατί όσα είπε είναι ψευδή. Κι εδώ υπάρχουν δύο περιπτώσεις. Ή δεν έχει ιδέα τι είπε ή λέει συνειδητά ψέματα. Κι επειδή εδώ δεν είναι ούτε τηλεοπτικός μονόλογος ή κάποια εκπομπή, είναι το Βήμα της Βουλής, θα απαντηθούν για να αποδείξουμε ποιος τελικά λέει ψέματα.
Κοιτώντας προς την Κοινοβουλευτική μας Ομάδα, είπε: «Να πω στους καλούς συναδέλφους να πείτε στον Αρχηγό σας ότι δεν μπορεί να ακολουθεί τον άλλον. Πήγαμε και κάναμε μηνυτήρια αναφορά. Πηγαίνει ένα άλλο κόμμα έπειτα από μια εβδομάδα ή δύο μήνες και κάνει μηνυτήρια αναφορά για το ίδιο θέμα για τον Άδωνι. Καλή η αντιγραφή. Η αντιγραφή όμως έχει όρια. Φτάνει πια να πατάτε πάνω στη δουλειά των άλλων».
Να εξηγηθούμε για να δούμε ποιος λέει ψέματα. Προφανώς, αναφέρεται ο κ. Βελόπουλος στο γεγονός ότι κατέθεσε μηνυτήρια αναφορά στις 8 Ιουλίου του 2026 στον Άρειο Πάγο, με αφορμή δημόσιες δηλώσεις του κ. Γεωργιάδη σχετικά με ισχυρισμούς περί χρηματισμού του πρώην πρωθυπουργού Αλέξη Τσίπρα. Πραγματικά τι σχέση έχει αυτό μ’ αυτό που έκανε χθες ο Πρόεδρός μας, ο οποίος μετέβη μαζί με τον κ. Βορύλλα για να διαβιβάσουν στον εισαγγελέα τα Πρακτικά της συνεδρίασης της Βουλής της 22ας Ιουλίου από τη συζήτηση που υπήρχε για την άρση ασυλίας του ανεξάρτητου Βουλευτή Μάριου Σαλμά, προκειμένου να διαπιστωθεί αν προκύπτουν νέα στοιχεία από τα όσα ισχυρίστηκε; Τι σχέση έχει το ότι κατέθεσε μηνυτήρια αναφορά στις 8 Ιουλίου στον κ. Γεωργιάδη για το τι είπε για τον κ. Τσίπρα μ’ αυτά που έκανε ο Πρόεδρός μας εχθές, και θα μου επιτρέψετε, όχι ως αντιγραφέας; Ήσασταν όλοι εδώ, ήμασταν όλοι εδώ κατά τη συζήτηση της άρσης ασυλίας του κ. Σαλμά και μείναμε όλοι άφωνοι ότι προκύπτουν νέα στοιχεία. Μάλιστα, ειπώθηκε από πολλές πλευρές ότι θα πρέπει να ανασυρθεί η υπόθεση.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Όχι όλες.
ΣΠΥΡΙΔΩΝ ΤΣΙΡΩΝΗΣ: Πλην της Κυβέρνησης την οποία δεν τη συμφέρει. Εμείς μιλάμε γι’ αυτούς που θέλουν να «ξεμπαζώσουν», όχι για αυτούς που μπαζώνουν. Έχει μεγάλη διαφορά. Άρα, όλοι οι υπόλοιποι που μιλάμε για το ξεμπάζωμα…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ξυλόλιο.
ΣΠΥΡΙΔΩΝ ΤΣΙΡΩΝΗΣ: Αυτοί, αυτοί. Θα τα δούμε όλα.
Θα καταθέσω στα Πρακτικά, για όσα λέω, το ότι πήγε ο Πρόεδρός μας χθες μαζί με τον κ. Βορύλλα.
(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και ξαναλέω, εμείς δεν ψάχνουμε να αντιγράψουμε. Πρώτος από όλους πήγε ο Αρχηγός της Νίκης κ. Νατσιός χθες για εκείνη την υπόθεση. Δεν ζητάμε την πρωτοκαθεδρία, ούτε παίζουμε με επικοινωνιακά κόλπα. Ο οποιοσδήποτε θέλει, ακόμα και ο κ. Βελόπουλος να πάει, δεν θα πούμε κουβέντα. Ήρθαμε να ενωθούμε. Ήρθαμε να ενωθούμε με αυτό που ζητάει ο κόσμος εκεί έξω, για τον λόγο που βγήκαν τρία εκατομμύρια άνθρωποι και ζήτησαν λογοδοσία και δικαιοσύνη. Γι’ αυτό ήρθαμε. Και μπράβο σε όποιο άλλο κοινοβουλευτικό κόμμα κάνει ακριβώς το ίδιο. Γιατί μπορεί να πήγε ένας, αλλά η δύναμη των πολλών έχει σημασία. Και προφανώς δεν θα πούμε: «Εμείς πήραμε την πρωτοβουλία κι εσείς μας αντιγράψατε». Πηγαίνετε όλοι. Θα χειροκροτήσουμε.
Κι αυτή είναι η μεγάλη διαφορά. Δεν θα μπω στα άλλα που είπε γιατί είναι προσβολές και δεν θα ήθελα να πάω σ’ αυτό το επίπεδο. Ειδικά οι ψηφοφόροι του πατριωτικού χώρου -και το γνωρίζει γιατί είναι καλός στην επικοινωνία- δεν θέλουν κόντρες μεταξύ πατριωτών. Δεν χρειάζονται αυτές οι κόντρες. Ο πολιτικός εχθρός είναι αλλού και δεν χρειάζεται να είναι εδώ.
Η μεγάλη όμως διαφορά, γιατί έψεξε το πρόσωπο και την προσωπικότητα του Προέδρου μας, είναι η εξής. Έχει τεράστια διαφορά να λέει κάποιος ότι είναι, απ’ το να είναι. Κι αυτή είναι η μεγάλη διαφορά μεταξύ του Προέδρου μας και του κ. Βελόπουλου.
Δυστυχώς, αυτά γίνονται όταν πρέπει να υπερασπιστείς και δεν μπορείς να υπερασπιστείς. Δεν ξέρω αν είναι αυτός ο λόγος που έπρεπε να γίνει αυτό σήμερα, αλλά θα πω το εξής. Επειδή με σκάνδαλα κλείνει η Βουλή, εδώ και μήνες ακολουθούν στη πλάτη, κι όπως φαίνεται με νέα σκάνδαλα θα ανοίξει η Βουλή και με αυτά θα φτάσουμε -γιατί δεν προλαβαίνουμε, ό,τι σηκώσει η Ευρωπαϊκή Εισαγγελία από κάτω κάτι βρίσκει- και μ’ αυτά θα πάμε και μέχρι τις εκλογές.
Κι επειδή σήμερα είναι η τελευταία νύχτα που μπορεί να κατατεθεί η τροπολογία, κατά την προσφιλή συνήθεια της Κυβέρνησης, θα ξαναπώ κάτι που είπα από δω. Προσέξτε μην φέρετε διάταξη για την αθώωση του Ταλ Ντίλιαν και όλων όσων ενεπλάκησαν στην υπόθεση αυτή, στο σκάνδαλο των σκανδάλων.
Προσέχετε τις πολιτικές και τις νομικές ευθύνες και προφανώς τις πολιτικές ευθύνες τις έχετε επιλέξει. Έχετε επιλέξει να τρώτε σφαίρες για το αφεντικό και να σιωπάτε, ενώ αυτό ρίχνει οβίδες στα ποσοστά του κόμματος. Έχετε επιλέξει να σώσετε το αφεντικό και να καταστρέψετε την παράταξη. Αυτό δεν μας πειράζει καθόλου, αλλά προσέξτε όλα τα άλλα γιατί, το έχω ξαναπεί, προσβάλλετε το αξίωμα και δεν είμαστε όλοι ίδιοι. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Τσιρώνη. 
Καλείται στο Βήμα ο κ. Γεώργιος Ψυχογιός.
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε.
Κυρία και κύριε Υπουργέ, κυρίες και κύριοι συνάδελφοι, δεν μπορώ και εγώ παρά να ξεκινήσω εκφράζοντας τα πιο θερμά μου συλλυπητήρια στις οικογένειες, στους οικείους και τους συναδέλφους των τριών πυροσβεστών, που έχασαν τη ζωή τους εν ώρα καθήκοντος στην πρώτη γραμμή και ως άνθρωπος πρώτα απ’ όλα και ως Κορίνθιος -που και εμείς έχουμε αντιμετωπίσει πολλές πυρκαγιές και έχουμε χάσει ανθρώπινη ζωή τα τελευταία χρόνια- αλλά και ως τομεάρχης για πολλά χρόνια στην πολιτική προστασία και την κλιματική κρίση, που είχα την ευκαιρία να συνεργαστώ και να συνομιλήσω με αυτούς τους ανθρώπους της πρώτης γραμμής. 
Και έχω να πω και πρέπει να επισημάνω από αυτό το Βήμα ότι οι πυροσβέστες της Κρήτης είχαν εντοπίσει έγκαιρα και μας είχαν ζητήσει ενίσχυση και πρέπει να το κάνει η Κυβέρνηση. Έπρεπε ήδη να το έχει κάνει. Υπήρχαν αποσπάσεις πριν από ένα διάστημα, ενώ χρειάζονταν οι άνθρωποι να μείνουν εκεί και ζητούσαν -με τις ανακοινώσεις τους και τις επιστολές που είχαν φέρει στη Βουλή- περισσότερο προσωπικό. 
Άρα ενίσχυση και στήριξη, όπως επίσης και στους εποχικούς πυροσβέστες, οι οποίοι και αυτοί με τις παρεμβάσεις τους, εδώ στη Βουλή, είχαν δυναμώσει τη φωνή τους και που το ηλικιακό όριο έκοψε χιλιάδες ανθρώπους, που είχαν και εμπειρία και τεχνογνωσία και είχαν κάνει υπέρβαση σε όλα τα πύρινα μέτωπα και που δυστυχώς κόπηκαν και αποκλείστηκαν από τις προκηρύξεις που έγιναν για να μπορέσουν να ενταχθούν πλήρως στο Σώμα. 
Πρέπει λοιπόν να τους πάρετε. Μπορείτε, κύριε Υπουργέ, να τους πάρετε, να καταργηθεί και να αρθεί αυτό το ηλικιακό όριο και να απορροφηθούν πλήρως αυτοί οι άνθρωποι για να ενισχυθεί το Πυροσβεστικό Σώμα. Και πάλι θερμά συλλυπητήρια και κουράγιο στους ανθρώπους, κυρίως της οικογένειάς τους, που μένουν πίσω. 
Κυρίες και κύριοι συνάδελφοι, ερχόμαστε σε ένα νομοσχέδιο πριν καλά-καλά το καταλάβει η κοινωνία και ο κόσμος μέσα στο καλοκαίρι, ένα νομοσχέδιο που ήταν για τον πολιτισμό ως ΑΕ, όπου εκποιήθηκε το κομμάτι των εσόδων και η διαχείριση αυτών σε εταιρείες και ιδιώτες. Από την κληρονομιά μας, από την ιστορία μας, από τη δύναμή μας σε όλη την περιφέρεια και σε όλη τη χώρα, που είναι ο πολιτισμός, ερχόμαστε και πιάνουμε το νερό. Πιάνουμε το νερό που είναι ένα βασικό δημόσιο αγαθό, ένα βασικό κοινωνικό δικαίωμα και θεμελιώδες, το οποίο είναι απαραίτητο για όλα. 
Αναρωτιέται κανείς με αυτήν τη σπουδή που έχετε επιδείξει, όχι εσείς προσωπικά αλλά ως Κυβέρνηση, ποιο θα είναι το επόμενο στάδιο, ο αέρας; Θα μείνει τίποτα τελικά που να μην εκποιηθεί ή εκχωρηθεί στην ιδιωτική πρωτοβουλία; Γιατί προφανώς υπάρχει οικονομία η οποία έχει και την ιδιωτική πρωτοβουλία, αλλά όχι σε επίπεδα που έχουν να κάνουν με θεμελιώδεις υποχρεώσεις του κράτους, με δημόσια και κοινά αγαθά, όπως είναι το νερό και άλλα. Γι’ αυτό λοιπόν επί χρόνια υπάρχει ένα κίνημα το οποίο βρίσκεται και στους δρόμους, αλλά βρίσκεται και μέσα στους θεσμικούς φορείς, την κοινωνία των πολιτών, που λέει ότι «η παιδεία, υγεία, ρεύμα και νερό δεν είναι εμπορεύματα, ανήκουν στον λαό». Και γιατί το λέει; Διότι ο λαός αυτός έχει δώσει αγώνες, έχει διεκδικήσει και έχει κατακτήσει την κατοχύρωση αυτών των δικαιωμάτων για μια αξιοπρεπή ζωή, που κάποια πράγματα θα είναι εξασφαλισμένα και θα έχει ένα κοινωνικό κράτος που θα έχει πρόνοια για όλους.
Όπου έγινε οποιαδήποτε έμμεση ιδιωτικοποίηση, παραχώρηση φιλέτων σε ιδιώτες, πλήρης ιδιωτικοποίηση του νερού αυτό πολύ σύντομα, κυρία και κύριε Υπουργέ, επανήλθε στον δημόσιο έλεγχο. Είτε λεγόταν Παρίσι είτε λεγόταν Λονδίνο είτε οπουδήποτε αλλού επιχειρήθηκε το άνοιγμα της αγοράς και η αξιοποίηση του νερού ή η εκμετάλλευση του νερού σε μεγάλους ιδιώτες, αυτό πολύ γρήγορα ήρθε το κράτος να το πάρει πίσω, διότι πρώτον δεν συνέφερε και δεύτερον γινόταν και επικίνδυνο για την κοινωνία των πολιτών. 
Και αυτό είναι κάτι το οποίο απαντάει και σε αυτές τις πολλές νεοφιλελεύθερες δοξασίες, κυρίως του κ. Παπασταύρου και τις αποτυχημένες συνταγές, οι οποίες προβάλλονται και ως πρότυπο από άλλες χώρες. Δυστυχώς, δεν είναι πρότυπο ή είναι παράδειγμα προς αποφυγήν, γιατί έτσι και αλλιώς κατοχυρώνεται στο Ευρωπαϊκό και Διεθνές Δίκαιο το συγκεκριμένο, ο δημόσιος χαρακτήρας του νερού και η πρόσβαση όλων σε αυτό, όπως και στις αποφάσεις του Συμβουλίου της Επικρατείας που κομμάτι, κομμάτι παραβιάζετε.
Το σχέδιο είναι γνωστό. Πρώτα ερχόμαστε στην ασφυξία των οργανισμών ύδρευσης και αποχέτευσης και έχουμε παραδείγματα και στους νομούς μας με υποστελέχωση, με υποχρηματοδότηση, στέρηση από βασικά εργαλεία. Για παράδειγμα, το Ταμείο Ανάκαμψης μπορούσε πολλαπλάσια να αξιοποιηθεί και να κατευθυνθεί στο κομμάτι των ΔΕΥΑ και των υποδομών, αλλά και της εκτίναξης του ενεργειακού κόστους, το οποίο πνίγει όλες αυτές τις ΔΕΥΑ. 
Με το νομοσχέδιο αυτό το οποίο έρχεται, πράγματι σε απαράδεκτο πολιτικά χρόνο, -δηλαδή στην καρδιά του καλοκαιριού, με ελάχιστο χρόνο συζήτησης και με τους περισσότερους να βρίσκονται εκτός, είναι μία απαξίωση για μένα της σημασίας που έχει αυτό το νομοσχέδιο αλλά και της κοινοβουλευτικής διαδικασίας άλλη μία και των θεσμών- μεταφέρονται αρμοδιότητες, μεταφέρονται υποδομές. Να σημειώσουμε ότι οι υποδομές δεν είναι κάτι γενικό και αόριστο. Οι υποδομές είναι κάτι το οποίο έχει φτιαχτεί επί δεκαετίες με τα χρήματα του ελληνικού λαού άρα, αυτές οι υποδομές, οι αρμοδιότητες, οι οικονομικές υποχρεώσεις και κρίσιμες αποφάσεις μεταφέρονται -προσέξτε- σε μεγάλα εταιρικά σχήματα και σε ρυθμιστικούς μηχανισμούς όπως η ΡΑΑΕΥ, οι οποίες είναι απομακρυσμένες εντελώς από τις τοπικές κοινωνίες, τις ιδιαιτερότητες και τις κατά τόπους ανάγκες. 
Είναι στην ουσία το άνοιγμα της πόρτας για την επιθετική είσοδο μεγάλων ιδιωτικών συμφερόντων, μεγάλων οικονομικών συμφερόντων. Ένα από αυτά είναι η ΓΕΚ ΤΕΡΝΑ με το 13% αυτήν τη στιγμή, που έχει πάρει από την ΕΥΔΑΠ, όπως και άλλες κοινοπραξίες, οι οποίες κινούνται σε μια κατεύθυνση που έχει να κάνει με φιλέτα και σαλαμοποίηση για να πάρουν κομμάτι της πίτας.
Οι συνέπειες θα είναι άμεσες και στην υποβάθμιση της ποιότητας και των υπηρεσιών του νερού και στις απολύσεις εργαζομένων που μπορεί να ξορκίζετε, αλλά οι ανακοινώσεις τους και των εργολαβικών υπαλλήλων και των μόνιμων και συμβασιούχων αυτό λένε ή τουλάχιστον γι’ αυτό ανησυχούν και η μετακύλιση του κόστους και η αύξηση των τιμολογίων θα είναι άμεσα ορατή, αλλά και η καταστροφή περιβάλλοντος και υδάτινων πόρων, αλλά και fast truck απευθείας αναθέσεις, όπως έχετε συνηθίσει οριζόντια σε όλα τα Υπουργεία μέχρι σήμερα. 
Δεν είναι τυχαίο ότι όλοι οι δήμοι και η ΚΕΔΕ με συγκεκριμένες αποφάσεις της, οι επιστημονικοί φορείς έχουν επιχειρηματολογήσει απέναντι σε αυτό το νομοσχέδιο. Φέρνω δύο παραδείγματα, το ΓΕΩΤΕΕ που μας κοινοποίησε μία επιστολή με κατ’ άρθρον ανάλυση των ενστάσεών του και τα Πανεπιστήμια, με δύο χαρακτηριστικά παραδείγματα, τον Πρύτανη του ΑΠΘ στο Πολυτεχνείο, τον Γιάννη Μυλόπουλο και τον συμπατριώτη μας από την Κορινθία Κώστα Βουδούρη, που έχει αναλύσει διεξοδικά τον κύκλο του νερού. 
Οι εργαζόμενοι, όπως είπα, δια των εκπροσώπων τους με πρωτοβουλίες για τη διασφάλιση του δημόσιου χαρακτήρα του νερού, συσπειρώνουν πρωτοβουλίες πολιτών, συλλόγους, φορείς αλλά και δεκαεπτά περιβαλλοντικές οργανώσεις νωρίτερα σήμερα μας έστειλαν ένα κοινό δελτίο Τύπου, το οποίο θα καταθέσω στα Πρακτικά, που εναντιώνονται στο νομοσχέδιο αυτό και εξηγούν τους λόγους για τους οποίους θα αποτελέσει υποβάθμιση και απαξίωση και του δημόσιου χαρακτήρα, αλλά και αυτού καθ’ εαυτού του δικαιώματος του νερού. 
(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Κυρίες και κύριοι συνάδελφοι, δεν είμαστε απέναντι μόνο στον Εύρυτο, που έχει να κάνει με την Ευρυτανία, είμαστε απέναντι -και έχω την κυρία Υπουργό εδώ που είμαστε συμπατριώτες- και στο άρθρο 7, που στην ουσία λέει ότι δύνανται οι νέοι φορείς και οι νέες διαχειριστικές να αξιοποιούν και να αντλούν ενδεχομένως αποθέματα από όμορες περιοχές, από όμορους παρόχους, όπως είναι για παράδειγμα η Κορινθία. 
Άρα, παρά το γεγονός ότι υπήρξε μια πολύ μεγάλη κινητοποίηση και των δήμων και των ΔΕΥΑ του νομού και όλων των ανθρώπων που βρίσκονται γύρω από αυτήν την αλυσίδα, αυτό με το άρθρο 7 ανοίγει τον δρόμο -και μάλιστα τον ανοίγει με έναν τρόπο, ο οποίος ανά πάσα στιγμή μπορεί να προχωρήσει και προς την άλλη πλευρά- προς την Πελοπόννησο και την Κορινθία. 

ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ψυχογιέ. 
Καλείται στο Βήμα η κ. Ελένη Καραγεωργοπούλου, ανεξάρτητη Βουλευτής. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ.
Κύριε Πρωθυπουργέ της χώρας, δηλώσατε σήμερα στο Υπουργικό Συμβούλιο ότι ένας λόγος στον οποίο οφείλεται ο θάνατος των πυροσβεστών είναι οι επιπτώσεις της κλιματικής κρίσης και σήμερα ακούσαμε από τον Υφυπουργό σας, τον κ. Δαβάκη, ότι μπορεί να ευθύνεται και το ανάγλυφο των νομών, όπως είναι της Λακωνίας. 
Πραγματικά, είναι εκπληκτικό το πώς νομίζετε ότι θα παραπείσετε την κοινή γνώμη. Οι πυροσβέστες δεν χρειάζονται άλλα χειροκροτήματα, ούτε φυσικά και κούφια λόγια. Χρειάζονται στελέχωση, χρειάζονται εξοπλισμό, προστασία, πρόληψη. Η θυσία του Παντελή, του Μανώλη, του Κωνσταντίνου δεν ήταν ατυχές γεγονός, είναι το βαρύ τίμημα της κρατικής αδιαφορίας, των εγκληματικών πολιτικών σας.
Περνώ στο νομοσχέδιο. Δεν είπε κανείς ότι η διαχείριση του νερού δεν έχει σοβαρές αδυναμίες. Ποιος αγνοεί εξάλλου, τη διείσδυση της διαφθοράς σε όλο τον κορμό της πυραμίδας της διοίκησης, με αποτέλεσμα τις γνωστές δυσλειτουργίες. Το ερώτημα, όμως, που σας θέσαμε -και λείπει ο Υπουργός, λυπάμαι- είναι: Ποια είναι η αξιολόγηση που απέδειξε ότι η υποχρεωτική συγκέντρωση αρμοδιοτήτων και περιουσίας σε δύο εταιρείες αποτελεί τη βέλτιστη λύση; Και δεν πήραμε καμία απάντηση.
Η Επιστημονική Υπηρεσία της Βουλής επιβεβαίωσε τις βασικές επιφυλάξεις που διατυπώσαμε στις Επιτροπές. Ζήτησε τεκμηρίωση της επιλογής σας, εξέταση της συμβατότητας κρίσιμων διατάξεων με το Σύνταγμα. Επισήμανε ελλείψεις στην αιτιολόγηση, έθεσε ερωτήματα για την αναλογικότητα, την τιμολόγηση, τη λειτουργικότητα του νέου σχήματος. Σας μιλήσαμε για τη χειροτέρευση της θέσης του πολίτη και εσείς μας παραπέμπετε στο μέλλον, όταν τότε θα μετρηθούν τα αποτελέσματα αυτής της πειραματικής μεταρρύθμισης.
Μιλήσατε για τη διεθνή εμπειρία. Στην πρώτη συνεδρίαση της Επιτροπής επικαλεστήκατε ευρωπαϊκά μοντέλα, οικονομίες κλίμακας, φθηνότερο νερό. Στη δεύτερη ανάγνωση δεν καταθέσατε ούτε μια συγκριτική μελέτη, ούτε μία οικονομική ανάλυση που να τεκμηριώνει αυτούς τους ισχυρισμούς. Αντίθετα, στην ανάλυση συνεπειών ρύθμισης εντοπίσαμε -και σας το εκθέσαμε- ότι δεν εξετάστηκαν συναφείς πρακτικές άλλων χωρών. Άρα σας διέψευσε η ανάλυση συνεπειών ρύθμισης.
Η αλήθεια είναι πως στην ευρωπαϊκή πολιτική δίνεται έμφαση στην προστασία των υδάτων, στην παρακολούθηση των ρύπων, στον καλύτερο συντονισμό και στην ανθεκτικότητα των υδάτινων πόρων. Πουθενά, όμως, δεν επιβάλλεται ο μονόδρομος της συγκέντρωσης όλων των αρμοδιοτήτων σε δύο εταιρείες. Αυτή είναι αποκλειστικά μια δική σας κυβερνητική επιλογή, για την οποία δεν θέλατε ποτέ πραγματική διαβούλευση. Το έθεσε εξάλλου, ευθέως η Επιστημονική Υπηρεσία. 
Και μιλώντας και σχολιάζοντας την αντίθεση ορισμένων διατάξεων με το άρθρο 102 του Συντάγματος, φυσικά και συντάσσομαι, όπως εξάλλου το δήλωσα, με την ένσταση αντισυνταγματικότητας που έφερε το ΠΑΣΟΚ. 
Σας ρωτήσαμε ποια εναλλακτικά μοντέλα εξετάστηκαν, γιατί απορρίφθηκε η συνεργασία μεταξύ φορέων, η ενίσχυση των βιώσιμων ΔΕΥΑ ή η λειτουργική ενοποίηση χωρίς καθολική μεταφορά περιουσίας. Καμία απάντηση δεν πήραμε και σε αυτό. 
Εξαιρετικά σοβαρό ζήτημα είναι αυτό που απορρέει από το άρθρο 6 σε ό, τι αφορά τη διαχείριση του δικτύου ομβρίων υδάτων που μεταφέρεται στην ΕΥΔΑΠ και την ΕΥΑΘ, ενώ ο καθαρισμός των φρεατίων παραμένει στους δήμους. Η Επιστημονική Υπηρεσία της Βουλής επισήμανε ότι αυτή η διάσπαση αρμοδιοτήτων γεννά πολύ προβληματισμό επειδή εισάγει εξαίρεση από τον κανόνα της ενιαίας διαχείρισης χωρίς ειδική αιτιολόγηση. 
Όταν μια πλημμύρα οφείλεται ταυτόχρονα σε φραγμένα φρεάτια, σε ανεπαρκές δίκτυο, ποιος θα έχει την επιχειρησιακή ευθύνη; Γιατί δεν απαντήσατε στην Επιτροπή όπου ετέθη το ερώτημα; Ποιος θα λογοδοτήσει απέναντι στον πολίτη; Ποιος θα αποζημιώσει τη ζημιά; 
Εξαιρετικά σοβαρό και το άρθρο 16 σχετικά με τους οργανισμούς εγγείων βελτιώσεων. Στην πραγματικότητα, τους καταργείτε. 
Το ίδιο και το άρθρο 32 με την ανάθεση στη Ρυθμιστική Αρχή του έργου της έγκρισης ή απόρριψης των τιμολογίων των παρόχων ύδατος, χωρίς να ορίζετε στον νόμο τα ουσιαστικά κριτήρια της απόφασής της. Με ποια κριτήρια θα κρίνεται αν ένα τιμολόγιο είναι εύλογο και κοινωνικά δίκαιο; 
Ιδιαίτερα σοβαρό είναι το άρθρο 35 για την εκτροπή υδάτων από τον Κρικελοπόταμο και τον Καρπενησιώτη προς την Αττική. Η Επιστημονική Υπηρεσία δεν περιορίστηκε ούτε εκεί σε τεχνικές παρατηρήσεις. Υπενθύμισε ότι τα σχέδια διαχείρισης λεκανών απορροής είναι νομικά δεσμευτικά, καταρτίζονται με επιστημονικά δεδομένα και δημόσια διαβούλευση και δεν μπορούν να προσαρμόζονται εκ των υστέρων για να χωρέσει ένα ήδη προαποφασισμένο έργο. Εξάλλου, υπάρχει η εμπειρία της ιστορίας της εκτροπής του Αχελώου. 
Εξαιρετικά μεγάλη δυσκολία στην εφαρμογή τους θα φέρουν και τα άρθρα 43 έως και 46, με τα οποία η Κυβέρνηση παρουσιάζει την ιδιωτική πολεοδόμηση ως εργαλείο αναβίωσης εγκαταλελειμμένων και φθινόντων οικισμών. Εδώ η Επιστημονική Υπηρεσία έθεσε ένα πολύ συγκεκριμένο ζήτημα. Οι ρυθμίσεις δεν περιορίζονται στην αποκατάσταση του υφιστάμενου οικιστικού αποθέματος, αλλά επιτρέπουν την οικιστική ενεργοποίηση όμορων, εκτός σχεδίου εκτάσεων, ακόμη και ως διακόσια στρέμματα, κάτι για το οποίο δεν πήραμε καμία απάντηση, αν και το θίξαμε. Γιατί από εκατό στρέμματα, αυτό μετατρέπεται σε διακόσια στρέμματα; 
Υπενθυμίζει η Επιστημονική Υπηρεσία ότι οι εκτός σχεδίου περιοχές δεν έχουν ως φυσικό προορισμό τη δόμηση, ούτε μπορούν μέσω εξαιρετικών εργαλείων να εξομοιώνονται στην πράξη με εντός σχεδίου περιοχές ή να οδηγούν στη δημιουργία νέων οικισμών χωρίς ολοκληρωμένο πολεοδομικό σχεδιασμό. Γι’ αυτό απαιτείται τεκμηριωμένη επιστημονική μελέτη για την έκταση και την ένταση της ανάπτυξης, τις επιτρεπόμενες χρήσεις, τις περιβαλλοντικές επιπτώσεις και κυρίως τη φέρουσα ικανότητα κάθε περιοχής, ιδίως στα νησιά, αλλά και στους ορεινούς όγκους, όπως παρατήρησα στο πλαίσιο της δεύτερης ανάγνωσης. 
Και υπάρχει ένα ακόμα ανεξήγητο σημείο στο άρθρο 46. Από τα δικαιολογητικά αφαιρούνται -τι άραγε;- οι γνωμοδοτήσεις των αρμόδιων αρχαιολογικών υπηρεσιών για την ύπαρξη κηρυγμένων ή οριοθετημένων αρχαιολογικών χώρων. Τι σας λέει η Επιστημονική Υπηρεσία; Ρωτά αν πρόκειται για παραδρομή ή για συνειδητή επιλογή του νομοθέτη. Σας υποψιάζεται ακόμα και η Επιστημονική Υπηρεσία της Βουλής. 
Οφείλετε να απαντήσετε καθαρά και να μην πλαγιοδρομείτε. Γιατί αφαιρείται ένας κρίσιμος προληπτικός έλεγχος σε ρυθμίσεις που αφορούν παλαιούς και συχνά ιστορικούς οικισμούς; Αυτού του τύπου την ανάπτυξη θα φέρετε; Επενδύσεις από ιδιωτική πρωτοβουλία; 
Δηλώνετε ότι το νερό δεν ιδιωτικοποιείται και ότι θα παραμείνει υπό δημόσιο έλεγχο, όμως η ΕΥΔΑΠ είναι εισηγμένη στο Χρηματιστήριο και διαθέτει ιδιώτες μετόχους. Ένας από τους σημαντικότερους ιδιώτες μετόχους είναι πλέον η ΓΕΚ ΤΕΡΝΑ, η «εθνική ανάδοχος», η οποία απέκτησε σημαντικό ποσοστό της ΕΥΔΑΠ το 2026, ό,τι κι αν σημαίνει αυτό. 
Αναρωτιόμαστε, λοιπόν, και σας ρωτάμε ευθέως κρίσιμα ερωτήματα και ουσιαστικά απλά. Με αυτόν τον εταιρικό συγκεντρωτισμό θα εξακολουθήσουν οι τοπικές ανάγκες να αποτελούν προτεραιότητα ή οι αποφάσεις θα λαμβάνονται πλέον με κεντρικά κριτήρια; Σε περιόδους λειψυδρίας ή αυξημένης ζήτησης, ποια περιοχή θα προηγείται στον σχεδιασμό και στην κατανομή των διαθεσίμων υδάτινων πόρων; Η ερώτηση δεν αφορά μόνο στο οικονομικό κόστος, αλλά στο μοντέλο διαχείρισης ενός αγαθού που αποτελεί προϋπόθεση για την ίδια τη ζωή. 
Το νερό δεν είναι απλώς φυσικός πόρος, είναι στοιχείο της δημόσιας υγείας, της αγροτικής παραγωγής, της τοπικής ανάπτυξης, της εθνικής ασφάλειας και πάνω από όλα, είναι ένα θεμελιώδες αγαθό για τον άνθρωπο. Επομένως, το μόνο που απομένει είναι να αποσύρεται το παρόν νομοσχέδιο. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Σας ευχαριστούμε πολύ, κυρία Καραγεωργοπούλου. 
Τον λόγο έχει ο κ. Ευστράτιος Σιμόπουλος, Κοινοβουλευτικός Εκπρόσωπος της Νέας Δημοκρατίας.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Θα ξεκινήσω με κάτι που θα ακουστεί σαν ιστορία. Σε ένα από τα ορόσημα του τότε μνημονίου υπήρχε η υποχρέωση του Δημοσίου να εξοφλήσει τα χρέη προς όλους τους δημόσιους οργανισμούς, μεταξύ των οποίων ήταν και η ΕΥΔΑΠ. Η υποχρέωση προέκυπτε από τα εκτελούμενα έργα από την ΕΥΔΑΠ πριν από τα διυλιστήρια. Η απαίτηση της ΕΥΔΑΠ ανέρχετο σε 450 εκατομμύρια ευρώ. 
Συμμετείχα, λοιπόν, σε μια σχετική σύσκεψη, σε υψηλό επίπεδο, μάλιστα, στο Μαξίμου, ως Γενικός Γραμματέας Δημοσίων Έργων και εποπτεύων την ΕΥΔΑΠ. Εκεί έθεσα ένα θέμα σχετικά άγνωστο έως τότε. Η ΕΥΔΑΠ, η οποία ήταν στο Χρηματιστήριο, πλήρωνε το νερό το οποίο αγόραζε και το οποίο ήταν δημόσιο αγαθό; Όχι, δεν το πλήρωνε. Ανασύρθηκε μετά από τους συνεργάτες μου στο Υπουργείο μια παλιά μελέτη του Μετσοβίου Πολυτεχνείου που κοστολογούσε τότε αυτόν τον φυσικό και δημόσιο πόρο που λέγεται νερό. Έτσι, η απαίτηση από τα 450 εκατομμύρια έγινε 150, 300 εκατομμύρια όφελος για το κράτος. 
Ταυτόχρονα, προέκυψε ότι οι μεγάλοι παίκτες, βιομηχανικοί παίκτες προμηθεύονταν το νερό πριν από τα διαλυστήρια χωρίς να καταβάλλουν το κόστος. Ξεκινήσαμε μετά τη διαδικασία ώστε οι συγκεκριμένοι καταναλωτές να πληρώνουν πλέον στην ΕΥΔΑΠ Παγίων το νερό που χρησιμοποιούν. 
Κυρίες και κύριοι συνάδελφοι, δεν ανέφερα τα παραπάνω για να επιδαψιλεύσω τιμές. Το αναφέρω ως μια μεγάλη παρέμβαση, μια παρέμβαση η οποία δείχνει ότι το κράτος πρέπει να είναι παρόν και ότι ξεκινήσαμε από ένα σημείο τότε, μάλλον ξεκινήσαμε από το μηδέν και το ξεκινήσαμε αυτό τότε σε συγκυβέρνηση με το ΠΑΣΟΚ, κυρίες και κύριοι. Μαζί κάναμε αυτή τη μεγάλη παρέμβαση. Μαζί ήμασταν στην κυβέρνηση. Παράλληλα τότε, έκλεισαν και δεκάδες χιλιάδες ανενεργές συνδέσεις ύδρευσης σε δήμους και στην Περιφέρεια Αττικής, ώστε να μην καταβάλλουν πάγια τέλη. Νοικοκύρεμα έγινε δηλαδή αντίστοιχο νοικοκύρεμα με αυτό που γίνεται τώρα. Κατανοώ ότι γίνεται οριζόντια και ίσως αδικούνται κάποιες καλά οργανωμένες ΔΕΥΑ. Πρέπει, όμως, να προχωρήσουμε. 
(Στο σημείο αυτό την Προεδρική Έδρα καταλαμβάνει η Ε΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)
Οι λογικοί φόβοι ότι μία μεγάλη εταιρεία δεν μπορεί να προσεγγίσει τα ιδιαίτερα τοπικά προβλήματα και ότι υπάρχει κίνδυνος για αύξηση τιμολογίων, θα διαψευσθούν από τις επερχόμενες οικονομίες κλίμακος, την τεχνική επάρκεια και τη δυνατότητα για μεγάλες επενδύσεις από την ΕΥΔΑΠ και την ΕΥΑΘ και, φυσικά, πρέπει να παρέμβουμε γιατί η κλιματική κρίση είναι παρούσα. 
Στο σημείο αυτό θα ήθελα να μείνω λίγο περισσότερο σε ένα θέμα που αφορά την άρδευση. Ξέρετε, στην Ελλάδα το 80% έως 85% της κατανάλωσης του νερού αφορά τη γεωργία. Όλοι γνωρίζουμε τις απώλειες που έχουμε εκεί με τα ανοικτά κανάλια και τη στάγδην άρδευση με την τεχνητή βροχή. 
Κυρίες και κύριοι συνάδελφοι, χρειαζόμαστε για την άρδευση νέα σύγχρονα δίκτυα με χρησιμοποίηση, μάλιστα, ανακτημένου νερού. Θα φέρω ένα παράδειγμα, την περιοχή Καλοχωρίου και τη Χαλάστρα δυτικά της Σίνδου με τις μεγάλες καλλιέργειες σε βαμβάκι και στάρι. Εκεί, λοιπόν, υπάρχει η μονάδα κατεργασίας αποβλήτων της Σίνδου, αλλά και οι εγκαταστάσεις επεξεργασίας λυμάτων της Θεσσαλονίκης. Το ανακτημένο, λοιπόν, νερό μετά τη διήθηση, απολύμανση και ανάλυση, θα έλεγα την παραμετρική ανάλυση, μπορεί να κατευθυνθεί για άρδευση, αλλά και για βιομηχανική χρήση, πυρόσβεση και ψύξη. Υπάρχει, προφανώς, η δυνατότητα ο συντονισμός αυτών των δικτύων να περάσει στην ΕΥΑΘ. Ίδια παραδείγματα θα μπορούσαν να χρησιμοποιηθούν για τη Χαλκιδική με το τεράστιο πρόβλημα λειψυδρίας. 
Σε αυτήν τη μεγάλη παρέμβαση υπάρχουν αντιδράσεις με βάση την ανησυχία ότι θα μειωθεί ο ρόλος της τοπικής αυτοδιοίκησης στην ύδρευση και στην άρδευση και ότι υπάρχει κίνδυνος αύξησης του κόστους. Ένα, όμως, είναι σίγουρο, ότι το σημερινό σύστημα είναι αναποτελεσματικό, παρά την ύπαρξη, όπως προείπα και ΔΕΥΑ καλά οργανωμένων. Πρέπει, λοιπόν, μέσω της συγκέντρωσης να έχουμε καλύτερη χρηματοδότηση έργων, επαρκή συντήρηση δικτύων και, τελικά, αντιμετώπιση και της λειψυδρίας. Σε λίγα χρόνια θα μιλάμε πάλι για μια αναγκαία μεταρρύθμιση που θα έχει γίνει από αυτήν την Κυβέρνηση. 
Τέλος, κάθε άλλο, παρά μεταρρυθμιστική κόπωση, παρουσιάζει η Κυβέρνηση. Συνεχίζει με δύναμη, με ορίζοντα την άνοιξη του 2027. Ήδη συζητήθηκε σήμερα στο Υπουργικό Συμβούλιο το νομοσχέδιο για την εθνική στρατηγική για τα ύδατα, μαζί και με άλλα για τη διαφάνεια, παραδείγματος χάριν, στην επεξεργασία ιατρικών δεδομένων και τη χρήση της πυρηνικής ενέργειας, αλλά σύμφωνα με τα νέα τεχνολογικά δεδομένα. 
Στην Αντιπολίτευση συνεχίζετε να μένετε στο παρελθόν. Είδαμε, πέρα από τον φόβο για την απώλεια του ελέγχου των δικτύων από τις τοπικές κοινωνίες, τα γνωστά επιχειρήματα για διαφθορά, για εθνικούς εργολάβους και σενάρια επιστημονικής φαντασίας πίσω από μία πραγματικά μεγάλη μεταρρύθμιση.
Όσον αφορά αυτά τα οποία άκουσα από τους συναδέλφους μου μέσα στη Βουλή, θα μείνω -χωρίς να υπάρχουν προσωπικές αιχμές- σε κάποια από αυτά, απλώς για να δούμε ότι πολλές φορές ερχόμαστε στη Βουλή χωρίς να είμαστε τεκμηριωμένοι γι’ αυτά που θα πούμε και λέμε κάποια θέματα που δεν ισχύουν. 
Έρχομαι στη Μεσοχώρα. Ξέρετε ότι στη Μεσοχώρα το 2024 έχει απορριφθεί από το Συμβούλιο της Επικρατείας και η τελευταία ένσταση για τους περιβαλλοντικούς όρους. Η Μεσοχώρα, λοιπόν, το 2028 θα λειτουργεί κανονικά σύμφωνα με τη ΔΕΗ και, βέβαια, αποδεσμευμένη από τη συνολική, αν θέλετε, εκτροπή του Αχελώου, η οποία έχει απορριφθεί από το Συμβούλιο της Επικρατείας. Ακούσαμε εδώ μέσα στη Βουλή ότι μπήκαν διόδια στον ΒΟΑΚ. Δεν ακούσαμε, όμως, ότι εκεί που μπήκαν διόδια λειτουργούν τμήματα των αυτοκινητοδρόμων. Η μισή αλήθεια, είναι ψέμα. 
Και έρχομαι τώρα, σε ένα θέμα που δείχνει ότι πολύ καλά κάνει η Κυβέρνηση σήμερα με αυτήν την ενοποίηση στον Χαβρία. Έχω την τύχη, λοιπόν, το 2012-2014 να είμαι από αυτούς που συνέβαλαν αποφασιστικά να ολοκληρωθεί η μελέτη για τον Χαβρία. Είναι κάτι που οι πολιτικοί από τη Χαλκιδική το γνωρίζουν αυτό. Είναι γνωστό, επίσης, ότι έγινε ο διαγωνισμός μέσω ΣΔΙΤ το 2019. Αφού πέρασαν πέντε, έξι χρόνια ο διαγωνισμός κηρύχθηκε άγονος. Επίσης, επειδή είχε περάσει πολύς καιρός τα υδρολογικά δεδομένα είχαν αλλάξει. Ο Χαβρίας σήμερα δεν μπορεί να καλύψει τη Χαλκιδική. 
Εδώ, λοιπόν, έρχεται η ανάγκη να έχουμε μία εταιρεία όπως είναι η ΕΥΑΘ, η οποία θα προχωρήσει σε συγκεκριμένα έργα, παραδείγματος χάριν, αφαλατώσεων, σε έργα τα οποία μπορούν στην κυριολεξία να λύσουν το πρόβλημα της λειψυδρίας στη Χαλκιδική. Είναι ένα κλασικό παράδειγμα το πώς η ΕΥΑΘ μπορεί πραγματικά να ξεπεράσει προβλήματα του παρελθόντος και να προχωρήσει σε έργα, τα οποία έχει ανάγκη η Χαλκιδική. 
Ακούσαμε, βέβαια, και διάφορα, τ’ ακούσαμε από τους εκπροσώπους των εμβολίων και των ξυλολίων, ότι αυτοί εκφράζουν τον πατριωτικό χώρο και κάποιοι άλλοι εδώ. Τέλος πάντων, εμείς, κάποιοι, δεν τον εκφράζουμε.
Μάλλον η Κυβέρνηση και εμείς που τη στηρίζουμε, η Κυβέρνηση των Belharra, η Κυβέρνηση των F16, η Κυβέρνηση των Rafale, η Κυβέρνηση που συμφωνεί για τις ΑΟZ με τις γειτονικές χώρες, η Κυβέρνηση η οποία, ουσιαστικά, έχει αναβαθμίσει γεωστρατηγικά και πολιτικά και στρατιωτικά τη χώρα, δεν ανήκει στον πατριωτικό χώρο. Ο πατριωτικός χώρος ανήκει στους πατριδοκάπηλους, στους εκφραστές του πατριωτικού λαϊκισμού. Ευτυχώς, όμως, οι πολίτες γνωρίζουν, μας κρίνουν, μας κρίνουν κάθε στιγμή και μας κρίνουν αμείλικτα. 
Τέλος, θα επανέλθω στο ΠΑΣΟΚ, λέγοντας στους συναδέλφους μου ότι συνεργαστήκαμε καλά στο παρελθόν, συνεργαστήκαμε και σώσαμε τη χώρα την περίοδο 2012-2014 κάτω από πολύ δύσκολες συνθήκες, όταν κάποιοι από τη σημερινή Αντιπολίτευση και κάποιοι που σήμερα λίγο κάθεστε και στραβοκοιτάζετε προς τα εκεί, ήταν απέναντί μας. Ήταν αυτοί που είχαν ενωθεί στις πάνω και στις κάτω πλατείες. 
Σας λέω ότι αυτό το οποίο κάνατε με τη Συνταγματική Αναθεώρηση, ήταν λάθος. Πιθανώς να μπορούμε να έχουμε τις εκατόν ογδόντα ψήφους στην επόμενη Βουλή, ώστε κάποια από τα άρθρα τα οποία τα θέλουν οι πολίτες και είναι κοινός τόπος και για σας και για εμάς, να μπορέσουμε στην κυριολεξία να τα ψηφίσουμε και έτσι πραγματικά η χώρα να έχει ένα σύγχρονο Σύνταγμα.
 Απέναντι σε όλους αυτούς που ζουν στο παρελθόν, απέναντι σε όλους αυτούς που φοβούνται, απέναντι στη συμφωνία της μιζέριας, σας καλούμε, σας καλώ εσάς το ΠΑΣΟΚ, να μη συμφωνείτε με την όπερα της μιζέριας. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Επόμενος ομιλητής ο κ. Δημήτρης Μπιάγκης από το ΠΑΣΟΚ. Μετά είναι ο κ. Μεϊκόπουλος. 
Κύριε Μπιάγκη, έχετε τον λόγο. 
ΔΗΜΗΤΡΙΟΣ ΜΠΙΑΓΚΗΣ: Ευχαριστώ πολύ, κυρία Πρόεδρε.
Κύριοι Υφυπουργοί, κυρίες και κύριοι συνάδελφοι, το παρόν νομοσχέδιο εμφανίζεται ως απάντηση στην κρίση των υδάτων. Στην πραγματικότητα, όμως, αποκαλύπτει τον τρόπο με τον οποίον η Κυβέρνηση αντιλαμβάνεται τη δημόσια πολιτική, λιγότερος δημοκρατικός έλεγχος, περισσότερη συγκέντρωση αρμοδιοτήτων, περισσότερες εξουσιοδοτικές διατάξεις και μεγαλύτερη απόσταση από τις τοπικές κοινωνίες. Κανείς δεν αρνείται ότι το σημερινό σύστημα χρειάζεται αλλαγές. Οι ΔΕΥΑ δοκιμάζονται από το ενεργειακό κόστος, την υποστελέχωση, τα γερασμένα δίκτυα, τις διαρροές και την κλιματική κρίση. 
Άλλο όμως, κυρίες και κύριοι συνάδελφοι, η μεταρρύθμιση και άλλο η μεταφορά αρμοδιοτήτων, περιουσίας και αποφάσεων σε δύο μεγάλες ανώνυμες εταιρείες, χωρίς αξιολόγηση κάθε φορέα, χωρίς συγκριτική μελέτη και χωρίς σαφές σχέδιο μετάβασης. 
Και ρωτώ, κυρίες και κύριοι συνάδελφοι, τεκμηριώνεται ότι το προτεινόμενο σχήμα είναι αποτελεσματικότερο από την εξυγίανση των επιχειρήσεων ή από ισχυρές διαδημοτικές συνεργασίες; Υπάρχει σχέδιο στελέχωσης ή κάποια εγγύηση ότι το αυξημένο κόστος δεν θα περάσει στα τιμολόγια των πολιτών; Δεν πρόκειται, λοιπόν, κυρίες και κύριοι συνάδελφοι, για μια ουδέτερη, όπως θέλετε να την παρουσιάσετε, διοικητική διευθέτηση, αλλά για αλλαγή του κέντρου αποφάσεων και του χαρακτήρα της διαχείρισης. 
Η Κυβέρνηση άφησε τις ΔΕΥΑ να σηκώσουν σχεδόν μόνες τους το βάρος της ενεργειακής κρίσης. Ύστερα, χρησιμοποίησε τα χρέη και τις αδυναμίες που συσσωρεύτηκαν ως άλλοθι για να περιορίσει τον ρόλο της τοπικής αυτοδιοίκησης. Τώρα, ενισχύει την ΕΥΔΑΠ και την ΕΥΑΘ και την ρυθμιστική αρχή, η οποία δεν θα εποπτεύει απλώς, αλλά θα επηρεάζει την τιμολόγηση, την πιστοποίηση των παροχών και την επόμενη αναδιάρθρωση του τομέα. 
Για μας, λοιπόν, το νερό δεν μπορεί να διοικείται με τη λογική μιας αγοράς. Είναι κοινωνικό δικαίωμα, όρος δημόσιας υγείας, παραγωγής και αξιοπρεπούς ζωής. Γι’ αυτό και το ΠΑΣΟΚ προτείνει στη Συνταγματική Αναθεώρηση κατοχύρωση του νερού ως δημόσιο αγαθό. 
Αντιπροτείνουμε δημόσιους διαδημοτικούς φορείς, οργανωμένους με βάση τα υδατικά διαμερίσματα, με ουσιαστική συμμετοχή της αυτοδιοίκησης. Αντιπροτείνουμε ειδικό ενεργειακό τιμολόγιο, εγγυημένο ηλεκτρικό ρεύμα, έργα αποθήκευσης, επαναχρησιμοποίηση του νερού και κοινωνικά μια δίκαιη τιμολόγηση. 
Κυρίες και κύριοι συνάδελφοι, ιδιαίτερα για τα νησιά, αυτή η συζήτηση δεν είναι θεωρητική. Οι θερινές ανάγκες πολλαπλασιάζονται και οι υποδομές πιέζονται. Στην ιδιαίτερη πατρίδα μου, στην Κέρκυρα, γνωρίζουμε τι σημαίνουν παλαιά δίκτυα, απώλειες, διακοπές και ανασφάλεια υδροδότησης μέσα στην τουριστική περίοδο. Στα μικρότερα νησιά, στα διαπόντια νησιά, κάθε βλάβη -σας διαβεβαιώ γι’ αυτό- είναι ακριβότερη και κάθε καθυστέρηση σοβαρότερη. Η νησιωτικότητα δεν μπορεί να αντιμετωπίζεται ως υποσημείωση, κυρίες και κύριοι συνάδελφοι, ενός ενιαίου εταιρικού μοντέλου. 
Κύριε Υπουργέ, ενώ στον αρχικό προγραμματισμό του Ταμείου Ανάκαμψης προβλέπονταν για την Κέρκυρα ένα μεγάλο έργο ύδρευσης με ευρωπαϊκή χρηματοδοτική συμμετοχή έως 60 εκατομμύρια ευρώ και προβλεπόμενη ολοκλήρωση μέχρι το τέλος του 2025, αρχές 2026, η Κυβέρνηση ζήτησε την απένταξή του. Έτσι σήμερα τον Ιούλιο του 2026 δεν έχει ακόμη ολοκληρωθεί ούτε καν η διαγωνιστική διαδικασία του έργου ΣΔΙΤ, ενώ παραμένει ασαφές από ποιους πόρους θα καλυφθεί η δημόσια συμμετοχή, κύριε Υφυπουργέ, που προηγουμένως ήταν εξασφαλισμένη, θεωρητικά τουλάχιστον, από το Ταμείο Ανάκαμψης. 
Από την άλλη πλευρά, αντί για έγκαιρα ολοκληρωμένες υποδομές, θεσπίζονται ταχείες αναθέσεις για την αντιμετώπιση του γνωστού προβλήματος της λειψυδρίας με ό,τι αυτό μπορεί να συνεπάγεται ως προς τη διαφάνεια των διαδικασιών αλλά και την αποτελεσματικότητα αυτών καθ’ αυτών των έργων. 
Αγαπητές και αγαπητοί συνάδελφοι, όμως, σοβαρές ενστάσεις προκαλούν και τα άρθρα 43 έως 50, που αφορούν σε ρυθμίσεις πολεοδομικού χαρακτήρα. Με πρόσχημα, λοιπόν, την αναβίωση εγκαταλελειμμένων και φθινόντων οικισμών, διευρύνεται η ιδιωτική πολεοδόμηση και επιτρέπονται -ναι καλά ακούσατε!- αναπτύξεις έως διακόσια στρέμματα. Την ίδια ώρα, η Κυβέρνηση έχει περιορίσει δραστικά τις δυνατότητες δόμησης των μικρών ιδιοκτητών, όπου κατήργησε τις παρεκκλίσεις για μικρότερα γήπεδα και άφησε σε καθεστώς αβεβαιότητας ακόμη και εκτάσεις τεσσάρων στρεμμάτων, όταν δεν διαθέτουν αναγνωρισμένο πρόσωπο σε κοινόχρηστη οδό.
 Έτσι, μικρές περιουσίες συνεχώς απαξιώνονται. Οι ιδιοκτήτες πιέζονται να τις διαθέσουν σε χαμηλότερες τιμές, κύριοι, και διευκολύνεται η συγκέντρωση γης στα χέρια μεγάλων συμφερόντων. Εκεί που ο μικροϊδιοκτήτης συναντά απαγορεύσεις, ο μεγάλος πλέον -εντός εισαγωγικών- «φορέας ανάπτυξης» αποκτά ειδικά εργαλεία για εκτάσεις δεκάδων ή εκατοντάδων στρεμμάτων.
Δεν είμαστε απέναντι στις επενδύσεις, ούτε στην επανάχρηση του κτηριακού αποθέματος. Είμαστε απέναντι σε μια πολεοδομική πολιτική δυο μέτρων και δυο σταθμών, που αφαιρεί αξία και δυνατότητες από τους πολλούς και δημιουργεί, κυρίες και κύριοι συνάδελφοι, προνομιακές διαδρομές για τους λίγους. Κι είμαστε απέναντι σε έναν αποσπασματικό σχεδιασμό που μπορεί να μετατρέψει μικρούς ιστορικούς οικισμούς σε κλειστά τουριστικά συγκροτήματα, χωρίς σύνδεση με τις ανάγκες των κατοίκων, την φέρουσα ικανότητα και το τοπίο και τις υποδομές. Η αντίφαση, λοιπόν, είναι καθαρή. Περιορίζεται η μικρή ιδιοκτησία και ταυτόχρονα ανοίγει ειδική δίοδος για μεγάλους φορείς ανάπτυξης. 
Στα Ιόνια νησιά το τοπίο και η αρχιτεκτονική είναι ξεχωριστή, με δική της φυσιογνωμία και με δική της τουριστική αρχιτεκτονική. Η τουριστική πίεση απαιτεί ιδιαίτερη προστασία. Τέτοιες ρυθμίσεις μπορούν να προκαλέσουν μη αναστρέψιμες αλλοιώσεις. 
Θα ήθελα να κάνω, επίσης, και μια σύντομη αναφορά στο άρθρο 67 για την ΕΡΤ. Η Κυβέρνηση μεταθέτει, κυρίες και κύριοι συνάδελφοι, την εφαρμογή του νέου συστήματος είσπραξης, ανταποδοτικότητας τέλους, για παροχή δημόσιας ραδιοτηλεοπτικής υπηρεσίας από 1η Σεπτεμβρίου του 2026 -προσέξτε- σε 1η Ιανουαρίου του 2027, επειδή -λέει- δεν εξέδωσε εγκαίρως την αναγκαία υπουργική απόφαση. Επιβεβαιώνοντας, έτσι, για ακόμη μια φορά, την κακή νομοθετική πρακτική, την κακή νομοθετική πρακτική των γενικών εξουσιοδοτήσεων και των ημιτελών ρυθμίσεων. Και την ίδια στιγμή, το κόστος αυτής της προχειρότητας μεταφέρεται δυσανάλογα στους οικονομικά ασθενέστερους. 
Κυρίες και κύριοι συνάδελφοι, το νομοσχέδιο αυτό δεν συγκροτεί εθνική πολιτική ούτε για το νερό, ούτε τη χωροταξία. Συγκροτεί ένα μοντέλο προχωρημένης διακυβέρνησης με τη συγκέντρωση αρμοδιοτήτων, με εξουσιοδοτήσεις αντί για καθαρούς κανόνες, με προνόμια για τους ισχυρούς και με τους πολίτες και τις κοινωνίες να πληρώνουν τον λογαριασμό, συνήθως με δυσμενείς και δυσανάλογους όρους. 

Η Ελλάδα λοιπόν, κατά τη γνώμη μας, χρειάζεται, στην αντίθετη κατεύθυνση, το νερό κατοχυρωμένο ως δημόσιο αγαθό, ισχυρή τοπική αυτοδιοίκηση, έργα αντί για επικοινωνιακή διαχείριση, χωρικό σχεδιασμό που προστατεύει τη μικρή ιδιοκτησία και το νησιωτικό τοπίο και νομοθέτηση με διαφάνεια, λογοδοσία και κοινωνική δικαιοσύνη. 
Η ανάπτυξη, κυρίες και κύριοι συνάδελφοι, δεν μπορεί να σημαίνει ότι οι πολλοί χάνουν δικαιώματα και αξία από την περιουσία τους για να αποκτούν οι λίγοι νέες προνομιακές διαδρομές και η μεταρρύθμιση δεν μπορεί να σημαίνει σε καμία περίπτωση ότι το κράτος αποσύρεται από τις ευθύνες του και όλο αυτό μεταφέρεται στις πλάτες των απλών πολιτών. Όλοι αυτοί είναι λόγοι για τους οποίους δεν μπορούμε να υπερψηφίσουμε σε καμία των περιπτώσεων το συγκεκριμένο σχέδιο νόμου. 
Ευχαριστώ πολύ, κύριε Πρόεδρε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΟΥΣΑ (Όλγα Γεροβασίλη): Ζήτησε τρίλεπτη παρέμβαση ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κυρία Πρόεδρε. 
Είχα ζητήσει την παρέμβασή μου αμέσως μετά την ομιλία του Κοινοβουλευτικού Εκπροσώπου της Νέας Δημοκρατίας, του κ. Σιμόπουλου, αλλά ο επόμενος ομιλητής ανέβηκε αμέσως. Δεν έχει σημασία. 
Σημασία έχει ότι θα ήθελα να σχολιάσω, να ζητήσω αποσαφήνιση, αλλά και να ξεκαθαρίσω ποια είναι η θέση της Πλεύσης Ελευθερίας όσον αφορά το ζήτημα που έχει τους τελευταίους μήνες αρχίσει να τίθεται στο τραπέζι από τον κ. Μητσοτάκη, που είναι το θέμα της πυρηνικής ενέργειας. 
Ο κ. Σιμόπουλος είπε ότι στο Υπουργικό Συμβούλιο τέθηκε το ζήτημα της πυρηνικής ενέργειας. Πράγματι το γνωρίζαμε αυτό. Ο κ. Παπασταύρου έλειψε το πρωί για ένα διάστημα. Υποθέτω ότι ήταν στο Υπουργικό Συμβούλιο εκείνη την ώρα που έλειπε από τα κυβερνητικά έδρανα για να εκθέσει τις απόψεις του Υπουργείου όσον αφορά αυτό το ζήτημα. Ο κ. Σιμόπουλος, ο Κοινοβουλευτικός Εκπρόσωπος της Νέας Δημοκρατίας, είπε ότι πρέπει να πάψει η Ελλάδα να είναι ουραγός των διεθνών εξελίξεων και να ανέβει το άρμα της πυρηνικής ενέργειας. 
Κυρίες και κύριοι Βουλευτές, η πυρηνική ενέργεια χρησιμοποιείται στον πλανήτη από τη δεκαετία του 1950, δηλαδή δεν είναι κάτι το οποίο έχει ξεκινήσει τώρα και είναι η νέα εξέλιξη την οποία η χώρα μας θα πρέπει να ακολουθήσει για να μην παραμείνει ουραγός. Οι Ηνωμένες Πολιτείες, η Σοβιετική Ένωση τότε, η Μεγάλη Βρετανία από τα μέσα της δεκαετίας του 1950 είχαν εργοστάσια πυρηνικής ενέργειας. 
Δηλαδή πρόκειται για μια πολύ παλιά, κύριε Σιμόπουλε, μέθοδο παραγωγής ενέργειας και να μην δίνουμε ψευδείς εντυπώσεις σε όσους μας παρακολουθούν για το ότι αυτή είναι η τελευταία λέξη της τεχνολογίας. Είναι πολύ παραδοσιακός τρόπος παραγωγής ενέργειας. 
Και βεβαίως ο κόσμος όλος θυμάται και γνωρίζει ότι ένα από τα προβλήματα της πυρηνικής ενέργειας είναι ότι έχει προκαλέσει δυστυχήματα με τεράστιες καταστροφές και επιπτώσεις στην ανθρώπινη υγεία και την ανθρώπινη ζωή, στο Τσερνομπίλ, στη Φουκουσίμα και αλλού. 
Υπάρχει το θέμα της ασφάλειας, υπάρχει βεβαίως και το θέμα των αποβλήτων της πυρηνικής ενέργειας, το οποίο είναι ένα τεράστιο πρόβλημα. Τα απόβλητα από τα πυρηνικά εργοστάσια παραμένουν ραδιενεργά για πολύ μεγάλο χρονικό διάστημα. 
Γι’ αυτούς και για πολλούς άλλους λόγους, πρώτη η Πλεύση Ελευθερίας διά της επικεφαλής μας, της Ζωής Κωνσταντοπούλου, πριν από μερικούς μήνες, πήρε θέση, και τη διατύπωσε εδώ στη Βουλή, κατά οποιασδήποτε διερεύνησης της πιθανότητας η χώρα να αποκτήσει εργοστάσια πυρηνικής ενέργειας. Οι κίνδυνοι είναι τεράστιοι. Η Πλεύση Ελευθερίας εναντιώνεται σε αυτό. Μάλιστα η Ζωή Κωνσταντοπούλου είχε πει ότι θυμάται που φορούσαμε κονκάρδες που έλεγαν «όχι ξανά» για το Τσερνομπίλ και οι περιβαλλοντικές επιπτώσεις και οι επιπτώσεις για την υγεία και την ασφάλεια των πολιτών είναι πολύ μεγάλες. 
Η Κυβέρνηση οφείλει πάντως, αφού συζητήθηκε το θέμα απ’ ό,τι φαίνεται στο Υπουργικό Συμβούλιο και έχουμε και τον Υπουργό εδώ -τώρα βέβαια λείπει αυτή τη στιγμή, όταν έρθει- να δώσει μια πλήρη ενημέρωση στη Βουλή για το τι ακριβώς συζητείται, πόσο κοντά είναι στο να προχωρήσει η Κυβέρνηση προς μια τέτοια κατεύθυνση και καλό είναι να μην κρατιούνται αυτά τα ζητήματα μυστικά. 
Ευχαριστώ. 
ΠΡΟΕΔΡΕΥΟΥΣΑ (Όλγα Γεροβασίλη): Τρία λεπτά στον Κοινοβουλευτικό Εκπρόσωπο της Νέας Δημοκρατίας. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Συζητήθηκε το θέμα της πυρηνικής ενέργειας, σύμφωνα με τις τελευταίες τεχνολογικές εξελίξεις. Αυτή ήταν η φράση μου. 
Σε αυτά που είπε ο κ. Καζαμίας ως ένα βαθμό έχει δίκιο, αλλά έχει δίκιο σύμφωνα με τα πυρηνικά εργοστάσια που γνωρίζαμε μέχρι σήμερα, όλα αυτά τα οποία συνέβησαν τις προηγούμενες δεκαετίες. Όπως θα εξηγήσει φαντάζομαι και ο παριστάμενος Υφυπουργός που τα γνωρίζει πολύ καλύτερα, οι τελευταίες τεχνολογικές εξελίξεις μιλούν πλέον για τη δυνατότητα πολύ μικρών πυρηνικών μονάδων, που εκμηδενίζουν πλήρως την πιθανότητα ατυχημάτων και όλων αυτών των προβλημάτων, τα οποία ανέφερε. Περισσότερα φαντάζομαι μπορεί να πει ο Υπουργός. 
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει ο Υφυπουργός κ. Τσάφος για τρία λεπτά. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ, κυρία Πρόεδρε. 
Θα κάνω μια σύντομη παρέμβαση για να απαντήσω στο θέμα των πυρηνικών. Σήμερα όντως στο Υπουργικό Συμβούλιο έγινε μια συζήτηση για τη σύσταση μιας ομάδας η οποία θα εξετάσει το ενδεχόμενο της χρήσης πυρηνικής ενέργειας στη χώρα. Αυτό το έχει ανακοινώσει ο Πρωθυπουργός στο Παρίσι τον Μάρτιο. 
Αυτό που θέλω να αποσαφηνίσω είναι ότι αυτή είναι μια πάρα πολύ τυποποιημένη διαδικασία, που διέπεται από τους κανόνες του Διεθνούς Οργανισμού Ατομικής Ενέργειας. Όταν μια χώρα εκφράσει κάποιο δυνητικό ενδιαφέρον, να το πω πολύ λαϊκά, αν κάποιος πει «Έχει αξία να έχουμε πυρηνική ενέργεια στη χώρα;», αυτό θεσμοθετεί αυτόματα μια διαδικασία πολύ συγκεκριμένη, όπου η χώρα εξετάζει τον ρόλο που θα μπορούσε να έχει η πυρηνική ενέργεια στη χώρα και τις προϋποθέσεις υπό τις οποίες θα είχε νόημα να κάνουμε χρήση της πυρηνικής ενέργειας. 
Το πολύ σημαντικό είναι ότι βλέπουμε αυτή η τεχνολογία, η οποία όπως αναφέρεται πάει πίσω πολλές δεκαετίες, αλλά βλέπουμε την τεχνολογία να εξελίσσεται. Βλέπουμε την τεχνολογία να εξελίσσεται με τους μικρούς αρθρωτούς αντιδραστήρες. Βλέπουμε πάρα πολλές χώρες στην Ευρώπη, που είτε είχαν αφήσει την πυρηνική ενέργεια να γυρνάνε στην πυρηνική ενέργεια ή είχαν πει ότι δεν θέλουν ποτέ να κάνουν πυρηνική ενέργεια, τώρα να αποφασίζουν να προχωρήσουν. 
Άρα θεωρούμε ότι και εμείς θέλουμε να είμαστε στο τραπέζι αυτών των συζητήσεων, να παρακολουθούμε τις εξελίξεις και κυρίως να γίνει ένας πολύ πιο εμπεριστατωμένος δημόσιος διάλογος, για να μην έχουμε απλά μια άποψη της κονκάρδας «Πυρηνικά; Όχι ευχαριστώ», αλλά να πάμε να μιλήσουμε στην ουσία τι σημαίνει απόβλητα, τι σημαίνει ατυχήματα, ποια είναι τα υπέρ και τα κατά της πυρηνικής ενέργειας. 
Γιατί η πιο βασική προϋπόθεση για να κάνει οποιαδήποτε χώρα πυρηνικό πρόγραμμα είναι να υπάρχει κοινωνική συναίνεση και δεν μπορεί να υπάρχει κοινωνική συναίνεση αν δεν ξέρουμε όλοι τι σημαίνει πυρηνική ενέργεια, πώς λειτουργεί, ποια είναι τα υπέρ και τα κατά και τι ρόλο δυνητικά θα μπορούσε να έχει αυτή η τεχνολογία στο ελληνικό σύστημα. 
Αυτή είναι η συζήτηση που έχει ξεκινήσει εδώ και πάρα πολύ καιρό. Απλά με αυτή τη σύσταση της Επιτροπής θα θεσμοθετηθεί, έτσι ώστε να μπορούμε να έχουμε μια πιο συγκεκριμένη επεξεργασία των δεδομένων. Όπως ξέρετε, υπάρχουν πάρα πολλές μελέτες που έχουν αξιολογήσει διάφορες πτυχές της χρήσης της πυρηνικής ενέργειας στην Ελλάδα. Αυτές θεωρούμε ότι μπορούμε να τις αναδείξουμε, για να μπορέσουμε να κάνουμε έναν πιο εμπεριστατωμένο δημόσιο διάλογο. 
Αυτή είναι η διαδικασία η οποία ξεκινάει. Δεν είναι κάτι ούτε κρυφό. Ο σκοπός μας είναι αυτή η διαδικασία και αυτός ο δημόσιος διάλογος να έρθει στην επιφάνεια, έτσι ώστε να μπορέσουμε όλοι να συμμετέχουμε σε αυτή τη διαδικασία. 
Σας ευχαριστώ πολύ. 
ΠΡΟΕΔΡΕΥΟΥΣΑ (Όλγα Γεροβασίλη): Έχει τον λόγο τώρα ο κ. Αλέξανδρος Μεϊκόπουλος, Ανεξάρτητος Βουλευτής. Θα ακολουθήσουν τρία λεπτά από τον Υπουργό κ. Πετραλιά και μετά θα πάρει τον λόγο ο Κοινοβουλευτικός Εκπρόσωπος του Κομμουνιστικού Κόμματος κ. Καραθανασόπουλος. 
Κύριε Μεϊκόπουλε, έχετε τον λόγο.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Ευχαριστώ πολύ, κυρία Πρόεδρε. 
Κυρίες και κύριοι συνάδελφοι, λυπάμαι πολύ που δεν θα ξεκινήσω την ομιλία μου με την παράθεση της άποψής μου επί του νομοσχεδίου που συζητάμε σήμερα, αλλά λόγοι που σχετίζονται άμεσα με το δημόσιο συμφέρον και την ασφάλεια του ελληνικού σιδηροδρόμου, με υποχρεώνουν να καταγγείλω από το Βήμα της Βουλής κάτι πραγματικά πολύ σοβαρό. 
Παρότι ως Κυβέρνηση, κύριοι Υπουργοί, γίνατε στην κυριολεξία ρεζίλι, αφού μόλις τις προηγούμενες μέρες ο CEO του ΟΣΕ, ο κ. Παληός, επιβεβαίωσε ότι τρία χρόνια μετά τα Τέμπη το αυτόματο φρένο στα τρένα δεν λειτουργεί, είπατε να ρεφάρετε. Πώς; Μα με τη μέθοδο της περιφρόνησης της νομιμότητας και της υπονόμευσης των θεσμών.
Και εξηγούμαι: Πριν λίγες μέρες στη σύμβαση για την ανασύνταξη του σιδηροδρομικού δικτύου που καταστράφηκε τον Σεπτέμβριο του 2023, στο τμήμα από Δομοκό έως Λάρισα, σύμβαση που έγινε χωρίς διακήρυξη, που την ανέθεσε με νόμο το Υπουργείο και δεν την υλοποίησε ο αρμόδιος φορέας για τα σιδηροδρομικά έργα, δηλαδή η ΕΡΓΟΣΕ, για την οποία εδώ και δύο χρόνια αναζητούμε στοιχεία μέσω του κοινοβουλευτικού ελέγχου και το Υπουργείο δεν απαντά, που όλοι βλέπουμε ότι δεν υλοποιείται, που δεν πρόκειται με τίποτα να τελειώσει στην ώρα της, ήρθε γι’ αυτήν ακριβώς τη σύμβαση μία διάταξη στον ν.5313/2026 που ψηφίστηκε πριν λίγες ημέρες, που αλλάζει όλη τη νομοθεσία που αφορά την εκτέλεση δημοσίων έργων που σχετίζονται με το Ταμείο Ανάκαμψης. 
Τι λέει αυτή η διάταξη στους εργολάβους; Αν δεν προλαβαίνετε να τελειώσετε τα έργα που έχετε αναλάβει στο συμφωνημένο χρονοδιάγραμμα -άγνωστο σε εμάς, στη Βουλή, ποιο είναι αυτό- μη ζητήσετε παράταση, αλλά θα σας δίνουμε εμείς ως Κυβέρνηση μπόνους έγκαιρης παράδοσης. Θα δίνουμε, δηλαδή, μερικές δεκάδες εκατομμύρια ευρώ παραπάνω από το αρχικό κόστος στο όνομα της προάσπισης του δημοσίου συμφέροντος. Πόσο παραπάνω θα κοστίσει η σύμβαση που προανέφερα; 15% μπόνους στον εργολάβο. Δηλαδή, 20 εκατομμύρια ευρώ παραπάνω. Ορίστε, παρακαλώ, για τα Πρακτικά η σχετική απόφαση.
(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Από πού θα δοθούν τα επιπλέον χρήματα αυτά, όπως και για κάθε σιδηροδρομικό έργο ή άλλο έργο υποδομής που χρηματοδοτείται από το Ταμείο Ανάκαμψης; Όχι φυσικά από το Ταμείο, γιατί εκεί υπάρχει ο έλεγχος της Κοβέσι, αλλά τα δίνετε και θα τα δίνετε από ’δω και πέρα από τον κρατικό προϋπολογισμό. Και όλα αυτά γιατί; Μα, για να πάει «τρενάτος» ο κ. Μητσοτάκης τον Σεπτέμβριο στη ΔΕΘ και να μας παρουσιάσει αναβαθμισμένο και ασφαλή σιδηρόδρομο. Και όλα αυτά με το αζημίωτο, καθώς τα «χαϊλίκια» αυτά, κύριοι Υπουργοί, θα κοστίζουν δεκάδες παραπάνω εκατομμύρια ευρώ σε φίλους και κολλητούς. 
Αυτή είναι, λοιπόν, η αντίληψη της Νέας Δημοκρατίας, «κράτος είμαστε, ό,τι θέλουμε κάνουμε». Μέχρι να δούμε, κύριοι Υπουργοί, αν θα παρέμβει εισαγγελέας, καλό θα είναι να έρθει άμεσα ο Αναπληρωτής Υπουργός Υποδομών και Μεταφορών στη Βουλή για να δώσει εξηγήσεις.
Δίνω για τα Πρακτικά και τη σχετική απόφαση-γνωμοδότηση της Επιστημονικής Επιτροπής της Βουλής για τη σχετική διάταξη.
(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Κυρίες και κύριοι συνάδελφε, σήμερα η Κυβέρνηση φέρνει στη Βουλή ένα σχέδιο που αλλάζει αθόρυβα, αλλά ριζικά τον χαρακτήρα του νερού στη χώρα μας. Η πραγματικότητα με απλά λόγια είναι ότι η Κυβέρνηση βάζει ανάμεσα στη βρύση και στον πολίτη, δηλαδή ανάμεσα στο νερό και τον πολίτη, τον μέτοχο. Δεν αποφασίζουν οι δήμοι. Δεν ερωτώνται οι πολίτες. Δεν πρόκειται για εθελοντική συνεργασία. Έχουμε μια αναγκαστική υπαγωγή σε δύο ανώνυμες εταιρείες εισηγμένες στο Χρηματιστήριο, φυσικά με μετόχους που αναμένουν οικονομική απόδοση. Και υπάρχει μια αντίφαση που η Κυβέρνηση δεν μπορεί να εξηγήσει. Μόλις πριν από έναν μήνα στον νέο Κώδικα Τοπικής Αυτοδιοίκησης προέβλεψε ότι τέτοιες συνενώσεις θα είναι εθελοντικές. Πριν από έναν μήνα εθελοντικές, σήμερα υποχρεωτικές. 
Και αναρωτιόμαστε: Τι άλλαξε μέσα σε λίγες εβδομάδες; Ποια διαβούλευση με τους δήμους οδήγησε στην πλήρη ανατροπή; Καμία, γιατί δεν άλλαξαν τα δεδομένα. Άλλαξε η κυβερνητική απόφαση. Αυτό που οι δήμοι δεν αποδέχονται εθελοντικά, η Κυβέρνηση αποφάσισε να τους το επιβάλλει. Και ο τρόπος με τον οποίο συζητήθηκε το νομοσχέδιο το αποκαλύπτει. Σε δημόσια διαβούλευση δεν προσκλήθηκαν η Κεντρική Ένωση Δήμων Ελλάδας και η ένωση των ΔΕΥΑ, όπως δεν κλήθηκαν οι εκπρόσωποι των πολεοδόμων και των μηχανικών του Δημοσίου, όπως δεν κλήθηκε ούτε η Ρυθμιστική Αρχή Αποβλήτων, Ενέργειας και Υδάτων. Κι όμως, ο Υπουργός και οι διοικήσεις των δύο εταιρειών δήλωσαν ότι θέλουν να ενώσουν δυνάμεις και εμπειρίες. Πώς ενώνονται ακριβώς δυνάμεις, όταν αποκλείονται οι δήμοι; Πώς αξιοποιείται η εμπειρία των ΔΕΥΑ, όταν δεν τους επετράπη ούτε να ακουστούν; Πώς αναδιοργανώνεται ο τομέας της διαχείρισης των υδάτων χωρίς την αρμόδια ρυθμιστική αρχή; 
Υπάρχουν, κυρίες και κύριοι συνάδελφοι, τέσσερα πάρα πολύ βασικά ερωτήματα τα οποία θέλουν ξεκάθαρες απαντήσεις και δυστυχώς δεν έχουν έρθει αυτές μέχρι σήμερα. 
Πρώτον. Πώς αποτιμάται η δημοτική περιουσία; Το νομοσχέδιο επιτρέπει η αποτίμηση των δικτύων να γίνει από συμβούλους που επιλέγει η ίδια η ΕΥΔΑΠ. Δηλαδή, η εταιρεία που θα παραλάβει τη δραστηριότητα να επιλέγει εκείνον που θα υπολογίσει την αξία όσων παραλαμβάνει. «Γιάννης πίνει, Γιάννης κερνάει». Προφανώς όταν ο αποκτών μπορεί να επιλέξει τον εκτιμητή, δεν μπορούμε φυσικά να μιλάμε για ανεξάρτητη αποτίμηση. Και τι θα συμβεί ακριβώς αν η αξία ενός δικτύου υπολογιστεί ως αρνητική; Ο δήμος θα παραδώσει την ύδρευση και την αποχέτευση και ταυτόχρονα θα κληθεί να πληρώσει; Θα χάσει το δίκτυο, θα κρατήσει τα χρέη και ύστερα θα αναγκαστεί να αυξήσει τα δημοτικά τέλη;
 Ερώτημα δεύτερο. Τι θα συμβεί με τους λογαριασμούς και τις οφειλές των νοικοκυριών; Η ΕΥΔΑΠ μπορεί να προχωρήσει σε διακοπή υδροδότησης ακόμη και για οφειλή 100 ευρώ. Αν το ίδιο καθεστώς εφαρμοστεί στις περιοχές που εντάσσονται υποχρεωτικά, χιλιάδες νοικοκυριά θα βρεθούν αντιμέτωπα με διακοπές. Ποιος εγγυάται ότι δεν θα αυξηθεί η τιμή του νερού; Η Κυβέρνηση λέει ότι οι δύο εταιρείες θα έχουν ευκολότερη πρόσβαση σε δανεισμό και θα πραγματοποιήσουν περισσότερες επενδύσεις. Μάλιστα. Τα δάνεια, όμως, αποπληρώνονται, οι επενδύσεις κοστολογούνται και οι μέτοχοι των εισηγμένων εταιρειών τι περιμένουν; Απόδοση φυσικά. Ποιος θα πληρώσει, κυρίες και κύριοι συνάδελφοι; Αν η Κυβέρνηση δεν θέλει το κόστος να περάσει τα τιμολόγια, ας το εγγυηθεί ρητά μέσα στον νόμο. Δεν το κάνει. Και όταν δεν υπάρχει εγγύηση απέναντι στις αυξήσεις, ο κίνδυνος είναι ένας και προφανής: Ο λογαριασμός της υποτιθέμενης μεταρρύθμισης θα καταλήξει στα νοικοκυριά, τις μικρές επιχειρήσεις και τους αγρότες. 
Ερώτημα τρίτο. Ποιος θα έχει τον έλεγχο; Οι δήμοι παραδίδουν περιουσία και αρμοδιότητες χωρίς να εξασφαλίζεται ουσιαστική συμμετοχή τους στη διοίκηση των νέων σχημάτων. Όταν σπάει, για παράδειγμα, ένας αγωγός σε ένα χωριό της Φωκίδας, ποιος θα αποφασίζει πόσο επείγουσα είναι η επισκευή; Όταν μια αγροτική περιοχή χρειάζεται νέο αρδευτικό δίκτυο, ποιος θα κρίνει αν η επένδυση είναι αναγκαία; Ο δήμος που γνωρίζει την περιοχή ή ένα κεντρικό διοικητικό συμβούλιο που θα υπολογίσει και την οικονομική του απόδοση; Γνωρίζουμε ότι οι μικρές και απομακρυσμένες περιοχές δεν είναι πάντοτε κερδοφόρες. Θέλω να πιστεύω πραγματικά ότι συμφωνούμε τουλάχιστον σε αυτό, ότι έχουν ακριβώς το ίδιο δικαίωμα σε ασφαλές και προσιτό νερό. 
Ερώτημα τέταρτο. Μπορούν η ΕΥΔΑΠ και η ΕΥΔΑΘ να αναλάβουν τόσο μεγάλα και διαφορετικά δίκτυα; Οι εργαζόμενοι των ίδιων των εταιρειών προειδοποιούν για σοβαρές ελλείψεις προσωπικού. Με ποιο τεχνικό προσωπικό θα ενσωματωθούν δίκτυα άρδευσης, αποχέτευσης, ύδρευσης σε έξι διαφορετικές περιοχές; Ποιος θα αντιμετωπίζει τις βλάβες; Υπάρχει ολοκληρωμένη μελέτη στελέχωσης και λειτουργίας; Η Κυβέρνηση, λοιπόν, πρώτα αποφασίζει την επέκταση και μετά θα αναζητήσει τους ανθρώπους και τους πόρους. 
Κυρίες και κύριοι συνάδελφοι, ενώ η Ελλάδα οδηγείται προς τη συγκέντρωση και την εμπορευματοποίηση, μεγάλες ευρωπαϊκές πόλεις έκαναν την αντίθετη διαδρομή. Δείτε τι έγινε στο Παρίσι, τι συνέβη στο Βερολίνο. Η ίδια δηλαδή η ευρωπαϊκή εμπειρία τι απέδειξε; Πως η διαχείριση με ιδιωτικοοικονομικά κριτήρια δεν εγγυάται ούτε χαμηλότερες τιμές ούτε καλύτερη ποιότητα νερού. 
Συνοψίζοντας, η Κυβέρνηση ζητά να εγκρίνουμε μεταφορά δημοτικής περιουσίας χωρίς ανεξάρτητη αποτίμηση, επέκταση δικτύων χωρίς επαρκές προσωπικό, επενδύσεις χωρίς γνωστό τελικό κόστος και νέο σύστημα διαχείρισης υδάτων χωρίς εγγύηση για τις τιμές. Αυτό πια δεν είναι ολοκληρωμένη πολιτική για το νερό, είναι απλά λευκή επιταγή. Και όποιος δώσει σήμερα αυτήν τη λευκή επιταγή, θα φέρει αύριο ακέραιη την ευθύνη για τις συνέπειες, για τις αυξήσεις στους λογαριασμούς, για τις διακοπές της υδροδότησης και για την απώλεια του δημόσιου και τοπικού ελέγχου του νερού.
Σας ευχαριστώ πάρα πολύ. 
(Χειροκροτήματα)
ΠΡΟΕΔΡΕΥΟΥΣΑ (Όλγα Γεροβασίλη): Κυρίες και κύριοι συνάδελφοι, να σας ενημερώσω για το πώς θα πάμε σήμερα τη διαδικασία. Ο κατάλογος των εγγεγραμμένων ομιλητών και οι τοποθετήσεις Κοινοβουλευτικών Εκπροσώπων θα ολοκληρωθούν σήμερα, προβλέπεται περίπου μέχρι τα μεσάνυχτα. Αύριο θα ξεκινήσουμε στις 9.00΄ με δευτερομιλίες των εισηγητών και αγορητών και η ονομαστική ψηφοφορία θα διεξαχθεί στις 10.00΄. Τέλος, η συζήτηση του νομοσχεδίου του Υπουργείου Δικαιοσύνης που είναι να συζητηθεί αύριο θα ξεκινήσει στις 11.00΄. Βεβαίως, θα ενημερωθούν από τις υπηρεσίες και οι Κοινοβουλευτικές Ομάδες για όλα αυτά τα οποία σας περιέγραψα. 
Τώρα τον λόγο έχει για τρία λεπτά ο κ. Πετραλιάς. 
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ πολύ, κυρία Πρόεδρε.
Πολύ σύντομα να αναφερθώ σε δύο άρθρα του νομοσχεδίου που άπτονται των αρμοδιοτήτων του Υπουργείου Οικονομικών και της Γενικής Γραμματείας Δημόσιας Περιουσίας. 
Άρθρο 65, «Επέκταση της χωρικής αρμοδιότητας και ανάθεση υποθέσεων Κτηματικών Υπηρεσιών». Με την προτεινόμενη ρύθμιση, λοιπόν, προβλέπεται η δυνατότητα ανάθεσης του χειρισμού υποθέσεων αρμοδιότητας Κτηματικών Υπηρεσιών σε υπαλλήλους άλλων Κτηματικών Υπηρεσιών, σε στελέχη της Γενικής Διεύθυνσης Δημόσιας Υπηρεσίας και Κοινωφελών Περιουσιών και σε ειδική τριμελή επιτροπή που συστήνεται για τον σκοπό αυτό. Σκοπός της ρύθμισης είναι η αποτελεσματικότερη διάχυση του φόρτου εργασίας των Κτηματικών Υπηρεσιών, με σκοπό βασικά τη μείωση των καθυστερήσεων στη διεκπεραίωση υποθέσεων και σημαντικές αποκλίσεις στους χρόνους ανταπόκρισης μεταξύ των κατά τόπου αρμόδιων Κτηματικών Υπηρεσιών. Έτσι, για παράδειγμα, αν έχει υψηλό φόρτο εργασίας στις Κυκλάδες μια Κτηματική Υπηρεσία μπορεί να τεθεί σε άλλη Κτηματική Υπηρεσία, ακριβώς γιατί γνωρίζουμε όλοι τα θέματα με τους χρόνους διεκπεραίωσης των υποθέσεων Κτηματικών Υπηρεσιών.
 


Στην ίδια κατεύθυνση κινείται και η προτεινόμενη ρύθμιση του άρθρου 66, με την οποία προβλέπεται η σύσταση ηλεκτρονικής πλατφόρμας για την ψηφιακή διεκπεραίωση υποθέσεων αρμοδιότητας των Κτηματικών Υπηρεσιών. 
Σκοπός της ρύθμισης είναι η σταδιακή ψηφιοποίηση των σχετικών διοικητικών διαδικασιών με στόχο την απλούστευση και τη βελτίωση της εξυπηρέτησης των διοικούμενων. Εδώ να πούμε ότι παρέχει τη δυνατότητα διοικητικής πληροφόρησης και διεκπεραίωσης υποθέσεων εξ αποστάσεως με τους πολίτες, γεγονός που περιορίζει την ανάγκη φυσικής παρουσίας των ενδιαφερόμενων, αλλά επιτυγχάνεται και εξοικονόμηση χρόνου και διοικητικού κόστους για τους διοικούμενους και για τα στελέχη των Κτηματικών Υπηρεσιών που έχουν το φόρτο εργασίας. 
Ευχαριστώ πολύ. 
ΠΡΟΕΔΡΕΥΟΥΣΑ (Όλγα Γεροβασίλη): Έχει τον λόγο η Πρόεδρος της Πλεύσης Ελευθερίας, η κ. Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας ευχαριστώ, κυρία Πρόεδρε.
Έξι μέρες έχουν περάσει από την επίθεση εναντίον μου του κ. Μητσοτάκη, ο οποίος από εδώ, από το Βήμα της Βουλής είπε ότι βρίσκομαι σε οίστρο και έκανε και κάποιες κινήσεις ως Πρωθυπουργός. «Είστε σε κάποιο οίστρο» είπε και στη συνέχεια προσκάλεσε την Κοινοβουλευτική σας Ομάδα και χειροκροτούσαν άνδρες Βουλευτές -ενώ οι γυναίκες δεν χειροκρότησαν προς τιμήν τους- προσκάλεσε, λοιπόν, την Κοινοβουλευτική σας Ομάδα της Νέας Δημοκρατίας να με αντιμετωπίζει «με κατανόηση» και μίλησε ψιθυριστά. Και όταν τον κάλεσα να πει ως Πρωθυπουργός τι εννοεί, τον ρώτησα τρεις φορές το τι εννοεί, απάντησε «όλοι κατάλαβαν, κυρία μου, τι εννοώ, όλη η Αίθουσα κατάλαβε» και χειροκροτούσατε οι άνδρες Βουλευτές της Νέας Δημοκρατίας -όχι όλοι, αλλά ως επί το πλείστον άνδρες, γιατί είναι μεγάλο αντριλίκι γενικώς αυτό- χειροκροτούσατε έξαλλα. 
Τι σημαίνουν αυτά; Αυτά σημαίνουν μια πολύ συγκεκριμένη επιχείρηση στοχοποίησης, στην οποίαν ανταποκρίθηκε όχι ένας τυχαίος Βουλευτής. Ο Κυριαζίδης δεν είναι ένας τυχαίος Βουλευτής και το ξέρετε καλά. Είναι Βουλευτής αστυνομικός, διετέλεσε Πρόεδρος των Αστυνομικών, είναι αστυνομικός στη Δράμα, όπου βρίσκεται και από όπου κατάγεται και ο δεύτερος εμπλεκόμενος αστυνομικός στην υπόθεση της δολοφονίας του Αλέξανδρου Γρηγορόπουλου, στη Δράμα, όπου πριν από λίγο καιρό ένας αστυνομικός δολοφόνησε τη σύζυγό του αστυνομικό, την Αντιγόνη και στη συνέχεια αυτοκτόνησε. Όταν η κ. Μπακογιάννη ρωτήθηκε «γιατί πήρατε πίσω τον Κυριαζίδη;», είπε «εντάξει, δεν έκανε και κανένα έγκλημα». Δεν έκανε και κανένα έγκλημα, για δείτε το βίντεο! Πρέπει να φτάσουμε δηλαδή σε κανονικό έγκλημα για να τον απομακρύνετε; 
Για ποιο λόγο το Μέγαρο Μαξίμου δεν έχει τοποθετηθεί για την προχθεσινή ακραία επίθεση; Κύριε Αμυρά, τοποθετηθήκατε, ήσασταν εισηγητής και μπράβο σας και προς τιμήν σας. Η κ. Μενδώνη τοποθετήθηκε, ο Υφυπουργός κ. Φωτήλας τοποθετήθηκε, επίσης. Υπήρξαν άνθρωποι που πήραν αποστάσεις. Όμως, ο Κοινοβουλευτικός Εκπρόσωπος της Νέας Δημοκρατίας, ο Καιρίδης, υποστήριξε Κυριαζίδη και επιτέθηκε σε εμένα. 
Πώς είναι δυνατόν η Νέα Δημοκρατία να κρατάει στους κόλπους της έναν τέτοιο μισογύνη σεξιστή και πώς είναι δυνατόν η Κυβέρνηση να ποντάρει ότι αυτό το θέμα θα ξεχαστεί; Δεν θα ξεχαστεί, γιατί δεν θα το αφήσω εγώ να ξεχαστεί, αλλά και γιατί υπάρχουν εδώ μέσα πολλές και πολλοί που δεν θα το αφήσουν να ξεχαστεί. Έχει ζητηθεί η διαγραφή του από περισσότερα του ενός κόμματα της Αντιπολίτευσης και από την Πλεύση Ελευθερίας φυσικά και από την Κοινοβουλευτική Ομάδα του ΣΥΡΙΖΑ και από την Κοινοβουλευτική Ομάδα του ΠΑΣΟΚ. Τι θα γίνει; Ο κύριος Πρωθυπουργός δεν είπε σήμερα τίποτα.
Ταυτόχρονα, καταγράφεται μία παρακρατικού τύπου δράση της Κυβέρνησης, ένα παρακράτος μέσα στο κράτος που ενεργεί και εδώ μέσα στη Βουλή, στα υπόγεια της Βουλής. Σήμερα, κατελήφθη πρόσωπο που εμπλέκεται με εγκληματική οργάνωση να βρίσκεται στο υπόγειο μαζί με αστυνομικούς της Φρουράς, χωρίς να έχει κανένα λόγο να βρίσκεται εκεί και με την πλήρη κάλυψη της Φρουράς της Βουλής. 
Ο μέχρι το 2022 στενότερος συνεργάτης του Πρωθυπουργού, ο κ. Δημητριάδης, περιέγραψε μία δράση εγκληματικής οργάνωσης. Εγκληματική οργάνωση είναι αυτό που περιγράφει, είναι καμόρα, είναι καμόρα. Τρως τη σφαίρα για το αφεντικό στις μαφίες, εφαρμόζεις την ομερτά, τον όρκο σιωπής στις μαφιόζικες λειτουργίες. Και επειδή υπάρχουν αρκετοί από εσάς που δεν είστε μαφία, θα συνεχίσετε αυτό να το ανέχεστε και θα συνεχίσετε να το νομιμοποιείτε;
Εγώ ως Κοινοβουλευτική Αρχηγός έχω δεχθεί όχι μόνον σεξιστικές επιθέσεις και όχι μόνον δολοφονικές εκστρατείες κατά της προσωπικότητάς μου, διότι αντιλαμβάνεται κανείς ότι το να προσπαθείς να βγάλεις έναν άνθρωπο τρελό και να λέει ένας πρωθυπουργός «αντιμετωπίστε την με κατανόηση» και να έρχεται ένας Υπουργός Δικαιοσύνης, που διαπλέκεται την ίδια ώρα με την ηγεσία της Δικαιοσύνης, με τις συνδικαλιστικές οργανώσεις και με την Ολομέλεια των Δικηγορικών Συλλόγων -και το έχει ομολογήσει δημόσια, «συζητάμε», λέει, «συζητάμε, είμαστε σε μία συνεννόηση», σε δημόσια συζήτησή του- το να έρχεται και για να απαξιώσει την πολιτική Αρχηγό, η οποία μάχεται κατά της διαφθοράς και της διαπλοκής και κατά των βρώμικων δικαστών και να της λέει «μου θυμίζετε στο «Ξύπνα Βασίλη» τον Βασίλη που είχε ανέβει στο παγκάκι και είστε λίγο πριν κάνετε τσίου». Αυτές είναι οι εκφράσεις του Υπουργού Δικαιοσύνης, δοτού, διορισμένου. 
Κυρία Σούκουλη, σας βλέπω και έχετε αυτή την έκφραση, γιατί νομίζω ότι ως γυναίκα καταλαβαίνετε πολύ καλά τι σημαίνει αυτού του τύπου η δολοφονική εκστρατεία. 
Όμως, η εναντίον μου εκστρατεία δεν είναι μόνο στα λόγια. Γνωρίζετε πολύ καλά ότι ένα ακραίο πρόσωπο, που είναι ο Αντιπρόεδρος της Νέας Δημοκρατίας και έχει υπάρξει αρνητής του Ολοκαυτώματος και εξακολουθεί να είναι αρνητής των νεκρών του Πολυτεχνείου, ένα ακραίο πρόσωπο, λοιπόν, έχει πει από εκεί, από τα έδρανα αυτά, όταν παραπονέθηκα για υπερβολική αστυνομική παρουσία σε δίκη στο Μονομελές Πλημμελειοδικείο κατά του Μπέου, όπου εγώ υπερασπιζόμουν απλούς πολίτες και μάλιστα προχωρημένης ηλικίας -ο ένας από τις συνθήκες που επικράτησαν και την αυξημένη παρουσία και τη δικαστική αγριότητα, έπαθε έμφραγμα μέσα στη δικαστική αίθουσα- η απάντηση του Υπουργού σας ήτανε «για να γλιτώσουμε από εσάς και ειδικές δυνάμεις θα φέρουμε!». 
Αυτά είπε ο κ. Γεωργιάδης Άδωνις, το ακροδεξιό αυτό πρόσωπο, που είναι ακροδεξιός όπως είναι ο Βορίδης, που το τσεκούρι δεν το έφερε για πλάκα. Κάνανε δολοφονικές επιθέσεις ως ομάδες καταδρομής, φασιστικές ομάδες για τις οποίες διαγράφηκε από τον Σύλλογο Φοιτητών Νομικής στη δεκαετία του ’80.
Ήταν ο επιτετραμμένος της χούντας, ήταν ο επιτετραμμένος του καταδικασμένου και κρατούμενου δικτάτορα Παπαδόπουλου που τον έχρισε αυτόν εκπρόσωπό του σε καιρό δημοκρατίας. Πόσο θα το αφήσετε αυτό να εκτραχυνθεί; 
Ο Άδωνις Γεωργιάδης είπε: «Για να γλιτώσουμε από εσάς και Ειδικές Δυνάμεις θα στείλουμε» και τέσσερις μήνες αργότερα Ειδικές Δυνάμεις της Αστυνομίας έριψαν εναντίον μου βομβίδα κρότου-λάμψης στις 31 Οκτωβρίου του 2024 στην κινητοποίηση των εποχικών πυροσβεστών, όπου ξυλοκοπήθηκαν άγρια οι εποχικοί πυροσβέστες. 
Τι μου δείχνετε, κύριε Καζαμία; Ότι ήλθε ο κ. Μπαγιώκος;
ΑΛΕΞΑΝΔΡΟΣ ΚΑΖΑΜΙΑΣ: Ο κ. Κατσώτης ήταν μαζί σας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, βεβαίως, ήταν και ο κ. Κατσώτης μαζί μου, όπως ήταν και η κ. Πέρκα. Είχαμε σπεύσει κοινοβουλευτικά πρόσωπα. Εγώ απλώς είχα το δυσμενές προνόμιο η βομβίδα κρότου-λάμψης να σκάσει στα πόδια μου. 
Νόμιζα ότι μου δείχνατε ότι μπήκε ο κ. Μπαγιώκος, γιατί πράγματι μπαίνει όταν είναι να μιλήσω εγώ.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ήταν από πριν εδώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ήταν από πριν; Εντάξει. Σημαντικό.
Οι εποχικοί πυροσβέστες, ένας εκ των οποίων έχασε τη ζωή του χθες, ξυλοκοπήθηκαν άγρια επί κ. Τουρνά Υφυπουργού και είχε έρθει εδώ μέσα να πει ο κ. Τουρνάς ότι είναι εισβολείς οι εποχικοί πυροσβέστες που έκαναν καθιστική διαμαρτυρία στο Υπουργείο. Ρίξανε πάνω τους γραφεία, τους ρίξανε χημικά μέσα σε κλειστό χώρο. 
Επίσης, ο κ. Τουρνάς έχει πει για τους πενταετούς θητείας -ένας άνθρωπος πενταετούς θητείας χάθηκε χτες- ότι είναι η καταστροφή του Πυροσβεστικού Σώματος. Δηλαδή, οι άνθρωποι αυτοί που δίνουν τη ζωή τους και πέφτουν στη φωτιά και χάνουν τη ζωή τους με πλημμελέστατη πρόνοια και εξάρτυση, είναι εισβολείς ή καταστροφείς για τον κ. Τουρνά. 
Για τον τρίτο άνθρωπο που χάθηκε χθες ακούγαμε ότι έφυγε από φυσικά αίτια άσχετα με την υπηρεσία, μολονότι ήταν στο καθήκον. Τώρα ενημερώνομαι -μένει να επιβεβαιωθεί- ότι καταγράφεται στην έκθεση νεκροψίας και νεκροτομής εισπνοή καπνού. Γιατί σπεύσατε να εξαιρέσετε αυτό το θύμα, αυτόν τον άνθρωπο από τους τρεις πυροσβέστες και όχι τους δύο, όπως είπε ο Πρωθυπουργός, διαχωρίζοντας το νέο αυτό παιδί; Νομίζω ότι ήταν 27 ετών. Γιατί τον διαχωρίσατε; Για να απομειώσετε τη βλάβη; Όλα είναι επικοινωνιακά; 
Γιατί δίνετε τόσα πολλά κονδύλια για την Αστυνομία; Τα έχει εξηγήσει πολλές φορές ο Κοινοβουλευτικός μας Εκπρόσωπος κ. Καζαμίας. Ο αριθμός των αστυνομικών και οι δαπάνες που γίνονται σε σχέση με τον αριθμό των αστυνομικών στη χώρα είναι δαπάνες που παραπέμπουν σε αυταρχικά καθεστώτα. Οι δημοκρατίες δεν έχουν τέτοιου είδους Αστυνομία και πολύ περισσότερο οι δημοκρατίες δεν απασχολούν την Αστυνομία για να καταστέλλει πολιτικούς Αρχηγούς, για να καταστέλλει εργαζομένους, για να καταστέλλει μαχόμενα πρόσωπα, για να καταστέλλει μικροϊδιοκτήτες ή ενοίκους που θέλουν να κρατήσουν τη στέγη τους και για να προστατεύει η Αστυνομία ηλεκτρονικούς πλειστηριασμούς, αλλά να μην είναι σε θέση να προστατεύσει μία γυναίκα που πηγαίνει να καταγγείλει ότι κινδυνεύει η ζωή της και να φτάνουν οι γυναίκες να δολοφονούνται ακόμα και μετά από καταγγελίες στην Αστυνομία. 
Εγώ, λοιπόν, επειδή έχω δεχθεί αυτήν την απειλή και επειδή αυτό το παρακράτος συνεχίζει να λειτουργεί και έχουμε πρόσωπα τα οποία είναι ακροδεξιά και όλοι όσοι έχουν δημοκρατική συνείδηση, παιδεία και βιωματικές αναφορές γνωρίζουν πολύ καλά τι θα πει ακροδεξιά, οφείλω να καταγγείλω ότι από το μεσημέρι έχω απευθυνθεί και στον Υπουργό Προστασίας του Πολίτη κ. Χρυσοχοΐδη και στον Αρχηγό της Αστυνομίας κ. Μάλλιο και στον Φρούραρχο της Βουλής, διότι θύλακας αυτής της παρακρατικής δράσης κατελήφθη επ’ αυτοφώρω να λειτουργεί μέσα στη Βουλή και στα υπόγεια. 
Όλοι θυμόμαστε -τουλάχιστον όσοι ήμασταν ενεργοί πολιτικά και συνειδησιακά και κοινωνικά το 2011- όταν τορπίλιζαν τις διαμαρτυρίες των αγανακτισμένων το 2011 κάποιοι προβοκάτορες κουκουλοφόροι και καδρονοφόροι, όλοι θυμόμαστε ότι αυτούς τους κουκουλοφόρους και τους καδρονοφόρους τούς κατέγραψε ο τηλεοπτικός φακός -γι’ αυτό ενοχλούν τα βίντεο-, τους κατέγραψε ο τηλεοπτικός φακός να φυγαδεύονται από αστυνομικούς και να μπαίνουν μέσα στη Βουλή, πράγμα που τι αποδεικνύει; Ότι δεν επρόκειτο για διαδηλωτές, αλλά για γνωστούς-αγνώστους, όπως λέγονται εδώ και δεκαετίες τα παρακρατικά αυτά στοιχεία που παρεισφρέουν σε διαδηλώσεις ή που προκαλούν αυτού του είδους τις αναταραχές, οι οποίες στη συνέχεια αποδίδονται σε ειρηνικούς διαδηλωτές. 
Η καταγραφή είναι αμείλικτη και γι’ αυτό ενοχλεί. Η δολοφονία Γρηγορόπουλου δεν θα είχε ποτέ αποτυπωθεί στην πραγματική της διάσταση, αν δεν υπήρχε το βίντεο της Λητούς Βαλλιάτζα. Η άγρια κακοποίηση του Κύπριου φοιτητή θα είχε καταγραφεί σαν πτώση στη ζαρντινιέρα, αν δεν υπήρχε το βίντεο. Η δολοφονία του εικοσάχρονου Θοδωρή επίσης θα είχε καταγραφεί σαν κάτι άλλο, σύμφωνα με τις μαρτυρίες των αστυνομικών. Γι’ αυτό υπάρχει αυτή η λύσσα να μην καταγράφονται τα περιστατικά.
Ταυτόχρονα, υπάρχει μια οργιώδης παρακρατικού τύπου δράση της Αστυνομίας, την οποίαν εκπροσώπησε και ο κ. Κυριαζίδης, συνταξιούχος αστυνομικός και συνταξιούχος εκπρόσωπος των αστυνομικών, χωρίς να σημαίνει ότι εκπροσωπούσε όλους τους αστυνομικούς, γιατί υπάρχουν φυσικά και δημοκρατικά στοιχεία στην Αστυνομία. Αυτήν τη στιγμή, όμως, υπάρχει σοβαρό πρόβλημα δημοκρατίας.
Όταν πολιτική Αρχηγός καταγγέλλει σε Υπουργό, Αρχηγό Αστυνομίας και Φρούραρχο της Βουλής συγκεκριμένα γεγονότα και έχουμε φτάσει να μην σηκώνουν τα τηλέφωνα οι αρμόδιοι, αυτό σημαίνει ότι η προτροπή του κ. Μητσοτάκη για κατανόηση και για μη διενέργεια νόμιμων πράξεων, όπως επιβάλλει το καθήκον, είναι κάτι πολύ παραπάνω από μία λοιδορία. Είναι μία πρόσκληση σε παραβίαση πολύ σημαντικών δημοκρατικών καθηκόντων. 
Θα μου επιτρέψετε να θυμίσω δε ότι από τις 13 Φεβρουαρίου του 2026 ερευνάται κάτι, υποτίθεται. Κρατήστε την, παρακαλώ, για τα Πρακτικά. Είναι η ανακοίνωση του Αρχηγείου της Ελληνικής Αστυνομίας. Από τις 13 Φλεβάρη ερευνάται -υποτίθεται- ποιος είναι ο αστυνομικός ο οποίος ειδοποίησε τον Υπουργό Γεωργιάδη, αυτόν δηλαδή που έχει πει ότι και Ειδικές Δυνάμεις θα στείλουν για να γλιτώσουν από εμένα, ποιος είναι ο αστυνομικός που τον ειδοποίησε για την κατάθεση μήνυσης εναντίον του την ίδια μέρα. Ακόμα το ερευνούν. Από τον Φλεβάρη στα μέσα Ιουλίου είναι πεντέμισι μήνες, κύριε Σιμόπουλε. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Ακόμα το ερευνούν και ακόμα να με καλέσουν και για την απειλή την οποία διατύπωσε εδώ μέσα στη Βουλή ο πολύς «Φραπές», ο Γιώργος Ξυλούρης, κουμπάρος του Πρωθυπουργού οικογενειακώς, που είπε για πολιτική Αρχηγό «θα τη σκοτώσω, θα της στρίψω το λαρύγγι» και τον συνόδευσε η φρουρά της Βουλής κύριο! 
Αυτήν την κατανόηση εννοείτε; Εννοείτε ότι πρέπει να φτάνει να βάλλεται η ζωή πολιτικής Αρχηγού και να αδρανούν οι υπηρεσίες, δείχνοντας κατανόηση; Είναι καταγεγραμμένα όλα αυτά τα γεγονότα, είναι δηλωμένα επισήμως.
Με όλα αυτά, λοιπόν, είναι σαφές ότι αναμένονται επίσημες απαντήσεις από την Κυβέρνηση. Σας βλέπω και γελάτε, κύριε Τσάφε. Θα πω στην συνέχεια για την πυρηνική ενέργεια και για το νερό. Είπα στην πρώτη μου παρέμβαση για την αντισυνταγματικότητα. Περιμένουμε μια αντίδραση επίσημη του Πρωθυπουργού. Εγώ προσωπικά ως πολιτική Αρχηγός που είμαι στοχοποιημένη με όλους τους τρόπους και από τον ίδιο, απαιτώ απαντήσεις επίσημες. 
Ευχαριστώ. 
ΠΡΟΕΔΡΕΥΟΥΣΑ (Όλγα Γεροβασίλη): Επόμενος ομιλητής ο Κοινοβουλευτικός Εκπρόσωπος του Κομμουνιστικού Κόμματος κ. Καραθανασόπουλος. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ πολύ, κυρία Πρόεδρε. 
Το Κομμουνιστικό Κόμμα Ελλάδας εκφράζει τα θερμά και ειλικρινή του συλλυπητήρια στις οικογένειες, αλλά και τους συναδέλφους των τριών πυροσβεστών και απαιτεί να διερευνηθούν άμεσα τα αίτια που τους οδήγησαν στον θάνατο. Και βεβαίως ο κίνδυνος δεν κάνει διακρίσεις. Ο ένας ήταν εθελοντής συμβασιούχος πυροσβέστης, ο άλλος ήταν πενταετούς υποχρέωσης και ο τρίτος αξιωματικός. 
Και όλα αυτά συμβαίνουν γιατί ακριβώς οι συνθήκες κατάσβεσης γίνονται όλο και πιο δύσκολες λόγω των τεράστιων κενών που υπάρχουν σε μόνιμο προσωπικό στην Πυροσβεστική Υπηρεσία, αλλά και στην ανύπαρκτη, επί της ουσίας, Δασική Υπηρεσία λόγω της εντατικοποίησης των συνθηκών εργασίας και λόγω της έλλειψης υποδομών αλλά και του αναγκαίου εξοπλισμού προστασίας τους. Τι άλλο, λοιπόν, πρέπει να γίνει για να χαρακτηριστεί ως βαρύ, επικίνδυνο και ανθυγιεινό το επάγγελμα του πυροσβέστη και να ληφθούν όλα τα απαραίτητα μέτρα για την εκπαίδευσή τους, για τους προληπτικούς ελέγχους υγείας και να σταματήσει η διαρκής υπερεργασία και συστηματική πίεση την οποία νιώθουν καθημερινά; 
Η κραυγή τους, όπως εκφράστηκε από ένα δελτίο Τύπου, είναι η εξής: «Κανείς δεν θέλει να φύγει για ένα συμβάν έχοντας ως στόχο το να μπει στο Πάνθεον των ηρώων, αλλά επιθυμούμε όλοι μας να επιστρέψουμε γεροί στις οικογένειες μας». Αυτή είναι η κραυγή τους. Και από αυτή την άποψη τα μεγάλα λόγια που έλεγε η Κυβέρνηση ότι υπάρχει ετοιμότητα για την κατάσβεση των πυρκαγιών, έγιναν συντρίμμια με τις πρώτες πυρκαγιές που ξέσπασαν. 
Σήμερα ο Πρωθυπουργός στο Υπουργικό Συμβούλιο επανέλαβε τον μεγάλο ένοχο και υπεύθυνο, λέει, την κλιματική κρίση και τα ζητήματα που σχετίζονται με την ατομική ευθύνη. Τα ίδια που λένε και στη Γαλλία και στην Ισπανία. Δεν είπε κάτι διαφορετικό. Όμως δεν φταίει η κακιά η ώρα, η κακιά στιγμή, αλλά ένα εγκληματικό κράτος και οι εγκληματικές ευθύνες της Κυβέρνησης, ένα κράτος αστικό το οποίο είναι επιλεκτικά ικανό για να υπηρετεί τις ανάγκες των επιχειρηματικών ομίλων και τις πολεμικές προετοιμασίες και επιλεκτικά ανίκανο να προστατεύει την ανθρώπινη ζωή. 
Τα στοιχεία είναι αμείλικτα. Επτά δισεκατομμύρια κάθε χρόνο για νατοϊκές δαπάνες το 3,6% για νατοϊκές δαπάνες του ΑΕΠ με προοπτική το 5%. Από την άλλη μεριά τρεις νεκροί πυροσβέστες, οι πάνω από 3.500 κενές θέσεις στο Πυροσβεστικό Σώμα, οι 1.500 ελλείψεις δασολόγων και οι 10.000 ελλείψεις δασεργατών. Αυτό και μόνο τα λέει όλα και πολύ περισσότερο όταν η Πολιτική Προστασία, με απόφαση και της ίδιας της Ευρωπαϊκής Ένωσης, εμπλέκεται όλο και περισσότερο στους πολεμικούς σχεδιασμούς και εκπαιδεύονται για να αντιμετωπίσουν κρίσεις που προκύπτουν από πολεμική εμπλοκή. 
Με άλλα λόγια μετατρέπονται ακόμη περισσότερο σε πιο στρατιωτικοποιημένο σώμα τη στιγμή που θα έπρεπε -και αυτό λέει το ΚΚΕ- να αποστρατιωτικοποιηθεί η Πυροσβεστική Υπηρεσία. Έτσι, λοιπόν, αντίπαλος για όλους αυτούς και για τον λαό πρώτα και κύρια είναι το εχθρικό αστικό κράτος. 
Μπαίνοντας στην υπόθεση του νερού και στο νομοσχέδιο, το νερό αποτελεί εμπόρευμα στον καπιταλισμό και να μην κρυβόμαστε πίσω από το δάκτυλό μας. Και μάλιστα γίνονται σφοδροί ανταγωνισμοί για την αξιοποίηση των υδάτινων πόρων ανάμεσα σε πολυεθνικές αλλά και ιμπεριαλιστικά κέντρα. Σε παγκόσμιο μάλιστα επίπεδο ο καπιταλιστικός δρόμος ανάπτυξης ευθύνεται για το γεγονός ότι πάνω από δύο δισεκατομμύρια άνθρωποι δεν έχουν σήμερα καθημερινή πρόσβαση σε επαρκές και καθημερινό νερό. Μεταξύ αυτών πεντακόσια εκατομμύρια παιδιά δεν μπορούν να έχουν καθαρό νερό. Από αυτή την άποψη πεθαίνουν εκατομμύρια παιδιά από αρρώστιες που συνδέονται με την έλλειψή του. 
Έτσι, λοιπόν, η διαχείριση των υδάτινων πόρων, διαχρονικά και τώρα πολύ περισσότερο, έχει μεγάλη γεωστρατηγική σημασία. Αποτελεί παράγοντα αντιθέσεων και τον ανταγωνισμό μεταξύ αστικών τάξεων στις περιοχές που υπάρχουν διασυνοριακά ή συνοριακά ποτάμια, λίμνες και παράκτια νερά τα οποία δεν γνωρίζουν σύνορα. Ο ΟΗΕ μόλις εντόπισε 263 διεθνείς διασυνοριακές λεκάνες απορροής. 
Η εικόνα για τη χώρα μας είναι πολύ συγκεκριμένη. Μεγαλώνουν οι ανάγκες για νερό και ταυτόχρονα γίνεται όλο και πιο φανερή η έλλειψή του για να μπορούν να καλυφθούν αυτές οι λαϊκές ανάγκες. Και ταυτόχρονα υπάρχουν και μια σειρά ερωτηματικά. Γιατί όταν βρέχει πνιγόμαστε και το καλοκαίρι υπάρχει λειψυδρία; Τι εμποδίζει την εφαρμογή των τεράστιων επιτευγμάτων της επιστήμης για την πρόληψη αλλά και την αντιμετώπιση των επιπτώσεων αυτών; Απέναντι σ’ αυτό υπάρχει διέξοδος; Μήπως η Ελλάδα δεν διαθέτει αρκετούς υδάτινους πόρους; Κάθε άλλο. Η Ελλάδα διαθέτει υπεραρκετούς υδάτινους πόρους. Και για όλες τις ετήσιες χρήσεις του νερού αξιοποιείται μόλις το 6-8% του συνολικά βρόχινου νερού που πέφτει στην Ελλάδα. Το υπόλοιπο 92% χάνεται. 
Στις πόλεις περίπου το 35%-40% της παροχής νερού χάνεται λόγω διαρροών στα πεπαλαιωμένα δίκτυα και βεβαίως το ποσοστό αξιοποίησης των υδάτινων πόρων είναι μόλις το 12,5% ενώ θα μπορούσε χωρίς ιδιαίτερη προσπάθεια να φτάσουμε να αξιοποιούμε το 30%, δηλαδή υπερδιπλασιασμός. 
Από αυτή την άποψη φαίνεται η συνενοχή όλων των κομμάτων και της σημερινής Κυβέρνησης. Γιατί δεν εμπορευματοποιεί το νερό μόνο η Κυβέρνηση της Νέας Δημοκρατίας και του Μητσοτάκη για πρώτη φορά. Αυτή η πορεία ξεκίνησε δεκαετίες πριν. Ξεκίνησε για παράδειγμα όταν το ΠΑΣΟΚ -σταθμός κορυφαίος- το 1999-2001 εισήγαγε τη ΕΥΔΑΠ και την ΕΥΑΘ στο Χρηματιστήριο Αθηνών. Έτσι κατοχυρώνεται το δημόσιο αγαθό; Με την ένταξη στο Χρηματιστήριο; Τότε να βάλουμε και την υγεία και την παιδεία. 
Η ενέργεια έχει ήδη μπει με επικίνδυνες επιπτώσεις από το χρηματιστήριο ενέργειας. Από αυτή την άποψη η μετοχική σύνθεση είναι καθαρή και της ΕΥΔΑΠ και της ΕΥΑΘ. Έκαναν οι άλλες κυβερνήσεις της Νέας Δημοκρατίας και του ΣΥΡΙΖΑ τίποτα; Τίποτα απολύτως. Ω γέγονε, γέγονε. Όπως και σήμερα λέει ο Τσίπρας «Υπάρχουν τα ιδιωτικά πανεπιστήμια. Τι να κάνουμε; Σηκώνουμε ψηλά τα χέρια», το ίδιο και με το νερό αλλά και μια σειρά άλλα ζητήματα. 
Εντάχθηκε η ΕΥΔΑΠ και η ΕΥΑΘ στο ΤΑΙΠΕΔ επί συγκυβέρνησης ΠΑΣΟΚ- Νέας Δημοκρατίας και επί ΣΥΡΙΖΑ στο Υπερταμείο; Ο ΣΥΡΙΖΑ δεν ιδιωτικοποίησε το 2017 το φράγμα στη Ρόδο στην περιοχή Γαδουρά παραχωρώντας το στον ΑΚΤΟΡΑ που είναι ένα φράγμα που υδροδοτεί όλο το νησί της Ρόδου, αλλά και άλλα νησιά; Τι είναι αυτό; Διασφάλιση του δημόσιου αγαθού του νερού; 
Επί της ουσίας δεν είναι εμπόρευμα το νερό; Οι δεκάδες πηγές που αποκλειστικά τις χρησιμοποιούν οι εταιρείες εμφιάλωσης τι είναι; Ή ακόμη και το νερό που παρέχουν οι δημοτικές επιχειρήσεις ύδρευσης και άρδευσης τι είναι; Δεν πληρώνει ανταποδοτικά τέλη ο κόσμος; Και πολύ περισσότερο για ακατάλληλο νερό. Αναφέρθηκαν δεκάδες παραδείγματα ακαταλληλότητας του νερού που πληρώνει ο κόσμος. 
Να προσθέσω ένα ακόμη έργο; Της Ζακύνθου. Πριν από δύο χρόνια έτρεχε από τις βρύσες πετρέλαιο. Θα μου πείτε θα ήταν πολύ τυχεροί να τρέχει και τώρα με τις τιμές που έχει το πετρέλαιο αλλά δεν ήταν αυτό. Διέρρευσε το πετρέλαιο από μία δεξαμενή, πήγε στον αγωγό ομβρίων υδάτων και από τον αγωγό ομβρίων υδάτων κατέληξε στο δίκτυο ύδρευσης. Και δεν πινόταν τότε το νερό. Φανταστείτε τι έγινε, τι νερό κυκλοφορεί. Και γι’ αυτό πληρώνουν οι Ζακυνθινοί. Τέτοιου είδους καταστάσεις. 
[bookmark: _Hlk234436186]Από αυτή την άποψη, λοιπόν, όλα τα κόμματα έχουν ευθύνες και δεν μπορεί να βγάζει κανένα την ουρά του από αυτή την κατάσταση. Γιατί; Γιατί όλα τα κόμματα ενίσχυσαν αυτή την πολιτική της βαθύτερης εμπορευματοποίησης και υλοποίησαν τις ευρωενωσιακές οδηγίες. 
Τι λέει η Οδηγία-Πλαίσιο, η Οδηγία 60/2000, για το νερό; Προτεραιότητα -λέει- για το νερό είναι η εξοικονόμηση και όχι η μεγιστοποίηση της προσφοράς σε κάθε υδάτινο διαμέρισμα. Τι σημαίνει αυτό; Άλλες προτεραιότητες. Προτεραιότητες είναι το ψηλότερο κόστος για ανάκτηση των χαμένων υδάτινων πόρων, όταν μιλάει για εξοικονόμηση, ηλεκτρονικούς μετρητές και μια σειρά άλλα ζητήματα. Ενώ όταν μιλάμε για εμπλουτισμό τι σημαίνει; Σημαίνει φράγματα, λιμνοδεξαμενές, προσπάθεια να εμπλουτίσουμε τον υδροφόρο ορίζοντα και να μην χάνεται το νερό. Να οι δύο διαφορετικές προτεραιότητες, οι οποίες συγκρούονται και με την πολιτική της Ευρωπαϊκής Ένωσης.
Από αυτή την άποψη, ποιο είναι το αποτέλεσμα; Η αύξηση των τιμολογίων, που θα διευρυνθούν ακόμη περισσότερο και με το σημείο νομοσχέδιο. Γιατί τι έχει στο επίκεντρο η πολιτική της Ευρωπαϊκής Ένωσης; Την ανάκτηση του κόστους για οτιδήποτε. Και για τους υδάτινους πόρους που χάνονται και είναι σπάνιο, όπως λέει, ενώ αντίθετα είναι πάρα πολλοί, και για τα όποια έργα γίνονται για συντήρηση των δικτύων και για τα νέα δίκτυα που θα κατασκευαστούν, αλλά και για τα φράγματα. Δηλαδή, πληρώνει ως φορολογούμενος ο λαός για να γίνουν τα απαραίτητα έργα υποδομής και θα ξαναναπληρώνει και ως χρήστης -ωραία καμώματα αυτά- αλλά θα πληρώνει και το κόστος των διαφόρων δανείων και των λειτουργικών δαπανών των ΕΥΔΑΠ. Τι ωραία πράγματα! Πόσο ωραία τα έχετε φτιάξει! Από παντού τα έχετε κουμπώσει τα ζητήματα.
Μπαίνει ένα ερώτημα: Πώς αντιμετωπίζεται αυτή η κατάσταση; Θα την αντιμετωπίσουμε, όπως λέει το ΠΑΣΟΚ, ο ΣΥΡΙΖΑ, ο Τσίπρας και οι λοιποί με το βλέμμα στραμμένο στο παρελθόν, με τον ανορθολογισμό που υπάρχει και τον κατακερματισμό; Έτσι αντιμετωπίζεται το πρόβλημα ή με το βλέμμα στραμμένο στο μέλλον.
Το ΚΚΕ λέει καθαρά ότι υπάρχουν όλες οι δυνατότητες να διασφαλίσουμε την ασφαλή και προσιτή σε όλους ύδρευση, την αποτελεσματική άρδευση και αντιπλημμυρική προστασία. Πώς μπορεί να γίνει αυτό; Μπορεί να γίνει αυτό όταν συγκρουστούμε με τον πραγματικό αντίπαλο, που είναι η στρατηγική του κεφαλαίου και της Ευρωπαϊκής Ένωσης, για να φύγει το νερό από τα χέρια των ανωνύμων εταιρειών, είτε είναι δημόσιες, είτε ιδιωτικές, είτε είναι μεικτές. 
Ο λαός δεν μπορεί να περιμένει τίποτα από την εφαρμογή της σημερινής πολιτικής που εμπορευματοποιεί όλο και περισσότερο το αγαθό αυτό, όπως είναι το νερό. Έτσι, λοιπόν, φιλολαϊκή διαχείριση στο σημερινό πλαίσιο είναι αδύνατη για το νερό, όπως και για τα υπόλοιπα ζητήματα. Γιατί δεν υπάρχουν λύσεις που μπορεί να εξυπηρετούν ταυτόχρονα και τα συμφέροντα του κεφαλαίου και την κερδοφορία και από την άλλη μεριά και τις ανάγκες και τα δικαιώματα των εργαζομένων και του λαού. Έτσι, λοιπόν, η σύγκρουση είναι αναπόφευκτη. Για να κερδίσει η εργατική τάξη και ο λαός πρέπει να χάσει το κεφάλαιο και οι επιχειρηματικοί όμιλοι. 
Έτσι, λοιπόν, για το ΚΚΕ η αξιοποίηση του νερού προς όφελος του λαού προϋποθέτει ένα διαφορετικό ριζικό δρόμο ανάπτυξης, με κοινωνικοποιημένα τα συγκεντρωμένα μέσα παραγωγής, επιστημονικό κεντρικό σχεδιασμό της οικονομίας και εργατικό έλεγχο. Μέσα σε αυτά τα πλαίσια ο ενιαίος κρατικός φορέας διαχείρισης του νερού θα μπορεί να κατοχυρώνει το νερό ως κοινωνικό αγαθό και όχι ως εμπόρευμα και βεβαίως, να εμπλουτίζει όλη αυτή την κατάσταση. 
Τι μπορεί να κάνει, λοιπόν, ο ενιαίος κρατικός φορέας; Μπορεί να υλοποιεί μια ολοκληρωμένη πολιτική διαχείρισης του νερού με γνώμονα τη λαϊκή ευημερία, την ικανοποίηση του συνόλου των αναγκών ύδρευσης-άρδευσης, προστασία του οικιστικού ιστού και της δημόσιας υγείας, παραγωγή ηλεκτρικής ενέργειας και σχεδιασμένη ανάπτυξη της βιομηχανίας, της αγροτικής παραγωγής και την ισόρροπη ανάπτυξη περιοχών και κλάδων. Μέσα σε αυτά τα πλαίσια θα μπορεί να διασφαλίσει την κατασκευή των υποδομών εμπλουτισμού των επίγειων και των υπόγειων υδροφοριών, την αύξηση των αρδευόμενων εκτάσεων, την εξασφάλιση επαρκούς νερού για τη λαϊκή κατανάλωση, δηλαδή φθηνό νερό, ποιοτικό νερό και κοινωνικό αγαθό και δικαίωμα, την προστασία του περιβάλλοντος και της δημόσιας υγείας και τη μείωση της ενεργειακής εξάρτησης της χώρας. Αυτό σημαίνει συνδυασμένη ικανοποίηση των λαϊκών αναγκών.
 Για να ανοίξει ο δρόμος προς αυτή τη μόνη ελπιδοφόρα διέξοδο της εργατικής εξουσίας και του σοσιαλισμού, οι σημερινοί αγώνες πρέπει να στοχεύουν στη συνολική ανατροπή της πολιτικής της Ευρωπαϊκής Ένωσης, της πολιτικής εμπορευματοποίησης του νερού που επιτρέπει την επιχειρηματική δράση με κριτήριο το κέρδος, τόσο από τους ιδιωτικούς ομίλους όσο και από τις δημοτικές, δημόσιες, αλλά και μεικτές επιχειρήσεις και κοινοπραξίες. 
Για να έχει ο αγώνας συνέχεια και διάρκεια, αλλά και νικηφόρα προοπτική, πρέπει να προτάξει την απαίτηση να ικανοποιηθεί σήμερα το σύνολο των λαϊκών αναγκών και όχι να επιλέξει το δήθεν λιγότερο επώδυνο μοντέλο εμπορευματοποίησης του νερού. Σε αυτή την κατεύθυνση, το ΚΚΕ προτάσσει άμεσες ριζοσπαστικές λύσεις για τον λαό. 
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει ο Βουλευτής του ΠΑΣΟΚ…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κυρία Πρόεδρε, θα ήθελα τον λόγο για μία παρέμβαση. 
ΠΡΟΕΔΡΕΥΟΥΣΑ (Όλγα Γεροβασίλη): Ήθελα να σας ρωτήσω αν θέλετε την πεντάλεπτη ή την τρίλεπτη παρέμβαση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Την πεντάλεπτη, κυρία Πρόεδρε.
ΠΡΟΕΔΡΕΥΟΥΣΑ (Όλγα Γεροβασίλη): Ωραία. Έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θέλετε να δώσετε τον λόγο στον Βουλευτή του ΠΑΣΟΚ, τον οποίο έχετε ανακοινώσει; 
ΠΡΟΕΔΡΕΥΟΥΣΑ (Όλγα Γεροβασίλη): Εντάξει. Έχω ανακοινώσει τον κ. Γιώργο Μουλκιώτη, Βουλευτή του ΠΑΣΟΚ - Κινήματος Αλλαγής και μετά θα πάρετε τον λόγο εσείς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποια είμαι εγώ, η ακατανόμαστη; 
ΠΡΟΕΔΡΕΥΟΥΣΑ (Όλγα Γεροβασίλη): Κυρία Κωνσταντοπούλου, πάντα λέω το όνομά σας, την ιδιότητά σας κλπ. Δεν γεννάται τέτοιο θέμα. 
Κύριε Μουλκιώτη, έχετε τον λόγο.
ΓΕΩΡΓΙΟΣ ΜΟΥΛΚΙΩΤΗΣ: Ευχαριστώ, κυρία Πρόεδρε. 
Κυρίες και κύριοι συνάδελφοι, η ανάγκη μεταρρύθμισης στον τομέα της ύδρευσης αποχέτευσης, αλλά και της άρδευσης είναι δεδομένη. Οι δημοτικές επιχειρήσεις ύδρευσης και αποχέτευσης, αντιμετωπίζουν σημαντικές οικονομικές και λειτουργικές δυσκολίες, εξαιτίας όμως της χρόνιας υποχρηματοδότησης, της εκτίναξης του ενεργειακού κόστους, υποστελέχωσης, γήρανσης των υποδομών και των αυξανόμενων πιέσεων που προκαλεί η κλιματική κρίση και η λειψυδρία. 
Επομένως, το πραγματικό πολιτικό ζήτημα δεν είναι αν χρειάζεται μεταρρύθμιση. Το ζήτημα είναι ποιο θα είναι το περιεχόμενο, ο προσανατολισμός και ο τελικός στόχος της. 
Το ΠΑΣΟΚ αναγνωρίζει τις ανάγκες ουσιαστικών αλλαγών, αλλά διαφωνεί στην κατεύθυνση που η Κυβέρνηση το επιλέγει και ιδιαίτερα αναφέρομαι στο ότι δεν υπάρχουν εγγυήσεις ότι οι λογαριασμοί του νερού δεν θα αυξηθούν, οι τοπικές κοινωνίες και οι δήμοι χάνουν τον ουσιαστικό έλεγχο της διαχείρισης του νερού, δεν παρουσιάζονται στοιχεία για το πραγματικό κόστος, τις επένδυσης και τις επιπτώσεις της φερόμενης μεταρρύθμισης. Το νερό κινδυνεύει να αντιμετωπίζεται με καθαρά οικονομικά και όχι με κοινωνικά κριτήρια. 
Το προτεινόμενο νομοσχέδιο δεν περιορίζεται στην αντιμετώπιση των προβληματικών ΔΕΥΑ. Προωθεί μια συνολική αναδιάρθρωση του μοντέλου διαχείρισης των υδάτων, με μεταφορά κρίσιμων αρμοδιοτήτων από την Τοπική Αυτοδιοίκηση προς δύο μεγάλες ανώνυμες εταιρείες, ενώ την ίδια λογική απευθύνει και στη διαχείριση των αρδευτικών δικτύων. Δηλαδή, πρόκειται για μια επιλογή έντονου συγκεντρωτισμού που αποδυναμώνει τον ρόλο των δήμων και απομακρύνει τη λήψη αποφάσεων από τις τοπικές κοινωνίες.
 Παρά τις προειδοποιήσεις της Τοπικής Αυτοδιοίκησης και των φορέων του κλάδου, ποτέ δεν υπήρξε, κύριε Υπουργέ, ένα ολοκληρωμένο και μόνιμο πρόγραμμα στήριξής τους, με ευθύνη αυτής της Κυβέρνησης. Συσσώρευσαν οι επιχειρήσεις χρέη, ανέστειλαν επενδύσεις και οδηγήθηκαν βέβαια μετά στην  οικονομική ασφυξία. Η Κυβέρνηση τι έκανε; Έκανε ότι δεν έβλεπε. 
Όμως, την ίδια στιγμή η ίδια αυτή η κατάσταση χρησιμοποιήθηκε και χρησιμοποιείται τώρα. Τώρα χρησιμοποιείται η κατάσταση ως επιχείρημα για να παρουσιαστεί το μοντέλο των ΔΕΥΑ ως μη βιώσιμο και να προστεθεί η συγκέντρωση των αρμοδιοτήτων. Κι έτσι σταδιακά τι κάνουμε; Διαμορφώνεται ένα διαφορετικό μοντέλο από την Κυβέρνηση. Από τη δημόσια και αποκεντρωμένη παροχή μιας ζωτικής υπηρεσίας, σε ένα σύστημα που οι οικονομικοί δείκτες, η οικονομική βιωσιμότητα και η χρηματοδοτική ανταποδοτικότητα αποκτούν όλο ένα και μεγαλύτερο βάρος. 
Κρίσιμες επενδύσεις που είχαν ενταχθεί στον αρχικό σχεδιασμό του Ταμείου Ανάκαμψης τροποποιήθηκαν, υποβαθμίστηκαν ή απεντάχθηκαν. Κόλαφος οι απεντάξεις για την Κυβέρνηση! Δεν το λέτε ούτε το δικαιολογείτε. Τι να δικαιολογήσετε; Τα αδικαιολόγητα; Την ίδια στιγμή, όμως, που κρίσιμα έργα υποδομής καθυστερούν ή εγκαταλείπονται, προωθείται η θεσμική, υποτίθεται, αναδιάρθρωση τομέα. Τώρα ε; Τώρα που έληξε και η διάρκεια του Ταμείου Ανάκαμψης και Ανθεκτικότητας. (LA)
Με το νομοσχέδιο λοιπόν οι ΔΕYA οδηγούνται στις συγχωνεύσεις, οι αρμοδιότητες συγκεντρώνονται στην ΕΥΔΑΠ και το μοντέλο απευθύνεται στην άρδευση. Απευθύνεται και στην άρδευση. Η λειτουργία της ΕΥΔΑΠ δεν θα είναι κοινωνική περαιτέρω, αλλά ανταποδοτική και περαιτέρω κερδοσκοπική. Αυτό επισημαίνει το ΠΑΣΟΚ και λέει ότι η εξέλιξη αυτή δημιουργεί κίνδυνο σταδιακής εμπορευματοποίησης του νερού. 
Και να πω και κάτι για τους κάπως έχοντες σχέση με τη νομική; Μήπως μιλάμε για μια κατάσταση οιονεί ιδιωτικοποίησης; Λέω. 
Μπορεί λοιπόν η τυπική ιδιοκτησία των υποδομών να παραμείνει δημόσια. Όμως η λειτουργία των υπηρεσιών μεταφέρεται σε ανώνυμες εταιρείες, με εταιρικά και χρηματοοικονομικά κριτήρια. Καμία διασφάλιση για το μέλλον. Η οικονομική βιωσιμότητα είναι ασφαλώς αναγκαία. Δεν μπορεί, όμως, να αποτελεί αυτοσκοπό όταν πρόκειται για ένα θεμελιώδες κοινωνικό αγαθό και για ανθρώπινα δικαιώματα. 
Το ΠΑΣΟΚ αντιπροτείνει μια διαφορετική στρατηγική, με πέντε πυλώνες. Ο εισηγητής μας ανέφερε αναλυτικά και εξαιρετικά αυτούς τους πέντε πυλώνες. Το βασικό, λοιπόν, δίλημμα δεν είναι μεταρρύθμιση ή στασιμότητα. Είναι ποια μεταρρύθμιση χρειάζεται η χώρα. Και εδώ το ΠΑΣΟΚ προτείνει μια νέα ολοκληρωμένη εθνική πολιτική για τα ύδατα, που θα αντιμετωπίζει στο νερό δημόσιο αγαθό και εθνικό φυσικό πόρο, που δεν το αντιμετωπίζετε. Θα ενισχύσει την τοπική αυτοδιοίκηση, θα εξασφαλίζει βιώσιμες και σύγχρονες υποδομές και θα προστατεύσει τους πολίτες και τους παραγωγούς από δυσβάσταχτες επιβαρύνσεις. 
Χρειάζεται η χώρα ή δεν χρειάζεται άλλους φορείς; Δεν χρειάζεται η χώρα μεγαλύτερους φορείς. Χρειάζεται ισχυρούς δημόσιους θεσμούς, επενδύσεις στις υποδομές, αποκεντρωμένη διοίκηση και μια κοινωνικά δίκαιη πολιτική νερού. 
Ακούσαμε το πρωί: μα, θέλει το ΠΑΣΟΚ τόσες πολλές επιχειρήσεις δημοτικές να υπάρχουν; Εκατοντάδες; Μα, αλήθεια, τόσες εκατοντάδες δήμοι και κοινότητες υπήρχαν. Πότε η Νέα Δημοκρατία ψήφισε ένα μεταρρυθμιστικό πλαίσιο; Μήπως ψήφισε το «Καποδίστριας»; Όχι. Μήπως ψήφισε το «Καλλικράτης»; Όχι. Ε, τι μας λέει σήμερα; Ότι δήθεν κόπτεται για τα πολλά νούμερα, για τον μεγάλο αριθμό; Εδώ να υπάρχει μία αυτογνωσία και να μιλάμε για τα πράγματα όπως είναι. Πάντα αρνητικοί και στο «όχι» στις μεταρρυθμίσεις της Τοπικής Αυτοδιοίκησης η Νέα Δημοκρατία. Έλεγε «όχι». 
Δεν αποδεχόμαστε, λοιπόν, ότι η λύση στα τοπικά προβλήματα και ειδικότερα στην περιοχή μου, στην Κωπαΐδα και τα ΤΟΕΒ, είναι η χωρίς αξιολόγηση απορρόφησή τους από την ΕΥΔΑΠ, μια Κωπαΐδα των 260.000 στρεμμάτων που έμεινε έξω με ευθύνη της Κυβέρνησης Μητσοτάκη και της διαχειρίστριας Περιφερειακής Αυτοδιοίκησης Στερεάς Ελλάδος, από την εκτέλεση μεγάλων εγγειοβελτικών έργων από το Ταμείο Ανάκαμψης και Ανθεκτικότητας. Έμεινε έξω από το Πρόγραμμα Αγροτικής Ανάπτυξης και έμεινε έξω από τα μεγάλα έργα της διυπουργικής επιτροπής. Έξω. 
Αυτή είναι η πολιτική της Κυβέρνησης πάνω στα 260.000 στρέμματα και μιας περιφερειακής αυτοδιοίκησης φιλικά προσκείμενης, που αδράνησε από το 2014 και αρνήθηκε να προβεί στην ίδρυση φορέα διαχείρισης υδάτων Βοιωτίας. Και σήμερα να ξέρετε ότι ο πρώην οργανισμός Κωπαΐδας -ακούστε κύριοι συνάδελφοι της Νέας Δημοκρατίας- στην Περιφερειακή Αυτοδιοίκηση δεν έχει ούτε γραφείο, όχι τμήμα. Δεν υπάρχει ούτε γραφείο στη Διεύθυνση Αγροτικής Ανάπτυξης. Για να δείτε τα έργα και τις ημέρες αυτών που σας στηρίζουν και αυτά τα οποία κάνουν.
Γεννάται ένα μεγάλο πρόβλημα εδώ με το εισηγούμενο νομοσχέδιο. Ποιος θα αποφασίζει για ποιο έργο θα γίνει στην Κωπαΐδα; Ο αγρότης, η περιφέρεια, οι τοπικές κοινωνίες ή τα οικονομικά μοντέλα μιας εταιρείας που εσείς εξυπηρετείτε και αυτή θα αξιολογεί τις επενδύσεις; Όλα θα τα ξέρει αυτή η εταιρεία; 
Το νερό αποτελεί βασικό παραγωγικό συντελεστή. Συνδέεται άμεσα με το κόστος παραγωγής. Έχει έντονη εποχικότητα. Εξαρτάται από το είδος καλλιεργειών, τις τοπικές συνθήκες. Απαιτεί συνεχή παρουσία στα αντλιοστάσια και στα δίκτυα. Απαιτεί καθημερινή παρουσία στο πεδίο, γνώση τοπικών δικτύων, συμμετοχή των ίδιων των παραγωγών στην λήψη αποφάσεων. Δεν μπορεί λοιπόν αυτά να αντιμετωπίζονται απλά σαν μία ακόμα δραστηριότητα μιας μεγάλης εταιρείας ύδρευσης, που ευχαρίστως αποδέχτηκε η Περιφέρεια Στερεάς Ελλάδος. 
Το άρθρο 16, όπως έχει κατατεθεί, δεν στηρίζεται σε εξατομικευμένη αξιολόγηση της Κωπαΐδας, δεν εγγυάται επαρκώς την προστασία αγροτών και αποδυναμώνει την αποκεντρωμένη διαχείριση των αρδευτικών υποδομών. 
Εμείς για το άρθρο 16, κυρίες και κύριοι συνάδελφοι, όπως και για τα άρθρα 4, 28, 32, 33, 36, 39 έχουμε καταθέσει αίτημα ονομαστικής ψηφοφορίας και δεν μπορούμε να δεχτούμε ότι μία ανώνυμη εταιρεία θα αποφασίζει ποιες περιοχές θα έχουν προτεραιότητα. Δεν μπορούμε να δεχτούμε ότι η Περιφερειακή Αυτοδιοίκηση της Στερεάς Ελλάδος παραδίδει τις αρμοδιότητες χωρίς ισχυρές, θεσμικές ασφαλιστικές δικλείδες. Η Κωπαΐδα και οι ΤΟΕΒ και η διαχείρισή τους δεν είναι μία απλή τεχνική διαχείριση, όπως το θέλει η εισήγηση. Διαθέτουν συγκεκριμένη γνώση για καλλιέργειες, εδάφη, προϊόντα άρδευσης, γεωργικά αντλιοστάσια, κατανομή νερού. Παύει η σύνδεση διαχείρισης νερού και πραγματικών παραγωγικών αναγκών. 
Και τι γίνεται σε αντίθεση στην ΕΥΔΑΠ; Διακριτοί τίτλοι ύδρευσης και αποχέτευσης, αλλά επίσης και άρδευσης, χωρίς όμως να θεσπίζεται αντίστοιχος αυτοτελής κλάδος άρδευσης. Γιατί; Και γιατί δεν απαντάτε ως πλειοψηφία; Αυτό αφήνει ανοιχτό το ενδεχόμενο αδιαφανούς μεταφοράς κόστους ύδρευσης αποχέτευσης και υποβάθμιση αρδευτικών επενδύσεων έναντι των αναγκών της ύδρευσης και των τιμολογιακών επιβαρύνσεων. 
Αποτελεί πρόκληση η στάση και η συμπεριφορά της Κυβέρνησης στο νομοσχέδιο, χωρίς ρήτρα προστασίας αγροτικού τιμολογίου, χωρίς εκπροσώπηση αγροτών, χωρίς εθελοντική και αυτόματη υπαγωγή και χωρίς αξιολογική ιδιαίτερη κατάσταση για τους οργανισμούς εγγείων βελτιώσεων. 
Κυρίες και κύριοι Βουλευτές, το ΠΑΣΟΚ δεν αποδέχεται τη δημιουργία τετελεσμένων, όπως εισηγείται σήμερα η Κυβέρνηση. Δεσμευόμαστε, όπως είπε και ο εισηγητής μας, να καταργήσουμε το υπό ψήφιση θεσμικό πλαίσιο και να αντιστρέψουμε το υπόδειγμα διακυβέρνησης που εκφράζει αυτό. 
Ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΟΥΣΑ (Όλγα Γεροβασίλη): Πεντάλεπτη παρέμβαση από την Πρόεδρο της Πλεύσης Ελευθερίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μήπως θέλει ο κύριος Υπουργός να πει κάτι γι’ αυτά που τον ρωτήσαμε;
ΠΡΟΕΔΡΕΥΟΥΣΑ (Όλγα Γεροβασίλη): Δεν έχει ζητήσει ο Υπουργός τον λόγο. 
Άρα, κυρία Κωνσταντοπούλου, έχετε την πρώτη σας παρέμβαση, πεντάλεπτη.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Παπασταύρου, επειδή σας θυμάμαι να δείχνετε ιδιαίτερη ευαισθησία για την κόρη του Πρωθυπουργού, θα ήθελα να σας ρωτήσω εάν επιδοκιμάζετε και αν συμφωνείτε με τη στάση του Πρωθυπουργού την περασμένη Παρασκευή. Απευθυνόμενος σε εμένα ως γυναίκα Αρχηγό, μου είπε ότι βρίσκομαι σε οίστρο. Εκπλήσσεστε; Δεν το είχατε ακούσει; Είπε «Προφανώς βρίσκεστε σε κάποιο οίστρο, κυρία Κωνσταντοπούλου, επειδή είναι η αποκατάσταση της δημοκρατίας» και στη συνέχεια είπε ότι θα πρέπει να μου δείχνουν κατανόηση οι Βουλευτές σας. 
Εσείς δεν είστε εκλεγμένος, είστε διορισμένος. Έχετε μια παλιά σχέση και με την κυρία Μαρέβα Γκραμπόφσκι. Ήσασταν μαζί σε μία εταιρεία που ήταν και ο κ. Βαρβιτσιώτης, της Ομάδας Αλήθειας. Έτσι δεν είναι; Οι τρεις σας ήσασταν. Έχω μια καλή μνήμη, όπως έχουν όλες οι γυναίκες που βρίσκονται σε οίστρο, κυρία Ακρίτα. Έχετε λοιπόν αυτήν την παλιά σχέση, είστε διορισμένος στη θέση αυτή. Καλούσε όμως και τους εκλεγμένους να μου δείχνουν κατανόηση. 
Εγώ θα ήθελα τη θέση σας, διότι έχετε και εσείς μια προσωπική ευθύνη. Η κ. Μενδώνη και ο κ. Φωτήλας από υπουργικής θέσεως, διαχώρισαν απόλυτα τη στάση τους και καταδίκασαν. Ο κ. Μητσοτάκης δεν έχει καταδικάσει τον κ. Κυριαζίδη, γιατί ήταν σε συνάφεια με τη δική του τοποθέτηση. Ο Κυριαζίδης είναι ο καθρέφτης του Μητσοτάκη. Και τα περί οίστρου, κατανόησης και χειροκροτημάτων ήταν αυτά τα οποία προσκάλεσαν την ακραία και αγοραία επανάληψη του σεξιστικού οχετού του συνταξιούχου αστυνομικού Κυριαζίδη από τη Δράμα.
Θα ήθελα, λοιπόν, την τοποθέτησή σας και θα επαναλάβω, μιας και φαίνεται η Κυβέρνηση να μην τοποθετείται, ότι έχω δημόσια καταγγείλει ότι υπάρχει θύλακας εντός της Αστυνομίας που δρα σε πλαίσιο εγκληματικής οργάνωσης, μαζί με κυβερνητικά πρόσωπα. Και αυτός ο θύλακας κατελήφθη σήμερα μέσα στα υπόγεια της Βουλής. 
Ο Υπουργός σας, ο κ. Γεωργιάδης, αυτός που είπε ότι έχει αστυνομικούς που τον πληροφορούν για τις κινήσεις μου και πληροφορήθηκε για απόρρητη προανακριτική διαδικασία που δεν νομιμοποιείτο να γνωρίζει από φίλο του αστυνομικό, είναι ο ίδιος ο οποίος προχθές ομολόγησε ότι μεσολαβούσε στην Novartis για να καταβάλλονται χρήματα σε δημοσιογράφους. 
Η Ομάδα Αλήθειας που συνδέεται με την Blue Skies της οποίας είναι συνδεδεμένος ο ιδιοκτήτης, ο κ. Βαρβιτσιώτης, με τον οποίο είχατε μαζί την εταιρεία και με την κ. Γκραμπόφσκι, επίσης, φαίνεται ότι δρα με τριγωνικούς τρόπους και μάλιστα υπάρχουν στελέχη της Κυβέρνησης και πλέον ο Γραμματέας της Νέας Δημοκρατίας, ο κ. Κυρανάκης, ο οποίος ήταν έμμισθος υπάλληλος της Ομάδας Αλήθειας. 

Γιατί τα λέω όλα αυτά; Γιατί βλέπω ότι υπάρχουν μια σειρά από δημοσιεύματα, που ξαφνικά βγαίνουν, όπου προσπαθούν την καταγγελία που έχω κάνει εγώ για παρακρατική δράση μέσα στη Βουλή να την εμφανίσουν σαν είδηση, «Η Κωνσταντοπούλου ζήτησε τη σύλληψη δημοσιογράφου».
Θέλω, λοιπόν, να ξεκαθαρίσουμε τα εξής κι από κει και πέρα να αναλάβουν την ευθύνη τους και αυτά τα μέσα. Το «Athens Voice» έχει γίνει πια σαν το «toManifesto». Πόσα χρήματα δίνει η Κυβέρνηση σε αυτά τα μέσα; Η κ. Βασιλική Πολύζου -που έχει καταγγελθεί για εγκληματική οργάνωση- φέρει αποδεδειγμένα έτερο όνομα. Εμφανίζεται εδώ σαν Βασιλική Πολύζου δημοσιογράφος, ενώ το όνομά της -αυτό με το οποίο έκανε δικαιοπραξίες μέχρι και πριν από πέντε χρόνια- είναι Βέρα Τζιρίδη. Εμφανίζεται σαν γεννημένη στη Θεσσαλονίκη, ενώ είναι γεννημένη στην Τιφλίδα Γεωργίας. Αυτό το πρόσωπο είναι δημοσιογράφος; Πού είναι εδώ μέσα στη Βουλή και κατελήφθη, καταλαμβάνεται να κάνει επιθέσεις, ειδικά σε ένα κόμμα και σε μια πολιτική Αρχηγό -σε εμένα και στην Πλεύση Ελευθερίας- και ταυτόχρονα βρίσκεται σε σύνδεση με ένα κόμμα, το δικό σας;
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Δεν ήταν συνεργάτης σας;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, κύριε Παπασταύρου. Ήταν υποψήφια; Δεν ήταν. Σας παρακαλώ.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Δεν είχατε τσεκάρει τα ονόματα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, δεν τα είχαμε τσεκάρει. Πέσαμε θύματα. Πέσαμε θύματα απάτης. Εσείς τώρα που το ακούτε, θα συνεχίσετε να υποθάλπετε αυτήν τη διαδικασία;
Βλέπω επίσης ότι είναι δήθεν εργαζόμενη. Όχι, δεν υπήρξε ποτέ εργαζόμενη. Αντιθέτως, κατάφερε χωρίς να είναι εργαζόμενη, να ενθυλακώσει, να αποσπάσει από την Πλεύση Ελευθερίας και από τον εκπαιδευτικό μας φορέα «Δικαιοσύνη για Όλους» σχεδόν 40.000 ευρώ σε πέντε μήνες, σε περίοδο που η οικονομική διευθύντρια ήταν σε αναρρωτική άδεια. Και ερευνάται πώς απέσπασε αυτές τις 40.000 ευρώ μέσα σε πέντε μήνες. Δεν νομίζω ότι αυτοί είναι οι μισθοί των δημοσιογράφων. 
Έχει καταληφθεί να έχει μια ΙΚΕ στο όνομά της και τα τιμολόγια στην ΙΚΕ αυτή έχει εκδώσει -το έχω ξαναπεί στη Βουλή και προσπαθείτε να τα θάψετε- η οποία ήταν σε αναστολή λόγω παραβίασης των κανόνων διαφάνειας -αυτών που παραβιάζει και η Κυβέρνησή σας- και δηλώνει γραφεία σε χώρο στον οποίο δεν εδρεύει. Το κατέγραψε ο δικαστικός επιμελητής. 
Αυτά, λοιπόν, είναι τα πρόσωπα με τα οποία η Κυβέρνηση με αστυνομικούς θύλακες κάνει τέτοιου είδους βρώμικο παρακρατικού τύπου πόλεμο, σε κόμμα και σε κοινοβουλευτική Αρχηγό;
Θέλετε να πάρετε θέση; Γιατί βλέπω ότι γνωρίζετε πολλά και προσπαθείτε κιόλας να τοποθετηθείτε συκοφαντικά. Αν έχετε θέση και ενημέρωση, παρακαλώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΟΥΣΑ (Όλγα Γεροβασίλη): Επόμενος ομιλητής είναι ο κ. Γεώργιος Σταμάτης, Βουλευτής της Νέας Δημοκρατίας. Μετά θα μιλήσει ο Κοινοβουλευτικός Εκπρόσωπος κ. Χήτας, η κ. Λινού και ο κ. Αμυράς.
Κύριε Σταμάτη, έχετε τον λόγο. 
ΓΕΩΡΓΙΟΣ ΣΤΑΜΑΤΗΣ: Ευχαριστώ, κυρία Πρόεδρε.
Κύριε Υπουργέ, κυρία Υφυπουργέ, αξιότιμη κυρία Πρόεδρε, κυρίες και κύριοι συνάδελφοι, εγώ τοποθετήθηκα χθες στην Επιτροπή Ισότητας για αυτό που συνέβη. Εδώ εκπροσωπώ τον εαυτό μου, αλλά είμαι μέλος της Νέας Δημοκρατίας. Και προφανώς πιστεύω -και γι’ αυτό υπηρετώ τη Νέα Δημοκρατία- ότι η Νέα Δημοκρατία είναι υπέρ της αυτοδιάθεσης του κάθε ανθρώπου και προφανώς είμαστε εναντίον οποιουδήποτε λόγου που δεν έχει να κάνει με τα δημοκρατικά πλαίσια ή που είναι εναντίον προφανώς της προσβολής του ατόμου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για τον σεξισμό του Κυριαζίδη ειδικά;
ΓΕΩΡΓΙΟΣ ΣΤΑΜΑΤΗΣ: Τοποθετήθηκα. Αυτή είναι και η άποψή μου. Τη γνωρίζετε έτσι κι αλλιώς.
ΕΛΕΝΑ ΑΚΡΙΤΑ: Ο κ. Σταμάτης τοποθετήθηκε χθες. Ήμουν παρούσα.
ΓΕΩΡΓΙΟΣ ΣΤΑΜΑΤΗΣ: Κυρίες και κύριοι συνάδελφοι, πριν ξεκινήσω να πω αυτά που θέλω για το συγκεκριμένο νομοσχέδιο, θέλω να πω, γιατί το κρίνω πολύ σημαντικό μιας και σήμερα -θα το αναφέρω και αύριο ενδεχομένως στην ομιλία μου στο νομοσχέδιο του Υπουργείου Δικαιοσύνης- είναι η παγκόσμια ημέρα εναντίον της εμπορίας ανθρώπων. Περίπου πάνω από το 30% του διασυνοριακού εμπορίου έρχεται από πολίτες που τους εκμεταλλεύονται από αφρικανικές χώρες κι αυτό είναι κάτι το οποίο πρέπει να μας προβληματίσει.
Χαίρομαι που σήμερα στο Υπουργικό Συμβούλιο παρουσιάστηκε η νέα Ευρωπαϊκή Οδηγία που θα έρθει προς κύρωση στη Βουλή. Είναι πολύ σημαντικό ότι εκεί θα ενισχυθεί η καταπολέμηση της εμπορίας ανθρώπων και στο κομμάτι της οικιακής δουλείας και στον εξαναγκασμό εγκληματικών πράξεων, αλλά και στο κομμάτι της επαιτείας. Απλά ήθελα να το αναφέρω.
Κυρίες και κύριοι συνάδελφοι, πέρυσι εορτάστηκαν τα εκατό χρόνια από την ίδρυση της ΕΥΔΑΠ. Κι αν δύο άνθρωποι είχαν ρόλο σ’ αυτό που συνέβη, προφανώς ο πρώτος ήταν ο Ελευθέριος Βενιζέλος, όταν φώναξε εδώ την αμερικανική εταιρεία Ούλεν για να αποκτήσει η Αθήνα πόσιμο νερό και όχι νερό από τα πηγάδια το οποίο υπήρχε στο παρελθόν. Και βέβαια ο επόμενος που έκανε τη μεγαλύτερη μεταρρύθμιση ήταν ο Κωνσταντίνος Καραμανλής ουσιαστικά, ο οποίος έφτιαξε ένα ολοκληρωμένο πλαίσιο διαχείρισης νερών της ΕΥΔΑΠ.
Αξίζει να πούμε επίσης για δύο ανθρώπους, που δεν βρίσκονται κι αυτοί στη ζωή, τον Κωνσταντίνο Μητσοτάκη, με τα μέτρα που πήρε στις αρχές της δεκαετίας του 1990 κατά της λειψυδρίας, αλλά και τον Κωνσταντίνο Σημίτη.
Όσον αφορά αυτό το νομοσχέδιο θέλω να πω τα εξής. Πλέον το νερό, κι εμείς πιστεύουμε στη Νέα Δημοκρατία παρόλο κάποιοι μας αμφισβητούν, ότι το νερό είναι και δημόσιο και κοινωνικό αγαθό κι έτσι πρέπει να ναι. Κι όσο κι αν έψαξα στο νομοσχέδιο να δω ότι δεν ισχύει αυτό, δεν το βρήκα.
Ξέρετε, χθες υπήρχε ένα άλλο νομοσχέδιο και πάλι υπήρξε μια, αν θέλετε, επιχειρηματολογία η οποία κατερρίφθη από την αρμόδια Υπουργό, όπως θα καταρριφθεί κι από τον αρμόδιο Υπουργό στο σημερινό νομοσχέδιο, ότι εκχωρούμε την πολιτιστική μας κληρονομιά. Το 90% των μετοχών είναι στο Υπουργείο Οικονομικών και το 10% στο Υπουργείο Πολιτισμού, χωρίς τη δυνατότητα εκχώρησης μετοχών σε ιδιώτες. Οπότε πώς γίνεται ξεπούλημα, ειδικά όταν αφορά κυλικεία, αναψυκτήρια κ.ο.κ.;
Η κλιματική κρίση και η κλιματική αλλαγή ουσιαστικά χτυπούν τον κώδωνα του κινδύνου και θα πρέπει να δούμε πώς μπορούμε να προφυλαχτούμε, αλλά κυρίως πώς μπορούμε να επενδύσουμε στην επόμενη μέρα. Είναι γνωστό, και το λέω στους συναδέλφους που είναι από αγροτικές περιοχές, ότι ποτέ δεν υπήρξε μέριμνα για το νερό το οποίο σπαταλούσαμε χρόνια στις αγροτικές περιοχές. Περίπου το 70% του πόσιμου νερού στη χώρα μας δεν αξιοποιήθηκε όπως θα έπρεπε.
Θέλω να σας πω ένα παράδειγμα, ένα γεγονός. Δεν είναι τυχαίο, παρόλα τα προβλήματα της ΕΥΔΑΠ, παρόλα τα προβλήματα όλων των δικτύων νερών σε όλους τους δήμους, ότι το νερό της χώρας μας είναι το ποιοτικότερο νερό σε σχέση με τις χώρες της Ευρωπαϊκής Ένωσης, που δεν τολμάς να ανοίξεις τη βρύση για να πιείς νερό, ούτε καν να πλύνεις τα χέρια σου πολλές φορές. Αυτό τι δείχνει; Σημαίνει τρία πράγματα. Σημαίνει εργαζόμενους που αγαπάνε τη δουλειά τους. Σημαίνει ένα δίκτυο που φτιάχτηκε όπως έπρεπε να φτιαχτεί. Και σημαίνει προφανώς ότι και τα χρήματα που έδωσε ο Έλληνας φορολογούμενος δεν πήγαν χαμένα για τη χώρα μας. Είμαστε από τις ελάχιστες χώρες χωρίς συστήματα στο παρελθόν αποστράγγισης νερού κ.ο.κ.
Κι αυτό είναι, αν θέλετε, μια περιουσία την οποία έρχεται το παρόν νομοσχέδιο να ενισχύσει, δηλαδή αυτό που όλοι θέλουμε, τον δημόσιο χαρακτήρα του νερού.
Νομίζω ότι τα έχουν πει καλύτερα από εμένα και ο εισηγητής μας κ. Σταμενίτης και οι υπόλοιποι συνάδελφοι, όμως μπορούμε να έχουμε οικονομίες κλίμακος; Μπορούμε να έχουμε χρηματοδοτήσεις; Μπορούμε να έχουμε τεχνογνωσία; Μπορούμε να εξελίξουμε το ανθρώπινο δυναμικό; Μπορούμε να είμαστε μέσα σε ένα ευρωπαϊκό πλαίσιο διαχείρισης υδάτων; Και στο τέλος της ημέρας, το πιο σημαντικό, το ποιοτικότερο νερό της Ευρώπης μπορεί να είναι και το φθηνότερο της Ευρώπης; Και η απάντηση είναι «ναι».
Και ταυτόχρονα θέλω -εγώ δεν ήμουν, αλλά έψαξα να διαβάσω περισσότερα πράγματα- τα δισεκατομμύρια που εξαγγέλθηκαν πέρυσι, παρουσία του Πρωθυπουργού από τον Υπουργό, στα εκατό χρόνια της ΕΥΔΑΠ. Αυτό που γίνεται αυτήν τη στιγμή όσον αφορά τη διαχείριση των υδάτινων πόρων στη χώρα μας, δεν έχει ξαναγίνει. Επί της ουσίας, δεν έχει προηγούμενο.
Και αντί να δούμε πώς εμείς εδώ, ως Βουλευτές, με τις παρατηρήσεις μας, με τις απόψεις μας να βελτιώσουμε ένα νομοσχέδιο, ερχόμαστε να καταγγείλουμε. Το νομοσχέδιο είναι σε απολύτως 100% σωστή κατεύθυνση. 
Θα ήθελα, όμως, να πω και κάτι άλλο, απευθυνόμενος κυρίως στην ενσυναίσθηση του κυρίου Υπουργού. Θα πρέπει να βρούμε όπως ρυθμίζονται τα χρέη της ΕΥΔΑΠ, των διαφόρων εταιρειών, θα πρέπει, κύριε Υπουργέ, αυτήν τη στιγμή -αφού δεν έχουμε καταφέρει όχι ως Κυβέρνηση, ως πολιτεία εν γένει- να δούμε πώς συμπολίτες μας που ζουν σε καταυλισμούς -και αναφέρομαι στους Έλληνες τσιγγάνους- θα έχουν πρόσβαση σε καθαρό και πόσιμο νερό. Αυτό είναι όχι μόνο ένας δείκτης πολιτισμού, είναι κάτι το οποίο πρέπει να το κάνουμε και εκεί πρέπει οι δήμοι, οι δήμαρχοι -γιατί σε αυτούς ανήκουν χωρικά- να έρθουν με συγκεκριμένες προτάσεις. 
Εμείς έχουμε καταθέσει στο παρελθόν προτάσεις πώς μπορεί να γίνει αυτό -και επειδή είστε Υπουργός όχι μόνο Περιβάλλοντος και Ενέργειας- αντίστοιχα στο θέμα της ενέργειας και της ρευματοκλοπής. Νομίζω ότι στην επόμενη διακυβέρνηση Κυριάκου Μητσοτάκη, έχοντας λυθεί πάρα πολλά πράγματα και με στόχο το 2030, δεν θα υπάρξουν αυτά τα φαινόμενα, τα οποία δημιουργούν κοινωνικό αποκλεισμό, δημιουργούν αντιτσιγγανισμό, στιγματισμό και στο τέλος της ημέρας μιλάμε για Έλληνες πολίτες. 
Κλείνοντας, θα ήθελα να αναφέρω ότι πλέον έχουν ξεκινήσει πολύ ωραίες δράσεις της Κοινωνίας των Πολιτών για άστεγους συμπολίτες μας, που τους προσφέρουν τη δυνατότητα να κάνουν ένα μπάνιο κ.ο.κ.. 
Κύριε Υπουργέ, θα σας καλέσω μέσα στις επόμενες μέρες να επισκεφθούμε αυτές τις δράσεις για να δούμε την αξία του νερού, όχι μόνο ως πόσιμο, αλλά πώς μπορεί να ανακουφίσει έναν πολίτη ο οποίος βρίσκεται στον δρόμο, ο οποίος δεν έχει στέγη, ο οποίος μπορεί να πάει να πλύνει τα ρούχα του. Και εκεί νομίζω ότι πρέπει την επόμενη μέρα να δούμε περισσότερα σε αυτό το σημείο. 
Και πάλι σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κυρία Πρόεδρε, θα ήθελα τον λόγο.
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει η κ. Κωνσταντοπούλου, για τρία λεπτά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αφού τελειώσουν οι αλληλοφιλοφρονήσεις μεταξύ του κ. Σταμάτη και του κ. Παπασταύρου.
Ξέρετε, κύριε Σταμάτη και αυτό που είχατε κάνει τότε εσείς, που είχατε πάει στον Πάνο Ρούτσι την ώρα που έκανε την απεργία πείνας και του είπατε «εγώ έχω δει φωτογραφία του παιδιού σου, μην κάνεις απεργία πείνας» και αυτό είναι στο ίδιο πλαίσιο της παρακρατικού τύπου λειτουργίας της διακίνησης ψευδοπληροφοριών και όλης αυτής της ΚΥΠατζίδικης δράσης, για την οποία -μολονότι κάνω συγκεκριμένη καταγγελία δημόσια, εδώ στο Βήμα της Βουλής-, κύριε Παπασταύρου, παραμένετε σιωπηλός. Και αυτό δείχνει πρώτον ότι αντιλαμβάνεστε και πόσο σοβαρό είναι το ζήτημα και πόσο σοβαρή θα είναι η έκθεσή σας, αν μιλήσετε, είναι όμως εξίσου σοβαρή για το γεγονός ότι δεν μιλάτε. 
Η κ. Γεροβασίλη έχει διατελέσει Υπουργός Προστασίας του Πολίτη, έχει ζήσει τη δολοφονία του Ζακ Κωστόπουλου και ξέρουμε και ποιος υπερασπίστηκε τους αστυνομικούς που ενεπλάκησαν στην δολοφονία, ο κ. Πλεύρης, που κάθεται μαζί σας στα υπουργικά έδρανα. Ήταν μάλιστα εκείνος ο οποίος κατήγγελλε όποιον έλεγχε τους αστυνομικούς αυτούς που ενεπλάκησαν. 
Και γι’ αυτό δεν είναι για μένα παράξενο για το κόμμα σας -με εξαιρέσεις τις οποίες προσκαλώ να διαχωρίσουν τη θέση τους- ούτε ότι συγκαλύψατε πάρα πολύ γρήγορα το τροχαίο μπροστά στη Βουλή με το υπηρεσιακό όχημα της κ. Μπακογιάννη και δεν δόθηκε ποτέ η αποτύπωση από τις κάμερες ούτε ότι κρατήσατε -εννέα μήνες μετά από καταγγελία βιασμού- αστυνομικό εδώ μέσα στη Βουλή, τον αστυνομικό που είχε καταγγελθεί για βιασμό της συζύγου του και αποκαλύφθηκε ότι είχε καταγγελθεί και για βιασμούς των παιδιών του. Τον κρατούσε ο κ. Τασούλας στη Βουλή εννέα μήνες μετά την καταγγελία, από τον Φλεβάρη μέχρι τον Νοέμβριο του 2024, που τελικώς υποχρεώθηκε να τον διώξει. 
Αυτά, λοιπόν, είναι πάρα πολύ σοβαρά. Δεν μιλάτε, εμείς όμως δεν πρόκειται να το βουλώσουμε, όπως θα θέλατε, εκτός αν πρέπει να μας κλείσετε αλλιώς το στόμα, φέρνοντας τον Ξυλούρη να μας στρίψει το λαρύγγι και με άλλους τέτοιους τρόπους. Με αυτούς συμφύρεστε, με αυτούς ταυτίζεστε, αυτούς καλύπτετε.
Ζήτησα, όμως, να κάνω παρέμβαση και για να υπογραμμίσω τη σιωπή σας και για να σας υπομνήσω ότι έχουμε θέσει διά του Κοινοβουλευτικού μας Εκπροσώπου πριν από πάρα πολλή ώρα, το ζήτημα ότι σήμερα αντί να κηρυχθεί εθνικό πένθος για τους τρεις πυροσβέστες μας -εποχικό, πενταετούς θητείας και μόνιμο- εσείς συζητάγατε με τρέχοντα τρόπο με τον Πρωθυπουργό για πυρηνική ενέργεια. Και φέρατε το θέμα της πυρηνικής ενέργειας την ώρα που καίγεται ο τόπος και δεν μπορείτε να προστατεύσετε τους πολίτες ούτε από τις φωτιές, επειδή κάνουν τα μάτια σας δολάρια όπως κάνουν στα κόμικς για τις μπίζνες σχετικά με την πυρηνική ενέργεια. 
Θέλετε να κάνετε μελέτες για τα καλά και τα κακά της πυρηνικής ενέργειας. Δεν γνωρίζετε το κίνημα το διεθνές κατά της πυρηνικής ενέργειας; Δεν γνωρίζετε τους κινδύνους που ενέχει για την κοινωνία η πυρηνική ενέργεια; Δεν μάθατε τίποτα από το Τσερνομπίλ, από τη Φουκουσίμα, δεν μάθατε τίποτα από όλα αυτά; Και όλα αυτά προσπαθείτε να τα περάσετε στη ζούλα χωρίς λέξη; 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.
ΚΩΝΣΤΑΝΤΙΝΟΣ ΧΗΤΑΣ: Ξεκινάμε γρήγορα, γρήγορα. 
Τροπολογία, δύο άρθρα τα οποία θέλουμε να τα ψηφίσουμε που αφορούν στους γεωργούς μας, στους αγρότες μας και δεν μπορούμε γιατί έχετε ένα τρίτο άρθρο μέσα, το οποίο ψάξαμε να δούμε τι είναι, κύριε Υπουργέ, και ρωτήσαμε και εσάς κάποια στιγμή σε τι αφορά αυτή η εξαίρεση, αυτό το κτίριο στη Θεσσαλονίκη που είναι δεκαέξι χιλιάδες τετραγωνικά. Ψάξαμε και είδαμε το Παλατάκι. 
Το Παλατάκι για εμάς τους Θεσσαλονικιούς και όχι μόνο, κύριε Αμανατίδη, είναι ένα στολίδι της πόλης, ένα μνημείο. Μιλάμε για το Παλατάκι. Ούτως ή άλλως δεν ταυτιζόμαστε, κύριε Παπασταύρου, με τους δανειστές σε καμία περίπτωση, γιατί ανήκει στο Υπερταμείο. Να δεσμευτεί δημόσια η Κυβέρνηση σήμερα, όταν πάρετε τον λόγο, όταν μιλήσετε μετά ή αύριο, να δεσμευτείτε δημόσια ότι δεν θα πουληθεί το Παλατάκι σε ιδιώτη. Και ξέρουμε πολύ καλά τι λέμε. Έχουν πουληθεί τα πάντα. Έλεος! Σε λίγο θα πουλήσετε και τον Λευκό Πύργο πάνω. Δεν έχει μείνει τίποτα. Πραγματικά, δεν έχει μείνει τίποτα. Ακούμε διάφορα, δεν θα μπω σε ονόματα επιχειρηματία που εξέφρασε ενδιαφέρον κ.λπ., κ.λπ.. 
Εμείς προειδοποιούμε και λέμε, αλλά έχουμε και το πρόβλημα να ψηφίσουμε την τροπολογία που έχει δύο διατάξεις που θέλουμε να στηρίξουμε για τους αγρότες μας. Και κοπανάτε μέσα και το Παλατάκι -δεν το αναφέρατε καν, το ψάξαμε και το βρήκαμε ότι ήταν το Παλατάκι- και μας δένετε τα χέρια. Αυτά για την τροπολογία.
Νομοσχέδιο, δεν έχω πολύ χρόνο. Θα πληρώνουμε πιο ακριβό νερό, ναι ή όχι; Ναι, 1-0. Αν λέτε «όχι» να κρατήσουμε το βίντεο, ο μήνας έχει 30, η Κυβέρνηση στις 30 Ιουλίου του 2026 λέει στους Έλληνες ότι δεν θα πληρώνουν πιο ακριβό νερό. Ο λογαριασμός που θα έρχεται θα είναι φθηνότερος ή ίδιος με αυτόν που έρχεται τώρα. Εμείς λέμε ότι θα έρχεται ακριβότερος, ο χρόνος θα δείξει ποιος θα δικαιωθεί. 
Μεταβιβάζετε τοπικές δημοτικές επιχειρήσεις μη κερδοσκοπικού χαρακτήρα, που είναι ούτως ή άλλως σε ΑΕ, οι οποίες είναι εισηγημένες στο Χρηματιστήριο όπου κατέχουν ιδιώτες. Είναι οι μέτοχοι και κατέχουν περίπου το 40% των εταιρειών, ναι ή όχι; Ναι. Θα ενσωματώνεται το κέρδος αυτών των εταιρειών στα τιμολόγια; Ναι. Θα πληρώσει ο πολίτης μόνο την παροχή υπηρεσιών ή και τα κέρδη των ΑΕ, γιατί δεν έχω τις ΑΕ να είναι τόσο φιλεύσπλαχνοι, για κάποιο λόγο έχουν κάνει αυτές τις εταιρείες να παίρνουν και κάνα φράγκο -και καλά κάνουν οι άνθρωποι- αλλά μακριά από το νερό, για τον Θεό! 

Για ποιον λόγο το κάνετε; Έχουν χρέη οι ΔΕΥΑ, κύριε Παπασταύρου, αυτή τη στιγμή που μιλάμε; Όχι. Έχουν ταμειακή αυτοτέλεια; Έχουν. Πληρώνουμε κάτι εμείς, το κράτος, οι πολίτες για τις ΔΕΥΑ; Όχι. Βγαίνει ή δεν βγαίνει η δουλειά, να το πούμε έτσι απλά και λαϊκά. Μια χαρά βγαίνει, αφού πάει καλά.
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Δεν βγαίνει.
ΚΩΝΣΤΑΝΤΙΝΟΣ ΧΗΤΑΣ: Ε, βέβαια, δεν βγαίνει. Φροντίστε, λοιπόν, να βγει.
Εγώ ήθελα από χθες να μιλήσω, αλλά όταν το είδα δεν υπήρχε Ολομέλεια. Θα έσκαγα, αν δεν μιλούσα γι’ αυτό σήμερα. Εγώ ντρέπομαι, κύριε Παπασταύρου, πραγματικά, με όλο τον σεβασμό σε εσάς, το Σώμα και τις αντιρρήσεις που έχουμε  με τη Νέα Δημοκρατία και πραγματικά, θέλω να ρωτήσω κάτι. Μισείτε τους Έλληνες στην Κυβέρνηση; Είναι φοβερό αυτό το πράγμα. Εγώ δεν θα μείνω τώρα μόνο στο τι ζήσαμε με τον γάμο των ομοφυλόφιλων κλπ., αλλά είναι δυνατόν να βγαίνει η Υπουργός Οικογένειας -και καλά- και να κάνει τέτοιες δηλώσεις; Από τη μία έχουμε εσάς, κύριε Παπασταύρου, τη Νέα Δημοκρατία, με τον γάμο των ομοφυλόφιλων, από την άλλη έχουμε τον «ευαίσθητο», που μας προέκυψε, Σαμαρά -ναι, κάνει παρεμβάσεις φοβερές ο Σαμαράς- ο οποίος έφερε και ψήφισε τον αντιρατσιστικό νόμο, τον ανθελληνικό αυτό νόμο με τον οποίο ταλαιπωρούνται τόσοι Έλληνες. Και τώρα ήρθε η Μιχαηλίδου να μας πει τι; Ότι δεν θα υπάρχει οικογένεια με δύο και τρία παιδιά. 
Δείτε, όμως, τώρα, θέλω να σας πω για τη φυσιογνωμία. Δείτε με τι ύφος βγήκε χθες. Όταν δεν κατάλαβε τι σάλος θα προκληθεί, τι ύφος είχε. Είχε ένα αυστηρό ύφος, με γνώση του αντικειμένου, υπηρετώντας τη woke ατζέντα στην οποία έχει γαλουχηθεί. Γιατί αυτό είναι η Δόμνα Μιχαηλίδου, είναι ένα παιδί της woke ατζέντας. Αυτό είναι. Μην μας το παίζει εμάς τώρα φιλελεύθερη και οτιδήποτε. Είναι ένα παιδί της woke ατζέντας. 
Τι έλεγε χθες; Ήταν σκληρή, εγώ την έβλεπα. Ότι δεν θα υπάρχει ελληνική οικογένεια του μέλλοντος. Προσέξτε, εγώ το ξέρω ότι δεν γίνεται αυτό. «Inclusion και διαφορετικότητα», με ύφος! Μιλάει για την οικογένεια η Υπουργός Οικογένειας της Ελλάδος. Και ας θυμηθώ το βιβλίο του Προέδρου μας πριν τριάντα χρόνια, «Η Ελλάδα που αιμορραγεί» -συγγνώμη, Πρόεδρε, η Ελλάδα αιμορραγεί και δικαιώνεσαι σε αυτό- και έχουμε Υπουργό της Οικογένειας να λέει για inclusion και για διαφορετικότητα και δεν μπορεί να πει ότι θα είναι η ίδια η οικογένεια, η τυπική οικογένεια στο μέλλον. Το μέλλον, λέει, είναι η τυπική οικογένεια με δύο γονείς και τρία παιδιά. Να δημιουργήσουμε, λέει, τις ελευθερίες. Ποιες ελευθερίες ακριβώς; 
Κι αφού γίνεται ο κακός χαμός, αγαπητέ κύριε Παπασταύρου -γιατί είμαστε και άνθρωποι της επικοινωνίας- βγαίνει σήμερα με ένα -σημειολογικό κι αυτό- στενό αυστηρό σακάκι στην ΕΡΤ απολογητικά, με το βλέμμα κατεβασμένο, τόσο γλυκιά και τόσο ταπεινή, καμία σχέση με την έπαρση τη χθεσινή, καμία σχέση, με μια άκρως απολογητική διάθεση. 
Εγώ θέλω να ρωτήσω το εξής, αφού δεν είπε τίποτα κακό εχθές και το παρεξηγήσαμε όλοι, γιατί βγήκε να απολογηθεί σήμερα; Τι βγήκε να απολογηθεί; Αφού δεν είπε τίποτα κακό. Εγώ βλέπω, όμως, και πολλούς, πάρα πολλούς Νεοδημοκράτες να αντιδρούν. Εγώ μπήκα σε άρθρο στο «Πρώτο Θέμα», που είναι δικό σας site εκατό-μηδέν…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Χίλια-μηδέν!
ΚΩΝΣΤΑΝΤΙΝΟΣ ΧΗΤΑΣ: Χίλια-μηδέν. Κλείνουμε στο χίλια-μηδέν.
Όλα τα σχόλια από κάτω, δεν καταλαβαίνετε τι λένε! Νεοδημοκράτες είναι. Δεν είναι της Ελληνικής Λύσης αυτοί οι άνθρωποι. 
Και δείτε τώρα το ύφος το σημερινό. «Δεν εννοούσα αυτό» και «Είμαι από πυρηνική οικογένεια». 
Ακούστε κάτι. Αν υπήρχε σοβαρή κυβέρνηση, για μια Ελλάδα που πραγματικά αιμορραγεί, για ένα έθνος το οποίο πραγματικά σβήνει, με ένα δημογραφικό να μας πνίγει και έχουμε Υπουργό την «κυρία woke ατζέντα» να λέει τέτοια πράγματα για την ελληνική οικογένεια, έπρεπε ο Μητσοτάκης να την παραιτήσει χθες.
Ερώτηση και κλείνω: Γιατί δεν την παραιτεί; Δεν τα λέει η Δόμνα η Μιχαηλίδου από μόνη της αυτά. Η Δόμνα η Μιχαηλίδου, όπως και οι περισσότεροι, αν όχι όλοι οι Υπουργοί της Κυβερνήσεως αυτής, είναι το πρόσωπο, κύριε Παπασταύρου, του ίδιου του Μητσοτάκη και της ίδιας της Νέας Δημοκρατίας. 
Αυτή είναι η ατζέντα που υπηρετείτε, αυτή την Ελλάδα θέλετε, αυτή την οικογένεια θέλετε, αυτόν τον γάμο θέλετε με ομοφυλόφιλους, μια διαλυμένη ελληνική οικογένεια, μια οικογένεια με μηδέν παιδιά, με μισό παιδί, με δυο άντρες, με τρεις άντρες, με ό, τι θέλετε εσείς! Πάντως μισείτε την κανονική οικογένεια και το δείχνετε νομοθετικά, το δείχνετε στην πράξη, το δείχνετε με τις κουβέντες σας, με τις δηλώσεις σας, με τη στάση σας και με όλα όσα έχετε στήσει. 
Και αυτά όλα μαζεύονται και θα γίνει το «ταμείο» στο τέλος. Τον Οκτώβριο θα είναι; Τον Νοέμβριο θα είναι; Τον Απρίλιο θα είναι; Τον Μάιο θα είναι; Όποτε θέλετε να είναι, το «ταμείο» θα γίνει και θα πληρώσετε τον λογαριασμό. 
Ευχαριστώ πολύ. 
ΠΡΟΕΔΡΕΥΟΥΣΑ (Όλγα Γεροβασίλη): Έχει τον λόγο για τρίλεπτη παρέμβαση ο Κοινοβουλευτικός Εκπρόσωπος της Νέας Δημοκρατίας. 
Ορίστε, κύριε Σιμόπουλε. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κυρία Πρόεδρε. 
Το «ταμείο» θα γίνει. Βέβαια μέχρι να γίνει το «ταμείο», θα δούμε και μία μάχη της Ελληνικής Λύσης με κόμμα το οποίο ακόμη δεν υπάρχει. Και αυτή η μάχη θα είναι ανελέητη. 
Όσον αφορά το συγκεκριμένο θέμα, όλοι γνωρίζουμε ότι σήμερα, εκτός από αυτό το οποίο ονομάζεται ελληνική πυρηνική οικογένεια, υπάρχει η οικογένεια η πολύτεκνη, η οποία και αυτή είναι πυρηνική, υπάρχει οικογένεια μονογονεϊκή, υπάρχουν άνθρωποι οι οποίοι είναι χωρισμένοι και οι οποίοι παίρνουν τα παιδιά τους με τη συνεπιμέλεια μια βδομάδα ο ένας, μια βδομάδα ο άλλος. Υπάρχουν, επίσης, οικογένειες οι οποίες έχουν διαλυθεί και αντιμάχονται σήμερα ο ένας με τον άλλον και αυτό είναι εις βάρος των παιδιών. Υπάρχουν οι ανάδοχες οικογένειες. Υπάρχουν οικογένειες οι οποίες περιμένουν να γίνουν ανάδοχες. 
Θέλω να πω, λοιπόν, να μην διαστρεβλώνουμε. Υπάρχουν ακόμη σε ένα πολύ ελάχιστο ποσοστό και αυτές οι οικογένειες τις οποίες λέτε. Αλλά ο πυρήνας μας είναι αυτό το οποίο ονομάζουμε «πυρηνική οικογένεια». Αυτή η οικογένεια είναι ο πυρήνας αυτού που λέμε ελληνικό έθνος. 
Αυτό ανέφερε η Υπουργός και όχι αυτά τα οποία είπε πριν ο Κοινοβουλευτικός Εκπρόσωπος, ο οποίος διαστρέβλωσε τα πάντα -τα πάντα!- σε ένα ακόμη μπαράζ λαϊκισμού. 
Ευχαριστώ. 
ΠΡΟΕΔΡΕΥΟΥΣΑ (Όλγα Γεροβασίλη): Έχετε τον λόγο για τρία λεπτά, κύριε Χήτα.
ΚΩΝΣΤΑΝΤΙΝΟΣ ΧΗΤΑΣ: «Είναι αυτές οι οικογένειες οι λίγες», αλλά δεν το είπε.
ΕΛΕΝΑ ΑΚΡΙΤΑ: Οι ΛΟΑΤΚΙ. Το είπε!
ΚΩΝΣΤΑΝΤΙΝΟΣ ΧΗΤΑΣ: Όχι, δεν το είπε. ΛΟΑΤΚΙ λέτε εσείς. Εγώ περίμενα από τον κ. Σιμόπουλο να μας πει. 
ΕΛΕΝΑ ΑΚΡΙΤΑ: Το είπε!
ΚΩΝΣΤΑΝΤΙΝΟΣ ΧΗΤΑΣ: Ε, όχι. Δεν το είπε ο ίδιος! 
Κύριε Σιμόπουλε, με πολύ αγάπη θα σας πω. Δεν σώζεται! Στο χωριό μου ξέρετε τι λένε; Δεν σώζεται, μάνα μου, άστο! Δεν σώζεται. Δεν μπορεί να σωθεί. 
Αυτά τα εξοργιστικά που είπε η Υπουργός Οικογένειας της χώρας μου, δεν σώζονται! Δεν τα είπε ο καφετζής, δεν τα είπε ούτε καν ένας απλός Βουλευτής. Τα είπε η Υπουργός της Οικογένειας. 
Και φυσικά υπάρχουν και μονογονεϊκές οικογένειες και με δύο και με τρία παιδιά και με τέσσερα και με θετά παιδιά και απ’ όλα. Δεν κατάλαβα τι σχέση έχουν αυτά με το inclusion. Τι σχέση έχουν αυτά με το inclusion που είπε η Δόμνα χθες; Τι σχέση έχει με τη διαφορετικότητα; Τι σχέση έχουν οι οικογένειες αυτές που αναφέρατε και τις σεβόμαστε και υπάρχουνε, με το ότι δεν μπορεί να πει κανείς ότι η τυπική οικογένεια του μέλλοντος είναι η τυπική οικογένεια με δύο γονείς και τρία παιδιά; Η γυναίκα το προεξοφλεί πολύ απλά γιατί υπηρετεί αυτή την ατζέντα. 
Και κρατήστε αποστάσεις γιατί θα καείτε και εσείς κοντά στη Μιχαηλίδου! Και είστε και Βορειοελλαδίτης! Κρατήστε αποστάσεις, σας λέω. Ξέρω τι σας λέω. Μην απαντάτε καν! Κρατήστε αποστάσεις, που σας λέω. Θα καείτε! 
Αυτή είναι η ατζέντα που υπηρετείτε και υπηρετεί και η συγκεκριμένη Υπουργός. Θα καείτε, σας λέω! Θα τσουρουφλιστείτε. 
Τώρα, εμείς δεν διαστρεβλώσαμε τίποτα, κύριε Σιμόπουλε. Και άμα ήταν θέμα διαστρέβλωσης, δεν θα έβγαινε σήμερα η ίδια απολογητικά να δώσει εξηγήσεις. Ε, δεν είμαστε όλοι αυτοί ηλίθιοι που δεν καταλαβαίνουμε τι λέει μία Υπουργός. Τόσο δύσκολα τα είπε και δεν τα καταλάβαμε; Είπε συγκεκριμένα πράγματα. 
Εγώ, κύριε Σιμόπουλε, ξέρετε τι θα έλεγα; Ούτε για inclusion θα μιλούσα, ούτε για διαφορετικότητες, ούτε τίποτα. Θα έλεγα: «Είμαι Υπουργός Οικογένειας στην Ελλάδα. Θα ματώσω. Θα δώσω την ψυχή μου για να κρατήσω τον πυρήνα της ελληνικής οικογένειας όρθιο. Για να γεννήσει ο Έλληνας και η Ελληνίδα πάλι παιδιά. Αυτή την οικογένεια που κράτησε τη χώρα όρθια στα δύσκολα χρόνια». 
Αυτή είναι η διαφορετικότητα της Ελλάδος με τις υπόλοιπες χώρες, κύριε Σιμόπουλε, που παρά τις δυσκολίες που πέρασε, παρά την οικονομική καταστροφή που οδηγήσατε τη χώρα εσείς, έμεινε όρθια. Ήταν ο παππούς, ήταν η γιαγιά, ήταν η μαμά, ήταν ο μπαμπάς και βοηθούσε ο ένας τον άλλον. Αυτό θα πει η οικογένεια! 
Να έλεγε αυτό κι ας μην μπορούσε να το κάνει, αλλά να έλεγε ότι «Θα μείνω εγώ εδώ, όρθια, θα βάλω τα στήθη μου μπροστά, να κρατήσω την Ελληνική οικογένεια όρθια» και όχι για inclusion και διαφορετικότητες. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κυρία Πρόεδρε, μπορώ να έχω τον λόγο;
ΚΩΝΣΤΑΝΤΙΝΟΣ ΧΗΤΑΣ: Ό,τι και να μου πείτε, στη θέση σας δεν θα έπαιρνα τον λόγο, αλλά εσείς πάρτε τον. Ό,τι θέλετε, εντάξει.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΟΥΣΑ (Όλγα Γεροβασίλη): Καταλαβαίνουμε όλοι, κύριε Χήτα, εντάξει, αλλά ο καθένας από τη θέση του θα πει αυτό που πρέπει, αυτό που πιστεύει.
Έχετε μία παρέμβαση τρίλεπτη ακόμη, κύριε Σιμόπουλε. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κοιτάξτε, η παρούσα Κυβέρνηση για την οικογένεια κατ’ αρχάς έχει κάνει πάρα πολλά και το Υπουργείο της οικογένειας αυτή η Κυβέρνηση το έχει κάνει. Τα μέτρα τα οποία έχει πάρει για την οικογένεια η ελληνική Κυβέρνηση είναι πάρα πολλά, αποδεικνύοντας το πώς υπολογίζει την ελληνική οικογένεια και, μάλιστα, τώρα τελευταία αρχίζει συνεχώς και παίρνει μέτρα και για την πολύτεκνη οικογένεια, κάτι που είναι πολύ σημαντικό. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Σας αφήνω σ’ αυτόν τον πολιτικό κατήφορο, θα έλεγα, προσπαθώντας -στην κυριολεξία αυτό που είπα- να αντιπολιτευτείτε ένα κόμμα το οποίο δεν έχει δημιουργηθεί ακόμη και βλέπω ότι σε αυτήν τη διαδικασία μπαίνετε συνεχώς και περισσότερο έντονα και, μάλιστα, μπαίνετε με έναν τρόπο που δεν τιμά και το Κοινοβούλιο και τον τρόπο με τον οποίον εκφράζεστε γενικά, μ’ αυτόν τον θεατρικό τρόπο, που δεν μπορώ να καταλάβω. Είναι ένας τρόπος ο οποίος αφήνει την ουσία, παίρνει μόνο την επικοινωνία και την προβολή, παίρνει την τρίχα και την κάνει τριχιά. 
Εδώ πριν, κάποιοι από εσάς απευθύνθηκαν στους πατριώτες αυτής της Αίθουσας. Εσείς εκφράζετε τον πατριωτισμό; Ο πατριωτισμός ανήκει στην Ελληνική Λύση; Δεν είναι θέμα όλης της Βουλής; Έχετε μονοπώλιο στα πατριωτικά αισθήματα; Δεν τα έχετε, λοιπόν. 
Δεν έχετε κανένα δικαίωμα να διαστρεβλώνετε λόγια Υπουργού και να λέτε ότι βγήκε και εξήγησε. Μα, δέχεται αυτήν την επίθεση, γιατί μίλησε τόσο απλά για την ελληνική οικογένεια και πραγματικά, χαρακτηρίζοντας διάφορες μορφές που υπάρχουν, δυστυχώς. Μακάρι να ήταν όλες οι οικογένειες πυρηνικές όπως τις ξέραμε όλα αυτά τα χρόνια, πέρα βέβαια από τις οικογένειες οι οποίες προήλθαν από το γάμο των ομόφυλων ζευγαριών, τον οποίο ψήφισα και δεν μετάνιωσα που το έκανα. 
ΠΡΟΕΔΡΕΥΩΝ (Γεώργιος Λαμπρούλης): Κύριε Χήτα, έχετε τον λόγο για μία παρέμβαση. 
ΚΩΝΣΤΑΝΤΙΝΟΣ ΧΗΤΑΣ: Η τελευταία μου και σας αφήνω ήσυχους. 
Κύριε Σιμόπουλε, καλό είναι που θυμίσατε στους ψηφοφόρους σας στην Α΄ Θεσσαλονίκης ότι ψηφίσατε τον γάμο των ομοφυλόφιλων. Συγχαρητήρια! 
Για μας, ξέρετε, οι πολύτεκνοι είναι και αυτοί με δύο παιδιά και αυτό θα κάνουμε όταν έρθουμε στα πράγματα. Δεν είμαστε εμείς πάντως αυτοί που πρέπει να νιώθουμε... Τι είπατε; «Κατήφορος», για τον τρόπο που μιλάω εγώ; 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Πολιτικός κατήφορος.
ΚΩΝΣΤΑΝΤΙΝΟΣ ΧΗΤΑΣ: «Πολιτικός κατήφορος». Τι; Από κάστινγκ περνάω; Τι είστε, σκηνοθέτης; Σκηνοθέτης είστε εσείς. Τι είστε; 
ΕΛΕΝΑ ΑΚΡΙΤΑ: Τι θα κάνετε όταν έρθετε εσείς στα πράγματα;
ΠΡΟΕΔΡΕΥΩΝ (Γεώργιος Λαμπρούλης): Παρακαλώ.
ΚΩΝΣΤΑΝΤΙΝΟΣ ΧΗΤΑΣ: Περνάω να πάρω κάποιον ρόλο; Δεν σας αρέσουν αυτά που λέω; Δεν κατάλαβα αυτό το ρατσιστικό σχόλιο ότι δεν σας αρέσει ο τρόπος ο θεατρινίστικος ο δικός μου. Εγώ έτσι μιλάω. Σχολίασα τον τρόπο με τον οποίο μιλάτε; Για το Παλατάκι, λοιπόν, δεν μας είπατε τίποτα, κύριε Σιμόπουλε. Για το Παλατάκι που είπα πριν, ντιν-ντιν ένα καμπανάκι, δεν μας είπατε κάτι. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Δεν άκουσα.
ΚΩΝΣΤΑΝΤΙΝΟΣ ΧΗΤΑΣ: Πάμε παρακάτω. Δεκατριάωρο δεν ψηφίσαμε εμείς, κύριε Σιμόπουλε, να δουλεύουν οι Έλληνες πολίτες και να μην μπορούν να πηγαίνουν στο σπίτι τους. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Πάλι ψέματα;
ΚΩΝΣΤΑΝΤΙΝΟΣ ΧΗΤΑΣ: Γιατί το δεκατριάωρο, κύριε Σιμόπουλε, είναι ένας από τους λόγους που δεν μπορεί η μάνα ή ο πατέρας να είναι στο σπίτι ή να κάνουν οικογένεια. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Πάλι ψέματα;
ΚΩΝΣΤΑΝΤΙΝΟΣ ΧΗΤΑΣ: Το δεκατριάωρο το δικό σας…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ψέματα λέτε.
ΚΩΝΣΤΑΝΤΙΝΟΣ ΧΗΤΑΣ: …και των ΛΟΑΤΚΙ τους γάμους που ψηφίσατε εσείς. Η πυρηνική οικογένεια που ονειρεύεστε είναι τα πεντακόσια άτομα που θέλατε να τακτοποιήσετε, εννοώ τα τακτοποιημένα με νόμο, με σύμβαση, αλλά εσείς θέλετε να έχουν δικαίωμα και στο να υιοθετούν παιδιά και όχι μόνο και να κάνουν και παιδιά. 
ΕΛΕΝΑ ΑΚΡΙΤΑ: Για τους ομοφυλόφιλους τι θα κάνετε;
ΚΩΝΣΤΑΝΤΙΝΟΣ ΧΗΤΑΣ: Αυτά είναι τα εγκλήματα της Νέας Δημοκρατίας. Εγώ σας είπα και πριν, σας προφυλάσσω, μην ξαναπάρετε τον λόγο. Κάθε φορά που τον παίρνετε ένα αυτογκόλ βάζετε. 
Το τι θα κάνουμε εμείς, κυρία Ακρίτα, όταν έρθουμε στα πράγματα το έχουμε πει πολλές φορές. Από τα πρώτα πράγματα -με όλον τον σεβασμό που σας έχω και το γνωρίζετε αυτό- που θα κάνουμε -μπορεί να μη σας αρέσει αυτό- θα είναι να καταργήσουμε τον κατάπτυστο νόμο της Νέας Δημοκρατίας, του ΣΥΡΙΖΑ, του ΠΑΣΟΚ και των υπόλοιπων κομμάτων που ψήφισαν για τον γάμο των ομοφυλόφιλων. Είναι δέσμευσή μας στους Έλληνες πολίτες. Από τα πρώτα πράγματα που θα κάνουμε θα είναι να καταργήσουμε αυτόν το κατάπτυστο νόμο. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Κουκουλόπουλος, ο Αντιπρόεδρος. 
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Καλού κακού, κύριε Πρόεδρε, καλού κακού θα πρότεινα στον Κοινοβουλευτικό Εκπρόσωπο της Ελληνικής Λύσης, σεβόμενος τα θρησκευτικά του συναισθήματα, πριν κάνετε αυτά ως κυβέρνηση αύριο, όπως είχα κλείσει την ομιλία μου για τα ομόφυλα, περάστε από τον Άγιο Διονύσιο και ανάψτε ένα κεράκι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τα ομόφυλα; Τα ομόφυλα ζευγάρια δεν είναι αντικείμενα.
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Τα ομόφυλα ζευγάρια, είπα, Πρόεδρε. Καλού κακού περάστε από τον Άγιο Διονύσιο και ανάψτε ένα κεράκι στον Άλαν Τούρινγκ που σταμάτησε τις ναζιστικές ορδές. Δεν ξέρετε σε ποιον είναι αφιερωμένο το σήμα της Apple, το δαγκωμένο μήλο, και για ποιον λόγο αυτοκτόνησε ο εν λόγω, ουσιαστικά, πρόδρομος της τεχνητής νοημοσύνης της πληροφορικής; Ούτε αυτό δεν ξέρετε; Σας το λέω να το μάθετε. 
ΚΩΝΣΤΑΝΤΙΝΟΣ ΜΠΟΥΜΠΑΣ: Θα ντρέπονται οι πρόγονοι για το δεκατριάωρο...
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Κύριε Πρόεδρε, ο Κυβερνητικός Εκπρόσωπος κ. Παύλος Μαρινάκης, σε μια στιγμή σπάνιας ειλικρίνειας, είπε πριν δυο, τρεις εβδομάδες, αιτιολογώντας τη μεγάλη απόσταση του πληθωρισμού στην Ελλάδα από τον αντίστοιχο των ευρωπαϊκών χωρών, τον μέσο όρο είτε Ευρωζώνης είτε Ευρωπαϊκής Ένωσης εν τω συνόλω, και απέδωσε αυτή τη διαφορά στη μεγάλη εξάρτηση της χώρας από το φυσικό αέριο. Εάν πρόσθετε και τον ρόλο των ολιγοπωλίων που λειτουργούν με τις ευλογίες της Κυβέρνησης και την υπολειτουργία των μηχανισμών ελέγχου, Επιτροπή Ανταγωνισμού και όλα τα υπόλοιπα, θα ήταν και απολύτως ακριβής. 
Όντως, κοστίζει πολύ η εξάρτησή μας από το φυσικό αέριο, η οποία πέρασε στο κόκκινο με τον κ. Τσίπρα και τερμάτισε με τον κ. Μητσοτάκη. Βασική επιλογή αυτής της εξάρτησής μας ήταν ο βίαιος χαρακτήρας απολιγνητοποίησης που η δική σας Κυβέρνηση, κύριε Υπουργέ, έδωσε. 
Να κάνω μια μικρή αποτίμηση σήμερα; Με κριτήριο το μέτωπο της κλιματικής αλλαγής, τα οφέλη της χώρας -και συνολικά, παγκόσμια, βέβαια- είναι πολύ μικρά. Για τη δε Πτολεμαΐδα 5 είναι σχεδόν μηδενικά τα οφέλη. Από πλευράς κοινωνικών επιπτώσεων είναι καταστροφικά και έχουν ηθικό χαρακτήρα αυτά τα αποτελέσματα, μιας και η Δυτική Μακεδονία, η οποία πραγματικά καταρρέει, συνορεύει με δύο χώρες. 
Από την πλευρά τη δημοσιονομική του ισοζυγίου των εξωτερικών συναλλαγών ήταν εξόχως αρνητικά τα αποτελέσματα, αφού είναι αξιοσημείωτη η συνεισφορά, η αρνητική συνεισφορά του εισαγόμενου φυσικού αερίου σε αυτήν την υπόθεση έναντι εγχωρίων πόρων. 
Στο μέτωπο της ακρίβειας, όμως, είναι και μεγάλη και μετρήσιμη η συνεισφορά της επιλογής σας. Μια απλή αλήθεια -μπορούμε να δούμε απολογιστικά, συνάδελφοι, όλα τα στοιχεία τα τελευταία τρία, τέσσερα, πέντε χρόνια-, όσο μειώνεται η συμμετοχή του λιγνίτη στο ενεργειακό μείγμα, όλως παραδόξως, ανεβαίνει η τιμή του ρεύματος. Πώς γίνεται αυτό το μαγικό, ενώ η Κυβέρνηση ισχυρίζεται ότι είναι ακριβός ο λιγνίτης; Πώς γίνεται αυτό το μαγικό;
Προτείνω, λοιπόν, για να μην απεραντολογώ, κύριε Υπουργέ, και σας παρακαλώ για την προσοχή σας, κάτι το οποίο θα είναι ιδιαίτερα ευεργετικό για όλους μας και για την Κυβέρνηση, φυσικά, πρώτα απ’ όλα όμως για τους πολίτες, να συνεχίσει να λειτουργεί η Πτολεμαΐδα 5, αφού τεθεί εκτός Χρηματιστηρίου Ενέργειας. Κάντε το και θα δείτε τι ευεργετικά αποτελέσματα θα έχει στη συγκράτηση και μείωση της τιμής του ηλεκτρικού ρεύματος. 
Από την πλευρά μου θα επανέλθω, μετά τη διακοπή της Βουλής τον Αύγουστο, με συντριπτικά στοιχεία γι’ αυτό. Τι και πώς ακριβώς δουλεύει αυτός ο μηχανισμός. Τον ξέρετε και εσείς νομίζω. Το ίδιο μπορεί και πρέπει να γίνει και για τον Άγιο Δημήτριο, για τη θερμαντική περίοδο, να παραταθεί δηλαδή η προηγούμενη, αντί των ανατινάξεων που ετοιμάζει ο κ. Στάσσης, καθώς έχει καταθέσει ήδη άδεια κατεδάφισης των καμινάδων του ΑΗΣ Αγίου Δημητρίου, χωρίς καμία ενημέρωση και διαβούλευση της τοπικής κοινωνίας για το data center ή οτιδήποτε άλλο θέλει να κάνει. Καμία ενημέρωση. Μείζων επιλογή για το μέλλον του τόπου, χωρίς καμία συζήτηση, διαβούλευση, ενημέρωση, τίποτα. 
Θα επανέλθω, όπως είπα, από την πλευρά μου. 
Αντί, λοιπόν, να κρύβεται η Κυβέρνηση πίσω από τον κ. Στάσση, τον οποίο έχει αναγορεύσει σε πρωθυπουργό της Δυτικής Μακεδονίας, να αναλάβει τις ευθύνες της.
 Κύριε Υπουργέ, έχετε μία εξαιρετικά καλή έως πολύ καλή, θα έλεγα, Γεωπολιτική ματιά. Απόδειξη είναι ό,τι έχετε καταφέρει μέχρι τώρα με τους υδρογονάνθρακες και σας έχω μιλήσει πολλές φορές και επαινετικά γι’ αυτό το ζήτημα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τη συμφωνία με το Ισραήλ εννοείτε;
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ήταν στρατηγική επιλογή της δικής μας κυβέρνησης, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):Τη συμμαχία με το Ισραήλ;
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Σας απάντησα.
Κύριε Υπουργέ, το TTF, δηλαδή η θερμαντική τιμή της κιλοβατώρας κινείται εδώ και πέντε μήνες πάνω από τα 40 ευρώ και έχει φτάσει μέχρι τα εξήντα πέντε. Δεν έχει περάσει για την ώρα, όσο υπήρχαν οι λιγνιτικές μονάδες ακόμα, σε τιμολόγιο. Ξέρετε πολύ καλά. Επίσης, θα πιεστεί πάρα πολύ η τιμή του αερίου και θα κρατήσει αυτή η κατάσταση, καθώς έχουν μειωθεί πάρα πολύ τα αποθέματα σε όλη την Ευρώπη. Αναλαμβάνεται πολύ βαριά ευθύνη αν αφήσετε τον κ. Στάσση να αποσύρει ολοσχερώς τις λιγνιτικές μονάδες. Είναι πολύ σοβαρή ευθύνη. Θα επανέλθω, όπως είπα, με συντριπτικά στοιχεία. Και πραγματικά είστε υποχρεωμένοι να μου δώσετε απαντήσεις. 
Δεν θέλω να επεκταθώ σήμερα σε λεπτομέρειες. Απλά είναι ώρα να δράσουμε για να μην πάθουμε ό,τι έπαθε η Αγγλία με την Αργεντινή στον ημιτελικό και η Αργεντινή με την Ισπανία στον τελικό, που περίμεναν το μοιραίο και ήρθε το μοιραίο. Αυτό. Να δράσουμε, λοιπόν, πρέπει, κύριε Υπουργέ. Εγώ θα επανέλθω, ξαναλέω.
Κι έρχομαι στο αντικείμενο του νομοσχεδίου, για το οποίο δεν χρειάζεται να μιλήσω, τα έχει βάλει εξαιρετικά καλά και ο Κοινοβουλευτικός μας Εκπρόσωπος και ο εισηγητής μας. Απλά θέλω να διατυπώσω από Βήματος κάποιες βασικές σκέψεις. 
Η αποκέντρωση και η αυτοδιοίκηση αποτελούν θεμελιώδεις επιλογές που χαρακτηρίζουν το σύγχρονο κράτος. Όλος ο προηγμένος κόσμος κινείται δεκαετίες τώρα στον αστερισμό των πόλεων και των περιφερειών. Αυτά γίνονται στις ώριμες δημοκρατίες, ενώ εμείς εδώ εξακολουθούμε πεισματικά να επιμένουμε σ’ ένα ξεπερασμένο υπερσυγκεντρωτικό μοντέλο με βαρύ τίμημα για την κοινωνία. Αυτό είναι στο βάθος το αντικείμενο της κριτικής που ασκούμε σε αυτό που κάνετε, κύριε Υπουργέ. Γι’ αυτό είμαστε απέναντι και σ’ αυτό που είπε ο κ. Τσίπρας για να κάνει άλλους εκατό δήμους. Ισχυρά σύνολα χρειάζεται η αυτοδιοίκηση για να σηκώσει βάρος αρμοδιοτήτων.
 Στη Χαλκιδική που την ξέρετε -και θα την χρησιμοποιήσω ως παράδειγμα γιατί την ξέρω εξίσου καλά με εσάς ως Βορειοελλαδίτης, ως Μακεδόνας- θα μπορούσαμε να κάνουμε μία ΔΕΥΑ σε όλο τον νομό Χαλκιδικής κραταιά και ισχυρή. Έκανα πρόεδρος ΔΕΥΑ εκτός από πρόεδρος ΚΕΔΚΕ και πρέπει να σας πω ότι οι εβδομήντα ΔΕΥΑ που είχαμε, που ήταν πόλεων τότε, παρήγαγαν θεματικά αποτελέσματα. 
Το πιο θεματικό αποτέλεσμα που παρήγαν ξέρετε ποιο ήταν; Το 2000 ο πρωθυπουργός Κώστας Σημίτης μας εμπιστεύτηκε αποκεντρώνοντας πόρους του Ταμείου Συνοχής στις ΔΕΥΑ. Αποτέλεσμα ήταν ο πολλαπλασιασμός των γαλάζιων σημαιών με τη γνωστή θετική συνέπεια  για τον τουρισμό στα πλεονάσματα εκ της οποίας ανάπτυξης στρογγυλοκάθεται και επαίρεται η Κυβέρνηση καθημερινά. Έτσι γίνονται οι μεγάλες αλλαγές. 
Για το παρόν, όμως, νομοσχέδιο εγώ αρνούμαι πραγματικά να τοποθετηθώ περαιτέρω και για έναν πρόσθετο λόγο. Δεν μπορώ να καταλάβω -μου είναι αδιανόητο- γιατί αποκλείστηκε η ΚΕΔΕ και η ΕΔΕΥΑ από την ακρόαση φορέων. Πρωτοφανή πράγματα, έτσι; Σε αυτόν τον διάλογο, λοιπόν, από την πλευρά μου, δεν θέλω και δεν πρόκειται να μπω. 
Και αφήνω το παράδειγμα που σας είπα, για να συγκρίνουν όχι μόνο οι συνάδελφοι στη Βουλή, αλλά δι’ ημών και όλοι οι Έλληνες πολίτες, ότι υπάρχουν και άλλοι δρόμοι, υπάρχουν και άλλες πρακτικές. Υπάρχει ο δρόμος της ανάπτυξης και της προόδου, της αποκέντρωσης, της σύγκλισής μας με το ευρωπαϊκό κεκτημένο. Και υπάρχει και η διαρκής απόκλιση, που μας καθιστά ένα μνημείο υπερσυγκεντρωτικού κράτους, κάτι που όπως είπα κοστίζει βαρύτατα στη χώρα.
 Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Αθηνά Λινού, ανεξάρτητη Βουλευτής. Και θα ακολουθήσει ο Κοινοβουλευτικός Εκπρόσωπος από την Πλεύση Ελευθερίας, ο κ. Καζαμίας. 
Ορίστε, έχετε τον λόγο.
ΑΘΗΝΑ ΛΙΝΟΥ: Ευχαριστώ πολύ, κύριε Πρόεδρε. 
Κύριοι Υπουργοί, να εκφράσω και εγώ τη θλίψη μου και τα συλλυπητήρια στις οικογένειες των τριών πυροσβεστών. Και να πω ότι έχω μια αίσθηση αποτυχίας και ματαίωσης, γιατί επί δεκαετίες ασχολούμαι με θέματα υγιεινής και ασφάλειας. Συγκεκριμένα για το Πυροσβεστικό Σώμα είχα καταθέσει και ως καθηγήτρια της υγιεινής και επιδημιολογίας στο εργαστήριο της Ιατρικής Σχολής Αθηνών και ως πρόεδρος του Ινστιτούτου, μελέτη για την πρόληψη και των ατυχημάτων αλλά και των νοσημάτων που πλήττουν τους πυροσβέστες. Τίποτα από αυτό δεν υλοποιήθηκε, δυστυχώς. Οι αρμόδιοι Υπουργοί κάθε φορά δεν το αποδέχτηκαν. 
Επίσης, ως καθηγήτρια προληπτικής ιατρικής και κοινωνικής ιατρικής, πρέπει να εκφράσω την άποψή μου εναντίον της χρήσης πυρηνικής ενέργειας στη χώρα μας ιδιαίτερα, μια χώρα που είναι πλούσια σε ανανεώσιμες πηγές ενέργειας. Και δεν νομίζω ότι καμία μελέτη κόστους οφέλους θα αποδεικνυόταν υπέρ της πυρηνικής ενέργειας, ιδιαίτερα για την Ελλάδα. 
Μιλάμε, βέβαια, για το νομοσχέδιο που αφορά τη διαχείριση του νερού και διαχείριση περιβαλλοντικών θεμάτων. Ένα νομοσχέδιο που ξεχνάει ότι το νερό είναι ένα αγαθό που διασφαλίζει τη ζωή, επηρεάζει σημαντικά την υγεία μας αλλά και την παραγωγή, την φυτική και ζωική παραγωγή και την ευρύτερη οικονομία του τόπου. 
Επίσης, είναι ένα νομοσχέδιο που για δήθεν αντιμετώπιση του δημογραφικού επεμβαίνει σε περιοχές, κοινότητες χωριά που είτε έχουν εγκαταλειφθεί ή φθίνουν και προτείνει λύση αυτών των προβλημάτων με ένταξη σε εισηγμένες εταιρείες, σε ιδιωτικές εταιρείες, σε παράκαμψη πολεοδομικών κανονισμών, επέκταση της χρήσης γης εκτός σχεδίου. Είναι μια μεθόδευση αντίστοιχη με εκείνη της αξιοποίησης της πολιτισμικής μας κληρονομιάς με δημιουργία ανώνυμης εταιρείας, στην οποία δίνεται η διαχείριση πόρων για περισσότερα από πενήντα χρόνια. 
Πρακτικά η Κυβέρνηση αυτό που κάνει σε όλους αυτούς τους τομείς είναι ότι αποφασίζει για όλους μας, χωρίς να συμμετέχουν οι κάτοικοι, οι πολίτες, οι εργαζόμενοι, οι Έλληνες του εξωτερικού που ονειρεύονται να επιστρέψουν, οι δήμοι, οι περιφέρειες. Η Κυβέρνηση αποφασίζει δηλαδή για εμάς, χωρίς εμάς, ενώ τα προβλήματα παραμένουν στους πολίτες. 
Ένα παράδειγμα που επίσης έχω βιώσει, είναι η ύπαρξη εξασθενούς χρωμίου στο πόσιμο νερό στον Δήμο Οινοφύτων. Νόσησαν οι πολίτες. Δεν έκανε τίποτα η επίσημη πολιτεία και ακόμα δεν έχει κάνει τίποτα. Το ίδιο συμβαίνει με τα νιτρικά και τα νιτρώδη στους σιτοβολώνες μας. Και ποιοι κινδυνεύουν εκεί; Κινδυνεύουν από ασφυξία τα πρώιμα βρέφη και τα πολύ μικρά παιδιά. 
Έχει δυνατότητες να παρέμβει σε όλα αυτά η ΕΥΔΑΠ στην οποία αναθέτουμε τη διαχείριση του νερού; Μάλλον όχι. Δεν έχει ειδικούς. Αυτό άλλωστε δηλώνεται. Δεν κάνει καμία έρευνα, δεν υπόσχεται να αντικαταστήσει τις υποδομές. Παραδείγματος χάριν, αν υπάρχουν δίκτυα που έχουν αμίαντο, ποιος θα τα αντιμετωπίσει, με τι κόστος, ποιος θα πληρώσει αυτό το κόστος; 

Και βέβαια, όταν υπάρχουν γαστρεντερίτιδες καλούνται να τις ανακοινώσουν οι πολίτες, και αν παρέμβει το ΚΕΕΛΠΝΟ ή ο ελληνικός ΕΟΔΥ, αν υπάρξουν κακοήθειες, τις εντόπισε η εκκλησία και η τοπική κοινωνία, αν υπάρξει αρσενικό, δεν ξέρω ποιος θα το εντοπίσει. 
Ποιος ευθύνεται όμως για τους εγκαταλελειμμένους οικισμούς; Αυτό που λέμε συνήθως είναι ότι φταίνε αυτοί που έφυγαν. Δεν μπορούσαν όμως αυτοί οι άνθρωποι να ζήσουν εκεί, δεν είχαν σχολεία, δεν είχαν κέντρα υγείας, δεν είχαν καν αγροτικό γιατρό τις πιο πολλές φορές, δεν έχουν ταχυδρομεία σύμφωνα με πρόσφατες εξελίξεις, οι τράπεζες κλείνουν τα υποκαταστήματα. 
Όσοι έφυγαν ελπίζουν να γυρίσουν και παρηγοριούνται στέλνοντας χρήματα από τον Καναδά, από την Αυστραλία, από την Αμερική, για να ξαναχτίσουν το σχολείο, την πλατεία, την εκκλησία, πράγματα που δεν θα βρουν αν εφαρμοστεί το νομοσχέδιο.
Τι προτείνει η Κυβέρνηση; Να δώσει σε ιδιώτες το δικαίωμα να χτίσουν σε σαράντα ή διακόσια στρέμματα, δίπλα σε κάθε κοινότητα που φθίνει, τι να χτίσουν; Ξενοδοχεία, γκαράζ, ακόμα και καζίνο και αποθήκες. 
Πόσες είναι οι κοινότητες που θα πληγούν; Πόσοι είναι οι άνθρωποι που έχουν σχέση ή ανήκουν ακόμα σε αυτές τις κοινότητες; Σύμφωνα με την ΕΛΣΤΑΤ υπάρχουν 8.900 τέτοιες κοινότητες με μικρότερο πληθυσμό από 150 άτομα, πράγμα που αντιστοιχεί σε 390 χιλιάδες ανθρώπους, που συνδέονται με αυτούς τους ανθρώπους, τουλάχιστον οκτώ με δέκα άλλα μέλη της οικογένειας. Δηλαδή μιλάμε για 3 με 4 εκατομμύρια που θα επηρεαστούν. 
Τους ρωτήσαμε αυτούς τους ανθρώπους αν θέλουν αυτή τη λύση ή θέλουν μια λύση αντίστοιχη με αυτές που εφάρμοσαν άλλες ευρωπαϊκές χώρες; Μήπως θέλουν να δουν αυτό που κάνει η Ιταλία, η Ισπανία, η Πορτογαλία, η Γαλλία, που ενισχύουν την επανάχρηση του υφιστάμενου κτιριακού ιστού και του κτιριακού αποθέματος; Ή μήπως θέλουν να έχουν αυτά τα ξενοδοχεία τα πανάκριβα, στα οποία θα στείλουν τα παιδιά τους να δουλέψουν και τα εγγόνια τους να δουλέψουν σεζόν; 
Ή μήπως θα ήταν κατάλληλο για την Κυβέρνηση να αντιγράψει το πρόγραμμα αναβίωσης της Βαμβακούς, που εφάρμοσε πιλοτικά το Ίδρυμα Σταύρος Νιάρχος. Εκεί μετατράπηκε το σχολείο σε κέντρο STEM, χτίστηκε παιδική χαρά, χτίστηκε εστιατόριο, μονοπάτια, και έτσι οι οκτώ κάτοικοι της Βαμβακούς μέσα σε τρία χρόνια, το 2021, έγιναν εβδομήντα. 
Εμείς άραγε αγνοούμε την Επισκοπή της Ύδρας, που έχει μόνο δύο κατοίκους, το Δίλοφο στο Ζαγόρι, το Νυμφαίο στη Φλώρινα, τη Βάθεια στη Μάνη; Δεν είναι απλό να τα αποδεχθούμε όλα αυτά. Δεν μπορούμε να αποδεχθούμε τη μετατροπή των χωριών και των κοινοτήτων, γιατί οι συνέπειες σε θέματα ψυχικής υγείας θα είναι τεράστιες. 
Θα καταθέσω τέσσερις μελέτες, γιατί δεν μπορώ να τις αναφέρω, που λένε αυτό ακριβώς. Οι άνθρωποι που χάνουν την τοπική τους ταυτότητα πενθούν γι’ αυτή την απώλεια και έχουν συμπτώματα αντίστοιχα με το σοβαρό πένθος. 
(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Εκείνο που θα ήθελα να πω είναι ότι μέσα στις δύο από τις εννιά χιλιάδες τέτοιες κοινότητες είναι οι κοινότητες στις οποίες γεννήθηκαν και μεγάλωσαν ο πατέρας μου και η μητέρα μου. Και εγώ, παρότι δεν έζησα σε αυτές τις κοινότητες, τις επισκέφθηκα ελάχιστες φορές, όμως ακόμα δεν θα ήθελα να δω εκεί ένα καζίνο δίπλα τους. 
Ευχαριστώ πολύ. 
(Χειροκροτήματα)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Κοινοβουλευτικός Εκπρόσωπος της Πλεύσης Ελευθερίας κ. Αλέξανδρος Καζαμίας και θα ακολουθήσει ο κ. Αμυράς, ο κ. Παναγιωτόπουλος και ο κ. Φωτόπουλος.
Κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, στην αρχή της συνεδρίασης στις 10.00΄ το πρωί, ζήτησα να παρέμβω για να εκφράσω τη θλίψη και οδύνη της Πλεύσης Ελευθερίας για τον θάνατο των τριών πυροσβεστών χθες, την ώρα του καθήκοντος, τριών ανδρών, ηλικίας ο ένας πενήντα οχτώ, οι άλλοι δύο ήτανε πολύ νέοι, είκοσι πέντε και είκοσι επτά ετών. Και επειδή είχαμε μόλις κάνει ενός λεπτού σιγή, έκρινα ότι δεν είναι η κατάλληλη στιγμή για να πω αυτό που οι ίδιοι οι εποχικοί πυροσβέστες, με ανακοίνωσή τους μετά, υπογράμμισαν, που είναι ότι κατά την άποψή τους οι δηλώσεις και οι εκφράσεις θλίψης και οδύνης από την πλευρά της Κυβέρνησης είναι, είπαν, τουλάχιστον υποκριτικές. 
Είχα την ευκαιρία χθες στη δημόσια τηλεόραση να πω μερικά πράγματα, αλλά οι εποχικοί πυροσβέστες ειδικά έχουν κάθε λόγο να αισθάνονται ότι τώρα είναι η στιγμή για να εκφράσουν τον θυμό τους και την αγανάκτησή τους απέναντι στο γεγονός ότι για χρόνια τούς αποκαλούμε και η Κυβέρνηση τους αποκαλεί ήρωες, ενώ ταυτόχρονα τους εκθέτει μπροστά σε μεγάλους κινδύνους, χωρίς να είναι επαρκώς στελεχωμένοι, χωρίς να έχουν σύγχρονο εξοπλισμό, χωρίς να έχουν κατάλληλη εξάρτηση. Τους μεταφέρει με έναν τρόπο ο οποίος τους εξουθενώνει. Πολλές φορές τους έχουμε δει να μεταφέρονται σε νησιά, στο κατάστρωμα καραβιών, στη διάρκεια της νύχτας και να φτάνουν κατάκοποι για να παλέψουν με τη φωτιά. 
Αυτά τα πράγματα έχουν, κύριε Υπουργέ, οι εποχικοί πυροσβέστες στον νου τους όταν διαμαρτύρονται και λένε με θυμό ότι είναι τουλάχιστον υποκριτικές οι δηλώσεις της Κυβέρνησης. Και είναι τώρα η στιγμή να τα υπογραμμίζουμε αυτά, γιατί ακριβώς τώρα φαίνεται πόσο μεγάλη θυσία κάνουν αυτοί οι άνθρωποι. Ο ένας ήταν πενταετούς υποχρέωσης πυροσβέστης και ο άλλος ήταν εθελοντής εποχικός πυροσβέστης, από αυτούς που διορίζονται για οκτώ μήνες τον χρόνο. Ήταν και απόφοιτος, είχε σπουδάσει, πολύ μικρό παιδί. 
Θα πρέπει κάποια στιγμή η Κυβέρνηση να μιλήσει ξεκάθαρα γι’ αυτά τα πράγματα, αντί να εκφράζει με κροκοδείλια δάκρυα τη λύπη της και τη θλίψη της για τα όσα τραβάνε οι πυροσβέστες. 
Η κ. Κωνσταντοπούλου, κύριε Παπασταύρου, σας έκανε -νομίζω δύο φορές, αν όχι παραπάνω- μια πολύ απλή ερώτηση και σας είπε τι θέση παίρνετε απέναντι στα απαράδεκτα σεξουαλικά σχόλια που κατ’ επανάληψη ο Βουλευτής της Νέας Δημοκρατίας και ο Κυβερνητικός Εκπρόσωπος της Νέας Δημοκρατίας κατόπιν, ο κ. Καιρίδης, έκαναν εις βάρος της πριν από δύο μέρες και εσείς φαίνεται ότι θεωρείτε πως θα πρέπει να απαντήσετε διά της σιωπής. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δικαίωμα σιωπής!
ΑΛΕΞΑΝΔΡΟΣ ΚΑΖΑΜΙΑΣ: Έχετε δικαίωμα σιωπής; Γελάτε. Και πραγματικά δεν ξέρω πώς να ερμηνεύσω αυτή τη σιωπή. 
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Για το νομοσχέδιο θα πείτε κάτι; Η κ. Κωνσταντοπούλου δεν είπε τίποτα!
ΑΛΕΞΑΝΔΡΟΣ ΚΑΖΑΜΙΑΣ: Θα πω και για το νομοσχέδιο, αλλά μην αγωνιάτε, θα σας πω αρκετά. Όμως κι εσείς θα πρέπει όμως να πείτε κάτι. Και μη με διακόπτετε, σας παρακαλώ. 
Οι γυναίκες της Κυβέρνησής σας πάντως, πρέπει να πω, ήταν πολύ πιο θαρραλέες από εσάς και σηκώθηκαν με παρρησία και αυτό είχε γίνει και από την κ. Ζαχαράκη πριν από ενάμιση χρόνο, όταν ο Κυριαζής είχε κάνει τα ίδια απαράδεκτα σχόλια. 
Εσείς όμως διά της σιωπής τελικά δεν ξέρω, μάλλον επικροτείτε, μάλλον επικροτείτε και γελάτε κιόλας. Είστε πολύ περήφανος γιατί επικροτείτε αυτά τα σεξιστικά σχόλια. Αν δεν επικροτείτε, θα πρέπει να σηκωθείτε και να πείτε κάτι. 
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Δεν θα μου πείτε τι θα πω. 
ΑΛΕΞΑΝΔΡΟΣ ΚΑΖΑΜΙΑΣ: Είναι ντροπή, είναι ντροπή. Θα σας πω…
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Δεν θα μου πείτε τι θα πω.
ΑΛΕΞΑΝΔΡΟΣ ΚΑΖΑΜΙΑΣ: Κι εσείς να μη διακόπτετε.
Αλλά, κύριε Παπασταύρου, είναι ντροπή…
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Αυτή η Αριστερά δεν θα υπάρξει εδώ.
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, παρακαλώ. 
Κύριε Υπουργέ, μη διακόπτετε.
ΑΛΕΞΑΝΔΡΟΣ ΚΑΖΑΜΙΑΣ: Είναι ντροπή να υπεκφεύγετε και να αποφεύγετε μπροστά σε τέτοια φαινόμενα σεξιστικής συμπεριφοράς να μιλάτε ευγενικά και να μη διακόπτετε. Να πάρετε τις ευθύνες σας. Να μιλάτε ευγενικά. Είστε αγενής.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Μη με απειλείτε. 
ΑΛΕΞΑΝΔΡΟΣ ΚΑΖΑΜΙΑΣ: Είστε αγενής. Δεν απειλώ.
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, σας παρακαλώ. 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Η κυρία Πρόεδρος το κάνει καλά, εσείς δεν το κάνετε καλά. Είστε απομίμηση. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, πόσο ακόμη;
Έχετε πάντως πολλή αμηχανία και εκνευρισμό και γι’ αυτό δεν μπορείτε να σωπάσετε. 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Πείτε για το νομοσχέδιο.
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, μη διακόπτετε.
ΑΛΕΞΑΝΔΡΟΣ ΚΑΖΑΜΙΑΣ: Τώρα, κύριε Παπασταύρου, δεν μιλάτε, γιατί δεν έχετε στην πραγματικότητα να καταδικάσετε. Συμφωνείτε απολύτως, συμφωνείτε. 
Να σας πω για το νομοσχέδιο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν γελάει κιόλας πια. 
ΑΛΕΞΑΝΔΡΟΣ ΚΑΖΑΜΙΑΣ: Ναι, του κόπηκε το γέλιο. 
Α, τώρα το θυμήθηκε πάλι, γιατί είναι ευχαριστημένος με τις δηλώσεις του Κυριαζίδη. Είναι ευχαριστημένος. Είναι ευχαριστημένος στην πραγματικότητα. 
Μπράβο, κύριε Παπασταύρου, συγχαρητήρια.
Τώρα για το νομοσχέδιο πρέπει να σας πω…
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): …(Δεν ακούστηκε)
ΑΛΕΞΑΝΔΡΟΣ ΚΑΖΑΜΙΑΣ: Ησυχάστε λίγο, σωπάστε. Με διακόπτετε πέντε λεπτά σχεδόν. Ηρεμία. 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): …(Δεν ακούστηκε)
ΑΛΕΞΑΝΔΡΟΣ ΚΑΖΑΜΙΑΣ: Και αυτό αστείο;
Λοιπόν, για το νομοσχέδιο πρέπει να σας πω ότι έχετε πει πολλά ψέματα. Και το πρώτο ψέμα που λέτε είναι ότι το νερό ως δημόσιο αγαθό παραμένει υπό δημόσιο έλεγχο. Στην πραγματικότητα δεν είναι υπό δημόσιο έλεγχο. Όταν η ΕΥΔΑΠ και η ΕΥΑΘ έχουν 49,9% των μετοχών τους στο Χρηματιστήριο και είναι  ιδιώτες…
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Είναι λάθος αυτό που λέτε…
ΑΛΕΞΑΝΔΡΟΣ ΚΑΖΑΜΙΑΣ: Καλά, ησυχάστε λίγο. Ησυχάστε.
Κύριε Πρόεδρε!
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, σας παρακαλώ. Άμα θέλετε να απαντήσετε σε κάτι, έχετε τη δυνατότητα. 
ΑΛΕΞΑΝΔΡΟΣ ΚΑΖΑΜΙΑΣ: Αυτό είναι το πρώτο. Αλλά ο εκνευρισμός σας δείχνει σε τι αμηχανία βρίσκεστε. Ησυχία, κύριε Παπασταύρου, ησυχία. 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Λέτε λάθος. 
ΠΡΟΕΔΡΕΥΩΝ (Γεώργιος Λαμπρούλης): Λοιπόν, κρατείται ο χρόνος. 
Κύριε Καζαμία, συνεχίστε. 
ΑΛΕΞΑΝΔΡΟΣ ΚΑΖΑΜΙΑΣ: Ησυχία, κύριε Παπασταύρου. Ντροπή σας.
ΠΡΟΕΔΡΕΥΩΝ (Γεώργιος Λαμπρούλης): Κύριε Παπασταύρου, αν θελήσετε να απαντήσετε, θα έχετε τη δυνατότητα. 
ΑΛΕΞΑΝΔΡΟΣ ΚΑΖΑΜΙΑΣ: Ο κ. Παπασταύρου πάντως δεν αντέχει την κριτική, κύριε Πρόεδρε. Δεν θέλει να μιλάει η Αντιπολίτευση. Θέλει να διακόπτει συνέχεια. 
Και σας ξαναλέω ότι λέτε ψέματα, ότι στην πραγματικότητα αυτό που συμβαίνει είναι ότι δίνετε το νερό σε επιχειρήσεις οι οποίες κινούνται με βάση το κέρδος των μετόχων που έχουν το 49% ή τις μετοχές που έχουν στο Χρηματιστήριο. Βεβαίως. Και είχα ρωτήσει τον προκάτοχό σας, τον κ. Σκυλακάκη, να του πω «Εντάξει, άμα υπάρχουν ιδιώτες μέτοχοι, το Δημόσιο εκεί δεν κινείται με γνώμονα το κέρδος για να μην απογοητεύσει τους μετόχους του;» και παραδέχθηκε πως ναι. Εσείς όμως, επειδή δεν είστε ειλικρινής, δεν το παραδέχεστε.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Να σας πω, επίσης, ότι οι Βουλευτές σας εδώ ήρθαν και ένιωθαν ότι έχουν την ανάγκη στην περιφέρειά τους να πουν ότι διαφωνούν. Το έκανε ο κ. Καράογλου, το έκανε και ο κ. Παπάς, Βουλευτές Θεσσαλονίκης κυρίως. Σήμερα μίλησαν. Το έκανε και ο κ. Κούβελας, επίσης από τη Θεσσαλονίκη. Είπε ότι θα ήθελε σταδιακά να μπει. Αλλά το έκαναν και οι δήμαρχοι σας, οι οποίοι είπαν ξεκάθαρα στην ακρόαση φορέων ότι η τιμή θα ακριβύνει και γι’ αυτό πάτε το νομοσχέδιο, πάτε το νερό εκεί σε αυτήν την…
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Γεώργιος Αμυράς από τη Νέα Δημοκρατία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο Υπουργός δεν θα μιλήσει;
Και είπατε στον κ. Καζαμία ότι κρατείται ο χρόνος και δεν του τον δώσατε. 
ΓΕΩΡΓΙΟΣ ΑΜΥΡΑΣ: Να ξεκινήσω, κύριε Πρόεδρε;
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, έχετε τον λόγο.
ΓΕΩΡΓΙΟΣ ΑΜΥΡΑΣ: Ευχαριστώ, κύριε Πρόεδρε.
Κυρίες και κύριοι συνάδελφοι, βεβαίως και εγώ θα εκφράσω τη βαθιά μου οδύνη και τα ειλικρινή μου συλλυπητήρια στις οικογένειες των τριών πυροσβεστών, του Παντελή Διαμαντάκη, του Μανώλη Στρατιδάκη και του Κωνσταντίνου Λαιμοδέτη, οι πρώτοι δύο στο Ρέθυμνο, ο τρίτος στο Γύθειο, οι οποίοι έχασαν τη ζωή τους εν ώρα καθήκοντος. Αιωνία τους η μνήμη!
Ένα δεύτερο θέμα τώρα, σε σχέση με αυτά που ακούστηκαν για την οικογένεια. Θα ήθελα να πω μισή κουβέντα, αγαπητές και αγαπητοί συνάδελφοι, γιατί ακούστηκαν μερικά τραγελαφικά από κάποιους «υπερπατριώτες», σε εισαγωγικά. Βάλτε δίπλα, εκτός από πατριώτες, και ό,τι άλλο θέλετε, είναι πάντως στον υπερθετικό βαθμό. Κάθε ελληνική οικογένεια, είτε είναι η παραδοσιακή ελληνική οικογένεια, είτε είναι οικογένεια ΛΟΑΤΚΙ, είτε είναι πολύτεκνη ή άτεκνη, κάθε οικογένεια, είτε είναι μονογονεϊκή ή μη, είναι ιερή, είναι υπέροχη και είναι σεβαστή από όλους μας. Τελεία και παύλα. 
Και για να απαντήσω χαριτολογώντας σε κάτι άλλο που άκουσα ότι η ισότητα στο γάμο, που εμείς νομοθετήσαμε στη Νέα Δημοκρατία και είμαστε υπερήφανοι γι’ αυτό, βάζει -λέει- βόμβα στο δημογραφικό της χώρας. Με συγχωρείτε, αλλά δεν έχω ακούσει ούτε ένα ζευγάρι να αδυνατεί να κάνει παιδιά επειδή στη διπλανή πολυκατοικία μένει ένα ομόφυλο ζευγάρι. Άρα, λοιπόν, πάμε παρακάτω και να αντιμετωπίζουμε τα θέματα της οικογένειας με μια σοβαρότητα, έτσι όπως αρμόζει στην έννοια του θεσμού. 
Έρχομαι τώρα στο σχέδιο νόμου, αγαπητέ κύριε Παπασταύρου, και θα πω ότι έχουμε μία επανάληψη ενός μοτίβου που το ζήσαμε προχθές στη συζήτηση του νομοσχεδίου του Υπουργείου Πολιτισμού ότι τάχατες ιδιωτικοποιείται το νερό εδώ. Προχθές λέγατε για τα αρχαία. Εάν κάποιος ιδιωτικοποίησε το νερό και μάλιστα με έναν νόμο, τον 4389, και με ένα άρθρο, το 197, αυτός ήταν ο κ. Τσίπρας μαζί με τον κ. Καμμένο. Το 2016, αγαπητοί συνάδελφοι του ΣΥΡΙΖΑ, σας θυμίζω ότι η κυβέρνησή σας έφερε νόμο, αυτόν που σας είπα, τον 4389, και μεταβίβασε την ΕΥΔΑΠ και την ΕΥΑΘ στο Υπερταμείο.
Άρα, λοιπόν, μη μας λέτε εσείς για ιδιωτικοποιήσεις, διότι η δική μας Κυβέρνηση το 2023 με τον ν.5045 πήρε πίσω την ΕΥΔΑΠ και την ΕΥΑΘ από το Υπερταμείο και την έθεσε υπό κρατικό έλεγχο και πάλι. Το ίδιο έγινε και με τις αρχαιότητες. Το 2018 η Κυβέρνηση Τσίπρα-Καμμένου εκχώρησε στο Υπερταμείο 10.119 ακίνητα, μεταξύ άλλων τον Λευκό Πύργο, μια που είστε Θεσσαλονικιός, το Επταπύργιο, τη Φαιστό, την Κνωσό, το Φετιχιέ Τζαμί σε εμάς στα Γιάννενα. Και βεβαίως, αυτό αποδεικνύει ότι όποιος πολυφωνάζει, εμείς οι υπόλοιποι να κοιταχτούμε λίγο στις τσέπες μας. 
Κυρίες και κύριοι συνάδελφοι, πάμε λίγο στο θέμα τώρα του σχεδίου νόμου,  στην ουσία του. Η Ελλάδα θα πρέπει να ξέρετε ότι έχει καταταγεί στη 19η θέση παγκοσμίως ως προς την έκθεσή της στον κίνδυνο γενικευμένης, καθολικής λειψυδρίας. Δεν πρέπει να πάρουμε μέτρα; Δεν πρέπει να κάνουμε τις κινήσεις που πρέπει, όταν οι Δημοτικές Επιχειρήσεις Ύδρευσης και Άρδευσης χάνουν το 50% του νερού που φεύγει από την πηγή μέχρι τη βρύση; Το καταλαβαίνουμε αυτό; Από το νερό που φεύγει από την πηγή για να φτάσει μέσα από απαρχαιωμένα δίκτυα στα σπίτια το μισό νερό χάνεται. 
Τι χρειαζόμαστε, λοιπόν, μέσα σε μία εποχή κλιματικής κρίσης, με ένα ξηροθερμικό κλίμα, με απώλειες πολλές, με γρήγορη εξάτμιση, με λιγότερα χιόνια στα βουνά; Χρειαζόμαστε ένα μεταρρυθμιστικό σχέδιο, που είναι αυτό το πρώτο εθνικό σχέδιο για το νερό που έχει κάνει αυτή η Κυβέρνηση και με πολλές επενδύσεις. Σήμερα που μιλάμε πάνω από 600 εκατομμύρια -και θα με διορθώσει ο Υπουργός- 650 εκατομμύρια ευρώ έχουν δοθεί και κατασκευάζονται, ολοκληρώνονται έργα σε 119 δήμους. 
Εγώ θα σας πω, για παράδειγμα, τον Δήμο Ζίτσας, που είναι ο δεύτερος μεγαλύτερος δήμος στα Γιάννενα. Κινήθηκε ταχύτατα ο δήμαρχος, ο κ. Πλιάκος, κατέθεσε σωστά τα χαρτιά και αυτήν τη στιγμή ολοκληρώνει ένα έργο της τάξης των 3,8 εκατομμυρίων ευρώ για έξι χωριά. Μεταξύ αυτών θα εξομολογηθώ ότι είναι και το δικό μου, το Εκκλησοχώρι,  όπου ανοίγαμε τη βρύση και έβγαινε μαύρο νερό επί δεκαετίες. Τώρα, με τον εκσυγχρονισμό του δικτύου, ανοίγουμε τη βρύση και το νερό είναι πεντακάθαρο. Απώλειες μηδέν και υψηλή ποιότητα νερού. Και για την ιστορία να αναφέρω τα υπόλοιπα χωριά, που είναι το Φωτεινό, είναι το Ριζό, είναι η Γρανιτσοπούλα, είναι η Βρυσούλα και είναι και η Κουρνόρραχη. Και λες, τι ωραία η ελληνική γλώσσα, να ακούς αυτά τα τοπωνύμια, που κρύβουν ιστορία, κρύβουν πολιτισμό, αλλά κρύβουν και την ανάγκη κάποιος να προσέξει.
Γι’ αυτό λοιπόν, κυρίες και κύριοι συνάδελφοι, το παρόν σχέδιο νόμου που αύριο θα γίνει νόμος του κράτους είναι μία ουσιαστική απάντηση στο πρόβλημα της έλλειψης νερού και στο πρόβλημα των απαρχαιωμένων δομών των δημοτικών επιχειρήσεων. Πώς να το κάνουμε; Έχουν απαρχαιωμένες δομές. Πώς να το κάνουμε; Δεν μπορούν να ανταποκριθούν δυστυχώς. 
Και θυμίζω, γιατί δεν άκουσα να το λέει κανείς, ότι εάν ο δήμος, ο εκάστοτε δήμος το αποφασίσει, μπορεί να διατηρήσει την κυριότητα των υποδομών. Θα τον λειτουργεί η ΕΥΔΑΠ ή η ΕΥΑΘ αντίστοιχα με τη γεωγραφική ενότητα και μάλιστα θα καταβάλλει και ένα αντάλλαγμα για αυτήν τη χρήση.
Επίσης, όλοι οι εργαζόμενοι αυτών των Δημοτικών Επιχειρήσεων Ύδρευσης θα πάρουν τις θέσεις τις αντίστοιχες που έχουν στον νέο φορέα, με τον ίδιο μισθό.
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Και καλύτερο.
ΓΕΩΡΓΙΟΣ ΑΜΥΡΑΣ: Και καλύτερο, με διορθώνει ο Υπουργός.
Άρα, καλό είναι να κοιτάμε τα πράγματα με μία προοπτική στο μέλλον. Και η προοπτική αυτή στο μέλλον, σε σχέση με το νερό και τις ανάγκες αυτής της χώρας σε νερό, είναι πάρα πολύ ευάλωτη και δύσκολη. Χρειαζόμαστε φράγματα, χρειαζόμαστε λιμνοδεξαμενές, χρειαζόμαστε να σταματήσουμε τις απώλειες, επαναχρησιμοποίηση του νερού και βεβαίως εξοικονόμηση. Αυτά, δυστυχώς, δεν μπορούσαν να τα κάνουν οι δημοτικές επιχειρήσεις. Τώρα να λέμε ψέματα μεταξύ μας; Όλοι το ξέρουμε. 
Επίσης, πόσο χρεώνει το νερό η μία δημοτική επιχείρηση και πόσο η άλλη; Ό,τι θέλεις βλέπεις. Δεν πρέπει να υπάρχει ένας ενιαίος τρόπος; Δεν πρέπει, επίσης, να υπάρχουν πιστοποιημένες εγγυήσεις για την ποιότητα του νερού; Δεν πρέπει επίσης όλοι να πληρώνουν το νερό;
Άρα, αγαπητές και αγαπητοί συνάδελφοι, δεν έχω βέβαια αυταπάτες, αλλά οφείλω να σας καλέσω να υπερψηφίσετε αυτό το σχέδιο νόμου. Βάλτε στην άκρη τις κομματικές σας αγκυλώσεις και ελάτε να δούμε το πρόβλημα κατάματα, όπως το έχει δει αυτή η Κυβέρνηση. Συνταχθείτε πίσω από τη λύση και η λύση είναι η υπερψήφιση αυτού του σχεδίου νόμου που βάζει τη χώρα μας σε μία ρότα πραγματικής βιώσιμης διαχείρισης του πολυτιμότερου πόρου που έχουμε, που είναι το νερό. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Θα δώσουμε το λόγο τώρα στον κ. Καζαμία, τον Κοινοβουλευτικό Εκπρόσωπο από την Πλεύση Ελευθερίας, για παρέμβαση και αμέσως μετά θα δώσουμε το λόγο στην Πρόεδρο της Κοινοβουλευτικής Ομάδας Πλεύσης Ελευθερίας, την κ. Κωνσταντοπούλου για παρέμβαση επίσης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εκτός αν απαντήσει ενδιαμέσως ο κ. Παπασταύρου, οπότε εγώ θα δώσω τον χρόνο μου. 
ΠΡΟΕΔΡΕΥΩΝ (Γεώργιος Λαμπρούλης): Εγώ οφείλω να ανακοινώσω ότι μετά από τον κ. Καζαμία είστε εσείς. Εντάξει, αν απαντηθεί κάτι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αν τυχόν ο Υπουργός θελήσει να απαντήσει. 
ΠΡΟΕΔΡΕΥΩΝ (Γεώργιος Λαμπρούλης): Καλώς.
Κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ναι, ο κύριος Υπουργός δεν ξέρει να απαντάει αλλά ξέρει να διακόπτει. Αυτό που συνέβη στη διάρκεια της ομιλίας μου, κύριε Παπασταύρου, ήταν απαράδεκτο και αντικοινοβουλευτικό και θα πρέπει να ντρέπεστε γι’ αυτό. Μιλούσατε πάνω στα λόγια μου για τουλάχιστον πέντε λεπτά. Πέντε λεπτά! Αυτό δείχνει και τον εκνευρισμό σας και το γεγονός ότι δεν μπορείτε να πάρετε τον λόγο, να σηκωθείτε να απαντήσετε σωστά. Το μόνο που προσπαθείτε να κάνετε είναι μέσω διακοπών. Μόνο αυτό ξέρετε.
Και σας έχουμε προκαλέσει πάρα πολλές φορές να σηκωθείτε να μιλήσετε, να ακούσουμε τελικά την άποψή σας. Και τα χαμογελάκια αυτά δείχνουν και την κουλτούρα σας, η οποία είναι φθηνή γιατί δεν ξέρετε να απαντάτε και ξέρετε μόνο να κάνετε γκριμάτσες, αλλά και την αδυναμία σας. 
Αυτά που δεν με αφήσατε να σας πω από το Βήμα, θα τα ακούσετε τώρα και θα τα ακούσετε καλά. Γι’ αυτά που μας είπατε εσείς και που λέγατε από το έδρανό σας ότι δεν είναι αλήθεια, ότι είναι ψέματα κ.λπ., θα σας πω δύο πράγματα που ακούστηκαν από φορείς που δεν πρόσκεινται στην Πλεύση Ελευθερίας. Ένα ψέμα που λέτε είναι ότι όταν θα γίνει η μετάβαση στο σχήμα που προτείνετε εσείς, η τιμή του νερού θα αυξηθεί και όχι μόνο αυτό, αλλά το νερό το οποίο είναι δημόσιο αγαθό και επειδή είναι ζωτικής σημασίας, είναι δικαίωμα ανθρώπινο. Υπάρχει ένα μεγάλο πρόβλημα στον τρόπο με τον οποίο η ΕΥΔΑΠ κόβει το νερό σ’ αυτούς που δεν πληρώνουν. 
Ένας από τους φορείς -και αναφέρομαι συγκεκριμένα στον κ. Μάρκου, Δήμαρχο Σπάτων και εκπρόσωπο της Περιφερειακής Ένωσης Δήμων Αττικής- κατά τη διάρκεια της ακρόασης φορέων στην Επιτροπή είπε ότι οι δήμοι για κοινωνικούς λόγους δεν προχωράνε σε διακοπές νερού. Η ΕΥΔΑΠ διακόπτει ήδη από τα 100 ευρώ. Αυτό θέλετε να κάνετε; Θέλετε να κόβουν το νερό σε αυτούς που δεν πληρώνουν! 
Επίσης, ο κ. Ξυπολυτάς, Δήμαρχος Κηφισιάς και «καρα-Νέα Δημοκρατία» είπε στη διαβούλευση -την οποία φαντάζομαι θα διαβάσατε ή μπορεί επειδή σας ενοχλεί, να μιλούσατε πάνω από τη διαβούλευση για να μην τη διαβάσετε, δεν ξέρω- τα εξής: «Δυστυχώς, η μέχρι τώρα εμπειρία δήμων ή περιοχών που περιήλθαν στην αρμοδιότητα της ΕΥΔΑΠ δείχνει πως είχε ως αποτέλεσμα την αλματώδη αύξηση των τιμολογίων», κύριε Παπασταύρου και συνέχισε λέγοντας ότι ειδικά για την περίπτωση του νερού για πότισμα και στην περίπτωση της Κηφισιάς υπάρχει θέμα. Είπε ότι άνω των διακοσίων έντεκα κυβικών μέτρων ο Δήμος Κηφισιάς χρεώνει 2 ευρώ και η ΕΥΔΑΠ χρεώνει 9,6 ευρώ και γι’ αυτό τον λόγο δεν θα ποτίζονται κήποι και χώροι πρασίνου και αυτό θα δημιουργήσει περιβαλλοντικές επιπτώσεις. 
Κύριε Παπασταύρου, ο κόσμος χθες στις επτά η ώρα, ήταν στην Πλατεία Συντάγματος και διαμαρτύρονταν. Όλοι λέγανε πόσο απαράδεκτο είναι το νομοσχέδιό σας, πόσο ψεύδεστε, πόσο σας ενδιαφέρει να εξυπηρετήσετε τους μετόχους της ΕΥΔΑΠ και της ΕΥΑΘ. Αυτός είναι ο στόχος σας, να πληρώνουν ακόμη και αυτοί που δεν έχουν για το νερό, γιατί έχετε μία νεοφιλελεύθερη αντίληψη για το νερό.
Εγώ ήμουν μαζί τους και η Πλεύση Ελευθερίας ήταν παρούσα, γιατί είμαστε με αυτούς τους ανθρώπους. Αυτοί όλοι, αλλά και δικοί σας άνθρωποι θεωρούν ότι αυτό που κάνετε δεν λύνει κανένα πρόβλημα, αντίθετα θα δημιουργήσει πολύ περισσότερα προβλήματα και θα κάνει πολύ κακό στο περιβάλλον. 
Επομένως, αντί να μου λέτε τι να πω για το νομοσχέδιο, σκεφτείτε εσείς ξανά.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Κυρία Πρόεδρε, θα κάνετε παρέμβαση; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μήπως θέλει ο κύριος Υπουργός να απαντήσει;
ΠΡΟΕΔΡΕΥΩΝ (Γεώργιος Λαμπρούλης): Δεν ξέρω, ας μας το δηλώσει. Δεν μπορώ τώρα να ρωτάω τον Υπουργό αν θέλει ή όχι. Άμα θέλει, θα μιλήσει. Εσείς θέλετε να παρέμβετε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, αλλά δεν θέλει να απαντήσει;
ΠΡΟΕΔΡΕΥΩΝ (Γεώργιος Λαμπρούλης): Ωραία, τον λόγο έχει η κ. Κωνσταντοπούλου, Πρόεδρος της Πλεύσης Ελευθερίας, για την παρέμβασή της. 
Ελάτε, κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Παπασταύρου, προηγουμένως που μιλούσε ο Κοινοβουλευτικός μας Εκπρόσωπος, δεν κρατιόσασταν, δεν κρατιόσασταν: «Πείτε μας για το νομοσχέδιο, κάντε αυτό», γιατί σας ρώταγε αν καταδικάζετε τις ακραία σεξιστικές επιθέσεις που έγιναν -από το γέλιο σας καταλαβαίνω ότι δεν καταδικάζετε, αντίθετα επικροτείτε- που έγιναν εναντίον μου. Και έγιναν εναντίον μου στο πρόσωπο όλων των γυναικών, γιατί αυτή είναι μία αντίληψη, όπως και η δική μου επιμονή να σας εκθέσω έχει να κάνει με όλες τις γυναίκες και όχι με το πρόσωπό μου. 
Δεν καταδικάζετε, γιατί η γραμμή του κ. Μητσοτάκη, με τον οποίο είστε πάρα πολύ κοντά, είναι ακριβώς να μην καταδικάσετε. Φωνάζατε «πείτε μας για το νομοσχέδιο, πείτε μας για το νομοσχέδιο», την ώρα που σας ρώταγε για τον σεξισμό ο κ. Καζαμίας. Εσείς γιατί δεν μιλάτε; Δικαίωμα σιωπής δεν είχε ούτε ο Φραπές ή Ξυλούρης, δεν έχετε ούτε εσείς. Αντίθετα, έχετε υποχρέωση να μιλήσετε και δεν μιλάτε!
Συμπληρώνονται έντεκα ώρες συζήτησης του νομοσχεδίου, είμαστε στις 20.50’ το βράδυ και δεν μιλάτε! Να σας πούμε για το νομοσχέδιο; Δεν ακούσατε την εισηγήτριά μας, την κ. Κεφαλά; Είκοσι λεπτά μίλησε. Δεν με ακούσατε εμένα από το πρωί στην ένσταση αντισυνταγματικότητας; Επτά λεπτά μίλησα. Δεν ακούσατε τον Κοινοβουλευτικό μας Εκπρόσωπο, όσο, εν πάση περιπτώσει, προβλέπεται; 
Εμείς είμαστε εδώ και μιλάμε και σας λέμε για τη μεθόδευση που κάνετε της ιδιωτικοποίησης του νερού, ενώ πρόκειται για δημόσιο αγαθό και μάλιστα για θεμελιώδες ανθρώπινο δικαίωμα, κύριε Παπασταύρου! Αυτήν τη στιγμή κόβουν το νερό από φτωχούς ανθρώπους, κάτι το οποίο δεν επιτρέπεται κατά τη διεθνή έννομη τάξη, την ίδια ώρα που καπηλεύεστε τα δημόσια αγαθά, με τον ίδιο τρόπο που παίρνετε τα σπίτια από φτωχούς ανθρώπους σε σύμπραξη με τα funds.
Και μην μου πείτε για τον Τσίπρα και την ιδιωτικοποίηση του νερού. Ναι, βεβαίως, ο Τσίπρας τα έκανε και εγώ ήμουν απέναντι τότε, οπότε σε εμένα δεν μπορείτε να πείτε τίποτα, σε άλλους μπορείτε να πείτε. Εγώ ήμουν με τους εργαζόμενους στην ΕΥΔΑΠ και την ΕΥΑΘ και με τους μαχόμενους πολίτες. Ο Τσίπρας έλεγε «πάνω από το πτώμα μου θα περάσει όποιος ιδιωτικοποιήσει το νερό» και τελικά έβαλε αυτός την υπογραφή, όπως επίσης έφερε τα funds και τους ηλεκτρονικούς πλειστηριασμούς.
Όμως, εσείς τα υλοποιείτε τώρα όλα αυτά. Άρα, δεν δικαιούστε να παριστάνετε τους αντιπάλους. Όπως παίρνετε τα σπίτια από τους φτωχούς πολίτες με τα έκνομα funds την ώρα που χρωστάτε πλέον 600 εκατομμύρια ευρώ. Εξακόσια εκατομμύρια ευρώ έφτασε το χρέος επί Κυριάκου Μητσοτάκη!
Και βεβαίως υπάρχουν και όλες οι διαδικασίες των τριγωνικών συναλλαγών και της «Blue Skies» και της «Ομάδας Αλήθειας» και όλου του παρακράτους. 
Πήγατε στο Υπουργικό Συμβούλιο και μιλήσατε για την πυρηνική ενέργεια. Σας προσκαλούμε εδώ να μιλήσετε και συνεχίζετε να ποιείτε την νήσσαν. Τι δείχνουν αυτά; Δείχνουν μία Κυβέρνηση ένοχη, που δρα στη σκιά και στο παρασκήνιο, που δρα με παρακρατικές μεθόδους, που δεν έχει ούτε την ευθιξία να απαντήσει στις καταγγελίες. Μου δείχνει αυτό πόσο βαθιά βουτηγμένοι είστε στο παρακράτος.
Κύριε Αμυρά, επειδή πια δεν επικρατούν αυτοί που ψήφισαν τον νόμο για την ισότητα, αλλά επικρατούν οι Βορίδηδες με τα τσεκούρια που δεν ψήφισαν, θα σας έλεγα να σκεφτείτε την παραμονή σας στην Κοινοβουλευτική Ομάδα.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με τον κ. Ανδρέα Παναγιωτόπουλο, Ανεξάρτητο Βουλευτή. Θα ακολουθήσει ο κ. Φωτόπουλος και μετά έχει ζητήσει τον λόγο για μία παρέμβαση ο Κοινοβουλευτικός Εκπρόσωπος του ΣΥΡΙΖΑ κ. Αμανατίδης. Ακολουθούν ο κ. Παραστατίδης και ο κ. Χουρδάκης.
Ορίστε, κύριε Παναγιωτόπουλε, έχετε τον λόγο.
ΑΝΔΡΕΑΣ ΠΑΝΑΓΙΩΤΟΠΟΥΛΟΣ: Ευχαριστώ, κύριε Πρόεδρε. 
Να εκφράσουμε τα συλλυπητήρια στις οικογένειες των πυροσβεστών που έπεσαν την ώρα του καθήκοντος, καθώς και στην πυροσβεστική οικογένεια. Βεβαίως, για να έχει αντίκρισμα το «αιωνία η μνήμη» που ακούστηκε, θα ήταν καλό να μονιμοποιήσετε και να αναγνωρίσετε τους εποχικούς πυροσβέστες που ρίχνονται στη μάχη της φωτιάς και έτσι να τους προστατεύσουμε, αλλιώς είναι κούφια λόγια.
 Η σημερινή συζήτηση δεν αφορά μόνο την ΕΥΔΑΠ και την ΕΥΑΘ και τις δημοτικές επιχειρήσεις ύδρευσης. Αφορά το ποιος θα ελέγχει το νερό στην Ελλάδα τις επόμενες δεκαετίες. Αφορά το αν το νερό θα συνεχίσει να αποτελεί δημόσιο κοινωνικό αγαθό ή αν σταδιακά και αθόρυβα, χωρίς να το ομολογεί ξεκάθαρα η Κυβέρνηση, το μετατρέπει σε πεδίο επιχειρηματικής κερδοφορίας. Η συζήτηση αφορά τελικά το ποιος θα πληρώσει τον λογαριασμό. Ο πολίτης, ο αγρότης, η ελληνική περιφέρεια; Διότι πίσω από τις τεχνικές διατάξεις αυτού του νομοσχεδίου κρύβεται μια σειρά από νεοφιλελεύθερες πολιτικές επιλογές.
Πρώτον, η επιλογή της συγκέντρωσης της διαχείρισης του νερού σε λίγες μεγάλες ανώνυμες εταιρίες εισηγμένες στο Χρηματιστήριο. 
Δεύτερον, η επιλογή της αφαίρεσης κρίσιμων αρμοδιοτήτων από τους Οργανισμούς Τοπικής Αυτοδιοίκησης που γνωρίζουν τις ανάγκες της κάθε περιοχής. 
Τρίτον, η επιλογή ενός μοντέλου που απομακρύνει τον πολίτη από τις αποφάσεις και μεταφέρει τον έλεγχο σε κεντρικούς μηχανισμούς, αλλά και σε εξωθεσμικούς. 
Το νερό δεν είναι μια οποιαδήποτε υπηρεσία, δεν είναι μια επιχειρηματική δραστηριότητα. Είναι θεμελιώδες κοινωνικό δικαίωμα, είναι προϋπόθεση ζωής, γιατί είναι ζωτικό στοιχείο και δημόσια περιουσία που οφείλει να προστατεύεται από το κράτος, ώστε να το διαχειρίζεται με διαφάνεια, με δημοκρατικό έλεγχο και με σεβασμό στις ανάγκες των τοπικών κοινωνιών. 
Είναι δε ακόμη πιο ανησυχητικό ότι όλα αυτά προωθούνται χωρίς ουσιαστικό διάλογο. Η ΚΕΔΕ, η ΕΔΕΥΑ, οι εργαζόμενοι, οι εκπρόσωποι των αγροτών και πολλοί επιστημονικοί φορείς εξέφρασαν σοβαρότατες αντιρρήσεις. 
Παρ’ όλα αυτά, η Κυβέρνηση προχώρησε με σύντομες διαδικασίες, περιορίζοντας τον δημόσιο διάλογο και επιταχύνοντας μια μεταρρύθμιση που θα επηρεάσει εκατομμύρια πολίτες. Η κριτική αυτή αποτυπώθηκε και κατά τη συζήτηση στην Επιτροπή. Και όλα αυτά χωρίς να έχει παρουσιαστεί ούτε μία ολοκληρωμένη οικονομοτεχνική μελέτη που να αποδεικνύει ότι το νέο μοντέλο θα είναι καλύτερο, θα είναι φθηνότερο και θα είναι αποτελεσματικότερο. 
Αντίθετα, υπάρχει ένας πραγματικός φόβος ότι το κόστος της μετάβασης θα μετακυλιστεί στους πολίτες, ότι θα αυξηθούν τα τιμολόγια του νερού και ότι η άρδευση θα γίνει ακριβότερη, ότι οι αγρότες που ήδη δοκιμάζονται από το αυξημένο κόστος παραγωγής θα κληθούν να πληρώσουν ακόμη περισσότερα για να ποτίζουν τις καλλιέργειές τους.
Έλεγε ο κ. Αμυράς νωρίτερα για φράγματα, για υδατοδεξαμενές κ.λπ.. Οκτώ χρόνια κυβερνάτε. Πέστε μου ένα που κάνατε από αυτά. Τίποτα δεν κάνατε. Μας λέτε για τις καλλιέργειες, τις καλλιέργειες που μπορεί να μένουν απούλητες, τις καλλιέργειες που μπορούν να καταστραφούν από ακραίες καιρικές συνθήκες, τις καλλιέργειες που δεν μπορούν να διαθέσουν.
Πρόσφατα έγινε μια σύσκεψη του ΤΟΕΒ της Ηλείας, του φράγματος του Πηνειού. Ξέρετε πόσο λένε στους αγρότες να χρεώσουν πέραν των παγίων και των άλλων τιμολογίων; Μόνο το υγρόμετρο να τους το χρεώσουν 1.600 ευρώ, ένα υγρόμετρο που κάνει 200 ευρώ στην αγορά. Τι να πω εγώ τώρα; Και να συνδεθούν μ’ ένα αβέβαιο μέλλον της καλλιέργειάς τους. 
Όταν αυξάνεται το κόστος του νερού για τον πρωτογενή τομέα, ποια είναι η συνέπεια; Αυξάνεται τελικά και το κόστος των τροφίμων για κάθε ελληνικό νοικοκυριό. Δεν υπάρχει ούτε ένας πολίτης που να μην επηρεάζεται απ’ αυτές τις επιλογές, γιατί όταν η διαχείριση του νερού μεταφέρεται σε εταιρικά σχήματα, όταν προτεραιότητα γίνεται η οικονομική απόδοση και όχι η κοινωνική αποστολή, τότε αργά ή γρήγορα αυξάνονται τα τιμολόγια. 
Το ίδιο ανησυχητικές είναι και οι διατάξεις που αφορούν τη λειψυδρία. Δεν παρουσιάζετε ένα ολοκληρωμένο εθνικό σχέδιο εξοικονόμησης νερού και αντικατάστασης των γερασμένων δικτύων. Σε πολλές περιοχές οι απώλειες του νερού -το ξέρετε καλά- ξεπερνούν ακόμη και το 40%. Επένδυση στην ανακύκλωση του νερού, στις μικρές τοπικές υποδομές, στους ταμιευτήρες, στα έργα πρόληψης και προστασίας των υπόγειων υδροφόρων και στην ενίσχυση των υποστελεχωμένων ΕΔΕΥΑ. Εσείς, όμως, επιλέγετε διαδικασίες fast track ανάθεσης με ελάχιστο δημόσιο έλεγχο. Το ξέρετε καλά εξάλλου αυτό το κόλπο, για να στηρίζετε τους ευνοούμενούς σας και συγκεκριμένα επιχειρησιακά συμφέροντα. 
Ευτυχώς βέβαια που επεμβαίνει και υπάρχει η Ευρωπαϊκή Εισαγγελία η οποία, απ’ ό,τι φαίνεται, κάνει καλά τη δουλειά της, γιατί με τις θεσμικές καθυστερήσεις και τα εμπόδια που χαρακτηρίζουν τη διερεύνηση κρίσιμων υποθέσεων στη χώρα μας, θα εξακολουθούσαμε να ζούμε μέσα στη «φούσκα» της κυβερνητικής αριστείας που είναι η συγκάλυψη και η ατιμωρησία. 
Η αντιμετώπιση της κλιματικής κρίσης δεν μπορεί να αποτελεί πρόσχημα για λιγότερη διαφάνεια, δεν μπορεί να αποτελεί άλλοθι για αναθέσεις χωρίς έλεγχο, δεν μπορεί να αποτελεί δικαιολογία για την παράκαμψη του επιστημονικού σχεδιασμού και της διαβούλευσης. 
Υπάρχει, όμως, και μία ακόμη διάσταση που δεν πρέπει να περάσει απαρατήρητη. Το ίδιο το νομοσχέδιο συνδέεται με ρυθμίσεις για τους μικρούς και φθίνοντες οικισμούς κι εδώ απαιτείται ιδιαίτερη προσοχή σε μια ύπαιθρο που συνεχώς φθίνει. Η αναζωογόνηση των οικισμών είναι αναγκαία, η στήριξη της υπαίθρου είναι εθνική προτεραιότητα, όμως δεν μπορεί να γίνεται με όρους real estate. Δεν μπορεί να μετατραπεί η εγκαταλελειμμένη ελληνική ύπαιθρος σε αντικείμενο επενδυτικής εκμετάλλευσης με αλλαγές χρήσεων γης, χωρίς επαρκείς εγγυήσεις ή για νέα πεδία κερδοσκοπίας. Για μία ακόμη φορά επιχειρείτε να ανοίξετε ένα νέο πεδίο πλουτισμού για τους δικούς σας ανθρώπους, τις οικογένειες και τα συμφέροντα που καθ’ ύλην εξυπηρετείτε.
Η ανάπτυξη, που όλο λέτε και ξαναλέτε γι’ αυτήν, δεν θα έρθει στην Ελλάδα με μια ακόμα τουριστική μονάδα. Είδατε τι γίνεται στην Αλβανία. Αυτό το μοντέλο θέλετε να προωθήσετε και στην Ελλάδα; Θέλετε να δώσετε κυριολεκτικά γη και ύδωρ στους ιδιώτες; 
Τελειώνοντας, θα ήθελα να τονίσω ότι η κλιματική κρίση καθιστά το νερό ακόμη πιο πολύτιμο, γι’ αυτό χρειάζεται μια εθνική πολιτική που να στηρίζεται στη δημόσια διαχείριση, στην επιστημονική γνώση, στην ενίσχυση της Τοπικής Αυτοδιοίκησης και στη συμμετοχή των πολιτών. 
Το νερό δεν είναι εμπόρευμα. Είναι κοινό και ζωτικό αγαθό, είναι ανθρώπινο δικαίωμα και ως κοινό και ζωτικό αγαθό οφείλει να παραμείνει υπό δημόσιο, κοινωνικό και δημοκρατικό έλεγχο, χωρίς αποκλεισμούς λόγω κόστους και με ισότιμη πρόσβαση όλων των πολιτών. Αυτό είναι το πραγματικό διακύβευμα της σημερινής συζήτησης.
Επειδή άκουσα σήμερα ότι στο Υπουργικό Συμβούλιο, κύριε Υπουργέ, κουβεντιάσατε και για την πυρηνική ενέργεια, θα σας πω ότι έχω κάνει μία ερώτηση. Στο φράγμα του Αλφειού στην Ηλεία έχει φτιαχτεί υδροηλεκτρικός σταθμός, ο οποίος έχει και καλώδιο μεταφοράς στον Πύργο και όλα αυτά εδώ και χρόνια δεν λειτουργούν και εμείς μιλάμε σήμερα για πυρηνικές ενέργειες, όταν τα υδροηλεκτρικά, οι εγκαταστάσεις και τα εργοστάσια παραμένουν ανενεργά γιατί έχουν μηδενικό κόστος στην κιλοβατώρα; Απάντηση δεν έχω πάρει από το Υπουργείο.
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Υπουργός για να καταθέσει νομοτεχνικές. 
Ελάτε, κύριε Υπουργέ. 
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Είπατε πολύ σωστά ότι η μεταρρύθμιση αυτή απαιτεί τη συνεργασία όλων. Είναι μια σύνθετη μεταρρύθμιση. Και δεν ισχυρίζεται κανείς ότι οι 735 υφιστάμενοι οργανισμοί διαχείρισης του νερού δεν κάνουν καλά τη δουλειά τους. Απλώς το μοντέλο αυτό έχει φτάσει στα όριά του. Η ενίσχυση της ΕΥΔΑΠ και της ΕΥΑΘ δεν υπαινίσσεται ότι θα τα καταφέρουν μόνες τους. Δεν γίνεται. Χρειάζεται συνεργασία και της εκτελεστικής εξουσίας και της ΕΥΔΑΠ και της ΕΥΑΘ και πρωτίστως των τοπικών κοινωνιών και των δήμων. Μόνος του κανείς δεν μπορεί. 
Είπατε πολύ σωστά για κάποιος δήμους. Να μην αναφέρω τα ονόματα. Υπάρχουν κάποιοι δήμοι στην Πελοπόννησο. Είδα τις δηλώσεις του δημάρχου από μεγάλη πόλη της Ηλείας την προηγούμενη εβδομάδα. Είδατε τι έγινε με τους εμπρησμούς και τους εκβιασμούς. Το μοντέλο αυτό έχει φτάσει στα όριά του. Κανείς μόνος του δεν μπορεί να το αντικαταστήσει. 
Και η αλήθεια είναι ότι έγινε μια πολύ γόνιμη συζήτηση στις επιτροπές. Ήρθαν δήμαρχοι από την Περιφερειακή Ένωση Δήμων Αττικής και Θεσσαλονίκης και υπήρξαν πάρα πολλές προτάσεις. Ο στόχος μας δεν είναι να επιβάλλουμε κάτι, αλλά έχουμε μια ευθύνη. Δεν μπορούμε να συνεχίσουμε με αυτό τον τρόπο διαχείρισης του νερού. Γι’ αυτό τα περισσότερα από τα αιτήματα που στη συνάντηση των φορέων κάναμε, όπου έξι επτά δήμαρχοι από την Ανατολική Αττική κατέθεσαν, γίνονται δεκτά και τα καταθέτουμε με νομοτεχνικές βελτιώσεις. Δηλαδή, είχαν μια πολύ μεγάλη εύλογη αγωνία αν θα υπάρξουν ασφαλιστικές δικλείδες για τη δίκαιη αποτίμηση των περιουσιακών τους στοιχείων. Προσθέτουμε, λοιπόν, δικλείδες ασφαλείας να το κατοχυρώσουμε αυτό. 
Επίσης, υπήρξε μια αγωνία από δυο τρεις δημάρχους τι θα γίνει σε περίπτωση αρνητικής αποτίμησης. Κι αυτό προβλέπεται. Υπήρχε αγωνία για το πόσο αντικειμενική είναι η περιγραφή της αποτίμησης που θα γίνει με τις κατευθύνσεις της ΡΑΑΕΥ. Και αυτό το διορθώνουμε. Έγινε μια πολύ μεγάλη συζήτηση για τη διακοπή της υδροδότησης. Κι εκεί υπάρχει ρύθμιση για το μεταβατικό στάδιο και διευκόλυνση στην αποπληρωμή των παλαιότερων οφειλών. 
Ήρθαν οι εργαζόμενοι της ΕΥΑΘ και κατέθεσαν και εκείνοι προτάσεις για τη διασφάλιση των εργασιακών δικαιωμάτων. Εξασφαλίζουμε στη νομοτεχνική με τρόπο ρητό ότι θα λαμβάνουν οι νέοι εργαζόμενοι τις ίδιες αποδοχές με το τακτικό προσωπικό της ΕΥΔΑΠ και της ΕΥΑΘ. Είναι το άρθρο 16. Επίσης, οι εργαζόμενοι της ΕΥΑΘ ζήτησαν -ήσασταν παρών στη συνάντηση- ο περιορισμός της τοποθέτησης στις νέες θέσεις να μην είναι μεταβατικός -τα 40 χιλιόμετρα- να είναι μια μόνιμη διάταξη. Γίνεται δεκτό. Ο δήμαρχος Θέρμης ήταν εναντίον της μεταρρύθμισης. Είπε όμως ο άνθρωπος ότι «αν είναι να το κάνετε -εγώ είμαι εναντίον- πιστεύω ότι πρέπει να προσθέσετε εκπρόσωπο της Περιφερειακής Ένωσης Δήμων Μακεδονίας στο διοικητικό συμβούλιο της ΕΥΑΘ». Γίνεται δεκτό. 
Γίνεται δεκτό ότι πρέπει να υπάρχει τουλάχιστον ένα τμήμα παροχής υπηρεσιών ύδατος σε κάθε πρωτεύουσα δήμου της Θεσσαλονίκης ή της Χαλκιδικής γιατί θέλουμε να παντρέψουμε τη γνώση της τοπικότητας με την τεχνογνωσία και την οικονομία κλίμακος που έχει η ΕΥΑΘ και η ΕΥΔΑΠ. Αν ξεκινήσει η ΕΥΔΑΠ και η ΕΥΑΘ να μάθει τα τοπικά δίκτυα, δεν θα πάει μπροστά. Πρέπει να παντρέψουμε την τεχνογνωσία και τις οικονομίες κλίμακος με τη γνώση που έχει ο δήμος. Κι αυτό γίνεται δεκτό. 
Επίσης, από το Υπουργείο Ναυτιλίας, αλλά και από πολλούς νησιωτικούς δήμους μάς ζητήθηκε ακόμη και αν δεν έχουν διαχειριστική επάρκεια να μπορούν να υλοποιήσουν έργα άμεσης ανάγκης για τη λειψυδρία υπό την προϋπόθεση ότι έχουν κηρυχθεί σε κατάσταση έκτακτης ανάγκης. Κι αυτό γίνεται δεκτό μαζί με κάποιες άλλες σημειακές βελτιώσεις και διατυπώσεις. 
(Στο σημείο αυτό ο Υπουργός Περιβάλλοντος και Ενέργειας κ. Σταύρος Παπασταύρου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 


ΠΡΟΕΔΡΕΥΩΝ (Γεώργιος Λαμπρούλης): Ωραία. Καταθέσατε τις νομοτεχνικές. Να μοιραστούν στις Κοινοβουλευτικές Ομάδες. 
Τον λόγο έχει ο κ. Φωτόπουλος Στυλιανός από την Ελληνική Λύση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για τα υπόλοιπα δεν θα πει τίποτα; 
ΑΛΕΞΑΝΔΡΟΣ ΚΑΖΑΜΙΑΣ: Γκριμάτσες κάνει μόνο. Και διακοπές. 
ΣΤΥΛΙΑΝΟΣ ΦΩΤΟΠΟΥΛΟΣ: Από το πρωί περιμέναμε τις νομοτεχνικές, κύριε Υπουργέ. Σε αυτά που άκουσα είμαι σύμφωνος. Θα περιμένω να τα δω και γραμμένα γιατί ξέρετε ο «εξαποδώ» κρίνεται και κρύβεται στις λεπτομέρειες. 
Θα μου επιτρέψετε να κάνω μια προσωπική αναφορά. Έχω μια δυσανεξία στις μεγαλοστομίες. Και γενικά ως Βουλευτής προσπαθώ να είμαι χρήσιμος και να είμαι πρακτικός. Άκουσα -και λυπάμαι που δεν είναι εδώ αυτή τη στιγμή- τον Κοινοβουλευτικό Εκπρόσωπο της Νέας Δημοκρατίας να αναφέρεται με στόμφο για την περίοδο 2012-2014 που μαζί με το ΠΑΣΟΚ σώσατε την Ελλάδα. Από ποιον τη σώσατε; Ποιος την είχε φέρει την Ελλάδα σε αυτή τη θέση; Και έρχεστε και λέτε ότι «σώσαμε ως Νέα Δημοκρατία την Ελλάδα». Ξέρετε, η ταπεινότητα και η αυτοκριτική είναι δύο πολύ σημαντικά χαρακτηριστικά στην πολιτική.
Λίγο πριν μπούμε στην Αίθουσα μας επισκέφτηκαν στην Κοινοβουλευτική μας Ομάδα εκπρόσωποι του κλάδου των ιχθυοκαλλιεργειών. Από θέση αρχής θα σας πω το εξής. Πιστεύω ότι όσο λιγότερο ασχολείται το κράτος με την επιχειρηματικότητα τόσο καλύτερα για την επιχειρηματικότητα. Και αυτό το έχει αποδείξει και η οικονομική ιστορία και η επιχειρηματική ιστορία αυτού του τόπου. Οι κλάδοι με τους οποίους ασχολήθηκε κατ’ ελάχιστο το κράτος είναι αυτοί οι οποίοι μεγάλωσαν κι αυτοί οι οποίοι μεγαλούργησαν ή αυτοί οι οποίοι πήγαν μπροστά. 
Τους ρώτησα ποιο είναι το βασικό τους πρόβλημα. Και η απάντησή τους, κύριε Υπουργέ, ήταν η εξής. Είναι το χωροταξικό το οποίο δεν έχει προχωρήσει, το οποίο λήγει το 2026 γιατί ψηφίστηκε το 2011 και από τις 23 περιοχές θεσμοθετήθηκαν οι 7. Δεν υπάρχει κανένας σχεδιασμός. Δεν ζητούν χρήματα. Δεν ζητούν φοροαπαλλαγές. Δεν ζητούν να τους δώσετε οτιδήποτε έχει να κάνει με οποιαδήποτε συναλλαγή μπορεί να έχει το κράτος με μια επιχειρηματική κοινότητα. Αυτό το οποίο ζητούν είναι να προχωρήσει το χωροταξικό για να κάνουν οι ίδιοι επενδύσεις και ουσιαστικά να προχωρήσουμε τον πολυετή σχεδιασμό της Ευρωπαϊκής Ένωσης και να πάνε από τους 125.000 τόνους που είναι περίπου σήμερα -και είναι οι ίδιοι τόνοι περίπου παραγωγής όσο ήταν όταν είχαν ξεκινήσει- στους 200.000 τόνους, σύμφωνα με αυτό το οποίο λέει το πολυετές πρόγραμμα. Και δεν μιλάμε για επιχειρήσεις αέρα, δεν μιλάμε για επιχειρήσεις παροχής υπηρεσιών, χωρίς να θέλω να προσβάλω τις επιχειρήσεις παροχής υπηρεσιών. Νομίζω ότι όλοι έχουμε συνομολογήσει ότι το παραγωγικό μοντέλο της χώρας πρέπει να αλλάξει. Και δυστυχώς για τη χώρα διαχειριστήκατε 100 δισεκατομμύρια ευρώ τα τελευταία 7 χρόνια και δεν αλλάξατε το παραγωγικό μοντέλο της χώρας. Και αυτό είναι κάτι το οποίο δεν έχει κόστος. Είναι θέμα πολιτικής βούλησης. Είναι θέμα δουλειάς το να εντάξετε και να ψηφίσετε το νέο χωροταξικό για αυτές τις επιχειρήσεις. 
Θα θέλαμε να μας πείτε κάτι στην ομιλία σας σε λίγο για τα άρθρα 43 έως 50 τα οποία είναι σχεδόν άσχετα μέσα στο συγκεκριμένο νομοσχέδιο. Αλλά αυτό δεν είναι κάτι το οποίο δεν το συνηθίζετε. Ουσιαστικά έρχεστε και νομοθετείτε διατάξεις για την πολεοδόμηση εγκαταλελειμμένων οικισμών, εγκαταλελειμμένων χωριών, όταν γνωρίζουμε πως σε όλο το προηγούμενο διάστημα η ελληνική μικρή γη, η ελληνική μικρή ιδιοκτησία έχει τραβήξει τα πάνδεινα εξαιτίας των δικών σας και των προηγούμενων νομοθετημάτων. Ουσιαστικά δεν τους δίνετε το δικαίωμα να χτίσουν στα χωριά τους. Ουσιαστικά τους δημιουργείτε προσκόμματα και προβλήματα και την ίδια στιγμή έρχεστε και δίνετε βοήθεια, για να το πω ευγενικά, στις πολύ μεγάλες ιδιοκτησίες. Τι σημαίνει αυτό; Σημαίνει σε αυτούς οι οποίοι έχουν τη δυνατότητα να έχουν πολλά στρέμματα και συνήθως δεν είναι φυσικά πρόσωπα. Όταν μιλάει για ένα φυσικό ή νομικό πρόσωπο με τέτοιες εκτάσεις γης σίγουρα αναφέρεται σε νομικά πρόσωπα, αναφέρεται σε εταιρείες, αναφέρεται σε fund. Και αυτό είναι κάτι το οποίο, με συγχωρείτε, αλλά δεν αντιλαμβάνομαι πως θα βοηθήσει σε αυτό το οποίο λέμε αποκέντρωση, σε αυτό το οποίο λέμε δημογραφικό και για το οποίο αναφερθήκαμε νωρίτερα με μία αφορμή της Υπουργού Οικογένειας. Καλό θα ήταν αυτό το οποίο είπα νωρίτερα, για τη σεμνότητα και την ταπεινότητα, να ισχύσει στον δημόσιο λόγο μας γιατί οι αριθμοί είναι πολύ χαρακτηριστικοί. Ειδικά σε εμάς που ασχολούμαστε με τους αριθμούς και βλέπουμε ποιες ήταν οι γεννήσεις το 2019, ποιες είναι οι γεννήσεις το 2026, δεν μπορεί να επαίρεται και να θεωρείται επιτυχημένος ένας ή μία Υπουργός Οικογένειας. 
[bookmark: _Hlk234436186]Μιλήσαμε και σε αυτό το νομοσχέδιο και στο προηγούμενο νομοσχέδιο του Υπουργείου Εθνικής Οικονομίας αρκετά για την ΕΥΔΑΠ, η οποία έχει μια προνομιακή μεταχείριση. Να μην αναφερθώ πάλι στην κεφαλαιοποίηση αφορολόγητων αποθεματικών με ένα μικρό ποσοστό της τάξεως του 5%, κάτι το οποίο δεν ισχύει για το σύνολο των νομικών προσώπων στη χώρα. Αυτό, όμως, είναι μιας άλλης ώρας συζήτηση. 
Μιλήσαμε, όμως, τότε, όπως θα το πω και σήμερα, για την ΕΥΔΑΠ, τον διευθύνοντα σύμβουλο της οποίας είδα το προηγούμενο διάστημα σε ένα podcast να λέει ότι δεν μπορεί να βρει προσωπικό, ότι δεν υπάρχουν τεχνίτες. Ναι, λύσε όμως τα προβλήματα του οίκου σου πρώτα. Δεν μπορεί να έχει σε εργολαβικούς υπαλλήλους οι οποίοι καλύπτουν πάγιες και διαρκείς ανάγκες και οι οποίοι βρίσκονται μέχρι και δεκατέσσερα χρόνια. Πείτε μου μια ιδιωτική εταιρεία, σε ποιον ιδιώτη θα έχεις υπάλληλο δεκατέσσερα χρόνια με συμβάσεις ορισμένου χρόνου. Σε κανέναν. Είναι καταστρατήγηση του εργατικού δικαίου. Πώς το επιτρέπετε σε επιχειρήσεις οι οποίες έχουν και ένα κοινωνικό αποτύπωμα, σε επιχειρήσεις οι οποίες βρίσκονται και στο Χρηματιστήριο κι έχουν άλλου είδους ελέγχους. Δώστε μια λύση. Δεσμευτείτε. Δώστε κατευθυντήριες γραμμές γι’ αυτούς τους ανθρώπους. Όπως και για τους υπαλλήλους οι οποίοι βρίσκονται στον Οργανισμό Φυσικού Περιβάλλοντος και Κλιματικής Αλλαγής, που κι αυτοί επικοινώνησαν μαζί μας. Αναφέρετε στο νομοσχέδιο για την παράταση δύο ετών, αλλά δεν μπορεί να υπάρχουν παρατάσεις επί παρατάσεων και να έχουμε φτάσει να έχουμε κι εδώ υπαλλήλους είκοσι ετών οι οποίοι να βρίσκονται σε ένα καθεστώς ομηρίας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Τέλος, η διαχείριση του νερού είναι τραγική. Δεν νομίζω ότι υπάρχει κάποιος σε αυτή την Αίθουσα ο οποίος θα αμφισβητήσει αυτό το γεγονός. Πλην όμως, όπως είπα και νωρίτερα, θα πρέπει να κάνουμε μια αυτοκριτική. Θα πρέπει δείτε, κατ’ αρχήν εσείς, ως Κυβέρνηση και όχι ως πολιτικό σύστημα, γιατί δεν έχουμε όλοι τις ίδιες ευθύνες, τι έχει γίνει μέχρι σήμερα γι’ αυτό που λέμε απώλειες νερού. Ναι, αντιλαμβανόμαστε ότι δεν μπορεί να συνεχιστεί αυτή η κατάσταση. Τι έχει γίνει με τα δίκτυα όμως, κύριε Υπουργέ;  
Τα δύο μεγαλύτερα προβλήματα για τις απώλειες νερού, τις οποίες κι εσείς έχετε αναγνωρίσει και όλοι έχουμε συνομολογήσει ότι υπάρχουν, είναι δύο: Πρώτον, οι απώλειες που υπάρχουν από τα γερασμένα δίχτυα. Αυτό δεν οφείλεται στις δημοτικές επιχειρήσεις συνολικά -συνολικά, επαναλαμβάνω, προσέχω πάρα πολύ τις λέξεις που χρησιμοποιώ- και φυσικά στη γεωργία. Εδώ, όμως, βάζουμε έναν φορέα ο οποίος θα είναι υπεύθυνος και για την ύδρευση και για την άρδευση. Ο ίδιος φορέας. 
Κι επειδή αναφερθήκατε στους επτακόσιους τριάντα οκτώ, αν θυμάμαι καλά, φορείς οι οποίοι διαχειρίζονται το νερό, να πούμε ότι εδώ είναι η χαρά του τσουβαλιάσματος. Το είπαμε. Δεν μπορεί, όμως, να βάζουμε στο ίδιο τσουβάλι δημοτικές επιχειρήσεις και δημοτικές αρχές οι οποίες έχουν επιλέξει -και θα αναφέρω μία, το Κορωπί για παράδειγμα, η οποία δεν είναι Ελληνική Λύση, δεν έχω λόγο κομματικό να υπερασπιστώ το Κορωπί- να αλλάξουν τα δίκτυα, επέλεξαν να πάνε μπροστά και να φέρουν τεχνολογίες τις οποίες τώρα θέλει η ΕΥΔΑΠ να εφαρμόσει στο δίκτυο ύδρευσης και τους οποίους τσουβαλιάζουμε μαζί με όλους τους άλλους οι οποίοι είτε έφαγαν τα χρήματα, είτε το ενεργειακό κόστος δεν τους επέτρεψε να έχουν τα ταμειακά διαθέσιμα. 
Κι εδώ το θέμα των ταμειακών διαθεσίμων πιστεύω με την νομοτεχνική να διορθωθεί, όπως και το θέμα της αποτίμησης, το οποίο είναι το βασικότερο. Γιατί δεν μπορείς να κάνεις συγχωνεύσεις, εξαγορές στον ιδιωτικό τομέα, να κάνεις μετατροπές, εάν δεν έχεις ξεκινήσει με την αποτίμηση. Είναι το βασικότερο. Κι αν θέλετε, είναι και ένα θέμα το οποίο εμείς, ως Ελληνική Λύση, έχουμε θέσει από την πρώτη ημέρα. Η αποτίμηση, η απογραφή, η καταγραφή και το διπλογραφικό σύστημα για το δημόσιο, το οποίο δεν μπορεί να ξεκινήσει και δεν μπορεί να γίνει σε μια…
ΠΡΟΕΔΡΕΥΩΝ (Γεώργιος Λαμπρούλης): Είχε ζητήσει τον λόγο ο κ. Αμανατίδης, Κοινοβουλευτικός Εκπρόσωπος του ΣΥΡΙΖΑ, για μία παρέμβαση. 
Έχετε τον λόγο, κύριε Αμανατίδη; 
ΙΩΑΝΝΗΣ ΑΜΑΝΑΤΙΔΗΣ: Θα μιλήσω από τη θέση μου, κύριε Πρόεδρε. Σας ευχαριστώ. 
Κύριε Πρόεδρε, κύριοι Υπουργοί, κυρίες και κύριες συνάδελφοι, κατ’ αρχάς θέλω να τονίσω αυτό που είπα και στην ομιλία μου, ότι η ελληνική, η ευρωπαϊκή και η διεθνής εμπειρία επιβεβαιώνει ότι οι υπηρεσίες ύδρευσης δεν μπορούν να αντιμετωπίζονται σαν εμπόρευμα, με κανόνες αγοράς. 
Η Γενική Συνέλευση του ΟΗΕ, το γνωρίζετε, κύριε Υπουργέ, αναγνώρισε το 2010 την πρόσβαση σε ασφαλές πόσιμο νερό και υπηρεσίες υγιεινής ως ανθρώπινο δικαίωμα, ενώ ο έκτος στόχος βιώσιμης ανάπτυξης θέτει ως διεθνή υποχρέωση τη διαθεσιμότητα και βιώσιμη διαχείριση του νερού για όλους. Σε ευρωπαϊκό επίπεδο η πρωτοβουλία «Right to water» ανέδειξε την ανάγκη εξαίρεσης των υπηρεσιών ύδρευσης από τη στενή λογική της εμπορευματοποίησης και την πλήρη νομιμότητα της δημόσιας ή δημοτικής διαχείρισης. Αυτή είναι η εικόνα και στο ευρωπαϊκό και στο διεθνές περιβάλλον. Στη χώρα μας ήδη χθες δεκαεπτά περιβαλλοντικές οργανώσεις ζητούν να αποσύρετε το νομοσχέδιο. 
Κύριε Υπουργέ, επειδή ακούστηκε στην Αίθουσα ότι λέμε παραμύθια πως προχωράτε σε ιδιωτικοποιήσεις, σας λέμε το εξής για να ξεκαθαρίζουμε τα πράγματα. Δεν προχωράτε σε μια άμεση μετοχική ιδιωτικοποίηση. Τι κάνετε όμως; Κάνετε ένα πολύ πιο συγκεντρωτικό, χρηματιστηριακά αποτιμώμενο και ρυθμιζόμενο, με όρους πλήρους ανάκτησης μοντέλο και εύλογης απόδοσης κεφαλαίου. Αυτό συγκεντρώνει δίκτυα, περιουσία, πελατολόγιο και έσοδα με δύο εισηγημένες ανώνυμες εταιρείες και μπορεί να δημιουργήσει πρόσφορο έδαφος για μια έμμεση ή λειτουργική ιδιωτικοποίηση μέσω εργολαβιών ΣΔΙΤ και παραχωρήσεων. Γνωρίζετε ότι οι εισηγμένες ανώνυμες εταιρείες, άσχετα αν είναι το 51% στο ελληνικό δημόσιο, λειτουργούν με βάση το εταιρικό δίκαιο. Γιατί έχουν υποχρεώσεις όχι μόνο στο δημόσιο στους καταναλωτές, αλλά και στους συμμέτοχους. Είναι η πραγματικότητα αυτή ή όχι; Αυτή είναι η πραγματικότητα. 
Κύριε Υπουργέ, είπατε το εξής. Σας το ζήτησα από την αρχή. Αφού φέρνετε ένα τόσο κρίσιμο νομοσχέδιο, παρουσιάστε μας μια συγκριτική μελέτη κόστους-οφέλους που να αποδεικνύει ότι δύο μεγάλοι συγκεντρωτικοί οργανισμοί είναι αποτελεσματικότεροι από την ενίσχυση των ΔΕΥΑ ή τη συγκρότηση περιφερειακών και διαδημοτικών σχημάτων. Τέτοια μελέτη δεν έχει έρθει στη Βουλή. 
Παρουσιάσατε ως πανάκεια τη συνεργασία με την ΕΥΑΘ κλπ. Μνημόνιο συνεργασίας Ωραιοκάστρου-ΕΥΑΘ από το 2022. Γιατί δεν έχει προχωρήσει και οι κάτοικοι στο Ωραιόκαστρο δεν μπορούν ούτε να πλυθούν; 
Επικαλείστε οικονομίες κλίμακας. Πολύ ωραία. Δεν τεκμηριώνετε, όμως, πώς θα διαχειριστούν οι ίδιες οι εταιρείες αστικά, νησιωτικά, ορεινά και αγροτικά συστήματα με διαφορετικές ανάγκες, ούτε πώς θα διασφαλιστεί η τοπική εξυπηρέτηση και διατήρηση της τεχνογνωσίας. 
Κύριε Υπουργέ, είπατε το εξής. «Κανείς μόνος του». Οι δήμαρχοι, όμως, σας είπανε ότι θέλουν και διαβούλευση και είναι απέναντι. Πώς θα τους έχετε με το μέρος σας; Θέτουν ζητήματα αντισυνταγματικότητας. Την ΚΕΔΕ δεν τη φωνάξατε. Δήμαρχοι είναι απέναντι. Αυτά τα λένε οι ίδιοι. 
Λέτε μετά: «Δεν επιβάλλουμε κάτι». Η υπαγωγή των ΔΕΥΑ στην ΕΥΑΘ και στην ΕΥΔΑΠ είναι υποχρεωτική. Με συγχωρείτε, δεν είναι μόνο για τους ΤΟΕΒ. Εντάξει, Για τους ΔΕΥΑ, όμως, είναι υποχρεωτική. Στον κώδικα είχατε ψηφίσει προαιρετικότητα. Εδώ έρχεστε και λέτε «δεν επιβάλλουμε κάτι». Πώς δεν το επιβάλετε; Αφού είναι υποχρεωτικό να πάνε στην ΕΥΔΑΠ και στην ΔΕΥΑΘ. Με συγχωρείτε, πώς θα το επιβάλετε αυτό; Θέλω να μου το εξηγήσετε. Δεν μπορώ να το καταλάβω. 
Επίσης, γίνεται ένας μεγάλος διάλογος, κύριε Υπουργέ, για τη στρατηγική για το νερό, ο οποίος δεν έχει ολοκληρωθεί. Εσείς ήδη με το νομοσχέδιο έχετε βγάλει τα συμπεράσματα. Άρα, προς τι ο διάλογος; 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε. Τον λόγο έχει ο κ. Παραστατίδης Στέφανος από το ΠΑΣΟΚ. Θα ακολουθήσει ο κ. Χουρδάκης, ο κ. Κατσώτης, η κ. Πέρκα και ο κ. Μπαραλιάκος. 
Ορίστε, έχετε τον λόγο. 
ΣΤΕΦΑΝΟΣ ΠΑΡΑΣΤΑΤΙΔΗΣ: Ευχαριστώ.
Κυρίες και κύριοι συνάδελφοι, δημόσια αγαθά θεωρούμε τα αναγκαία για τη ζωή, την ελευθερία και την ισότιμη συμμετοχή στην κοινωνία, ώστε η πρόσβαση σε αυτά να μην μπορεί να εξαρτάται από το εισόδημα ή από τη δύναμη στην αγορά. Η αγορά κατανέμει τα αγαθά με βάση την αγοραστική δύναμη. Η δημοκρατία οφείλει να τα κατανέμει όταν είναι θεμελιώδη, με βάση την ανθρώπινη ανάγκη και την ισότητα των δικαιωμάτων. 
Γι’ αυτό και η σημερινή συζήτηση για το νερό δεν είναι μία τεχνοκρατική συζήτηση για τη συγχώνευση δια απορροφήσεως ορισμένων ΔΕΥΑ. Αφορά κάτι ουσιαστικότερο. Αφορά τη θέση αρχής μας για το νερό ως δημόσιο αγαθό. Ταυτόχρονα, αφορά τη θέση μας απέναντι στην Τοπική Αυτοδιοίκηση και στη διοικητική αποκέντρωση. 
Κυρίες και κύριοι συνάδελφοι, ποιο είναι το κεντρικό αξίωμα, στο οποίο βάσισε την επιλογή της η Κυβέρνηση για το παρόν νομοσχέδιο, σε ό,τι αφορά τη συγχώνευση των ΔΕΥΑ; Ότι το υπάρχον μοντέλο απέτυχε. Εμείς δεν θα επιχειρήσουμε να εξωραΐσουμε την πραγματικότητα. Οι ΔΕΥΑ όντως έχουν σοβαρά οικονομικά προβλήματα. Η υποστελέχωση όντως είναι έντονη. Τα δίκτυα όντως είναι σε μεγάλο βαθμό απαρχαιωμένα. Τεράστιες είναι και οι απώλειες νερού. 
Η διαφωνία μας, όμως, δεν είναι στη διάγνωση του σήμερα. Εδράζεται στο παρελθόν και στο μέλλον. Σε ό,τι αφορά το παρελθόν, πώς και γιατί φτάσαμε εδώ. Γιατί οι ΔΕΥΑ αφέθηκαν απροστάτευτες στην ενεργειακή κρίση, με αποτέλεσμα να συσσωρεύσουν τεράστια χρέη λόγω του ενεργειακού κόστους; Την ίδια δε στιγμή που οι ιδιωτικές επιχειρήσεις σε στρατηγικούς τομείς της οικονομίας στηρίχθηκαν ενεργά. Γιατί απεντάχθηκαν από το Ταμείο Ανάκαμψης δεκάδες έργα που θα αναβάθμιζαν το αρδευτικό και το υδρευτικό σύστημα της χώρας; Σε ό,τι αφορά το μέλλον, γιατί επιλέγεται η συγκεντροποίηση και μάλιστα σε φορείς όπως η ΕΥΔΑΠ και η ΕΥΑΘ που αδυνατούν να ανταποκριθούν λόγω της υποστελέχωσης και των ανεπαρκών πόρων τους, ακόμα και στις ήδη υπάρχουσες αρμοδιότητές τους. Γιατί σε ό,τι αφορά την τιμολογιακή πολιτική, επιλέξατε ιδιωτικοοικονομικά κριτήρια; Εσείς δημιουργείτε το περιβάλλον για την ενεργοποίηση του τριγώνου υποστελέχωση, outsourcing στον ιδιώτη, εκτόξευση κόστους. 
Υπάρχει, όμως, και κάτι άλλο που μας επιτάσσει να απορρίψουμε το μοντέλο που η Κυβέρνηση προτείνει με το παρόν νομοσχέδιο. Η Έλινορ Όστρομ τιμήθηκε με το Νόμπελ Οικονομικών το 2009, γιατί ανέτρεψε μία από τις πιο εδραιωμένες αντιλήψεις της οικονομικής επιστήμης, ότι οι κοινοί φυσικοί πόροι είτε πρέπει να ιδιωτικοποιούνται είτε να ελέγχονται αποκλειστικά από το κράτος. Η θεωρία της Όστρομ απέρριψε και τους δύο δρόμους που η Κυβέρνησή σας επιλέγει, τον κρατικό συγκεντρωτισμό και την ιδιωτικοποίηση. Προτείνει έναν τρίτο δρόμο, στον οποίο οι κοινοί φυσικοί πόροι μπορούν να διαχειρίζονται πιο αποτελεσματικά από τις τοπικές κοινότητες. Γιατί; Διότι η γεωγραφική εγγύτητα, η συσσωρευμένη μετά από αιώνες τοπική γνώση, η ουσιαστική συμμετοχή και η λογοδοσία αποτελούν τα συστατικά μιας επιτυχημένης συνταγής για τη βιώσιμη διαχείριση των κοινών φυσικών πόρων. 
Και εδώ βρίσκεται το θεμέλιο της δικής μας κριτικής, η κεντρική ιδεολογική διαφορά μας. Ούτε το μέγεθος, ούτε η οικονομική ισχύς ενός φορέα εξασφαλίζει την επιτυχή διαχείριση ενός πόρου, όπως το νερό. Αυτό που πρέπει να πριμοδοτηθεί είναι η σύνδεση με τις τοπικές κοινωνίες, τις ιδιαιτερότητες του υδατικού διαμερίσματος και τη δημοκρατική λογοδοσία. Αυτή είναι ακριβώς η θέση αρχής που εκφράζει η πρόταση του ΠΑΣΟΚ, την οποία ανέπτυξε ο εισηγητής μας στην Αίθουσα αυτή. Σκεφτείτε το πολύ απλό, μία αύξηση της τιμής του νερού που ανακοινώνεται από τη ΔΕΥΑ ενός δήμου σε σύγκριση με την αντίστοιχη ανακοίνωση όταν ο δήμος έχει παραχωρήσει το δίκτυο και τη διαχείριση των υδάτων σε ένα «διοικητικό ΒΕΕΜΟΘ» όπως η ΕΥΔΑΠ. Στην πρώτη περίπτωση, την επόμενη της αύξησης, ο δήμαρχος θα πρέπει να κοιτάξει τον δημότη του στα μάτια, στο καφενείο της πόλης του και να του εξηγήσει τον λόγο. Στη δεύτερη, θα σηκώσει τα χέρια ψηλά και θα αποδώσει την ευθύνη σε άγνωστα πρόσωπα και σε αδιαφανείς διαδικασίες μακριά από τον πολίτη. 
Η αρχή, λοιπόν, της εγγύτητας συνιστά ζητούμενο στη σχέση του πολίτη με το νερό. Όσοι μεγάλωσαν αυτήν την απόσταση, απέτυχαν. Δείτε τα παραδείγματα της Γαλλίας, Γερμανίας, στο Βερολίνο. Να σας πω ότι από το 2010 έως το 2015 καταγράφηκαν παγκοσμίως 235 περιπτώσεις επαναδημοτικοποίησης από 37 χώρες. 
Τέλος, τα φαινόμενα κακοδιαχείρισης δεν αντιμετωπίζονται με περισσότερο συγκεντρωτισμό, αλλά με διαφάνεια, αξιοκρατία και οριοθετημένους στόχους. Ακόμη και το σχέδιο εθνικής στρατηγικής για τα ύδατα που δημοσίευσε το Υπουργείο στις 21 Ιουνίου καταγράφει τα προβλήματα, αλλά δεν θέτει δεσμευτικούς ποσοτικούς στόχους, ούτε σαφείς ευθύνες. Χαρακτηριστικό παράδειγμα η Ανατολική Πελοπόννησος. Εμφανίζει ανάκτηση κόστους 96%, ενώ χάνει το 47% του νερού. Δηλαδή οι καταναλωτές πληρώνουν για τις απώλειες, αλλά ο πάροχος θεωρείται αποτελεσματικός. Παράλληλα, στοιχεία υποβάλλει μόλις το 1/3 των παρόχων. Προσέξτε. Άρα, η εθνική εικόνα είναι ελλιπής και πιθανότατα ωραιοποιημένη. 
Χρειάζονται, λοιπόν, χωριστοί δείκτες για την ανάκτηση κόστους και την αποδοτική χρήση του νερού, υποχρεωτικά σχέδια μείωσης των απωλειών και στοιχεία από όλους τους παρόχους. Η τιμολόγηση δεν μπορεί να μεταφέρει στους πολίτες το κόστος της αδράνειας και της κακοδιαχείρισης. 
Κυρίες και κύριοι συνάδελφοι, η νεοφιλελεύθερη αντίληψη ορίζει συνήθως την ελευθερία ως απουσία οποιουδήποτε καταναγκασμού. Όμως, ένας άνθρωπος χωρίς πρόσβαση σε νερό, υγεία, παιδεία, ενέργεια ή αξιόπιστη πληροφορία, μπορεί να είναι τυπικά ελεύθερος, αλλά ουσιαστικά ανίσχυρος. Η πραγματική ελευθερία απαιτεί ένα ελάχιστο πεδίο ασφάλειας και αυτονομίας. Ο πολίτης που εξαρτάται απολύτως από την οικονομική του δύναμη για να αποκτήσει τα αναγκαία της ζωής, δεν είναι πλήρως αυτόνομος. Είναι ευάλωτος στην αγορά, στον εργοδότη, στον πάροχο, στον ιδιοκτήτη ή στον πιστωτή. Γι’ αυτό και τα δημόσια αγαθά δεν είναι μόνο εργαλεία αναδιανομής. Είναι θεσμοί ελευθερίας. Απελευθερώνουν τον άνθρωπο από τον φόβο της στέρησης, περιορίζουν την εξάρτηση από τις ιδιωτικές εξουσίες, εξισώνουν τις πραγματικές αφετηρίες, επιτρέπουν την ουσιαστική άσκηση των δικαιωμάτων. 
Μία σύγχρονη δημοκρατία, κυρίες και κύριοι συνάδελφοι, δεν λέει απλώς ότι όλοι έχουν ίσα δικαιώματα. Εξασφαλίζει τις συνθήκες, ώστε να μπορούν πραγματικά να τα ασκήσουν. Είναι αυτό στο οποίο επιμένουμε. Πέρα από την ισότητα των ευκαιριών, είναι και η ισότητα των συνθηκών. Και για τις συνθήκες η πολιτεία και γενικότερα η πολιτική οφείλει να προσπαθήσει παραπάνω. Αυτό, λοιπόν, συνιστά ζητούμενο. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης):  Επόμενος ομιλητής ο κ. Χουρδάκης Μιχαήλ από το ΠΑΣΟΚ. 
ΜΙΧΑΗΛ ΧΟΥΡΔΑΚΗΣ: Κυρίες και κύριοι συνάδελφοι, υπάρχουν νομοσχέδια που έρχονται να επιλύσουν συγκεκριμένα προβλήματα, άλλα που φιλοδοξούν να χαράξουν μια νέα αναπτυξιακή πορεία και υπάρχουν και νομοσχέδια που πέρα από τις επιμέρους διατάξεις τους, αποκαλύπτουν τον απαράδεκτο, κύριε Υπουργέ, πολλές φορές τρόπο, με τον οποίο μια Κυβέρνηση, όπως η δική σας, αντιλαμβάνεται τον ρόλο του κράτους και πρακτικά τον μη σχεδιασμό του μέλλοντος της χώρας. 
Και το σημερινό νομοσχέδιο ανήκει σε αυτήν την τρίτη κατηγορία. Και πρακτικά δεν συζητάμε μόνο για την ύδρευση, τη χωροταξία ή την ενέργεια, αλλά συζητάμε για τις δημόσιες πολιτικές που εφαρμόζουμε και που οδηγούν τη χώρα να γίνει ή να μη γίνει περισσότερο λειτουργική, αξιόπιστη και ελκυστική για τους πολίτες της. 
Και αυτό συνδέεται άμεσα με τη μεγαλύτερη πρόκληση που αντιμετωπίζει σήμερα η Ελλάδα, αυτήν του δημογραφικού προβλήματος. Και έτσι κάθε νομοσχέδιο θα έπρεπε να το αξιολογήσουμε και από τη δημογραφική πολιτική του, όχι επειδή όλες οι δημόσιες πολιτικές έχουν ένα τέτοιο αποτύπωμα, αλλά γιατί αυτό το αποτύπωμα μπορεί να επηρεάσει κάθε απόφαση που λαμβάνουμε άμεσα ή έμμεσα και να επηρεάσει το αν ένας άνθρωπος θα επιλέξει να μείνει, να εργαστεί, να δημιουργήσει οικογένεια και να χτίσει το μέλλον του στην Ελλάδα. Και με αυτό το κριτήριο πρέπει να αξιολογήσουμε και αυτό και όλα τα επόμενα νομοσχέδια. 
Το συγκεκριμένο νομοσχέδιο επηρεάζει και την εκλογική μου περιφέρεια, την Α΄ Θεσσαλονίκης. Αφορά την ΕΥΑΘ, αφορά δεκάδες δήμους της Κεντρικής Μακεδονίας και αφορά άμεσα την ποιότητα ζωής και την καθημερινότητα κάθε πολίτη. Αφορά το νερό, το οποίο, κυρίες και κύριοι της Κυβέρνησης, δεν είναι μία ακόμα διοικητική αρμοδιότητα που αν δεν σας αρέσει το πώς διεξάγεται, θα πρέπει να την διορθώσετε. Είναι δημόσιο αγαθό και είναι ζήτημα δημόσιας υγείας. Και γι’ αυτό κάθε αλλαγή στον τρόπο διαχείρισής του απαιτεί ισχυρή τεκμηρίωση και εμπιστοσύνη. 
Κανείς φυσικά δεν υποστηρίζει ότι το σημερινό σύστημα λειτουργεί παντού άψογα. Υπάρχουν πράγματι ΔΕΥΑ που αντιμετωπίζουν σοβαρά προβλήματα και χρειάζονται στήριξη, αλλά το ερώτημα είναι διαφορετικό. Πώς μπορείτε να αποδείξετε, εσείς της Κυβέρνησης ότι το μοντέλο που προτείνετε είναι καλύτερο από αυτό που αντικαθίσταται τώρα; Γιατί στο νομοσχέδιο αντιμετωπίζονται με τον ίδιο τρόπο οργανισμοί που παρουσιάζουν χρόνια προβλήματα, αλλά ταυτόχρονα και οργανισμοί που έχουν δείξει ότι μπορούν να λειτουργήσουν αποτελεσματικά, που είναι οικονομικά υγιείς και έχουν κερδίσει την εμπιστοσύνη των τοπικών κοινωνιών; Και ο Δήμος Θέρμης αποτελεί ένα τέτοιο πολύ χαρακτηριστικό παράδειγμα, γιατί έχει μια δημόσια επιχείρηση που έχει επενδύσει στις υποδομές της, παρουσιάζει υψηλή εισπραξιμότητα άνω του 90% και λειτουργεί με άρτιο τρόπο που αναγνωρίζεται ακόμα και από όσους διαφωνούν με άλλα ζητήματα. 
Και γι’ αυτό προκύπτουν εύλογα ερωτήματα. 
Προηγήθηκε η αντικειμενική αξιολόγηση κάθε παρόχου; Η απάντηση είναι προφανώς όχι. Υπήρχαν συγκεκριμένα κριτήρια και αν ναι, ποια ήταν αυτά που οδήγησαν στην επιλογή της υποχρεωτικής ένταξης, όταν λίγες εβδομάδες πριν ο νόμος του Υπουργείου Εσωτερικών έλεγε κάτι εντελώς αντίθετο; Εξετάστηκαν εναλλακτικά μοντέλα συνεργασίας ή εξυγίανσης πριν επιλεγεί η συγκέντρωση περισσότερων αρμοδιοτήτων; Μέχρι σήμερα, και από τις συζητήσεις των επιτροπών, δεν λήφθηκαν συγκεκριμένες και πειστικές απαντήσεις γι’ αυτό και αυτό έχει μέγιστη σημασία, διότι όταν μιλάμε για ένα δημόσιο αγαθό, όπως είναι το νερό, η Κυβέρνηση δεν αρκεί να μας διαβεβαιώνει πως δεν θα έρθουν αυξήσεις και να ζητάει, όπως έκανε νωρίτερα ο κ. Σιμόπουλος, να δείξουμε εμπιστοσύνη.
Πρέπει πρώτα να εμπνευστεί, κύριε Υπουργέ, αυτή η εμπιστοσύνη και γι’ αυτό απαιτείται σε κάθε πτυχή της νομοθέτησης -που δυστυχώς δεν το κάνετε- να υπάρχει περισσότερη διαφάνεια, μεγαλύτερη τεκμηρίωση και ουσιαστικός διάλογος από τον οποίον να ακούτε.
Είναι εξαίρεση ότι πριν από λίγο είπατε: «Φέρνω αυτές τις έξι νομοτεχνικές διορθώσεις». Νομίζω ότι δεν έχει ξανασυμβεί να έρθουν μαζί έξι νομοτεχνικές διορθώσεις σ’ ένα νομοσχέδιο, ενδεχομένως στα τριάντα τελευταία διαφορετικά νομοσχέδια. 
Το δεύτερο μεγάλο κεφάλαιο του νομοσχεδίου αφορά τη χωροταξία και τον πολεοδομικό σχεδιασμό. Πρόκειται για τομείς στους οποίους η χώρα έχει πληρώσει επί δεκαετίες το κόστος της αποσπασματικής πολιτικής, της γραφειοκρατίας και της έλλειψης σταθερών κανόνων. Κάθε προσπάθεια, φυσικά, που τυχόν επιχειρεί να αποσαφηνίσει θεσμικά εργαλεία, να μειώσει καθυστερήσεις, να δημιουργήσει ένα πιο ξεκάθαρο πλαίσιο για τους πολίτες και τους επενδυτές, πρέπει και αξιολογείται θετικά. Όμως, εδώ βρίσκεται ένας πολύ μεγάλος κίνδυνος. 
Κυρίες και κύριοι της Συμπολίτευσης, έχετε πιστέψει, και προσπαθείτε να κάνετε και τους πολίτες να το πιστέψουν, πως η ανάπτυξη είναι δυνατόν να σχεδιαστεί πάνω σ’ έναν χάρτη. Η εμπειρία, όμως, δείχνει ότι δεν αρκεί να χαρακτηρίζεις μια περιοχή κατάλληλη για την ανάπτυξη, αν εκεί δεν υπάρχουν πραγματικά άνθρωποι για να ζήσουν, να εργαστούν και να δημιουργήσουν, ούτε αρκεί να θεσπίζεις καινούργιες χρήσεις γης, όταν ένα χωριό πρακτικά χάνει τους μισούς και παραπάνω κατοίκους του από έτος σε έτος και ούτε αρκεί να επιταχύνονται οι αδειοδοτήσεις, όταν οι νέοι εγκαταλείπουν την περιφέρεια γιατί δεν βρίσκουν εργασία, δεν υπάρχουν ποιοτικές υπηρεσίες υγείας, σχολεία για τα παιδιά τους και βασικές δημόσιες υποδομές.
Με άλλα λόγια, αυτό που πρέπει να αναλογιστείτε είναι: Αρκεί μια πολεοδομική ρύθμιση για να αναβιώσει πρακτικά ένας τόπος;  Η απάντηση, προφανώς, είναι ότι δεν αρκεί. Αυτό που χρειάζεται μια πραγματική περιφερειακή ανάπτυξη συμπεριλαμβάνει παραγωγικές επενδύσεις, ολοκληρωμένη στρατηγική φυσικά, ισχυρή πρωτοβάθμια υγεία, ποιοτική εκπαίδευση, σύγχρονες μεταφορές και ψηφιακές υποδομές. Και πάνω από όλα, απαιτείται η βεβαιότητα που θα λάβει ο νέος άνθρωπος ότι μπορεί να χτίσει εκεί το μέλλον του, στον τόπο που γεννήθηκε, χωρίς να αναγκαστεί αργά ή γρήγορα να τον εγκαταλείψει.
Κι αυτός είναι και ο λόγος για τον οποίο πιστεύουμε ότι ο χωροταξικός σχεδιασμός πρέπει να εντάσσεται σ’ ένα ευρύτερο εθνικό σχέδιο. Άλλωστε, ο στόχος δεν είναι να αξιοποιηθούν περισσότερα χωράφια ή περισσότερα ακίνητα, στόχος είναι να κατοικηθούν περισσότεροι τόποι. Προφανώς και δεν αναβιώνουν οι τόποι επειδή άλλαξαν οι χρήσεις γης. Αναβιώνουν μόνο, κι αυτό είναι που πρέπει να αναζητήσετε, όταν θα επιστρέψουν οι άνθρωποι.
Το ίδιο ισχύει φυσικά και για την ενεργειακή πολιτική. Δεν χρειάζεται να αναφερθώ σε επιμέρους τεχνικές διατάξεις, αναφέρθηκαν επιτυχέστατα από τον εισηγητή του ΠΑΣΟΚ. Θα σταθώ σε κάτι που είναι κατ’ εμέ εξαιρετικά ουσιώδες. Η ενεργειακή πολιτική δεν κρίνεται με το πόση ενέργεια θα παραχθεί. Κρίνεται ή θα έπρεπε να κρίνεται με το αν αυτή η παραγόμενη ενέργεια τελικά θα μειώσει το κόστος ζωής, αν θα προσφέρει σταθερότητα στους πολίτες και στις επιχειρήσεις. Και δεν μπορούμε να μετράμε ούτε εγκατεστημένα μεγαβάτ, ούτε δείκτες απορρόφησης επενδύσεων. Πρέπει να μετράμε αν ο πολίτης αισθάνεται ότι μπορεί να ζήσει, να εργαστεί, να προγραμματίσει το μέλλον του με ασφάλεια, χωρίς η ενέργεια να μετατραπεί σε παράγοντα ανασφάλειας και γι’ αυτόν και για την επιχείρησή του.
Και τελικά, κύριε Υπουργέ, όλα αυτά, το νερό, η χωροταξία, η ενέργεια, οδηγούν στο ίδιο ερώτημα: Βοηθούν έναν νέο άνθρωπο να μείνει στην Ελλάδα, να μένει στον τόπο του ή τον οδηγούν ακόμα λίγο πιο πέρα προς την έξοδο; Κι αυτό είναι που πρέπει να απαντούν όλα τα νομοσχέδια και κάθε δημόσια πολιτική. Με αυτό οφείλουμε να αξιολογούμε όλοι όσοι είμαστε και θα είμαστε στην Αίθουσα τα νομοσχέδια που θα έρθουν. Και ελπίζω ότι σύντομα θα συμφωνήσουμε πως κάθε νομοσχέδιο θα πρέπει να συνοδεύεται, εκτός από την έκθεση συνεπειών ρύθμισης και οικονομοτεχνικά στοιχεία, και από μια αξιολόγηση του δημογραφικού του αποτυπώματος.
Κυρίες και κύριοι συνάδελφοι, η χώρα δεν έχει έλλειμμα νόμων. Έχει έλλειμα τήρησης των νόμων και έλλειμα εμπιστοσύνης. Η εμπιστοσύνη όμως δεν χτίζεται με εξαγγελίες, ούτε με τα ευχολόγια που ακούστηκαν πριν. Χτίζεται με κανόνες που θα ισχύουν για όλους, με διαφάνεια, με αξιολόγηση, με τεκμηρίωση και κυρίως με λογοδοσία.
Το ΠΑΣΟΚ δεν ήταν και δεν είναι απέναντι στις μεταρρυθμίσεις. Αντίθετα, η ιστορία του είναι συνδεδεμένη με μεγάλες θεσμικές αλλαγές της Μεταπολίτευσης. Οπότε, κυρίες και κύριοι της Συμπολίτευσης, μην εθελοτυφλείτε, βαπτίζοντας ως μεταρρύθμιση αυτό που πρακτικά είναι μια καινούργια συγκέντρωση αρμοδιοτήτων, μια νέα εξαίρεση, μια νέα παράταση ή μια καινούργια απλή υπουργική εξουσιοδότηση.
Στο ΠΑΣΟΚ λέμε «ναι» στην προστασία του νερού με δημόσια λογοδοσία, «ναι» στην πραγματική αναβίωση τόπων με ανθρώπους, οικογένειες και υπηρεσίες, «ναι» στην ενεργειακή μετάβαση, αλλά με διαφάνεια και με ίσους όρους. Και λέμε «όχι» στη λευκή επιταγή που ζητάτε, «όχι» στην ανάπτυξη χωρίς τοπικές κοινωνίες, «όχι» στα δημόσια αγαθά χωρίς εγγυήσεις και φυσικά «όχι» σε μια κυβέρνηση που ζητά από τη Βουλή να ψηφίσει σήμερα με την υπόσχεση ότι θα εξηγήσει κάποια στιγμή αργότερα όλα αυτά που ζητάει να ψηφίσουμε.
Η εμπιστοσύνη δεν νομοθετείται, η εμπιστοσύνη κερδίζεται.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Χρήστος Κατσώτης από το Κομμουνιστικό Κόμμα Ελλάδας.
ΧΡΗΣΤΟΣ ΚΑΤΣΩΤΗΣ: Κύριοι της Κυβέρνησης, αποδεδειγμένα αντιμετωπίζετε τους πυροσβέστες ως αναλώσιμους, τους στέλνετε στη μάχη με τις φωτιές χωρίς τα απαραίτητα εφόδια, τους εξαναγκάζετε σε ατελείωτη υπερεργασία και τους πετάτε στην ανεργία μόλις περάσει το καλοκαίρι, τους αντιμετωπίζετε με καταστολή όταν διεκδικούν τα δίκαια αιτήματά τους.
Το ΚΚΕ στηρίζει τη μονιμοποίηση όλων των πυροσβεστών, την πρόσληψη και την επαρκή στελέχωση του Πυροσβεστικού Σώματος. Απαιτεί μέτρα για την ασφάλεια της ζωής τους με τα απαραίτητα εφόδια, την ένταξή τους στα βαριά και ανθυγιεινά επαγγέλματα, την ικανοποίηση όλων των δίκαιων αιτημάτων τους. Οι πυροσβέστες θέλουν να γυρίζουν πίσω στην οικογένειά τους. Δεν θέλουν να καίγονται. Το καθήκον δεν μπορεί να έχει μέσα τον θάνατο. Εκφράζουμε τα συλλυπητήριά μας στις οικογένειες των νεκρών και στους συναδέλφους τους.
Δεν είναι τυχαίο ότι η υποχρεωτική μεταφορά των υπηρεσιών ύδρευσης, αποχέτευσης και άρδευσης προωθείται με fast track διαδικασίες μέσα στο κατακαλόκαιρο. Παλιά σας τέχνη κόσκινο, που λέει ο λαός. Όλα τα κρίσιμα νομοσχέδια τα φέρνετε καλοκαίρι, γιατί γνωρίζετε ότι το εργατικό λαϊκό κίνημα δεν θα δείξει ανοχή, πολύ περισσότερο δεν θα συναινέσει στην αντιλαϊκή πολιτική.
Ο σχεδιασμός για τη διαχείριση των υδάτινων πόρων αποτελεί μέρος της στρατηγικής απελευθέρωσης της Ευρωπαϊκής Ένωσης. Οι κυβερνήσεις χρόνια τώρα έχουν παραδώσει στους επιχειρηματικούς ομίλους τις πηγές νερού σε όλη την Ελλάδα.
Με κυβέρνηση ΠΑΣΟΚ το 1999 ξεκινά ο διαχωρισμός των υποδομών ΕΥΔΑΠ παγίων που παρέμειναν στο κράτος και της διανομής που πέρασε στις ανώνυμες εταιρείες ΕΥΔΑΠ και ΕΥΑΘ, οι οποίες εισήχθησαν στο Χρηματιστήριο.
Το 2003 ενσωμάτωσε την Οδηγία της Ευρωπαϊκής Ένωσης.
Την περίοδο 2008-2009 με κυβέρνηση Νέας Δημοκρατίας εξαγόρασε η Suez ποσοστό από την ΕΥΑΘ.
Το 2012 πέρασε στο ΤΑΙΠΕΔ το 74% των μετοχών της ΕΥΑΘ. Στην ΕΥΔΑΠ οι ιδιώτες επενδυτές κατέχουν το 38,67%, ενώ παραμένει στο κράτος το 61,33% άμεσα ή έμμεσα μέσω του ΤΑΙΠΕΔ.
Το 2016 ο ΣΥΡΙΖΑ μετέφερε την ΕΥΔΑΠ  και την ΕΥΑΘ στο Υπερταμείο.
Με Κοινή Υπουργική Απόφαση για την τιμολόγηση του νερού το 2017 υπολόγιζε την τιμή του νερού με βάση την κερδοφορία του επενδεδυμένου κεφαλαίου. Πλευρές αυτής της Κοινής Υπουργικής Απόφασης ακυρώθηκαν με απόφαση του Συμβούλου της Επικρατείας το φθινόπωρο του 2022.
Η Κυβέρνηση της Νέας Δημοκρατίας ψήφισε τον νόμο με τον οποίο μετέτρεψε τη Ρυθμιστική Αρχή Ενέργειας σε Ρυθμιστική Αρχή Αποβλήτων, Ενέργειας και Υδάτων. Ήταν ένα από τα προαπαιτούμενα του Ταμείου Ανάκαμψης και με τις ρυθμίσεις έρχεται να επιταχύνει την παραχώρηση του νερού και των αστικών αποβλήτων στους επιχειρηματικούς ομίλους.
Σ’ αυτήν τη ρυθμιστική αρχή συμπεριλαμβάνονται οι ανώνυμες εταιρείες ΕΥΔΑΠ, ΕΥΑΘ, καθώς και το σύνολο των εκατόν είκοσι έξι δημοτικών επιχειρήσεων ύδρευσης και αποχέτευσης, αλλά και οι πάνω από τετρακόσιοι πενήντα γενικοί και τοπικοί οργανισμοί εγγείων βελτιώσεων, οργανισμοί που διαχειρίζονται τα εγγειοβελτιωτικά έργα και τις υποδομές άρδευσης του γενικού τομέα.
Σε πολλές περιοχές οι ΔΕΥΑ, καθώς και οι ΓΟΕΒ και ΤΟΕΔ στερούνται του αναγκαίου προσωπικού, κυρίως της χρηματοδότησης, αντιμετωπίζουν το υψηλό ενεργειακό κόστος, με αποτέλεσμα έργα άκρως αναγκαία να μην γίνονται και όλο και περισσότεροι βιοπαλαιστές αγρότες να έρχονται αντιμέτωποι με μεγάλες ζημιές στην παραγωγή και τις καλλιέργειές τους εξαιτίας της έλλειψης και της ποιότητας του νερού, καθώς και του ολοένα και μεγαλύτερου κόστους άρδευσης.
Πολλές από τις υποδομές, που μπορούν να αντιμετωπίσουν τα προβλήματα έλλειψης νερού, είναι εγκαταλελειμμένες στη μοίρα τους με πιο χαρακτηριστικό παράδειγμα τον Θεσσαλικό κάμπο, που ενώ από τη μία πνίγεται από τις πλημμύρες, από την άλλη ο κάμπος διψά. Και στο έργο του Αναβάλου στην Αργολίδα εδώ και πενήντα πέντε χρόνια δεν έχει γίνει καμία ουσιαστική παρέμβαση. Όλο αναβάλλονται έργα κρίσιμα για τον λαό της περιοχής. Τα ίδια προβλήματα υπάρχουν σε όλες τις περιφέρειες. 
Η Κυβέρνηση μέχρι σήμερα δεν έχει πάρει κανένα μέτρο απέναντι στα χρόνια προβλήματα υποστελέχωσης των ΔΕΥΑ, κανένα μέτρο για την οικονομική στήριξη από την εκτόξευση του ενεργειακού κόστους, κανένα μέτρο για την επίλυση εργασιακών ζητημάτων, όπως είναι η κάλυψη των εργαζομένων που αναγκάζονται να εκτελούν επιφυλακή χωρίς να υπάρχει συγκεκριμένο πλαίσιο. Μάλιστα είναι τέτοια η βιασύνη της να ικανοποιήσει τις απαιτήσεις των επενδυτών, που δεν παρουσιάζει ούτε για τους τύπους μια οικονομικοτεχνική μελέτη της ρυθμιστικής αρχής. Αντίστοιχα, δεν παρουσιάζει τη μεθοδολογία αποτίμησης της περιουσίας των ΔΕΥΑ ούτε δεσμεύεται για την αποζημίωσή τους.
Ήδη με τα κριτήρια βιωσιμότητας και διαχειριστικής επάρκειας του ΔΕΥΑ που θεσπίστηκαν το προηγούμενο διάστημα με τις νομοθετικές ρυθμίσεις και την υπαγωγή στην ρυθμιστική αρχή, οι περισσότερες ΔΕΥΑ βρίσκονται σε συνεχή στραγγαλισμό με τα χρέη να μεγαλώνουν, ενώ αυξάνεται ο βαθμός εκμετάλλευσης των εργαζομένων και η εντατικοποίηση της εργασίας με τα καθημερινά προβλήματα να πολλαπλασιάζονται, ενώ διευρύνονται οι εργασιακές σχέσεις και όλο και περισσότερες υπηρεσίες των ΔΕΥΑ παραδίδονται σε εργολάβους. 
Οι μεγάλοι επιχειρηματικοί όμιλοι δραστηριοποιούνται εδώ και χρόνια στην εκτέλεση μεγάλων έργων για λογαριασμό της ΕΥΔΑΠ και ΕΥΑΘ. Είναι κάλπικη η αντιπαράθεση για τη διατήρηση του κρατικού ελέγχου στο εμπόρευμα νερό. Η ουσιαστική ιδιωτικοποίηση μπορεί να υλοποιείται από την πίσω πόρτα μέσω των συμπράξεων κρατικών, δημοτικών επιχειρήσεων και ιδιωτικών ομίλων που αναλαμβάνουν τα πλέον κρίσιμα τμήματα των υπηρεσιών νερού άμεσα ή έμμεσα.
Στο πλαίσιο αυτού του συστήματος, ακόμη και αν το κράτος διατηρεί τον έλεγχο του 51% μιας επιχείρησης, αυτή δεν μετατρέπεται σε λαϊκή περιουσία. Η διοίκησή της δεσμεύεται να διασφαλίζει τη μέγιστη δυνατή κερδοφορία των μετόχων της, ενώ με τις εργολαβίες χρηματοδοτεί αδρά τους ομίλους που κατασκευάζουν και λειτουργούν τα έργα υποδομής. Για να παραμένει κερδοφόρα πρέπει να εντείνει την εκμετάλλευση των εργαζομένων της και να επιβαρύνει τον λαϊκό καταναλωτή, όπως αποδεικνύει η πείρα από τη ΔΕΗ, την ΕΥΔΑΠ, τον ΟΣΕ. 
Αποτέλεσμα αυτής της πολιτικής είναι η εμπορευματοποίηση του νερού, των υποδομών του, των εργασιών συντήρησης του δικτύου, η εκτόξευση των τιμολογίων, ο δραστικός περιορισμός της διάθεσης του νερού στον αγροτικό τομέα, καθώς και η επιτάχυνση της εμπορευματικής λειτουργίας της και ιδιωτικοοικονομικής λειτουργίας των επιχειρήσεων ύδρευσης. 
Η ΕΥΔΑΠ λειτουργεί επί χρόνια με εργαζόμενους μέσω εργολάβου, οι οποίοι καλύπτουν κρίσιμες θέσεις με συνεχή παρουσία και άνισες απολαβές. Εξακόσιοι πενήντα περίπου εργαζόμενοι σε εργολάβους, οι οποίοι καλύπτουν εδώ και χρόνια πάγιες και διαρκείς ανάγκες, σε πολλές περιπτώσεις πρόκειται για εργαζόμενους με προϋπηρεσία που υπερβαίνει τα δεκαπέντε έτη. Δεν πρόκειται για έκτακτο προσωπικό, αλλά για έναν σταθερό μηχανισμό λειτουργίας που το ίδιο το κράτος επέλεξε να αξιοποιεί διαχρονικά.
Το ΚΚΕ στηρίζει τον αγώνα των εργαζομένων για άμεση μετατροπή των συμβάσεων σε αορίστου χρόνου και κάλυψη όλων των οργανικών κενών με νέες προσλήψεις και μόνιμο προσωπικό. Αντί να υλοποιηθεί αυτό, εντείνεται η εργασιακή ομηρία και ανασφάλεια. Η μεταφορά προσωπικού με καθεστώς αποσπάσεων, συχνά ορισμένου χρόνου, διατηρεί τους εργαζόμενους σε καθεστώς εργασιακής ομηρίας, διατηρείται ο διαχωρισμός εργαζομένων, δημιουργούνται εργαζόμενοι πολλών ταχυτήτων μέσα στον ίδιο φορέα με διαφορετικούς μισθούς, δικαιώματα και συλλογικές συμβάσεις. 
Κύριε Υπουργέ, κυρία Υφυπουργέ, στο άρθρο 16 αναφέρει ότι σε περίπτωση λύσης ή με οποιονδήποτε τρόπο κατάργησης της ΕΥΔΑΠ Α.Ε. ή της ΕΥΑΘ Α.Ε., το προσωπικό που συνδέεται με σύμβαση ιδιωτικού δικαίου αορίστου χρόνου μεταφέρεται με το ίδιο εργασιακό καθεστώς σε υπηρεσίες του ΟΤΑ β΄ βαθμού, στη γεωγραφική αρμοδιότητα του οποίου υπαγόταν ο ΟΕΒ κατά τον χρόνο μεταφοράς του προσωπικού. Φτιάχνετε ολόκληρο νόμο για την υπερανάπτυξη δύο φορέων και προβλέπετε ταυτόχρονα την περίπτωση κατάργησής τους; Μπορείτε να μας πείτε τι κρύβεται πίσω από αυτήν τη ρύθμιση; Περιμένουμε μια απάντηση. 
Το ΚΚΕ αγωνίζεται ενάντια στην πολιτική της Ευρωπαϊκής Ένωσης για την πλήρη εμπορευματοποίηση του νερού και τις ιδιωτικοποιήσεις, για τη διασφάλιση φτηνού ελεγμένου ποιοτικού νερού για τον λαό, για άμεση υλοποίηση των αναγκαίων έργων υποδομής, αύξηση των διαθέσιμων αποθεμάτων νερού με κατάλληλα έργα, για την εξασφάλιση της επάρκειάς τους χωρίς χαράτσια στην αγροτική παραγωγή, για καμία αύξηση της τιμής του νερού, για δραστική μείωση των τιμολογίων, καμία διακοπή νερού στα λαϊκά νοικοκυριά, για προσλήψεις μόνιμου προσωπικού με δικαιώματα και κατάργηση των εργολαβιών.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Πέρκα Θεοπίστη, ανεξάρτητη Βουλευτής.
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ, κύριε Πρόεδρε. 
Θα ξεκινήσω κι εγώ μεταφέροντας εκ μέρους της Νέας Αριστεράς τα ειλικρινή μας συλλυπητήρια για τον τραγικό χαμό των τριών πυροσβεστών. Έχουν περάσει μόλις λίγα εικοσιτετράωρα από την τελευταία κοινοβουλευτική μας ερώτηση σε ό,τι αφορά τα εργασιακά θέματα των πυροσβεστών πενταετούς υποχρέωσης και δεν αρκούν πραγματικά αυτές οι δηλώσεις της Κυβέρνησης, τα κροκοδείλια δάκρυα. Πρέπει επιτέλους να αναγνωριστεί η επικινδυνότητα του έργου τους και να υπάρξει θεσμική θωράκιση, για να μη θρηνήσουμε άλλα θύματα λόγω κυβερνητικής ανεπάρκειας και αναλγησίας. 
Σε ό,τι αφορά τα πυρηνικά που άνοιξε η κουβέντα, έχουμε τοποθετηθεί επανειλημμένως εδώ και χρόνια, προφανώς είμαστε ενάντια. Ένα μόνο θα πω. Σε μία χώρα που παίρνει φωτιά εργοστάσιο μπισκότων, εργοστάσιο παραγωγής ξιδιού και ανταλλακτικών, είναι αστείο να μιλάμε για πυρηνικά πραγματικά, κύριε Υπουργέ.
Θα ξεκινήσω την τοποθέτησή μου λίγο ανάποδα θα έλεγα, γιατί πραγματικά μέσα σε αυτό το τραγικό νομοσχέδιο υπάρχει μία διάταξη που κατά τη γνώμη μας είναι σκανδαλώδης. Είναι σκάνδαλο. Και μιλάω για τη διάταξη που αφορά τους εγκαταλελειμμένους και φθίνοντες οικισμούς, που επιτρέπει εκτεταμένη ιδιωτική πολεοδόμηση, μεγάλης κλίμακας τουριστική αξιοποίηση και βεβαίως έχει και ένα δημογραφικό άλλοθι. 
Για να δούμε εδώ τι συμβαίνει. Το νομοσχέδιο τροποποιεί υπάρχον νομοθετικό πλαίσιο, ήδη από το 2014, περί ιδιωτικής πολεοδόμησης ως εξής και σε ποια σημεία. Απλώνει τη δυνατότητα αυτή και σε όλα τα νησιά. Μέχρι τώρα ίσχυε για την ηπειρωτική χώρα και την Εύβοια, την Κρήτη και τη Ρόδο, τώρα είναι παντού εκτός από τους δήμους, γιατί το προηγούμενο νομοθετικό πλαίσιο προέβλεπε ότι μόνο οι δήμοι μπορούν να κάνουν αυτήν την ιδιωτική πολεοδόμηση. Τώρα πηγαίνει και σε ιδιώτες δεύτερον και τρίτον, κάνει τα εκατό στρέμματα διακόσια. 
Στις επιτροπές αναφερθήκαμε διεξοδικά και μάλιστα σε ό,τι αφορά νησιά όπως είναι η Σέριφος, όπως είναι η Σαντορίνη, που έχουν πολλούς φθίνοντες οικισμούς -δεκατέσσερις η Σέριφος, είκοσι έναν η Σαντορίνη- που σημαίνει με τα διακόσια στρέμματα, τέσσερις χιλιάδες στρέμματα πολεοδόμηση. Παρ’ όλα αυτά έπρεπε να ψάξουμε να βρούμε γιατί η Κυβέρνηση εισάγει αυτές τις τροποποιήσεις. Ψάχνουμε κάθε φορά να δούμε ποιον εξυπηρετεί και εδώ μάλλον το βρήκαμε. Και θα ήθελα μια απάντηση, κυρία Υπουργέ και από τον κύριο Υπουργό. 
Ο μεγαλοβιομήχανος Μιχάλης Στασινόπουλος και ταυτόχρονα βασικός μέτοχος εταιρείας ακίνητης περιουσίας, έχει αγοράσει μεγάλη έκταση γύρω από τον εγκαταλελειμμένο οικισμό Μοναστήρια στην Τήνο και προωθεί σχέδιο ανάπτυξης μέσω της νεοσύστατης εταιρείας του. 
Καταθέτω το τοπογραφικό με αυτά που έχει αγοράσει γύρω-γύρω και βεβαίως και τη μονοπρόσωπη ΙΚΕ. 
(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Χωρίς αυτήν τη διάταξη δεν μπορεί να κάνει αυτήν την επένδυση. Άρα είναι μία διάταξη που είναι όχι μόνο φωτογραφική και σκανδαλώδης, είναι ντροπή και σας καλώ να την αποσύρετε άμεσα. Είναι άλλωστε γνωστή η σχέση της οικογένειας Στασινοπούλου με τη Νέα Δημοκρατία. 
Κύριε Υφυπουργέ, επειδή είπατε για την αναζωογόνηση της υπαίθρου, συμφωνούμε. Τι απαιτεί όμως αυτό; Αποκατάσταση του υφιστάμενου οικιστικού ιστού, προστασία του τοπίου, του περιβάλλοντος, της πολιτιστικής κληρονομιάς, τις δημόσιες υποδομές, στήριξη του πρωτογενούς τομέα, της μόνιμης κατοικίας, της τοπικής οικονομίας, όχι με greatest villages και resorts και νέες ζώνες εκτός σχεδίου για λίγους και ισχυρούς επενδυτές, φίλους βεβαίως της Κυβέρνησης. 


Στον χρόνο που απομένει θα μιλήσουμε για το υπόλοιπο νομοσχέδιο, αλλά η διάταξη αυτή, πραγματικά, είναι σκανδαλώδης. Και το λέω, αγαπητοί συνάδελφοι της Συμπολίτευσης, όχι στο όνομά σας. Με την υπόθεση του Πόρτο Καράς θυμάστε τι είχε γίνει. Είναι κάτι αντίστοιχο. 
Ο κύριος Υπουργός, λοιπόν, παρουσιάζει το νομοσχέδιό του ως μία πολύ μεγάλη δομική μεταρρύθμιση. Μιλάει για προκλήσεις, λειψυδρίες, κλιματικές κρίσεις. Εμείς βλέπουμε το ίδιο μοτίβο. Συγκέντρωση αρμοδιοτήτων, αποφάσεις χωρίς επαρκή τεκμηρίωση, παρακάμψεις θεσμικών κανόνων, απομάκρυνση της τοπικής αυτοδιοίκησης και των τοπικών κοινωνιών από τη διαχείριση του νερού. 
Προφανώς, για να επιτευχθούν όλα αυτά, παραβιάστηκε πλήρως, όχι η ουσιαστική και δημοκρατική διαβούλευση, αλλά και η τυπική ακόμα. Νομοθετείτε για τις δημοτικές επιχειρήσεις ύδρευσης και αποχέτευσης χωρίς τις ΔΕΥΑ, για τους δήμους χωρίς τους δήμους. Ο Πρόεδρος της Κεντρικής Ένωσης Δήμων -που είναι κοντά σας πολιτικά- χαρακτήρισε τον αποκλεισμό της Ένωσης από την ακρόαση φορέων θεσμικό ατόπημα. Ο δε Πρόεδρος της Ένωσης Δημοτικών Επιχειρήσεων Ύδρευσης και Αποχέτευσης, αναφέρθηκε σε χρηματιστηριακούς «μεζέδες». Φαίνεται, κανείς δεν μπορεί να καταλάβει το βάθος αυτής της μεταρρύθμισης που κάνετε, γιατί όλοι οι εμπλεκόμενοι διαφωνούν και μάλιστα μιλάνε και για προσφυγές.
Πριν προχωρήσω στην ουσία της αξιοθαύμαστης αυτής μεταρρύθμισης, οφείλω να υπενθυμίσω γιατί οι ΔΕΥΑ βρέθηκαν υπό οικονομική ασφυξία. Μήπως θυμόμαστε ποιος επέβαλε το 2021 τη ρήτρα αναπροσαρμογής και ποιος επέτρεψε να γίνει η ενεργειακή κρίση εξαιτίας της πολεμικής σύρραξης Ρωσίας-Ουκρανίας, ευκαιρία για κερδοσκοπία των μεγάλων ενεργειακών παικτών; Ε, λοιπόν, το ενεργειακό κόστος των ΔΕΥΑ εκτινάχτηκε και σήμερα αποτελεί το 40% έως 50% του συνολικού λειτουργικού τους κόστους. 
Και σήμερα η Κυβέρνηση χρησιμοποιεί ως άλλοθι τη δική της κυβερνητική πολιτική για να επιβάλει την αρχιτεκτονική της. Ποια είναι αυτή; Συνενώνετε, χωρίς να έχετε παρουσιάσει κανένα αντικειμενικό και μετρήσιμο τεχνοοικονομικό κριτήριο σαράντα τρεις φορείς με την ΕΥΔΑΠ, είκοσι πέντε φορείς με την ΕΥΑΘ. Αυτό δεν είναι ολοκληρωμένη μεταρρύθμιση, αλλά μία διοικητική συγκόλληση δεκάδων διαφορετικών φορέων με εντελώς διαφορετικές υποδομές, ανάγκες, οικονομικά δεδομένα, γεωγραφικά χαρακτηριστικά, σε δύο γιγαντιαίους οργανισμούς, φυσικά χωρίς κανένα σχέδιο και αναλυτική αξιολόγηση των επιπτώσεων.
Η διαχείριση του νερού δεν μπορεί να είναι μία απλή άσκηση συγχώνευσης ισολογισμών. Πρέπει να οργανώνεται ανά λεκάνη απορροής, ανά υδατικό διαμέρισμα, με βάση πραγματικά υδρολογικά δεδομένα, τη διαθεσιμότητα των ιδιωτικών πόρων, τις ανάγκες ύδρευσης και άρδευσης, την κατάσταση των δικτύων, τις περιβαλλοντικές πιέσεις και τις ιδιαιτερότητες κάθε περιοχής. Άλλο είναι μια ορεινή περιοχή, άλλο μια νησιωτική, άλλο ένα αστικό περιβάλλον. Και τι εμπειρία έχει η ΕΥΔΑΠ και η ΕΥΑΔ από την άρδευση; Καμία.
Αντί για λίγους υπερσυγκεντρωτικούς οργανισμούς, χρειάζονται ισχυροί διαδημοτικοί φορείς με κεντρικό και ουσιαστικό ρόλο της τοπικής αυτοδιοίκησης. Γιατί οι δήμοι και οι ΔΕΥΑ γνωρίζουν τα δίκτυα, τις απώλειες, τις γεωτρήσεις, τις ανάγκες των κατοίκων, τις εποχικές πιέσεις κλπ.. 
Δεν ιδιωτικοποιείτε -αλήθεια είναι- σήμερα ρητά την ιδιοκτησία του νερού. Όμως, η ιδιωτικοποίηση δεν αρχίζει πάντοτε με την πώληση της ιδιοκτησίας. Μπορεί να αρχίσει με την εκχώρηση των λειτουργιών, των υποδομών, της συντήρησης, της διαχείρισης και τελικά της τιμολογιακής πολιτικής. Και αυτό βέβαια γίνεται πολύ δύσκολα με πολλούς φορείς αυτοδιοικητικούς, ενώ με λίγες μεγάλες ανώνυμες εταιρείες τα deals προχωράνε πιο εύκολα. Αποδυναμώνετε τον άμεσο έλεγχο της αυτοδιοίκησης και δεν θεσπίζετε σαφείς και ρητές ασφαλιστικές δικλείδες απέναντι σε εκχώρηση κρίσιμων λειτουργιών σε ιδιώτες. 
Με αυτόν τον τρόπο ανοίγετε τον δρόμο για συμπράξεις ΣΔΙΤ για ιδιωτικοοικονομικά κριτήρια στην τιμολόγηση, για αυξανόμενη ιδιωτική συμμετοχή στη διαχείριση της ύδρευσης, της αποχέτευσης και της άρδευσης. Αυτός είναι ο πραγματικός κίνδυνος από τη λεγόμενη αναδιοργάνωση. 
Υπάρχει, βέβαια, και το έργο «Εύρυτος» για το οποίο δεν στοιχειοθετείται καμία ανάγκη. Το επιχείρημα της λειψυδρίας είναι έωλο. Δεν είναι θεομηνία η λειψυδρία, είναι ένα μακροχρόνιο πρόβλημα που ξέρουμε. Και βεβαίως δεν χάνετε την ευκαιρία για ακόμα περισσότερες απευθείας αναθέσεις με το άρθρο 35, πάλι με άλλοθι τη λειψυδρία. 
Ακούστε λίγο, το νομοσχέδιο αυτό είναι απροκάλυπτα σκανδαλώδες. Είναι προκλητικά ατεκμηρίωτο και ανοίγει δρόμους οι οποίοι πολύ-πολύ δύσκολα θα κλείσουν.
Σας ζητάμε να το αποσύρετε. Το καταψηφίζουμε.
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Ξενοφών Μπαραλιάκος από τη Νέα Δημοκρατία. 
ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ: Σας ευχαριστώ πολύ, κύριε Πρόεδρε.
Κυρία Υφυπουργέ, κυρίες και κύριοι συνάδελφοι, ξεκινώ εκφράζοντας τη βαθιά μου θλίψη για τους τρεις πυροσβέστες που έχασαν τη ζωή τους εν ώρα καθήκοντος, τον Παντελή Διαμαντάκη και τον Εμμανουήλ Στρατιδάκη στο Ρέθυμνο και τον Κώστα Λαιμοδέτη στο Γύθειο. Έπεσαν στην πρώτη γραμμή, υπηρετώντας την πατρίδα και προστατεύοντας ανθρώπινες ζωές και τον τόπο μας. Στις οικογένειες και στους συναδέλφους τους εκφράζω τα ειλικρινή μου συλλυπητήρια. Η Ελλάδα τους αποχαιρετά με αγνωμοσύνη και σεβασμό. Αιωνία τους η μνήμη. 
Αγαπητοί συνάδελφοι, πριν αναφερθώ στο υπό συζήτηση νομοσχέδιο του Υπουργείου Περιβάλλοντος και Ενέργειας, επιτρέψτε μου να κάνω μνεία σε μία ιστορική στιγμή για την πατρίδα μας και ιδιαίτερα για τον τόπο μου, την Πιερία. Είναι μια στιγμή που μας γεμίζει χαρά, συγκίνηση και εθνική υπερηφάνεια. 
Ο Όλυμπος, το μυθικό βουνό των θεών και το ψηλότερο βουνό της Ελλάδος, απέκτησε πλέον και επίσημα τη θέση που του αναλογεί στον παγκόσμιο χάρτη της πολιτιστικής και φυσικής κληρονομιάς. Η 48η Σύνοδος της Επιτροπής Παγκόσμιας Κληρονομιάς της UNESCO, ενέκρινε ομόφωνα την ένταξή του στον κατάλογο παγκόσμιας κληρονομιάς, αναγνωρίζοντας την εξέχουσα οικουμενική αξία του. 
Η ένταξη δεν αφορά μόνο την κορυφή του Μύτικα ή τον πυρήνα του Εθνικού Δρυμού, αλλά την ευρύτερη περιοχή του Ολύμπου, τοποθετώντας τον ανάμεσα στα πλέον εμβληματικά μνημεία παγκοσμίως, τα οποία χρήζουν ειδικής προστασίας και μέριμνας προς όφελος της ανθρωπότητας, όπως αναφέρεται χαρακτηριστικά. 
Για εμάς, τους Πιεριείς, όμως, ο Όλυμπος είναι κάτι ακόμα περισσότερο. Είναι ο τόπος μας. Είναι ένα κομμάτι της ταυτότητάς μας. Είναι το τοπίο μέσα στο οποίο μεγαλώσαμε. Είναι ιστορία, είναι φύση, είναι πολιτισμός, είναι μνήμη. Είναι ένα όνομα που ταξιδεύει στα πέρατα του κόσμου και μαζί του ταξιδεύει η Πιερία, η Μακεδονία, η Ελλάδα. 
Για όλα τα παραπάνω και ακόμα περισσότερα θα μπορούσα να σας πω, η συγκεκριμένη απόφαση δεν αποτελεί απλώς μια ακόμη διεθνή διάκριση. Αποτελεί μια σπουδαία εθνική επιτυχία. Θέλω, λοιπόν, από το βήμα της Βουλής σήμερα να συγχαρώ την πολιτική ηγεσία και τα στελέχη του Υπουργείου Περιβάλλοντος και Ενέργειας και προσωπικά τον Υπουργό, τον κ. Σταύρο Παπασταύρου, τα στελέχη και την ηγεσία του Υπουργείου Πολιτισμού, τον Μόνιμο Αντιπρόσωπο της Ελλάδας στην UNESCO, τον κ. Γιώργο Κουμουτσάκο, τα στελέχη του ΟΦΥΠΕΚΑ, καθώς και τη Διεύθυνση Προϊστορικών και Κλασικών Αρχαιοτήτων και την Εφορεία Αρχαιοτήτων Πιερίας και φυσικά τους ανθρώπους της Τοπικής Αυτοδιοίκησης του Δήμου Δίου-Ολύμπου. 
Η επιτυχία αυτή είναι αποτέλεσμα μιας συλλογικής προσπάθειας και αποδεικνύει τι μπορούμε να πετύχουμε όταν υπάρχει ενότητα, σχέδιο, συνέχεια και συνεργασία. Η εξέλιξη αυτή, λοιπόν, γεννάει υπερηφάνεια και ειδική προστιθέμενη αξία για όλη την Ελλάδα. Πρωτίστως, όμως, γεννάει ευθύνη, ευθύνη να μετατρέψουμε αυτή τη διεθνή αναγνώριση σε συγκεκριμένες δράσεις για την προστασία και την ανάδειξη του Ολύμπου, με σεβασμό στο μοναδικό φυσικό και πολιτισμικό του αποτύπωμα. 
Προς αυτή την κατεύθυνση αναμένεται να ξεκινήσει άμεσα η υλοποίηση παρεμβάσεων που, όπως ανακοίνωσε ο Υπουργός, ο κ. Παπασταύρου, ξεπερνούν τα 10 εκατομμύρια ευρώ. Στόχος τους είναι η προστασία του φυσικού περιβάλλοντος, η βελτίωση της προσβασιμότητας και η αεροφόρος ανάπτυξη της ευρύτερης περιοχής. Η εφαρμογή αυτού του συνεκτικού ολιστικού σχεδίου θωρακίζει την ακεραιότητα του οικοσυστήματος, οργανώνει την επισκεψιμότητα και αναδεικνύει ισόρροπα ολόκληρη την παραολύμπια περιοχή: το Αρχαίο Δίον, τα Λείβηθρα, τις Πύλες Πρόσβασης, τα θρησκευτικά μνημεία, τους οικισμούς μας, τις διαδρομές μας, τις παραδόσεις μας.
Αυτό σημαίνει ελεγχόμενη πρόσβαση, χαμηλό περιβαλλοντικό αποτύπωμα, σύγχρονες υπηρεσίες πληροφόρησης, φύλαξης και ορεινής διάσωσης, προστασία των ευαίσθητων ζωνών και ουσιαστική σύνδεση του βουνού με τους αρχαιολογικούς, θρησκευτικούς και πολιτιστικούς προορισμούς του τόπου μας. 
Ως Βουλευτής Πιερίας αισθάνομαι ιδιαίτερη τιμή και θεωρώ ότι από εδώ και πέρα ανοίγει ένα νέο κεφάλαιο, ένα κεφάλαιο στο οποίο η πολιτεία, η αυτοδιοίκηση, οι τοπικοί φορείς και η κοινωνία πρέπει να συνεργαστούμε ακόμα στενότερα για να αξιοποιήσουμε αυτήν τη μεγάλη ευκαιρία με σοβαρότητα και σεβασμό. Από την πλευρά μου, θα συνεχίσω να στηρίζω κάθε πρωτοβουλία που προστατεύει, αναδεικνύει και αξιοποιεί υπεύθυνα το «βουνό των θεών». 
Περνώ τώρα στο υπό συζήτηση νομοσχέδιο, το οποίο επιχειρεί σημαντικές παρεμβάσεις σε ένα ευρύ πεδίο αρμοδιοτήτων του Υπουργείου Περιβάλλοντος και Ενέργειας. Στον πυρήνα του βρίσκεται ένα αγαθό απολύτως απαραίτητο για τη ζωή, το νερό. Η κλιματική κρίση, τα φαινόμενα λειψυδρίας, οι αυξανόμενες ανάγκες και οι πιέσεις στα υδατικά μας αποθέματα δεν αφήνουν περιθώριο για αποσπασματικές λύσεις. 
Η Ελλάδα χρειάζεται έναν σύγχρονο, αποτελεσματικό και μακροπρόθεσμο σχεδιασμό για τη διαχείριση των υδάτινων πόρων και η πραγματικότητα είναι ότι σήμερα λειτουργούν στη χώρα περισσότεροι από επτακόσιοι φορείς παροχής υπηρεσιών ύδατος. Αυτός ο κατακερματισμός δημιουργεί διαφορετικές δυνατότητες από περιοχή σε περιοχή, δυσκολίες στην υλοποίηση επενδύσεων και σε αρκετές περιπτώσεις αδυναμία εξασφάλισης της αναγκαίας διαχειριστικής και οικονομικής επάρκειας. 
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
Το νομοσχέδιο επιχειρεί να αλλάξει αυτήν την εικόνα. Συνενώνονται οι δυνάμεις εβδομήντα παρόχων υπηρεσιών ύδατος σε δύο ισχυρότερα σχήματα, ενώ επεκτείνεται η χωρική αρμοδιότητα της ΕΥΔΑΠ και της ΕΥΑΘ και για πρώτη φορά εντάσσεται οργανωμένα και η άρδευση στη νέα αρχιτεκτονική. Στόχος είναι να δημιουργηθούν φορείς με μεγαλύτερη τεχνική και οικονομική δυνατότητα, καλύτερη πρόσβαση στα χρηματοδοτικά εργαλεία και μεγαλύτερη ικανότητα να πραγματοποιούν τις επενδύσεις που άπτονται στα δίκτυα ύδρευσης, αποχέτευσης και άρδευσης, επενδύσεις που σημαίνουν λιγότερες απώλειες νερού, καλύτερες υποδομές, χαμηλότερο λειτουργικό κόστος και πάνω απ’ όλα καλύτερες υπηρεσίες για τον πολίτη. 
Θέλω εδώ να υπογραμμίσω κάτι ουσιαστικό. Το νερό είναι δημόσιο αγαθό και αυτή η μεταρρύθμιση δεν αλλάζει αυτόν τον χαρακτήρα. Αντιθέτως, στόχος της είναι να δημιουργήσει τις προϋποθέσεις, ώστε κάθε πολίτης όπου κι αν ζει να έχει ασφαλή και απρόσκοπτη πρόσβαση σε ποιοτικό και ποσοτικό νερό. 
Παράλληλα, διασφαλίζουν τα δικαιώματα των εργαζομένων. Οι εργαζόμενοι πλέον των ΔΕΥΑ και των ΟΕΒ που μεταφέρονται στην ΕΥΔΑΠ και ΕΥΑΘ, μεταφέρονται με τα ίδια δικαιώματα και τον ίδιο μισθό, ενώ προβλέπονται ειδικές ρυθμίσεις και για το προσωπικό των δημοτικών επιχειρήσεων. Σημαντική είναι και η ενίσχυση της ρυθμιστικής εποπτείας, ώστε να υπάρχουν κανόνες διαφάνειας στην τιμολογιακή πολιτική, αποτελεσματικός έλεγχος και προστασία των χρηστών των υπηρεσιών ύδατος. 
Κυρίες και κύριοι συνάδελφοι, η περιβαλλοντική πολιτική δεν είναι μια αφηρημένη συζήτηση. Είναι το νερό που θα έχουμε αύριο. Είναι η ενέργεια που θα παράγουμε και θα καταναλώνουμε. Είναι οι πόλεις και τα χωριά στα οποία ζούμε. Είναι ο φυσικός πλούτος που παραδίδουμε στα παιδιά μας και είναι, βεβαίως, τόποι μοναδικοί, όπως ο Όλυμπος, που αποτελούν κληρονομιά όχι μόνο της Ελλάδας, αλλά πλέον και με τη σφραγίδα της Ουνέσκο ολόκληρης της ανθρωπότητας. 
Αυτή είναι η ευθύνη μας, να προστατέψουμε ότι παραλάβαμε και να δημιουργούμε τις προϋποθέσεις για ένα καλύτερο αύριο, με ισχυρές υποδομές, με ορθολογική διαχείριση των φυσικών πόρων, με καθαρότερη ενέργεια, με σεβασμό στο περιβάλλον και με ανάπτυξη που επιστρέφει αξία στις τοπικές κοινωνίες. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κ. Μπαραλιάκο και να καλέσω στο Βήμα την ανεξάρτητη Βουλευτή, την κ. Παναγιού Πούλου και αμέσως μετά τον λόγο θα πάρει ο συνάδελφος, ο κ. Γεώργιος Στύλιος, για να ετοιμάζεται. Τον βλέπω ετοιμοπόλεμο. 
Κυρία Πούλου, έχετε τον λόγο. 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, απευθύνω τα ειλικρινή συλλυπητήρια στις οικογένειες των άτυχων πυροσβεστών και στους συναδέλφους του Εμμανουήλ Στρατιδάκη, πενήντα οκτώ χρονών, πενταετούς υποχρέωσης και του Παντελή Διαμαντάκη, είκοσι πέντε χρονών, εποχικού πυροσβέστη, που έχασαν τη ζωή τους στη μάχη με τις φλόγες στο Ρέθυμνο, για να προστατεύσουν ανθρώπινες ζωές, περιουσίες και φυσικό περιβάλλον. Καθώς, επίσης, και για την απώλεια του Κωνσταντίνου Λαιμοδέτη, υποδιοικητή στο Γύθειο. Η προσφορά τους θα μείνει ανεξίτηλη στη μνήμη μας. 
Η οφειλόμενη απόδοση τιμής στη μνήμη τους είναι η άμεση ικανοποίηση από την πολιτεία των δίκαιων εργασιακών αιτημάτων τους, η ενίσχυση του Πυροσβεστικού Σώματος με μόνιμο προσωπικό, επαρκή μέσα και ασφαλείς συνθήκες εργασίας, ώστε κανείς να μη δίνει τη μάχη με ελλείψεις και εξαντλητικές συνθήκες. 
Κυρίες και κύριοι συνάδελφοι, συζητούμε σήμερα ένα νομοσχέδιο βαθιά υπονομευτικό για την τοπική αυτοδιοίκηση, τις τοπικές υποδομές, τον πρωτογενή τομέα και τη δημόσια διαχείριση του νερού. Η Κυβέρνηση της Νέας Δημοκρατίας μεθοδικά και κυνικά προχωρά στην αναγκαστική επέκταση των αρμοδιοτήτων της ΕΥΔΑΠ και της ΕΥΑΘ σε δήμους της περιφέρειας, καταργώντας στην πράξη τις δημοτικές επιχειρήσεις ύδρευσης και αποχέτευσης και ακυρώνει τη συνταγματικά κατοχυρωμένη διοικητική και οικονομική αυτοτέλεια των ΟΤΑ. 
Για ποιον εκσυγχρονισμό και ποιες οικονομίες κλίμακας μιλάτε, κύριοι της Κυβέρνησης; Πρόκειται για μία απροκάλυπτη επιχείρηση υφαρπαγής της δημοτικής περιουσίας και απαξίωσης των τοπικών κοινωνιών, αλλά η αυτοαναίρεση της Κυβέρνησής σας είναι απίστευτη και προκλητική. 
Θα θέλαμε να ακούσουμε, αλήθεια, τι λέει ο κύριος Υπουργός των Εσωτερικών, ο κ. Λιβάνιος. Εξαπάτησε την αυτοδιοίκηση με τον κώδικα που ψηφίστηκε, ακριβώς, έναν μήνα πριν, στις 30 Ιουνίου, που ρυθμίζει την ενίσχυση και τη βιωσιμότητα των ΔΕΥΑ προκρίνοντας αποκλειστικά οικειοθελείς και συναινετικές συγχωνεύσεις ή μήπως συμφωνεί σήμερα με το συναρμόδιο Υπουργείο Περιβάλλοντος που επιβάλλει αναγκαστικές συγχωνεύσεις; Πρωτοφανής θεσμική αντίφαση ανάμεσα σε συναρμόδια Υπουργεία. Πώς να σας εμπιστευθούμε όταν αυτοαναιρείστε και αλλάζετε τις θέσεις σαν τα νερά του Ευρίπου; Εσείς, κύριε συνάδελφε, γνωρίζετε καλά τα νερά στη γέφυρα της Χαλκίδας. 
Κυρίες και κύριοι συνάδελφοι, η ένσταση αντισυνταγματικότητας είναι ορθή γιατί παραβιάζεται απροκάλυπτα το άρθρο 102 του Συντάγματος, γιατί ακόμα και αν οι δήμοι κρατήσουν, στα χαρτιά, τα πάγια περιουσιακά στοιχεία των δικτύων, η διαχείριση, η εκμετάλλευση και η συντήρηση μεταβιβάζονται υποχρεωτικά στο άρθρο 11, αποξενώνοντας τους δήμους, δηλαδή τους δημότες από τη δημοτική τους περιουσία. Καταπατάται, επίσης, η αρχή της εγγύτητας του ευρωπαϊκού χάρτη τοπικής αυτοδιοίκησης, αλλά θα μου πείτε τώρα «ψιλά γράμματα». 
Επιπλέον, όμως, το νομοσχέδιο αυτό είναι κυριολεκτικά στον αέρα. Δεν συνοδεύεται από καμία οικονομοτεχνική μελέτη. Κατατέθηκε χωρίς ανάλυση κόστους οφέλους, χωρίς εκτίμηση του κόστους μετάβασης, χωρίς επιχειρησιακό σχέδιο, χωρίς πρόβλεψη για το μέλλον του μεταφερόμενου προσωπικού και των εξακόσια πενήντα εργολαβικών εργαζομένων, οι οποίοι εδώ και χρόνια καλύπτουν πάγιες και διαρκείς ανάγκες της επιχείρησης, διαθέτοντας πολύτιμη εμπειρία και εξειδίκευση. Επίσης, δεν καταθέσατε κανένα σχέδιο για την ασφάλεια των υποδομών ή την επιβάρυνση στα τιμολόγια. Όλα στον αέρα. Θα τα λύσετε μετά, κατόπιν εορτής και με την απουσία της τοπικής αυτοδιοίκησης, φυσικά. 
Θεσμικό ατόπημα και έλλειψη σεβασμού χαρακτήρισε ο Πρόεδρος της ΚΕΔΕ κ. Κυρίζογλου, τον αποκλεισμό από την επεξεργασία του νομοσχεδίου. Αποκλείσατε, επίσης, και την ΕΔΕΥΑ, τους ιδιοκτήτες δηλαδή, αλλά και την αρμόδια ανεξάρτητη αρχή, τη ΡΑΑΕΥ. Δηλαδή αποκλείσατε τους άμεσα ενδιαφερόμενους επειδή δεν θέλατε να ακουστεί η τεκμηριωμένη αντίθεσή τους. Τόσο αντέχετε στον δημοκρατικό διάλογο. Διερωτώμαι αλήθεια για ποιων το καλό νομοθετείτε. 
Τα δημοτικά συμβούλια όλων των δήμων της Βοιωτίας, οι ΠΕΔ της Στερεάς Ελλάδας, οι εργαζόμενοι, οι αγρότες της Βοιωτίας, κινητοποιήθηκαν σήμερα, μάλιστα, στο Κάστρο και την Αλίαρτο, μαζί με την αυτοδιοίκηση. Είναι όλοι αντίθετοι. Όμως, εσείς επιμένετε να τους συγχωνεύσετε με το ζόρι, γιατί ως άριστοι εσείς γνωρίζετε, ενώ όλοι αυτοί οι άνθρωποι του πεδίου είναι αδαείς και δεν θέλουν το καλό τους. 
Δεν πείθετε πια, σας έχουν καταλάβει και δεν σας εμπιστεύονται, άλλωστε θα τους βρείτε μπροστά σας. Θα τους βρείτε μπροστά σας με προσφυγές, αλλά και κινητοποιήσεις και καταθέτω στα Πρακτικά όλες τις αποφάσεις των δημοτικών συμβουλίων και της ΠΕΔ Στερεάς Ελλάδας με τις οποίες, φυσικά, συμφωνώ απόλυτα.
(Στο σημείο αυτό η Βουλευτής κ. Παναγιού (Γιώτα) Πούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Κύριε Υπουργέ, κυρία Υφυπουργέ, μπαίνω στον πειρασμό, μετά την κατάφωρη απαξίωση της αυτοδιοίκησης, να απαντήσω στο ερώτημα που έθεσε ο Πρωθυπουργός. Ποιος θα σηκώσει το τηλέφωνο στις τρεις τα ξημερώματα; Στο Μαξίμου δεν ξέρω πραγματικά ποιος θα το σηκώσει και αν θα είναι κάποιος εκεί. Αλλά ως πρώην δήμαρχος σας διαβεβαιώ ότι το τηλέφωνο στις τρεις τα ξημερώματα το σηκώνουν όλοι οι δήμαρχοι ανεξαίρετα. Το σηκώνουν όταν πλημμυρίζει μια γειτονιά, όταν σπάει ένας αγωγός, όταν διακόπτεται η υδροδότηση, όταν υπάρχει πυρκαγιά ή όταν κινδυνεύουν άνθρωποι και περιουσίες. Γιατί η ευθύνη στην αυτοδιοίκηση δεν έχει ωράριο.
 Κύριε Υπουργέ, διατείνεστε ότι με αυτό το σχέδιο θα απαντήσετε στο πραγματικό πρόβλημα της κλιματικής κρίσης και της λειψυδρίας. Μάλιστα. Όμως το πρόβλημα είναι ότι έχουμε πολλές ΔΕΥΑ, που εν τέλει διαχειρίζονται μόνο το 6% του πόσιμου νερού; Μάλλον όχι. Και μάλλον θα συμφωνήσουμε όλοι ότι το πραγματικό πρόβλημα είναι ότι χάνεται το νερό. Χάνεται, λοιπόν, νερό από τα πεπαλαιωμένα δίκτυα. Χάνεται νερό, γιατί δεν αξιοποιούνται τα όμβρια ύδατα. Χάνεται νερό, γιατί δεν κατασκευάστηκαν έγκαιρα έργα αποθήκευσης, μικρούς και μεγάλους ταμιευτήρες και εμπλουτισμό των υπόγειων υδροφορεών. Χάνεται νερό, γιατί επί χρόνια καθυστερεί η επαναχρησιμοποίηση του ανακτημένου νερού από τους βιολογικούς καθαρισμούς. Το χαρακτηριστικό παράδειγμα είναι η Ψυττάλεια. 
Επίσης, χάνεται νερό, γιατί δεν έχουν εκσυγχρονιστεί ή κατασκευαστεί νέα αρδευτικά δίκτυα για την ορθολογική αξιοποίηση του 85% της γεωργικής άρδευσης. Αφήστε, λοιπόν, αυτό σας το σενάριο. Αν πράγματι η λειψυδρία ήταν η προτεραιότητά σας, θα είχατε ξεκινήσει από εκεί. Θα παρουσιάζατε μία ολοκληρωμένη πρόταση για την άρδευση, τα αρδευτικά δίκτυα, την επαναχρησιμοποίηση των υδάτων και τα αναγκαία έργα εξοικονόμησης. Γιατί καμία διοικητική αναδιάρθρωση -και το γνωρίζετε καλά- δεν μπορεί να αντιμετωπίσει το πρόβλημα της λειψυδρίας. 
Δεν έχω χρόνο να αναφερθώ αναλυτικά σε όλα τα άρθρα του νομοσχεδίου. Έρχομαι, όμως, στο πραγματικό έγκλημα με την άρδευση της Βοιωτίας. Στο άρθρο 16 η εμπλοκή των ΕΥΔΑΠ, ΕΥΑΘ καθίσταται -προσέξτε- προαιρετική για όλη την Ελλάδα με μία και μοναδική αναγκαστική εξαίρεση, τη μεταφορά των αρμοδιοτήτων στην ΕΥΔΑΠ του πρώην Οργανισμού Κωπαΐδας, που καθολικός του διάδοχος είναι η Περιφέρεια Στερεάς Ελλάδας και μετατρέπετε τον κάμπο της Κωπαΐδας, ένα σύστημα 300.000 στρεμμάτων περίπου, σε πεδίο δοκιμών. Επιχειρείτε να διαχειριστείτε ένα ευαίσθητο αγροτικό οικοσύστημα με τα εργαλεία μιας εταιρείας που ειδικεύεται σε αστικά δίκτυα ύδρευσης αποχέτευσης. Η άρδευση απαιτεί γεωπόνους, υδρογεολόγους και γεωτεχνικούς, που γνωρίζουν τα υδατικά ισοζύγια και τον κίνδυνο υφαλμύρωσης. Η απουσία τους εγκυμονεί κινδύνους υπεράντλησης και καταστροφής της παραγωγικής βάσης. Το ΓΕΩΤΕΕ έχει απαντήσει σχετικά με κάθε επιστημονική τεκμηρίωση.
 Οι αγρότες της Βοιωτίας λοιπόν, σας θέτουν το εξής ερώτημα κύριε Υπουργέ: Σε περιόδους λειψυδρίας ποιος θα αποφασίζει και ποια θα είναι η προτεραιότητα; Η ύδρευση της Αθήνας, το υδροφόρο data center που σχεδιάζετε στο κάστρο της Βοιωτίας ή η άρδευση της Κωπαΐδας; Δυσοίωνο βλέπουν το μέλλον τους και απαιτούν: Αυτόνομο δημόσιο φορέα διακήρυξης με τη συμμετοχή των παραγωγών, εκσυγχρονισμό των υποδομών, προστασία της Υλίκης, φθηνό αγροτικό ρεύμα, επανίδρυση και στελέχωση των δημόσιων υπηρεσιών εγγείων βελτιώσεων. 
Κυρίες και κύριοι συνάδελφοι, πρόκειται για ένα νομοσχέδιο πρόχειρο και καταστροφικό. Η αυτοδιοίκηση θα υπερασπιστεί τη συνταγματικά κατοχυρωμένη αυτοτέλειά της. Οι τοπικές κοινωνίες θα υπερασπιστούν το νερό τους. Οι πολίτες δεν θα υποστούν ξανά τις συνέπειες ενός σχεδιασμού ιδιωτικοποίησης τύπου ΔΕΗ. Και μια επόμενη δημοκρατική και προοδευτική κοινοβουλευτική πλειοψηφία οφείλει να δεσμευτεί ότι θα καταργήσει αυτόν τον νόμο. Γιατί οι νόμοι αλλάζουν και γιατί το νερό δεν ανήκει ούτε στις αγορές, ούτε στα χρηματιστήρια. Ανήκει στους πολίτες.
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε την κ. Πούλου.
 Και θα καλέσω τώρα στο Βήμα τον Βουλευτή της Νέας Δημοκρατίας, τον συνάδελφο κ. Γιώργο Στύλιο και αμέσως μετά τον λόγο θα πάρει ο Βουλευτής του ΠΑΣΟΚ-Κινήματος Αλλαγής, ο συνάδελφος κ. Δημήτρης Μάντζος. 
Ορίστε, κύριε Στύλιο, έχετε τον λόγο. 
ΓΕΩΡΓΙΟΣ ΣΤΥΛΙΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, το υπό συζήτηση νομοσχέδιο αντιμετωπίζει επί της ουσίας το μεγάλο πρόβλημα της λειψυδρίας που έχει η χώρα μας σήμερα. Θεσμοθετεί ένα νέο μοντέλο σύγχρονης διοίκησης, τεχνογνωσίας και διαχειριστικής επάρκειας και είναι λογικό η αντιμετώπιση του ζητήματος αυτού να κυριαρχεί στη σημερινή συζήτηση. 
Έχουν τοποθετηθεί αναλυτικά η πολιτική ηγεσία του Υπουργείου, ο εισηγητής μας και αρκετοί Βουλευτές μας. Στην παρέμβασή μου θα αναφερθώ στις ρυθμίσεις για τις ΑΠΕ, την αποθήκευση της ηλεκτρικής ενέργειας και την αυτοκατανάλωση. Και γιατί αυτό; Γιατί απλούστατα πολλές επιχειρήσεις στην ελληνική περιφέρεια αντιμετωπίζουν μεγάλο πρόβλημα ενεργειακού κόστους. Για πολλές απ’ αυτές το ζήτημα είναι καθαρά υπαρξιακό. 
Στην Ήπειρο, στην Άρτα ο δευτερογενής τομέας αποτελεί βασικό πυλώνα της τοπικής οικονομίας. Τυροκομεία, συσκευαστήρια, μεταποιητικές επιχειρήσεις αγροτικών προϊόντων, βιοτεχνίες, βιομηχανίες και πολλές ακόμα μικρομεσαίες επιχείρησες καταναλώνουν μεγάλες ποσότητες ηλεκτρικής ενέργειας, με το ετήσιο κόστος τους να ανέρχεται σε εκατομμύρια ευρώ. 
Πολλές από τις επιχειρήσεις αυτές είναι έντονα εξαγωγικές, με το κόστος ενέργειας να επηρεάζει άμεσα την ανάπτυξή τους, την ανταγωνιστικότητά τους, το κόστος παραγωγής, την τιμή του προϊόντος και τη διατήρηση των θέσεων εργασίας στην ελληνική περιφέρεια. 
Στις συζητήσεις μου με τους επιχειρηματίες της περιοχής πάντοτε μου θέτουν το συγκεκριμένο ζήτημα ως ύψιστης προτεραιότητας για τη βιωσιμότητά τους. Με το θεσμικό πλαίσιο που ίσχυε μέχρι χθες, οι επιχειρήσεις αυτές δεν είχαν τη δυνατότητα να αξιοποιήσουν τις ΑΠΕ. Εάν εγκαθιστούσαν σταθμούς ΑΠΕ και χρησιμοποιούσαν την ενέργεια για αυτοκατανάλωση, αντιμετωπίζονταν ως παραβάτες, έχοντας τον κίνδυνο να υποστούν κατηγορίες για ρευματοκλοπή, δηλαδή για ποινικό αδίκημα. 
Αυτό πλέον αλλάζει, καθώς με το νομοσχέδιο που συζητάμε, πρώτον, απλοποιούνται οι διαδικασίες αδειοδότησης, σύνδεσης και λειτουργίας σταθμών ΑΠΕ, ιδιαίτερα των προγραμμάτων «φωτοβολταϊκά στη στέγη» και «φωτοβολταϊκά στο χωράφι», με παράταση των προθεσμιών τους. Δεύτερον, ενισχύεται η αποθήκευση ηλεκτρικής ενέργειας μέσω της αδειοδότησης εγκατάστασης, σύνδεσης και αποζημίωσης σταθμών ΑΠΕ και σταθμών αποθήκευσης. 
Αποσαφηνίζεται το πλαίσιο αξιολόγησης των κοινών αιτήσεων για χορήγηση οριστικών προσφορών σύνδεσης σε σταθμούς αποθήκευσης ηλεκτρικής ενέργειας, που θα συνδυάζονται με τη λειτουργία φωτοβολταϊκών σταθμών. Η αποθήκευση αποτελεί το κρίσιμο βήμα για τις ανανεώσιμες πηγές ενέργειας. Δεν αρκεί να παράγουμε ηλεκτρική ενέργεια, καθαρή ενέργεια. Πρέπει να μπορούμε να τη διατηρήσουμε διαθέσιμη όταν τη χρειαζόμαστε. Και τρίτον, δίνετε έμφαση στην αυτοκατανάλωση μέσω των ρυθμίσεων για σταθμούς αυτοκατανάλωσης και επέκταση της δυνατότητας για συλλογική αυτοκατανάλωση.
 Διευκολύνονται έτσι οι αγρότες και οι επιχειρήσεις μεταποίησης, βιοτεχνίες, βιομηχανίες, συσκευαστήρια, τυροκομεία, να παράγουν και να καταναλώσουν τη δική τους ενέργεια, μειώνοντας σημαντικά το ενεργειακό τους κόστος. Τα νοικοκυριά, οι αγρότες και οι επιχειρηματίες μπορούν να χρησιμοποιήσουν και να αξιοποιήσουν τους ελεύθερους και ανεξάντλητους φυσικούς πόρους της πατρίδας μας, τον ήλιο και τον άνεμο, προς όφελός τους. Με τις ρυθμίσεις αυτές ομαλοποιείται η αγορά ενέργειας και ξεκαθαρίζει το ενεργειακό τοπίο στην ελληνική περιφέρεια. 
Κυρίες και κύριοι συνάδελφοι, όλα τα παραπάνω έρχονται ως συνέχεια μιας πολιτικής μας για καθαρή ενέργεια και ενεργειακή αυτονομία της χώρας μας. Τα στοιχεία έχουν παρουσιαστεί και δεν αμφισβητούνται. Το 2019 η εγκατεστημένη ισχύς από ΑΠΕ ήταν περίπου 6 GW. Σήμερα έχει φτάσει τα δεκαοχτώ GW, ενώ μόνο τον τελευταίο χρόνο προστέθηκαν ακόμη τρία GW. Παράλληλα, η αυτοκατανάλωση έχει ήδη φτάσει το ένα GW, γεγονός που αποδεικνύει ότι ολοένα και περισσότεροι πολίτες και επιχειρήσεις αξιοποιούν τις δυνατότητες που προσφέρει η ενεργειακή μετάβαση. 
Θα ήθελα να συγχαρώ τον Υπουργό Σταύρο Παπασταύρου, τους συνεργάτες του και τα στελέχη του Υπουργείου για τις ρυθμίσεις αυτές, διότι δίνουν απάντηση σε ένα σοβαρό πρόβλημα, το πρόβλημα του ενεργειακού κόστους. Οι επιχειρήσεις μας χρειάζονται φθηνότερη ενέργεια, σταθερό περιβάλλον στην ενεργειακή αγορά και σύγχρονες υποδομές. Αυτό ακριβώς υπηρετούν οι διατάξεις του παρόντος νομοσχεδίου. 

Τέλος, κυρίες και κύριοι συνάδελφοι, θα ήθελα να κάνω μια αναφορά στη νομοθετική παρέμβαση του Υπουργείου Αγροτικής Ανάπτυξης και Τροφίμων, στην τροπολογία για τη στήριξη των παραγωγών που επλήγησαν από τα ακραία καιρικά φαινόμενα πριν από μόλις λίγες μέρες. Μαζί με αγρότες, με τον διευθυντή του ΕΛΓΑ Ηπείρου και αυτοδιοικητικούς επισκέφθηκα τις πληγείσες περιοχές στα χωριά του κάμπου και των ορεινών της Άρτας. Διαπίστωσα προσωπικά το μέγεθος της καταστροφής από τη χαλαζόπτωση σε καλλιέργειες ελιάς, ακτινιδίων και εσπεριδοειδών. 
Με την τροπολογία που κατέθεσε ο Υπουργός Αγροτικής Ανάπτυξης Μαργαρίτης Σχοινάς και θα ψηφιστεί σε λίγες ώρες, επεκτείνεται το υφιστάμενο πλαίσιο του Σεπτεμβρίου του 2023 για την αντιμετώπιση ζημιών από τις καταστροφές και του φετινού Ιουλίου. Ανοίγει έτσι ο δρόμος για την καταβολή αποζημιώσεων στο 100% της αξίας της ζημιάς και την καταβολή προκαταβολών που φτάνουν το 65%, με διαδικασίες ταχύτατες, κατά το πρότυπο Daniel και Elias του 2023. 
Αξίζουν συγχαρητήρια και ευχαριστώ πολύ τον Υπουργό για την πρωτοβουλία του. Η ανταπόκριση του Υπουργείου ήταν άμεση, αποδεικνύοντας στην κυριολεξία ότι είμαστε δίπλα στους αγρότες μας. 
Κυρίες και κύριοι συνάδελφοι, για μία ακόμα φορά ακολουθούμε την πολιτική της κοινής λογικής και του αυτονόητου, με απλές παρεμβάσεις, δίνοντας λύσεις σε προβλήματα, θεσμοθετώντας μεταρρυθμίσεις, που αλλάζουν στην κυριολεξία και βελτιώνουν την καθημερινότητα των πολιτών. 
Αυτή την πολιτική θα ακολουθήσουμε, χωρίς μεγαλοστομίες, χωρίς ιδεολογικές προκαταλήψεις, μακριά από ανούσιες αντιπαραθέσεις, μακριά από την τοξικότητα, μένοντας πάντα δίπλα στους πολίτες, με στόχο στο τέλος της τετραετίας να παραδώσουμε στην κρίση των πολιτών μια χώρα καλύτερη από αυτή που παραλάβαμε το 2019. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Στύλιο. 
Καλείται τώρα στο Βήμα ο Βουλευτής του ΠΑΣΟΚ - Κινήματος Αλλαγής, ο συνάδελφος Δημήτρης Μάντζος, και αμέσως μετά τον λόγο θα πάρει η συνάδελφος από το ΠΑΣΟΚ - Κίνημα Αλλαγής κ. Ευαγγελία Λιακούλη. 
Κύριε Μάντζο, έχετε τον λόγο. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Με τη σειρά μου και εγώ να ενώσω τη φωνή μου με όλες τις συναδέλφους και τους συναδέλφους που από το πρωί εκφράζουμε την οδύνη μας για τους πυροσβέστες που έπεσαν με αυτοθυσία χθες στα πύρινα μέτωπα σε Κρήτη και Πελοπόννησο. Η σκέψη μας και τα βαθύτερα και ειλικρινέστερα συλλυπητήριά μας πηγαίνουν στους οικείους τους και στους συναδέλφους τους στο Πυροσβεστικό Σώμα. 
Να μην τους αναγνωρίζουμε μόνο τέτοιες ώρες και τέτοιες μέρες. Να τους στηρίζουμε έμπρακτα και τον χειμώνα και το καλοκαίρι και όλες τις εποχές του χρόνου, διότι είναι εκεί έξω όλο τον χρόνο, όλες τις ημέρες και όλες τις ώρες για όλους εμάς. 
Σήμερα συζητάμε για το πολύτιμο κοινωνικό αγαθό του νερού, αλλά σήμερα, όπως θυμηθήκαμε και το πρωί, είναι και η επέτειος του αμίλητου νερού που είχατε πιει τέτοια ώρα, τέτοια μέρα, πέρυσι η πλειοψηφία, όταν σας ρωτούσαμε όλη μέρα 30 Ιουλίου 2025 τι θα κάνετε με τα αιτήματα της Αντιπολίτευσης για προανακριτική επιτροπή για τις δικογραφίες της Ευρωπαϊκής Εισαγγελίας για τον ΟΠΕΚΕΠΕ. Και εν τέλει, λίγο αργότερα από αυτή την ώρα, έναν χρόνο πριν, με μια αντικοινοβουλευτική βροχή επιστολικών ψήφων, καταψηφίσατε τη διερεύνηση, δέσατε τα χέρια της δικαιοσύνης για να μην διερευνηθούν οι ενδεχόμενες ποινικές ευθύνες Βορίδη και Αυγενάκη, μια τέτοια ημέρα πριν έναν χρόνο. Χρόνια πολλά, κυρίες και κύριοι συνάδελφοι! 
Για το σχέδιο νόμου, η κλιματική κρίση, σε συνδυασμό με χρόνιες παθογένειες της χώρας μας, έχουν οδηγήσει προφανώς σε έξαρση του φαινομένου της λειψυδρίας. Η έλλειψη νερού για ύδρευση και άρδευση αποκτά μόνιμο και επείγοντα πλέον χαρακτήρα και σε νησιωτικές αλλά και σε ηπειρωτικές περιοχές. Πλήττουν ιδίως τον πρωτογενή τομέα της οικονομίας μας αλλά και την κοινωνική και οικονομική ζωή στο σύνολό της και αφορά σε όλη τη χώρα, κυριολεκτικά. 
Το μεγαλύτερο ζήτημα προφανώς είναι οι απώλειες του δικτύου, που σύμφωνα με την ίδια την εθνική στρατηγική για τα ύδατα, που εκπόνησε η Κυβέρνηση τον Ιούνιο του 2026, ανέρχεται σε 35%. Υπάρχουν στα δίκτυα τα οργανωμένα της ΕΥΔΑΠ και της ΕΥΑΘ απώλειες 25% έως 27%, στην Κρήτη 49%, στην Ανατολική Μακεδονία 42%, στην πολύπαθη Θεσσαλία, την πλημμυροπαθή -ω της ειρωνείας- 33%. Το μεγαλύτερο μέρος είναι διαρροές. Δεκάδες εκατομμύρια κυβικά μέτρα πολύτιμου νερού χάνονται μόνο στην Αττική. 
Άρα το να παράγεται πρόσθετο νερό, είτε με αφαλατώσεις, είτε με γεωτρήσεις, είτε με φράγματα δεν είναι λύση, όταν αυτό το νερό διοχετεύεται σε πεπαλαιωμένο δίκτυο και σε υποδομές με πολύ υψηλές απώλειες. 
Επομένως, προφανώς και αναγνωρίζουμε και γνωρίζουμε το πρόβλημα, την κατάσταση, αλλά λέμε καθαρά ότι τα προβλήματα δεν λύνονται με νέα προβλήματα, αλλά με μεταρρυθμίσεις προς τη σωστή κατεύθυνση, που είναι μόνο ο σεβασμός του δημοσίου συμφέροντος και μόνον αυτού. 
Άρα το ερώτημα για εμάς δεν είναι αν χρειάζονται αλλαγές. Το έχουμε πει πρώτοι. Το ερώτημα είναι τι αλλαγές και σε ποια κατεύθυνση. Διότι η λειψυδρία αντιμετωπίζεται, κυρίες και κύριοι συνάδελφοι, πρωτίστως με έργα υποδομής, με ολιστικό σχέδιο διαχείρισης των υδάτων και με περιορισμό των διαρροών. 
Και αντί για όλα αυτά, αντί να δει κατάματα το πρόβλημα, η Κυβέρνηση προχωρεί σε μια αλλαγή διοικητικού μοντέλου. Πώς; Δημιουργώντας δύο υδροκέφαλους οργανισμούς σε Αθήνα και Θεσσαλονίκη, που θα έχουν αρμοδιότητα και για την ύδρευση αλλά και για την άρδευση, οργανισμοί αστικού περιβάλλοντος, για την άρδευση, χωρίς τεκμηριωμένο σχέδιο μετάβασης, χωρίς αξιολόγηση των ΔΕΥΑ, χωρίς καν την πραγματική ενίσχυση των δύο αυτών εταιρειών, της διοικητικής τους ικανότητας και των υποδομών τους. Και όταν τα πράγματα ζορίσουν, προφανώς αυτές οι εταιρείες θα δώσουν, προφανώς, αναθέσεις και συμβάσεις σε τρίτους. Θα έρθει η ώρα των απευθείας αναθέσεων. 
Άρα με αυτή της την επιλογή η Κυβέρνηση κλείνει τα μάτια στο πρόβλημα, που είναι το ότι υπάρχει έλλειψη χρηματοδότησης και υποδομών. Αυτό είναι το πρόβλημα. Δεν είναι το πού θα ανήκει ο φορέας διαχείρισης. Και όλα αυτά προφανώς -το είπαμε και το πρωί- είναι αντίθετα στην αρχή της εγγύτητας προς τον πολίτη και προς την αποκέντρωση. Οι αρμοδιότητες, οι πόροι, η διαχείριση απομακρύνονται από τις τοπικές κοινωνίες, από τους πολίτες, μεγαλώνει η απόσταση από τους πολίτες και όλα αυτά εντάσσονται σε ένα συγκεντρωτικό σύστημα, σε μια πολλοστή, συνεπή είναι η αλήθεια, εφαρμογή του σχεδίου «επιτελικό κράτος», που μας αποκλίνει, βοηθά στην απόκλιση της χώρας μας από το ευρωπαϊκό κεκτημένο. 
Άρα αποστερούνται οι τοπικές κοινωνίες και η τοπική αυτοδιοίκηση από τη διαχείριση των υδάτων, ένας ακόμα κρίκος στην πολιτική της απαξίωσης της αυτοδιοίκησης, στη λογική του συγκεντρωτισμού. Και οι τοπικές κοινωνίες παραμένουν και γίνονται ακόμα περισσότερο θεατές στους πειραματισμούς μιας κυβέρνησης και σε ένα μοτίβο που επαναλαμβάνεται παντού, τώρα πλέον και στο νερό. 
Και ναι, όπως είπαμε το πρωί, αυτό κατά την εδραία πεποίθησή μας είναι αντίθετο στο άρθρο 102 του Συντάγματος. Ρητώς λέγεται και από την έκθεση της Επιστημονικής Υπηρεσίας. Από εδώ και πέρα είναι θέμα προφανώς δικαιοσύνης, όπου θα υπάρχουν σίγουρα προσφυγές από τους δήμους. 
Όμως όλα, σε επίπεδο πολιτικό, όχι νομικό, είναι ζήτημα φιλοσοφίας. Υπάρχει ένα συγκεντρωτικό μοντέλο εταιρικής διαχείρισης, που έρχεται να αντικαταστήσει, με απόφαση της Κυβέρνησης και στήριξη της πλειοψηφίας, ένα αποκεντρωμένο μοντέλο δημόσιας διαχείρισης από την αυτοδιοίκηση, επειδή το τελευταίο πράγματι είχε προβλήματα, τα οποία ενώ τα αναγνωρίζουμε όλοι, η Κυβέρνηση δεν έκανε τίποτα για να τα αντιμετωπίσει. 
Αυτό είναι τελικά, και αυτό, μια πολιτική επιλογή με ιστορική συνέχεια και συνέπεια από τη Νέα Δημοκρατία. Διότι πρώτα είχαμε την ανάληψη από τη ΡΑΑΕΥ της εποπτείας επί του νερού μαζί με την ηλεκτρική ενέργεια, η οποία είναι όπως σωστά είπε ο Εισηγητής μας, ο Μανώλης Χριστοδουλάκης, με όρους ελεύθερης οικονομίας, μια ανοικτή αγορά ήδη από το 2022. Εν συνεχεία, με τη μεγάλη ενεργειακή κρίση οι ΔΕΥΑ, που αντιμετώπισαν πολύ μεγάλο ζήτημα με το ενεργειακό κόστος αφέθηκαν απροστάτευτες σε σχέση με άλλους κλάδους της οικονομίας, που ορθώς προστατεύτηκαν. Τα προβλήματα γιγαντώθηκαν, ανεστάλησαν οι επενδύσεις, αυξήθηκε το κόστος και συσσωρεύτηκαν χρέη, ένα προδιαγεγραμμένο τέλος. 
Και τώρα αυτήν την αδράνειά σας, τη δική σας πολιτική επιλογή, έρχεται η Κυβέρνησή σας να την προτάξει και ως απόδειξη αποτυχίας του υφιστάμενου μοντέλου και άρα να τη δικαιολογήσει, να τη χρησιμοποιήσει και ως δικαιολογία για το συγκεντρωτικό μοντέλο το οποίο έρχεται να υιοθετήσει. 
Διότι πράγματι η Κυβέρνηση δεν φρόντισε να αξιολογήσει τις ΔΕΥΑ, δεν φρόντισε να εξυγιάνει όσες είχαν περιθώριο εξυγίανσης, δεν φρόντισε να στηρίξει και να ενισχύσει διαδημοτικές συνεργασίες, και τώρα χωρίς μελέτη, χωρίς εγγυημένη κοινωνική τιμολογιακή πολιτική, προχωρά σε οριζόντιες συγχωνεύσεις και ένα νέο μοντέλο αγοράς. Και μας λέει μάλιστα ότι είναι και προαιρετική η υπαγωγή στο νέο πλαίσιο με αποφάσεις δημοτικού συμβουλίου, αλλά κρύβει την αλήθεια, ότι έχει αυξηθεί τόσο πολύ η χονδρική τιμή του νερού -στο 33% αναφέρεται- που καθίσταται εκβιαστική η επιλογή για τους δήμους. 
Και είναι κρίσιμη, σε κάθε περίπτωση -και μελετώνται οι νομοτεχνικές βελτιώσεις, αλλά δεν φαίνονται θεαματικές αλλαγές- η αποτίμηση των δικτύων, ώστε να είναι αναλογικά και δίκαια και τα αντισταθμιστικά οφέλη. Ας δούμε παραδείγματος χάριν την περίπτωση του Δήμου Βριλησσίων, που έχει προχωρήσει σε μεγάλες επενδύσεις τα τελευταία πολλά χρόνια.
Σήμερα διαθέτει πρότυπο δίκτυο ύδρευσης χωρίς διαρροές, με τηλεμετρία, με νέους αγωγούς πολυαιθυλενίου τρίτης γενιάς, αντλιοστάσια, μηχανοστάσια, οικόπεδα επί των οποίων βρίσκονται όλες αυτές οι εγκαταστάσεις. Όλα αυτά πρέπει να αποτιμηθούν. Πώς; Από την ΕΥΔΑΠ; Ή από ορκωτούς ελεγκτές; 
Και ταυτόχρονα, όλα αυτά σε ένα περιβάλλον χαμένων ευκαιριών, όπου η ιστορική ευκαιρία του Ταμείου Ανάκαμψης -το ξέρετε, κύριε Υπουργέ- κύλησε γοργά σαν νερό που χάθηκε κι αυτό όπως κάθε σταγόνα νερού στη χώρα μας, με την απένταξη και υποβάθμιση κρίσιμων έργων ύδρευσης και άρδευσης. Αλλά το ποτάμι πλέον δεν γυρίζει πίσω. Και αναφέρομαι ρητά στα δεκαοκτώ έργα άρδευσης που διαφήμιζε ο Πρωθυπουργός και απεντάχθηκαν όλα από το Ταμείο Ανάκαμψης Ανθεκτικότητας, το Μέτρο 16/285 και τώρα θα δοθούν όλα με fast track απευθείας αναθέσεις με τον λογαριασμό πλέον να περνά στους πολίτες.
Εμείς, λοιπόν, θέλουμε ένα άλλο μοντέλο διαχείρισης νερού στη χώρα, με διατήρηση του κοινωνικού και δημόσιου χαρακτήρα. Η θέση μας είναι σαφής: Το νερό είναι δημόσιο αγαθό. Η ελεύθερη πρόσβαση σε αυτό είναι θεμελιώδες ανθρώπινο δικαίωμα, γι’ αυτό ζητήσαμε στη Συνταγματική Αναθεώρηση τη ρητή κατοχύρωση του νερού ως δημοσίου κοινωνικού αγαθού στο άρθρο 24, ώστε να είναι αντικείμενο ιδιαίτερης προστασίας από το κράτος, να έχουν όλοι πρόσβαση σε καθαρό πόσιμο νερό, το νερό να υπάρχει για τις αγροτικές εκτάσεις και να έχουν πρόσβαση όλοι σε υδάτινους πόρους που θα διαχειρίζεται το κράτος και δεν θα γίνουν ποτέ αντικείμενο εκμετάλλευσης από ιδιώτες. 
Αυτή είναι η δική μας πολιτική επιλογή. Σας καλέσαμε στην Επιτροπή Αναθεώρησης να τοποθετηθείτε. Δεν το κάνατε. Καταλαβαίνουμε πια τους λόγους. Εμείς μιλούμε για ένα ύψιστο αγαθό και για τις ανάγκες των ανθρώπων και των κοινωνιών. Εσείς μιλάτε για οικονομικά κριτήρια. Δεσμευόμαστε να οικοδομήσουμε ένα νέο πλαίσιο διαχείρισης των υδάτων με επίκεντρο τον δημόσιο χαρακτήρα του νερού, την ενίσχυση της τοπικής αυτοδιοίκησης και την προστασία αυτού του πολύτιμο αγαθού από επιλογές συγκεντρωτισμού και εμπορευματοποίησης. Με το νερό δεν παίζουμε. Νοιαζόμαστε, σεβόμαστε και σχεδιάζουμε τη διαχείρισή του.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Μάντζο.
Να καλέσω τώρα στο Βήμα τη συνάδελφο από το ΠΑΣΟΚ-Κίνημα Αλλαγής, την κ. Ευαγγελία Λιακούλη. Αμέσως μετά τον λόγο θα πάρει ο Βουλευτής του Κομμουνιστικού Κόμματος Ελλάδος και Αντιπρόεδρος της Βουλής κ. Γιώργος Λαμπρούλης. 
Κυρία Λιακούλη, έχετε τον λόγο. 
ΕΥΑΓΓΕΛΙΑ ΛΙΑΚΟΥΛΗ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, κατ’ αρχάς, θέλω να εκφράσω κι εγώ τα ειλικρινή και βαθιά συλλυπητήριά μου για τη μεγάλη απώλεια των τριών πυροσβεστών που μας συγκλόνισαν, μας γέμισαν θλίψη και μας έκαναν για άλλη μια φορά να δούμε σε ποιες συνθήκες οι άνθρωποι αυτοί απασχολούνται και πόσες φορές συζητάμε στη Βουλή και όλα αυτά θα πρέπει να τα έχουμε μια σταθερή εικόνα στο μυαλό μας. Τα ειλικρινή συλλυπητήρια στις οικογένειες για την τραγική απώλεια.
Κυρίες και κύριοι συνάδελφοι, το νέο της ημέρας είναι ότι μόλις σήμερα η Ευρωπαϊκή Επιτροπή ανακοίνωσε το άνοιγμα της πρόσκλησης για τη δημιουργία των πρώτων ΑΙ Gigafactories στην Ευρώπη, το μεγάλο αυτό οραματικό σχέδιο ότι η Ευρώπη, εν πάση περιπτώσει, θα γίνει με μεγάλες γιγαντιαίες υποδομές τεχνητής νοημοσύνης, στις οποίες μάλιστα συμμετέχει και η χώρα μας με το πρόγραμμα «Φάρος». Θα αναρωτηθεί κανείς «Γιατί μας τα λέτε αυτά τώρα και τι σχέση έχει με τη διαχείριση του νερού;». Αυτά τα λέω διότι πίσω από αυτόν τον τεράστιο ευρωπαϊκό στόχο ψηφιακής μετάβασης υπάρχει μία αόρατη και ίσως επικίνδυνη αλήθεια. Τα κέντρα δεδομένων της τεχνητής νοημοσύνης απαιτούν για τη λειτουργία τους εκατομμύρια λίτρα νερού καθημερινά για την ψύξη των συστημάτων τους. Εκατομμύρια. 
Το θέμα, λοιπόν, της προστασίας και της διασφάλισης θεσμικών εγγυήσεων για την προστασία του νερού είναι μπροστά μας. Είναι παλιό, αλλά είναι και καινούριο και είναι τεράστιο. Αυτό, λοιπόν, έχει πολύ μεγάλη σημασία. Αν νομίζει κάποιος ότι η προστασία του νερού και της ενέργειας είναι κάποια ιδεοληψία λοιπόν, αυτό που συμβαίνει στην άλλη πλευρά του Ατλαντικού μπορεί να μας πείσει ότι το πρόβλημα είναι μπροστά μας, το θέμα είναι ανοικτό, τα μάτια μας πρέπει να είναι ανοιχτά. 
Η πολιτεία της Νέας Υόρκης έγινε η πρώτη αμερικανική πολιτεία που επέβαλε ετήσιο μορατόριουμ, συνάδελφοι, στην κατασκευή των νέων γιγαντιαίων data centers. Γιατί το έκανε αυτό; Γιατί η Δημοκρατική Κυβερνήτης Κάθι Χόκουλ κατάλαβε αυτό που εσείς αρνείστε να δείτε, ότι αυτές οι εγκαταστάσεις εκτοξεύουν τις τιμές και εξαντλούν, όπως η ίδια είπε σε δημόσια ανακοίνωσή της, τα αποθέματα του νερού. Όταν ακόμη και στην καρδιά, λοιπόν, του αμερικανικού καπιταλισμού βάζουν φρένο, καταργούν φοροαπαλλαγές και επιβάλλουν αυστηρές περιβαλλοντικές μελέτες για να προστατεύσουν τους λογαριασμούς των πολιτών και τους φυσικούς πόρους, με επέμβαση της πολιτείας, εσείς εδώ στην Ελλάδα του ’26 νομοθετείτε με την όπισθεν. 
Μας λέτε, κυρίες και κύριοι της Κυβέρνησης, ότι φέρνετε στην Ευρώπη και τον διεθνή εκσυγχρονισμό. Σας άκουσα δυο-τρεις φορές και πολλούς συναδέλφους της Συμπολίτευσης να λένε ότι είναι η εκσυγχρονιστική πρόταση. Αλήθεια λέτε; Ποιον εκσυγχρονισμό, κύριε Υπουργέ; Η διεθνής πραγματικότητα σας ακυρώνει σημείο προς σημείο. Η Ευρώπη εγκαταλείπει μαζικά το μοντέλο συγκέντρωσης και εμπορευματοποίησης και επιστρέφει στη δημόσια και αυτοδιοικητική διαχείριση. 
Αν η Κυβέρνηση αναζητά το πραγματικό ευρωπαϊκό παράδειγμα, ας κοιτάξει το Παρίσι. Η γαλλική πρωτεύουσα έζησε είκοσι πέντε χρόνια τον εφιάλτη της ιδιωτικοποίησης από κολοσσούς με διπλασιασμό των τιμών και πλήρη εγκατάλειψη των δικτύων και αποφάσισε το 2010 να περάσουν πάλι οι δομές όλες στους δήμους. Ίδρυσε τη δημόσια εταιρεία, την Eau de  Paris, πέτυχε αμέσως μείωση των τιμολογίων κατά 8%, εξοικονόμησε 35 εκατομμύρια ευρώ τον πρώτο κιόλας χρόνο από τη διακοπή καταβολής μερίσματος σε μετόχους και επένδυσε κάθε ευρώ πίσω στις υποδομές στο Παρίσι.
Να πάμε αλλού; Να πάμε στην Ολλανδία; Πάμε στην Ολλανδία. Πώς την ονόμασε ο ΟΟΣΑ; Την ονόμασε «Φόρμουλα 1», κύριε Υπουργέ. Το ξέρετε εσείς αυτό; «Φόρμουλα 1» την είπε την Ολλανδία. Για ποιον λόγο; Διότι με θεμελιώδη νόμο για το πόσιμο νερό θεσπίστηκε ρητή συνταγματική και νομοθετική απαγόρευση εισόδου κάθε ιδιώτη και κάθε κερδοσκοπικού φορέα. Δόθηκαν όλα στους δήμους, στις περιφέρειες, με την επίβλεψη και του κράτους, της πολιτείας και την απαγόρευση διά νόμου εξαγωγής επιχειρηματικού κέρδους. Απορροφήθηκα τόσο πολύ προχθές, κύριε Υπουργέ, να διαβάζω το σχέδιο πώς ακριβώς το έχουν δομήσει. Πραγματικά εντυπωσιακό. 
Εσείς μας λέτε ότι εκσυγχρονίζετε τώρα το δίκτυο της Ελλάδας για τη διαχείριση του νερού και σας έχουν ξεπεράσει τριάντα χρόνια η Ολλανδία, η οποία είχε βιώσει το 1953, συνάδελφοι, μία καταστροφή από πλημμύρα. Η Ολλανδία έπαθε το σοκ τότε και ήρθε και το αποκατέστησε. Εβδομήντα χρόνια μετά εμείς το πάθαμε αυτό το σοκ στη Θεσσαλία, στην πατρίδα μου, το 2023, εβδομήντα χρόνια μετά. Και αντί να μάθουμε από αυτά που πάθαμε, όχι μόνο δεν μάθαμε, αλλά μας βάλατε και «καπέλο» τον ΟΔΥΘ Α.Ε., έναν οργανισμό με ιδιωτικοοικονομικά κριτήρια, μια ανώνυμη εταιρεία. Τους ψάξετε αυτούς να τους βρείτε τι κάνουν; Ξέρετε ότι είναι κλεισμένοι σε ένα γραφείο με απολύτως τίποτα έργο; Δεν έχουν έναν στρατηγικό σχεδιασμό, δεν έχουν έναν χάρτη οδικό, δεν έχουν συγκεντρωτικά στοιχεία, στατιστικά στοιχεία, κάτι, ρε παιδί μου, τέλος πάντων να δικαιολογεί το «θέση και πεντοχίλιαρο», τους ομογάλακτους.  
 Το Βερολίνο; Τι έγινε στο Βερολίνο; Μας λέτε ότι εκσυγχρονίζετε τη χώρα. Η  τοπική αυτοδιοίκηση εκχώρησε τον έλεγχο των υποδομών. Και τι έγινε μετά; 38% ήταν η ρήτρα αύξησης. Κατέβαλλε το Βερολίνο 1,3 δισ. για να τα πάρει όλα πίσω στο κράτος και στους δήμους. Τι εκσυγχρονίζετε ακριβώς; Σας είπα, λοιπόν, τις μεγάλες χώρες της Ευρώπης. Τι μας λέτε λοιπόν; 
Λοιπόν, ακούστε. Εμείς δεν εθελοτυφλούμε. Υπάρχουν προβλήματα και πρέπει να γίνουν αλλαγές. Συμφωνούμε σε αυτό; Σε ποια κατεύθυνση όμως. Αφού είχατε στρατηγική, κύριε Υπουργέ. Είχατε στρατηγική πολύ συγκεκριμένη, ένα, δύο, τρία, τέσσερα και να το, το πέντε. Κυνικά και ωμά ήρθατε και το κάνατε. Είχατε πλάνο στο οποίο οφείλω να σας βγάλω εγώ το δικό μου καπέλο ότι απαρέγκλιτα τηρήσαμε. Είστε ένας κυβερνητικός όπως πρέπει. Κάνατε, λοιπόν, τη στρατηγική σας, δημιουργήσατε ένα χάος λέγοντας «στην πυρά, στην πυρά» όλες οι ΔΕΥΑ κατ’ αρχήν, καταχρεωμένες. Η ΔΕΥΑΛ της Λάρισας δεν είναι αυτό, είναι παράδειγμα. Κι αυτή όμως μέσα στο σωρό μπήκε, στην οριζόντια δική σας ρύθμιση. 
Άρα, το ζήτημα είναι τι κατεύθυνση έχουν οι αλλαγές. Οι αλλαγές έχουν την κατεύθυνση της εμπορευματοποίησης, κύριε Υπουργέ, και λειτουργείτε με το νερό σαν ένα προϊόν το οποίο το βάζετε στο ράφι, του βάζετε barcode και το αφήνετε εκεί, προσφορά και ζήτηση, να δούμε πώς ακριβώς ο ανταγωνισμός θα το διαμορφώσει, όπως κάνετε και στα πάντα και γι’ αυτόν τον λόγο δεν μπορείτε να τιθασεύσετε την ακρίβεια. 

Όμως, το νερό συναρτάται με τη ζωή, συναρτάται με τη δημόσια υγεία, είναι το βιομηχανικό και αγροτικό μεροκάματο και τελικά είναι καθοριστικός παράγοντας της κοινωνικής συνοχής. Ο τρόπος με τον οποίο νομοθετείτε, δεν καταλαβαίνετε εσείς -καταλαβαίνετε!- ότι εξοργίζετε τους πάντες; Διαδηλώνουν οι πάντες εναντίον σας. 
Είναι δυνατόν χωρίς τους δήμους, χωρίς τους εργαζόμενους μέσα στους οργανισμούς, να κάνετε τέτοιου είδους ρυθμίσεις; Σας ρωτάνε: Υπάρχουν συγκριτικές μελέτες; Όχι. Έχετε σοβαρή ανάλυση κόστους οφέλους; Όχι. Αξιολογείτε κανένα εναλλακτικό σενάριο ενίσχυσης των υφιστάμενων δομών; Όχι. Δείξτε μας μία χώρα που έχει το μοντέλο σας και έχει επιτύχει και συγκράτησε και τιμολογιακά τις τιμές. Δεν έχετε, δεν έχετε! 
Εν τω μεταξύ είστε και πονηροί, είστε και αδέξιοι, αλλά είστε και κατεργάρηδες. Και ξέρετε γιατί είστε κατεργάρηδες; Γιατί αφού πρώτα πνίξατε τις ΔΕΥΑ στα χρέη και είπατε «εμείς δεν μπορούμε να κάνουμε τίποτα άλλο», μετά πήγατε με ΚΥΑ τιμολόγησης, το 2024. Μετά κάνατε το φιάσκο του Ταμείου Ανάκαμψης με δεκαοχτώ έργα που τα απεντάξατε όλα. Και τώρα λέτε: «Κοιτάξτε τι έχω, ελληνικέ λαέ! Να διαχειριστώ το χάος. Άρα τι θα κάνω; Θα τα μαζέψω όλα σε δύο αστικούς Οργανισμούς και γαία πυρί μειχθήτω.» 
Και έρχονται μετά οι τιμολογιακές πολιτικές «και εσύ είσαι αγρότης και εσύ είσαι πολίτης και εσύ είσαι νοικοκύρης και εγώ τι να σου κάνω; Αφού είχαν χρεοκοπήσει». Τις είχατε χρεοκοπήσει! Αυτή είναι η αλήθεια και εμείς απέναντι σε αυτή την αλήθεια θα παλεύουμε μέχρι να αποδείξουμε ό,τι πραγματικά είστε και ότι είπατε ένα μεγάλο ψέμα! 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Λιακούλη.
Να καλέσω τώρα στο Βήμα τον Βουλευτή του Κομμουνιστικού Κόμματος Ελλάδος και Αντιπρόεδρο της Βουλής, τον συνάδελφο κ. Γιώργο Λαμπρούλη.
Κύριε Λαμπρούλη, έχετε τον λόγο. 
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Ευχαριστώ, κύριε Πρόεδρε. 
Το νομοσχέδιο, οι ρυθμίσεις και οι προβλέψεις του δεν αποτελούν κεραυνό εν αιθρία. Η Κυβέρνηση, πατώντας στα χνάρια όλων των προηγούμενων, ΣΥΡΙΖΑ, ΠΑΣΟΚ, Νέα Δημοκρατία πιο παλιά και με φερετζέ επιχειρηματολογία και διακηρύξεις περί εκσυγχρονισμού, εξοικονόμησης των υδάτινων πόρων, αντιπλημμυρικής προστασίας, περί ανασυγκρότησης κ.ά. και αξιοποιώντας συγχρόνως τις τεράστιες καταστροφές που προκάλεσε η διαχρονική εγκληματική πολιτική όλων των κυβερνήσεων στη Θεσσαλία, προχωρά σε νέα μεγαλύτερα εγκλήματα. 
Και αφού προ διετίας περίπου, έκανε ένα βήμα παραπέρα εμπορευματοποίησης και προοπτικά ιδιωτικοποίησης διαχείρισης της ύδρευσης με τη δημιουργία της Ανώνυμης Εταιρείας Ο.Δ.Υ. Θεσσαλίας, τώρα έρχεται να προσθέσει πέραν των ΓΟΕΒ και ΤΟΕΒ και την άρδευση των ΟΤΑ και των ΔΕΥΑ στις αρμοδιότητες της Ανώνυμης Εταιρείας. 
Στόχος η επιτάχυνση διαχείρισης του νερού με τα κριτήρια της αγοράς και στη βάση των Οδηγιών της Ευρωπαϊκής Ένωσης, τιμολόγηση του νερού ως εμπόρευμα, τη μείωση της ζήτησης και άλλα, συνδεδεμένα και με την προοπτική αναδιαρθρώσεων των καλλιεργειών στο Θεσσαλικό κάμπο μέσα από το χτύπημα συρρίκνωση των λεγόμενων υδροφόρων καλλιεργειών, βαμβάκι, καλαμπόκι και πάει λέγοντας. 
Όμως, οι αρνητικές συνέπειες από την εμπορευματοποίηση του νερού έχουν αναδειχθεί, εδώ και πολλά χρόνια, με την επιβάρυνση των λαϊκών οικογενειών μέσω των αυξήσεων των τιμών για υπηρεσίες ύδρευσης, άρδευσης και αποχέτευσης, με τα υπέρογκα χρέη των ΔΕΥΑ και με την εκτίναξη πολύ περισσότερο αυτών λόγω του ενεργειακού κόστους και την απαγόρευση από τις κυβερνήσεις πρόσληψης μόνιμου αναγκαίου προσωπικού. 
Ιδιαίτερα στη Θεσσαλία, η αντιλαϊκή πολιτική του κεφαλαίου, της Ευρωπαϊκής Ένωσης και όλων των κυβερνήσεων αναδείχθηκε με τη μη υλοποίηση αναγκαίων έργων που θα άλλαζαν ριζικά την κατάσταση στην περιοχή. Μιλάμε για έργα όπως η μερική εκτροπή του Αχελώου, που σέρνεται πάνω από σαράντα χρόνια και έχει καταντήσει σαν το Γεφύρι της Άρτας που λέμε, ενώ θα μπορούσε όντως να δώσει λύσεις σε συνδυασμό με την αναβάθμιση της αξιοποίησης της λεκάνης του Πηνειού ή όπως τα μεγάλα υδροηλεκτρικά έργα με βάση την δυτική Πύρρα ή το υδροηλεκτρικό έργο πολλαπλής χρήσης της Λίμνης Πλαστήρα κ.ά.
Συγχρόνως, ο πολιτικός σχεδιασμός της Κυβέρνησης -αποκατάσταση δηλαδή του Θεσσαλικού κάμπου μετά την τραγωδία του «Ντάνιελ» και πιο πριν του «Ιανού» και αξιοποιώντας ακριβώς το master plan της ολλανδικής εταιρείας- στοχεύει να ντύσει επιστημονικά την πολιτική της πλήρους εμπορευματοποίησης του νερού και την παράδοση του Θεσσαλικού κάμπου στα μεγάλα συμφέροντα, σε βάρος των λαϊκών και ιδιαίτερα των αγροτικών οικογενειών. Ο  βαθμός και ο τρόπος αντιμετώπισης των φυσικών καταστροφών και της λειψυδρίας θα καθορίζονται από τη ζυγαριά κόστους-οφέλους για το κράτος και τους ομίλους, η λεγόμενη αρχή της αναλογικότητας.
Στην ίδια αρχή του κόστους-οφέλους ζυγίζεται και το κόστος της κατασκευής νέων αντιπλημμυρικών έργων σε σχέση με το κόστος των αποζημιώσεων και των επιπτώσεων στις ζωές και τις περιουσίες των λαϊκών οικογενειών. 
«Καλύτερα, λοιπόν, να πνίγεστε», αυτό λέει το σχέδιο. Καλύτερα να πνίγονται και να τους αποζημιώνουμε με όποιες πενιχρές αποζημιώσεις, παρά να κάνουμε έργα. Να πώς επιτυγχάνονται οι στόχοι της πλήρους εμπορευματοποίησης του νερού, της διαμόρφωσης των προϋποθέσεων για νέες κερδοφόρες επενδύσεις και για τη συγκέντρωση της γης και του κεφαλαίου σε βάρος των λαϊκών αναγκών που προϋποθέτει το ξεκλήρισμα της πλειοψηφίας των αγροτικών οικογενειών.
Την ίδια ώρα η κάλπη και η αντιπολίτευση της σοσιαλδημοκρατίας του ΠΑΣΟΚ, του όλου ΣΥΡΙΖΑ και των άλλων αστικών κομμάτων αποτελούν τον βολικό αντίπαλο της Κυβέρνησης, που στην ουσία τι κάνουν; Την βοηθούν να εμφανίζεται η πολιτική της και οι κατευθύνσεις της Ευρωπαϊκής Ένωσης ως μονόδρομος, ως η μοναδική λύση. 
Συγχρόνως, με τα άρθρα του νομοσχεδίου ανοίγετε επικίνδυνους δρόμους για τους εργαζόμενους με τα προβλήματα που θα προκύψουν από τη μεταφορά τους στον ΟΔΥΘ Α.Ε. από τους δήμους ή τις ΔΕΥΑ. Επί της ουσίας απολύονται από τη μόνιμη σχέση εργασίας που είχανε. Τους αλλάζετε την εργασιακή σχέση σε ιδιωτικού δικαίου και τους μεταθέτετε απροκάλυπτα, ξεκάθαρα από την Περιφέρεια Θεσσαλίας στη νέα εταιρεία, την ΟΔΥΘ Α.Ε. 
Στη βάση και αυτής της εξέλιξης εμείς απευθυνόμαστε στους αγρότες. Το Κομμουνιστικό Κόμμα απευθύνεται στους αγρότες, στους εργαζόμενους, στις λαϊκές οικογένειες και τους καλούμε να σκεφτούν το εξής: Πόσο διαφορετική, πόσο καλύτερη μπορούσε και μπορεί να γίνει η ζωή μας, αν οι αποφάσεις δεν λαμβάνονταν με γνώμονα το κέρδος, αν δεν υπήρχαν οι δεσμεύσεις της Ευρωπαϊκής Ένωσης, οι δεσμεύσεις της νέας Κοινής Αγροτικής Πολιτικής και της κοινοτικής οδηγίας για το νερό, οι μεταμνημονιακές απαιτήσεις για τα ετήσια ματωμένα πλεονάσματα και οι περικοπές για τις ανάγκες του λαού. 
Αυτή ακριβώς η απαράδεκτη κατάσταση που ζούμε σήμερα δεν είναι μοιραία, μπορεί να αλλάξει ριζικά και γι’ αυτό πρέπει να το πάμε αλλιώς. Οι δυνάμεις του ΚΚΕ πρωτοστατούν ώστε να οργανωθεί και να κλιμακωθεί ο αγώνας για την ολοκληρωμένη αντιμετώπιση του υδατικού ελλείμματος και της αντιπλημμυρικής προστασίας της Θεσσαλίας, αλλά και όλων των περιοχών, σε όλη την επικράτεια της χώρας μας, ενάντια στην κυβερνητική πολιτική, στα σχέδια των ομίλων και στις δεσμεύσεις της Ευρωπαϊκής Ένωσης για κατασκευή υποδομών εμπλουτισμού των επίγειων και υπόγειων υδροφορέων, τεχνικών εξοικονόμησης του διαθέσιμου νερού, την αύξηση των αρδευόμενων εκτάσεων, την εξασφάλιση λαϊκής κατανάλωσης και ιδιαίτερα της ύδρευσης με ελεγμένο ποιοτικό νερό που θα κατοχυρώνει στην πράξη το νερό ως κοινωνικό δικαίωμα, την αντιπλημμυρική προστασία, την προστασία του περιβάλλοντος και της δημόσιας υγείας, την ανάταξη οικοσυστημάτων, ποταμών και λιμνών, ολοκληρωμένο σχεδιασμό των αναγκαίων έργων υποδομής με αποκλειστικά κρατική ευθύνη χωρίς ΣΔΙΤ και συμβάσεις παραχώρησης, ουσιαστική αύξηση της κρατικής χρηματοδότησης και φορολογία του μεγάλου κεφαλαίου.
Η διαχείριση και του νερού προς όφελος του λαού προϋποθέτει ένα ριζικά διαφορετικό δρόμο ανάπτυξης, με κοινωνικοποιημένα τα συγκεντρωμένα μέσα παραγωγής, κεντρικό σχεδιασμό της οικονομίας και συγχρόνως εργατικό έλεγχο. Μέσα σε αυτό το πλαίσιο, ο ενιαίος κρατικός φορέας διαχείρισης του νερού θα μπορεί να κατοχυρώνει το νερό ως κοινωνικό αγαθό και όχι ως εμπόρευμα. 
Με το κράτος απαλλαγμένο από τον ανταγωνισμό και τα συμφέροντα των εταιρειών και της καπιταλιστικής ιδιοκτησίας, θα μπορεί να υλοποιεί ενιαίο ολοκληρωμένο σχέδιο σε κάθε περιοχή, σε κάθε ιδιωτικό διαμέρισμα, σε κάθε λεκάνη απορροής για τη μείωση του πλημμυρικού κινδύνου, την προστασία και ενίσχυση επιφανειακών και υπόγειων υδάτων, υλοποίηση και λειτουργία των αναγκαίων υδροηλεκτρικών και αρδευτικών έργων. 
Αυτόν τον δρόμο φωτίζει το ΚΚΕ με το πρόγραμμά του που είναι σε σύγκρουση με την πολιτική των λεγόμενων αντοχών της οικονομίας, της επιλεξιμότητας των έργων, της ανταποδοτικότητας και της μεγαλύτερης εμπορευματοποίησης του νερού. Για αυτούς τους λόγους καταψηφίζουμε το νομοσχέδιο, κύριε Πρόεδρε. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο, τον κ. Λαμπρούλη. 
Να καλέσω τώρα στο Βήμα τον Βουλευτή της Νέας Δημοκρατίας, τον συνάδελφο τον κ. Μάξιμο Σενετάκη και αμέσως μετά τον λόγο θα πάρει ο επίσης Βουλευτής της Νέας Δημοκρατίας, ο συνάδελφος ο κ. Στέλιος Πέτσας. 
Ορίστε, κύριεΣενετάκη, έχετε τον λόγο.
ΜΑΞΙΜΟΣ ΣΕΝΕΤΑΚΗΣ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, θα ήθελα να εκφράσω κι εγώ με τη σειρά μου τη θλίψη μου για τα τραγικά γεγονότα που συνέβησαν στην Κρήτη και στην Πελοπόννησο που είχαν ως αποτέλεσμα την απώλεια τριών πυροσβεστών μας. Τρεις πυροσβέστες, κατά την προσπάθειά τους να προστατεύσουν ανθρώπινες ζωές και περιουσίες, έπεσαν στο καθήκον, ένα γεγονός που φέρνει στην επιφάνεια την επικινδυνότητα του επαγγέλματός τους, τον σεβασμό που οφείλουμε να έχουμε σ’ αυτούς τους ανθρώπους, αλλά και την υποχρέωση του κράτους να ενισχύει διαρκώς τα μέσα με τα οποία επιχειρούν, προκειμένου να είναι όσο το δυνατόν πιο ασφαλείς. Τα συλλυπητήριά μου στις οικογένειές τους και τους συναδέλφους τους. Αιωνία η μνήμη τους. 
Κυρίες και κύριοι συνάδελφοι, το νομοσχέδιο που καλούμαστε να ψηφίσουμε επιχειρεί να απαντήσει σ’ ένα πολύ απλό ερώτημα. Θα κάνουμε κάτι ως πολιτεία για να αντιμετωπίσουμε το πρόβλημα της λειψυδρίας, το οποίο ευτυχώς όλοι υποστηρίζουμε ότι υπάρχει ή θα το μεταβιβάσουμε στις επόμενες γενιές; Θα αδιαφορήσουμε αν στο μέλλον τα παιδιά και τα εγγόνια μας διψάσουν ή θα κάνουμε κάτι εμείς τώρα για να το αποτρέψουμε; Νομίζω ότι όλοι συμφωνούμε ότι κάτι πρέπει να κάνουμε, διαφωνούμε όμως στο τι πρέπει να κάνουμε και πιο συγκεκριμένα πώς πρέπει να κάνουμε τη διαχείριση του νερού.
Μέχρι τώρα που μιλάμε και ενώ η απειλή της λειψυδρίας παραμένει υπαρκτή, η διαχείριση του νερού στη χώρα μας παραμένει κατακερματισμένη. Εκατοντάδες διαφορετικοί φορείς, διαφορετικές διοικητικές δυνατότητες, δίκτυα διαφορετικής ηλικίας και ποιότητας. Το αποτέλεσμα γνωστό. Νερό που χάνεται πριν φτάσει στη βρύση μας, δίκτυα που δεν συντηρούνται ή συντηρούνται αποσπασματικά, τοπικοί φορείς που αδυνατούν να στελεχωθούν, να εκπονήσουν μελέτες και να χρηματοδοτήσουν τα έργα που απαιτούνται, μεγάλες αποκλίσεις στις διαρροές, στο κόστος και στην εξυπηρέτηση των πολιτών, πολίτες της ίδιας χώρας που λαμβάνουν διαφορετικής ποιότητας υπηρεσίες για το ίδιο βασικό δημόσιο αγαθό. 
Η απάντηση που έρχεται να δώσει η Κυβέρνηση μ’ αυτό το νομοσχέδιο σ’ ένα μοντέλο παρωχημένο είναι η ίδια που έδωσαν και δίνουν με αποτελεσματικό τρόπο η μία μετά την άλλη οι ευρωπαϊκές χώρες, δηλαδή ισχυρότερα δημόσια σχήματα, οικονομίες κλίμακας, κοινός σχεδιασμός, τεχνική επάρκεια και δυνατότητα υλοποίησης μεγάλων επενδύσεων. Το είδαμε στη Σκωτία που πέρασε σταδιακά από 210 φορείς ύδρευσης σε έναν. Το είδαμε στην Ολλανδία που πέρασε από περίπου 200 δημόσιες εταιρείες ύδρευσης σε 10. Μου κάνει εντύπωση πώς επικαλούνται συνάδελφοι αυτά τα παραδείγματα σαν καλά κι εμείς αυτό ακριβώς κάνουμε εδώ. Δημόσια επιχείρηση είναι αυτές όπου μεταφέρουμε το έργο.
Μιλάω για επέκταση της ΕΥΔΑΠ και της ΕΥΑΘ. Αυτήν τη στιγμή εξυπηρετούνται περίπου τρία διακόσια εκατομμύρια πολίτες και θα πάμε γύρω στα τέσσερα και κάτι με αυτήν τη ρύθμιση, δηλαδή ήδη εξυπηρετούνται πολίτες με αυτό το μοντέλο που πάμε να επεκτείνουμε. Αποτελεί, λοιπόν, την πρώτη εφαρμογή αυτής της νέας φιλοσοφίας, η οποία όμως δεν αλλάζει τη φιλοσοφία της διαχείρισης ενός δημόσιου αγαθού από δημόσια ελεγχόμενες εταιρείες κοινής ωφέλειας. 
Συνεπώς, όσοι αντιδρούν ή εκφράζουν επιφυλάξεις οφείλουν να απαντήσουν αν και κατά πόσον υπερασπίζονται τον δημόσιο χαρακτήρα του νερού ή υπερασπίζονται τη διατήρηση του υφιστάμενου διοικητικού μηχανισμού, δηλαδή αν φωνάζουν για το ότι θα χάσουμε τον δημόσιο χαρακτήρα ή επειδή θα πειράξουμε και θα αλλάξουμε αυτό που λειτουργεί σήμερα. Είναι δύο διαφορετικά πράγματα.
Για το πρώτο, λοιπόν, δεν τίθεται θέμα, δηλαδή για τον δημόσιο χαρακτήρα του νερού. Το έχουμε απαντήσει. Για το δεύτερο, το θέμα που τίθεται είναι αν χαλάμε έναν τέλειο και αποτελεσματικό μηχανισμό. Αν αυτό πιστεύει η Αντιπολίτευση, τότε η διαφωνία μας είναι πράγματι αγεφύρωτη. Αν πάλι η Αντιπολίτευση θεωρεί ότι αγνοούμε τους δήμους, τότε μάλλον διαβάζει εσφαλμένα το νομοσχέδιο, διότι οι δήμοι διατηρούν τη δυνατότητα να κρατήσουν την κυριότητα των υποδομών τους και το προσωπικό, η ΡΑΑΕΥ αποκτά ενισχυμένη εποπτική αρμοδιότητα, η Τοπική Αυτοδιοίκηση έχει θέση και ρόλο στο νέο πλαίσιο.
Μάλιστα, με την τροπολογία που πριν λίγο κατέθεσε ο Υπουργός, αυτός ο ρόλος ενισχύεται και κατά τη διάρκεια των συγχωνεύσεων, αλλά και κατά τη λειτουργία μετά από τις συγχωνεύσεις. Άλλο όμως η συμμετοχή της Αυτοδιοίκησης και άλλο η υπεράσπιση ενός μικρού τοπικού μηχανισμού. Το νερό είναι στρατηγικός εθνικός πόρος, όχι προϊόν τοπικής ιδιοκτησίας. Ο πολίτης θέλει το νερό που φτάνει στη βρύση του να είναι καθαρό, να είναι επαρκές, να του παρέχεται χωρίς διακοπές, σε λογική τιμή και αν κάτι απ’ όλα αυτά δεν πάει καλά, να υπάρχει ένας φορέας που να αναλαμβάνει καθαρά την ευθύνη. 
Αυτό ακριβώς είναι το πολιτικό περιεχόμενο της μεταρρύθμισης. Δεν ενοποιούμε φορείς για να ικανοποιήσουμε ένα ιδεολόγημα υπερσυγκεντρωτισμού. Ενοποιούμε δυνατότητες ώστε το δημόσιο σύστημα διαχείρισης του νερού να μπορεί να σχεδιάζει, να επενδύει, αλλά και να λογοδοτεί. 
Κυρίες και κύριοι συνάδελφοι, η πρώτη εφαρμογή του νέου μοντέλου αφορά την Αττική, τη στερεά Ελλάδα, τη Θεσσαλονίκη και τη Χαλκιδική. Η μεταρρύθμιση, όμως, δεν μπορεί να σταματήσει εκεί. Το ίδιο το νομοσχέδιο άλλωστε προβλέπει το επόμενο βήμα. Με το άρθρο 33 ορίζεται ότι ως το τέλος του 2027 η ΡΑΑΕΥ θα επανεξετάσει την κατανομή της γεωγραφικής αρμοδιότητας στην ύδρευση και την αποχέτευση και θα καταθέσει προτάσεις για την περαιτέρω αναδιοργάνωση των παρόχων ύδρευσης, αποχέτευσης, άρδευσης και διαχείρισης των δικτύων ομβρίων. Η αξιολόγηση αυτή θα γίνει με κριτήριο τις γεωγραφικές και πληθυσμιακές συνθήκες, το λειτουργικό κόστος και τις ταμειακές ροές, την περιβαλλοντική συμπεριφορά των παρόχων, την κατάσταση των υποδομών, τις κοινωνικές παραμέτρους και τελικά την ποιότητα των παρεχόμενων υπηρεσιών και την τιμή του νερού.
Σ’ αυτήν την επόμενη φάση της μεταρρύθμισης θεωρώ ότι πρέπει να εξετασθεί κατά προτεραιότητα η Κρήτη και το λέω αυτό χωρίς να προεξοφλώ ποιο διοικητικό σχήμα είναι το καταλληλότερο για το νησί. Αυτό πρέπει να προκύψει από την αξιολόγηση που προβλέπει ο νόμος, με βάση τα κριτήρια που ο ίδιος θεσπίζει. Η ανάγκη, όμως, να προχωρήσουμε είναι επιτακτική, πόσω μάλλον που το πρόβλημα της λειψυδρίας στην Κρήτη έχει επισήμως αναγνωριστεί. 
Θυμίζω, κύριε Υπουργέ, ότι στις 20 Απριλίου πραγματοποιήθηκε στο Ηράκλειο ειδική σύσκεψη υπό τον Πρωθυπουργό με αποκλειστικό αντικείμενο τα μέτρα για την αντιμετώπιση του προβλήματος. Η ίδια η Περιφέρεια Κρήτης χαρακτηρίζει τη διαχείριση των υδάτινων πόρων και τη χάραξη κοινής στρατηγικής ως μείζον ζήτημα και παρά την κρισιμότητα της κατάστασης, η διαχείριση του νερού στο νησί παραμένει κατανεμημένη μεταξύ πολλών διαφορετικών φορέων. Μόνο στον επίσημο κατάλογο των μελών της Ένωσης Δημοτικών Επιχειρήσεων Ύδρευσης και Αποχέτευσης καταγράφονται 12 ΔΕΥΑ στην Κρήτη, χωρίς να υπολογίζουμε τους ΤΟΕΒ και τον Οργανισμό Ανάπτυξης Κρήτης. 
Συνεπώς, το ερώτημα είναι απολύτως συγκεκριμένο. Μπορεί η λογική της συνένωσης δυνάμεων, των οικονομιών κλίμακας και της ενίσχυσης της διαχειριστικής ικανότητας να εφαρμοστεί και στην Κρήτη; Μπορούμε να διαμορφώσουμε ένα νέο αποτελεσματικό μοντέλο; 
Το άρθρο 33 αναφέρει ρητά, μεταξύ άλλων επιλογών, τις διαδημοτικές συνεργασίες και τις προγραμματικές συμβάσεις. Προβλέπει επίσης ότι τα κριτήρια αξιολόγησης της διαχειριστικής επάρκειας θα καθοριστούν ύστερα από εισήγηση της ΡΑΑΕΥ και γνώμη της Κεντρικής Ένωσης Δήμων Ελλάδος. 
Άρα, η συζήτηση για την επόμενη μέρα στην Κρήτη μπορεί και πρέπει να γίνει με τη συμμετοχή της Αυτοδιοίκησης, γι’ αυτό ζητώ από την πολιτική ηγεσία του Υπουργείου να εξετάσει το ενδεχόμενο να συμπεριληφθεί η Κρήτη στις πρώτες περιοχές που θα υιοθετήσουν τη νέα φιλοσοφία που εφαρμόζεται με την ΕΥΔΑΠ και την ΕΥΑΘ. Δεν έχουμε χρόνο για καθυστέρηση. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Σενετάκη.
Καλείται στο Βήμα ο Βουλευτής της Νέας Δημοκρατίας κ. Στέλιος Πέτσας. Θα ακολουθήσουν ο συνάδελφος από τη Νέα Δημοκρατία κ. Βασίλειος Γιόγιακας και ο συνάδελφος από το ΠΑΣΟΚ κ. Τάσος Νικολαΐδης.
Κύριε Πέτσα, έχετε τον λόγο.
ΣΤΥΛΙΑΝΟΣ ΠΕΤΣΑΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, συζητάμε σήμερα ένα πολύ σημαντικό νομοσχέδιο που υλοποιεί μια μεγάλη μεταρρύθμιση. Το σχέδιο νόμου του Υπουργείου Περιβάλλοντος και Ενέργειας αποσκοπεί στην κατά το δυνατόν πιο αποτελεσματική και αποδοτική ολιστική διαχείριση του νερού ως δημόσιου αγαθού ζωτικής σημασίας. 
Παράλληλα αποσκοπεί στην εξοικονόμηση διοικητικών και οικονομικών πόρων μέσω ενοποίησης και στην ενίσχυση της ανθεκτικότητας του συστήματος ύδρευσης και αποχέτευσης σε πιέσεις που δημιουργεί η κλιματική κρίση ιδίως δε τη λειψυδρία. Στο πλαίσιο αυτό αναδιαρθρώνονται οι πάροχοι ύδατος στη χώρα καθώς αναβαθμίζονται η ΕΥΔΑΠ και η ΕΥΑΘ ΑΕ σε παρόχους περιφερειακού χαρακτήρα. Επίσης, με τις ρυθμίσεις του παρόντος σχεδίου νόμου επιτυγχάνεται η απορρόφηση από τον Οργανισμό Διαχείρισης Υδάτων Θεσσαλίας στον Οργανισμό Εγγείων Βελτιώσεων της Περιφέρειας Θεσσαλίας ενώ αναδιοργανώνονται οι υπηρεσίες ύδατος προκειμένου να διασφαλίζεται ορθολογική διαχείριση και αξιοποίηση του ύδατος ως θεμελιώδους πόρου για την ανθρώπινη ζωή και την πάσης φύσεως οικονομική δραστηριότητα στον πρωτογενή, δευτερογενή και τριτογενή τομέα. 
Κυρίες και κύριοι συνάδελφοι, πριν από 46 χρόνια ψηφίστηκε ο νόμος 1069/1980, ο ιδρυτικός νόμος των δημοτικών επιχειρήσεων ύδρευσης και αποχέτευσης των ΔΕΥΑ. Οι ΔΕΥΑ επί δεκαετίες επιτέλεσαν την αποστολή τους καθώς και άλλοι φορείς διαχείρισης υδάτων όπως οι ΤΟΕΒ και οι ΓΟΕΒ αλλά και το σύνολο των 735 φορέων που υπάρχουν σήμερα για τη διαχείριση του νερού. Όμως υπό το φως της ανάγκης άρσης του κατακερματισμού στη διαχείριση του νερού, της δημιουργίας οικονομιών κλίμακας, της ανάληψης τεράστιων επενδύσεων σε περιβάλλον κλιματικής κρίσης καθώς και του εν γένει εξορθολογισμού της διαχείρισης του πολύτιμου αυτού δημόσιου αγαθού, επιβάλλεται να λάβουμε τολμηρές αποφάσεις. 
Συγχαίρω τον Υπουργό και την Κυβέρνηση γιατί επιδεικνύουν το πολιτικό θάρρος να κάνουν ένα σημαντικό βήμα προς τη σωστή κατεύθυνση. Για δε τους Βουλευτές της Αντιπολίτευσης που άσκησαν κριτική, τι θα ήθελαν; Εικάζω και φαντάζομαι ότι θα συμφωνήσουν ότι υπήρχαν δύο δρόμοι. Πρώτον, διατήρηση του αναποτελεσματικού όπως έχει αποδειχτεί status quo. Δεύτερον, ακόμη μεγαλύτερη συγκέντρωση στη βάση των προτάσεων -για παράδειγμα και του ΓΕΩΤΕΕ- που κατατέθηκαν ότι θα μπορούσε να εξεταστεί πέρα από τη συγκέντρωση με βάση τα διοικητικά όρια και άλλου τύπου συγκέντρωση με βάση τα υδατικά διαμερίσματα ή τις λεκάνες απορροής. 
Αν κάποιος θεωρεί ότι έπρεπε να συνεχίσουμε όπως είμαστε σήμερα νομίζω ότι προσκρούει στην πραγματικότητα που βιώνουν όλοι οι πολίτες αλλά και τις ανάγκες που έχουμε να αντιμετωπίσουμε για το μέλλον. Αν κάποιος θα ήθελε το δεύτερο θα έπρεπε να έχει την τόλμη να το ζητήσει από την Κυβέρνηση να προχωρήσει ακόμα περισσότερο και όχι μόνο να κάνει διαπιστώσεις όπως είπε και ο συνάδελφος, κ. Σενετάκης, πριν να φέρει ως παραδείγματα άλλων χωρών που είχαν ακόμα μεγαλύτερη συγκέντρωση από αυτή που επιχειρεί το παρόν νομοσχέδιο. 
Επίσης, έχω να πω ότι ιδίως για την Αττική και τη Θεσσαλονίκη, κάτι που δεν πρέπει να ξεχνάμε, η μεταρρύθμιση αυτή αφορά περίπου 7 στους 10 πολίτες αυτής της χώρας. Είναι κάτι πάρα πολύ σημαντικό. Ιδίως με την ανατολική Αττική που είναι η εκλογική μου περιφέρεια, είναι μισό περίπου εκατομμύριο συμπολίτες μας, θα ήθελα να τονίσω το εξής. Οι διαρροές του νερού είναι μεγάλες, υπερδιπλάσιες τουλάχιστον από εκείνες της ΕΥΔΑΠ. Οι οφειλές των δημοτών προς τους δήμους αλλά και των δήμων προς την ΕΥΔΑΠ είναι σημαντικές και χρόνιες. Οι ανάγκες επενδύσεων για τον εκσυγχρονισμό των δικτύων, την εξοικονόμηση νερού, τον έλεγχο των διαρροών, την ορθή τιμολόγηση είναι τεράστιες και είναι αδύνατον να λυθούν από τις ΔΕΥΑ ή τις οικείες δημοτικές υπηρεσίες. 
Η αποχέτευση ακόμα και το 2026 είναι ζητούμενο. Επιτρέψτε μου εδώ να κάνω μια παρένθεση, κύριε Υπουργέ και να πω ότι μόλις χθες είχαμε την υπογραφή της σύμβασης για το δίκτυο των ακαθάρτων στην Παιανία μεταξύ της ΕΥΔΑΠ και με τη συνδρομή της περιφέρειας Αττικής και φυσικά του Υπουργείου και την οικεία δημοτική αρχή. Είναι ένα βήμα μέσα σε ένα ολοκληρωμένο σχέδιο. Και θα ήθελα να το ακούσουν αυτό οι αγαπητοί συνάδελφοι όλων των κομμάτων. 
Ζω στην ανατολική Αττική δεκαετίες. Οι συμπολίτες μας εδώ και δεκαετίες αναμένουν ένα ολοκληρωμένο σχέδιο αποχέτευσης. Είναι η πρώτη φορά που υπάρχει ένα ολοκληρωμένο σχέδιο να ολοκληρωθεί αυτό το τεράστιο έργο. Ένα δισεκατομμύριο ευρώ επενδύονται. Είναι το μεγαλύτερο περιβαλλοντικό έργο στη χώρα. Έχουμε πάνω από 70 εργοτάξια σε εξέλιξη, εκατοντάδες χιλιόμετρα αγωγών που θα κατασκευαστούν. Πολλά κέντρα επεξεργασίας λυμάτων. Αλλά εγώ θέλω να μείνει από αυτή την τοποθέτηση ότι έχουμε για πρώτη φορά ένα συνεκτικό σχέδιο που δεν ακολουθεί τις ίδιες ταχύτητες για όλους τους δήμους αλλά σε ορατό χρονικό ορίζοντα θα ολοκληρωθεί. Κάτι που έμοιαζε με όνειρο, σε λίγα χρόνια θα είναι πραγματικότητα. 
Μέσα σε αυτό το πλαίσιο δεν μπορώ παρά να χαιρετίσω τη σημερινή μεταρρύθμιση η οποία επίσης είναι καρπός εκτεταμένης διαβούλευσης τουλάχιστον στην ανατολική Αττική. Ακόμη και μέσα στον Ιούλιο έγιναν δύο συσκέψεις με τον Υπουργό και τα συναρμόδια στελέχη του Υπουργείου, την ΕΥΔΑΠ, όλους τους δημάρχους και φυσικά τους Βουλευτές ενώ ακολούθησε ακόμη και μία εδώ στη Βουλή πριν ξεκινήσει η επεξεργασία του νομοσχεδίου στην Κοινοβουλευτική Επιτροπή Παραγωγής και Εμπορίου. Αντιμετωπίστηκαν σε πνεύμα αγαστής συνεργασίας αρκετά ζητήματα που ήταν κρίσιμα για να οικοδομηθεί η αναγκαία συναντίληψη και συναίνεση. Κορυφαίο μεταξύ αυτών είναι η πραγματική αποτίμηση των δικτύων, μια αντικειμενική διαδικασία εκτίμησης η οποία μπορεί να προσβληθεί και δικαστικά. 
Επειδή ο διάβολος κρύβεται στις λεπτομέρειες ήταν κρίσιμο, κύριε Υπουργέ, να αποσαφηνιστεί ότι η αποτίμηση περιλαμβάνει τη συνολική αξία των επενδύσεων των ΟΤΑ ανεξάρτητα από την πηγή χρηματοδότησης τους. Το ίδιο ήταν απαραίτητο να γίνει για την αντιμετώπιση της τυχόν αρνητικής αποτίμησης αλλά και για τη μεγαλύτερη ευελιξία στο χρονοδιάγραμμα ολοκλήρωσης μεταβίβασης των δικτύων, για την ξεκάθαρη αποφυγή αναδρομικών χρεώσεων, καθώς και για τη ρύθμιση ενδεχομένως παλαιών οφειλών ώστε να είναι με σχετική ασφάλεια οι συμπολίτες μας που θα αγκαλιάσουν αυτή τη μεταρρύθμιση όταν θα δουν ότι θα περάσει το δίκτυο στην ΕΥΔΑΠ και δεν θα έχουν πλέον συνομιλητή τον δήμο. Και πραγματικά επιτρέψτε μου, κύριε Υπουργέ, να χαιρετίσω τις νομοθετικές βελτιώσεις που καταθέσατε οι οποίες απαντούν σε όλα αυτά τα προβλήματα. 
Δείξατε πνεύμα εξαιρετικής συνεργασίας και νομίζω ένα υπόδειγμα για το πώς μπορούμε να λειτουργήσουμε και στο στάδιο της διαβούλευσης και στο στάδιο της επεξεργασίας στις επιτροπές αλλά και εδώ μέχρι την Ολομέλεια μέχρι την τελευταία στιγμή, που δείχνει ακριβώς ότι έχετε ανοιχτά αυτιά και ακούτε τις τοπικές κοινωνίες αλλά και εμάς τους Βουλευτές που προσπαθούμε να εκφράσουμε τέτοιου είδους ζητήματα. 
Στον λίγο χρόνο που μου απομένει δύο ακόμα ζητήματα για τα άλλα θέματα του νομοσχεδίου, κύριε Πρόεδρε. Πρώτον, για το άρθρο 36. Ακούστηκε πολύ μεγάλη κριτική για το ζήτημα της ταχείας προώθησης των αναγκαίων δημοσίων συμβάσεων για την αντιμετώπιση της λειψυδρίας. Ή θα συμφωνήσουμε εδώ ότι η λειψυδρία πραγματικά είναι ένα ζήτημα επείγον, είναι ένα ζήτημα που πρέπει να αντιμετωπιστεί με εξαιρετικές διαδικασίες και τέτοιες πρέπει να τις εμπλέξουμε, ή θα συμφωνήσουμε ότι έχουμε τέτοιου είδους εξαιρετικές διαδικασίες του άρθρου 32, 2γ του νόμου 4412/2016 και να τις εμπλέξουμε ή μετά θα καθόμαστε όταν θα υπάρχει ένα μεγάλο πρόβλημα, θα εξαπολύουμε μύδρους εναντίον της Κυβέρνησης ή των τοπικών κοινωνιών που δεν αντιμετώπισαν το πρόβλημα όταν έπρεπε. Δεν μπορεί να ισχύουν και τα δύο. Εμείς θέλουμε να αντιμετωπίσουμε το πρόβλημα. Έχουμε το πολιτικό θάρρος να αντιμετωπίσουμε το πρόβλημα. Είναι εργαλεία δοκιμασμένα και πλήρως συμβατά με το κοινοτικό δίκαιο και σας καλώ, λοιπόν, να βγάλουμε τέτοιου είδους ιδεοληψίες που τάχα βάζουν ταμπέλες αδιαφάνειας πίσω από διαδικασίες οι οποίες ήδη προβλέπονται κι έχουν δοκιμαστεί στην πράξη. 
Δεύτερο σχόλιο, για τους εγκαταλελειμμένος οικισμούς. Αν είχαν αποδώσει τα προηγούμενα μέτρα δεν θα χρειαζόταν να εμπλέξουμε και αυτό το οποίο κάνει η Κυβέρνηση σε αυτό το νομοσχέδιο. Είναι ακόμη ένα εργαλείο να προσπαθήσουμε να αναζωογονήσουμε την ύπαιθρο, να δώσουμε πνοή στους εγκαταλελειμμένους οικισμούς πάντα -επαναλαμβάνω- με σεβασμό στο Σύνταγμα, το κοινοτικό κεκτημένο, πάντα με περιβαλλοντική ευαισθησία η οποία θα κρίνεται καθημερινά από τους πολίτες και αυτός είναι ο μεγαλύτερος πραγματικά κριτής ιδίως για μια Κυβέρνηση που δεν διστάζει να παίρνει τολμηρές αποφάσεις εκεί που δεν έχουν αποδώσει άλλα εργαλεία. 
Πραγματικά πιστεύω ότι είναι μια πολύ μεγάλη μεταρρύθμιση και γι’ αυτό καλώ Βουλευτές της Αντιπολίτευσης που μέχρι τώρα ήταν επιφυλακτικοί, μετά και τις νομοτεχνικές βελτιώσεις, να αλλάξουν στάση και να υπερψηφίσουν αυτό το νομοσχέδιο. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Πέτσα. 
Να καλέσω στο Βήμα τον συνάδελφο από τη Νέα Δημοκρατία, τον κ. Βασίλειο Γιόγιακα. Αμέσως μετά τον λόγο θα πάρει ο συνάδελφος από το ΠΑΣΟΚ-Κίνημα Αλλαγής και στη συνέχεια η κ. Κατερίνα Σπυριδάκη.
Κύριε Γιόγιακα, έχετε τον λόγο. 
ΒΑΣΙΛΕΙΟΣ ΓΙΟΓΙΑΚΑΣ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, θέλω και εγώ με τη σειρά μου αρχικά να εκφράσω τα συλλυπητήριά μου στις οικογένειες και τους συναδέλφους των τριών πυροσβεστών που χάθηκαν χθες. Τους σκεφτόμαστε, όπως σκεφτόμαστε και τους χιλιάδες κατοίκους που αγωνιούν αυτές τις δύσκολες ώρες για τον τόπο τους. Όλοι συμφωνούμε νομίζω ότι τα προβλήματα που έχουν να κάνουν με τα αποθέματα, τη χρήση και το κόστος του νερού στη χώρα μας είναι επείγοντα. Να πούμε, κοντά στα στοιχεία που παρουσίασαν ο κύριος Υπουργός και ο εισηγητής μας ότι η χώρα μας έχει τον τρίτο χειρότερο δείκτη εκμετάλλευσης των διαθέσιμων αποθεμάτων στην Ευρωπαϊκή Ένωση σχεδόν δύο φορές πάνω από το όριο προειδοποίησης. Πάνω από το μισό νερό που αντλείται για άρδευση μπορεί να χάνεται στη διαδρομή. Κι ενώ το εθνικό ποσοστό απωλειών ξεπερνά το 50% οι πραγματικές διαρροές νερού όπου λειτουργεί η ΕΥΔΑΠ είναι κάπου στο 15%. Τι κάνουμε, λοιπόν, σήμερα γι’ αυτό; Έχουμε την εθνική στρατηγική για το νερό. 
Είναι επίσης τα έργα υποδομής σε δεκάδες δήμους όλης της χώρας, οι αφαλατώσεις, οι επισκευές και οι κατασκευές δικτύων. Είναι η τακτοποίηση των χρεών των δημοτικών επιχειρήσεων ύδρευσης και αποχέτευσης που θα πάνε στην ΕΥΔΑΠ και την ΕΥΑΘ. Και είναι ασφαλώς το νομοσχέδιο που συζητάμε σήμερα με το οποίο επιδιώκεται να αντιμετωπιστούν συγκεκριμένα χρόνια προβλήματα στο μέτωπο της διαχείρισης του νερού.
[bookmark: _Hlk234436186]Το πιο σημαντικό είναι οι εκατοντάδες οργανισμοί που σήμερα παρέχουν υπηρεσίες ύδατος, οργανισμοί που έχουν μικρό μέγεθος, ανεπαρκές προσωπικό, πράγμα που σημαίνει έλλειψη τεχνογνωσίας, αδυναμία μείωσης του κόστους με οικονομίες κλίμακας, περιορισμένη πρόσβαση σε δανεισμό για επενδύσεις, αδυναμία σχεδιασμού και εκτέλεσης έργων. Με λίγα λόγια, είναι ένα μοντέλο διαχείρισης που δεν μπορεί να υποστηρίξει τις επενδύσεις και τη συμμόρφωση με τις απαιτήσεις διαχείρισης του νερού στη χώρα μας. 
Τι επιδιώκεται, λοιπόν, με το νομοσχέδιο; Πολύ απλά, μια συγκέντρωση των οργανισμών διαχείρισης νερού γύρω από τους δύο μεγάλους παρόχους υπηρεσιών ύδατος στη χώρα μας, την ΕΥΔΑΠ και την ΕΥΑΘ, η οποία αξιοποιώντας το μέγεθος, την τεχνογνωσία και την οργάνωση των δύο αυτών παρόχων, θα οδηγήσει σε καλύτερη διαχείριση της ύδρευσης, της άρδευσης και της αποχέτευσης, σε μείωση της σπατάλης, στη χρηματοδότηση επενδύσεων που θα επιτρέψουν πιο σύγχρονα και αποδοτικά δίκτυα. Οι χρήστες έτσι, νοικοκυριά, επαγγελματίες, όπως οι αγρότες και οι επιχειρήσεις, θα μπορούν να απολαμβάνουν νερό σε χαμηλότερο κόστος, υψηλότερης και σταθερής ποιότητας, πιο ασφαλές για τη δημόσια υγεία. 
Απέναντι σε αυτή τη νέα αρχιτεκτονική της συγκέντρωσης, της ενοποίησης, της συνένωσης δυνάμεων, όπως είπε χαρακτηριστικά ο κύριος Υπουργός -και να τον συγχαρούμε για το νομοσχέδιο- ειπώθηκαν, κυρίες και κύριοι συνάδελφοι, προβληματισμοί με ουσία. Κάποιες αντιρρήσεις, όμως, έχω την εντύπωση ότι μάλλον ειπώθηκαν απλά για να ειπωθούν. 
Ακούστηκε ότι παραβιάζεται η αρχή της εγγύτητας που λέει ότι οι αποφάσεις πρέπει να λαμβάνονται στο επίπεδο διακυβέρνησης που βρίσκεται πιο κοντά στον πολίτη. Άρα, κακώς γίνεται η απορρόφηση τοπικών οργανισμών ύδρευσης, άρδευσης και αποχέτευσης. Δεν μας λένε, όμως, ότι η ίδια η αρχή της εγγύτητας λέει πως η δράση μεταφέρεται σε υψηλότερο επίπεδο, όταν οι στόχοι δεν μπορούν να επιτευχθούν επαρκώς στο κατώτερο επίπεδο. 
Τα προβλήματα στη χρήση και διατήρηση του νερού σήμερα δείχνουν ότι ο κατακερματισμός των επτακοσίων και πλέον τοπικών παρόχων δεν μπορεί να διασφαλίσει ούτε εξοικονομήσει κατανάλωση, ούτε επενδύσεις, ούτε χαμηλά κόστη λειτουργίας. Υπάρχει άλλωστε και το παράδειγμα της Σκωτίας, της Ιρλανδίας, της Πορτογαλίας, όπου η διαχείριση των υδάτων συγκεντρώνεται σε εθνική κλίμακα. 
Η εγγύτητα προς τον πολίτη δεν έχει να κάνει με το πλήθος των τοπικών φορέων. Έχει να κάνει με άλλα μέσα, το επίπεδο εξυπηρέτησης, τα περιφερειακά επενδυτικά σχέδια, τη διαφάνεια τιμολόγησης, αλλά και την ανεξάρτητη ρυθμιστική εποπτεία, που με το νομοσχέδιο ενισχύεται. 
Ακούστηκε, επίσης, η γνωστή ταμπέλα της τάχα μου ιδιωτικοποίησης. Ας μας εξηγήσουν πώς γίνεται η ιδιωτικοποίηση όταν η ΕΥΔΑΠ και η ΕΥΑΘ είναι υπό δημόσιο έλεγχο κι όταν δύο εταιρείες αναλαμβάνουν την εξυπηρέτηση περιοχών που σήμερα καλύπτονται πρακτικά από ιδιώτες. Και πού είναι το κακό φορείς που συσσώρευαν ελλείμματα να πρέπει τώρα να λειτουργήσουν με ιδιωτικοοικονομικά κριτήρια;
 Είπαν, επίσης, οι συνάδελφοι της Αντιπολίτευσης ότι το οικονομικό αδιέξοδο διαφόρων τοπικών επιχειρήσεων νερού συνέβη λόγω της ενεργειακής κρίσης και της αύξησης του κόστους του ρεύματος. Όχι, αυτό ήταν αποτέλεσμα μιας κατακερματισμένης δομής που επέτρεψε να λειτουργούν μικρές επιχειρήσεις, με όλα τα αρνητικά που φέρνει το μικρό μέγεθος από άποψη πόρων και δυνατοτήτων. Το πρόβλημα οικονομικής βιωσιμότητας δεν προέκυψε τα τελευταία χρόνια και τα κόμματα της Αντιπολίτευσης, τουλάχιστον αυτά που έχουν κυβερνήσει, το γνωρίζουν αυτό. 
Αφήνω στην άκρη για λόγους χρόνου, κυρίες και κύριοι συνάδελφοι, την χωρίς τέλος κινδυνολογία που ακούστηκε ότι πλήττεται ο ανταγωνισμός, ότι θα πέσει η ποιότητα των υπηρεσιών, ότι γίνεται κλοπή της περιουσίας των δημοτικών επιχειρήσεων, ενώ είναι οι δήμοι που θα αποφασίσουν αν θα κρατήσουν την κυριότητα των υποδομών. Τίποτα από αυτά δεν ισχύει. 
Το πρόβλημα της λειψυδρίας και της σπατάλης του νερού απαιτεί να εγκαταλείψουμε πρακτικές του παρελθόντος και να πάμε σε νέα σχήματα που μπορούν να διασφαλίσουν ότι κάθε πολίτης, σε κάθε γωνιά της χώρας, θα έχει πρόσβαση σε επαρκές ποιοτικό και οικονομικά προσιτό νερό, ένα δημόσιο αγαθό, που ακριβώς επειδή είναι δημόσιο, οφείλουμε να το διαχειριστούμε με υπευθυνότητα, με σχέδιο και με το βλέμμα στις επόμενες γενιές. 
Αυτούς τους σκοπούς υπηρετεί το νομοσχέδιο που συζητάμε σήμερα και γι’ αυτό το στηρίζουμε.
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Γιόγιακα.
Να καλέσω τώρα στο Βήμα τον Βουλευτή του ΠΑΣΟΚ - Κινήματος Αλλαγής, τον συνάδελφο κ. Τάσο Νικολαΐδη και αμέσως μετά τον λόγο θα πάρει η συνάδελφος από το ΠΑΣΟΚ η κ. Κατερίνα Σπυριδάκη. 
Κύριε Νικολαΐδη, έχετε τον λόγο. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε. 
Ξεκινώ εκφράζοντας τα συλλυπητήριά μου για την απώλεια των τριών πυροσβεστών που έφυγαν από τη ζωή εν ώρα καθήκοντος. Οι σκέψεις μας είναι στις οικογένειές τους και σε όλους τους πυροσβέστες που τις τελευταίες ημέρες δίνουν συνεχόμενες μάχες για την κατάσβεση των πυρκαγιών. 
Κύριε Υπουργέ, κυρίες και κύριοι συνάδελφοι, το νερό αποτελεί πηγή ζωής και γι’ αυτό είναι απολύτως λογικό η διαχείρισή του να αποτελεί ζήτημα δημόσιας υγείας, κοινωνικής συνοχής, οικονομικής ανάπτυξης και φυσικά παράγοντα καθοριστικής σημασίας για την αγροτική παραγωγή. Στο πλαίσιο αυτό, το υπό συζήτηση νομοσχέδιο θεωρούμε ότι αποτελεί σοβαρό πλήγμα στη θωράκιση του χαρακτήρα του νερού ως δημόσιο και κοινωνικό αγαθό. 
Δεν θα επεκταθώ σε λεπτομέρειες για διατάξεις οι οποίες έχουν αναλυθεί πλήρως από τον εισηγητή μας, τον συνάδελφο Μανώλη Χριστοδουλάκη, ο οποίος παρουσίασε όχι μόνο τις αντιρρήσεις μας, αλλά και την πρότασή μας για μια σύγχρονη και αποκεντρωμένη δημόσια πολιτική διαχείριση της υδάτων. Ως υπεύθυνος του τομέα Υποδομών, θα σταθώ στο άρθρο 36 και θα προσπαθήσω να μεταφέρω την αγωνία των ανθρώπων του τεχνικού κόσμου, ο οποίος δυστυχώς αποκλείστηκε από τη διαδικασία ακρόασης των φορέων. Κατ’ αρχάς, δηλώνουμε με σαφήνεια ότι οι νομοτεχνικές βελτιώσεις ήταν προσχηματικές και το άρθρο παραμένει προβληματικό γι’ αυτό και πρέπει να αποσυρθεί. 
Είναι πραγματικά εντυπωσιακό ότι επιχειρείτε να θεσπίσετε ειδικές διαδικασίες ταχείας ανάπτυξης έργων για την αντιμετώπιση της λειψυδρίας, λες και το πρόβλημα προέκυψε σήμερα και πρέπει να υπάρξει εδώ και τώρα άμεση αντίδραση. Στην πραγματικότητα, όμως, και σε αυτόν τον τομέα υπάρχουν τεράστιες καθυστερήσεις και επικίνδυνη αδράνεια. Είναι σαφές ότι οι ενέργειες της Κυβέρνησης δεν ανταποκρίνονται στην οξυμένη και επιτακτική ανάγκη αντιμετώπισης του προβλήματος. Εξάλλου, το πόσο σημαντικά θεωρούνται τα έργα αντιμετώπισης της λειψυδρίας διαφάνηκε και από την υλοποίηση του σχεδιασμού που υπήρξε για το Ταμείο Ανάκαμψης. Τα μεγάλα αρδευτικά έργα απεντάχθηκαν και σημαντικά έργα ύδρευσης εξαφανίστηκαν πλήρως από τις λίστες. 
Βέβαια, για την Κυβέρνηση της Νέας Δημοκρατίας η αποτυχία στον σχεδιασμό και στην υλοποίηση δεν είναι πρόβλημα. Μας έχει συνηθίσει να δημιουργεί συνθήκες εικονικής πραγματικότητας και να παρουσιάζει το τίποτα ως μια μεγάλη επιτυχία. 
Παράλληλα, πέρα από την προσπάθεια επικοινωνιακής διαχείρισης, η αποτυχία υλοποίησης του σχεδιασμού εντός χρονοδιαγραμμάτων και προθεσμιών αποτελεί πάντοτε και μια χρυσή ευκαιρία για την Κυβέρνηση, που αρέσκεται να προβαίνει σε παρεκκλίσεις και να παραμερίζει διαδικασίες που προάγουν τη διαφάνεια και τον ανταγωνισμό. Μια τέτοια χαρακτηριστική περίπτωση είναι το άρθρο 36 του παρόντος νομοσχεδίου, το οποίο ορίζει ότι τα έργα για την αντιμετώπιση της λειψυδρίας δεν θα υλοποιούνται μέσα από ανοικτούς διαγωνισμούς, αλλά με μια κλειστή διαδικασία προσκλήσεων σε τρεις υποψηφίους. 
Επιπλέον, για την αιτιολόγηση ενός έργου, την τεκμηρίωση του απρόβλεπτου χαρακτήρα και την αναγκαιότητα σύντμησης της διαδικασίας αρκεί η εισήγηση του Υπουργού, χωρίς διαβούλευση με τις τοπικές κοινωνίες, χωρίς εμπλοκή της αυτοδιοίκησης και με απόντα τον τεχνικό κόσμο. 
Ο Πανελλήνιος Σύνδεσμος Τεχνικών Εταιρειών έχει καταθέσει αίτημα απόσυρσης του συγκεκριμένου άρθρου. Χαρακτηριστικά υπογραμμίζει ότι η έννοια «κίνδυνος λειψυδρίας», που αναφέρεται είναι αόριστη και μπορεί να περιλάβει στον ορισμό της ένα μεγάλο εύρος περιπτώσεων, δημιουργώντας το περιθώριο ένταξης συνηθισμένων έργων στις εξαιρετικές διαδικασίες που προβλέπονται στο άρθρο 36. 
Επίσης, ο ΣΑΤΕ επισημαίνει ότι ο κίνδυνος λειψυδρίας είναι ένα μακροχρόνιο δεδομένο, το οποίο πρέπει να αντιμετωπίζεται από την πολιτεία με τον σωστό προγραμματισμό και τον έγκαιρο σχεδιασμό. Άρα, δεν πρόκειται για επείγουσα περίπτωση. 
Καταθέτω στα Πρακτικά τη σχετική επιστολή.
(Στο σημείο αυτό ο Βουλευτής κ. Αναστάσιος (Τάσος) Νικολαΐδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Επιπλέον, η Πανελλήνια Ομοσπονδία Ενώσεων Μηχανικών, Δημοσίων Υπαλλήλων, Διπλωματούχων Ανωτάτων Σχολών συμφωνεί με τις εύλογες αντιδράσεις των εργοληπτικών οργανώσεων και μελετητικών εταιρειών, οι οποίοι ζητούν την απόσυρση του άρθρου 36 που ορίζει ότι τα έργα αυτά θα μπορούν να προχωρούν χωρίς ανοικτούς διαγωνισμούς, αλλά με κλειστή διαδικασία προσκλήσεων. 
Καταθέτω στα Πρακτικά τη σχετική ανακοίνωση.
(Στο σημείο αυτό ο Βουλευτής κ. Αναστάσιος (Τάσος) Νικολαΐδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ακόμη, ο Σύλλογος Μελετητών Δημοσίων Έργων Κεντρικής Μακεδονίας έχει εκφράσει την έντονη διαφωνία του με το άρθρο 36. Όπως αναφέρει, το άρθρο 36 δεν καλύπτει κανένα νομοθετικό κενό. Αντίθετα, αποδυναμώνει σημαντικά τη λειτουργία των ευρωπαϊκών αρχών διαφάνειας και ανταγωνισμού, παρεκκλίνει σοβαρά από την εθνική και ευρωπαϊκή νομοθεσία, καταργεί όλες τις υποχρεώσεις ελέγχου και δημοσιότητας και εξαρτά τη διαδικασία των αναθέσεων από συγκεκριμένα κέντρα διοίκησης. 
Καταθέτω στα Πρακτικά το σχετικό έγγραφο. 
(Στο σημείο αυτό ο Βουλευτής κ. Αναστάσιος (Τάσος) Νικολαΐδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Για το ίδιο άρθρο υπάρχουν πολύ σοβαρές παρατηρήσεις και από το ΓΕΩΤΕΕ, το οποίο αναφέρει ότι η κατ’ επείγουσα διαδικασία του άρθρου 36 δεν πρέπει να αποδυναμώνει τη διαφάνεια, τον ανταγωνισμό και την ανεξαρτησία των μελετών, ιδίως όταν αυτές εκπονούνται με μέριμνα του αναδόχου και η επιλογή γίνεται αποκλειστικά βάσει τιμής. 
Καταθέτω στα Πρακτικά την επιστολή του ΓΕΩΤΕΕ. 
(Στο σημείο αυτό ο Βουλευτής κ. Αναστάσιος (Τάσος) Νικολαΐδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Κυρίες και κύριοι συνάδελφοι, η λειψυδρία είναι μια πραγματική εθνική απειλή και απαιτεί σοβαρό σχεδιασμό, ώριμα έργα και άμεσες παρεμβάσεις. Δεν μπορεί όμως να γίνεται με πρόσχημα για την υπονόμευση της διαφάνειας, του ανοικτού ανταγωνισμού και του τεχνικού ελέγχου. 
Η Κυβέρνηση έρχεται καθυστερημένα να διαχειριστεί μια κρίση που η ίδια προκάλεσε με την ανευθυνότητα και την απουσία στρατηγικού σχεδίου. Η μείωση των υδατικών αποθεμάτων, η απώλεια των δικτύων και η ανάγκη νέων έργων ήταν γνωστές εδώ και χρόνια. Η αδράνεια και η έλλειψη έγκυρης ωρίμανσης δεν μπορούν σήμερα να χρησιμοποιούνται ως άλλοθι για περιορισμό του ανταγωνισμού και του δημόσιου ελέγχου. Η αντιμετώπιση της λειψυδρίας απαιτεί εθνικό σχέδιο, κοινωνική ευαισθησία και τεχνοκρατική επάρκεια. 
Με το άρθρο 36 καταργούνται βασικές εγγυήσεις της νομοθεσίας για τις δημόσιες συμβάσεις και θεσμοθετείται η αδιαφάνεια. Οι νομοτεχνικές βελτιώσεις δεν αλλάζουν τον πυρήνα της ρύθμισης και είναι προσχηματικές. 
Εμείς από την πλευρά μας ζητάμε την απόσυρση του γενικευμένου καθεστώτος κλειστών αναθέσεων και την εφαρμογή ανοικτών και διαφανών διαδικασιών, καθώς και την πλήρη δημοσιοποίηση των κριτηρίων επιλογής των προσκλήσεων και των αναδόχων με ουσιαστικό τεχνικό έλεγχο. 
Η Κυβέρνηση δεν επιτρέπεται να επιλέγει εκ των προτέρων ποιες επιχειρήσεις θα έχουν το δικαίωμα να διεκδικήσουν τα έργα. Το επείγον δεν μπορεί να αποτελέσει λευκή επιταγή. Η κλιματική κρίση δεν μπορεί να γίνει όχημα για κλειστές λίστες ημετέρων. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο κ. Νικολαΐδη.
Να καλέσω τώρα στο Βήμα τη Βουλευτή του ΠΑΣΟΚ-Κινήματος Αλλαγής κυρία Κατερίνα Σπυριδάκη και αμέσως μετά τον λόγο θα πάρει ο Βουλευτής της Νέας Δημοκρατίας κ. Ελευθέριος Κτιστάκης. 
Κυρία Σπυριδάκη, έχετε τον λόγο.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, έρχομαι σήμερα στο Κοινοβούλιο απευθείας από το Λασίθι, από τη Σητεία, από έναν τόπο που μαζί με το Ρέθυμνο τις τελευταίες μέρες δεν μετρούν νομοσχέδια και κοινοβουλευτικές διαδικασίες. Μετρούν καμένα σπίτια, μετρούν καμένη γη, περιουσίες. Μετρούσαν λεπτό προς λεπτό πώς θα περάσει αυτή η δύσκολη νύχτα, η χθεσινή νύχτα και ακόμα και σήμερα, ειδικά στο Ρέθυμνο. Έβλεπα την αγωνία των ανθρώπων όταν η φωτιά πλησίαζε στα σπίτια τους, μετρούσα την αγωνία των πυροσβεστών που έδιναν τη μάχη με τον αντίπαλο που ήταν ανεξέλεγκτος. Και δυστυχώς σήμερα δεν γυρίζω μόνο με εικόνες καταστροφής. Κουβαλάμε στην Κρήτη και ένα βαρύ πένθος, γιατί δύο πυροσβέστες έχασαν τη ζωή τους στο Ρέθυμνο, ένας εποχικός πυροσβέστης και ένας πενταετούς θητείας. Τρεις ακόμη τραυματίστηκαν στη Σητεία και βρίσκονται στο νοσοκομείο. Πυροσβεστικά οχήματα κάηκαν, σπίτια, ζώα, αυτοκίνητα. Και ξέρετε τι σκέφτομαι; Ότι ο μεγαλύτερος φόρος τιμής δεν είναι αυτός που δίνουμε από αυτό εδώ το Βήμα. Τον μεγαλύτερο φόρο τιμής θα τον δώσουμε αν κάνουμε πραγματικά ό,τι περνάει από το χέρι μας, για να μην ξαναπαλέψουν αυτοί οι άνθρωποι σε αυτόν τον άνισο αγώνα, σε αυτές τις άνισες συνθήκες που είναι άνισες, γιατί εμείς δεν κάνουμε όσα πρέπει τον χειμώνα.
Αν θέλουμε, λοιπόν, πραγματικά να σεβαστούμε αυτή τη θητεία, πρέπει να επενδύσουμε στην πρόληψη, στη δασοπροστασία, στη στελέχωση, στην εκπαίδευση, στον σύγχρονο εξοπλισμό, στην πολιτική προστασία. Δεν μπορεί να λειτουργεί το κράτος κάθε χρόνο με το «πάμε και βλέπουμε», «βλέποντας και κάνοντας» και κάθε καλοκαίρι να κυνηγάμε τις φλόγες αντί να προλαμβάνουμε τον χειμώνα. 
Κυρίες και κύριοι συνάδελφοι, θέλω να δώσω λοιπόν και εγώ τα ειλικρινή μου συλλυπητήρια στους οικείους τους, στους συγγενείς και στην πυροσβεστική οικογένεια. Και να σας πω, κύριε Υπουργέ, ως Κρητικιά ότι θλίβομαι, αλλά και ταυτόχρονα θυμώνω κιόλας. Θυμώνω πολύ. Κάτι που με προβληματίζει όμως ακόμα περισσότερο είναι ότι σήμερα έρχομαι από την Κρήτη και καλούμαστε να συζητήσουμε ένα νομοσχέδιο της Κυβέρνησης, λίγο πριν κλείσει η Βουλή για το καλοκαίρι. Και δεν μπορώ να μην κάνω τον παραλογισμό. Όπως οι πυρκαγιές άφησαν καμένη γη, έτσι και αυτή η δική σας η νομοθετική περίοδος αφήνει άλλης μορφής καμένη γη. Καμένη γη στους θεσμούς, καμένη γη στον πολιτισμό, στην χωροταξία, στη διαχείριση του νερού. 
Και ξέρετε ποια είναι η μεγάλη αντίφαση; Ότι σήμερα συζητάμε ένα νομοσχέδιο για το νερό, το πολυτιμότερο δημόσιο συνταγματικά κατοχυρωμένο αγαθό, λες και η περίοδος της κλιματικής κρίσης και της κλιματικής αλλαγής είναι κάτι θεωρητικό. Όχι, είναι μία πραγματικότητα. Τη ζήσαμε πριν, τη ζήσαμε χθες, τη ζήσαμε και σήμερα μέσα στις φλόγες. Τη ζούμε κάθε χρόνο με ολοένα μεγαλύτερες και παρατεταμένες περιόδους ξηρασίας. Το ζουν οι αγρότες μας που δεν ξέρουν αν θα έχουν νερό να ποτίσουν τις καλλιέργειες τους. Το ζουν τα νησιά μας, οι ορεινές περιοχές και ολόκληρες οι τοπικές κοινωνίες, που βλέπουν τις πηγές να στερεύουν. Και θα περίμενε κανείς μέσα σε αυτήν την πραγματικότητα να φέρετε μια πραγματική μεταρρύθμιση. Μια μεταρρύθμιση που θα απαντάει πραγματικά στα προβλήματα. Το πώς θα περιορίσουμε τις τεράστιες απώλειες σε νερό, πώς θα επιταχύνουμε τα έργα ύδρευσης και άρδευσης, πώς θα αξιοποιήσουμε κάθε σταγόνα νερό που πηγαίνει στη θάλασσα. Να ενισχύσουμε τους τοπικούς φορείς που σηκώνουν καθημερινά βάρος. 
Και αντί γι’ αυτό, τι κάνετε; Αλλάζετε διοικητική ταμπέλα. Συγχωνεύετε φορείς, συγκεντρώνετε περισσότερες αρμοδιότητες και αυτό το λέτε μεταρρύθμιση. Όχι, κυρίες και κύριοι της Κυβέρνησης. Μεταρρύθμιση δεν είναι να αλλάζεις τον διαχειριστή του προβλήματος. Μεταρρύθμιση είναι να λύνεις το πρόβλημα. Και εδώ είναι μεγαλύτερη και πιο ουσιαστική διαφωνία μας. Γιατί το πρόβλημα του νερού στην Ελλάδα δεν είναι επειδή υπάρχουν πολλές ΔΕΥΑ. Το πρόβλημα είναι γιατί χρόνια μένουν ανολοκλήρωτα έργα ύδρευσης και άρδευσης, γιατί οι φορείς διαχείρισης έχουν αφεθεί μόνοι τους να παλεύουν με το υψηλό ενεργειακό κόστος, το πρόβλημα είναι ότι δεν υπάρχει σχεδιασμός για τη λειψυδρία. 
Και όλα αυτά δεν λύνονται επειδή δύο μεγάλες εταιρείες θα αναλάβουν περισσότερες αρμοδιότητες. Γιατί το νερό δεν χάνεται επειδή δεν υπάρχει αυτός ο φορέας, επειδή υπάρχουν διαφορετικοί φορείς. Το νερό χάνεται επειδή οι σωλήνες στάζουν, επειδή τα έργα δεν έγιναν, επειδή οι επενδύσεις καθυστέρησαν, επειδή χρόνια τώρα η πρόληψη υποχωρεί μπροστά στη διαχείριση της κρίσης. 
Κυρίες και κύριοι συνάδελφοι, επιτρέψτε μου να πω κάτι ακόμα. Πριν έλθετε εδώ και μας ζητήσετε να ψηφίσουμε μία τόσο ριζική αλλαγή στη διαχείριση του νερού, είχατε μία υποχρέωση, να λογοδοτήσετε, να μας πείτε τι πήγε στραβά, γιατί δεν γίνεται κάθε φορά που υπάρχει μία πολιτική αποτυχία να αλλάζετε διοικητικό σχήμα και να παρουσιάζετε την αποτυχία ως μεταρρύθμιση. Γιατί αυτό ακριβώς κάνετε σήμερα. Ανακοινώσατε εθνικά σχέδια, ανακοινώσατε έργα εκατομμυρίων ευρώ, ανακοινώσατε δεκάδες έργα ύδρευσης και άρδευσης, ανακοινώσατε ότι η λειψυδρία αποτελεί εθνική προτεραιότητα. Και ποια είναι η ουσία; Δεκαοχτώ έργα νερού απεντάχθηκαν από το Ταμείο Ανάκαμψης. Δεκαοχτώ έργα για την ύδρευση, την άρδευση, την ανθεκτικότητα, τη λειψυδρία.


Και χάθηκαν πολύτιμοι ευρωπαϊκοί πόροι, την ώρα που η μισή Ελλάδα διψά, την ώρα που οι αγρότες αναρωτιούνται αν θα έχουν νερό να σώσουν την παραγωγή τους, την ώρα που τα νησιά και ολόκληρες περιοχές είναι κηρυγμένες σε κατάσταση εκτάκτου ανάγκης.
Κι ας μην κρυβόμαστε, θα μιλήσω και για τη δική μου περιφέρεια, το Λασίθι. Εμείς το ζούμε από πρώτο χέρι: Φράγμα Μπραμιανών. Εντάσσεται, απεντάσσεται από το Ταμείο Ανάκαμψης, μεταφέρετε από το ένα χρηματοδοτικό εργαλείο στο άλλο και ξέρετε πού έχει καταλήξει; Στη στασιμότητα.
Το ίδιο συμβαίνει και με το φράγμα του Άη Γιάννη και των Χουχλακίων που επιτέλους υπογράφηκε το ΣΔΙΤ. Είναι ένα έργο που οι συντοπίτες μου έχουν ανάγκη κι εύχομαι αυτήν τη φορά να πάει καλά, αν και κρατώ μικρό καλάθι, γιατί οι πολίτες του Λασιθίου έχουν κουραστεί να βλέπουν υπογραφές, εξαγγελίες, δεσμεύσεις. Θέλουν να δουν έργα, θέλουν να δουν επιτέλους το νερό να έρχεται στον τόπο μας. 
Και μεταξύ μας, ελπίζω να ενημερώσατε εγκαίρως τον ανάδοχο ότι υπάρχει ο κίνδυνος να έρθει αντιμέτωπος με ανεξόφλητα τιμολόγια. Αυτό, άλλωστε, δεν συνέβη και στην περίπτωση του Μύρτους, ένα έργο που ακόμα περιμένουμε;
Κυρίες και κύριοι της Κυβέρνησης, αυτό δεν είναι ατυχία. Είναι ο ορισμός του κακού προγραμματισμού. Δεν φταίει η λειψυδρία που τα έργα μένουν πίσω, δεν φταίει η κλιματική κρίση. Φταίει ότι αντί να σχεδιάζετε με συνέπεια και συνέχεια, μετατρέπετε τα έργα σαν μπαλάκι μέσα σε ταμεία για να έχετε προεκλογικά έργα. Και  αυτό το τίμημα, δυστυχώς, το πληρώνουν οι τοπικές κοινωνίες.
Γι’ αυτό και πριν λίγες μέρες καταθέσαμε ως Κοινοβουλευτική Ομάδα του ΠΑΣΟΚ ερώτηση προς την Κυβέρνηση. Όχι για να κάνουμε αντιπολίτευση στην αντιπολίτευση, αλλά για να ζητήσουμε το αυτονόητο: Να μας πείτε τι απέγιναν οι εξαγγελίες, ποια έργα ολοκληρώθηκαν, ποια βρίσκονται σε εξέλιξη, ποιοι πόροι απορροφήθηκαν, πόσοι χάθηκαν, πόσες περιοχές εξακολουθούν να βρίσκονται σήμερα σε κατάσταση λειψυδρίας. Γιατί αυτή είναι η σωστή σειρά: Πρώτα αξιολογείς την πολιτική που εφάρμοσες, πρώτα λογοδοτείς και μετά φέρνεις μια νέα μεταρρύθμιση. Όχι το αντίστροφο.
Και ξέρετε ποιο είναι το παράδοξο; Εκεί που υπάρχουν άνθρωποι με γνώση, εμπειρία, αποδεδειγμένη αποτελεσματικότητα, η Κυβέρνηση επιλέγει να τους παρακάμψει. Και στην περίπτωση της Κρήτης μιλώ για τους ΤΟΕΒ. Στο Λασίθι οι ΤΟΕΒ αποτελούν παράδειγμα αποτελεσματικής διαχείρισης, η τεχνογνωσία τους έχει χτιστεί επί δεκαετίες κι αντί να τους ενισχύσετε, αντί να τους δώσετε τα εργαλεία να μειώσουν το ενεργειακό κόστος, μέσω ενεργειακών κοινοτήτων, αυτές που εσείς ουσιαστικά απαξιώσατε, τους αφαιρείτε αρμοδιότητες. Και την ίδια τη στιγμή αναθέτετε τη διαχείριση αρδευτικών δικτύων στην ΕΥΔΑΠ και στην ΕΥΑΘ. Με ποια εμπειρία γεωργικής άρδευσης, με ποια τεκμηρίωση και με ποια μελέτη;
Κι επιτρέψτε μου να σταθώ λίγο στις διατάξεις των οικισμών, γιατί εδώ η αντίφαση της Κυβέρνησης είναι πραγματικά εντυπωσιακή. Πριν από λίγους μήνες με το διάταγμα για τους οικισμούς ΠΔ κάτω των δύο χιλιάδων κατοίκων, δημιουργήσατε τεράστια ανασφάλεια σε όλη την ελληνική περιφέρεια.
Στο Λασίθι το ζήσαμε από πρώτο χέρι. Μικρές ιδιοκτησίες απαξιώνονται, οικόπεδα μετατρέπονται ουσιαστικά σε αγροτεμάχια, οικοδομικές άδειες παγώνουν και μαζί με αυτόν παγώνει και η προοπτική των νέων που θέλουν να μείνουν και να δημιουργήσουν στον τόπο τους. Δεν το λέμε εμείς, το λένε οι δήμοι, η ΚΕΔΕ που προειδοποίησαν ότι αυτές οι πολιτικές μειώνουν και απαξιώνουν τη μικρή ιδιοκτησία και οδηγούν στην ερημοποίηση της υπαίθρου.
Και τι κάνετε; Έρχεστε με το ίδιο νομοσχέδιο να διευκολύνετε μεγάλες οργανωμένες τουριστικές αναπτύξεις στους ίδιους οικισμούς. Δηλαδή πρώτα αφαιρείτε την αξία από τη μικρή ιδιοκτησία κι ύστερα δίνετε το δικαίωμα να χτίσει σε ευνοϊκότερο πλαίσιο ένας μεγάλος. Αυτό δεν είναι ισόρροπη ανάπτυξη, είναι ανάπτυξη δύο ταχυτήτων.
Και για να είμαι ξεκάθαρη, εμείς θέλουμε επενδύσεις, αλλά επενδύσεις που δίνουν ζωή στα χωριά μας κι όχι αυτές που πατάνε στην απαξίωση της μικρής ιδιοκτησίας. Γιατί χωρίς κατοίκους, χωρίς μικρή ιδιοκτησία, η ελληνική ύπαιθρος δεν αναπτύσσεται, απλά ερημώνει. Κι αυτό εμείς δεν θα το επιτρέψουμε.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε την κ. Σπυριδάκη.
Ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία ζήτησε τρίλεπτη παρέμβαση.
ΙΩΑΝΝΗΣ ΑΜΑΝΑΤΙΔΗΣ: Ευχαριστώ πολύ, κύριε Πρόεδρε.
Θα είμαι σύντομος και στο τρίλεπτό μου. Θέλω να επισημάνω τα σημεία ως κλείσιμο, αν θέλετε, στην παρέμβασή μου αυτή. Αναφέρθηκαν εδώ μέσα στοιχεία από χώρες τα οποία έχουν υπερσυγκέντρωση, αν θέλετε, το μοντέλο που έχετε εσείς.
Σας ανέφερα και στην πρωτομιλία μου ότι την περίοδο 2010-2021 υπήρξαν στην Ευρώπη εκατόν τριάντα μία περιπτώσεις από ιδιωτικοποιήσεις ή επαναδημοτικοποίησης των υπηρεσιών ύδρευσης. Γιατί αυτό; Γιατί εκεί τα αποτελέσματα των ιδιωτικοποιήσεων ουσιαστικά ήταν οι αυξήσεις των τιμών, ανεπαρκής επενδύσεις, αδιαφανείς συμβάσεις, εγγυημένη βεβαίως ιδιωτική κερδοφορία και απώλεια δημοκρατικού ελέγχου.
Κοιτάξτε, ό,τι είναι δημόσιο δεν σημαίνει ότι δουλεύει και αυτόματα καλά, αυτό το γνωρίζουμε. Ωστόσο, για το πώς έφτασαν οι ΔΕΥΑ εδώ, κάποιοι ευθύνονται. Γιατί υπερχρεώθηκαν οι ΔΕΥΑ; Γιατί ακριβώς στο κόστος ενέργειας δεν βοηθήθηκαν, αλλά βοηθηθήκαν άλλοι. Οι ΔΕΥΑ δεν βοηθήθηκαν.
Κι έρχονται τώρα οι αστοχίες αυτές, που δεν διορθώνονται με λογοδοσία, ούτε με στελέχωση και επενδύσεις, αλλά πηγαίνουν σαν δικαιολογία, έτσι ώστε να κάνετε αυτήν την υπερσυγκέντρωση. Όταν όμως αυτή η υπερσυγκέντρωση συνδυάζεται με εισηγμένες εταιρείες, απόδοση κεφαλαίου, απομάκρυνση της αυτοδιοίκησης και δυνατότητες εργολαβοποίησης, η διεθνής εμπειρία επιβάλλει άλλη αντιμετώπιση, μια πολύ μεγάλη επιφύλαξη.
Κύριε Πρόεδρε, ζήτησα τον λόγο και για να υπερασπιστώ επίσης κάτι το οποίο δεν είναι αληθές στην Αίθουσα αυτή. Η χώρα έφτασε στη χρεοκοπία το 2010. Είμαι Βουλευτής από το 2012. Στο πρώτο και στο δεύτερο μνημόνιο είχε υποχρέωση η χώρα να δώσει το 61% της ΕΥΔΑΠ και το 51% της ΕΥΑΘ στο ΤΑΙΠΕΔ. Τι σήμαινε ΤΑΙΠΕΔ τότε, για όσους γνωρίζουν; Ταμείο Αξιοποίησης Ιδιωτικής Περιουσίας. Ο κύριος σκοπός του ΤΑΙΠΕΔ ήταν η πώληση, για να είμαστε ξεκάθαροι. Το αντικαταστήσαμε με αυτό που ονομάζεται Υπερταμείο, το οποίο έχει την αξιολόγηση, όπου εκεί απορροφήθηκε και το ΤΑΙΠΕΔ. Από εκεί το 11% μόνο της ύδρευσης της ΕΥΔΑΠ ανήκε στο ΤΑΙΠΕΔ και το σταματήσαμε. Και, βεβαίως, οι μεγάλοι αγώνες, το δημοψήφισμα στη Θεσσαλονίκη και οι μεγάλες κινητοποιήσεις που έγιναν το 2014, έφεραν και την απόφαση της Ολομέλειας του Συμβουλίου της Επικρατείας, το οποίο ουσιαστικά το σταμάτησε.
Σας λέω ότι αυτό έγινε με κινητοποιήσεις στις οποίες οι κινητοποιήσεις, κύριε Σταμενίτη, ήταν πρώτα απ’ όλα ο ΣΥΡΙΖΑ πρωταγωνιστής την περίοδο εκείνη.
ΔΙΟΝΥΣΙΟΣ ΣΤΑΜΕΝΙΤΗΣ: Η Κυβέρνηση το υπέγραψε; Εσείς το υπογράψατε.
ΠΡΟΕΔΡΕΥΩΝ (Αθανάσιος Μπούρας): Μην διακόπτετε, κύριε συνάδελφε.
ΙΩΑΝΝΗΣ ΑΜΑΝΑΤΙΔΗΣ: Είναι άλλο το Υπερταμείο και άλλο το ΤΑΙΠΕΔ. Το ΤΑΙΠΕΔ είχε την πώληση αποκλειστικά. Μιλάω με στοιχεία. Ανοίξτε τις ιστοσελίδες.
ΔΙΟΝΥΣΙΟΣ ΣΤΑΜΕΝΙΤΗΣ: …(Δεν ακούστηκε)
ΠΡΟΕΔΡΕΥΩΝ (Αθανάσιος Μπούρας): Κύριε Σταμενίτη, μην διακόπτετε. 
Συνεχίστε, κύριε συνάδελφε.
ΙΩΑΝΝΗΣ ΑΜΑΝΑΤΙΔΗΣ: Δεν λέω απλή εκτίμηση. Λέω αυτό ακριβώς που συμβαίνει νομικά. Το ΤΑΙΠΕΔ είχε αυτόν τον σκοπό και το Υπερταμείο είχε άλλο σκοπό. Το ΤΑΙΠΕΔ μετά απορροφήθηκε απ’ το Υπερταμείο και φθάσαμε στις τρεις αποφάσεις του Συμβουλίου της Επικρατείας. Με μεγάλες κινητοποιήσεις το 2022 κρίθηκε αντισυνταγματική η μεταβίβαση της πλειοψηφίας των μετοχών της ΕΥΔΑΠ και της ΕΥΑΘ στο Υπερταμείο. Και με τον νόμο, βέβαια, που αναγκαστήκατε ως Κυβέρνηση, το άρθρο 64, βγήκαν από το χαρτοφυλάκιο του Υπερταμείου.
Ωστόσο, η λειτουργία με χρηματιστηριακούς όρους και με επιχειρησιακό βραχίονα ο οποίος θα έχει και τα κέρδη των ιδιωτών, φέρνουν την εμπορευματοποίηση.
Κύριε Υπουργέ, θα ήμουν ικανοποιημένος αν μου λέγατε ότι δεν θα αυξηθεί ή ότι θα μειωθεί η τιμή του νερού.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Αμανατίδη.
Ο Υπουργός έχει ζητήσει παρέμβαση για τρία λεπτά. 
Ορίστε, έχετε τον λόγο. 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας):  Κοιτάξτε, η συζήτηση του Υπερταμείου είναι μια μαύρη σελίδα για τις διαπραγματεύσεις της χώρας μας. Το ξέρει και το ΠΑΣΟΚ και η κυβέρνηση Σαμαρά-Βενιζέλου.
Το πρώτο πράγμα που ζητούσαν οι δανειστές και από τη διαπραγματευτική  ομάδα του ΠΑΣΟΚ στην κυβέρνηση του Γιώργου Παπανδρέου και από την διαπραγματευτική ομάδα του Αντώνη Σαμαρά και του Βαγγέλη Βενιζέλου είναι να μεταβιβαστεί όλη η δημόσια περιουσία στο Υπερταμείο. Δεν έγινε το 2010-2012, δεν έγινε το 2012-2015.
Είχα την τιμή να συντονίζω την Εθνική Ομάδα Διαπραγμάτευσης. Θα ήταν πολύ εύκολη η δουλειά όποιου έλεγε «ναι». Δυστυχώς, η κυβέρνηση ΣΥΡΙΖΑ είπε «ναι» και πήγε όλη η δημόσια περιουσία στο Υπερταμείο, το οποίο είχε να γίνει από το 1830. Οπότε, δεν είναι μια καλή περίοδος αυτή. Μην την υπερασπίζεστε.
Είπε προηγουμένως ο κ. Αμυράς ότι υπάρχει μια απόφαση. Υπάρχει αυτή η απόφαση. Μπορεί να την πήρατε πίσω μετά από έναν μήνα, αλλά όλα τα πολιτιστικά μνημεία μεταφέρθηκαν στο Υπερταμείο.
ΙΩΑΝΝΗΣ ΑΜΑΝΑΤΙΔΗΣ: Δεν είναι το ίδιο. Το ξέρετε.
ΠΡΟΕΔΡΕΥΩΝ (Αθανάσιος Μπούρας): Μην διακόπτετε, κύριε Αμανατίδη, τη συζήτηση.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Μίλησε η Βουλευτής από την Κρήτη. Είναι αστοχία να πάει η Κνωσός στο Υπερταμείο; Δεν το λες και αστοχία. Κάπως αλλιώς το λες αυτό το πράγμα, συγγνώμη δηλαδή. Η Κνωσός, η Φαιστός;
Δηλαδή συγγνώμη και υπερηφανεύεστε για αυτήν τη διαπραγματευτική σας στάση; Συγγνώμη, αυτές δεν ήταν υποχρεώσεις, αυτές ήταν εθνικές υποχωρήσεις που έγιναν από τη διαπραγματευτική ομάδα. Και επειδή υπήρξαν τρεις κυβερνήσεις στις οποίες ζητήθηκε το ίδιο αίτημα, αυτή που υποχώρησε ήταν η δική σας κυβέρνηση. 
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κύριο Υπουργό.
Θα καλέσω τώρα στο Βήμα τον Βουλευτή της Νέας Δημοκρατίας, τον συνάδελφο Λευτέρη Κτιστάκη και στη συνέχεια τον λόγο θα έχει ο συνάδελφος από τον ΣΥΡΙΖΑ - Προοδευτική Συμμαχία, ο Θεόφιλος Ξανθόπουλος. 
Κύριε Κτιστάκη, έχετε τον λόγο
ΕΛΕΥΘΕΡΙΟΣ ΚΤΙΣΤΑΚΗΣ: Σας ευχαριστώ πολύ, κύριε Πρόεδρε.
Κυρία και κύριε Υπουργέ, κυρίες και κύριοι, στη Βοιωτία έχουμε συνηθίσει να επηρεαζόμαστε από τις αποφάσεις που αφορούν την Αττική λόγω της γειτνίασης που έχουμε. Βέβαια, όταν υπήρχε Αττικοβοιωτία είχαμε ίσως λιγότερα προβλήματα, κύριε Πρόεδρε, αλλά το σταματώ εδώ, δεν το συνεχίζω αυτήν τη στιγμή.
Στο πλαίσιο αυτό είναι φυσικά καταρχάς κατανοητή η ανάγκη κεντρικής διαχείρισης του νερού για την ύδρευση της πρωτεύουσας και των περιχώρων. Με αυτό το δεδομένο νομίζω ότι το κρίσιμο στοιχείο είναι ταυτόχρονη και παράλληλη διαφύλαξη της ύδρευσης, αλλά και της άρδευσης των όμορων περιοχών, εν προκειμένω της Βοιωτίας. 
Αναφορικά με την ύδρευση, θα περιοριστώ να περιγράψω το ανάγλυφο, τον κατακερματισμό της ύδρευσης στη Βοιωτία. Ο Δήμος Τανάγρας προμηθεύεται νερό από την ΕΥΔΑΠ και εξυπηρετείται από την ΕΥΔΑΠ, από τότε που είχε το σοβαρό πρόβλημα της ρύπανσης του Ασωπού, στα τέλη της δεκαετίας του 2000. Ο Δήμος Θηβαίων αγοράζει και διαχειρίζεται από την ΕΥΔΑΠ ΠΑΓΙΩΝ και διαχειρίζεται ο ίδιος με τη ΔΕΥΑΘ. Ο Δήμος Λεβαδέων αγοράζει πολύ λίγο από την ΕΥΔΑΠ, έχει δική του -από τις πηγές- προμήθεια νερού. Ο Δήμος Διστόμου-Αράχοβας-Αντίκυρας έχει ένα περίεργο καθεστώς. Το αναφέρω ακολούθως. 
Συνεπώς θα επικεντρωθώ στη διαχείριση της άρδευσης, όπως αυτή προβλέπεται στο υπό συζήτηση σχέδιο νόμου. Οι καλλιέργειες της Βοιωτίας είναι κατά βάση υδροβόρες είτε αφορά τους κάμπους της Θήβας και των Βαγίων με κυριότερα προϊόντα τα κρεμμύδια, τις πατάτες και τα καρότα είτε την ευρύτερη περιοχή της Κωπαΐδας με τα τριφύλλια, τα καλαμπόκια και τα βαμβάκια. 
Η προσωπική μου άποψη, ειδικά όσον αφορά την ύδρευση στην Κωπαΐδα, είναι ότι εδώ και πολλά χρόνια η Περιφέρεια Στερεάς Ελλάδας δεν είχε τους απαραίτητους πόρους, αλλά κυρίως δεν είχε την απαραίτητη τεχνογνωσία να εκπονήσει και εν τέλει να υλοποιήσει μια ολιστική διαχείριση του ύδατος για την απρόσκοπτη άρδευση των αγρών, με ταυτόχρονη βέβαια εξοικονόμηση του ύδατος που σήμερα χάνεται. Γιατί μεγάλο μέρος του νερού που ποτίζεται χάνεται είτε στα χωμάτινα αυλάκια, που λόγω της κλιματικής κρίσης το έδαφος διψάει όλο και περισσότερο είτε λόγω της μεθόδου ποτίσματος με τα λεγόμενα κανόνια. Για τα τελευταία, μάλιστα, υπολογίζεται ότι πλέον του 50% του νερού που εκτοξεύεται, ξοδεύεται άσκοπα.
Κυρίες και κύριοι, η ενίσχυση της ελληνικής γεωργίας και η διασφάλιση της βιωσιμότητας του πρωτογενούς τομέα προϋποθέτουν σύγχρονες υποδομές άρδευσης, αποτελεσματική διαχείριση των υδάτων, νέων πόρων και αξιόπιστη ενεργειακή υποστήριξη των αγροτικών εκμεταλλεύσεων. Η κλιματική αλλαγή, η αυξανόμενη ανάγκη εξοικονόμησης νερού και οι νέες συνθήκες που διαμορφώνονται στη γεωργική παραγωγή, καθιστούν αναγκαία τη μετάβαση σε ένα σύγχρονο μοντέλο άρδευσης. 
Στο πλαίσιο αυτό, η ανάπτυξη κλειστών κυκλωμάτων άρδευσης και η επέκταση της χρήσης συστημάτων στάγδην άρδευσης, αποτελούν κρίσιμες παρεμβάσεις για την αποτελεσματικότερη αξιοποίηση των υδάτινων πόρων της χώρας μας. Τα κλειστά αρδευτικά δίκτυα περιορίζουν σημαντικά τις απώλειες νερού, εξασφαλίζουν καλύτερο έλεγχο της διανομής και συμβάλλουν στη μείωση του κόστους λειτουργίας. Παράλληλα, τα συστήματα στάγδην άρδευσης προσφέρουν στοχευμένη παροχή νερού στις καλλιέργειες, μειώνουν την κατανάλωση, επιτρέπουν την αποτελεσματικότερη εφαρμογή υδρολίπανσης και ενισχύουν τόσο την παραγωγικότητα όσο και την ποιότητα των αγροτικών προϊόντων. 
Η πολιτεία οφείλει να προχωρήσει σε ένα ολοκληρωμένο σχέδιο εκσυγχρονισμού της αγροτικής υποδομής, που θα συνδυάζει την εξοικονόμηση νερού, την ενεργειακή επάρκεια και βέβαια τη στήριξη των επενδύσεων των αγροτών. Η επένδυση σε κλειστά κυκλώματα άρδευσης, σύγχρονα συστήματα ποτίσματος και πλήρη ηλεκτροδότηση των αναδασμών, αποτελεί επένδυση στη βιωσιμότητα της ελληνικής παραγωγής και στο μέλλον της υπαίθρου. Είναι, βέβαια, σε εξέλιξη αυτήν την περίοδο σχέδια βελτίωσης για τη στάγδην άρδευση, επιδοτούμενα προγράμματα δηλαδή, αλλά δυστυχώς χωρίς μεγάλη συμμετοχή.
Όμως, η πραγματοποίηση όλων αυτών που ανέφερα δεν είναι εύκολη και σίγουρα απαιτεί χρόνο και δαπάνη. Απαιτεί, βέβαια, και τεχνογνωσία που μόνο η ΕΥΔΑΠ κατέχει και αυτό στη Βοιωτία έχει γίνει ξεκάθαρο. Είναι, μάλιστα, πρόσφατο το παράδειγμα, κύριε Υπουργέ, που το Υπουργείο σας και εσείς προσωπικά και η ΕΥΔΑΠ ανταποκρίθηκαν αμέσως και συνέδραμαν την Περιφερειακή Ενότητα Βοιωτίας και εκτέλεσαν μια σειρά έργων και τεχνικών παρεμβάσεων στην Υλίκη για την απρόσκοπτη άρδευση της Κωπαΐδας της ευρύτερης περιοχής. 
Πρέπει να είναι δέσμευσή μας ότι το μεταβατικό στάδιο από το σημερινό καθεστώς προς την αρμοδιότητα διαχείρισης της ΕΥΔΑΠ θα είναι ομαλό. Υποχρέωση του Υπουργείου και της ΕΥΔΑΠ είναι να φροντίσουν να είναι αυτή η μετάβαση όσο το δυνατόν λιγότερο επώδυνη για τους αγρότες και ταυτόχρονα περισσότερο αποτελεσματική στη διαχείριση του ύδατος. Γιατί η ομαλότητα στη μετάβαση δεν θα γίνει μόνο για το συμφέρον των αγροτών που από μόνο λέτε ότι θα αρκούσε. Η ομαλότητα στη μετάβαση θα διασφαλίσει ότι η ευρύτερη περιοχή της Θήβας θα συνεχίσει να προμηθεύει τη χώρα μας με το 90% της εθνικής παραγωγής καρότου, το 70% της εθνικής παραγωγής κρεμμυδιού και το 30% της εθνικής παραγωγής πατάτας, με ό,τι αυτά συνεπάγονται για τους πολίτες και την εθνική οικονομία μας. 
Αντιλαμβάνομαι ότι αυτό το έργο της ομαλής μετάβασης σκοπεύουν να επιτελέσουν οι προβλέψεις του άρθρου 15 περί συμμετοχής εκπροσώπου της Περιφερειακής Ένωσης Δήμων Στερεάς Ελλάδας στο Διοικητικό Συμβούλιο της ΕΥΔΑΠ, του άρθρου 16 παράγραφος 8, με την οποία ορίζεται από την Περιφέρεια Στερεάς Ελλάδας ειδικός συντονιστής άρδευσης, καθώς και των παραγράφων 9 και 10 του ίδιου άρθρου 16 για τη σύσταση της Επιτροπής Άρδευσης, στην οποία συμμετέχουν, ανάμεσα σε άλλους, εκπρόσωποι των δήμων και των αγροτικών συνεταιρισμών. Επίσης, προφανώς εκεί αποσκοπεί και η κατ' επιλογή τους και όχι υποχρεωτική μεταβίβαση των αρμοδιοτήτων των ΟΕΒ στην ΕΥΔΑΠ.
Κυρίες και κύριοι, επιτρέψτε μου τώρα να επισημάνω ορισμένες ιδιαίτερες περιπτώσεις που έχουν γίνει ήδη γνωστές σε εσάς από το στάδιο των διαβουλεύσεων και οι οποίες πρέπει να ληφθούν υπ’ όψιν κατά το στάδιο της διαδικασίας ολοκλήρωσης της ειδικής διαδοχής που προβλέπεται στα άρθρα 4 και επόμενα του υπό συζήτηση σχεδίου νόμου. Στον Δήμο Αλιάρτου-Θεσπιέων υπάρχουν δύο γεωτρήσεις που χρησιμοποιούνται αποκλειστικά για την άρδευση των εμβληματικών κήπων της Αλιάρτου, συνολικής έκτασης εκατόν ογδόντα στρεμμάτων, οι οποίοι χρονολογούνται από το 1895 ως δημιούργημα της αγγλικής εταιρείας που είχε αναλάβει το έργο της αποξήρανσης της λίμνης Κωπαΐδας. 
Οι συγκεκριμένες γεωτρήσεις δεν εξυπηρετούν την ύδρευση του πληθυσμού ούτε αποτελούν τμήμα του δικτύου παροχής πόσιμου νερού. Η χρήση τους περιορίζεται αποκλειστικά και μόνο στην άρδευση των κήπων της Αλιάρτου, ενός χώρου ιδιαίτερης ιστορικής, αισθητικής και περιβαλλοντικής αξίας, ο οποίος αποτελεί σημείο αναφοράς, όχι μόνο για την τοπική κοινωνία αλλά και όλη την ευρύτερη περιοχή, αναδεικνύοντας την ιστορία της αποξήρανσης της λίμνης. Η υπαγωγή των συγκεκριμένων γεωτρήσεων στο ίδιο καθεστώς με τις υποδομές ύδρευσης ή άρδευσης, δεν ανταποκρίνεται στον σκοπό για τον οποίο λειτουργούν και ενδέχεται να δημιουργήσει δυσανάλογες διοικητικές και λειτουργικές επιβαρύνσεις, χωρίς ουσιαστικό όφελος για τη διαχείριση των υπηρεσιών ύδατος.
Επίσης, στον Δήμο Διστόμου-Αράχοβας-Αντίκυρας υφίσταται εδώ και σαράντα χρόνια η ιδιαιτερότητα να υδροδοτούνται η Αντίκυρα, τα Άσπρα Σπίτια, η παραλία Διστόμου δηλαδή και οι όμοροι οικισμοί από το εργοστάσιο το Αλουμίνιον της Ελλάδος δωρεάν. Μάλιστα, οι ίδιες αυτές περιοχές εξυπηρετούνται και από τον βιολογικό καθαρισμό της εταιρείας.
 Για τις υπηρεσίες αυτές ο δήμος δεν καταβάλλει κανένα αντάλλαγμα ούτε για την ύδρευση ούτε για τη λειτουργία και τη συντήρηση του δικτύου αποχέτευσης και του βιολογικού καθαρισμού. Η αναγνώριση αυτών των ιδιαιτεροτήτων δεν θα αλλάξει ούτε τη φιλοσοφία του νομοσχεδίου ούτε βέβαια τον πυρήνα του, κατά την ταπεινή μου άποψη. 
Θέλω όμως, κυρίες και κύριοι, να σημειώσω με έμφαση ότι στο πλαίσιο που κινείται το προκείμενο σχέδιο νόμου και τους σκοπούς που φιλοδοξεί να εκπληρώσει, δηλαδή την ολιστική διαχείριση του ύδατος, εντάσσεται ή τέλος πάντων θα έπρεπε να εντάσσεται, η χωροθέτηση ορισμένων εγκαταστάσεων, όπως για παράδειγμα το Κέντρο Διαχείρισης Δεδομένων, Data Centers όπως τα λέμε στη Θήβα, τα οποία κατά κανόνα είναι τρομερά υδροβόρα. 
Στην περίπτωση της Βοιωτίας δρομολογείται κατασκευή και λειτουργία ενός τέτοιου τεράστιου κέντρου στο Κάστρο. Είναι στο στάδιο της περιβαλλοντικής αδειοδότησης αν δεν κάνω λάθος, σε απόσταση λίγων χιλιομέτρων από την Υλίκη, στον ίδιο προφανώς υδροφόρο ορίζοντα. Δεν είμαι και πολύ σίγουρος ότι τέτοιες εγκαταστάσεις συμβαδίζουν με την ανάγκη ολιστικής διαχείρισης και διασφάλισης αφενός της ύδρευσης της Αττικής, αφετέρου δε της απρόσκοπτης άρδευσης των αγρών της Βοιωτίας. Απαιτείται συνεπώς, κατά την ταπεινή μου πάντα άποψη, προσοχή στη χωροθέτηση των εγκαταστάσεων που κατά τα λοιπά είναι βέβαια απαραίτητες. 

Τέλος, θέλω να επισημάνω το άρθρο 1 της τροπολογίας του Υπουργείου Αγροτικής Ανάπτυξης και Τροφίμων, με το οποίο εντάσσονται στο πεδίο εφαρμογής των ενισχύσεων οι γεωργικές εκμεταλλεύσεις που επλήγησαν από τα ακραία καιρικά φαινόμενα του Ιουλίου του 2026. Και οφείλω να εξάρω σε αυτό το σημείο την γρήγορη ανταπόκριση του Υπουργείου για τις ζημιές που προκλήθηκαν προ μίας μόλις εβδομάδας.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Κτιστάκη. 
Θα καλέσω τώρα στο Βήμα τον Βουλευτή του ΣΥΡΙΖΑ-Προοδευτική Συμμαχία, τον συνάδελφο κ. Θεόφιλο Ξανθόπουλο και αμέσως μετά τον λόγο θα πάρει η συνάδελφος από το ΠΑΣΟΚ-Κίνημα Αλλαγής, η κ. Ελένη Βατσινά.
Κύριε Ξανθόπουλε, έχετε τον λόγο. 
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ, κύριε Πρόεδρε.
Κύριε Υπουργέ, κύριε Υφυπουργέ, κυρίες και κύριοι συνάδελφοι, θέλω να ξεκινήσω με μία επισήμανση γενικότερη. Στην Ολομέλεια τις τελευταίες μέρες γίνεται μια πάρα πολύ σοβαρή συζήτηση ιδεολογικού χαρακτήρα είτε αφορούσε τη Συνταγματική Αναθεώρηση, είτε αφορούσε το νομοσχέδιο της κ. Μενδώνη, είτε αφορά το σημερινό νομοσχέδιο του Υπουργείου και το αυριανό -όπως λέει ο κ. Χριστίδης- του Υπουργείου Δικαιοσύνης. Και το λέω αυτό, γιατί με την ημερήσια διάταξη της Αναθεώρησης του Συντάγματος μπήκαν ζητήματα ιδεολογικού χαρακτήρα, από αυτά που αξίζει τον κόπο να τα ξαναφέρουμε στη Βουλή, γιατί πραγματικά ο ρόλος της Εθνικής Αντιπροσωπείας δεν είναι μόνο να ψηφίζει νομοσχέδια, είναι και να συζητάει για τα μεγάλα τα προβλήματα της κοινωνίας που έχουν ιδεολογικές συντεταγμένες.
Είδαμε, ας πούμε, την προσπάθεια της Νέας Δημοκρατίας να συνταγματοποιήσει τη λιτότητα. Είδαμε την προσπάθεια της Νέας Δημοκρατίας να φέρει εκ πλαγίου την άρση της μονιμότητας των δημοσίων υπαλλήλων, διατάξεις που συνάντησαν την αντίδραση της Αντιπολίτευσης. Είδαμε το νομοσχέδιο της κ. Μενδώνη, η οποία δημιούργησε μία εταιρεία στην οποία παραχώρησε όλο το πολιτιστικό απόθεμα της χώρας, είτε αυτά είναι αρχαιολογικοί χώροι είτε είναι αρχαία θέατρα είτε είναι ενάλιες αρχαιότητες. 
Βλέπουμε σήμερα την προσπάθεια του κυρίου Υπουργού και της κυρίας Υφυπουργού, ουσιαστικά, να βάλουν το νερό σε μία λογική κερδοφορίας, που είναι η κερκόπορτα μέσα από την οποία θα μπει το νερό στα εμπορευματικά, αν μου επιτρέπετε, πλαίσια. Και ειλικρινά θέλω να το πω με τον πιο κατηγορηματικό τρόπο ότι δεν είναι ένα διαχειριστικού χαρακτήρα νομοσχέδιο, αλλά είναι ένα νομοσχέδιο το οποίο βάζει τη χώρα σε μία άλλη κατηγορία.
Και βεβαίως, υπάρχουν προβλήματα στις ΔΕΥΑ. Αναφέρθηκαν και από τους συναδέλφους της Αντιπολίτευσης, αλλά νομίζω και από μερικούς της Συμπολίτευσης. Για παράδειγμα, το ενεργειακό κόστος που ανέβηκε κάθετα, χρεοκόπησε ή έφερε σε συνθήκες δύσκολης λειτουργίας τις ΔΕΥΑ της χώρας, ανάμεσα στις οποίες και τη ΔΕΥΑ της Δράμας, την οποία γνωρίζω και πολύ καλά, αλλά αυτό δεν δίνει στην Κυβέρνηση το άλλοθι, να προχωρήσει σε μία τέτοια εκτεταμένη συνένωση των δύο μεγάλων ΔΕΥΑ της χώρας, γιατί ακριβώς πίσω από αυτή τη συνένωση αντιλαμβανόμαστε ότι άλλοι σκοποί κυοφορούνται. 
Θέλω λίγο να μείνω στη διαδικασία, γιατί ειλικρινά πίσω από αυτή τη σπουδή της Κυβέρνησης κρύβεται το ενδιαφέρον της να τελειώνει μ’ αυτές τις ιστορίες. Η διαβούλευση διήρκεσε πέντε μέρες μέσα στο κατακαλόκαιρο και κατατέθηκε το νομοσχέδιο μια μέρα πριν λήξει η διαβούλευση αυτή. 
Εγώ είμαι Βουλευτής από το 2019 και μονίμως ψηφίζουμε νομοσχέδια σε μία συνεδρίαση επί της αρχής και επί των άρθρων, ενώ σήμερα θα μπορούσαμε επί της αρχής να συζητήσουμε και να αφιερώσουμε μία συνεδρίαση, γιατί είναι ένα μείζον νομοθέτημα, μείζονος σημασίας. Έχουμε πενήντα πέντε ομιλητές, θα τελειώσουμε σήμερα μετά τα μεσάνυχτα -ξεκινήσαμε το πρωί-, θα συνεχίσουμε αύριο το πρωί και το νομοσχέδιο του Υπουργείου Δικαιοσύνης, αντί να ξεκινήσει το πρωί θα ξεκινήσει, αν θυμάμαι καλά, στις 11.00΄ και όλα αυτά ακριβώς γιατί κατεπείγεστε να κλείνετε ιστορίες. 
Ξαναλέω, λοιπόν, ότι ένα νομοσχέδιο μείζονος σημασίας δεν είχε την τύχη που του άξιζε από την Κυβέρνηση, είτε στο επίπεδο της διαβούλευσης, είτε στο επίπεδο της νομοθετικής εργασίας. Η κεντρική θέση του ΣΥΡΙΖΑ είναι ότι το νερό είναι δημόσιο αγαθό, κοινωνικό και όχι εμπόρευμα. Η πρόσβαση όλων των πολιτών σε ποιοτικό ασφαλές και οικονομικά πρόσημο νερό αποτελεί ευθύνη της πολιτείας και δεν μπορεί να υπακούει σε λογικές αγοράς ή κερδοφορίας. 
Στη Συνταγματική Αναθεώρηση, που είχα την τιμή να ήμουν ο Ειδικός Αγορητής του ΣΥΡΙΖΑ -βεβαίως δεν έχουμε 50 Βουλευτές για να καταθέσουμε πρόταση, η οποία θα συζητείται και κανένα άλλο κόμμα της Αντιπολίτευσης δεν έχει- βάλαμε αυτά τα ζητήματα τα οποία και μετά την ψήφιση του συγκεκριμένου νόμου, θα μπουν εμφατικά στη νέα Βουλή που θα προκύψει από τις εκλογές και θα είναι η Αναθεωρητική Βουλή. Εάν, δηλαδή, θα τολμήσει η τότε πλειοψηφία να ορίσει το νερό ως ένα κοινωνικό αγαθό που θα χρειάζεται προστασία συνταγματικής περιωπής. Και αυτό είναι ένα πολύ μεγάλο στοίχημα για την Αναθεωρητική Βουλή και για όλες τις πολιτικές δυνάμεις που θα κληθούν να πάρουν θέση τότε. 
Και βεβαίως η Κυβέρνηση, που με πρόσχημα την επίκληση της λειψυδρίας και χωρίς να εφαρμόζει καμία σοβαρή πολιτική ορθολογική, φιλοπεριβαλλοντική και οικολογική, στο σκέλος της ζήτησης του νερού, γιατί εκεί είναι το μεγάλο πρόβλημα, σήμερα προσπαθεί να παρουσιάσει ως μονόδρομο αυτό που η κοινωνία έχει απορρίψει εδώ και χρόνια, την επιθετική είσοδο μεγάλων ιδιωτικών συμφερόντων στη διαχείριση του νερού. 
Μίλησε ο Κοινοβουλευτικός μας Εκπρόσωπος, ο Γιάννης Αμανατίδης, για το μεγαλειώδες κίνημα στη Θεσσαλονίκη την περασμένη περίοδο, το οποίο ουσιαστικά και ώθησε την κοινωνία στο να αντιληφθεί τι διακυβεύεται σε εκείνη την ιστορία. Θέλουμε να ελπίζουμε ότι θα είμαστε πάλι στην πρώτη γραμμή με όλη την κοινωνία, γιατί αυτό που κυοφορείται με αυτό το νομοσχέδιο θα μας ξαναγυρίσει σε εκείνες τις εποχές και είναι και ένα πολύ σημαντικό ζήτημα το οποίο -ξαναλέω- θα παρουσιαστεί στην Αναθεωρητική Βουλή και τότε οι πολιτικές δυνάμεις θα πάρουν θέση.
Βεβαίως, τα προβλήματα είναι εδώ. Τα δημιούργησαν η χρόνια υποχρηματοδότηση, η απουσία δημόσιου σχεδιασμού, η υποστελέχωση, η εργολαβοποίηση κρίσιμων λειτουργιών, η ενεργειακή ακρίβεια και η αντιμετώπιση του νερού ως κόστος το οποίο πρέπει να το πληρώσει ο πολίτης. Άρα, η απάντηση σε αυτά, κατά τη γνώμη μας, δεν είναι η κατάργηση της τοπικής διαχείρισης, αλλά η ενίσχυσή της με πόρους, προσωπικό, διαφάνεια και δεσμευτικό δημόσιο σχεδιασμό. 
Έγινε συζήτηση το πρωί για την αντισυνταγματικότητα της διάταξης. Βεβαίως, η κυβερνητική Πλειοψηφία αποφάσισε ότι είναι συνταγματική. Επιμένουμε ότι υπάρχει πολύ σοβαρό πρόβλημα συνταγματικότητας. Το κατέθεσε, το κατέγραψε η Επιστημονική Υπηρεσία της Βουλής. Σε λίγο καιρό το ΣτΕ θα κληθεί να πάρει θέση. Εδώ είμαστε, δεν θα αφήσουμε τον αγώνα αυτό. Και τότε και με τη βούλα του δικαστηρίου θα κριθεί ποιος έχει δίκιο. 
Κλείνω λέγοντας το εξής: Το σχέδιο νόμου, πιστό στη λογική της «Μαξίμου ΑΕ», παρακάμπτει το ν. 4412, ακόμη και το άρθρο 32 που ρυθμίζει κατ’ εξαίρεση της ανάθεσης σε κατεπείγουσες περιπτώσεις. Πρόκειται, λοιπόν, για διάταξη που αποδυναμώνει τη διαφάνεια και τον ανταγωνισμό στην ανάθεση έργων εκατοντάδων εκατομμυρίων ευρώ και ανοίγει τον ασκό του Αιόλου για να γίνονται αναθέσεις κάτω από το τραπέζι με μίζες και όλο αυτό το κύκλωμα, το οποίο απομυζά το δημόσιο χρήμα. 
Τέλος, σε ό,τι αφορά τις εκτάσεις έως διακόσια στρέμματα γη και τη δημιουργία κατοικιών, το λέω -είναι και εδώ ο συνάδελφος ο Νικολαΐδης: στη Δράμα έχουμε στο βόρειο κομμάτι του νομού μας, τους οικισμούς αυτούς. Θα σας πω ένα χαρακτηριστικό παράδειγμα: Είναι μέσα στο δάσος και δεν έχουν το δικαίωμα οι κάτοικοι να ξυλεύουν για τις ανάγκες της θέρμανσης, δασική ξυλεία. Αντί, λοιπόν, να ενισχυθούν με αυτούς τους τρόπους οι άνθρωποι αυτοί, δίνετε τη δυνατότητα να δημιουργηθούν υπερβολικές εγκαταστάσεις σε αυτούς τους χώρους. 
Κλείνω λέγοντας το εξής, κύριε Πρόεδρε: Είναι ένα νομοθέτημα το οποίο κατά την άποψή μας προσπαθεί να αλλάξει τον χαρακτήρα του νερού ως κοινωνικού αγαθού και αυτό δεν θα το επιτρέψουμε. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο, τον κ. Ξανθόπουλο. 
Θα καλέσω στο Βήμα τώρα τη Βουλευτή του ΠΑΣΟΚ-Κινήματος Αλλαγής, τη συνάδελφο Ελένη Βατσινά και αμέσως μετά τον λόγο θα πάρει ο επίσης Βουλευτής του ΠΑΣΟΚ, ο κ. Ευάγγελος Γιαννακούρας. 
Κυρία Βατσινά, έχετε τον λόγο.

ΕΛΕΝΗ ΒΑΤΣΙΝΑ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, σήμερα η Κρήτη και η Λακωνία πενθούν, η Ελλάδα πενθεί. Κάθε σπίτι, κάθε γειτονιά έχει συγκλονιστεί από τον πρόωρο χαμό των τριών συνανθρώπων μας πυροσβεστών που έχασαν τη ζωή τους πάνω στο καθήκον κατάσβεσης. Γι’ αυτήν τη θυσία δεν υπάρχουν λέξεις και δεν πρέπει να αντιμετωπιστεί ως άλλη μία τραγική είδηση που θα ξεχαστεί η ευθύνη της πολιτείας. 
Από την αρχή της θητείας μου έχω πολλές φορές απευθυνθεί στο αρμόδιο Υπουργείο Κλιματικής Κρίσης και Πολιτικής Προστασίας για τα προβλήματα των πυροσβεστών στην Κρήτη. Ζητήσαμε στελεχιακές ενισχύσεις, ζητήσαμε εξοπλισμό, οχήματα σύγχρονα. Ζητήσαμε το πυροσβεστικό εναέριο Erickson να εδρεύει στη νότια Κρήτη, στο Τυμπάκι, για να μη χάνεται πολύτιμος χρόνος από την κατάσβεση. Δυστυχώς η άποψη του Υπουργείου ήταν διαχρονικά προς την κατεύθυνση της διαχείρισης και όχι της πρόληψης. Οι πυροσβέστες στην Κρήτη είναι ευνοημένοι, έτσι είπε ο κ. Τουρνάς πριν από έναν μήνα ακριβώς σε ερώτησή μου. Είναι προκλητικό η πολιτεία να μην προστατεύει πρώτα εκείνους που καθημερινά προστατεύουν όλους εμάς. 
Στις οικογένειες των πυροσβεστών, εκφράζω τα πιο ειλικρινή μου συλλυπητήρια για την απώλειά των ανθρώπων τους. Στους συναδέλφους των πυροσβεστών, στους λιμενικούς και στους αστυνομικούς, που με όλες τους τις δυνάμεις συνδράμουν στην πυρόσβεση και στον απεγκλωβισμό των ανθρώπων, θέλω να τονίσω τη βαθιά μας ευγνωμοσύνη για το έργο τους. Μακάρι να υπηρετούσαν σε ένα πραγματικό κράτος που αναγνωρίζεται έμπρακτα και με ασφάλεια η συμβολή τους στην καθημερινότητά μας.
Κύριε Υπουργέ, να έρθω στο παρόν νομοσχέδιο που, δυστυχώς, αντικατοπτρίζει την ίδια λογική της Κυβέρνησης και στο θέμα διαχείρισης του νερού. Η Κρήτη βρίσκεται στην πρώτη γραμμή της κλιματικής κρίσης. Η λειψυδρία είναι μόνιμη, οι βροχοπτώσεις είναι περιορισμένες, οι υδροφορείς εξαντλούνται, τα φράγματα είναι λίγα και αυτό δημιουργεί ασφυξία στην αγροτική παραγωγή. Φυσικά, οι τεράστιες ανάγκες του τουρισμού της περιοχής οδηγούν σε διακοπές υδροδότησης, το ίδιο συμβαίνει σε πολλά νησιά της χώρας μας. 
Αυτά τα ξέρετε όμως, κύριε Υπουργέ, και ενώ τα ξέρατε, τι αποφασίσατε; Αποφασίσατε ότι το πιο σημαντικό πράγμα που κατάφερε η Κυβέρνησή σας για τη χώρα μας είναι αυτό το νομοσχέδιο που θα συγκεντρώσει ακόμα περισσότερες αρμοδιότητες σε δύο μεγάλους οργανισμούς. Συγχαρητήρια. Είστε επίσημα η Κυβέρνηση που προσθέτετε συνεχώς λιθαράκια για την αποξένωση της τοπικής κοινωνίας από τη διαχείριση των προβλημάτων της. 
Πολλές ΔΕΥΑ αντιμετωπίζουν προβλήματα. Ναι, αυτό το γνωρίζουμε όλοι. Το ερώτημα, όμως, είναι ποιος δημιούργησε αυτά τα προβλήματα, γιατί εσείς είστε επτά ολόκληρα χρόνια Κυβέρνηση. Οι ΔΕΥΑ τι σας λένε όλα αυτά τα χρόνια; Σας λένε, λοιπόν, ότι η Κυβέρνησή σας άφησε σκόπιμα τα προβλήματα να διογκωθούν και σήμερα εμφανίζει τη δική της μεθόδευση ως επιχείρημα για να συγκεντρώσει ακόμα περισσότερες αρμοδιότητες στην ΕΥΔΑΠ και στην ΕΥΑΘ. Ενώ βρισκόταν σε εξέλιξη η δημόσια διαβούλευση της Εθνικής Στρατηγικής για τα Ύδατα, εσείς γράφατε αυτά τα άρθρα αυτού του νομοσχεδίου, γιατί είστε προκλητικά ενάντια και στη διαβούλευση. Ποια διαβούλευση όταν το νομοσχέδιο έχει ήδη γραφτεί; 
Ποιον πραγματικά ακούσατε; Την τοπική αυτοδιοίκηση, την ΚΕΔΕ; Αυτούς δεν τους ακούσατε ούτε όταν ψηφίσατε τον κώδικα της τοπικής αυτοδιοίκησης. Τις ΔΕΥΑ, τους εργαζόμενους που είναι εξακόσιοι πενήντα άνθρωποι εγκλωβισμένοι εδώ και μήνες σε ομηρία και καλύπτουν πάγιες ανάγκες της ΕΥΔΑΠ; Κανέναν δεν ακούσατε. Έχουμε δει τι ακριβώς έχει συμβεί με τα ενεργειακά κόστη αγαθών που έχουν ιδιωτικοποιηθεί και το ίδιο επιχειρείτε να φέρετε από την πίσω πόρτα και με το νερό.
Για το ΠΑΣΟΚ η απάντηση είναι ξεκάθαρη. Το νερό αποτελεί δημόσιο κοινωνικό αγαθό, χωρίς ναι μεν αλλά, χωρίς υποσημειώσεις και χωρίς εξαιρέσεις. Και αυτό δεν είναι ούτε ευκαιριακό ούτε ακούγεται σήμερα πρώτη φορά. Έχουμε προτείνει τη ρητή συνταγματική κατοχύρωση του δημόσιου χαρακτήρα του νερού με το άρθρο 24. Αν πράγματι, όπως λέτε, δεν υπάρχει καμία πρόθεση ιδιωτικοποίησης, τότε γιατί δεν στηρίξατε μία τέτοια διάταξη, κύριε Υπουργέ; Γιατί προφανώς πριν το οποιοδήποτε στάδιο ιδιωτικοποίησης, θέλετε να έχετε εξασφαλίσει στη μέλλουσα ιδιωτική εταιρεία μία αλλαγή διαχείρισης προς το συμφέρον της, θέλετε να εξασφαλίσετε σε κάποιους το brand name και τα οικονομικά προϊόντα στον χώρο της ύδρευσης. 
Αυτό είναι μέτρο κατά της ακρίβειας; Αυτό είναι μέτρο υπέρ της διαφάνειας και υπέρ της αποκέντρωσης; Όχι, είναι ένα μέτρο-σκαλοπάτι πριν την ιδιωτικοποίηση της ύδρευσης. Αυτό θέλουμε να κρατήσει ο ελληνικός λαός ως το δώρο που του επιφυλάσσει ο κ. Μητσοτάκης για τα επόμενα χρόνια.
Κύριε Πρόεδρε, θα ήθελα να αναφερθώ τέλος στις πολεοδομικές διατάξεις του νομοσχεδίου αυτού. Δεν μπορώ να μετρήσω πόσες φορές μας κοινοποιήθηκε από το Πάσχα του 2025 έως σήμερα, η αγωνία των κατοίκων των οικισμών μετά το προεδρικό διάταγμα 194 του 2025. Με το προεδρικό διάταγμα αυτό, όπως γνωρίζετε, χιλιάδες ιδιοκτήτες σε οικισμούς κάτω των δύο χιλιάδων κατοίκων, είδαν μέσα σε μία νύχτα τις περιουσίες τους να απαξιώνονται και τα όρια οικισμών να συρρικνώνονται και, φυσικά, δεκάδες οικισμοί έχουν χάσει εδώ και έναν χρόνο την αναπτυξιακή τους προοπτική. 
Και ακούστε τι κάνατε. Οι εκλεγμένοι Βουλευτές σας στην περιφέρεια, από τον φόβο της κατακραυγής, επί δώδεκα μήνες τι δεν λένε; Μία καθησυχάζουν τον κόσμο ότι θα καταργηθεί το προεδρικό διάταγμα, μία ότι έρχεται νέος νόμος. Και τώρα, τι κάνετε; Απόλυτη σιωπή. 
Έρχεστε να δημιουργήσετε ένα ειδικό ευνοϊκό καθεστώς για την ιδιωτική πολεοδόμηση εγκαταλελειμμένων οικισμών. Ανοίγετε, δηλαδή, τον δρόμο για μεγάλες τουριστικές επενδύσεις και οργανωμένες ιδιωτικές αναπτύξεις ιδιαίτερα στις νησιωτικές μας περιοχές. Δηλαδή, να το πούμε απλά, να το καταλάβει ο κόσμος που περιμένει ότι θα αλλάξει το προεδρικό διάταγμα, από τη μία δημιουργείτε ένα εργαλείο που μπορούν να το αξιοποιήσουν κυρίως μεγάλοι επενδυτές, η αγαπημένη σας συνήθεια είναι αυτή, και από την άλλη συνεχίζετε να λέτε στους μικρούς ιδιοκτήτες των οικισμών ότι δεν μπορούν να αξιοποιήσουν την περιουσία τους. Αυτό στο λεξικό μας έχει δίπλα έναν ορισμό: «Επιλεκτική νομοθέτηση».
Κλείνοντας, κύριε Πρόεδρε, δεν είχαμε την τύχη στο προτελευταίο νομοσχέδιο, πριν το κλείσιμο της Βουλής, να έχουμε μία ενιαία πολιτική αντιμετώπισης των τοπικών κοινωνιών και των πολιτών, είχαμε και πάλι πολιτική δύο ταχυτήτων. 
Δεν μας εκπλήξατε, κυρίες και κύριοι της Κυβέρνησης, ολοκληρώνετε την προειλημμένη πολιτική σας επιλογή που ξεκίνησε με την εσκεμμένη συσσώρευση χρεών των ΔΕΥΑ χωρίς κυβερνητικό πρόγραμμα στήριξης εν μέσω ενεργειακής κρίσης, συνεχίστηκε με την απένταξη σπουδαίων έργων υποδομών και το νερό από το Ταμείο Ανάκαμψης και σήμερα, ολοκληρώνετε το πρώτο βήμα με την αφαίρεση διαχείρισης των υδάτων από τους δήμους και τους παραγωγούς και την απόδοση κυρίαρχου ρόλου τιμολόγησης στην ΡΑΑΕΥ.
Γι’ αυτό ο δρόμος της αλλαγής είναι ο δύσκολος δρόμος, γιατί πρώτα εξυπηρετείται ο λαός. Αυτόν τον δρόμο προτείνει το ΠΑΣΟΚ και αυτόν το δρόμο θα συνεχίσουμε να περπατάμε μαζί, μέχρι και το τελευταίο χωριό αυτής της χώρας να απαξιώσει επιδεικτικά αυτήν την Κυβέρνηση και τον τρόπο ζωής που επιφύλαξε στους Έλληνες τα τελευταία επτά χρόνια. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τη συνάδελφο, την κ. Βατσινά. Να καλέσω τώρα στο Βήμα τον επίσης Βουλευτή του ΠΑΣΟΚ-Κινήματος Αλλαγής, τον συνάδελφο κ. Ευάγγελο Γιαννακούρα και αμέσως μετά τον λόγο θα πάρει ο Βουλευτής του ΠΑΣΟΚ κ. Παύλος Χριστίδης. 
Κύριε Γιαννακούρα, έχετε τον λόγο. 
ΕΥΑΓΓΕΛΟΣ (ΒΑΓΓΕΛΗΣ) ΓΙΑΝΝΑΚΟΥΡΑΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, πρώτα-πρώτα θέλω κι εγώ να εκφράσω τα βαθιά μου συλλυπητήρια στις οικογένειες των τριών πυροσβεστών μας και σε όλη την οικογένεια των πυροσβεστών. Αδόκητα χάσανε τη ζωή τους αυτοί οι άνθρωποι στη μάχη για να σώσουν περιουσίες και συνανθρώπους μας. Άλλωστε τους είχα ζήσει τα εννέα χρόνια που ήμουν χωρικός αντιπεριφερειάρχης. Πολλές φορές ήμασταν μαζί εκεί στη φωτιά και είχα δει από κοντά την αυταπάρνηση και τον ζήλο που αυτοί οι άνθρωποι δείχνουν πάνω στη μάχη με τις φλόγες. 
Όσον αφορά τη σημερινή συζήτηση, είναι ένας τρόπος με τον οποίο η πολιτεία αντιλαμβάνεται τη διαχείριση ενός θεμελιώδους κοινωνικού αγαθού, όπως είναι το νερό. Η Κυβέρνηση παρουσιάζει το σημερινό νομοσχέδιό της ως μία μεγάλη μεταρρύθμιση στον τομέα της διαχείρισης των υδάτων, ωστόσο η πραγματικότητα είναι τελείως διαφορετική. 
Την ώρα που η χώρα βρίσκεται αντιμέτωπη με εντεινόμενη λειψυδρία και τις συνέπειες της κλιματικής κρίσης, η Κυβέρνηση επιλέγει να συγκεντρώσει τη διαχείριση των υδάτων σε δύο ανώνυμες εταιρείες, την ΕΥΔΑΠ Α.Ε. και την ΕΥΑΘ Α.Ε., απορροφώντας ΔΕΥΑ και ΤΟΕΒ μεγάλων περιοχών της χώρας. Θέλω να επισημάνω την έλλειψη εμπειρίας που έχουν αυτές οι δύο εταιρείες στα θέματα άρδευσης, με αποτέλεσμα να υπάρξει στασιμότητα, αν όχι οπισθοδρόμηση, μέχρι να αποκτηθεί η εμπειρία από το προσωπικό των εταιρειών. 
Αντί να δώσετε, λοιπόν, κύριε Υπουργέ, λύσεις στις τεράστιες απώλειες των δικτύων, στην έλλειψη κρίσιμων έργων υποδομής, στο δυσβάστακτο ενεργειακό κόστος των ΔΕΥΑ και των ΤΟΕΒ και στην απουσία ενός ολοκληρωμένου σχεδιασμού, επιβεβαιώνετε μία σταθερή κυβερνητική επιλογή που είναι η συγκέντρωση εξουσίας, η απαξίωση της τοπικής αυτοδιοίκησης, η νομοθέτηση χωρίς ουσιαστική διαβούλευση, η επίμονη προώθηση ενός μοντέλου που αντιμετωπίζει το νερό ως πεδίο εμπορευματοποίησης. 
Πράγματι, προβληματίζομαι και προβληματιζόμαστε όλοι γι’ αυτή την πρεμούρα, αυτή τη βιασύνη. Μιλάω τώρα μετά τις δώδεκα τα μεσάνυχτα. Είμαι ο πρώτος μεταμεσονύκτιος ομιλητής. Γιατί τόση βιασύνη; Τι σας πιέζει τόσο πολύ να φτάσουμε αυτή τη στιγμή να συζητάμε μετά τις δώδεκα για τόσο σοβαρό θέμα; 
Την ώρα που η χώρα βιώνει τη σοβαρότερη κρίση λειψυδρίας όλων των τελευταίων δεκαετιών, θα περίμενε κανείς η Κυβέρνηση να δίνει απόλυτη προτεραιότητα σε έργα υποδομής, όπως είναι η μείωση διαρροών, νέα φράγματα, σύγχρονα αρδευτικά δίκτυα, ένα μοντέλο επαναχρησιμοποίησης επεξεργασμένων υδάτων, συστήματα τηλεμετρίας, προστασία υπόγειων υδροφορέων. Αντί αυτών ακούγονται υποσχέσεις, λόγια και νουθετήματα. 
Το κρίσιμο στοιχείο που παραβιάζεται στο νομοσχέδιο που συζητάμε σήμερα, κατά τη δική μου άποψη, είναι το στοιχείο της τοπικότητας στις πολιτικές διαχείρισης των υδάτων. Το νερό δεν είναι μία υπηρεσία η οποία παρέχεται από την κεντρική διοίκηση. Συνδέεται με τις ιδιαιτερότητες της κάθε περιοχής, με τις ανάγκες κάθε τοπικής κοινωνίας, με τα ιδιαίτερα υδρολογικά χαρακτηριστικά κάθε λεκάνης απορροής. Γι’ αυτό ακριβώς και η διαχείριση υδάτων ανατέθηκε διαχρονικά στην τοπική αυτοδιοίκηση. 
Η Κυβέρνησή σας, κύριε Υπουργέ, ήταν -πιστεύω- η πιο τυχερή κυβέρνηση της Μεταπολίτευσης, γιατί είχε τη δυνατότητα να διαχειριστεί μεγάλα κονδύλια και από το Ταμείο Ανάκαμψης, αλλά και από άλλους ευρωπαϊκούς πόρους, κρίσιμους για την τόνωση της ελληνικής οικονομίας. Δεν έχετε, όμως, ούτε ένα σημαντικό έργο στον τομέα ύδρευσης και άρδευσης να μας δείξετε. Ακόμα και τα δεκαοχτώ αρδευτικά έργα, τα οποία έχετε εντάξει με τυμπανοκρουσίες, σε όλη την Ελλάδα, κάποια στιγμή και αυτά απεντάχθηκαν.
 Για το νομοσχέδιο μίλησαν αρκετοί ομιλητές. Εγώ θα επικεντρωθώ κυρίως στην Πελοπόννησο, για την οποία γνωρίζω πολύ καλά ότι ακόμα και μικρά αρδευτικά έργα είναι ανύπαρκτα, όπως φράγματα, αρδευτικά κανάλια, των οποίων γνωρίζω την ανταποδοτικότητά τους, αφού υλοποίησα πολλά από αυτά στην Αρκαδία όσο ήμουν αντιπεριφερειάρχης Πελοποννήσου.
Επίσης, δεν είναι αμελητέα η συμβολή των μικρών φραγμάτων, των ανασχετικών φραγμάτων που εμπλουτίζουν τον υδροφόρο ορίζοντα και απ’ αυτά στην Αρκαδία την τελευταία επταετία δεν έγινε κανένα. Τις τελευτές μέρες βλέπουμε, μετά από επτά χρόνια διακυβέρνησής σας και εν όψει εκλογών κλιμάκιο Υπουργών. Συνηθίζετε να επισκέπτεστε την Πελοπόννησο τον τελευταίο καιρό για ευνόητους λόγους. Και μάλιστα ανακοίνωσαν τις τελευταίες μέρες κάποια αρδευτικά έργα αγροτικού ενδιαφέροντος σε Αργολίδα, Μεσσηνία και Κορινθία. Εύχομαι ειλικρινά να μην είναι λόγια του αέρα και αυτά τα έργα υλοποιηθούν. Ωστόσο, έργα μεγάλα που θα άλλαζαν την οικονομία της Πελοποννήσου, δεν προχώρησαν, αλλά βαλτώνουν. Δυστυχώς, χάθηκε ακόμα μία ευκαιρία. 
[bookmark: _Hlk236353726]Έργα όπως -και μας το λέει και η κ. Σούκουλη, που είναι εδώ η Υφυπουργός- το αρδευτικό του Ασωπού Κορινθίας για το οποίο έχουν γίνει τρεις φορές δημόσιες δηλώσεις για ένταξη και ολοκλήρωση έως το τέλος του ΄27, προχωράει με μεγάλες καθυστερήσεις. Το φράγμα Κελεφίνας στην Λακωνία είναι στις καλένδες. Τα δίκτυα του Φιλιατρινού φράγματος Μεσσηνίας, που παρότι το ΄19 ήταν ενταγμένο με πίστωση 52 εκατομμύρια του Υπουργείου Αγροτικής Ανάπτυξης, παραμένει στάσιμο με αποτέλεσμα να ξεχειλίζει το φράγμα. Το Μιναγιώτικο φράγμα στη Μεσσηνία απεντάχθηκε, αλλά και στην Αρκαδία είναι η Λίμνη της Τάκας που έχει γίνει ταμιευτήρας από χρόνια. Υπάρχουν οι μελέτες, υπάρχουν και οι αδειοδοτήσεις, το έργο είναι ενταγμένο, αλλά μέχρι στιγμής δεν έχει ξεκινήσει καμία διαδικασία για την υλοποίησή του, το οποίο θα βοηθήσει πάρα πολύ στην άρδευση μιας ευρύτερης περιοχής του Μαντινειακού πεδίου, τους τέως Δήμου Κορυθέων και Τεγέας. Είναι μια ιδιαίτερα παραγωγική περιοχή. 
Βεβαίως -δεν θα σας αδικήσουμε- έγινε με μεγάλη καθυστέρηση ο αγωγός από τον Ανάβαλο προς την Ερμιόνη. Οφείλω να το ομολογήσω. Πρέπει να αξιοποιηθούν, όμως, τα νερά του Ανάβαλου που πέρα από τις περιοχές της Αργολίδας, που έχουν πραγματικά ανάγκη, υπάρχει μεγάλη ανάγκη για άρδευση και στον κάμπο της Βόρειας Κυνουρίας και μάλιστα υπάρχει εκεί μελέτη. Αλλά δυστυχώς, μέχρι στιγμής όλες οι μεγάλες ποσότητες του Αναβάλου χύνονται στη θάλασσα. Βεβαίως, υπάρχουν και άλλα μικρότερα έργα, τα οποία απεντάχθηκαν, όπως ένα στην περιοχή του Δήμου Βαλτετσίου, το οποίο ήταν από το ταμείο πυροπλήκτων και απεντάχθηκε. Ήταν έργο ενταγμένο με χρηματοδότηση, με μελέτη, με αδειοδοτήσεις ή κάποιο άλλο όπως το αρδευτικό του Βαλτετσινίκου το οποίο έχει παραμείνει εκεί που είχε γίνει μέχρι το 2019.
Επίσης, και ένας αγωγός, ο αγωγός Σαβαλά, όπως λέγεται, ο οποίος θα υδρεύσει μεγάλη περιοχή του Δήμου Μεγαλόπολης με είκοσι οικισμούς και ένα μέρος της Μεγαλόπολης, είναι και αυτό στις καλένδες και μέχρι στιγμής δεν έχει προχωρήσει καθόλου.
Αντί λοιπόν, αγαπητοί μου, της Κυβέρνησης να προχωρήσετε στην υλοποίηση τέτοιων έργων που θα αλλάξουν και θα αναβαθμίσουν οικονομικά αυτές τις περιοχές, προχωράτε εσπευσμένα, όπως είπα, μέσα στο καλοκαίρι σε θεσμικές αλλαγές αμφιβόλου αποτελεσματικότητας και μας δημιουργείτε εύλογα το ερώτημα μήπως έμμεσος στόχος είναι η πώληση του δημόσιου αγαθού, που είναι το νερό. 
Η χώρα δεν χρειάζεται δύο μεγάλες ανώνυμες εταιρείες. Χρειάζεται μια ολοκληρωμένη πολιτική που να αντιμετωπίζει το νερό ως δημόσιο αγαθό. Το ΠΑΣΟΚ-ΚΙΝΑΛ έχει συγκεκριμένες προτάσεις και τις κατέθεσε μάλιστα με τον εισηγητή του το πρωί, τον κ. Χριστοδουλάκη. Ακούστηκαν και από άλλους συναδέλφους. 
Θα τις επαναλάβω μόνο επιγραμματικά εγώ: Πρώτον, δημόσιοι διαδημοτικοί φορείς οργανωμένοι στα γεωγραφικά όρια των υδατικών διαμερισμάτων. 
Δεύτερον, μόνιμη αντιμετώπιση ενεργειακού κόστους. Απαιτείται ειδικό τιμολόγιο ηλεκτρικής ενέργειας για τους φορείς διαχείρισης υδάτων και θεσμοθέτηση εγγυημένου ενεργειακού χώρου, ώστε οι φορείς να αναπτύσσουν δικές τους ενεργειακές κοινότητες, που δυστυχώς στον τομέα αυτό δεν έχει γίνει τίποτα. 
Τρίτον, οικονομική εξυγίανση με ΔΕΥΑ και ΤΟΕΒ. Πέρα από οποιαδήποτε αναδιάρθρωση απαιτείται η οικονομική εξυγίανση των ΔΕΥΑ και των ΤΟΕΒ που επιβαρύνθηκαν δυσανάλογα από την ενεργειακή κρίση.
 Τέταρτον, πολυετές πρόγραμμα χρηματοδότησης για τον εκσυγχρονισμό των δικτύων. Κρίνεται αναγκαίο ένα πολυετές πρόγραμμα χρηματοδότησης για την εκσυγχρονισμό των δικτύων ύδρευσης και άρδευσης, με στόχο τη δραστική μείωση των διαρροών, την εξοικονόμηση υδατικών πόρων και τη βελτίωση της αποδοτικότητας των υποδομών. 
Και τέλος, διασφάλιση δημοσίου και κοινωνικού χαρακτήρα του νερού. 
Το ΠΑΣΟΚ δεσμεύεται να οικοδομήσει ένα νέο πλαίσιο διαχείρισης των υδάτων, με επίκεντρο τον δημόσιο χαρακτήρα του νερού και την προστασία του αγαθού από επιλογές συγκεντρωτισμού και εμπορευματοποίησης. Είναι, λοιπόν, κι αυτός ένας λόγος, μαζί με όλους τους άλλους, που πρέπει να γίνει αλλαγή σελίδας, αλλαγή νοοτροπίας, αλλαγή πολιτικών που να ταυτίζονται με το καλό των πολιτών και όχι εξαρτήσεις από τα μεγάλα συμφέροντα, όπως αποδεικνύεται, δυστυχώς, επανειλημμένα από τις πράξεις αυτής της Κυβέρνησης. Όχι άλλες χαμένες ευκαιρίες, λοιπόν. 
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Γιαννακούρα. 
Και καλώ στο Βήμα τώρα τον Βουλευτή του ΠΑΣΟΚ-Κινήματος Αλλαγής, τον συνάδελφο κ. Παύλο Χρηστίδη. Και αμέσως μετά τον λόγο θα πάρει ο Βουλευτής του ΣΎΡΙΖΑ, ο συνάδελφος κ. Ιωάννης Καριπίδης.
Ορίστε, κύριε Χριστίδη, έχετε τον λόγο. 
ΠΑΥΛΟΣ ΧΡΗΣΤΙΔΗΣ: Σας ευχαριστώ πολύ, κύριε Πρόεδρε. 
Κυρίες και κύριοι συνάδελφοι, σήμερα στη Βουλή συζητάμε ένα νομοσχέδιο για το νερό και θα μπορούσαμε να ξεκινήσουμε από τα άρθρα του νομοσχεδίου, από τις αρμοδιότητες, από τις εταιρείες, από τους οργανισμούς. 
Εγώ, όμως, θέλω να ξεκινήσω διαφορετικά. Θέλω να ξεκινήσω από περίπου εξακόσιους πενήντα ανθρώπους. Είναι οι εργολαβικοί εργαζόμενοι της ΕΥΔΑΠ και μαζί μ’ αυτούς συμπαραστέκονται στον αγώνα τον οποίο κάνουν, τον δίκαιο αγώνα τον οποίο κάνουν, εκατοντάδες ακόμα εργαζόμενοι στην πρώτη γραμμή. Είναι άνθρωποι οι οποίοι βρίσκονται στην επιχείρηση της ΕΥΔΑΠ δέκα χρόνια, δεκαπέντε χρόνια, δεκαεπτά χρόνια. Άνθρωποι κάθε γενιάς, άνθρωποι κάθε οικονομικής κατάστασης, αλλά άνθρωποι οι οποίοι χρειάζονται τη δουλειά τους. 
Όταν σπάει ένας αγωγός μέσα στη νύχτα, είναι αυτοί εκεί. Όταν μια γειτονιά μένει χωρίς νερό, είναι αυτοί εκεί. Όταν πρέπει να αποκατασταθεί μια βλάβη μέσα σε πολύ δύσκολες συνθήκες -το ξέρετε πολύ καλά- είναι αυτοί εκεί. Οι περισσότεροι πολίτες δεν τους γνωρίζουν με τα ονόματά τους. Γνωρίζουν, όμως, κάτι πολύ πιο σημαντικό, ότι όταν ανοίγει η βρύση το νερό τρέχει και πίσω από αυτή την αυτονόητη εικόνα υπάρχουν αυτοί οι άνθρωποι στους οποίους αναφέρομαι. Και αυτό είναι το πρώτο μήνυμα το οποίο θέλω να κρατήσουμε σήμερα. Πολλές φορές συζητάμε για τις δομές, ξεχνώντας εκείνους που τις κρατούν όρθιες. 
Το νερό είναι ένα δημόσιο κοινωνικό αγαθό. Είναι η ίδια η ζωή, είναι η υγεία μας, είναι η αγροτική παραγωγή, είναι η ανάπτυξη, είναι η ποιότητα της κάθε οικογένειας. Γι’ αυτό και η μεταρρύθμιση που σήμερα συζητάμε εδώ, έχει πολύ μεγάλη σημασία. Η χώρα πράγματι χρειάζεται έναν σύγχρονο τρόπος διαχείρισης των υδάτων. Αυτό είναι κάτι το οποίο έχει ειπωθεί πολύ καθαρά. Χρειάζεται ισχυρούς φορείς, χρειάζεται επενδύσεις, χρειάζεται τεχνογνωσία, χρειάζεται καλύτερο συντονισμό. Η διοικητική αναδιάρθρωση μπορεί να αποτελεί ένα εργαλείο προόδου. 
Όταν, όμως, μιλάμε για μια τόσο μεγάλη αλλαγή, η κοινωνία περιμένει απαντήσεις σε τρία πολύ απλά ερωτήματα. Πρώτον, πώς προστατεύεται το δημόσιο αγαθό; 
Δεύτερον, πώς προστατεύονται οι εργαζόμενοι οι οποίοι το προσφέρουν; Τρίτον, πώς προστατεύεται ο πολίτης; Και εδώ, κατά την άποψή μου, υπάρχουν πολύ σημαντικά κενά. 
Πριν από λίγες εβδομάδες, κύριε Υπουργέ, παρουσιάσατε την εθνική στρατηγική για τα ύδατα. Μια στρατηγική που αναγνωρίζει τις μεγάλες προκλήσεις της χώρας, την κλιματική κρίση, τη λειψυδρία, τον ψηφιακό μετασχηματισμό, την ανάγκη της κοινωνικής προστασίας και της κοινωνικής ειρήνης και ισορροπίας. Στο νομοσχέδιο, όμως, που συζητάμε σήμερα εδώ, η έμφαση δίνεται σχεδόν κατ’ αποκλειστικότητα, μόνο στη διοικητική αναδιάρθρωση.
 Κατά την άποψή μας, η Ελλάδα χρειάζεται κάτι πολύ περισσότερο. Θα έλεγα πολλά περισσότερα. Χρειάζεται μια ουσιαστική μεταρρύθμιση που να απαντά ταυτόχρονα στην αποτελεσματικότητα και στη δικαιοσύνη -όπως είπαμε και προηγουμένως- ακριβώς γιατί το νερό είναι δικαίωμα. Και αυτό είναι κάτι το οποίο πρέπει να το καταστήσουμε σαφές. Και πρέπει να γνωρίζει ο καθένας ο οποίος μας παρακολουθεί, ποιος θα πληρώσει και το κόστος αυτής της μετάβασης.

Άκουσα προηγουμένως συναδέλφους να αναφέρονται στη Βοιωτία, στη Φωκίδα, στην Εύβοια. Οι πολίτες είναι προφανές ότι δικαιούνται να γνωρίζουν ποια θα είναι η επίπτωση στον λογαριασμό τους. Εάν το νερό θα ακριβύνει είναι κάτι το οποίο πρέπει να το απαντήσετε με πολύ καθαρό τρόπο. Γιατί μέχρι τώρα βλέπουμε, όχι μόνο σε λογαριασμούς της περιφέρειας, αλλά και σε λογαριασμούς της Αθήνας -στον Νότιο Τομέα είναι κάτι που μας το καταγγέλλουν διαρκώς οι άνθρωποι, το βλέπουμε κι εμείς άλλωστε- ότι οι λογαριασμοί έχουν αυξηθεί. 
Άρα πρέπει να δώσετε μια καθαρή απάντηση και να δεσμευτείτε εάν οι λογαριασμοί που θα παίρνουν οι Έλληνες πολίτες από δω και μπρος στα χέρια τους κάθε μήνα θα είναι μεγαλύτεροι ή όχι. Αυτή είναι μια απάντηση καθαρή, την οποία πρέπει να δώσετε. 
Είναι πρόταση του ΠΑΣΟΚ η θέσπιση ενός κοινωνικού τιμολογίου με σαφή εισοδηματικά κριτήρια και με χρηματοδότηση που θα διασφαλίζει ότι κανένα σπίτι μεσο-μακροπρόθεσμα δεν θα μπορεί να στερηθεί πρόσβαση σε αυτό το θεμελιώδες αγαθό. 
Η δεύτερη μεγάλη προτεραιότητα είναι οι άνθρωποι του νερού, οι εργαζόμενοι των ΔΕΥΑ, οι εργαζόμενοι της ΕΥΔΑΠ, οι εργαζόμενοι της ΕΥΑΘ, οι εργολαβικοί εργαζόμενοι στους οποίους αναφέρθηκα προηγουμένως και καλύπτουν πολύ σημαντικές πάγιες ανάγκες. Η μεταρρύθμιση θα πετύχει μόνο εάν τους έχετε μαζί σας σε αυτή τη δουλειά. Αυτό σημαίνει εργασιακή ασφάλεια, αυτό σημαίνει μια πραγματική μεταρρύθμιση, σημαίνει ασφαλιστική συνέχεια, σημαίνει συλλογικές συμβάσεις εργασίας, σημαίνει ίσες ευκαιρίες. Η εμπειρία τους αποτελεί τη μεγαλύτερη εγγύηση ότι η όποια νέα αρχιτεκτονική θα μπορεί να λειτουργήσει. 
Και ναι, υπάρχει και μια ακόμα μεγαλύτερη ευθύνη. Είναι η ευθύνη προς τις επόμενες γενιές. Η Ελλάδα χάνει αυτή τη στιγμή που μιλάμε πολύτιμο νερό από τα δίκτυά της. Η κλιματική κρίση επιταχύνεται. Η επαναχρησιμοποίηση του νερού έχει προχωρήσει με πολύ αργούς ρυθμούς. Οι νέες τεχνολογίες δεν αξιοποιούνται όπως πρέπει και εδώ χρειάζονται μετρήσιμοι στόχοι. Χρειάζεται σχέδιο, χρειάζεται μια πολιτική που κοιτάζει το 2030 και το 2040 και κάνει έναν αξιόπιστο σχεδιασμό και έναν προγραμματισμό. 
Κοιτάξτε, αναφέρθηκαν πολλοί συνάδελφοι σήμερα, κατά τη διάρκεια των τοποθετήσεων, στον τρόπο με τον οποίο έχει πορευτεί η Νέα Δημοκρατία τα τελευταία χρόνια. Αναφέρθηκε προηγουμένως και ο κ. Ξανθόπουλος στην ομιλία του για αυτά τα οποία συζητάμε για τις ανώνυμες εταιρείες και τον τρόπο με τον οποίο φέρνετε μια σειρά μεταρρυθμίσεων. 
Να σας πω ότι στην πρόσφατη συζήτηση την οποία κάναμε για τον πολιτισμό είχαμε τον κ. Αμυρά να λέει ότι το ΠΑΣΟΚ και τα υπόλοιπα κόμματα της Αντιπολίτευσης είναι απέναντι στην πρωτοβουλία της ΑΕ που έφερε η κ. Μενδώνη, γιατί ήμασταν πάντοτε, λέει, απέναντι στις εταιρείες και μάλιστα χρησιμοποίησε και το φοβερό επιχείρημα ότι η εταιρεία δεν πρέπει να σας φοβίζει, γιατί η εταιρεία ήταν και φιλική εταιρεία. Αυτό είναι το σοβαρό επιχείρημα το οποίο χρησιμοποίησε ο κ. Αμυράς για να μας πείσει να ακολουθήσουμε τις πολιτικές επιλογές της Νέας Δημοκρατίας. 
Γιατί διαφωνούμε με αυτό; Διαφωνούμε με αυτό διότι ό,τι έχετε φέρει μέχρι τώρα πρέπει να δούμε πόσο αξιόπιστο είναι. Εδώ λοιπόν, σήμερα, σας παρουσιάζω αυτό το οποίο ήρθε μέσα από τη δουλειά την οποία έκανε η Κοινοβουλευτική Ομάδα του ΠΑΣΟΚ και ο Παύλος Γερουλάνος για τα ζητήματα που αφορούν το Ταμείο Ανάκαμψης και Ανθεκτικότητας. Είναι στον αγαπημένο μας Νότιο Τομέα. 
Στον αγαπημένο μας Νότιο Τομέα λοιπόν υπήρχε ο ποδηλατοδρόμος της Αθηναϊκής Ριβιέρας, τον οποίο θα τον παρουσίαζε η Κυβέρνηση στα τέλη του 2025, το πήγε τον Απρίλιο του 2026, τον Ιούλιο του 2026 και τελικά αποδεικνύεται ότι απεντάσσεται πλήρως. 
Αυτό είναι λοιπόν το οποίο μας βάζει σε προβληματισμό σε σχέση με τον τρόπο με τον οποίο σχεδιάζετε και υλοποιείτε πράγματα και αυτό είναι το οποίο μας κάνει να έχουμε αμφιβολίες για τον τρόπο με τον οποίο είστε ικανοί να φέρετε πραγματικές πολιτικές σε αποτέλεσμα. Γιατί έχουνε περάσει εφτά χρόνια και τα αποτελέσματά σας τα έχουμε δει πολλές φορές. 
Θα κλείσω, όπως ακριβώς ξεκίνησα, με τους ανθρώπους, τους ανθρώπους οι οποίοι χρησιμοποιούν το νερό και θεωρούν την κίνηση της βρύσης αυτονόητη και για τους οποίους πρέπει να δεσμευτείτε ότι το κόστος λογαριασμού τους δεν θα αυξηθεί, είναι ήδη ψηλά και δεν πρέπει να αυξηθεί παραπάνω, αλλά και με τους ανθρώπους οι οποίοι είναι οι εργαζόμενοι και φροντίζουν κάθε μέρα να φτάσει το νερό στα σπίτια μας. 
Αυτό είναι το κλειδί το οποίο πρέπει να έχουμε στο μυαλό μας, ότι η πολιτική αποκτά την αξία της όταν βλέπει αυτούς τους ανθρώπους πίσω από τους αριθμούς. Αυτός είναι ο δρόμος τον οποίο έχει προτείνει και το ΠΑΣΟΚ σήμερα και όλο το τελευταίο χρονικό διάστημα, με κοινωνική δικαιοσύνη, με σεβασμό, με εμπιστοσύνη στην αυτοδιοίκηση, με προστασία του δημόσιου κοινωνικού αγαθού που λέγεται νερό και αυτό είναι κάτι το οποίο στο τέλος πιστεύουμε ότι επιστρέφει και πρέπει να επιστρέφει πάντοτε στην ελληνική κοινωνία. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Χρηστίδη.
Καλείται τώρα στο Βήμα ο Βουλευτής του ΣΥΡΙΖΑ - Προοδευτική Συμμαχία, συνάδελφος κ. Ιωάννης Καριπίδης και αμέσως μετά τον λόγο θα πάρει η επίσης Βουλευτής του ΣΥΡΙΖΑ - Προοδευτική Συμμαχία κ. Θεοδώρα Ακριώτου. 
Κύριε Καριπίδη, έχετε τον λόγο. 
ΙΩΑΝΝΗΣ ΚΑΡΙΠΙΔΗΣ: Ευχαριστώ, κύριε Πρόεδρε. 
Κυρίες και κύριοι Βουλευτές, στην πρώτη μου ομιλία στην Εθνική Αντιπροσωπεία θα έχω το βαρύ καθήκον να εκφράσω τη βαθιά μου οδύνη για τον χαμό των τριών πυροσβεστών την ώρα του καθήκοντος. Ειλικρινή συλλυπητήρια στις οικογένειές τους, ευθύνη όμως για το κράτος, γιατί συνέβη αυτό και τι πρέπει να κάνουμε. Πρέπει να φροντίσουμε την εκπαίδευση, πρέπει να φροντίσουμε τον εξοπλισμό, πρέπει να φροντίσουμε όλες τις δυνατότητες αυτές που θα δώσουν στους πυροσβέστες μας τη δυνατότητα να κάνουν το καθήκον τους με ασφάλεια και με αποτελεσματικότητα. 
Ορμώμενος τώρα από τη δήλωση την οποία έκανε πριν ο συνάδελφός μας από την Πιερία για το θέμα του Ολύμπου και της UNESCO, θέλω να κάνω και εγώ μια δήλωση, γιατί ο Όλυμπος είναι και θεσσαλικός, δεν είναι μόνο πιερικός. Η ιστορική ομόφωνη απόφαση της UNESCO για την αναγνώριση του Ολύμπου ως μνημείου παγκόσμιας πολιτιστικής κληρονομιάς φέρνει τον ορεινό όγκο στο πανελλήνιο αλλά και στο παγκόσμιο προσκήνιο. Στη Λάρισα, στην Ελασσόνα ο Όλυμπος είναι μέσα στα βιώματά μας. Θα τον προασπίσουμε και θα τον παρουσιάσουμε σωστά σε όλους. 
Στο προκείμενο τώρα, για το θέμα του νομοσχεδίου, κυρίες και κύριοι Βουλευτές, η Κυβέρνηση σήμερα φέρνει προς ψήφιση ένα καταστροφικό νομοσχέδιο, που τεχνηέντως επιχειρεί την πλήρη εμπορευματοποίηση και την έμμεση, πλην σαφή ιδιωτικοποίηση του πολυτιμότερου κοινωνικού αγαθού, του νερού. 
Ως Βουλευτής του ΣΥΡΙΖΑ, αλλά και ως άνθρωπος που υπηρέτησα για χρόνια την τοπική αυτοδιοίκηση πρώτου βαθμού, στέκομαι σήμερα στο Βήμα της Εθνικής Αντιπροσωπείας για να καταγγείλω την προσπάθεια μετατροπής ενός υπαρξιακού ανθρώπινου δικαιώματος σε κερδοφόρο εμπόρευμα για λίγους και εκλεκτούς. 
Με πρόσχημα τη λειψυδρία η Κυβέρνηση καταργεί τον τοπικό κοινωνικό έλεγχο στο νερό μέσω των μεγάλων φορέων ύδρευσης, της ΕΥΔΑΠ ΑΕ στην Αθήνα, της ΕΥΑΘ ΑΕ στη Θεσσαλονίκη και με προηγούμενο νομοθέτημα τον ΟΔΥΘ ΑΕ στη Θεσσαλία. Αντί να στηρίξει τις κατά τόπους ΔΕΥΑ, τις αναγκάζει σε βίαιη συγχώνευση-απορρόφηση από την ΕΥΔΑΠ και την ΕΥΑΘ αντίστοιχα, λαμβάνοντας υπ’ όψιν τη γεωγραφική εγγύτητα. Εξαφανίζει δοκιμασμένες δομές πολλών δεκαετιών, όπως οι ΤΟΕΒ και οι ΓΟΕΒ. 
Είναι ψευδεπίγραφο το επιχείρημα των δήθεν ελλειμμάτων στις ΔΕΥΑ. Όλα τα προηγούμενα χρόνια, με την έξαρση της ενεργειακής κρίσης, οι δήμοι κλήθηκαν και με κυβερνητική προτροπή να κρατήσουν αμετάβλητες τις τιμές του νερού για την ύδρευση και την άρδευση. Το κόστος όμως του ηλεκτρικού ρεύματος πήγε στα ύψη. Η κοινωνικά αποδεκτή συμπεριφορά των δήμων λογίστηκε σαν κακοδιαχείριση. 
Το διοικητικό συμβούλιο της ΚΕΔΕ ομόφωνα αποφάσισε ότι είναι αντίθετο στο νομοσχέδιο και μάλιστα θα κάνει παρέμβαση υπέρ όσων κινηθούν δικαστικά στο Συμβούλιο της Επικρατείας εναντίον του νομοσχεδίου. 
Έχοντας υπηρετήσει την τοπική αυτοδιοίκηση -μέχρι προχθές ήμουν πρόεδρος του Δημοτικού Συμβουλίου του Δήμου Ελασσόνας στην Περιφερειακή Ενότητα Λάρισας- γνωρίζω από πρώτο χέρι την πραγματικότητα της ελληνικής υπαίθρου. Η όποια αγροτική και κτηνοτροφική παραγωγή στηρίζεται καθοριστικά στο κόστος του νερού. Ο πρωτογενής τομέας δεν ξεγελιέται με επιχειρήματα του στυλ «Μα είναι δημόσιες εταιρείες». Δεν ξέρουμε ούτε αν θα παραχωρηθεί σε δεύτερο χρόνο το μάνατζμεντ αυτών των νομικών προσώπων σε ιδιώτες, ούτε αν τυχόν εφαρμοστούν σκληρά ιδιωτικοοικονομικά κριτήρια.
Φυσικά, σ’ αυτήν την Κυβέρνηση ελλοχεύει πάντα και ο κίνδυνος των ΣΔΙΤ. Όπως αντιλαμβανόμαστε, το ακριβό νερό είναι μπροστά μας. Θα σας αναφέρω ότι η τιμή του νερού που πουλά σήμερα η ΕΥΔΑΠ στους δήμους της Αττικής για τις ανάγκες τους, παραδείγματος χάριν για το πότισμα των κήπων, των παρτεριών, προ τριών μηνών περίπου καθορίστηκε σε 1 ευρώ και 30 λεπτά το κυβικό. Για δε  πάνω από τα 210 κυβικά, η τιμή εκτοξεύεται, μία τιμή που αν εφαρμοστεί στην άρδευση, έστω και ως οροφή, θα σημάνει την οικονομική κατάρρευση των εκμεταλλεύσεων. Η αύξηση της τιμής του νερού θα αφανίσει αγρότες και κτηνοτρόφους. 
Αυτά τα επτά χρόνια νεοφιλελεύθερης διακυβέρνησης αποδυναμώθηκαν πλήρως οι ΔΕΥΑ και οι ίδιοι οι δήμοι. Δεν τους προσφέρθηκε ο αναγκαίος ηλεκτρικός χώρος για παραγωγή ενέργειας που είναι τόσο απαραίτητη για τη συγκράτηση των τιμών, αλλά και των ελλειμμάτων. Θα μπορούσα να πω ότι οδηγήθηκαν εκεί με σκοπό την πλήρη συκοφάντησή τους και τη συνοδό εξάρτησή τους από την εξουσία. Τα δημιουργούμενα σχήματα είναι υπερβολικά συγκεντρωτικά και μακριά από τις τοπικές ανάγκες. Κάθε τοπική πρωτοβουλία για σχεδιασμό ουσιαστικά θα είναι ανύπαρκτη και τίποτα δεν θα υπακούει στις πραγματικές ανάγκες της αγροτικής και κτηνοτροφικής παραγωγής.
Συνειδητές πολιτικές από μέρους της Κυβέρνησης που είχαν σαν αποτέλεσμα την υποστελέχωση των υπηρεσιών των οργανισμών ύδρευσης- άρδευσης τόσο σε προσωπικό όσο και σε μέσα ασκήθηκαν κυριολεκτικά σε βάρος του δημοσίου συμφέροντος. Δημοτικές περιουσίες και πάγια το πιθανότερο είναι να χαθούν για τους δημότες. Η ΕΥΔΑΠ και η ΕΥΑΘ έχουν ιδιώτες μετόχους που επιδιώκουν τη βέλτιστη οικονομική απόδοση. Το νομοσχέδιο αυτό προικίζει ιδιώτες με δημοτική περιουσία. 
Σε κάθε περίπτωση, οι τοπικές κοινωνίες χάνουν τη διαχείριση των πόρων τους που είχαν πάντοτε. Όταν το νερό περάσει στα χέρια ανώνυμων τεχνοκρατών και κατευθυνόμενων υπηρεσιακών παραγόντων, ποιος θα νοιαστεί για τη μικρή καλλιέργεια, το απομακρυσμένο χωριό, το άνυδρο νησί; 
Αγαπητοί συνάδελφοι, το νερό είναι πηγή ζωής και δεν πρέπει να εμπλέκεται ποτέ με τη λογική του εμπορικού κέρδους. Ναι στην αντιμετώπιση της λειψυδρίας. Ναι στον σχεδιασμό που πρέπει να εφαρμοστεί, όχι όμως με όρους στυγνής αγοράς, αλλά με όρους βιωσιμότητας, προστασίας των ευάλωτων και ανάδειξης του κοινωνικού συμφέροντος. Το νερό πρέπει να παραμείνει κάτω από δημόσιο, κοινωνικό και δημοκρατικό έλεγχο. Απαιτείται γενναία χρηματοδότηση από δημόσιους πόρους στα δίκτυα των ΔΕΥΑ και στην αποτελεσματική διαχείρισή τους. Για την Αριστερά και τον προοδευτικό κόσμο το νερό δεν είναι διαπραγματεύσιμο. Ανήκει σε όλους και το διαχειριζόμαστε με αμιγώς δημόσιες πολιτικές για το συμφέρον των πολλών. 
Η υπαγωγή του νερού για κάθε χρήση στη ρυθμιστική αρχή είναι προάγγελος καθεστώτος αγοράς. Όσο και αν το τυλίξουμε με διάφορες φιοριτούρες και δήθεν αναγκαιότητες, βλέπουμε καθαρά τους κινδύνους. Ο Πρόεδρος της Ένωσης των ΔΕΥΑ, Δήμαρχος Ρεθύμνου, μίλησε για «χρηματιστηριακούς μεζέδες»,  υπαινισσόμενος ότι με αυτόν τον τρόπο επωφελούνται οι μέτοχοι των ΕΥΔΑΠ και ΕΥΑΘ που είναι εισηγμένες.
Καμία εμπλοκή ιδιωτών σε όλη τη διαδρομή των δικτύων του νερού. Υπάρχουν φυσικά και μερικές χώρες -τις ξέρουμε- στην Ευρώπη, αλλά και εκτός Ευρώπης που πειραματίστηκαν με την ιδιωτικοποίηση του νερού πριν από δύο δεκαετίες περίπου. Τα προβλήματα, όμως, και με τις τιμές και με την ποιότητα και με την επάρκεια έκαναν προβληματικό αυτό το εγχείρημα, με αποτέλεσμα πολλές από αυτές να εξετάσουν επανεθνικοποίηση δικτύων και νερού και μάλιστα με αρκετό κόστος. Το νομοσχέδιο αυτό δεν διορθώνει παθογένειες. Δεν προχωρά πράγματα μπροστά, όπως λέει ο Υπουργός, αλλά αντίθετα ξεπουλά μια πηγή πλούτου του λαού μας. 
Όσον αφορά τώρα τις λοιπές διατάξεις του νομοσχεδίου, θα σταθώ στο θέμα της ιδιωτικής πολεοδόμησης μέχρι 200 στρέμματα. Διατηρώ πολλές επιφυλάξεις για τη σκοπιμότητα του μέτρου και το θεωρώ ως παραχώρηση δημόσιας εξουσίας. 
Σας ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον συνάδελφο, τον κ. Καριπίδη. 
Να καλέσω τώρα στο Βήμα τη Βουλευτή του ΣΥΡΙΖΑ-Προοδευτική Συμμαχία, τη συνάδελφο κ. Θεοδώρα Ακριώτου. Αμέσως μετά τον λόγο θα πάρει η Βουλευτής της Πλεύσης Ελευθερίας, η κ. Έλλη Ρούσσου.
Κυρία Ακριώτου, έχετε τον λόγο. Δεν ξέρω αν μιλάτε για πρώτη φορά. Σας εύχομαι καλές ομιλίες.
ΘΕΟΔΩΡΑ ΑΚΡΙΩΤΟΥ: Ευχαριστώ, κύριε Πρόεδρε.
Καλησπέρα, κύριε Υπουργέ, κυρίες και κύριοι συνάδελφοι. Τα συλλυπητήριά μας στις οικογένειες και τους συναδέλφους των εκτεθειμένων για άλλη μια φορά πυροσβεστών.
Στο νομοσχέδιο, κύριε Υπουργέ, εσείς ονομάζετε το νομοσχέδιο «Επέκταση αρμοδιοτήτων της Εταιρείας Υδρεύσεως και Αποχετεύσεως Πρωτευούσης και της Εταιρείας Ύδρευσης και Αποχέτευσης Θεσσαλονίκης, ενίσχυση της Ρυθμιστικής Αρχής Αποβλήτων, Ενέργειας και Υδάτων, ρυθμίσεις για τον Οργανισμό Διαχείρισης Υδάτων Θεσσαλίας Ανώνυμη Εταιρεία και λοιπές διατάξεις». Εμείς το ονομάζουμε «βίαιες και αναγκαστικές συνενώσεις, συγχωνεύσεις των δημοσίων επιχειρήσεων ύδρευσης και αποχέτευσης οριζοντίως, ρυθμίσεις με την απουσία συναίνεσης των τοπικών κοινωνιών και των δήμων, αναβάθμιση της προσπάθειας για τη μετέπειτα ιδιωτικοποίηση και λοιπές διατάξεις».
Κύριε Υπουργέ, αναρωτηθήκατε καθόλου γιατί σύσσωμη η Αντιπολίτευση, η αυτοδιοίκηση, ακόμη και κάποιοι ομογάλακτοί σας αυτοδιοικητικοί, τα σωματεία εργαζομένων, τα πρωτοσέλιδα των εφημερίδων και οι ενημερωμένοι πολίτες είμαστε στα κάγκελα για το σημερινό νομοσχέδιο και ζητάμε την απόσυρσή του; Δεν είναι γιατί ζηλεύουμε την επιτυχία σας, όπως μας είπατε χτες στο απαράδεκτο νομοσχέδιο του Υπουργείου Πολιτισμού, όχι εσείς, η κ. Μενδώνη. Είναι γιατί το φέρνετε μια μέρα πριν κλείσει η Βουλή, εσπευσμένα, χωρίς να έχουν προηγηθεί εξειδικευμένες επιστημονικές ή οικονομοτεχνικές μελέτες για κάθε περιοχή και με εντελώς προσχηματική την παρουσία σχετικών φορέων και της αυτοδιοίκησης. 
Είναι γιατί αποδυναμώνετε την τοπική αυτοδιοίκηση και παραβιάζετε τον Κώδικα Τοπικής Αυτοδιοίκησης ο οποίος προβλέπει μόνο οικειοθελείς συγχωνεύσεις. Είναι για την απώλεια του τοπικού ελέγχου, αφού η διαχείριση του νερού περνά από τους δήμους σε μεγάλες συγκεντρωτικές ανώνυμες εταιρείες, αποκόπτοντας τον δημότη από τη λήψη αποφάσεων. Είναι για τη μεταφορά της περιουσίας μας χωρίς σαφήνεια, αφού τα δίκτυα και οι υποδομές που πληρώθηκαν από τους τοπικούς δημότες υφαρπάζονται και μεταφέρονται στις νέες εταιρείες στη λογική του Χρηματιστηρίου.
Είναι για τον κίνδυνο αυξήσεων στα τιμολόγια, αφού τα νέα σχήματα θα λειτουργούν με καθαρά ιδιωτικοοικονομικά κριτήρια, οδηγώντας σε αυξήσεις στην τιμή του νερού και στον κίνδυνο του ενεργειακού χρέους. Είναι για τα λειτουργικά προβλήματα και τη διαχειριστική αδυναμία που θα προκύψει από τη δημιουργία δυσκίνητων τεράτων, αφού η συγκέντρωση πολλών δημοτικών εταιρειών ύδρευσης και άρδευσης κάτω από μία ενιαία διοίκηση θα μειώσει την ταχύτητα ανταπόκρισης σε καθημερινές βλάβες και θα υποτιμήσει τις ανάγκες άλλων περιοχών σε σύγκριση με αυτές της πρωτεύουσας.
Είναι γιατί έχουν δίκιο οι εργαζόμενοι και οι εργαζόμενες να αισθάνονται ανασφαλείς για τις μελλοντικές αλλαγές κανονισμού εργασίας, τις μισθολογικές απώλειες, τον κίνδυνο υποχρεωτικών μετακινήσεων και για το μέλλον των συμβασιούχων, αφού το νομοσχέδιο δεν ξεκαθαρίζει τι θα απογίνει το προσωπικό ορισμένου χρόνου, τα οκτάμηνα, παραδείγματος χάριν, ή όσοι εργάζονται με μπλοκάκι, οι οποίοι καλύπτουν πάγιες και διαρκείς ανάγκες λόγω της χρόνιας υποστελέχωσης. 
Τι λέμε εμείς; Εμείς ως ΣΥΡΙΖΑ-Προοδευτική Συμμαχία λέμε για ξεκάθαρη δημόσια ευθύνη στον σχεδιασμό και τη λειτουργία των φορέων με συμμετοχή των τοπικών κοινωνιών, για κοινωνικά δίκαιη τιμολόγηση και επανεπένδυση των πλεονασμάτων στα δίκτυα συνοδευτικών πόρων. Λέμε για την οικοδόμηση ενός ισχυρού δημόσιου συστήματος νερού με εθνικό σχεδιασμό και αποκεντρωμένη εφαρμογή. Όπου αυτές οι αρχές υποχώρησαν απέναντι σε εγγυημένες αποδόσεις, σε αδιαφανείς συμβάσεις και βραχυπρόθεσμη κερδοφορία, οι πολίτες πλήρωσαν ακριβότερα και οι υποδομές υποβαθμίστηκαν, όπως είπε και ο Κοινοβουλευτικός μας Εκπρόσωπος προηγουμένως. Παρίσι, Βερολίνο, Νάπολη, Λυών, Ροστόκ, Μπουένος Άιρες και πάνω από εκατόν τριάντα πόλεις της Ευρώπης προχώρησαν σε αποϊδιωτικοποιήσεις εταιρειών ύδρευσης, επιβεβαιώνοντας ότι οι υπηρεσίες αυτές δεν μπορούν να αντιμετωπίζονται ως κοινή αγορά. Ούτε αυτοί καταλαβαίνουν την επιτυχία σας μάλλον.
Κυρίες και κύριοι της Κυβέρνησης, αν και νύχτα, είναι ηλίου φαεινότερη η ανυπομονησία σας να ξεμπερδέψετε με κάθε τι δημόσιο αυτές τις μέρες, είτε αγαθό, είτε υπηρεσία, είτε ευθέως, είτε διά της πλαγίας. Κλείνω, λοιπόν, την ομιλία μου με ένα ποίημα του Ζοζέ Σαραμάγκου, του μεγάλου νομπελίστα, το οποίο νομίζω ότι μπορεί να περιγράψει αυτήν την κατάσταση: 
«Aς ιδιωτικοποιηθούν τα πάντα, 
ας ιδιωτικοποιηθεί η θάλασσα και ο ουρανός,
ας ιδιωτικοποιηθεί το νερό και ο αέρας,
ας ιδιωτικοποιηθεί η Δικαιοσύνη και ο Νόμος,
ας ιδιωτικοποιηθεί και το περαστικό σύννεφο, 
ας ιδιωτικοποιηθεί το όνειρο, 
ειδικά στην περίπτωση που γίνεται την ημέρα και με τα μάτια ανοιχτά.
	Και σαν κορωνίδα όλων των ιδιωτικοποιήσεων, 
ιδιωτικοποιήστε τα Κράτη, 
παραδώστε επιτέλους την εκμετάλλευση υμών των ιδίων 
σε εταιρίες του ιδιωτικού τομέα με διεθνή διαγωνισμό. 
Διότι εκεί ακριβώς βρίσκεται η σωτηρία του κόσμου…
	Και μια και μπήκατε στον κόπο…» -έχει βέβαια και μια υποσημείωση την οποία δεν μπορούμε να την εκφέρουμε εδώ- «… ιδιωτικοποιήστε στο φινάλε και την μητέρα που σας γέννησε.»
Ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Ακριώτου.
Καλώ στο Βήμα την συνάδελφο κ. Έλλη Ρούσσου και αμέσως μετά τον λόγο θα πάρει η ανεξάρτητη Βουλευτής, η κ. Μυρτώ Κοροβέση, με την οποία και θα ολοκληρώσουμε τη συνεδρίαση. 
Ορίστε, κυρία Ρούσσου, έχετε τον λόγο. 
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Εκφράζω και εγώ με τη σειρά μου τα βαθιά συλλυπητήρια στις οικογένειες, τους συναδέλφους, τους οικείους των πυροσβεστών που έχασαν τη ζωή τους στο πεδίο των πυρκαγιών, Κωνσταντίνο Λαιμοδέτη, Παντελή Διαμαντάκη και Μανώλη Στρατιδάκη. Η μνήμη τους θα παραμείνει ζωντανή στην κοινωνία μας ως σύμβολο αυταπάρνησης, θάρρους και προσφοράς. 
Και η Κυβέρνηση να θυμάται ότι έχει υποχρέωση να στέκεται δίπλα στο Πυροσβεστικό Σώμα και στα αιτήματά τους. Η προσφορά των πυροσβεστών στην κοινωνία είναι ανεκτίμητη. Η Πλεύση Ελευθερίας ανυποχώρητα υποστηρίζει και τα συμφέροντα των πυροσβεστών, αλλά και των εποχικών πυροσβεστών για να έχουν όλο τον χρόνο αμοιβές, μισθό και εξασφαλισμένους όρους εργασίας. 
Κύριε Υπουργέ, σε συνέχεια της συζήτησης που είχατε και με τον Κοινοβουλευτικό μας Εκπρόσωπο, επιμέναμε να σας ρωτάμε αν καταδικάζετε την ιταμή συμπεριφορά του κ. Κυριαζίδη προς την Αρχηγό της Πλεύσης Ελευθερίας, γιατί μας ακούνε γυναίκες και οι γυναίκες ζητάνε, θέλουν να ακούνε ότι οι Βουλευτές καταδικάζουν τέτοιες συμπεριφορές μέσα στη Βουλή. Γιατί με αυτές τις συμπεριφορές θίγονται σπουδαία θεμελιώδη δικαιώματα. Θίγεται το δικαίωμα της ισότητας που παλέψανε να έχουν ισότητα. Θίγεται το δικαίωμα της ανθρώπινης αξιοπρέπειας και του σεβασμού. Και σε αυτά τα δικαιώματα, οι Βουλευτές και εσείς ως μέλος της Κυβέρνησης πρέπει να στέκεστε από πάνω, να τα υπερασπίζεστε απροϋπόθετα και ανυποχώρητα. Γι’ αυτό επιμείναμε!
Όσον αφορά το νομοσχέδιο, η Κυβέρνηση εφαρμόζει και στο νερό, το ύψιστο δημόσιο αγαθό για τη ζωή μας, τη δημόσια υγεία και την κοινωνική συνοχή, το ίδιο μοντέλο διακυβέρνησης που εφαρμόζει σε κάθε κρίσιμο τομέα του δημόσιου χώρου. Είναι ένα μοντέλο που δεν αντιμετωπίζει το κράτος ως εγγυητή των κοινωνικών δικαιωμάτων και του δημοσίου συμφέροντος, αλλά ως διαχειριστή της αγοράς και των ιδιωτικών συμφερόντων. 
Με τις επιλογές της, η Κυβέρνηση δεν έρχεται μόνο σε σύγκρουση με την Τοπική Αυτοδιοίκηση, αλλά έρχεται σε αντίθεση και με την ιστορική απόφαση του Συμβουλίου Επικρατείας, την οποία οφείλει η Πολιτεία και η Κυβέρνηση να σέβεται και η οποία έχει καταστήσει σαφές ότι το νερό ως αγαθό ζωτικής σημασίας πρέπει να τελεί από ουσιαστικό δημόσιο έλεγχο και προστασία. 
Έτσι, ακόμη και το νερό παύει να αντιμετωπίζεται ως κοινωνικό δικαίωμα που το κράτος οφείλει να προστατεύει και εντάσσεται σε μια πολιτική διαχείρισης που αποδυναμώνει τη δημοκρατική λογοδοσία, παραμερίζει τις τοπικές κοινωνίες και μεταφέρει ολοένα και περισσότερες δημόσιες λειτουργίες στη λογική της εταιρικής διακυβέρνησης και της οικονομικής αποδοτικότητας. 
Η υπεράσπιση του νερού ως δημόσιου και αναπαλλοτρίωτου αγαθού, αποτελεί μια σταθερή δέσμευση της Πλεύσης της Ελευθερίας που η Πρόεδρός της έχει αναδείξει διαχρονικά, τόσο μέσα στο Ελληνικό Κοινοβούλιο όσο και δίπλα στις τοπικές κοινωνίες που αγωνίζονται για την προστασία των φυσικών πόρων. 
Το 2014, η Αρχηγός της Πλεύσης Ελευθερίας υποστήριξε ενεργά το τοπικό κοινωνικό κίνημα και το δημοψήφισμα, το άτυπο αυτό δημοψήφισμα στη Θεσσαλονίκη εναντίον της ιδιωτικοποίησης της ΕΥΑΘ. 
Το 2015, ως Πρόεδρος της Βουλής που ήταν, σας θυμίζω ότι έστειλε ένα ισχυρό συμβολικό, αλλά και ουσιαστικό μήνυμα, καταργώντας τη χρήση εμφιαλωμένου νερού στις συνεδριάσεις της Βουλής και καθιερώνοντας την κατανάλωση νερού βρύσης, γιατί ήθελε να αναδείξει έμπρακτα την εμπιστοσύνη στο δημόσιο αγαθό του νερού και την ανάγκη προστασίας του από κάθε λογική εμπορευματοποίησης. 
Την ίδια συνέπεια επέδειξε και τα επόμενα χρόνια, στηρίζοντας τις τοπικές κοινωνίες. Τα έχετε δει αυτά από πάρα πολλά δημοσιεύματα που έχουν γίνει και τα Κινήματα Πολιτών στις Σταγιάτες, στον Άγιο Βλάσιο, στα Άνω Λεχώνια Βόλου, υπερασπιζόμενη το δικαίωμα των κατοίκων στο νερό των πηγών τους.
Επίσης, στον Κοινοβουλευτικό Έλεγχο εδώ, έχει καταθέσει πάνω από δέκα επίκαιρες ερωτήσεις για το θέμα του νερού, της διαχείρισής του και της προστασίας του.
Την πολιτική της ιδιωτικοποίησης την είδαμε και στα περιφερειακά αεροδρόμια, στα λιμάνια, στις εθνικές οδούς, στα διόδια, στη διαχείριση δημοσίων υποδομών, στην αξιοποίηση στοιχείων της πολιτιστικής μας κληρονομιάς. Κάθε φορά η ίδια αντίληψη. Το δημόσιο αντιμετωπίζεται όχι ως συλλογική περιουσία που πρέπει να υπηρετεί το κοινωνικό συμφέρον, αλλά ως πεδίο οικονομικής αξιοποίησης προς όφελος ιδιωτικών συμφερόντων που κερδοσκοπούν. 
Η Κυβέρνηση επικαλείται τη λειψυδρία για να δικαιολογήσει τις επιλογές της. Όμως, η λειψυδρία αντιμετωπίζεται με ισχυρό δημόσιο σχεδιασμό, με επενδύσεις στα δίκτυα, με προστασία των υδάτινων πόρων και με πολιτικές που υπηρετούν το κοινωνικό συμφέρον. 
Το ίδιο μοντέλο διαχείρισης είδαμε και στην ενεργειακή πολιτική με αδειοδοτήσεις εξπρές, με αποτέλεσμα να διατυπώνονται έντονες αντιδράσεις για εγκαταστάσεις ανανεώσιμων πηγών ενέργειας ιδιωτικών εταιρειών σε περιοχές ιδιαίτερης φυσικής αξίας, σε ορεινούς όγκους, δασικές εκτάσεις και περιοχές όπου οι τοπικές κοινωνίες εξέφρασαν σοβαρές αντιρρήσεις και υποστήριξαν ότι οι αποφάσεις έχουν ληφθεί χωρίς τη συμμετοχή τους και χωρίς να λαμβάνονται υπόψη οι επιπτώσεις στη φύση, στην πανίδα, στο τοπίο, στη βιοποικιλότητα και στις τοπικές παραγωγικές δραστηριότητες. 
Είτε πρόκειται για τα βουνά και τα δάση, είτε για τις ακτές, είτε σήμερα για το νερό, η ίδια αντίληψη επανέρχεται. Έλλειψη δημοσίου σχεδιασμού, καμία συμμετοχή των τοπικών κοινωνιών, συγκέντρωση αποφάσεων και κατεύθυνση στη διαχείρισή τους από νομικά πρόσωπα ιδιωτικού δικαίου και ανώνυμες εταιρείες χωρίς δημοκρατικό έλεγχο. 
Με το νομοσχέδιο μεταφέρετε στη ΡΑΑΕΥ κρίσιμες ρυθμιστικές αρμοδιότητες για το νερό, την εποπτεία των παρόχων, τον καθορισμό της μεθοδολογίας τιμολόγησης, τον έλεγχο της ποιότητας των υπηρεσιών, την επιβολή κυρώσεων και την έκδοση κανονιστικών πράξεων. Έτσι, επιλογές που αφορούν ένα θεμελιώδες δημόσιο αγαθό απομακρύνονται από την άμεση δημοκρατική λογοδοσία χωρίς εγγυήσεις. Έτσι, το νερό θα παραμείνει χωρίς να είναι ποιοτικό, ασφαλές και οικονομικά προσιτό για όλους, ανεξάρτητα από το εισόδημα ή τον τόπο κατοικίας. 
Το νερό είναι δημόσιο, κοινό και αναπαλλοτρίωτο αγαθό. Η Ελλάδα χρειάζεται μια ολοκληρωμένη εθνική πολιτική για το νερό, προστασία των ποταμών, των λιμνών και των υπόγειων υδροφορέων, αποκατάσταση των υποσυστημάτων που έχουν υποστεί ρύπανση ή υπεράντληση και μέτρα πρόληψης απέναντι στη λειψυδρία και την κλιματική κρίση. 
Το νομοσχέδιο δεν διασφαλίζει με τις διατάξεις του τον χαρακτήρα του δικαιώματος του νερού ως οικουμενικού αναπαλλοτρίωτου θεμελιώδους ανθρώπινου δικαιώματος. Και γι’ αυτό το καταψηφίζουμε. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Ρούσσου. 
Να καλέσω τώρα την ανεξάρτητη Βουλευτή, τη συνάδελφο κ. Μυρτώ Κοροβέση. 
Κυρία Κοροβέση, έχετε τον λόγο. 
ΜΥΡΤΩ ΚΟΡΟΒΕΣΗ: Σας ευχαριστώ πολύ, κύριε Πρόεδρε.
Κύριε Υπουργέ, αγαπητοί συνάδελφοι, επιτρέψτε μου πριν εισέλθω στην ουσία του νομοσχεδίου να εκφράσω και εγώ με τη σειρά μου τη βαθιά μου θλίψη για την τραγική απώλεια των τριών πυροσβεστών που έχασαν τη ζωή τους εν ώρα καθήκοντος, υπηρετώντας με αυταπάρνηση το ύψιστο καθήκον της προστασίας της ανθρώπινης ζωής και του φυσικού μας πλούτου. Θα ήθελα να εκφράσω τα ειλικρινή μου συλλυπητήρια στις οικογένειές τους, στους συναδέλφους και σε όλους τους ανθρώπους που βρίσκονται αυτές τις μέρες στην πρώτη γραμμή των πυρκαγιών. Σε αυτούς όλους οφείλουμε τον σεβασμό και την ευγνωμοσύνη μας. 
Και επειδή και εγώ η ίδια προέρχομαι από τον Άγιο Στέφανο, είμαι κάτοικος του Αγίου Στεφάνου, μιας περιοχής που έρχεται αντιμέτωπη κάθε καλοκαίρι με αυτές τις τεράστιες πυρκαγιές, θα ήθελα από αυτό εδώ το Βήμα να εκφράσω την ειλικρινή μου ευγνωμοσύνη σε όλους τους εθελοντές πυροσβέστες που συνέχεια, καθημερινά αυτές τις μέρες ενεργούν στα κρίσιμα αυτά σημεία, στους εθελοντές του Αγίου Στεφάνου, της Ροδόπολης, της Σταμάτας, όλης της Ανατολικής Αττικής και της χώρας μας εν γένει.
Με αυτές τις σκέψεις, έρχομαι στο σημερινό νομοσχέδιο το οποίο αφορά έναν από τους σημαντικότερους φυσικούς πόρους της χώρας, το νερό.
Οφείλουμε πολιτικές που ενισχύουν την ανθεκτικότητα της χώρας, προστατεύουν τους φυσικούς πόρους και αντιμετωπίζουν την κλιματική κρίση με σχέδιο, σοβαρότητα και διαφάνεια. 
Κυρίες και κύριοι, ιδίως για τη δική μου γενιά που θα κληθεί να διαχειριστεί αυτές ακριβώς τις συνέπειες της κλιματικής κρίσης, το νερό δεν αποτελεί ακόμα έναν φυσικό πόρο. Αποτελεί δημόσιο αγαθό, το οποίο ως θεμελιώδες δικαίωμα και ευθύνη οφείλουμε να παραδώσουμε ακέραιο στις επόμενες γενιές. 
Η Κυβέρνηση της Νέας Δημοκρατίας και το Υπουργείο Περιβάλλοντος αποφάσισαν -φυσικά για το καλό μας- να φέρουν σήμερα στη Βουλή έναν άλλον βαφτισμένο δήθεν εκσυγχρονισμό. Αυτήν τη φορά σειρά είχε το νερό. Πίσω, όμως, από τον τίτλο του εκσυγχρονισμού, το νομοσχέδιο μεταβάλλει ουσιαστικά τον τρόπο με τον οποίον αντιλαμβανόμαστε τη διαχείριση των υπηρεσιών ύδρευσης και αποχέτευσης και αυτό είναι η ουσία της πολιτικής μας διαφωνίας. 
Ως Ανεξάρτητη Βουλευτής της Αντιπολίτευσης θέλω να είμαι απολύτως ξεκάθαρη. Όσο κι αν επιχειρείτε αυτό που εισάγετε σήμερα να παρουσιαστεί ως μία διοικητική δήθεν μεταρρύθμιση, δεν μας πείθετε, διότι πολύ φοβάμαι ότι αυτό σήμερα οδηγεί σταδιακά στην εμπορευματοποίηση ενός αγαθού που δεν μπορεί να αντιμετωπίζεται με όρους αγοράς. Το νερό, κυρίες και κύριοι, δεν είναι προϊόν. Είναι κοινωνικό αγαθό. 
Πρώτα απ’ όλα αξίζει να θαυμάσει κανείς τη δημοκρατική ευαισθησία της κυβερνητικής Πλειοψηφίας στην Επιτροπή Παραγωγής και Εμπορίου, η οποία αποφάσισε να επιβάλει ένα πρωτοφανές φίμωτρο. Απέκλεισε εντελώς αδικαιολόγητα από την ακρόαση φορέων την ΚΕΔΕ, την ΕΔΕΥΑ, τον Σύλλογο Ελλήνων Πολεοδόμων Χωροτακτών και άλλους φορείς. 
Το πιο εντυπωσιακό όμως, κυρίες και κύριοι, είναι αυτό που θα σας πω αμέσως, είναι ότι ξέχασαν να καλέσουν ακόμη και την ίδια τη ΡΑΑΕΥ, δηλαδή την ίδια την Ανεξάρτητη Αρχή που η ίδια η πολιτεία νομοθέτησε ως αρμόδια για την εποπτεία της αγοράς των υδάτων. 
Παράλληλα, η Κυβέρνηση επικαλείται σήμερα τη λειψυδρία και τα οικονομικά προβλήματα των ΔΕΥΑ για να επιβάλει υποχρεωτικές συνενώσεις, όμως αυτό που δεν μπορεί να αγνοήσει κανείς είναι ότι οι ίδιες αυτές επιχειρήσεις, όπως και η πλειοψηφία των δήμων, βρέθηκαν επί χρόνια και χρόνια αντιμέτωπες με σοβαρή υποστελέχωση και μ’ ένα δυσβάστακτο ενεργειακό κόστος, χωρίς την αναγκαία κρατική στήριξη. Η ίδια η Κυβέρνηση που αφαίμαξε τις δημοτικές επιχειρήσεις, αφήνοντάς τες χωρίς μόνιμο προσωπικό και τις γονάτισε αφήνοντάς τες απλήρωτες απέναντι στην αισχροκέρδεια του ενεργειακού κόστους, έρχεται τώρα και εμφανίζεται ως δήθεν σωτήρας. 
Και βέβαια ξεχάστηκε εντελώς ο Κώδικας της Τοπικής Αυτοδιοίκησης που ψηφίστηκε μόλις πριν από ένα μήνα και προέβλεπε τις εθελοντικές τότε συνενώσεις, για να περάσουμε σήμερα εκβιαστικά εν τέλει στις αναγκαστικές απορροφήσεις των ΔΕΥΑ από την ΕΥΔΑΠ και την ΕΥΑΘ. Με αυτές τις ρυθμίσεις οι δήμοι περιορίζονται ουσιαστικά στον ρόλο του θεατή. Δίκτυα, δεξαμενές, φράγματα, γεωτρήσεις, αντλιοστάσια φτιαγμένα με τους κόπους και τους πόρους των τοπικών κοινωνιών, περνούν στον έλεγχο των εισηγμένων στο Χρηματιστήριο εταιρειών.
Και ένα ακόμα παράδοξο από τα πολλά: Η αποτίμηση της δημοτικής περιουσίας δεν θα γίνει από τους ίδιους τους δήμους, αλλά από την ίδια την ΕΥΔΑΠ που πρόκειται να τα αποκτήσει. Την ίδια στιγμή που οι δήμοι είναι εκείνοι που επένδυσαν και δημιούργησαν σύγχρονα πρότυπα δίκτυα παρακολούθησης διαρροών, τιμωρούνται και εξαναγκάζονται να παραδώσουν τις υποδομές τους.
Ξέρετε, η λογική αυτή θυμίζει ένα μοντέλο που έχουμε ήδη δει να εφαρμόζεται και σε άλλους τομείς. Πρώτα επιβαρύνονται οικονομικά οι φορείς και στη συνέχεια παρουσιάζεται ως δήθεν αναγκαία λύση η μεγαλύτερη συμμετοχή ιδιωτικών συμφερόντων και συμπράξεων, μόνο που, αγαπητοί συνάδελφοι, οι εισηγμένες εταιρείες λειτουργούν πρωτίστως με γνώμονα την οικονομική τους απόδοση. Το έχουμε δει εξάλλου και στην Αττική που η ΕΥΔΑΠ έχει προχωρήσει ακόμη και σε διακοπές υδροδοτήσεων για οφειλές της τάξης των 100 ευρώ. Είναι, λοιπόν, εύλογο -και τους δικαιολογούμε- να ανησυχούν οι πολίτες ότι το μοντέλο αυτό μπορεί να οδηγήσει σε αυξήσεις τιμολογίων και σε περιορισμό κατ’ επέκταση της κοινωνικής διάστασης του νερού. 
Αγαπητοί συνάδελφοι, το ξέρω ότι είναι αργά, όμως η λειψυδρία και η κλιματική κρίση δεν αντιμετωπίζονται ούτε με συγκεντρωτισμό ούτε με fast track αναθέσεις ούτε με το «χαράτσι» της δημοτικής περιουσίας. Πολύ περισσότερο, η λειψυδρία και η κλιματική κρίση δεν αντιμετωπίζονται με την αποδυνάμωση της Τοπικής Αυτοδιοίκησης. 
Η πραγματική λύση απαιτεί, κατά τη γνώμη μου, μόνιμο τεχνικό προσωπικό στους δήμους, οικονομική στήριξη των ΔΕΥΑ απέναντι στο ενεργειακό κόστος και διατήρηση του δημόσιου και αποκεντρωμένου χαρακτήρα του νερού. 
Κύριε Υπουργέ, επειδή κλείνω σήμερα αυτήν τη συζήτηση, θα σας καλούσα να αποσύρετε αυτές τις άδικες διατάξεις, γιατί το νερό δεν είναι ένα ακόμη οικονομικό αγαθό. Είναι προϋπόθεση ζωής, της ζωής όλων μας, είναι δημόσιο αγαθό και όσα μόλις προείπα είναι πρωτίστως ανθρώπινα δικαιώματα. 
Σας ευχαριστώ.
(Χειροκροτήματα)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Κοροβέση.
Κυρίες και κύριοι συνάδελφοι, στο σημείο αυτό ολοκληρώθηκε ο κατάλογος των ομιλητών και όλων των Κοινοβουλευτικών Εκπροσώπων και σήμερα -γιατί ήδη είμαστε στη μία τα μεσάνυχτα- στις 9.00΄ θα συνεχίσουμε με τις δευτερολογίες των εισηγητών και των ειδικών αγορητών και θα κλείσουμε με την ομιλία του Υπουργού κ. Παπασταύρου. Στη συνέχεια και ώρα 10.00΄ θα ακολουθήσει η ονομαστική ψηφοφορία.
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 00.56΄ λύεται η συνεδρίαση για σήμερα Παρασκευή 31 Ιουλίου 2026 και ώρα 9.00΄ με αντικείμενο εργασιών του Σώματος: νομοθετική εργασία, α) συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας «Επέκταση αρμοδιοτήτων της Εταιρείας Υδρεύσεως και Αποχετεύσεως Πρωτευούσης και της Εταιρείας Ύδρευσης και Αποχέτευσης Θεσσαλονίκης, ενίσχυση της Ρυθμιστικής Αρχής Αποβλήτων, Ενέργειας και Υδάτων, ρυθμίσεις για τον Οργανισμό Διαχείρισης Υδάτων Θεσσαλίας Ανώνυμη Εταιρεία και λοιπές διατάξεις» και β) Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 – Νέο πλαίσιο για τη συμμόρφωση της Διοίκησης στις δικαστικές αποφάσεις – Λοιπές διατάξεις», σύμφωνα με τη συμπληρωματική ημερήσια διάταξη που έχει διανεμηθεί.
       Ο ΠΡΟΕΔΡΟΣ                                      ΟΙ ΓΡΑΜΜΑΤΕΙΣ
